
Capitolul 1 


Toaletele pentru femei de la demisol erau pustii. Chiuvetele 
erau uscate şi uşile cabinelor goale stăteau întredeschise. Locul 
arăta aşa cum te-ai fi aşteptat după şirurile lungi de persoane 
care îşi aşteptaseră rândul până ceva mai devreme. Coşurile 
dădeau pe dinafară din cauza şerveţelelor de hârtie. Peste tot 
erau aruncate pahare goale de cola. Conţinutul unei cutii 
imense de pop-corn era împrăştiat pe jos şi călcat în picioare de 
femeile ce ţopăiseră disperate de pe un picior pe altul, 
aşteptând să le vină rândul. 

Stella presupunea că acelaşi haos domnea şi în toaletele 
bărbaţilor şi se simţi recunoscătoare că nu era sarcina ei să 
curețe acolo. Mizeria era neobişnuit de mare, dat fiind că două 
filme rulaseră cu casa închisă şi celelalte filme atrăseseră şi ele 
un public destul de numeros. La chioşcul din foaier fusese o 
asemenea îmbulzeală înainte de începerea proiecţiilor şi în 
pauzele dintre ele, că aparatul pentru pop-corn nu mai reuşise 
să facă faţă, chiar dacă fusese aprovizionat în prealabil, ba chiar 
şi cola dietetică se terminase, spre marea dezamăgire a 
clienţilor. Stella se văzuse nevoită să-şi muşte buza în repetate 
rânduri ca să nu le răspundă urât când dădeau vina pe ea 
pentru asta. Ca şi cum ar fi fost obligaţia ei să facă 
aprovizionarea sau să urmărească stocul de marfă! 

Se opri în uşă, conştientă, dintr-odată, că rămăsese singură 
aici, singura persoană din toată clădirea. 

Liniştea era deplină. Niciun vuiet înăbuşit dinspre sălile de 
proiecţie, nici sporovăială fetelor alături de care lucra acolo. Se 
oferise să facă ea închiderea, ca de obicei, pentru ca ele să 
poată prinde autobuzul, şi le urmărise prin peretele din sticlă al 
foaierului în timp ce dispăreau în furtuna de zăpadă de afară. 
Imediat ce siluetele lor se făcuseră nevăzute în vălul dens de 
alb, începuse să-şi regrete generoasa ofertă. Nu că motivele 
pentru care o făcuse ar fi fost în întregime lipsite de egoism. În 
realitate, nu putuse să reziste să nu se laude că are un iubit - un 
iubit cu maşină. Şi deci nu mai trebuia să-şi bată capul din 
pricina autobuzelor. 

Dintr-un motiv sau altul, gândurile i se abătură iar la Snapul 
pe care-l primise imediat după ce se terminase ultima pauză. 
Habar n-avea cine era expeditorul - nu era unul din lista ei de 
prieteni. Fireşte că ar fi trebuit să-şi schimbe cu un secol în 
urmă setările contului şi să-i blocheze pe străinii care-i trimiteau 
mesaje, îndeosebi că, mai nou, şi cei mai în vârstă începuseră să 
folosească aplicaţia. Nu era de ajuns că distrugeau Facebookul, 
acum începuseră să pună stăpânire şi pe Snapchat. 

Ea era gata să bage mâna-n foc că era vorba despre vreun 
hodorog bătrân, poate vreunul dintre prietenii mamei sale sau 
vreo rudă de care uitase de mult. Username-ul nu i se părea 
deloc cunoscut: Doar13. Sau poate că, până la urmă, nu era 
cineva în vârstă; poate că era doar un copil care tocmai 
împlinise treisprezece ani. Lucru care ar fi explicat mesajul 
bizar. 

Snapul era o fotografie de-a ei, în timp ce servea un client cu 
pop-corn. Nu era deloc o fotografie flatantă: avea o grimasă pe 
faţă şi trupul ei, mica parte vizibilă, fusese surprins într-o poziţie 
ridicolă. Nu zâmbea şi nu stătea într-o postură care să o 
avantajeze. lInstantaneul fusese la fel de misterios precum 
Snapul în sine. Şi tot ce spunea era: Te văd. Oricine ar fi fost 
expeditorul, cu siguranţă se aflase în cinema, dar nu venise să o 
salute. Poate că era vorba de vreun băiat sfios, care nu avea 
curajul să vină să vorbească cu ea. În fine, mare noroc pe el, 
căci i-ar fi spus direct unde să se ducă. Avea zero interes să iasă 
cu ciudaţi şi doar un ciudat i-ar fi trimis un astfel de Snap, fără 
să i-o ceară. 

Uşa se balansă în spatele Stellei. Sistemul hidraulic era 
defect, aşa că, mai întâi, uşa se închise uşor, înainte de a prinde 
brusc viteză şi a se trânti cu un bubuit puternic. Zgomotul 
reverberă prin tot acel spaţiu acoperit cu faianţă, răsunându-i în 
cap şi făcând-o atentă la tăcerea de-acolo. Simţise o oarecare 
nelinişte la etaj, însă aici, jos, la nivelul inferior, senzaţia aceea 
devenise şi mai acută. Cel puţin în foaier puteai vedea prin 
ferestre sau măcar până unde îţi îngăduia ninsoarea deasă, ce 
cădea fără contenire. Pesemne că vremea era cea care-i 
mânase pe oameni să se înghesuie, hoarde întregi, în cinema. 
Stella văzuse deja toate filmele, aşa că ştia că sunt aiurea. ŞI 
totuşi în timp ce le urmăreai, puteai uita de condiţiile arctice de 
afară. 

Acum însă zăpada părea infinit mai atrăgătoare decât 
cinematograful pustiu. Stella abia aştepta să ajungă la adăpost, 
în maşina lui Höddi. Ce dacă era o rablă şi radiatorul era stricat? 
Tot era mai bine decât în autobuz. La fel stăteau lucrurile şi cu 
Höddi. Nu era chiar un prinţ din poveste, dar să fie împreună cu 
el tot era mai bine decât să fie singură. Pentru Stella era 
suficient deocamdată, în timp ce continua să caute pe cineva 
mai acătării. Pe cineva potrivit, cu o maşină suficient de 
şmecheră cât să le facă pe prietenele ei să moară de invidie. 
Genul ăsta de iubit căuta ea. Nu pe cineva ca Höddi, pe care 
trebuia să-l lase întotdeauna undeva în fundal în pozele pe care 
le posta ea pe reţelele de socializare. 

Stella alese cea mai îndepărtată cabină şi trase iute de zăvor. 
În faţa cabinelor se aflau un şir de chiuvete şi o oglindă enormă, 
pe toată lungimea peretelui. În special acum, nu voia deloc să 
se privească în ea: obosită, arătând ca naiba, având o nevoie 
disperată de o tunsoare, de un vopsit şi de un pensat. Cărarea 
de pe mijlocul scalpului era plină de rădăcini închise la culoare, 
la fel ca dungile de pe capota maşinii lui Höddi, care le imitau pe 
cele de pe maşinile de curse. Greţos, ce mai. Inainte de a cobori 
la nivelul de dedesubt, se oprise lângă silueta decupată din 
carton a unei stafii ce făcea reclamă unui film horror care rula 
pe ecranul numărul unu. Avusese de gând să le trimită 
prietenelor sale un Snap cu ea stând lângă acea stafie, dar se 
răzgândise până la urmă, căci nu voia ca ele să vadă starea 
jalnică în care se afla momentan. In plus, era destul de 
înspăimântător să stea lângă imaginea aceea sinistră, deşi ştia 
că nu e vorba decât de o bucată de carton. Urma să facă poza 
altă dată, într-un moment mai bun al ei şi când aveau să fie şi 
alţi oameni prin preajmă. Spera ca salariul să şi-l încaseze la 
timp, căci avea de gând să-şi facă programare la un salon exact 
pe data de întâi a lunii. Păcat că era al dracului de scump să-ţi 
faci părul să arate bine. 

Stella îşi dădu jos chiloţii şi urină, ghemuită deasupra vasului 
de toaletă. Cine ştie ce microbi puteau lăsa în urmă cei care 
veneau să vadă un film la cinema. N-avea de gând să devină 
una dintre târfele alea care capătă vreo boală venerică. De care 
apoi i-ar fi fost imposibil să scape. 

Peste ropotul jetului de urină, auzi cum se deschide uşa de la 
toalete. | se făcu pielea de găină pe coapsele goale şi încremeni 

de spaimă. Cine naiba putea fi la ora asta? Să se fi întors cumva 
una dintre fete? Dacă era aşa, cum reuşise să intre? Oare 
uitaseră să încuie uşa în urma lor? Gândurile îi zburară din nou 
la acel Snap. Nu cumva era însuşi Doar 13? 

Un bubuit puternic îi dădu de ştire că uşa se închisese la loc. 
Stella îşi tinu răsuflarea, căznindu-se să audă dacă persoana 
intrase înăuntru. Poate că era doar un paznic, sosit mai devreme 
la lucru, ca să verifice toate zonele. Dar n-avea ea norocul ăsta. 
Scârţâitul unor pantofi o avertiză că nu mai era singură. 

Ropotul se redusese la doar câţiva stropi, ce cădeau în acelaşi 
timp cu paşii de afară. Pesemne că era o femeie. Trebuia să fie 
o femeie. Altminteri, ce-ar fi căutat un bărbat în toaleta femeilor 
dintr-un cinematograf gol la o asemenea oră din noapte? Că 
doar toaleta bărbaţilor n-avea cum să fie plină. Stella îşi înfrână 
impulsul de-a striga cine-i acolo. Întinse mâna după rola de 
hârtie igienică, rupse câteva bucăţi de pe rolă cât de uşor putu 
şi se şterse, apoi se ridică în picioare, trăgându-şi pantalonii pe 
ea. Acest lucru o făcu să se simtă ceva mai bine, sau cel puţin 
nu la fel de expusă. Insă senzaţia aceasta dispăru aproape 
instantaneu. 

Doi pantofi se iviră sub uşa de la cabină. Păreau a fi ghete de 
fapt, suficient de mari ca să-i aparţină unui bărbat. Stella îşi 
apăsă palmele peste gură, ca să-şi înăbuşe un țipăt. De ce 
stătea bărbatul acolo? Picioarele nu se clinteau din loc; 
deţinătorul lor rămăsese nemişcat, de parcă avea în faţă uşa de 
la intrare a unei case şi se pregătea să sune la ea. Un gând nu 
prea departe de adevăr, dat fiind că-n clipa următoare se auzi o 
bătaie puternică în uşa cabinei. Fata se holbă neajutorată la 
suprafaţa goală din faţa sa, de parcă aceasta ar fi putut-o lămuri 
ce se întâmplă. 

Exact atunci îi vibră telefonul, făcând-o să-l scoată din 
buzunar cu o mână tremurătoare, aproape scăpându-l pe jos 
când văzu că mai primise un Snap de la Doar13. Înainte de a-şi 
putea înfrâna gestul, deja atinsese ecranul şi deschisese 
mesajul primit. Îşi înăbuşi un țipăt când imaginea îi apăru în faţa 
ochilor: arăta o uşă închisă, precum cea de la cabina în care se 
afla ea. De bună seamă că era vorba de aceeaşi uşă, singurul 
lucru care o despărţea de expeditor. Sub poză nu scria nimic. 

Încă o bătaie puternică în uşă. Stella se chirci de frică, 
lovindu-se atât de tare de toaletă, că genunchii i se îndoiră sub 

ea. 

— Cine-i acolo? 

Niciun răspuns. Bolborosise cuvintele înainte să se poată opri. 
Glasul îi păru slab, jalnic, deloc tipic pentru ea. Stella obişnuia să 
fie liderul haitei. Puternică. Şi hotărâtă. Fără milă faţă de 
mămăligile care se smiorcăiau cum făcea ea acum. 

De data asta bătaia în uşă fu atât de puternică, încât o făcu să 
se zgâlţăie în balamale. Când privirea îi căzu pe zăvorul firav, 
Stella îşi dădu seama pe loc că îi putea oferi o slabă protecţie. 
Simti că ameţeşte în timp ce se uită panicată în jur, după ceva, 
orice, care să o poată salva. Rola de hârtie şi suportul acesteia. 
Un coş de plastic cu capac. Vasul cu apă al veceului, prins în 
perete, pe care i l-ar fi putut azvârli în cap bărbatului în caz că 
acesta ar fi intrat cu forţa peste ea. Numai că ea n-ar fi fost în 
stare să-l smulgă din perete. Apoi îşi aduse aminte de telefonul 
pe care continua să-l strângă în palma transpirată. Să sune la 
serviciul de urgenţă? Sau pe Höddi? Dacă acesta era deja pe 
drum, nu cumva se afla mai aproape decât poliţiştii? 

Dar fu scutită de luarea unei decizii. Bărbatul se izbi cu forţă 
de uşa cabinei, zăvorul se rupse şi uşa se lovi cu putere de capul 
Stellei, aruncând-o pe spate, cu braţele în lături, ameţită, pe 
vasul de toaletă. Luptându-se cu greaţa, se sforţă să privească 
în sus, spre chipul atacatorului. La început i se păru că acesta 
rămăsese ascuns în umbră, atât de negru era acel chip. Îi luă o 
clipă să priceapă că se uita de fapt la o mască Darth Vader 
lucioasă, acoperită, în partea de sus, de gluga unei canadiene. 
Ochii bărbatului o priveau prin fantele ovale, aşa încât Stella nu 
putea citi expresia din spatele măştii. O mână învelită în 
mănuşă se repezi şi-i smulse telefonul. În timp ce bărbatul îşi 
făcea de lucru cu el, Stella se rugă să fie vorba doar de un hoţ. 
Cu mare plăcere i-ar fi dat telefonul. Şi tot ce-avea prin 
buzunare. Ba chiar şi tot ce ar fi încasat la final de lună. Poşeta. 
Absolut orice. Atât timp cât o lăsa în pace şi n-o atingea nici cu 
un deget. 

— Măi, măi. 

Glasul bărbatului era bizar, nu foarte diferit de al lui Darth 
Vader. Răguşit, ca şi cum gâtul i-ar fi fost căptușit cu şmirghel. 
Pesemne că masca venise la pachet cu un sistem ieftin de 
schimbare a vocii. Bărbatul îndreptă telefonul spre ea, ca şi cum 
ar fi vrut să-i facă o poză cum stătea pe toaletă. Pe obrajii fetei 

începură să curgă şiruri de lacrimi. Ce era în capul lui? De ce ar 
fi vrut un hoţ să facă o poză sau o filmare cu proprietara 
telefonului? 

— Acum, vreau să dai tot ce ai mai bun. 

— Ce? 

Stella se lăsă să alunece pe vasul de toaletă până ce coloana 
vertebrală i se lipi de perete şi suprafaţa dură, rece ca gheaţa, 
pe care o simţea prin puloverul subţire, o făcea să tremure şi 
mai tare. 

— Spune că-ţi pare rău. 

Ea nici măcar nu încercă să se împotrivească, ci făcu tot ce-i 
stătu în puteri să-şi ceară scuze cum trebuie, în pofida 
suspinului care încerca să-şi facă loc în sus, pe gâtul ei! 

— Au. N-a fost suficient de bine. Deloc convingător, aş spune. 
Poţi mult mai mult. 

Stella încercă încă o dată. Şi încă o dată. Repetă cuvintele 
„Îmi pare rău” până ce începură să-i sune ciudat, ca şi cum n-ar 
fi fost nişte cuvinte adevărate. Însă părea că nimic nu-l putea 
mulţumi pe bărbat. 

Şi, din pricina asta, ea trebuia să plătească un preţ. 

Capitolul 2 


— Avem nevoie de un ecran mai mare. 

Până la urmă, unul dintre poliţiştii din sala operativă rostise 
cu glas tare ce gândea toată lumea. Incă de când fusese pornită 
filmarea, grupul strâns acolo îşi tot trăsese scaunele cât mai 
aproape de peretele pe care înregistrarea făcută de camerele 
de supraveghere din cinematograf rula pe un ecran ridicol de 
mic. 

Erla, care stătea cocoțată pe masa aflată cel mai aproape de 
ecran, privi în jur iritată. 

— Încercaţi să vă concentrați. Calitatea e atât de proastă, că 
un ecran mai mare nu ne-ar ajuta prea mult. Dar dacă vă 
deranjează atât de tare, puteţi lăsa o cerere în cutia pentru 
sugestii. 

Bărbatul nu mai scoase o vorbă şi Huldar cunoştea motivul: 
Erlei nu-i convenea deloc când cineva din echipă îi răspundea 
înapoi. Era o şefă OK din multe puncte de vedere, însă n-o 
atrăgea deloc aspectul legat de relaţiile cu oamenii. El nu 
credea sub nicio formă că dorinţa de-a avea un ecran decent în 
sala operativă şi-ar fi găsit locul în cutia pentru sugestii; aflaseră 
cu toţii, pe pielea lor, că acea cutie nu era de fapt nimic altceva 
decât un cimitir pentru plângeri. 

— lată-l că vine. 

Erla îşi îndreptase iar atenţia către filmare. 

— Acolo. Priviţi stafia aia din carton sau ce naiba e. 

Toate privirile rămăseseră lipite de colţul ecranului care era 
dominat de panoul acela de reclamă. Fata tocmai trecuse pe 
lângă el cu foarte puţină vreme înainte, zăbovind ca să se 
strâmbe puţin în timp ce era ocupată cu telefonul, făcându-şi 
câteva selfie-uri, apoi ieşind din raza de acţiune a camerei. 
Potrivit Erlei, aceea fusese ultima oară când fata apărea clar pe 
vreuna dintre înregistrări. La nivelul de dedesubt, unde erau 
toaletele, nu se afla nicio cameră de supraveghere şi nici lângă 
scările care duceau acolo. Judecând după ora indicată pe 
înregistrare şi după videoclipurile trimise de pe telefonul fetei, 
probabil că fata se îndrepta deja către toaleta femeilor în acel 

moment. 

O siluetă înceţoşată se materializă brusc din spatele figurinei 
din carton şi toată lumea se repezi în faţă, ca să vadă mai bine 
despre ce era vorba. De bună seamă că era vorba de atacator. 
Calitatea era slabă, aşa cum subliniase şi Erla, însă, de îndată ce 
silueta deveni vizibilă în întregime, îşi dădură cu toţii seama că 
acest aspect era irelevant; pur şi simplu ar fi fost imposibil să-l 
identifice chiar şi în cazul în care imaginea ar fi fost HD. 
Atacatorul purta o canadiană lălâie închisă la culoare, cu gluga 
trasă pe cap, iar faţa îi era acoperită de o mască Darth Vader. In 
plus, era îmbrăcat cu pantaloni închişi la culoare vârâţi în ghete 
şi în mâini avea mănuşi negre. Bărbatul dispăru din cadru în 
aceeaşi direcţie ca şi Stella. 

— Şi iată-l. S-a ascuns în spatele acelei reclame idioate şi-a 
aşteptat-o acolo pe fată. 

Erla puse înregistrarea pe pauză. Aşa că rămaseră cu toţii 
holbându-se la imaginea încremenită a fantomei din carton şi a 
foaierului gol. 

— Trebuie să verificăm toate înregistrările de când s-a deschis 
cinematograful, ca să încercăm să ne dăm seama la ce oră a 
sosit. Aşa măcar putem fi naibii siguri că n-a venit acolo purtând 
acea mască pe faţă. 

Erla se ridică şi se întoarse cu faţa spre ei. 

— Nu va fi uşor. Potrivit celor de la cinema, ieri au vândut 
puţin peste o mie şase sute de bilete. Au deschis la două, ca-n 
fiecare duminică, şi nu se ştie când a intrat bărbatul în clădire. 
Poate că a venit la prima proiecţie şi a rămas ascuns acolo până 
la închidere, şi nu neapărat în spatele fantomei de carton. Va 
trebui să examineze cineva înregistrările ca să stabilim un 
interval de timp. 

Toţi îşi vârâră capul între umeri, inclusiv Huldar, rugându-se în 
tăcere să nu cadă în sarcina lor această treabă. De unde stătea 
Erla, pesemne că arătau cu toţii precum un grup de copii 
interpretând roluri de statui muzicale. Femeia se încruntă la ei. 

— Cineva va trebui să verifice şi biletele vândute. Nu se 
întâmplă prea des ca oamenii să meargă singuri la cinema, aşa 
că vom avea nevoie de o listă cu toţi acei clienţi care au 
cumpărat bilet pentru un singur loc. Dacă reuşim să stabilim 
când a sosit tipul, e posibil să mai eliminăm din ei verificând 
cine a cumpărat un singur bilet de la casa de bilete în acel 

moment. Dacă a plătit cu cardul. Dacă a plătit cu bani gheaţă, 
ne-am ars. 

— Dar poate că a cumpărat biletul online. Mai din timp. 

Ca de obicei, Gudlaugur deveni roz la faţă în clipa în care 
deschise gura. Stătea lângă Huldar, care dădu încurajator din 
cap spre el. Cei doi formau o mică echipă în cadrul echipei mari, 
împărțind acelaşi birou şi stând faţă în faţă, în spaţiul deschis 
pentru birouri, şi de obicei li se ofereau sarcini asemănătoare. 
Existau momente când Huldar ar fi preferat să facă echipă cu un 
poliţist ceva mai experimentat, însă ajunsese să aprecieze 
calităţile tânărului. Acesta putea fi remarcabil de perspicace 
când nu lăsa să-i stea în cale respectul de sine scăzut şi sfiala-i 
caracteristice. 

— Adică... biletele nu se vând doar la cinema. Ştiţi voi... prin 
urmare... 

Huldar interveni când Gudlaugur începu să se bâlbâie: 

— Dacă atacatorul le-a cumpărat online, ar fi putut foarte bine 
să cumpere două bilete, ca să sară mai puţin în ochi. Probabil s- 
a gândit că vom verifica vânzările de bilete, mai ales pe cele 
pentru un singur bilet. Dar, dacă l-a cumpărat într-adevăr online, 
a plătit cu cardul, ceea ce e un avantaj. Sau va fi, după ce vom 
obţine numele unor potenţiali suspecți. 

Intervenţia lui nu îmblânzi absolut deloc încruntătura Erlei. 
Când aceasta vorbi, i se adresă lui Gudlaugur, nu lui Huldar. 
Nimic nou: relaţia lor rămăsese încordată de când fuseseră 
amândoi târâţi în ancheta internă legată de acuzaţiile potrivit 
cărora ea îl agresase sexual pe Huldar. Deşi nu se luase niciun 
fel de măsură, experienţa respectivă le lăsase amândurora un 
gust amar. De atunci, Erla se comporta ca şi cum el nici nu 
exista, fără ca măcar să privească vreodată în direcţia lui sau 
să-i vorbească ea mai întâi, dacă putea evita acest lucru. Huldar 
nu ştia sigur dacă ei îi era teamă că interacţiunea lor ar fi putut 
fi interpretată greşit sau pur şi simplu nu mai suporta să-l aibă 
în faţa ochilor. Lui, personal, tot acest proces i se părea de-a 
dreptul chinuitor, deşi, privind în urmă, pesemne că meritase 
toată bătaia de cap. În sinea lui, era de-a dreptul uşurat pentru 
faptul că evitase toate consecinţele neplăcute după ce i-o 
trăsese şefei. Nu mai era nevoie să îndure discuţii stânjenitoare, 
în care să-i scape, involuntar, că noaptea petrecută împreună 
fusese de fapt o greşeală. 

Expresia Erlei deveni şi mai furioasă. 

— Ştiu şi eu că biletele se vând şi online. Totalul pe care l-am 
menţionat includea şi vânzările online. Dar, dacă atacatorul nu e 
un dobitoc absolut, atunci mai mult ca sigur că a plătit cu bani 
gheaţă. Deocamdată, acesta va fi punctul nostru de pornire, 
deşi fireşte că vom verifica şi plăţile efectuate online. Eşti 
mulţumit acum? 

Erla îl fixă cu privirea pe Gudlaugur, care începu să se foiască 
în scaun. Tânărul încuviinţă din cap. 

— Bun. Dacă nu, poţi veni în faţă şi să preiei tu conducerea 
şedinţei. 

Toată lumea, cu excepţia lui Gudlaugur şi a lui Huldar, izbucni 
în râs. ` 

Erla nu schiță nici măcar un zâmbet. In schimb, luă 
telecomanda şi selectă următorul clip, apoi apăsă iar butonul 
„Play”. 

— Aici îl vedem părăsind clădirea. După cum vă daţi seama, e 
puţin probabil să avem de-a face cu o victimă în viaţă. 

O altă imagine apăru pe ecran. De data asta, aveau în faţa 
ochilor o pereche de uşi de sticlă pe care Huldar le recunoscu a 
fi ieşirea de urgenţă a cinematografului, folosită mai ales de 
fumători, precum el, în timpul pauzelor. Polițistul care vizionase 
filmările împreună cu Erla, ceva mai devreme, de dimineaţă, 
afişă o expresie care nu prevestea nimic bun. 

Silueta înveşmântată în negru îşi făcu apariţia în cadru, cu 
spatele la cameră, târând de gleznă trupul nemişcat al Stellei. 
Braţele tinerei îi atârnau pe lângă cap, părul lung răsfirându-i-se 
printre ele. Puloverul i se ridicase, scoțând la iveală abdomenul 
gol şi o bucăţică abia vizibilă din sutien. Bărbatul se opri lângă 
ieşire, lăsând piciorul fetei să cadă; acesta ateriză greu pe 
podea. Se pregătea să ridice bara grea de metal a uşii, dar şovăi 
şi aruncă o privire scurtă înapoi spre fată. 

— Hei! exclamă unul dintre poliţiştii din primul rând, arătând 
cu degetul spre ecran. Uitaţi! Fata s-a mişcat. 

Erla puse înregistrarea pe pauză. Dacă expresia ei fusese 
sumbră până acum, acum părea că îi aparţine, fără urmă de 
îndoială, unei nebune. 

— Credem că fata a scos un zgomot. Poate că începuse să-şi 
revină. Doar dacă n-a fost vorba de vreo zbatere finală, înainte 
să moară. În orice caz, nu mai contează. Priviţi, zise ea, apoi 


VP - 12 


apăsă „Play” din nou. 

Echipa începu iar să urmărească, ţinându-şi cu toţii 
răsuflarea, în timp ce bărbatul se apropie de fată şi-o împunse 
cu piciorul drept. Abdomenul ei gol tremură uşor, de parcă ar fi 
fost străbătut de un spasm, iar degetele de la o mână i se 
mişcară, convulsiv. Bărbatul îşi răsuci capul, cercetând ce se 
afla în jurul lui, apoi porni direct către un stingător fixat pe 
perete, pe care-l desprinse şi cu care se apropie de fată. 

— Căcat. 

Lui Huldar nu-i păsa că gândise cu glas tare. Ba chiar îşi 
adună curajul să continue să privească. Lângă el, văzu cum 
Gudlaugur mijise ochii până când se transformaseră în nişte 
fante extrem de înguste; însă, la fel ca restul, continuă să 
privească în timp ce bărbatul înălţă cilindrul greu şi-l izbi cu o 
forţă brutală de capul fetei. Un spasm violent cutremură trupul 
fetei. După aceea nu mai mişcă deloc. 

Bărbatul deschise apoi uşa, o înhăţă pe fată de gleznă şi o târî 
peste prag, unde se opri puţin ca să facă cu mâna înspre 
camera de supraveghere. Apoi dispăru în ninsoarea deasă, 
târând-o pe fată după el. 

Uşa rămăsese deschisă. Pe podea se zărea o dâră lată, 
închisă la culoare. 

e 

Gudlaugur se ridică de la calculator, trecându-şi mâna prin 
părul blond. 

— Mă duc să-mi iau o cafea. Vrei şi tu? 

Avea chipul cenuşiu şi Huldar înțelegea perfect motivul. În 
pofida faptului că el însuşi era trecut prin multe, tot îi venea 
greu să facă faţă violenţei extreme şi crimei. Unii poliţişti 
deveneau insensibili, alţii nu se puteau obişnui niciodată. Timpul 
avea să spună de care parte urma să se afle Gudlaugur. 

— Da, te rog. Neagră. 

Deşi adevărul era că i-ar fi prins bine ceva mai tare. 

Gudlaugur nu părea dornic să se urnească şi să se ducă după 
cafea. Poate că şi el ar fi vrut ceva mai tare. 

— Crezi că o cunoştea sau a fost un atac întâmplător? 

— Cred că probabil o cunoştea, judecând după felul în care a 
făcut-o să cerşească iertare. Dar nu putem lua nimic ca atare. 
Poate că ea n-a făcut decât să-i vândă ceva greşit la chioşc. 

Nu era nevoie ca Huldar să-i explice mai multe: Gudlaugur 

cunoştea tot atâtea despre caz ca el, din moment ce văzuse şi 
el Snapurile oribile care fuseseră trimise de pe telefonul Stellei 
către toţi urmăritorii ei. După ce vizionaseră înregistrările 
camerelor de supraveghere, echipei de anchetă i se arătaseră 
Snapurile; filmări scurte, cu ea spunând că-i pare rău, din nou şi 
din nou, cu o disperare crescândă, deşi nimeni nu putea bănui în 
legătură cu ce anume îşi cerea iertare fata. 

Ultimul Snap, pe care Huldar ar fi preferat să nu-l fi văzut, 
arăta capul Stellei fiind izbit în mod repetat de vasul toaletei. 
Singura părticică vizibilă a atacatorului era mâna înmănuşată ce 
o ţinea pe fată de păr. Din fericire, rezoluţia filmuleţelor fusese 
şi mai granulată decât cea a înregistrărilor făcute de camerele 
de supraveghere, din moment ce acestea rulau pe ecranul mic 
al unui telefon. Poliţia se văzuse nevoită să apeleze la această 
metodă deocamdată, pentru că se părea că era imposibil să 
salvezi mesajele de pe Snapchat după ce acestea erau 
vizionate. Se făceau eforturi să se obţină filmările originale 
direct de la Snap, firma care deţinea aplicaţia de mesagerie. 
Doar atunci aveau să le poată vedea la rezoluţie maximă. Chiar 
şi aşa, calitatea slabă nu atenua ţipetele ascuţite şi gemetele 
fetei, care deveniseră tot mai stinse, până amuţiseră de tot. Sub 
niciun chip Huldar n-avea de gând să se ofere voluntar ca să 
vizioneze versiunile high-res când acestea aveau să le parvină. 

Până la scurta introducere de mai devreme, el nu ştiuse mai 
nimic despre această aplicaţie. Dacă înţelesese corect, fiecare 
Snap, precum cele trimise de pe telefonul Stellei, putea fi 
vizionat doar de două ori de către destinatar, iar după ce era 
vizionat de toţi destinatarii, acesta se autodistrugea. Deci dacă 
voiai să-l vizionezi de două ori, trebuia să o faci imediat. După 
aceea, Snapul dispărea pentru totdeauna şi pur şi simplu nu mai 
exista nicio modalitate să-l recuperezi. Nici măcar când era un 
caz de competenţa poliţiei sau o chestiune de securitate 
naţională. Era un noroc chior că atât de mulţi urmăritori 
primiseră clipuri de pe telefonul Stellei. Poliţia reuşise să dea de 
urma unora dintre prietenii ei în noaptea respectivă, întrebându- 
i dacă o urmăreau pe Snapchat, apoi le confiscase telefoanele 
dacă răspunseseră afirmativ. Fusese o chestiune crucială să se 
asigure că nu toate contactele ei îi vizionaseră Snapurile, aşa 
încât să nu se autodistrugă. Telefonul Stellei încă nu ieşise la 
iveală. Nici urmă de semnal în reţea, aşadar poliţia presupunea 

că atacatorul scăpase de el pe undeva. Din moment ce nu părea 
să fie deloc prost, era puţin probabil să-l mai aibă la el, darămite 
să-l mai şi ţină pornit, riscând să i se ia urma. 

— Cum crezi că s-a simţit iubitul ei după ce-a văzut asta? 

Gudlaugur tot nu se mişcase din loc, părând să fi uitat cu totul 
că se oferise să se ducă după cafea. 

— Devastat. Nici nu mă mir că e în stare de şoc. 

Tânărul se ducea să o ia pe Stella, când începuse să 
primească acele Snapuri. Pe unul dintre ele îl văzuse în timp ce 
aştepta la semafor, în trafic, şi crezuse că e vorba de o glumă 
proastă. Apoi începuse să creadă că fata îl înşelase şi că acesta 
era felul ei de a-şi cere iertare, deşi nu putea să-şi dea seama 
de ce o făcea aşa, într-o toaletă. 

În momentul în care a primit şi ultimul Snap, băiatul ajunsese 
la concluzia că nu era vorba nici de o glumă, nici de o scuză. 
Deja aproape ajunsese la cinematograf, aşa că, în loc să 
irosească timpul ca să sune la poliţie, condusese ca un maniac 
restul drumului, sărise imediat din maşină şi începuse să bată 
panicat la uşile din faţă. Potrivit intervalului de timp pe care 
încerca să-l stabilească poliţia, în momentul respectiv atacatorul 
probabil tocmai ieşise din cinematograf prin ieşirea de incendiu 
dintr-o parte laterală a clădirii. După ce băiatul dăduse ocol 
cinematografului, în căutarea unei alte căi de acces înăuntru, 
găsise uşa de la ieşirea de incendiu lăsată deschisă, văzuse dâra 
de sânge şi sunase imediat la numărul de urgenţă. 

Gudlaugur se întoarse cu spatele la Huldar, ca să privească pe 
fereastră. N-avea nimic de văzut acolo: doar un cer cenuşiu, 
deasupra unui oraş la fel de cenuşiu. Zăpada abundentă pe care 
viscolul de ieri-seară o abătuse asupra Reykjavikului se 
transforma acum într-o fleşcăială maronie sub roţile maşinilor 
înţepenite în traficul de dimineaţă. Trezindu-se în faţa acestei 
privelişti deprimante, Gudlaugur se întoarse instantaneu la loc 
spre la Huldar. 

— Ce i-o fi făcut bărbatului de-a primit aşa ceva? 

— Nimic, rosti Huldar pe un ton egal. Nimic n-ar putea justifica 
aşa ceva. Fata n-avea decât şaisprezece ani. 

Însă Gudlaugur ştia deja acest lucru. 

— Chiar şi aşa, misiunea noastră de azi e să aflăm motivul. Cu 
cât începem mai repede să săpăm în trecutul ei, cu atât creşte 
posibilitatea de-a scoate la iveală un motiv. 

Îşi trase mai aproape mouse-ul, gata să se apuce de treabă. 
Verificarea trecutului căzuse în sarcina lor. Poate că nu era cea 
mai interesantă sarcină din lume, dar era infinit mai uşoară 
decât să stea de vorbă cu părinţii fetei împreună cu Erla. Când îi 
zărise traversând spaţiul deschis pentru birouri, în direcţia micii 
săli de şedinţe, îşi coborâse iute privirea. Şi nu fusese singurul. 
Mama strângea la piept laptopul fiicei, precum un scut care s-o 
protejeze de şi mai multe şocuri viitoare. 

Acum, laptopul se afla pe biroul lui Huldar, aşteptându-l să-i 
examineze conţinutul. Într-un contrast deplin cu echipamentul 
lor de birou negru standard, acesta era alb şi împodobit cu 
abţibilduri cu gărgăriţe; laptopul unei adolescente abia ieşite din 
copilărie. De bună seamă că discuţia cu părinţii ei fusese 
sfâşietoare. Dat fiind că Stella încă nu fusese găsită, probabil că 
părinţii ei continuau să se agate de o vagă speranţă că fata lor 
va reapărea până la urmă vie, în pofida a ceea ce li se spusese 
deja. Adevărul sumbru, pe care Erla fu nevoită să-l sublinieze cu 
fermitate, era că fiica lor era aproape sigur moartă. 

Privirea lui Huldar continua să se abată neclintit către biroul 
Erlei, birou care odată îi aparținuse lui, deşi nu-i ducea absolut 
deloc lipsa. Părinţii fetei plecaseră şi ea rămăsese lângă 
peretele de sticlă, cu braţele încrucişate la piept, afişând 
aceeaşi atitudine intransigentă pe care o afişase şi în sala 
operativă, ceva mai devreme. Privirile li se întâlniră o fracțiune 
de secundă, înainte de-a se îndrepta imediat în altă parte. 

Gudlaugur nu băgă de seamă. In schimb, arăta la fel de 
preocupat ca şi Huldar, deşi dintr-un cu totul alt motiv. Până la 
urmă scoase un oftat greu şi păru că ar fi dispus să plece după 
cafea. Dar mai întâi întrebă, fără să pară că ar aştepta vreun 
răspuns: 

— De ce dracu' a luat până la urmă cadavrul cu el? Oricât îmi 
storc creierii, tot nu-mi vine vreo idee de ce-a făcut-o. 

Şi nu era singurul. 

Capitolul 3 


— Ce ştii despre adolescente? 

Niciun bună, niciun bună dimineaţa sau ce mai faci. Niciun fel 
de introducere. Nu că ar fi fost nevoie de vreuna. Deşi Freyja nu 
mai avea veşti de la Huldar de câteva luni, îi recunoscu 
instantaneu vocea; mult prea repede ca să se simtă în largul ei. 
Tipic. Doar nu primea niciodată telefoane din senin de la cineva 
cu care ar fi vrut să discute. 

— Bună seara, zise ea cu răceală. 

În clipa în care rosti cuvintele, se simţi cuprinsă de regret. De 
ce nu îşi modificase glasul, pretinzând a fi altcineva? Care să-l 
anunţe că Freyja avea să lipsească o lună întreagă din ţară? 
Orice ar fi vrut Huldar, nu putea decât să creeze probleme şi 
sentimente rănite. De prea multe ori păţise asta cu el. 

— Oh! Bună. Scuze. Sunt Huldar. 

Lăsă o pauză, ca ea să-i răspundă. Când asta nu se întâmplă, 
Huldar adăugă: 

— Mă întrebam dacă mă poţi ajuta. Avem un caz în care este 
implicată o adolescentă şi voiam să-ţi cer sfatul. 

Freyja făcu instantaneu legătura şi se simţi revoltată, în 
pofida reţinerilor pe care le avea. Uită cu totul de intenţia iniţială 
de a sfârşi discuţia cât mai curând posibil. De la prânz încoace, 
tot auzise despre atacul brutal de seara trecută asupra unei fete 
şi de dispariţia ei de la cinematograful la care lucra. Ca de 
obicei, poliţia nu dezvăluia niciun detaliu, aşa că, momentan, 
sursele principale ale presei erau prietenii şi colegii de clasă ai 
fetei, cărora li se trimiseseră mesaje conţinând înregistrări ale 
atacului. 

Deşi descrierile conţinutului acestora fuseseră în mod 
deliberat vagi, dacă citeai printre rânduri îţi puteai da seama că 
filmările nu erau pentru cei slabi de inimă. Tinerii care fuseseră 
interogaţi până acum păreau în stare de şoc. La fel ca toată 
lumea, Freyja era nerăbdătoare să afle mai multe informaţii, nu 
din dorinţa morbidă de a savura detaliile sângeroase, ci din grija 
faţă de ce se întâmplase cu fata şi ce l-ar fi putut motiva pe 
atacatorul ei. Deşi era o speranţă deşartă să încerce vreodată să 

înţeleagă aşa ceva, dat fiind că nimeni n-ar fi putut explica sau 
justifica un atac atât de sălbatic. 

— Are de-a face cu atacul asupra acelei fete? 

— Da. 

Îl auzi pe Huldar cum trage adânc aer în piept. 

— Nu mai trebuie să-ţi amintesc cât de urgent este să găsim 
fata şi să-l prindem pe atacatorul ei. E vreo şansă să treci azi pe 
la secţie? De preferat, cât mai curând posibil? 

Oricât şi-ar fi dorit-o, Freyja nu reuşi să spună da din prima. 
Pe măsuţa ei amărâtă din bucătărie se îngrămădeau manuale şi 
foi de hârtie pline cu încercările sale eşuate de a rezolva 
problemele de matematică pe care ar fi trebuit să le predea 
miercuri. Cu mult înainte să sune telefonul, se văzuse nevoită să 
recunoască faptul că, oricât de atent ar fi citit cerinţele, 
rezultatul era de fiecare dată acelaşi: un amestec de numere şi 
simboluri ce refuzau să aibă legătură unul cu altul. Decizia ei de 
a începe să lucreze part-time la Casa Copiilor şi de a se înscrie 
la un curs de afaceri la universitate se dovedise o greşeală 
teribilă. Cursul acela nu contribuise cu absolut nimic la 
rezolvarea crizei sale existenţiale, nici nu-i îmbunătăţise 
calitatea vieţii. 

— E ziua mea liberă. 

— Ştiu. Am sunat mai întâi la Agenţia pentru Protecţia 
Copilului ca să-i întreb dacă te pot împrumuta, iar ei m-au pus 
să mă adresez Casei Copiilor. Directoarea mi-a spus că eşti 
acasă, dar că ar trebui să sun. A zis că ţi-ai putea lua mai încolo 
ziua liberă. 

— Vorbeşti serios? 

Freyja era descumpănită. Cererea ei de a i se reduce norma 
nu fusese privită cu ochi buni de cei din conducere. Până acum, 
în loc să o ajute să se adapteze, îi aruncaseră tot soiul de 
obstacole, împiedicând-o să găsească un echilibru între muncă 
şi studii. 

— Chiar a zis ea asta? 

— Da. După ce mi-a propus şi alţi psihologi. Dar eu i-am zis că 
nu-i vreau pe ei, ci că te vreau pe tine. Pentru acest serviciu 
adică, se grăbi el să adauge. 

Două sentimente contradictorii se luptau acum în sufletul 
Freyjei. Pe de o parte, îi făcea plăcere că Huldar îşi exprimase 
preferința faţă de ea în faţa şefei sale, în dauna celorlalte 

colege; pe de altă parte, o irita că el nu receptase mesajul ei şi 
nu încetase cu insistenţele, în pofida faptului că învățase pe 
propria-i piele că pur şi simplu nu erau meniţi unul pentru altul. 
Iniţial, se cunoscuseră într-o seară, în club, sfârşiseră în pat unul 
cu altul şi se simţiseră minunat împreună, însă apoi el stricase 
totul, luându-şi picioarele la spinare, a doua zi dimineaţă. 
Relaţia lor ar fi trebuit să se sfârşească acolo, dar drumurile li se 
încrucişaseră de mai multe ori din pricina slujbei lui din poliţie şi 
a ei, la Casa Copiilor. Stânjeneala dintre ei se transformase în 
pură enervare. Bărbatul pur şi simplu o scotea din sărite. 
Continua să-i dea de înţeles că ar vrea să fie iar împreună cu ea, 
apoi nu putuse rezista tentaţiei şi se culcase cu alte femei 
imediat ce Freyja nu sărise în întâmpinarea dorințelor lui. 

Huldar însemna doar veşti proaste: era un fapt dovedit. Păcat 
că era atât de atrăgător - într-un mod neglijent - şi atât de 
priceput şi-n pat. Dar asta nu era suficient. Din nefericire, Freyja 
trebuia să recunoască realitatea: Huldar era bărbatul greşit în 
trupul potrivit. 

Însă, în clipa de faţă, el îi oferea o binecuvântată evadare de 
la chinurile ei matematice. 

— Dacă vin, ce vrei să fac? 

— Să mă ajuţi să interoghez nişte tinere care o cunoşteau pe 
victimă. Cei din conducerea şcolii s-au gândit că ar fi mai bine 
să vină ele la noi, decât să merg eu acolo. Părinţii ne-au acordat 
permisiunea, cu condiţia ca un reprezentant de la serviciile 
pentru copii să fie de faţă şi să se asigure că nu sărim calul. 
Ceea ce e chiar ridicol, din moment ce nu sunt suspecte. Sincer, 
e vorba doar de o formalitate. In orice caz, m-aş bucura dacă aş 
avea pe cineva care să le înţeleagă pe fetele de vârsta lor. Eu 
nici măcar nu ştiu dacă tinerii au nevoie de o atenţie la fel de 
mare precum copiii de vârste mai fragede - ştii tu, ce întrebări 
le pot influenţa, în mod accidental, declaraţia, genul ăsta de 
lucruri. Pentru că e esenţial să nu se întâmple una ca asta. Cu 
cât construim mai curând o imagine a vieţii Stellei, cu atât mai 
bine. Se presupune că atacatorul o cunoştea. 

— De ce te referi la ea la trecut? A fost găsită? E moartă? 

— Nu, încă n-a fost găsită. 

Freyja remarcă faptul că el evitase cealaltă întrebare, ceea ce 
era un semn rău. 

— Pot ajunge la tine în jumătate de oră. 

În clipa în care spuse asta, privirea îi căzu asupra lui Molly, 
care zăcea întinsă pe podeaua bucătăriei, păzindu-şi castronul. 
Făcea asta din principiu, deşi, dacă cineva suficient de prost s-ar 
fi încumetat să-i şterpelească mâncarea, rezultatul era evident. 
De regulă, câinii nu erau mai mari sau mai ameninţători decât 
Molly. Ori de câte ori Freyja o scotea la plimbare, observa cum 
proprietarii de câini mai mici se opreau ca să discute prieteneşte 
unul cu altul, în timp ce ea era condamnată să se plimbe 
singură. Pe de altă parte, efectul de intimidare era ideal pentru 
proprietarul de drept al căţelei, Baldur, fratele Freyjei, care, 
momentan, ispăşea o pedeapsă în închisoare. Să trebuiască să 
aibă grijă de Molly erau unul dintre numeroasele dezavantaje 
ale faptului că locuia în micuțul şi mohorâtul lui apartament. Dar 
astfel de lucruri erau puse în umbră de beneficii, cel mai 
important dintre toate fiind că avea un acoperiş deasupra 
capului şi nu trebuia să recurgă la a dormi pe o bancă din parc. 
Nemaivăzutul boom turistic de care avusese parte Islanda 
crease o lipsă acută de locuinţe în Reykjavik şi nici nu existau 
indicii că lucrurile se vor îmbunătăţi prea curând. Data eliberării 
lui Baldur se apropia cu paşi repezi, iar atunci se va vedea 
nevoită să-şi găsească un loc al ei, însă din fericire mai avea 
încă vreo câteva luni la dispoziţie, ca să-şi caute unul. 

Câinele închise ochii şi-şi feri, supărat, privirea. Evident, din 
tonul Freyjei înţelesese că plimbarea promisă mai devreme avea 
să fie anulată. Freyja se simţi inundată de un familiar val de 
vină. Acesta venea la pachet cu deținerea unui câine, cu 
permanenta senzaţie că nu reuşeşti să-ţi duci la bun sfârşit 
îndatoririle - să o scoată mai des afară, să-i ofere o mâncare 
mai bună... Dar totul avea de-a face cu afecțiunea, deoarece 
chiar dacă relaţia ei cu Molly nu era tocmai perfectă, ea chiar 
ţinea la căţea. 

— De fapt, n-am să reuşesc să ajung mai devreme de-o oră. E 
în regulă aşa? 

e 

Adolescentele arătau complet nelalocul lor într-o secţie de 
poliţie. Erau cinci în total, cu înfăţişări atât de asemănătoare, că 
Freyja le uită pe loc numele. Păr lung şi blond, ochi mari, 
albaştri, înconjurați de un strat gros de rimel, şi sprâncene 
negre neobişnuit de groase. Ca să fie şi mai greu să le 
deosebeşti, păreau să se fi pus de acord şi când se îmbrăcaseră: 

jeanşi negri, mulaţi, tenişi albi şi geci până în talie, în culori 
asemănătoare. Toate îşi ţineau mâinile adâncite în buzunarele 
gecilor şi, ca să pună capac, toate purtau eşarfe aproape 
identice înfăşurate în jurul trupurilor subţiratice, băieţeşti, ale 
căror unice umflături erau reprezentate de şolduri. Freyja ştia că 
acesta era ultimul lor an în care se mai balansau pe graniţa 
dintre copilărie şi adolescenţă sau în care vor mai fi la fel de 
unite ca grup. În toamna următoare vor intra în anul al doilea de 
liceu şi vor începe să adopte gusturi individuale proprii; un 
stadiu care Stellei îi fusese răpit, dacă Huldar avea dreptate în 
legătură cu soarta ei. In amintirea familiei şi a prietenilor, fata 
era condamnată să rămână veşnic adolescentă. 

Freyja fusese pusă repede la curent când sosise, însă nu 
aflase mare lucru în plus faţă de ce apăruse deja pe internet, cu 
excepţia detaliului cum că poliţia credea că Stella e moartă şi că 
ucigaşul fusese surprins de camere în timp ce îi căra trupul de 
acolo. Huldar îi ceruse să păstreze doar pentru ea această 
informaţie şi încuviințarea ei din cap îi fusese suficientă. Mai 
lucraseră împreună în asemenea împrejurări, deci ştia foarte 
bine că poate avea încredere în ea. 

— Bun, rosti Huldar, după ce Freyja şi Gudlaugur îşi ocupaseră 
locurile în stânga şi în dreapta lui, cele cinci fete stând aliniate 
cu faţa la ei, de partea cealaltă a mesei de conferinţe. 

Acestea îşi trăseseră scaunele la un loc, ca şi cum ar fi vrut să 
se aşeze una în poala celeilalte. 

Freyja îl studie discret pe Huldar. Arăta bine, mult mai bine 
decât când îl văzuse ultima dată. Cercurile negre de sub ochi 
dispăruseră aproape cu totul, era proaspăt ras şi părul şi-l 
tunsese de curând. Şi corpul îi era într-o formă fantastică. Păcat 
că era aşa de idiot. Freyja, la rândul ei, se bucura că-şi acordase 
timp să se machieze după ce o scosese la plimbare pe Molly. Ar 
fi fost foarte enervant să trebuiască să stea lângă el, conştientă 
de faptul că Huldar arăta mai bine ca ea. Aşa însă, considera că 
se potrivesc destul de bine unul cu altul. 

— Toate aţi primit Snapurile trimise aseară de pe telefonul 
Stellei? 

Trei dintre ele încuviinţară, una zise da şi una ridică o mână, 
după care o lăsă repede jos când îşi dădu seama că fusese 
singura care făcuse acest gest. 

— Toate adică. 

Huldar împinse un pix şi o hârtie în direcţia lui Gudlaugur. 

— Vrei, te rog, să iei notițe? 

Gudlaugur încuviinţă din cap şi începu să noteze. Huldar li se 
adresă din nou fetelor. 

— Care dintre voi le-aţi văzut? 

De data asta, fetele nu se mai grăbiră cu răspunsurile. Îşi 
aruncau priviri una alteia, ori fiind prea timide ca să preia 
iniţiativa, ori căzând de acord, pe muteşte, ce să răspundă. 

— Vă rog, aş dori un răspuns. Le-aţi văzut? 

Huldar se aplecă peste masă, schiţând un zâmbet. 

Fata care ocupase scaunul din mijloc răspunse prima. 

— Da. Le-am văzut. 

Deşi ea fusese cea mai îndrăzneață dintre toate, glasul ei se 
auzise ca o şoaptă, de parcă tocmai recunoscuse că se uitase la 
un filmuleţ porno. 

Huldar le privi pe celelalte şi insistă: 

— Dar voi? Da sau nu? 

Una câte una, fetele murmurară: 

— Da. 

Fata care răspunsese prima vorbi din nou: 

— Nu ştiam ce este. Stella ne trimitea mereu Snapuri. Dacă aş 
fi ştiut, nu m-aş fi uitat niciodată. 

— Deci nu te-ai uitat decât la primul? 

Freyja cunoştea deja răspunsul la întrebare. Înainte de 
interogatoriu, aflase de la Huldar şi de la Gudlaugur că fetele se 
uitaseră la toate Snapurile. Fiind cele mai bune prietene ale 
Stellei, fuseseră printre primele persoane contactate de poliţie 
în încercarea de-a pune mâna pe telefoanele pe care mesajele 
nu fuseseră încă vizionate. Prea târziu totuşi dat fiind că prima 
fată care le văzuse le sunase imediat şi pe celelalte ca să le 
spună să se uite şi ele. 

— Nu. Da. Adică... Nu. 

Fata îşi cobori privirea, fixând acum masa. 

— Le-am urmărit pe toate. La început, m-am gândit că e 
vorba de-o glumă, probabil, şi am tot am aşteptat să vină şi 
poanta. Apoi mi-am dat seama că e ceva serios, însă deja nu mă 
mai puteam opri. Voiam să văd cum se termină. 

— Şi voi, restul? Aceeaşi poveste? 

Celelalte patru fete încuviinţară şi ele. Privirile lor tot 
continuau să se abată către fata din mijloc, care, bănuia Freyja, 

era liderul. Dat fiind cât de stânjenită se simţea fata în această 
postură, Freyja avea impresia că Stella fusese de fapt regina lor. 
Pesemne că fata fusese cea mai bună prietenă a Stellei, dat 
fiind că celelalte păreau să ia ca atare faptul că preluase ea 
rolul. 

— Fetelor, e-n regulă. N-aţi făcut nimic greşit. 

Huldar se lăsă la loc în scaun. 

— Nu v-am chemat aici pentru că aţi văzut clipurile. V-am 
chemat pentru că speram că ne puteţi ajuta să găsim persoana 
care i-a făcut asta prietenei voastre. OK? 

Toate cinci încuviinţară la unison şi Huldar continuă: 

— Vă puteţi gândi la cineva care ar fi avut ceva împotriva 
Stellei? 

De data asta, răspunsul fu o scuturare unanimă din cap. 

— Sunteţi sigure? Niciun iubit secret? Poate cineva mai în 
vârstă? 

— Avea un iubit. Mai mare ca ea. Are permis de conducere şi 
tot restul. i 

Din nou, cea care vorbise fusese fata din mijloc. Incuviinţări 
din cap şi din partea celorlalte fete. 

— Te referi la Hördur? Hördur? Kristófersson? 

— Nu ştiu. Ea îi spunea Höddi. Încă nu mă lăsase să fac 
cunoştinţă cu el, aşa că nu l-am văzut decât într-o poză. Şi nici 
măcar nu apărea în întregime în poză, zise fata, strâmbându-se. 
Stella zicea că el detestă să apară în poze. Poate că e, ştiţi, mai 
ciudat. 

Făcu ochii mari. 

— El a fost? 

— Nu. Höddi nu e suspect. Dar altcineva, cineva mai în 
vârstă? Nu neapărat un iubit - poate un bărbat care era 
interesat de ea, care-i trimitea mesaje, genul ăsta de lucruri? 

Ca la un semn, toate scuturară din cap. 

— Dar Stella v-ar fi zis dacă ar fi avut neînţelegeri cu cineva? 

Grupul şovăi, schimbând priviri rapide, fixând iar masa toate 
cinci. 

— Da sau nu? Discuta cu vreuna dintre voi despre chestiuni 
personale? 

— Da. Cu mine. 

Fata din mijloc se îndreptă de spate când rosti aceste cuvinte. 
Freyja era mulţumită că instinctul ei fusese corect. 

— Însă n-a pomenit niciodată de ceva de genul ăsta. Suntem 
cu toate, să zicem, foarte atente când vine vorba să nu 
acceptăm cereri de prietenie de la bărbaţi străini pe Facebook. 
Toţi sunt pedofili. Stella ştia acest lucru. Dacă o hărţuia vreun 
ciudat, mi-ar fi spus. Categoric. 

— Eşti absolut sigură în această privinţă? Ţine cont că nu te-a 
lăsat să-i cunoşti iubitul. Deci e posibil să fi păstrat şi alte lucruri 
secrete faţă de tine, nu-i aşa? 

Glasul lui Huldar era rece acum. 

Fata îi aruncă o privire mânioasă, într-o străfulgerare bruscă a 
felului în care urma să arate ca persoană adultă. 

— Avea de gând să mi-l prezinte pe Höddi. Dar, ştiţi, era 
ocupată. Adică muncea tot timpul. La cinematograf. 

— În regulă. 

Huldar schimbă subiectul: 

— M-am uitat prin computerul Stellei. 

Fetele făcură ochii cât cepele când auziră asta, părând că au 
uitat să mai respire. Expresia liderului haitei deveni din enervată 
alarmată. Freyja îl înghionti pe Huldar în coapsă pe sub masă, în 
caz că îi scăpase reacţia lor. Ştia din proprie experienţă că 
interpretarea sentimentelor celor din jur nu se număra printre 
punctele lui forte. 

— Şi ce credeţi c-am găsit acolo? 

Fetele îl fixau ca trăsnite, cu ochi mari şi rotunzi. Huldar 
zâmbi din nou. 

— Nimic. 

Umerii fetelor se relaxară, iar el continuă: 

— Nimic interesant, în orice caz. Exerciţii pentru acasă pe 
jumătate terminate. O mulţime de poze, majoritatea selfie-uri. 
Descărcări ilegale de filme şi muzică. Şi voi faceţi acelaşi lucru, 
aşa-i? 

Fetele roşiră, vinovate, murmurând toate drept răspuns: 

— Nu. 

— Bun. 

Privirea lui Huldar era în continuare fixată asupra feţelor lor. 

— Dar, judecând după reacţiile voastre, cred că ar trebui să 
mă mai uit o dată, pentru că am senzaţia că mi-a scăpat ceva. 
Poate c-ar trebui să-mi oferiţi voi vreun indiciu cu privire la ce 
anume să caut? Sau ce-ar fi să-mi ziceţi voi, pur şi simplu? 

Niciuna nu scoase nici măcar un sunet. Teama lor era 

evidentă. Huldar, simțind că n-au de gând să se deschidă, 
schimbă tactica şi începu să le bombardeze cu întrebări despre 
Stella: ce fel de persoană era, ce-i plăcea şi ce nu-i plăcea, ce 
făcea după şcoală, cine erau ceilalţi prieteni ai ei, atât fete, cât 
şi băieţi, şi alte detalii despre viaţa ei. Încet, încet, limbile fetelor 
începură să se dezlege. 

Insă nimic interesant nu ieşi la iveală, cel puţin din ce-şi 
dădea seama Freyja. Stella părea să fi fost o adolescentă 
deosebit de anostă, chiar dacă populară, interesată de muzica 
pop, celebrităţi, băieţi, machiaje şi modă. Cu cât prietenele ei le 
spuneau mai multe, cu atât Freyja era înclinată să creadă că 
Stella fusese puţin cam superficială. Lucru poate uşor nedrept, 
poate că fata, cu timpul, ar fi înflorit şi s-ar fi transformat într-o 
persoană cu ceva mai multă substanţă. 

Când descrierile lor începură să devină repetitive, Huldar le 
întrebă în schimb despre weekend; despre momentul în care o 
văzuseră sau o auziseră ultima oară pe Stella. Reieşi că nimeni 
nu mai dăduse ochii cu ea de când îşi luaseră la revedere, 
vineri, după ore. Fata din mijloc stătuse de vorbă cu ea la 
telefon şi online, dar Stella nu fusese de acord să se întâlnească, 
pentru că lucra la cinematograf vineri seară, sâmbătă toată ziua 
şi de duminică după-amiază până seara târziu, când avusese loc 
atacul asupra ei. Fata adăugă că Stella se plânsese de părul ei, 
adică motivul pentru care nu voia să iasă sâmbătă seara. 
Niciuna dintre aceste informaţii nu părea să ofere poliţiei vreo 
pistă valabilă. 

După vreo oră de la intrarea în sala de şedinţe, Huldar declară 
interogatoriul închis. În mod clar, fetele erau uşurate. Îşi 
încheiară fermoarele gecilor şi-şi adânciră la loc mâinile în 
buzunare, înainte de-a ieşi în grabă din încăpere. Huldar, 
Gudlaugur şi Freyja le priviră de la fereastră cum ies din secţia 
de poliţie şi se strâng una într-alta, părând antrenate într-o 
discuţie aprinsă. Apoi fetele priviră în jur şi una dintre ele aruncă 
o privire scurtă în sus, spre clădire. Freyja şi Gudlaugur se 
retraseră iute de la fereastră, însă Huldar rămase pe loc şi îi 
făcu un semn cu mâna, afişând un surâs rece. 

Apoi se întoarse către cei doi. 

— Ei bine, ce credeţi? Ce ne ascund? 

Freyja scutură din cap. 

— Cine ştie? Poate un iubit mai în vârstă? Totodată, ar trebui 

să iei în calcul posibilitatea ca Stella să fi făcut sex pe bani. Nu e 
chiar ieşit din comun, aşa cum sunt sigură că ştii şi tu. Ţinând 
cont de reacţiile lor, e ceva rău. Nu uita că ceea ce lor li se 
poate părea rău nouă ni s-ar putea părea ceva banal în condiţiile 
date. Dar altceva m-a frapat pe mine. 

— Ce? 

Huldar îi studia chipul cu atenţie. 

— Au trecut mai puţin de douăzeci şi patru de ore de când au 
aflat că ceva îngrozitor i s-a întâmplat prietenei lor şi totuşi 
niciuna dintre aşa-zisele colege ale Stellei n-a părut îndurerată. 
Nici măcar una n-avea ochii înroşiţi sau umflaţi ori obrajii iritaţi 
de la plâns. 

Capitolul 4 


Freyja luă o gură mare de cafea şi se simţi mai bine. Băuse 
cafele şi mai rele, deşi încercările stângace ale acestui barista 
de a desena o frunză în spuma de lapte aduceau mai degrabă 
cu felul în care îşi închipuie un copil că ar arăta bradul de 
Crăciun, curăţat de toate acele de pe ramuri. Nu era o cafenea 
în care Freyja intra de obicei; se aventurase înăuntru după ce 
ieşise de la secţia de poliţie, simțind nevoia unei infuzii de 
energie oferite de cofeină. După ce plecaseră fetele, Huldar îi 
arătase Snapurile şi înregistrările camerelor video, care-i 
întorseseră stomacul pe dos. Acum înţelegea de ce el se referea 
la Stella la trecut. Însă nu izbutise să-i ofere nicio idee cu privire 
la motivele bărbatului sau să-i interpreteze în vreun fel acţiunile, 
în afară de recunoaşterea faptului că poliţia avea de-a face cu 
un individ deosebit de violent. Concluzie la care Huldar fusese în 
stare să ajungă şi singur. 

Faptul că se trezise faţă în faţă cu Erla în drum spre ieşire nu-i 
îmbunătăţise cu absolut nimic starea din ziua respectivă. 
Privirea pe care aceasta i-o aruncase Freyjei i-ar fi făcut pe cei 
mai mulţi să iuţească pasul, însă Freyja reacţionase cu o 
nonşalanţă studiată, zâmbind înadins şi adresându-i un salut 
prietenos. Efectul fusese cel scontat. Chipul Erlei se întunecase 
şi mai mult şi Freyja nu l-a invidiat deloc pe Huldar când acesta 
fusese chemat cu un lătrat furios în clipa în care Freyja se 
întorsese cu spatele. Deşi scurta lor întâlnire îi lăsase un gust 
amar, cel puţin o făcuse să simtă că repurtase o mică victorie în 
competiţia prostească dintre ele. Despre care Freyja nici măcar 
nu ştia cum anume începuse. Erla simţise o ură instantanee la 
adresa ei încă de când se întâlniseră prima oară şi Freyja 
ajunsese în foarte scurt timp să simtă acelaşi lucru faţă de ea. Și 
cel mai ironic era faptul că singurele persoane care ajungeau să 
o calce pe nervi lucrau în acelaşi loc. Apropo de asta, era un 
lucru perfect normal că Huldar şi Erla ajunseseră până la urmă 
în pat unul cu altul, deşi detesta să se gândească la ce 
progenituri ar fi ieşit din combinaţia respectivă. 

Dacă era să fie sinceră, pofta de cafea n-avea legătură doar 

cu întâlnirea cu Erla sau cu acele filmări îngrozitoare: 
întrevederea cu adolescentele îi stârnise fantomele propriului 
trecut. Privind în jos, în ceaşca de cafea, constată că era 
aproape goală. Dându-şi capul pe spate, izbuti să mai stoarcă 
încă vreo câteva picături din ea. Pentru ea, gustul cafelei era 
gustul maturității. Îi aducea aminte că era o persoană adultă, 
teoretic, stăpână pe viaţa ei şi că, orice s-ar fi întâmplat, n-avea 
să mai fie copil niciodată. 

Farfurioara zdrăngăni când lăsă jos ceaşca mai tare decât 
intenţionase. Nu-i plăcea să-şi examineze trecutul. Căci asta nu-i 
făcea niciodată bine. Ea şi fratele ei, Baldur, avuseseră parte de 
o educaţie neconvenţională pe care le-o dăduseră bunicii 
materni, lăsându-le puţine amintiri plăcute în afară de cele care 
aveau legătură cu ei doi, fraţii. Mai ales adolescenţa Freyjei 
fusese deosebit de dificilă. Nu neapărat din pricina lipsei banilor, 
cât mai ales din cauza ideilor rigide şi învechite ale bunicilor în 
privinţa educării unui copil. Legile după care ea şi Baldur ar fi 
trebuit să se ghideze ca să-şi trăiască viaţa ar fi fost demne de 
urmaşii lui Moise. Bine, nu fusese obligată să se îmbrace cu robe 
şi să poarte sandale, însă hainele ei erau izbitor de nepotrivite 
prin comparaţie cu ceilalţi copii de vârsta ei. Chiar şi pachetele 
cu mâncare pentru şcoală erau diferite. 

Nici nu era de mirare că avusese dificultăţi de adaptare, dat 
fiind că i se interzisese să aibă aceleaşi jucării sau haine precum 
restul copiilor. Prin urmare, nu putuse să rezoneze cu adevărat 
cu gaşca, cu fetele de genul prietenelor Stellei. Pe de altă parte, 
ajunsese să se priceapă foarte bine la a observa din afară 
bisericuţele ca a lor. Putea să identifice cu uşurinţă cine era şefa 
şi cine era asistenta ei, care fată era pe punctul de-a fi exilată 
din grup, trăind în teroarea indusă de faptul că putea spune sau 
face lucrul greşit, ceea ce o putea lăsa complet pe dinafară, 
singură-singurică. Aşa că a recunoscut-o şi pe fata cu rolul de 
aplaudac, care râdea la momentul oportun şi nu rata nicio 
ocazie de-a o flata pe regina stupului. 

Dar nimic din toate astea nu-i dădea vreun indiciu care s-o 
ajute să intuiască ce anume aveau de ascuns prietenele Stellei. 

Chelnerul îi luă ceaşca şi-o întrebă dacă mai vrea o cafea. 
Deşi ar mai fi dat cu uşurinţă pe gât încă o ceaşcă sau două, 
Freyja zise nu, mulţumesc, şi ceru nota. 

Cafeneaua era arhiplină şi singurul loc liber pe care reuşise 

să-l găsească era tocmai în spate de tot. În timp ce se strecura 
cu greu printre mese, nu se putu abţine să remarce că toţi 
ceilalţi clienţi erau turişti străini. Hărţi sau broşuri erau întinse 
pe fiecare masă, de scaune atârnau rucsacuri şi fiecare 
persoană era mai bine echipată pentru expediţii pe-afară decât 
orice islandez obişnuit. Se mişcă mai iute, de teamă ca nu 
cumva să fie întrebată din ce ţară provine sau dacă o 
deranjează să facă o poză, ori, Doamne fereşte, să intoneze 
imnul viking de fotbal. 

Afară, cerul avea aceeaşi nuanţă de cenuşiu pe care o 
avusese când ajunsese aici, deşi nu se putea spune că zăbovise 
prea mult înăuntru. Se înfăşură şi mai strâns în haină şi îşi dori 
să fi avut şi ea o eşarfă precum cele ale fetelor de mai devreme. 
Aceeaşi eşarfă i-ar fi prins bine şi în maşină: radiatorul îşi 
dăduse iar duhul, însă deja îl reparase de două ori şi avea 
senzaţia că, dacă l-ar fi dus înapoi la atelier, pur şi simplu ar fi 
irosit banii aiurea. 

Îi sună telefonul. Era directoarea de la Casa Copiilor, care o 
informă că se va afla în slujba poliţiei pentru următoarele câteva 
zile. Freyja rămase mută de uimire. Femeia adăugă că nu mai 
trebuia să vină la muncă tot restul săptămânii. Poliţia avea 
nevoie permanentă de un psiholog pentru copii, căci urma să 
interogheze tineri ce aveau legătură cu dispariţia fetei, iar ea 
era cea mai evidentă alegere, dat fiind că deja luase parte la un 
interviu şi poliţia prefera să nu mai împartă informaţii sensibile 
despre caz şi cu altcineva. O poveste care se potrivea perfect, 
ce mai, îşi zise Freyja: se vedea de la o poştă că Huldar îşi 
vârâse nasul. Dar rugăminţile ei cum că avea teme de făcut şi 
trebuia să meargă la cursuri nu-şi atinseră ţinta. La sfârşitul 
convorbirii se trezi că era obligată să rămână în aşteptare 
pentru tot restul săptămânii. 

Când ajunse la maşină, mânia Freyjei se evaporase aproape 
cu totul. Per ansamblu, situaţia ar fi putut fi mult mai rea. Se 
putea duce la cursuri în continuare, atâta vreme cât îşi ţinea 
telefonul deschis pe pupitru, gata să se strecoare afară dacă era 
chemată. lar când nu ajuta poliţia, se putea concentra la lecţii, 
lucru pe care nu-l putea face cât timp se afla la Casa Copiilor, 
acolo unde munca îi solicita întreaga atenţie. Poate că, până la 
urmă, situaţia nou-ivită era o ocazie bună pentru a recâştiga 
terenul pierdut. Pentru început, putea să se ducă acasă şi să se 

apuce să rezolve exerciţiile la matematică. 

Dar nu trecu mult şi Freyja se trezi iar că i se năruie planurile. 
Telefonul îi sună şi de data asta era Huldar, care o întreba dacă 
era departe, căci prezenţa ei era din nou necesară. Plăcerea din 
glasul lui era mai mult decât evidentă. 

e 

Tinerii se strânseseră cu toţii pe şirurile de scaune aşezate 
tocmai în fundul sălii de adunări, de parcă se aşteptau la o 
demonstraţie pe scenă a felului în care funcţionează un 
aruncător de flăcări. Părea că nu se schimbase nimic de când şi 
Freyja fusese în pielea lor. Ţelul era în continuare să stai cât mai 
departe posibil de adulţi. Doar câţiva indivizi răzleţi stăteau 
aproape de rândurile din faţă, majoritatea adulţi, pe care Freyja 
îi luă drept profesori, şi încă patru copii. Doi băieţi, unul obez, 
celălalt suficient de slăbănog cât să pară că ajunsese din 
greşeală aici şi că locul lui era la şcoala primară, şi două fete, 
care, prin contrast, arătau foarte obişnuit, cu părul castaniu 
prins la spate într-o coadă de cal, cu umeri lăsaţi precum ai 
jucătorilor care tocmai înscriseseră un autogol în finala cupei. 
Toţi patru aveau grijă să-şi ţină privirile în pământ şi arătau de 
parcă abia îndrăzneau să răsufle. Freyja le recunoscu atitudinea: 
ea însăşi nu stătuse dreaptă până nu ajunsese la facultate. 
Surprinzător că nu-i crescuse şi o cocoaşă din această cauză. 

Huldar se aplecă spre ea şi murmură: 

— Rămâi cu ochii pe copii. Dacă observi ceva interesant, să- 
mi atragi atenţia. Apoi putem sta separat de vorbă cu copilul în 
cauză. 

Freyja încuviinţă din cap, lăsându-şi privirea să rătăcească 
încă o dată peste mulţimea de copii. Ea, Huldar şi Gudlaugur 
stăteau într-o parte a sălii, lipiţi de zid. Cât timp ea îşi băuse 
cafeaua alături de turişti, ei se schimbaseră în uniforme, 
pesemne ca să sublinieze seriozitatea acestei ocazii. In timp ce 
elevii umpluseră sala, ochii le fuseseră atraşi de cei doi poliţişti, 
iar principala lor emoție păru a fi surprinderea. Niciunul nu 
încremeni în loc şi nici nu-şi feri privirea, deşi era extrem de 
improbabil ca vreunul dintre ei să fi fost atacatorul fetei. 
Imaginile înregistrate le dăduseră de înţeles poliţiştilor că aveau 
de-a face cu un bărbat adult, nu cu un adolescent deşirat. 

Pe scenă, directoarea şcolii bătu cu degetul în microfon. 
Cuvintele ei de deschidere fură înghiţite cu totul de un scârţâit 

asurzitor. Aşa că se îndepărtă puţin de microfon şi o luă de la 
capăt, anunţându-i pe un ton sobru pe copiii adunaţi acolo ceea 
ce aceştia ştiau deja: că sunt acolo ca să discute ce s-a 
întâmplat cu Stella. Apoi continuă prin a le mulţumi că veniseră 
în afara orelor de şcoală. 

Freyja îşi mută atenţia de la scenă ca să observe reacţia 
publicului. Majoritatea tinerilor stăteau aplecaţi înainte, dornici 
să nu rateze niciun cuvânt. Doar în unul sau două locuri zări 
strălucirea albastră a unui ecran de telefon. 

— Suntem conştienţi că mulţi, dacă nu majoritatea dintre voi 
aţi primit mesajele de Snapchat trimise de pe telefonul Stellei, 
despre care poliţia consideră că au fost înregistrate şi trimise de 
atacatorul ei. Mulţi dintre voi le-aţi privit pe unele, dacă nu chiar 
pe toate. Acum, fireşte că nu putem schimba acest lucru, dar i- 
aş ruga pe cei care nu le-au privit să nu o facă. Vizionându-le, 
ştiind prea bine ce conţin, nu veţi face decât ceea ce şi-a dorit 
atacatorul. Şi nu vă vor face să vă simţiţi mai bine. Vreau să vă 
reamintesc tuturor - indiferent că aţi văzut sau nu videoclipurile 
- că aceste mesaje n-au fost trimise de Stella însăşi. 
Videoclipurile nu au nimic de-a face cu Stella pe care o ştim noi, 
care va rămâne în minţile noastre în zilele ce vor urma, aşa că 
cel mai bine ar fi să vă concentrați să v-o aduceţi aminte ca pe 
prietena voastră de la şcoală. Rămâneţi cu acest gând în minte. 
Incercaţi să nu vă agăţaţi de imaginile din acele filmări. Poliţia 
are înregistrările, deci n-o veţi ajuta cu nimic în anchetă dacă vă 
uitaţi şi voi la ele. 

Nu era chiar adevărat. Din ce-i spusese Huldar Freyjei, el voia 
să-i întrebe pe copii dacă ceva din ce văzuseră sau auziseră în 
acele clipuri le suna cunoscut. Aşa că nu rămase deloc surprinsă 
când îl văzu strâmbându-se la auzul cuvintelor directoarei. 
Tinerii îi observară şi ei reacţia, dat fiind că îşi mutară în mod 
automat privirile spre el şi Gudlaugur când directoarea pomeni 
de poliţie. Distraşi de asta, de bună seamă că nici măcar nu 
auziră ce spunea ea în continuare. 

— Acum, sunt conştientă de faptul că jurnaliştii au încercat 
să-i contacteze pe unii dintre voi şi, deşi profesorii voştri v-au 
amintit aceste lucruri, vreau să subliniez încă o dată că nimeni 
nu are voie să discute cu presa. Dacă aveţi ceva de zis şi credeţi 
că ar fi relevant pentru anchetă, trebuie să discutaţi cu poliţia. 
Sub nicio formă, în nicio împrejurare, cu un reporter. S-a înţeles? 

Grupul murmură „Da”. Însă nu se ştia dacă promisiunea lor 
însemna, în realitate, ceva. La urma urmei, erau doar nişte copii, 
iar jurnaliştii cu experienţă erau experţi în a smulge informaţii 
de la oameni. Şi totuşi nu era sigur că aveau să se deranjeze cu 
un astfel de lucru. Deja făcuseră pe toată lumea să vorbească; 
relatări lugubre legate de înregistrări şi declaraţii ale copiilor 
fuseseră postate pe toate site-urile de ştiri. Mâine, 
reprezentanţii presei aveau să ceară iar în gura mare noi 
dezvăluiri din partea poliţiei. 

O fată de pe rândul din spate ridică mâna ca să-i atragă 
directoarei atenţia, însă aceasta nu păru prea mulţumită de 
întrerupere. 

— Poliţia mi-a luat telefonul. Şi pe-al lui Björg. Când le vom 
primi înapoi? E un coşmar fără telefon. Nu cumva e împotriva 
legii sau ceva de genul? 

Directoarea îşi întoarse capul către Huldar şi Gudlaugur. 

— Asta rămâne la latitudinea poliţiei. Dar nu-mi închipui că 
vor dori să le reţină mai mult decât e necesar. Oricât de puţin 
convenabil vi s-ar părea ţie şi lui Björg, de fapt nu e ilegal să-i 
confişti cuiva telefonul. 

Fata se lăsă la loc în scaun, părând îmbufnată. Directoarea 
continuă prin a enumera calităţile Stellei şi prin a scoate în 
evidenţă cât de absurd şi de nedrept era faptul că fata căzuse 
victimă unui ucigaş violent. Femeia le reaminti tuturor că 
trebuie să se gândească în permanenţă la propria lor siguranţă 
Şi, de asemenea, că trebuie să aibă grijă unul de altul, apoi 
continuă prin a-şi exprima dorinţa profundă ca Stella să fie 
găsită cât mai curând, teafără şi nevătămată. In timp ce 
directoarea rostea aceste cuvinte, Freyja zări o mişcare făcută 
de o fată care stătea aproape de partea din faţă a sălii; aceasta 
îşi înălţă capul şi privi pentru prima oară scena. Expresia de pe 
chipul ei era una severă, ca şi cum n-ar fi preocupat-o deloc 
binele Stellei. Apoi fata îşi cobori iar privirea, fără să fi băgat de 
seamă că cineva îi observase reacţia. Freyja avea impresia că 
zâmbea. Îl înghionti pe Huldar, arătându-i-o discret pe fată, însă 
acesta nu mai avu timp să o studieze, căci în clipa aceea fu 
prezentat de directoare. 

În timp ce el urca pe scenă, Freyja remarcă faptul că ceva 
anume le distrăsese atenţia elevilor. Aceştia îşi dădeau coate şi 
pâlpâirea albastră a ecranelor se răspândi de-a lungul şirurilor 

de scaune până ce ajunseră cu toţii să stea lipiţi de telefoane, în 
afară de cei patru copii izolaţi aproape de scenă. 

Huldar păru să bage şi el de seamă că rămăsese fără public. 
Tăcu, privindu-i, până când, unul câte unul, îşi smulseră privirea 
din ecrane. În cele din urmă, un băiat ridică timid mâna, ca şi 
cum încă nu era hotărât dacă să vorbească sau nu. Huldar îl 
încurajă dând din cap. 

— Ăă... tocmai am primit un Snap...? 

Băiatul îşi ridică telefonul cu ecranul spre Huldar, ca şi cum 
polițistul ar fi putut să distingă ceva tocmai din celălalt capăt al 
sălii. 

— De la Stella. 

O clipă, în ciuda dovezilor evidente, Freyja crezu că Stella era 
încă în viaţă. Fără îndoială, nu era singura care trecea prin 
starea aceasta momentană de uşurare. Însă era limpede că nu 
toată lumea simţea la fel. Fata pe care Freyja continuase să o 
privească cu atenţie aruncă iute o privire peste umăr. 

Expresia de dezamăgire de pe chipul ei era evidentă. 

Capitolul 5 


Mersul fetei i se părea familiar. Privirea plecată, haina strânsă 
în jurul pieptului, paşi mari şi iuți, aproape gata să o rupă la 
fugă. Totul cu scopul de a-i oferi o evadare rapidă, fără să 
atragă în vreun fel atenţia. Nu sunt aici. Freyja mergea şi ea 
aşa, pe când era adolescentă. Dacă i s-ar fi cerut acum să 
descrie holurile propriei şcoli, probabil că n-ar fi fost în stare, 
căci obişnuia să umble tot timpul cu capul plecat. Ar fi 
recunoscut totuşi podelele. Persoana care lipise afişul făcut 
acasă pe panoul de la şcoală, încercând să atragă atenţia 
asupra victimelor bullyingului, ar fi făcut bine să-l lipească pe 
podea. Chiar şi aşa, Freyja observă că unul dintre numerele de 
telefon din josul posterului fusese rupt. Evident, cineva îşi 
ridicase suficient de mult timp privirea din podea ca să-l 
zărească acolo. 

Freyja îşi reaminti că nu e cazul să-şi proiecteze propriile 
experienţe asupra unei persoane străine. Pesemne că exista un 
alt motiv pentru comportamentul reţinut al fetei. Poate că era 
introvertită de fel sau deprimată, poate că avea sindromul 
Asperger sau unul asemănător. Freyja avea să afle cât de 
curând, numai să o ajungă din urmă. Doi băieţi se opriră ca să 
se uite la ceva de pe telefon şi Freyja aproape că se izbi de ei. 
Ocolindu-i cu grijă, se repezi înainte, doar că între ea şi cea pe 
care o urmărea se căscase ditamai distanţa. Păcat că Gudlaugur 
şi Huldar trebuiseră să plece de urgenţă, căci probabil că tinerii 
s-ar fi dat cât ai clipi din calea lor, fără să li se ceară. lar ei i-ar fi 
prins bine să aibă pe cineva alături, dat fiind că ce vedea în jur 
nu-i dădea deloc ghes să meargă mai departe; îi amintea prea 
tare de vechea ei şcoală. 

Realmente, era surprinsă că nu-şi începea fiecare nouă zi 
căzând în genunchi şi multumind cu voce tare pentru că 
scăpase de chinurile anilor de adolescenţă. In mod normal, 
făcea tot posibilul să nu se lase copleşită de amintirea 
suferințelor îndurate în trecut, însă acum i se reamintise în mod 
violent de ele, parţial din pricina acestui caz, parţial din cauza 
unui e-mail de la o fostă colegă de clasă - una dintre cele mai 

detestabile, la acea vreme - anunţând-o că va avea loc o 
reuniune. O ignorase, uluită că foştii colegi putuseră să uite cu 
totul modul în care o trataseră pe-atunci. Dar poate că 
hărţuitorii îşi aminteau în mod diferit lucrurile. In orice caz, pe 
cine interesa ce se petrecea în minţile lor? Din punctul ei de 
vedere, puteau cu toţii să-şi vâre undeva invitaţia aia. 

Deşi Freyja supravieţuise propriilor zile de şcoală şi făcuse tot 
posibilul să le lase în urmă, îşi făcea griji pentru Saga, nepoata 
ei. La fel ca pescăruşii, copiii au tendinţa de a-i necăji pe cei 
diferiţi. E suficient să trasezi cu vopsea o linie roşie pe o pasăre 
şi restul stolului se va întoarce împotriva ei. Şi deşi Freyja o 
iubea pe micuță mai mult ca pe sine însăşi, ştia foarte bine cum 
stau lucrurile. Era dureros de conştientă cât de mică era 
probabilitatea ca Saga să se integreze. Fetiţa era prea ciudată, 
în privinţa caracterului, a înfăţişării şi a situaţiei familiale. Avea 
tot timpul o expresie încruntată pe chip şi nu se arăta deloc 
dispusă să înveţe să vorbească. Deşi Freyja renunţase de mult 
la speranţa că posomorârea fetiţei avea să se risipească până la 
urmă, credea totuşi că era posibil ca situaţia ei familială să se 
îmbunătăţească; şi că tatăl ei n-avea să stea mai mult închis 
decât în libertate. Dar, pentru ca asta să se întâmple, Baldur 
trebuia să depună un efort ceva mai considerabil ca să întoarcă 
spatele unei vieţi pline de fărădelegi. Eşuase s-o facă pentru el 
însuşi, însă avea datoria să-şi schimbe concepţiile de dragul 
fiicei lui. lar dacă nu-şi dădea seama singur de toate astea, 
Freyja avea de gând să i le spună clar şi răspicat. Cu siguranţă, 
Baldur nu şi-ar dori ca Saga să ajungă precum bietul copil pe 
care Freyja încerca acum să-l prindă din urmă, o vagă umbră a 
unei fete, ridiculizată de propriii colegi de clasă. Saga, copilul 
permanent îmbufnat, al cărui tată era un puşcăriaş: reţeta 
sigură pentru dezastru. 

— Scuză-mă! Ai un minut la dispoziţie? 

Freyja o rupse la fugă. Strigătele ei fură ignorate, fie din 
pricină că gândurile fetei erau la kilometri distanţă, fie pentru că 
presupunea că Freyja se adresa altcuiva. 

— Hei! 

Freyja era nevoită să se ferească întruna din calea celorlalți 
elevi care participaseră la adunare, încercând totodată să n-o 
piardă din vedere pe fată. Spre deosebire de ea, ceilalţi 
mergeau în grupuri sau în perechi, adânciţi în discuţii despre ce 

păţise Stella. Nu se întâmpla în fiecare zi să se trezească 
implicaţi într-o poveste demnă de dat la ştiri. 

— Scuzaţi-mă... scuzaţi-mă... 

Freyja împinse politicos nişte tineri la o parte din calea sa şi fu 
răsplătită cu câteva uitături dezgustate dinspre cei care 
considerau că pământul fusese creat special pentru ei. In cele 
din urmă, izbuti să o prindă pe fată de umăr. Simţind oasele 
delicate prin haina ponosită, ea slăbi strânsoarea, ca să nu-i 
facă rău. Fata privi în jur, cu ochii mari, de parcă s-ar fi temut să 
nu fie lovită. Freyja îşi luă mâna de pe umărul ei, zâmbind 
stingherită. 

— Scuză-mă, am putea sta puţin de vorbă, doar noi două? 

Rămăseseră amândouă în mijlocul coridorului, în timp ce 
restul copiilor treceau mai departe pe lângă ele, aruncându-le 
priviri când şi când şi şoptindu-şi unul altuia. 

— Ar trebui să căutăm un loc mai ferit. Nu va dura mult. 

Fata deschise gura ca să obiecteze, apoi o închise, lăsând-o 
pe Freyja să o conducă afară din mulţime. Era limpede că fata 
se hotărâse c-ar fi de preferat să discute în particular cu această 
străină, în loc să rămână şi să se certe cu ea, în văzul tuturor. 

Pătrunseră pe prima uşă pe care Freyja o zări. Aceasta dădea 
într-o sală de clasă, plină ochi de scaune şi pupitre. Tabla era 
acoperită de ecuaţii pe care cineva uitase să le şteargă, iar 
Freyja simţi o împunsătură de vinovăţie la gândul temelor 
neglijate care o aşteptau în continuare pe masa din bucătărie. 
Fata se aşeză în spatele celei mai solide piese de mobilier din 
încăpere, catedra profesorului, şi rămase acolo, privirea 
fulgerându-i când spre Freyja, când înapoi în podea. 

— Pesemne că nu m-ai remarcat mai devreme, la întâlnire. 
Mă numesc Freyja şi ajut poliţia. Sunt psiholog - psiholog pentru 
copii, de fapt. 

Observă faptul că precizarea aceasta din urmă nu avu efectul 
scontat. Poate că fata o fi fost ostracizată din punct de vedere 
social, însă era limpede că împărtăşea iluzia colegilor, şi anume 
că erau aproape adulţi. 

— Cum te numeşti, dacă nu te superi? 

— Adalheidur. 

Fata părea mai puţin timidă acum, că rămăseseră singure, şi 
era clar că Freyja n-avea de gând să-i facă vreo figură urâtă. O 
privi în ochi pe Freyja când se prezentă şi aceasta îi văzu pentru 

prima oară limpede chipul. Spre deosebire de fetele care 
veniseră mai devreme la secţie, ea nu purta niciun fel de 
machiaj, nici măcar rimel. Ceea ce o făcea să pară mai tânără, 
mai inocentă decât ele. Nefericirea ei era evidentă nu doar după 
cum stătea, cu umerii plecaţi, ci şi după aspectul părului său 
şaten, ce atârna în şuviţe lipsite de strălucire şi de viaţă. 

— Bună, Adalheidur. 

Freyja zâmbi. 

— De ce nu iei loc? 

Fata clătină din cap. 

— Bine, nicio problemă. N-ar trebui să dureze mult. 

— Ce? Ce n-ar trebui să dureze mult? întrebă fata, aruncând o 
privire spre uşă. De ce vrei să vorbeşti cu mine? 

— Ca să purtăm o mică discuţie despre Stella. Nu prea reuşim 
să ne formăm o imagine mai clară despre ea. 

Freyja trebui să se concentreze ca nu cumva să vorbească în 
mod accidental la timpul trecut. Colegii Stellei credeau în 
continuare că fata era în viaţă. 

— Poliţiştii au stat de vorbă cu familia ei, cu prietenii şi cu 
profesorii. Şi cu fetele care lucrau cu ea la cinematograf. Cu toţii 
au prezentat aceeaşi imagine: Stella este o fată adorabilă, 
populară şi amuzantă. Ceea ce nu ne oferă mare lucru. Insă te- 
am observat mai devreme, la adunare, şi mi-am închipuit că ai 
putea să-mi spui mai multe despre ea - lucruri pe care ceilalţi 
ori nu le pot vedea, ori nu doresc să le recunoască. 

Fata pufni. 

— Nu va ajunge mai departe şi ceilalţi copii nu trebuie să afle 
absolut nimic. 

Adalheidur o privi ţintă pe Freyja, cu o expresie impenetrabilă 
pe chip. 

— Chiar n-o cunosc deloc. Va trebui să discuţi cu altcineva. 

— Serios? Voi două nu vă cunoaşteţi? 

— Nu. 

— Dar sunteţi în aceeaşi clasă, nu? 

Buzele lui Adalheidur se strânseră şi mai mult. 

— Nu-i aşa? 

Adalheidur se încăpăţână să tacă încă o clipă, apoi adăugă, pe 
un ton reţinut: 

— Ba da. Dar eu, gen, nu ies cu ea. Nu suntem prietene. Ea 
stă în spate; eu stau în faţă. Vorbeşte cu altcineva - cu cineva 

care, gen, chiar umblă mult cu ea. 

Freyja îi ignoră remarca. 

— Mi s-a părut că te văd zâmbind când directoarea vorbea 
despre Stella. Mă înşel? 

Adalheidur ridică din umeri, însă Freyja insistă: 

— Sunteţi duşmane? 

Fata îşi cobori iar privirea în podea. Freyja îi observă pentru 
prima oară degetele când Adalheidur îşi strânse haina, într-o 
atitudine defensivă, în jurul corpului. Unghiile îi erau roase până 
în carne. 

— Deja ţi-am spus: nu e prietena mea. 

— Să nu fiţi prietene e un lucru. Să fiţi duşmane e cu totul 
altceva. Ce sunteţi, până la urmă? 

Fata ridică privirea. În sfârşit, o scânteie de viaţă se ivi în ochii 
care acum o priveau cu asprime pe Freyja. 

— Duşmane, bine? Asta te va ajuta în anchetă? 

— Vom vedea, rosti Freyja calm, apoi îi acordă fetei câteva 
clipe ca să se liniştească după accesul de furie. Deci tu nu 
împărtăşeşti opinia prietenilor Stellei cum că e o persoană 
adorabilă? 

— Nu. 

Un răspuns scurt, lipsit de ezitare. 

— Ştii cumva dacă este amestecată în ceva care să poată 
oferi vreo explicaţie pentru ce i s-a întâmplat? Dacă se 
întovărăşeşte cu oameni mai în vârstă ca ea, de exemplu? 

Freyja folosea în mod intenţionat cuvinte mai lungi. Când stai 
de vorbă cu copii sau adolescenţi care se comportă îndărătnic 
sau sunt dificili, poţi uneori să-i scoţi din îmbufnarea lor 
bulversându-i. 

— Amestecată? 

Adalheidur se încruntă. 

— Ce vrei să spui? 

— Dacă umblă cu persoane mai în vârstă ca ea? De genul 
periculos? 

— Habar n-am. N-am nici cea mai mică idee cu cine umblă ea. 

Freyja zâmbi. 

— Nu. Îmi închipui că nu ştii. Dar spune-mi altceva: cum se 
face că sunteţi duşmane? Stella pare foarte populară. A făcut 
ceva care să te supere sau e taman pe dos? 

Cum Adalheidur nu-i răspunse, Freyja continuă: 

— Uite, îţi promit că nu mai zic nimănui. Dar, dacă deţii 
informaţii pe care alţii le ascund sau nu le cunosc, ne-ai putea 
ajuta să o găsim pe Stella sau pe cel care a atacat-o. Imaginea 
perfectă care ne-a fost oferită până acum chiar nu ne ajută 
deloc. Poate că nici părerea ta nu ne va fi de ajutor, dar ne-ar 
plăcea s-o auzim. 

Chipul fetei se întunecă din nou. 

— Chiar vrei s-auzi? Serios? 

Îşi aşeză mâinile pe catedră şi se aplecă în faţă, vrând parcă 
să reducă distanţa dintre ele. 

— Cei ca voi vin mereu cu astfel de chestii, însă nu vorbesc 
serios de fapt. Nimeni nu vrea să asculte. Nu cu adevărat. 

Brusc, ochii i se umplură de lacrimi. 

— Şcoala ştie prea bine ce mi-au făcut nemernica aia şi 
prietenele ei. Cu toate astea, vor să mă prefac că-mi pare rău c- 
a dispărut. Mă târăsc la adunarea lor idioată. Mă obligă să le 
ascult  rahaturile despre consiliere după o experienţă 
traumatizantă şi cum că Stella e în gândurile noastre, ale 
tuturor. Mda, sigur. Le-am spus şi le-am tot spus, dar nu vor să 
asculte. La fel e cazul şi cu tine. 

— Dă-i drumul. Îţi promit că am să te ascult. 

Adalheidur oftă şi ridică din umeri, însă crezu în vorbele 
Freyjei. lar Freyja avu grijă să-şi păstreze chipul golit de orice 
expresie în timp ce asculta povestea fetei. Care nu se deosebea 
prin absolut nimic de nenumărate alte poveşti actuale despre 
hărţuire. Urât, crud şi umilitor; glasul fetei era plin de 
amărăciune în timp ce îşi spunea povestea. Îi implorase în mod 
repetat pe cei din conducerea şcolii să intervină, însă 
răspunsurile lor anemice nu numai că nu făcuseră nimic ca să-i 
îmbunătăţească situaţia, ci, mai mult, i-o înrăutăţiseră. Stella 
afişa o expresie inocentă, nega totul şi întorcea toate acuzaţiile 
împotriva lui Adalheidur, cu lacrimi în ochi. Doar pentru ca, mai 
apoi, răzbunarea ei să fie şi mai sălbatică. Încercările părinţilor 
lui Adalheidur de a interveni fuseseră şi ele sortite eşecului. Ori 
de câte ori încercau să oprească hărţuirile, ieşea şi mai rău. 
Pagina de Facebook ce îndemna la ură împotriva ei fusese 
ştearsă când a depus plângere, dar tot continua să apară sub un 
nume nou imediat ce dispărea cea de dinaintea ei - cu un 
conţinut şi mai urât. Era ca şi cum ai fi folosit gaz de brichetă ca 
să stingi un incendiu. Adalheidur renunţase să se plângă, 

indiferent ce i se întâmpla. Încerca doar să treacă neobservată, 
evitând reţelele sociale şi numărând zilele rămase până 
devenea suficient de mare ca să poată părăsi ţara. 

După ce fata îşi isprăvi povestea, Freyja rămase o vreme pe 
gânduri. In astfel de situaţii, unii oameni se agaţă de propria 
sănătate mintală ca să găsească în ei tăria necesară să scape 
întregi la cap din acest chin. Alţii însă n-au norocul ăsta. Ci îşi 
duc amărăciunea care o măcina pe Adalheidur până târziu, la 
maturitate. Freyja însăşi se afla undeva la jumătatea drumului 
între aceste două extreme. 

Nu mai era nimic de zis, nicio modalitate de-a o convinge pe 
această fată că vremuri mai senine o aşteptau imediat după 
colţ. In realitate, ca să obţină nişte rezultate, Freyja ar fi avut 
nevoie să se vadă cu ea în mod regulat pentru sesiuni de 
consiliere, de-a lungul unei perioade lungi. Dar să-i spună pur şi 
simplu că totul se va rezolva cât de curând de la sine n-ar fi 
sunat decât ca o replică goală. Să discuţi despre viitor nu-ți 
aduce nicio liniştire când prezentul e cel care-ţi zdrobeşte inima 
şi sufletul. Mai ales când cei în cauză sunt tineri, pentru care 
viitorul înseamnă ce se va întâmpla săptămâna viitoare. Şi nici 
nu poţi lua ca atare că lucrurile se vor îmbunătăţi de la sine. Unii 
oameni rămân victime eterne, scoțând la iveală instinctele 
primare ale celor din jurul lor. lar locurile de muncă reprezintă 
un teren la fel de fertil pentru hărţuire ca orice şcoală, deşi 
măcar în cazul ăsta îţi poţi schimba locul de muncă. 

In pofida acestor gânduri, Freyja se hotărî să-i împărtăşească 
lui Adalheidur propriile experienţe, în speranţa că i-ar putea 
uşura, o vreme, suferinţa. 

— Să ştii că şi eu am trecut prin aşa ceva la şcoală, deşi 
pentru mine n-a fost la fel de rău. In cazul meu, lucrurile au 
căpătat o turnură mai plăcută imediat ce am mers la facultate. 
Mediu nou, colegi noi. Probabil că şi tu vei găsi soluţia asta. 

Trecu peste faptul că nici pentru ea nu fusese chiar atât de 
simplu; fusese nevoită să-şi ia o slujbă, sâmbăta, ca să câştige 
bani pentru haine mai drăguţe, un telefon şi un calculator. Și 
mai pusese şi-o oglindă în magazia pentru biciclete a micului 
bloc de apartamente în care locuia, ca să-şi poată aplica 
machiajul înainte de a pleca la şcoală, pentru a nu fi categorisită 
drept târfa Babilonului. 

Adalheidur pufni iar, apoi îi aruncă Freyjei o privire 

provocatoare, cu gura strânsă într-o linie subţire. 

— Să nu crezi că am să te-ajut să-l prinzi pe bărbatul ăla. 

Işi îndreptă din nou spatele, ţinându-şi bărbia mai sus decât 
înainte. 

— Pun pariu că Stella şi-a dat într-un final arama pe faţă şi 
cineva a băgat de seamă până la urmă. 

Era de aşteptat să izbucnească la un moment dat, însă Freyja 
nu se repezi să profite, ci continuă pe acelaşi ton calm ca până 
atunci: 

— Adalheidur, un lucru ţi-l pot spune. Deşi poate că acum n-ai 
să crezi, mai devreme sau mai târziu îţi vei schimba părerea. Nu 
ştiu exact detaliile a ceea ce ţi-a făcut Stella, însă nimic nu 
poate să justifice ce-a păţit ea. E uşor să-ţi imaginezi tot soiul de 
lucruri când eşti mânios. Insă, cu timpul, atitudinea ta se va 
îndulci. E parte din natura omului. Sper doar să nu dureze mult 
până când Stella şi amicii ei vor înceta să mai însemne ceva 
pentru tine. Şi nu se ştie niciodată, dar poate că va face ca 
situaţia ta actuală să fie puţin mai uşor de îndurat. 

Glasul fetei tremura de furie când îi răspunse: 

— Nu încerc să fac lucrurile mai uşoare sau să le repar. Pur şi 
simplu rostesc adevărul. Oricum, eu plec. Nu mai am nimic să-ţi 
spun şi mă aşteaptă şi tata. 

Era inutil să o reţină. Fata descrisese o altă latură a Stellei 
faţă de ce ştia poliţia până acum. Stella nu era doar un copil 
drăguţ şi popular; era, totodată, capabilă de fapte uluitor de 
crude, cu o totală lipsă de respect faţă de ce simțeau ceilalţi. Cu 
alte cuvinte, avea două feţe, la fel ca mulţi alţi oameni. Fireşte, 
un singur verdict nu poate descrie multitudinea de contradicții 
care caracterizează un individ, la fel cum nici o singură dâră de 
vopsea trasată de o pensulă pe pânză nu poate fi considerată 
un tablou. Greu de stabilit totuşi ce legătură putea exista între 
povestea lui Adalheidur şi atac. Victimele bullyingului rareori se 
răzbună. Lăsând deoparte faptul că fata era mult prea mică şi 
slabă ca să fie persoana de pe înregistrările camerelor de 
supraveghere. Insă putea avea rude de sex masculin care să fie 
mai bine făcute şi mai puternice. Tatăl ei, de exemplu. Poate 
văzuse roşu în faţa ochilor din pricina modului în care fusese 
tratată fiica lui? Nu era chiar în întregime neplauzibil. 

— Sigur că eşti liberă să pleci. Dar ai putea fi contactată cât 
de curând. S-ar putea ca poliţiştii să vrea să audă şi ei ce ai de 

spus. Ai telefon? 

O întrebare stupidă; la fel de bine ar fi putut s-o întrebe dacă 
are cap. Nu exista tânăr în Islanda care să n-aibă telefon. 

Adalheidur îi dădu Freyjei numărul, apoi porni spre uşă, cu 
umerii la fel de căzuţi ca când Freyja o urmărise pe holul şcolii. 
Înainte de-a ieşi din clasă, se opri, privi în toate părţile şi rosti, 
atât de încet, încât Freyja nici măcar nu putea fi sigură că auzise 
corect: 

— Sper că Stella e moartă. 

Apoi se întoarse şi se îndepărtă, cu capul sus. 

Uşa se trânti la loc şi Freyja rămase singură acolo, privind, 
fără să vadă, ecuaţiile de pe tablă. Apoi, aducându-şi aminte de 
tatăl fetei, porni iute după ea, dornică să vadă cum arată 
bărbatul. 

Adalheidur n-o observă; mergea iar cu capul plecat. Nu se afla 
chiar departe de ieşirea principală şi, după ce trecu de uşile de 
sticlă masive, fata se îndreptă direct către maşina parcată afară, 
aproape luând-o la fugă. Freyja rămase înăuntru, privind în urma 
ei. Din ce vedea ea, şoferul era de vârstă mijlocie, cu trăsături 
aspre, şi se uita drept înainte. Freyja nu-şi dădu seama dacă 
expresia i se îmblânzi în clipa în care se întoarse spre fiica lui 
când aceasta urcă în maşină, dat fiind că ceafa bărbatului nu 
sugera prea multe. Însă când acesta se întoarse iar cu faţa la 
parbriz, expresia ursuză se afla tot acolo. Porni imediat, mai 
rapid decât era necesar, iar când Freyja ieşi afară ca să 
privească, observă trei tineri sărind din calea lui ca să nu fie 
călcaţi de maşină. Bărbatul nu încetini deloc. Părea că 
Adalheidur nu era singura din familie măcinată de o justificată, 
dar fără îndoială toxică amărăciune. 

Capitolul 6 


Sclipirile albastre ale girofarurilor iluminau zăpada din faţa 
casei, transformând scena în una tipică sărbătorilor de Crăciun, 
deşi atmosfera n-avea nimic festiv în ea. Maşini de poliţie erau 
înşiruite în faţa casei vechi şi cenuşii, fără etaj. Poliţiştii erau 
răspândiţi peste tot pe proprietate. Vecinii stăteau nemişcaţi în 
uşile caselor, privindu-i vigilenţi; ba chiar un cuplu îşi adusese şi 
un castron cu floricele. 

Huldar bătea din picioare şi-şi sufla în mâini, trimițând aburi 
printre degete. Geaca de poliţist şi uniforma, pe care n-avusese 
încă timp să le schimbe după vizita la şcoală, erau ţepene din 
pricina gerului. Ar fi dat orice să poată fi înăuntru, dar şansele 
ca acest lucru să se întâmple prea curând erau aproape zero. 
Erla era cea care hotăra cine să meargă cu ea înăuntru ca să 
discute cu locatarii înmărmuriţi şi cine să stea de pază afară, iar 
Huldar nu se afla în grațiile sale. Relaţiile dintre ei se răciseră şi 
mai mult de când el o implicase şi pe Freyja în anchetă fără să-i 
ceară Erlei permisiunea. lar ea îl făcuse cu ou şi cu oţet pentru 
asta; protestele lui cum că şcoala insistase şi că Erla fusese 
ocupată să discute cu părinţii Stellei nu avuseseră niciun efect. 
Ca lucrurile să se înrăutăţească şi mai tare, cei de la şcoală 
sunaseră, cerând ca un reprezentant al serviciilor pentru 
protecţia copilului să fie de faţă ori de câte ori poliţia discuta cu 
oricare dintre elevii lor, de preferat un psiholog pentru copii, în 
cazul în care aceştia ar fi considerat că nu se simt în largul lor. 
Şefii se arătaseră de acord, transformând-o efectiv pe Freyja 
într-un membru al echipei, spre neplăcerea şi mai profundă a 
Erlei. Aceasta ajunsese să creadă că Huldar fusese cel care 
ticluise întregul plan, ceea ce era cât se poate de departe de 
adevăr: lui îi lipsea viclenia necesară. Tot ce făcuse fusese să 
trimită bolovanul la vale. 

Huldar îşi scoase o ţigară din pachetul mototolit şi apoi şi-l 
vâri la loc în buzunarul gecii. Ca de fiecare dată, primul fum îl 
încălzi puţin şi el se întrebă, alene, de ce se întâmpla asta. Dacă 
ar fi rostit întrebarea cu voce tare, cu siguranţă Gudlaugur, care 
stătea lângă el, ar fi căutat o explicaţie pe telefon. Dar Huldar se 

îndoia că i-ar fi plăcut răspunsul: căutările online nu aduceau 
niciodată ceva pozitiv despre fumat. In plus, Gudlaugur părea să 
fie ocupat să admire dosul arătos al unei tinere de la 
departamentul medico-legal, care stătea aplecată deasupra 
unor urme în zăpadă, alături de un alt tehnician. Se presupunea 
că urmele fuseseră lăsate de persoana care vârâse telefonul 
Stellei în cutia pentru scrisori. Huldar gesticulă cu ţigara către 
tânără. 

— Crezi că e luată? 

Gudlaugur clipi, surprins, spre el. 

— N-am de unde să ştiu. De ce n-o întrebi? 

— Mă gândeam la ea pentru tine. Pare genul tău. 

Huldar trase iar din ţigară, atent să nu-i sufle fumul în faţă lui 
Gudlaugur. 

— Genul meu nu e aşa prietenos; nu ne-ar oferi un zâmbet 
aşa cum ne-a oferit ea. Eu am tendinţa să fiu atras de femei 
sarcastice. Sau capricioase. 

Omise să menţioneze că de obicei sarcasmul şi capriciile nu-şi 
făceau apariţia decât după ce ajungea să le cunoască mai bine. 
La început, erau toate numai un zâmbet. In fine, majoritatea. 
Deşi, fireşte, să mergi acasă cu o femeie arţăgoasă poate să 
aibă avantajele sale. 

— În orice caz, ce zici de ea? Vrei să te prezint? 

— Ăă, nu, mersi. 

Gudlaugur încercă să-şi sufle nişte aer cald în degetele 
amorţite. Dacă obrajii nu i-ar fi fost deja stacojii din cauza 
frigului, fără îndoială c-ar fi roşit: nu era nevoie de mult ca să-l 
faci să roşească. 

— Nu e genul meu. Oricum, sunt perfect capabil să mă 
descurc şi fără ajutor. _ 

Huldar nu adaugă niciun comentariu la asta. Il cunoştea bine 
pe Gudlaugur. Tânărul era de-a dreptul paralizat de timiditate şi, 
în puţinele cazuri în care ieşiseră în oraş împreună, nici măcar o 
dată nu-şi adunase suficient curaj ca să abordeze vreo femeie. 
Chiar şi când ele se arătau evident interesate. Dar, dacă n-avea 
nevoie de sfaturi, Huldar nu voia să i le ofere cu forţa. Când 
venea vorba de relaţii, mai bine i s-ar fi evitat sfaturile. 

— Oare ne trimite vreun mesaj abandonând telefonul aici? 
întrebă Gudlaugur într-o încercare evidentă de a schimba 
subiectul. 

Deja întorseseră acest aspect pe toate părţile, fără să ajungă 
la vreo concluzie. 

— N-am idee - nu mai mult decât aveam şi mai înainte. Dar 
încep să mă gândesc la faptul că locul trebuie să aibă o anumită 
importanţă. Poate că era în trecere. Poate că locuieşte în zonă. 
Poate că e vecinul de alături, cel cu floricelele. 

Aruncară amândoi câte o privire spre cuplul cu castronul în 
mâini, uitându-se cum soţul îşi îndesa în gură un pumn plin. 

Huldar clătină din cap şi-şi îndreptă din nou atenţia spre 
grădină. Frigul i se strecura iar în oase; nicotina încetase să-şi 
mai facă efectul. 

— Erla când are de gând să ne trimită acasă? La fel de bine 
am putea sta şi în birou, făcând ceva util. Să mâncăm, de 
exemplu. 

Stinse cu grijă mucul de la ţigară şi îl băgă la loc în pachetul 
de ţigări, ca nu cumva criminaliştii să-l adune din zăpadă şi să-l 
trimită spre a fi analizat. 

— Deja ar fi trebuit să devină clar că Stella nu-i aici. 

Reacţia exagerată la faptul că depistaseră telefonul fetei se 
născuse din credinţa lor că trupul ei şi-ar fi putut face apariţia în 
zonă, dar cei doi câini de la unitatea K9, care luau urma 
persoanelor dispărute, scotociseră împrejurimile şi nu găsiseră 
nimic, risipindu-le aproape cu totul speranţa şi-aşa destul de 
slabă. Cu toate astea, nimeni nu părea dornic de plecare. Câinii, 
plictisiţi, tocmai îşi ridicaseră picioarele lângă roţile vehiculului 
care îi adusese până aici. 

Uşa casei înguste se deschise şi un inspector ieşi afară. Era 
Helgi. Inspectorul era trecut de floarea vârstei, iar haina cu 
fermoarul descheiat scotea la iveală un burdihan ce era gata să- 
i rupă cămaşa. Cu siguranţă, întâmpinase cu braţele deschise 
vârsta mijlocie: prea multă mâncare, prea multe beri, prea puţin 
păr. Cu toate că el şi Helgi nu erau cei mai buni prieteni din 
lume, Huldar îl bătu pe Gudlaugur pe umăr şi făcu un semn 
scurt din cap în direcţia lui. Ştia prea bine că Helgi abia aştepta 
să se laude cu erudiţia lui, dar nu-i păsa. Era sătul deja să 
bâjbâie şi să nu afle nimic. Tot ce ştiau el şi Gudlaugur era că 
telefonul fusese detectat până aici, după ce, în urmă cu o oră, o 
imagine fusese trimisă tuturor urmăritorilor de pe Snapchat ai 
Stellei. 

Huldar fusese primul poliţist care văzuse imaginea, după ce 

sărise de pe scena din sala de adunări a şcolii şi înşfăcase 
telefonul din mâna primului tânăr care încă nu o văzuse pe 
Snapchat. Fotografia înfăţişa trupul complet îmbrăcat al unei 
fete. Capul nu era vizibil - din fericire, dat fiind că era puţin 
probabil să fi fost o imagine plăcută după ce fusese izbit cu un 
stingător de incendiu -, însă hainele semănau cu cele ale Stellei. 
Era neclar dacă fotografia fusese făcută la cinematograf sau 
după aceea. Peste poză, câteva litere aşternute pe o bandă 
neagră - Cruzimea are un suflet uman - păreau să formeze un 
fel de citat, dar Huldar nu-l recunoştea. Având în minte 
instrucţiunile primite despre Snapchat, făcuse o captură de 
ecran înainte ca imaginea să se autodistrugă, apoi o trimisese la 
secţie şi confiscase încă două telefoane pe care Snapul nu 
fusese încă deschis, spre marea nemulţumire a posesorilor. 

— Helgi! 

Huldar o luă iute din loc, hotărât să-l prindă din urmă pe 
bărbat, înainte ca acesta să urce în maşină. 

Helgi se întoarse spre el, cu o expresie de evidentă neplăcere 
pe chip când văzu cine-l strigă. 

— Ce e? 

Miji ochii, apărându-se de lumina puternică a girofarurilor. 

— Ce se petrece acolo? Au terminat? 

Huldar se opri la capătul aleii pavate, iar Gudlaugur veni 
lângă el, blocând ieşirea. 

— Da, aproape. 

lritarea lui Helgi din cauză că fusese încolţit se evaporă cu 
totul când îşi dădu seama că are un as în mânecă: se afla în 
posesia unei informaţii dorite de ei. 

— Băieți, de ce sunteţi în uniformă? Pesemne că v-au îngheţat 
ouăle aici, afară. 

Pe chip îi apăru un surâs malefic când adăugă: 

— Ori nu vă lasă Erla înăuntru, ori vă temeţi c-o să vă pipăie 
un pic? 

— Ce dracu' vrei să zici? 

Huldar înaintă ameninţător spre el aproape înainte ca vorbele 
să-i iasă din gură. Atacul era uneori cea mai bună formă de 
apărare şi el era hotărât să descurajeze orice comentariu în 
acea direcţie. 

— Păstrează-ţi cumpătul. 

Lui Helgi i se văzu albul ochilor când aruncă o privire în jur în 

căutarea unei căi de scăpare. De când Huldar îşi stinsese ţigara 
în ochiul unui suspect arestat, căpătase reputaţia de a fi uşor 
psihopat. Şi nu făcea niciun efort să infirme zvonurile, dat fiind 
că existau şi avantaje în a-şi menţine colegii în tensiune. Păcat 
că incidentul se estompa din amintirea oamenilor şi el se mai 
trezea uneori nevoit să bată cu pumnul în masă, ca să spunem 
aşa, pentru a-şi consolida imaginea. 

— Trebuie să te întreb încă o dată? Ce se petrece? Există vreo 
legătură între Stella şi cei care locuiesc aici? 

Rânjetul răutăcios dispăruse cu totul şi tonul lui Helgi era 
aproape politicos când răspunse: 

— Nu - sau niciuna pe care să o recunoască. Ştiu de la ştiri 
cine e fata, dar nu-i sunt rude şi pretind că nu i-ar cunoaşte 
familia. 

— Cine sunt? 

— Un cuplu de lesbiene. (Rânjetul urât se reîntorsese pe 
chipul lui Helgi.) Una e doctoriţă, cealaltă e infirmieră. Sunt 
căsătorite sau partenere sau cum li se spune. 

Le făcu apoi cu ochiul lui Huldar şi lui Gudlaugur, care îl 
priviră, la rândul lor, cu ochi goliţi de orice expresie. Când Helgi 
continuă, Huldar decise că nu se putea hotări dacă bărbatul din 
faţa lor le interpretase greşit reacţia sau chiar era mai prost 
decât îl considera el. 

— Sunt amândouă destul de apetisante, credeţi-mă pe 
cuvânt. N-aş sta pe gânduri dacă m-ar invita să mă alătur lor, 
dacă înţelegeţi ce vreau să spun? 

Apoi le făcu iar cu ochiul. 

— Helgi, cred că tu ai înţeles greşit principiul de bază. 

Huldar nu făcu absolut niciun efort să-şi ascundă disprețul. 

— Lor le plac femeile. Nu s-ar atinge de unii ca tine nici 
plătite. Aşa că scuteşte-ne de fanteziile tale jalnice. 

Falca lui Helgi atârna neputincioasă, în timp ce mintea îi căuta 
febril un răspuns pe măsură, însă cel care interveni fu 
Gudlaugur: 

— Uitaţi, ce-ar fi să revenim la subiect? Au cumva copii de 
vârsta Stellei? 

Helgi păru uşurat pentru că îi fusese adresată o întrebare la 
care putea răspunde fără să-şi frământe creierii. 

— Nu. Două fetiţe: una doar ce-a început şcoala, cealaltă e 
încă la creşă. Cum spuneam, nicio legătură. 

Se cutremură şi-şi strânse haina în jurul trupului, forţându-se 
să-şi cuprindă cu ea burdihanul proeminent. 

— Copilele ne-au tot întrerupt interogatoriul. Nu conta dacă le 
goneai în camera lor. In clipa în care te întorceai cu spatele, îşi 
strecurau la loc capul pe uşă. E limpede că nu primesc în fiecare 
zi o vizită din partea poliţiei. 

Oftă. 

— Una dintre ele se uită saşiu, arată ca o sperietoare. Ne tot 
băga în sperieţi ori de câte ori apărea. 

— Pentru numele lui Dumnezeu, vorbeşti despre un copil, 
boule. 

Gudlaugur interveni iar, înainte ca tensiunea dintre cei doi să 
se transforme într-o încăierare: 

— Aşadar, ele presupun că telefonul a fost abandonat la uşa 
lor din întâmplare? 

Helgi se întoarse spre colegul său mai tânăr, bucuros că are o 
scuză să scape de uitătura dezgustată a lui Huldar. 

— Nu. Erla nu le crede. Persoana care l-a aruncat s-a apropiat 
dinadins de uşa lor şi l-a băgat prin fanta cutiei pentru scrisori. 
N-a aruncat pur şi simplu telefonul în grădină, aşa cum te-ai fi 
aşteptat dacă doar ar fi vrut să scape de el. De aceea ne ia aşa 
mult timp. Erla continuă să le preseze în speranţa că va găsi o 
legătură cu Stella, dar până acum n-am ajuns nicăieri. 

— Şi ele n-au văzut cine a adus telefonul? zise Gudlaugur, 
indicând spre uşă. 

— Ele spun că nu. Au intrat în casă venind din garaj şi n-au 
verificat ce se afla în cutie. 

— Cutie? Vrei să zici că telefonul nu se afla pe podea? 

— Nu. Se pare că proprietarii de dinainte aveau un câine care 
obişnuia să-i aştepte la uşă şi le sfâşia toate scrisorile şi ziarele 
care erau vârâte prin fanta din uşă. Inclusiv degetele poştaşului. 
Aşa că au montat o cutie înăuntru, ca să prevină astfel de 
lucruri. Când ne-am făcut noi apariţia şi le-am bătut la uşă, 
telefonul se afla în continuare în cutie, aşa că e posibil ca ele să 
ne spună adevărul. Oricum, cert este că au părut surprinse. 

Nu doar creierul lui Helgi funcţiona cu încetineală. Gerul părea 
că-i paralizase şi lui Huldar capacitatea de a gândi. Intrebările 
care-i umpluseră mintea în timp ce el şi Gudlaugur stăteau de 
pază nu mai voiau acum să iasă la iveală. Dacă nu-i mai venea 
în minte vreo altă întrebare, avea să fie nevoit să-l lase pe Helgi 

să plece, căci nu putea să continue să se holbeze la nesfârşit în 
ochii goi şi lăcrimoşi ai acestuia. 

— Vreo veste despre telefon? Au reuşit cei de la tehnic să-l 
deblocheze? Au găsit vreo amprentă? 

— Habar n-am. Încă n-am primit nimic. 

Helgi se mută nerăbdător de pe un picior pe altul şi Huldar se 
dădu într-o parte, lăsându-l să treacă. Acum, că acesta ieşise, 
presupunea că Erla şi ceilalţi doi poliţişti aveau să-l urmeze şi ei 
cât de curând. 

Când Helgi trânti portiera în urma lui, Gudlaugur murmură: 

— Nu-l suport deloc pe tipul ăsta. Chiar mă scoate din sărite. 

— Nu eşti singurul. 

Işi ocupară iar posturile în grădină, privind tăcuţi cum 
criminaliştii se aplecau deasupra altor urme lăsate în zăpadă. 
Huldar cochetă cu ideea de a o suna pe Freyja sub pretextul că 
vrea să afle ce reieşise din discuţia cu fata care reacţionase 
ciudat în timpul discursului directoarei. Dar, înainte să-şi scoată 
telefonul, atenţia îi fu atrasă de o mişcare la una dintre ferestre. 
Perdeaua de un roz vesel fu trasă într-o parte, scoțând la iveală 
chipul unui copil - fata mai mare, presupuse Huldar. În lumina 
aruncată de girofarurile albastre, ochii ei păreau mari şi 
întrebători, iar unul dintre ei i se abătea într-o parte. Fata avea 
un uşor strabism; nu era saşie, cum pretindea idiotul de Helgi. 
Când îl văzu pe Huldar, ochii fetei se fixară o fracțiune de 
secundă asupra lui, înainte de-a lăsa perdeaua să cadă la loc. 

Huldar încă se holba la fereastră când uşa de la intrare se 
deschise şi Erla afară, însoţită de cei doi poliţişti. 

Capitolul 7 


Creştetul capului lui David abia se zărea peste spătarul negru 
al canapelei. Părul lui blond era neobişnuit de ciufulit, cu câteva 
smocuri iţindu-se drept în sus. Ævar îşi amintea când îşi văzuse 
fiul prima oară şi se gândi cât de mult i se schimbase părul de la 
acele şuviţe negre ce-i stăteau lipite de scalp, când moaşa îl 
chemase să-l vadă ieşind, chiar înainte de expulzare. Imaginea îi 
rămăsese întipărită în minte, oribilă şi totuşi minunată, în acelaşi 
timp. Simţind că e gata să leşine, se repezise imediat lângă 
Ágústa. Ameţeala lui nu era cauzată de vederea sângelui sau 
vulva nefiresc de lărgită a soţiei sale, ci mai ales de 
zdrobitoarea senzaţie de responsabilitate ce se pregătea să-i 
cadă pe umeri - o responsabilitate pe care intenţiona să o ia în 
serios. Dacă ar fi ştiut ce turnură aveau să ia lucrurile, probabil 
că s-ar fi lăsat pradă leşinului şi-ar fi rămas acolo, întins pe 
podeaua sălii de naşteri. 

Ævar închise laptopul aflat pe masa din bucătărie. Nu mai 
putea citi nimic, nu mai putea îndura atâta urâţenie. Se 
concentră în schimb asupra cefei fiului său. 

Aveau un apartament mic, mai mic decât i-ar fi plăcut lui, deşi 
mai mare decât îşi permitea de fapt. La divorţ, fuseseră 
stânjenitor de puţine lucruri de împărţit între el şi Agusta. 
Apartamentul avea o bucătărie deschisă, ce se unea cu 
sufrageria în care el înghesuise o masă, o canapea şi un 
televizor. Deşi despre vechea lor casă nu se putea spune că era 
vreun palat, măcar în ea aveau posibilitatea de-a face cafea fără 
să schimbe canalele de la televizor în acelaşi timp. Dar 
înghesuiala prezenta şi avantaje, dintre care unul era că îi 
oferea intimitate alături de fiul său. David avea tendinţa de a se 
închide în sine, dar acest lucru era imposibil aici, din moment ce 
camera lui nu era mai mare decât un dulap pentru mături lipsit 
de ferestre şi toată suprafaţa podelei era ocupată de pat. 
Prefera să-şi folosească PlayStationul în sufragerie, decât să 
stea în pat, holbându-se la pereţii goi. 

Bărbaţi înarmaţi erau implicaţi într-un schimb de focuri pe 
ecran, într-un joc despre care Ævar ştia că nu e potrivit pentru 

copiii de vârsta lui David. Ágústa n-ar fi fost de acord cu acest 
lucru, dar ea n-avea vreun cuvânt de spus aici. In plus, David 
urma să împlinească în curând 14 ani şi Ævar trăia cu impresia 
că acele lucruri care le erau interzise copiilor sub 16 ani erau 
permise dacă de faţă era şi un adult. Sau, dacă această regulă 
nu exista de fapt, ar fi trebuit inventată. Pesemne că erau o 
mulţime de puşti la fel ca fiul său, care aveau nevoie de o valvă 
de siguranţă, de un debuşeu pentru sentimente pe care jocurile 
educative, mai potolite, nu i-l puteau oferi. Luă în considerare, o 
clipă, să i se alăture lui David ca să vadă dacă ar fi izbutit să se 
descătuşeze prin spulberarea unor soldaţi inamici stând în 
ascunzişul unui lunetist, deşi se îndoia că ar fi funcţionat. 

Se întoarse ca să privească pe fereastră. Nu suporta să se 
uite la capul acoperit de păr blond: 

— Cum e la şcoala cea nouă? întrebă el 

David nu-i răspunse imediat. Intensitatea zgomotului scăzu pe 
măsură ce răpăitul necontenit al împuşcăturilor încetă cu totul. 

— E-n regulă. 

— Ai ajuns să cunoşti mai bine vreunul dintre băieți? 

Din nou, acea ezitare. 

— Sigur. 

— Se poartă drăguţ? 

O altă pauză sesizabilă, urmată de: 

— Sigur. 

— Cum se numesc? 

Ævar urmărea un autobuz care încetini ca să ocolească un 
morman de zăpadă ce se strânsese pe şosea după 
nenumăratele treceri ale plugului. 

— Colegii tăi cei noi adică. 

De data asta, tăcerea se prelungi şi mai mult. David era un 
băiat cuminte; nu-i plăcea să mintă. 

— Nu-mi aduc aminte. 

Ævar voia să-l admonesteze pe băiat, voia să ţipe la el că, 
dacă ai prieteni, ar trebui să ştii cum îi cheamă. Dar nu putea s- 
o facă, nu mai mult decât şi-ar fi putut aduna curajul ca să 
pomenească numele acelor copii care-i trimiseseră fiului său 
mesajele încărcate de ură pe Facebook. Nu ştia dacă David le 
văzuse deja sau nu şi simţea un imbold disperat să-i confişte 
laptopul şi să-i înlocuiască telefonul cu unul mai vechi, cu 
butoane. Dar nu i-ar fi servit la absolut nimic. David citise deja o 

mulţime de mesaje ofensatoare avându-l drept ţintă; nimic nou 
sub soare. Şi avusese deja parte de prea multe mizerii la şcoală 
pentru a i se mai interzice şi internetul acasă. Ævar nu dorea să- 
i transforme weekendurile cu tati într-o experienţă dureroasă, 
aşa că îşi muşcă limba şi se abţinu să-i mai pună şi alte 
întrebări. După o scurtă pauză, răpăitul focurilor de armă începu 
din nou. 

Ævar se întoarse de la fereastră, ca să privească iar ceafa 
fiului său. 

— David, tu ţi-ai dorit vreodată să ai o armă adevărată? 

David se răsuci cu faţa spre tatăl său, părând surprins şi 
confuz. 

— Ce? 

— Mă întrebam şi eu. 

Ævar nu ştia de ce se simţise îmboldit să pună o asemenea 
întrebare. Poate că doar voia să articuleze cu glas tare 
atitudinea fiului său la adresa violenţei în viaţa reală; să afle 
dacă dorinţa lui de a ucide se limita doar la siluetele de pe 
ecran. Reacţia lui David dădea de înţeles că se gândea la 
această idee. Ævar ar fi trebuit să se gândească înainte: lui nu-i 
trecuse nici măcar o singură dată prin cap un astfel de lucru. 
Dar în ultima vreme devenise parcă mai dur, o consecinţă a 
nenumăratelor încercări ratate de-a pune capăt torturii mentale 
pe care fiul său fusese nevoit s-o îndure încă din prima zi de 
şcoală. Pe el îl surprindea doar faptul că băiatul nu apelase mai 
devreme la violenţă. Altminteri, încercaseră absolut totul. Însă, 
în pofida aparentei dorinţe a tuturor de-a fi de ajutor, nimic nu 
se schimbase. 

Sistemul şcolar îi dezamăgise de fiecare dată, în ciuda 
repetatelor încercări de a implementa Programul Olweus de 
Prevenire a Bullyingului, care fusese considerat un fel de crucifix 
pus în calea Antihristului. La întâlnirile cu el şi cu Ágústa, 
autorităţile şcolare aduseseră vorba despre program ca fiind 
reduta supremă, mijlocul prin care se oferea o soluţie pentru 
toată problema, însă, în practică, acesta nu le fusese de niciun 
ajutor. lar cât priveşte psihologul la care mergea David, până la 
urmă se dovedise a fi numai gura de el. Orice ar fi încercat, 
nimic nu mergea. In schimb, situaţia, şi-aşa gravă, părea că se 
înrăutăţeşte şi mai tare. Pierduse numărul discuţiilor la telefon 
pe care le avusese cu părinţii colegilor de clasă ai lui David, 

care, fără excepţie, nu-i fuseseră nici ei de vreun ajutor. La 
început, păreau dispuşi să adopte măsuri ferme pentru a se 
ocupa de situaţie, dar când venea vorba să treacă la fapte, 
entuziasmul lor se stingea subit. După a cincea convorbire la 
telefon cu părinţii hărţuitorilor, aproape toţi se întorseseră 
împotriva lui David şi începuseră să-i enumere greşelile şi 
neajunsurile care se aflau, în opinia lor, la originea tuturor 
incidentelor. Cu alte cuvinte, problema era de fapt la David. 
Ævar ar fi trebuit să se ocupe mai bine de fiul său, apoi totul s- 
ar fi rezolvat de la sine şi-ar fi putut să iasă după aceea cu toţii 
la o îngheţată. 

Chiar şi prietenii şi rudele sale şi ale Agustei îşi pierduseră 
răbdarea de-a lungul anilor. li ascultau şirul de nenorociri, dar 
nu-l puteau alina în niciun fel, aşteptând doar ca discuţia să se 
abată la nişte subiecte ceva mai vesele. Mai rău, copiii lor, care 
fuseseră ademeniţi să se joace cu David în afara orelor de 
şcoală, se plictisiseră acum de această situaţie şi începuseră să- 
şi caute scuze cum că erau prea ocupați ca să-i poată fi de 
ajutor. Nişte scârbe. 

David se întorsese la jocul lui. Ævar urmări cum siluetele 
cădeau una după alta, împuşcate direct în inimă sau în cap. Toţi 
mureau pe loc; fără zbateri în chinurile morţii, fără convulsii. La 
fel de nerealist precum vedeai la TV sau în filme. Pesemne că pe 
jucătorii împătimiţi nu-i prea interesa să pretindă că iau parte la 
un război adevărat; la fel cum pe fiul său nu-l interesa să deţină 
o armă adevărată. Ceea ce era de-a dreptul ciudat, în lumina a 
ceea ce era silit să îndure, dar poate că era vorba de încă un 
simptom al lipsei de respect de sine a băiatului. Care simţea că 
nu merită decât rahaturi şi nimic altceva din partea celorlalți 
copii. David încetase să mai bage de seamă ceea ce lui Ævar i 
se părea mai mult decât evident: că nu era nimic în neregulă la 
el. Problema era doar la hărţuitorii lui. 

De când reţelele sociale pătrunseseră în viaţa lui David, 
situaţia scăpase cu totul de sub control. Chestiile care i se 
întâmplaseră înainte păreau aproape ridicol de mărunte prin 
comparaţie, deşi şi acestea i se păruseră un iad la vremea lor. 
Acum David nu mai avea unde să se ascundă. Insultele îl 
urmăreau oriunde s-ar fi dus, în cameră, în pat, peste tot. Şi era 
din ce în ce mai rău. Dacă ceilalţi copii de la şcoală îl 
batjocoreau când se trezeau faţă în faţă cu el, acum nu mai 

aveau absolut nicio limită în privinţa modului în care-l tratau. 
Mutarea la altă şcoală nu produsese nicio schimbare, oricât de 
mică, din moment ce vechii duşmani îl urmăriseră prin tot 
cyberspaţiul şi-şi răspândiseră otrava şi în rândul noilor săi 
colegi. Unele mesaje erau atât de crude şi de dureroase, că 
până şi Ævar abia suporta să le citească. Voia să azvârle 
laptopul pe geam, să-l facă să se zdrobească de trotuarul de 
dedesubt, trei etaje mai jos, dar îşi înfrâna impulsul până la 
urmă. Computerul era valoros pentru că îi permitea accesul la 
pagina de Facebook a fiului său, fără ca David să ştie. II mai lăsa 
din când în când pe băiat să-l folosească şi, la un moment dat, 
David bifase, fără să-şi dea seama, opţiunea „Salvează parola”. 
Dar se putea ca Ævar să nu mai aibă acelaşi noroc data viitoare. 

Işi înăbuşi râsul batjocoritor ce ameninţa să-i scape pe gură. 
Noroc. Un fenomen care dispăruse cu totul din viaţa lui, cu mult 
timp în urmă. Ca băiat, avusese parte din plin de el: trecuse cu 
bine de loteria pe care o reprezenta şcoala, făcuse câteva 
alegeri norocoase la întrebările de la examen şi înscrisese goluri 
la fotbal care aveau de-a face mai puţin cu abilităţile sale, fiind, 
mai degrabă, doar o întâmplare fericită. Insă acum nu mai era în 
stare să câştige la loto nici măcar cu ajutorul unui glob de 
cristal. Nu că l-ar fi interesat vreun câştig bănesc neaşteptat. 
Tot ce-şi dorea era să o mai nimerească şi el, din când în când. 
Ceva pentru David. Cum ar fi să-şi facă un prieten. Unul singur. 
O cunoştinţă, măcar. Cel puţin asta i-ar mai fi uşurat povara de 
pe propriii umeri, ce-l apăsa din cauza suferințelor îndurate de 
fiul său. 

Insă visurile acestea se împrăştiaseră de mult în cele patru 
zări. David era singur şi izolat şi nu se întrezărea vreo speranţă 
ca situaţia să se schimbe. Acum, visurile cu care Ævar se 
consola erau de alt soi. Dreptatea, aşa cum o propovăduia 
Vechiul Testament, doar de asta trebuia să se agaţe. Ochi 
pentru ochi, dinte pentru dinte. Fără a se cobori la acelaşi nivel 
cu cei care-i abuzau fiul. Nu, el ar fi preferat o abordare diferită 
a vechii zicale. O lovitură pentru o lacrimă. Una pentru fiecare 
lacrimă vărsată de David de-a lungul acestor ani. Una pentru 
fiecare lacrimă vărsată de el însuşi. Şi una pentru fiecare 
lacrimă vărsată de Ágústa. Adică al naibii de multe lovituri. 
Suficiente ca să-i pulverizeze pe toţi nemernicii ăia de copii, ca 
şi cum i-ar fi trecut printr-un malaxor. Dacă lui Dumnezeu îi era 

de ajuns, atunci şi lui îi era de ajuns. 

Mesajele primite de fiul său îi rămăseseră pentru totdeauna 
imprimate pe retină. Le simţea de parcă i se injectase acid în 
țeastă. 


Omoară-te. 

Spânzură-te. 

Omoară-te. 

Te urăsc. Toţi te urâm. 

Porcule. Porc murdar. 

Dispari şi mori. 

Poponarule. 

Fă-ne o favoare. Taie-te. 

Nicio fată n-o să te dorească vreodată. Ciudat urât ce 
eşti. 

Dispari din şcoala noastră. Distrugi totul aici. 

Omoară-te. 

Spânzură-te. 

Omoară-te. 


Ævar privi spre capul lui David şi la jocul de pe ecran. 
Gloanţele continuau să-şi atingă ţinta, soldaţii plini de muşchi 
căzând ca muştele. Nădăjduia că era vorba de tipii cei răi; 
bătăuşi ajunşi la maturitate, care la rândul lor distruseseră 
vieţile altor copii când fuseseră mici. Dacă era aşa, atunci o 
meritau, ba chiar meritau ceva şi mai rău. 

Ævar strânse din dinţi, apoi se frecă pe faţă ca să-şi şteargă 
expresia încărcată de ură pe care o avea tot mai des în ultima 
vreme. Când ajunse la concluzia că arăta iar normal, se ridică în 
picioare. 

— Bun. E vremea să opreşti chestia aia. Ce-ai zice să ieşim la 
un burger? 

David se supuse imediat, lăsând controllerul jos, închizând 
jocul şi ridicându-se. Băiatul lui cel bun, ascultător, isteţ şi 
frumos. Ævar îi zâmbi cu căldură, pentru ca David să nu-i poată 
vedea gândurile urâte care continuau să i se învârtejească prin 
cap. 


Omoară 
Spânzură 

Capitolul 8 


Fata era moartă. N-avea cum să se înşele în privinţa asta. 
Zăcea pe spate, întinsă pe o parte, iar dâra de sânge ce venea 
dinspre uşă era uscată şi maronie. La fel şi sângele care-i 
acoperea cu totul faţa zdrobită. Încercă să nu se uite la ea, să 
ignore groaza şi mirosul oribil. Se concentră în schimb pe 
motivul care îl adusese aici. 

Lăsând lanterna pe podea pentru a-şi elibera mâinile, întinse 
o folie de plastic transparent lângă ea, apoi, acoperindu-şi nasul 
şi gura cu mâna învelită în mănuşă, trase adânc aer în piept. Nu 
voia să trebuiască să inspire când avea să se aplece deasupra 
ei. După aceea o ocoli şi se strecură cu greutate în spatele ei, se 
aplecă peste ea şi începu să o rostogolească pe folia de plastic. 
Lucru care se dovedi mai dificil decât se aşteptase, aşa încât se 
arătă recunoscător că fata era atât de subţire. Cadavrele nu se 
comportau precum persoanele vii; erau la fel de neputincioase 
ca un sac cu nisip. De două ori se dădu bătut şi se ridică, icnind 
după aer proaspăt şi ferindu-şi privirea, dar până la urmă izbuti 
să manevreze cadavrul fetei, aducându-l pe folie. Acum îi era 
mai uşor să o rostogolească şi o înfăşură în plasticul foşnitor, o 
legă cu bandă adezivă în mai multe locuri, după care îşi îndreptă 
spatele. 

Stinse lanterna şi o vâri în buzunar, trase de mai multe ori aer 
în piept, apoi începu să târască sulul în direcţia uşii, rugându-se 
să nu se rupă plasticul şi să nu fie văzut de nimeni. Doar gândul 
la asta îi făcu inima să se oprească în loc. Ce s-ar întâmpla dacă 
l-ar zări cineva? Deşi nu văzuse pe nimeni când sosise aici şi era 
destul de puţin probabil să umble cineva pe-afară. Deschizând 
uşa, cercetă încordat întunericul şi observă cu uşurare că locul 
rămăsese în continuare pustiu. Totul avea să fie în regulă. 

În timp ce târa corpul afară, se întrebă de ce nu apăruse încă 
vreo explicaţie pe internet sau în presă. Era posibil ca redacţiile 
de ştiri să fi redirecționat scrisorile către poliţie, în loc să profite 
ca să-şi crească numărul de cititori şi telespectatori? Sau încă 
nu-şi dăduseră seama ce reprezentau? Pesemne că primeau o 
tonă de astfel de chestii din partea publicului şi poate că se 

ocupau de ele în ordinea în care le primeau. Asta trebuia să fie 
explicaţia. Pur şi simplu încă nu avuseseră ocazia să citească 
scrisorile. Dar cu siguranţă blogul continua să fie activ; fusese 
pregătit cu o grămadă de vreme în urmă şi postările erau 
programate să apară în mod automat. Totuşi nu îndrăznea să 
verifice, dat fiind că ar fi lăsat o amprentă digitală. Atât timp cât 
era prevăzător, n-avea de ce să-şi facă griji; absolut totul în 
afară de publicarea materialului în presă decursese conform 
planului. Acum trebuia să se concentreze pe ce avea de făcut, în 
loc să se îngrijoreze în privinţa unor detalii minore care nu 
merseseră cum se aşteptase. 

Dacă reuşea să reziste în următoarele zile fără a fi reperat, 
avea să scape. Cu acest gând în minte, porni către maşină cu 
sulul foşnind după el, ca o uriaşă coadă din plastic. 

Capitolul 9 


Fotocopia unei scrisori scrise de mână, înregistrarea nr. 1 - 
postată pe blog.is de un blogger pe nume Laufa. 


Acum, că m-am hotărât, mă simt bine. E ciudat. Abia dacă-mi 
aduc aminte cum e să te simţi aşa, pentru că de obicei mă simt 
rău tot timpul. Nu că aş fi tocmai uşurat sau vesel sau fericit. 
Mai degrabă, simt mulțumire. Îmi aduce aminte de o excursie în 
care am adunat fructe de pădure, iar eu am strâns mai multe 
fructe decât toţi ceilalți. Asta se întâmpla înainte ca lucrurile să 
o ia razna. 

Vreau să repet că mă simt bine. Nu sunt în stare de şoc, nici 
n-am început să-mi pierd minţile. Trebuie să vă aduceţi aminte 
de aceste lucruri când veţi încerca să înțelegeţi ce am făcut. În 
sfârşit, am aflat şi eu cum te simţi când eşti mulțumit. 

Dar vreau să existe o consemnare a motivului pentru care am 
făcut ce-am făcut. Lucru care ar trebui să vă ajute să înțelegeți 
ce s-a întâmplat. Poate că elevii de la mine din clasă vor 
înțelege. Dacă o vor face, atunci ar fi bine să li se reamintească 
tot ce s-a întâmplat. Deşi probabil că lucrurile vor arăta diferit 
pentru ei. Mă aştept ca amintirile lor despre cum era şcoala să 
fie cum erau ale mele înainte ca băiatul să facă mişto de numele 
meu. Mirosul plăcut al unei gume de şters noi, abțibildurile 
lucioase pe care profesorii le lipeau în caietele noastre de 
exerciţii, ce bine ne distram când venea vremea să ni se 
citească poveşti, în timpul prânzului sau în pauze. Ce norocoşi 
sunt totuşi deşi presupun că ei nu-şi dau seama - asta înseamnă 
să fii norocos. Eu nu mă număr printre cei norocoşi. 

Îmi amintesc momentul când a început totul, unde eram şi 
cine a dat startul. Aveam opt ani. Am fost în aceeaşi clasă doar 
în acel an, apoi el s-a mutat şi nu l-am mai văzut niciodată. 
Poate că e bine aşa, căci n-am de unde să ştiu ce i-aş spune 
acum, dacă l-aş vedea încă o dată. Nimic, probabil. El n-are de 
unde să ştie ce efect au avut cuvintele lui. Adică tot ce-a făcut el 
a fost să-mi repete numele după ce profesorul mi l-a rostit cu 
glas tare, apoi să râdă batjocoritor. Şi-a fost de-ajuns. De multe 

ori imi auzise numele, la fel şi ceilalţi. Cu totii mă ştiau. Dar au 
chicotit, de parcă el ar fi rostit ceva incredibil de amuzant. 

Numele meu nici măcar nu e aşa de ciudat. 

După aceea am devenit calul lor de bătaie. De câte ori îmi 
rostea cineva numele, lumea începea să râdă. Un râs răutăcios - 
nu aşa cum râzi când eşti vesel sau te amuzi. Era râsul cuiva 
care zdrobeşte un păianjen doar ca să facă rău. Mai întâi s-au 
luat de numele meu, apoi au urmat alte lucruri. Părul meu era 
aiurea. Hainele mele erau aiurea. Corpul meu era aiurea. Tot ce 
spuneam era aiurea. Tot ce făceam era aiurea. Eu eram aiurea. 
Inutil, urât, plictisitor, naşpa şi tâmpit. Nu conta dacă era 
adevărat sau nu. Grupul se hotărâse şi cu asta, basta. Uneori, 
adevărul e doar ce hotărăsc alţii că este. 

Îmi amintesc totul prea bine. 

Ochii băiatului, făcându-se mari pe chipul plin de pistrui, în 
timp ce se gândea la numele meu înainte să-l repete. 

Cutia pentru sandvişuri pe bancă, în fata mea; sanavişul 
neatins pe care mi-l făcuse mama, uitând că nu-mi mai plăceau 
castraveții. 

Cutia cu lapte cu ciocolată, din care tocmai începusem să 
beau când s-au auzit chicotelile. 

Prietenul meu lângă mine, râzând alături de toţi ceilalți. 

Laptele dulce acrindu-se şi, deşi pe moment nu mi-am dat 
seama, acelaşi lucru întâmplându-se şi cu viața mea. Din clipa în 
care el a deschis gura, viața mea cea plăcută a căpătat un gust 
acru şi a devenit un chin. Şi la fel cum nu poți face absolut nimic 
în privința laptelui când se strică, acelaşi lucru este valabil şi 
pentru mine. De atunci înainte, viața mea a luat-o la vale. 

Capitolul 10 


Sandvişul avea un gust dubios; pâinea era veche şi 
grămăjoara încreţită din mijloc nu semăna a salată de ton. 
Gândindu-se mai bine, îşi aduse aminte că data expirării de fapt 
nu mai era lizibilă, iar Huldar se întrebă dacă nu cumva 
proprietarul magazinului o ştersese dinadins. Mototoli ambalajul 
şi-l azvârli în celălalt colţ al încăperii. Cocoloşul zbură într-un arc 
pe deasupra capului colegului său şi ateriză în coş - ei bine, 
presupunând că era vorba de coşul verde, dar n-avea 
importanţă. 

— Ta-da! 

Gudlaugur, neimpresionat, abia îşi ridică privirea de la ecran. 
El însuşi îşi dusese pachetul la coş, separând, ca un tip 
conştiincios ce era, plasticul de hârtie şi aruncându-le pe fiecare 
în coşurile potrivite. 

— Ce zici de e-mailul ăsta de la Freyja? Merită să ne uităm la 
el? 

— Poate. Nu că am avea altceva de făcut. 

Huldar deschise mesajul şi-l mai citi o dată. Freyja încercase 
să sune, dar el uitase să-şi dea din nou telefonul pe ton normal 
după ce-l dăduse pe silențios când plecase de pe scena din sala 
de adunări a şcolii. Ceea ce era ironic, dat fiind cât de mult 
aşteptase el, în zadar însă, ca Freyja să-l sune. Apoi Huldar o 
sunase imediat, însă ea nu-i mai răspunsese. 

— Freyja subliniază faptul că e puţin probabil să existe vreo 
legătură cu atacul, din moment ce e imposibil ca Adalheidur să 
fie atacatoarea, iar fata e atât de izolată din punct de vedere 
social, încât e greu de crezut că ar fi putut obţine vreun ajutor 
din partea cuiva. Ştiu că Freyja spune că tatăl fetei e un posibil 
suspect, dar eu nu prea cred asta. Dacă el aştepta în faţa şcolii 
în timpul întâlnirii noastre cu elevii, e puţin probabil să fi 
strecurat telefonul prin fanta din uşa acelor femei. Pur şi simplu, 
n-ar fi avut suficient timp. Îmi amintesc că am văzut o maşină 
precum cea descrisă de Freyja parcată în faţa şcolii. Era acolo 
când am sosit noi şi se afla tot acolo când am plecat. 

— Atunci, poate un frate mai mare? sugeră Gudlaugur, 

jucându-se cu mouse-ul de la calculatorul său. Sau mama ei? 

— E posibil. 

Huldar se încruntă. 

— Tu cum ai reacţiona dacă fiica ta ar fi fost intimidată în felul 
ăla? Aici scrie că Stella i-a făcut o poză la duş după ora de sport 
şi a trimis-o la toată lumea. Tot ea a creat o pagină de 
Facebook, cea mai recentă versiune a ceea ce se numeşte „O 
urâm pe Adalheidur”. Ai văzut porcăriile pe care le postau ea şi 
ceilalţi copii? 

Gudlaugur încuviinţă din cap. Pagina era publică şi Freyja le 
trimisese un link. Huldar n-o observase când căutase prin 
laptopul Stellei. Ceea ce sugera că era posibil să-i mai fi scăpat 
şi alte lucruri, însă nici el nu era vreun expert IT. Aşa că laptopul 
era acum în grija criminaliştilor, care aveau să examineze 
fiecare bit de informaţie aflat pe hard disk. Huldar continuă: 

— lar asta nu include şi celelalte abuzuri la care o supunea. 
Astfel de lucruri te-ar putea determina să ataci o fată care a 
transformat viaţa fiicei tale într-un chin? 

Din moment ce niciunul, nici celălalt nu aveau copii, nu 
puteau răspunde la o asemenea întrebare. După o clipă, Huldar 
întrebă: 

— Crezi că de pagina de Facebook le era teamă prietenelor 
Stellei că o vom găsi? 

— Probabil. Dacă e ceva mai rău de-atât, atunci trebuie să fie 
ceva foarte urât. 

Gudlaugur oftă, apoi adăugă: 

— Tot n-ai primit niciun răspuns de la Erla? 

Huldar redirecţionase către ea e-mailul trimis de Freyja, 
parţial ca s-o pună la curent, parţial ca să-i aducă aminte, în caz 
că uitase, că el şi Gudlaugur făceau în continuare parte din 
echipă. 

— Nu. 

De când se întorsese de la locuinţa în care fusese găsit 
telefonul, Erla nu aruncase nici măcar vreo privire în direcţia lor, 
aşa că cei doi îşi tot frământau degetele în timp ce colegii lor 
porneau, unul după altul, spre casă. 

— Poate ar trebui să plecăm şi noi. 

Gudlaugur bătu cu degetul în recipientul de iaurt gol, ca şi 
cum ar fi sperat că s-ar reumple în mod magic. 

— Eu nu mai am nimic de făcut. 

— Nici eu. Dar, dacă stăm şi aşteptăm, poate că Erla ne va da 
ceva de făcut. 

Huldar ştia că asta n-avea să se întâmple, dar, cu o 
încăpățânare copilărească, tot aştepta ca Erla să fie până la 
urmă forţată să-i observe prezenţa. Totuşi nici n-ar fi vrut să 
stea de pomană acolo din proprie iniţiativă. 

— Poate că vom primi veşti de la criminalişti. Trebuie ca de- 
acum să fi terminat deja de verificat telefonul şi laptopul, nu? 
După aceea va fi o grămadă de treabă de făcut şi-ar fi păcat 
dacă Erla ar mai fi singura rămasă la birou. 

— Mda, poate. 

In glasul lui Gudlaugur se simţea îndoiala. 

Bărbatul peste capul căruia aruncase Huldar ambalajul de la 
sandviş îşi închise calculatorul, apoi se ridică, se întinse puţin şi- 
şi luă geaca de pe spătarul scaunului. Plecă fără să le spună la 
revedere; un indiciu clar al popularității de care se bucura 
Huldar în cadrul departamentului. 

Din biroul Erlei răzbătu până la ei sunetul înfundat al unui 
telefon care sună, iar ei, devenind brusc atenţi, o priviră cum 
răspunde, prin peretele de sticlă. 

— Vezi, zise Huldar lăsându-se pe spate în scaun, cu mâinile 
la ceafă, bănuiesc că aşteptarea noastră a luat sfârşit. 

Erla se ridicase în picioare, cu o mână aşezată în creştetul 
capului. Apoi şi-o cobori încet peste faţă, netezindu-şi 
trăsăturile. Huldar cunoştea gestul: însemna că urma să se 
întâmple ceva. 

Apelul se termină şi Erla ieşi din birou. Cercetă cu privirea 
pupitrele goale. In afară de Huldar şi de Gudlaugur, nu mai era 
prezent decât un singur inspector, un tip cu multă vechime, care 
se apropia de pensionare. Acesta se numea Kâri şi umbla în 
cârje după ce suferise o operaţie la gleznă. Potrivit bârfelor, 
începuse să-şi cam piardă şi îndemânarea. Erla îi făcu semn cu 
capul să vină spre ea, părând iritată. Când îi observă pe 
Gudlaugur şi pe Huldar care rămăseseră în continuare în colţul 
lor, păru şi mai enervată, clătinând din cap în faţa acestei 
situaţii nedrepte. Huldar nu-şi putu reţine un rânjet larg când ea 
le spuse să-şi ia gecile, însă acesta i se şterse imediat de pe 
faţă, când auzi motivul: fusese descoperit cadavrul Stellei. 


Gustul de ton expirat îi persista în gură, ceea ce nu avea darul 

să-i îmbunătăţească starea. Huldar nu se împăcase niciodată 
bine cu sângele sau alte fluide corporale; sau cu voma, rănile 
deschise ori cadavrele... cu tot ceea ce decurgea de obicei din 
incidente violente sau sinucideri. Totuşi dacă exista şi o parte 
bună, aceea era că nu mirosea chiar atât de urât, dat fiind că 
trupul Stellei fusese găsit la mai puţin de douăzeci şi patru de 
ore şi fusese abandonat sub cerul liber. Chiar şi-aşa, putea simţi 
izul metalic al sângelui şi cel de descompunere care devenea 
din ce în ce mai accentuat. Cu toate astea, nu se putea urni să 
ia nişte cremă cu mentol de la Erla pentru a se unge sub nas, 
deşi, mai devreme sau mai târziu, trebuia să-şi calce peste 
mândrie. Ori asta, ori să păşească într-o parte şi să-şi vomite 
sandvişul. Reacţie deloc nelalocul ei, până la urmă. Când un 
poliţist vomita, el sau ea primea de obicei o bătaie pe spate şi 
un cuvânt amabil, însă Huldar ştia că nu urma să aibă parte de 
un asemenea gest. Conştient că reputaţia lui nu mai putea primi 
încă o lovitură, înghiţi cu greutate, hotărât să se întărească. 

Stella era întinsă pe spate pe asfaltul umed al unei mici 
parcări dindărătul uneia dintre ultimele băcănii de modă veche 
rămase în oraş. În zilele noastre, oamenii mergeau la 
supermarketuri ca să-şi cumpere dulciurile şi băuturile la cutie şi 
la benzinării ca să-şi cumpere hotdogii. Deşi proprietarul acestui 
magazin refuzase să se dea bătut, ciocolata care începea să se 
albească sub vitrina de sticlă şi pachetele cu dulciuri acoperite 
cu un strat de praf de pe rafturi stăteau drept mărturie pentru 
faptul că începea să piardă lupta. Şi totuşi oricât de deprimantă 
era zona, Huldar ar fi dat orice să poată fi paznic acolo. 
Admirarea ursuleţilor din gumă plini de praf nu se putea 
compara cu holbatul la un cadavru. Din nefericire, rolul 
respectiv îi fusese atribuit lui Kári cel şchiop, din moment ce 
putea sta liniştit pe scaunul pe care proprietarul îl scosese în 
mod special pentru el. Un alt lucru evident era că Erla nu voia să 
se tot împiedice de Kâri, căci începuse deja să turbeze din cauza 
faptului că, încă de când ajunseseră aici, acesta se tot plângea 
că avea o puternică senzaţie de dejă-vu. Despre scena din faţa 
ochilor lor nu sufla însă niciun cuvânt, ci doar continua să 
murmure despre o amintire neclară legată de ceva care probabil 
n-avusese loc niciodată. 

Proprietarul magazinului se împiedicase de trupul Stellei când 
ieşise să scoată gunoiul. Jura că nu se aflase acolo când 

ajunsese pentru tura de seară, care începea la ora cinci. Fata 
zăcea întinsă la jumătatea distanţei dintre maşina lui şi cele 
două pubele de lângă gard, deci dacă ar fi fost deja acolo, fără 
îndoială că ar fi văzut-o când intrase în parcare. Apoi anunţase 
poliţia chiar înainte de opt, deci era logic că Stella fusese 
abandonată acolo undeva în intervalul acela de trei ore. Huldar 
era dispus să pună pariu că fapta se petrecuse undeva în jur de 
ora şapte seara, când traficul era cel mai redus. Dar nimeni nu-i 
ceruse opinia: Erla se comporta de parcă el nici n-ar fi fost 
acolo, iar criminaliştii păreau mai degrabă dispuşi să se uite 
printr-un microscop în căutare de răspunsuri, decât să-l întrebe 
pe el ce crede. Din păcate, nu mai era nici urmă de fata drăguță 
şi simpatică pe care Gudlaugur o tot studiase ceva mai 
devreme. 

Proprietarul magazinului, care fusese mult prea tulburat 
pentru a răspunde la oricare dintre întrebările lor când 
încercaseră să-l interogheze, refuzase cu încăpățânare să plece 
acasă, insistând că vrea să ţină magazinul deschis; locuitorii din 
zonă depindeau de el. Cu toate astea, acum era deja trecut de 
ora nouă şi doar un singur client intrase în magazin de când 
sosiseră ei aici. Pe de altă parte, criminaliştii şi cei patru 
inspectori îşi cumpăraseră cu toţii nişte snacksuri, iar Huldar 
bănuia că acesta era de fapt motivul pentru care proprietarul 
mai zăbovea pe acolo. El însuşi îşi cumpărase o cutie de cola, 
apoi încă una, când ajunsese la concluzia că prima nu fusese 
suficientă pentru a-i alunga greaţa. După ce urmări cum legistul 
înfige un termometru în ficatul Stellei, decise că era momentul 
pentru a treia cutie. g 

Stomacul lui Huldar bolborosea şi ameninţa să se revolte. In 
sinea lui, Huldar blestemă amplasarea magazinului şi vremea. 
Pentru că parcarea nu era vizibilă dinspre şosea, nu era nevoie 
să se ridice un cort deasupra cadavrului în timp ce poliția se 
ocupa de el. Din acest motiv, un pic de ploaie sau vânt ar fi fost 
bine-venite, dar nu era cazul: după mult timp, vremea era 
liniştită şi cerul, senin. 

Huldar închise ochii, încercând cu disperare să se concentreze 
la ceva pozitiv. Dar oricât de tare s-ar fi străduit să se 
gândească la pescuitul de somon sau la echipa națională de 
fotbal a Islandei, capul zdrobit al Stellei tot continua să-i vină în 
minte. De fumat nici nu putea fi vorba, lucru care vorbea de la 

sine. Tânjea să poată întoarce spatele activităţilor ce aveau loc 
în jurul cadavrului şi să se poată holba la şoseaua îngustă pe 
care el şi Gudlaugur se presupunea că ar trebui s-o păzească. 
Huldar se simţea ca un fraier lângă colegul său mai tânăr. 

Legistul se ridică în picioare, apoi îşi scoase mănuşile de latex 
şi-şi vâri mâinile în perechea de mănuşi călduroase pe care i le 
întindea unul dintre asistenţi. La fel ca restul criminaliştilor, 
purta un costum protector de plastic alb, însă din cauza frigului, 
pe dedesubtul acestuia mai avea şi o geacă matlasată, care-l 
făcea să arate precum Omuleţul Michelin. Bărbatul se apropie 
clătinându-se de Erla şi schimbară câteva vorbe. 

Gudlaugur se aplecă spre Huldar. 

— Ce se întâmplă? 

— Habar n-am. Mă duc să întreb - tu stai aici. 

Dacă şi-ar fi părăsit amândoi posturile, Erla ar fi ţipat la ei şi 
le-ar fi zis să treacă la loc. Dar, dat fiind că nimeni nu încercase 
până acum să intre în parcare, ar fi fost nerezonabil din partea 
ei să insiste să rămână amândoi de pază. Huldar îşi feri cu grijă 
privirea de la cadavru în timp ce trecu prin dreptul lui, însă din 
pricina reflectoarelor puternice montate acolo nu putea să nu 
zărească ceva cu coada ochiului. Silueta ca de copil 
înveşmântată în haine normale, subţiri, pentru interior; pielea ca 
de cretă şi părul blond răsfirat în jurul cărnii zdrobite a feţei. 
Precum o păpuşă distrusă şi abandonată de un copil cu 
probleme. 

Erla n-avea prea multe de spus când Huldar îşi făcu apariţia 
lângă ea. Legistul pesemne că auzise deja bârfele legate de 
faptul că femeia era anchetată pentru agresiune sexuală, aşa 
că, în împrejurările date, ea n-ar fi vrut să trădeze faptul că 
relaţia lor era una încordată. Sau cel puţin pe acest aspect miza 
Huldar când interveni: 

— Aţi găsit ceva interesant? 

— Da şi nu. Da, ea este, zise legistul, aruncând o privire în 
direcţia Stellei. Dar n-a zăcut aici în tot acest timp. Lucru care, 
presupun, se potriveşte cu declaraţia proprietarului magazinului. 
Lividitatea - cantitatea de sânge adunată sub piele - indică 
faptul că trebuie să fi zăcut întinsă pe o parte în intervalul de 
timp ce a urmat decesului. Dar nu există nicio dovadă a sângelui 
adunat sub ea. Dat fiind că încă se află în faza de rigiditate 
cadaverică, poţi vedea, după alinierea trupului ei, că poziţia ei 

actuală nu se potriveşte cu suprafaţa dreaptă a asfaltului. Apoi 
mai e şi faptul că a nins şi azi-noapte, şi azi până la prânz şi, 
deşi asfaltul pe care se află locurile de parcare e încălzit pe 
dedesubt, deci zăpada depusă s-ar fi topit, trupul ei ar fi trebuit 
să fi fost acoperit de un strat subţire sau măcar de nişte urme 
vagi de zăpadă dacă ar fi zăcut aici de azi-noapte. Dar nu se 
vede nici măcar un singur fulg de zăpadă. Să sperăm că 
imaginea de ansamblu va deveni mai clară după ce o voi avea 
pe masa de autopsie. 

Huldar simţi cum i se scurge tot sângele din obraji şi speră că 
nimeni n-avea să observe. Fusese silit să participe la câteva 
autopsii şi, prin urmare, fusese martor la ce se petrecea pe 
masă. Simţi un val de recunoştinţă pură la gândul că asta cădea 
acum în sarcina Erlei. 

— Vreo şansă să găseşti ceva la corpul ei care să ne ajute să-l 
prindem pe ucigaş? 

În mod normal ar fi întrebat despre cauza morţii, însă acum 
nu mai era nevoie: fuseseră cu toţii martori ai crimei înregistrate 
de camerele de supraveghere. 

— Dacă avem noroc. Fata strângea nişte fire de păr în pumn. 
Erau scurte - prea scurte ca să fie ale ei, mă gândesc. Foliculul a 
rămas intact la câteva, deci ar trebui să obţinem nişte ADN şi - 
dacă avem iar noroc - ceva care să se potrivească în baza de 
date CODIS. 

Legistul rămase privind către zona iluminată de reflectoare. 

— Asta ar putea însemna că încă era în viaţă când a fost 
târâtă afară din cinematograf, în pofida a ce credeam noi după 
ce-am văzut imaginile de pe camere. Dacă îmi aduc bine 
aminte, degetele ei rămăseseră răsfirate după ce se zbătuse, 
ceea ce sugerează că e posibil să se fi prins de el ulterior, în 
mod inconştient, poate când a urcat-o în maşină. Presupunând 
că atunci criminalul îşi scosese deja masca. 

— N-am găsit pe nimeni care să-l fi văzut, zise Erla. Şi e puţin 
probabil să mai apară martori de aici înainte. Am urmărit dâra 
de sânge ce ducea până în parcarea din spatele clădirii: era 
târziu, condiţiile meteo îi erau favorabile şi locul era pustiu. Deci 
n-avem cum să fim siguri dacă şi-a scos sau nu masca. 

— Dar nu prea ar fi avut cum să conducă cu masca pe faţă, 
nu? întrebă legistul, gânditor. Să spunem totuşi că ai dreptate şi 
că firele de păr nu i-au rămas în pumn când a fost urcată în 

maşină. Există posibilitatea să se fi apărat în timpul atacului din 
cinematograf şi firele de păr să-i fi rămas prinse între degete, 
dar chiar nu-mi pot închipui cum anume. Sunt prea scurte. Doar 
dacă n-avea mâinile lipicioase, aşa cum le au multe femei. Ştiţi 
voi, de la afurisitele alea de creme de mâini. Şi poate că pumnii 
ei s-au încleştat mai târziu, ca urmare a rigidităţii cadaverice. 

Sprâncenele Erlei se apropiară una de alta când auzi 
comentariul lui despre cremele de mâini, însă legistul continuă, 
fără să bage de seamă: 

— Pe de altă parte, e posibil ca firele de păr să nu-i aparţină 
nici lui. Poate că i-au rămas lipite de mâini în timp ce o târa pe 
podea. Sau poate că se aflau deja în maşina lui, în portbagaj sau 
pe bancheta din spate. Faptul că a mutat cadavrul de la locul 
crimei nu ne ajută prea mult. Dumnezeu ştie unde s-a aflat între 
timp. 

— Altceva? 

— Deocamdată, nu, dar fireşte că voi examina corpul cu mult 
mai multă atenţie. Dar eu, unul, nu mi-aş face totuşi speranţe 
prea mari în legătură cu rezultatele autopsiei. Criminalul purta 
mănuşi în imaginile filmate de camere şi pesemne că a fost 
prevăzător, în pofida acelor fire de păr. Presupun că n-a violat-o 
pe fată şi doar în astfel de cazuri putem obţine ceva lipsit de 
orice echivoc. Există posibilitatea ca el să o fi atacat înainte de a 
începe să-i facă acele poze din cabina de toaletă, deşi mă 
îndoiesc. Fata era îmbrăcată corespunzător, nu ca şi când şi-ar fi 
tras hainele pe ea, în starea de şoc ce-ar fi urmat după un astfel 
de atac. Şi nu există niciun indiciu cum că ar fi molestat-o după 
ce-a târât-o de-acolo, după care să îmbrace la loc cadavrul. 

Erla făcu o grimasă. 

— Bănuiesc c-ar trebui să fim recunoscători pentru asta, deşi 
nişte probe biologice solide ar fi fost bine-venite. 

— Tot mai avem o şansă să găsim ceva. 

Legistul arătă către tehnicienii îmbrăcaţi în alb, aplecaţi 
deasupra cadavrului. Acesta avea să fie ridicat de acolo cât de 
curând, după care criminaliştii urmau să ia în primire locul 
faptei. Deja cercetaseră în amănunt zona izolată de poliţie în 
căutare de probe, fără să obţină alt indiciu în afară de faptul că, 
deşi acest lucru era evident după urmele lăsate în stratul subţire 
de zăpadă depus pe alee, unde sistemul de încălzire geotermală 
cedase, trupul fusese probabil târât în acest loc dinspre şoseaua 

principală. Mai existau alte două urme distincte lăsate de roţile 
a două maşini ce duceau până în parcare, una dintre ele 
potrivindu-se cu roţile de la maşina pe care o avea proprietarul 
magazinului. Acum  verificau cauciucurile maşinii care îi 
aparţinea femeii de la care proprietarul preluase tura la ora 
cinci. Şi dat fiind că era extrem de puţin probabil ca Stella să fi 
fost târâtă departe, tehnicienii trebuiau să examineze şi să 
înregistreze urmele lăsate de vehicule pe şosea. Erau puţine 
şanse ca acestea să-i conducă la făptaş, deşi ar fi putut constitui 
nişte dovezi împotriva lui când avea să fie găsit. Când avea să 
fie găsit. 

Gudlaugur se trase într-o parte când doi bărbaţi trecură pe 
lângă el cu o brancardă. Aceştia se apropiară de cadavru şi 
începură să-l ridice, primind ajutor din partea a doi dintre 
tehnicieni. Nu greutatea fetei făcea să fie nevoie de patru 
bărbaţi, ci faptul că era necesar să fie transferată pe brancardă 
astfel încât corpul şi pământul de sub el să rămână cât mai 
intacte posibil. În timp ce-şi căutau cea mai potrivită poziţie ca 
s-o prindă, ceilalţi îi urmăreau în tăcere. 

Unul dintre ei numără până la trei, moment în care trupul 
ţeapăn al Stellei fu ridicat uşurel în aer. Apoi bărbaţii şovăiră, 
părând c-ar vrea să-l lase la loc pe pământ. Cel care coordona 
acţiunea se întoarse către legist şi strigă: 

— E ceva sub ea. Ce facem? 

Legistul şi Erla se repeziră într-acolo, Huldar urmându-i şi el 
îndeaproape. Nu reuşi să vadă tocmai clar, din cauză că se aflau 
în faţa lui, dar zări ceva alb pe pământul pe care până atunci 
zăcuse Stella. Abia după ce legistul îşi trase la loc mănuşile de 
latex şi le comandă bărbaţilor să o ridice pe brancardă, izbutiră 
să vadă ce era acolo. Întinsă pe asfaltul tocit, se afla o coală de 
hârtie albă A4. 

Asistentul, mereu pregătit, îi întinse legistului o pensetă. 

El şi Erla citiră ce scria pe hârtie. 

Erla pufni zgomotos. 

— Ce mama dracului mai e şi asta? 

Huldar se trase mai aproape, ca să poată citi peste umerii lor. 
Pe hârtie, imprimat cu un font enorm, se afla un număr: 2. 

Capitolul 11 


Pentru prima oară, întrebarea de pe buzele tuturor era simplă. 
N-avea legătură cu cronologia faptelor, cu motivul, cu făptaşul 
sau cu probele, ci, pur şi simplu, cu ce anume putea însemna 
numărul doi. Deşi legistul credea că hârtia fusese în mod 
deliberat plasată sub corpul Stellei, ei nu puteau lua acest lucru 
ca de la sine înţeles. Teoretic, s-ar fi putut afla deja acolo când 
fusese abandonat cadavrul. Asta nădăjduiau majoritatea 
membrilor echipei, pentru că, altminteri, singura concluzie 
logică ar fi fost că Stella era victima numărul doi. Ceea ce 
însemna că victima numărul unu pesemne că zăcea aruncată pe 
undeva, încă nedescoperită. Cu toate că nu aveau altă 
explicaţie mai potrivită la îndemână, trebuiau să acţioneze 
conform acestei presupuneri şi să facă tot ce le stătea în puteri 
ca să prevină scenariul de coşmar conform căruia cineva din 
public - mai ales un copil de vârsta Stellei - să se împiedice de 
vreun cadavru. Şi, ceea ce ar fi fost şi mai rău, cineva dintre cei 
prezenţi care să fi avut, în mod inevitabil, un telefon cu cameră. 
Dacă se întâmpla una ca asta, existau toate premisele ca 
imaginile să ajungă pe reţelele sociale, iar de acolo să se 
răspândească în absolut toate casele din ţară. S-ar fi putut 
considera norocoşi dacă persoana care ar fi postat imaginile ar fi 
avut decenţa să pixeleze chipul şi alte zone sensibile - pornind 
de la presupunerea că victima ar mai fi fost identificabilă. 

— Nimic? 

Tonul ascuţit pe care vorbea Erla nu părea să fie al ei. 

— Nici măcar o singură persoană dispărută? 

Polițistul care fusese însărcinat cu verificarea rapoartelor 
despre persoane dispărute clătină din cap. După expresia lui 
dezamăgită, era limpede că ar fi preferat ca jumătate din 
populaţie să fi fost raportată ca dispărută în misiune. 

— Nu, nimeni. Doar câteva rapoarte vechi despre oameni care 
încă n-au fost găsiţi, dar nimeni de vârsta Stellei. Majoritatea 
sunt drumeţi prin munţi sau presupuşi sinucigaşi. 

— Presupuşi sinucigaşi? 

Erla vorbea piţigăiat în continuare. Huldar se îndoia că femeia 

avusese parte de suficiente ore de somn. El însuşi vedea ca prin 
ceaţă şi era nebărbierit, după ce ajunsese târziu acasă şi se 
întorsese devreme la secţie. Când plecase el acasă, Erla încă 
lucra din greu şi, când se întorsese de dimineaţă, ea era deja în 
birou. Era posibil ca nici măcar să nu fi plecat acasă. 

— Ăă... da. Aşa s-a exprimat persoana care mi-a dat 
rapoartele. Oameni despre care se presupune că s-ar fi sinucis 
intrând în mare. 

Erla gemu. 

— OK. Cât de vechi este cel mai recent raport? 

Polițistul scotoci printre hârtii, părând agitat. 

— Ag... 

Ridică ochii în tavan, murmurând, apoi îşi aţinti iar privirea 
spre Erla. 

— Opt luni. După calculele mele. 

Erla îi făcu semn să plece, dar în loc să se conformeze, 
polițistul o întrebă ce să facă mai departe cu toate copiile 
rapoartelor. Erla păru pe punctul de a rosti ceva ce mai târziu ar 
fi regretat, dar se abţinu şi îi spuse scurt să i le lase pe birou. 
Apoi se întoarse iar la inspectorul cu care vorbea mai devreme. 
Din moment ce acesta se afla lângă Huldar şi Gudlaugur, cei doi 
se găseau în poziţia perfectă de a trage cu urechea. 

Era o ocazie bine-venită să afle ce se întâmpla. Căci, deşi cu o 
seară înainte se aflaseră şi ei la faţa locului când fusese 
descoperit cadavrul, astăzi fuseseră iar trimişi pe tuşă. Pe când 
ceilalţi membri ai departamentului nu-şi mai vedeau capul de 
treburi, ei doi stăteau aproape degeaba. Era absurd, dat fiind 
câtă muncă grea era de făcut. 

Din schimbul de cuvinte care avea loc între Erla şi tipul de la 
biroul de alături, era limpede că existau o grămadă de informaţii 
care trebuiau analizate. Criminaliştii examinaseră în timpul 
nopţii laptopul şi telefonul Stellei, după care le trimiseseră copii 
ale tuturor materialelor pe care le consideraseră demne de 
interes. De asemenea, erau disponibile înregistrări ale activităţii 
Stellei pe reţelele sociale, ceea ce însemna că existau sute, 
dacă nu mii de postări care ar fi trebuit luate la rând. Imaginile 
surprinse de camerele de supraveghere necesitau şi ele o 
examinare mai atentă, dat fiind că prima vizionare nu scosese 
nimic relevant la iveală. Mulțimea de persoane care se adunase 
în foaier înainte de proiecția filmelor şi apoi se scursese afară 


VP -71 


din săli în timpul pauzelor le făcuse incredibil de grea sarcina de 
a identifica posibili suspecți. Rezultatele autopsiei trebuiau şi ele 
să-şi facă apariţia cât de curând, însoţite de un raport preliminar 
despre materialul găsit la locul în care fusese abandonat 
cadavrul. Raportul n-ar fi durat prea mult să fie citit, din 
moment ce Huldar înţelesese de la criminaliştii sosiți cu o seară 
înainte la faţa locului că nu găsiseră prea multe probe pe 
asfaltul din parcare în afară de coala de hârtie pe care se afla 
acel număr doi. 

În plus, poliţia avea o lungă listă de suspecți care trebuiau 
interogaţi, unii dintre ei a doua oară - mai ales cei care, la fel ca 
părinţii Stellei, fuseseră prea traumatizaţi prima dată. Huldar 
ciuli urechile când auzi asta, sperând că acest lucru ar fi 
presupus şi mai multe întrevederi cu adolescenţi, ceea ce lui i-ar 
fi oferit scuza de a o aduce încoace pe Freyja. Dar Erla nu 
pomeni deloc de acest aspect. lar el doar putea spera ca 
animozitatea ei la adresa Freyjei să nu aibă un impact negativ 
asupra anchetei. Cu siguranţă, Erla nu rostise niciun cuvânt 
despre e-mailul trimis de Freyja sau despre legătura cu 
bullyingul. Dar poate că urma să ţină seama de aceste aspecte. 

— Dacă aş avea forţă de muncă nelimitată, aş trimite pe 
cineva pentru încă o discuţie cu cele două femei în a căror cutie 
poştală a fost lăsat telefonul, zise Erla, oftând iritată. Mi s-a 
părut că una dintre ele se comporta suspect. N-am reuşit s-o 
prind cu mâţa în sac, însă era agitată. Nefiresc de agitată. 

— Ne putem ocupa eu şi Gudlaugur, îndrăzni Huldar, dându-se 
de gol că trăgea cu urechea la discuţia lor. Poate ar fi util să 
aibă şi altcineva o discuţie cu ele. Ca să obţină o a doua opinie. 

Erla privi de jur-împrejur. Gudlaugur se aplecase deasupra 
calculatorului său, prefăcându-se că nu asculta. 

— Ce? Voi doi? 

— Sigur că da. De ce nu? Oricum n-avem altceva de făcut. 
Sau ai vreo sarcină pentru noi? Suntem ochi şi urechi. 

Zâmbetul lui Huldar fu recompensat cu o strâmbătură. O 
clipă, întâlnind privirea dispreţuitoare a Erlei, i se făcu dor de 
zilele în care erau amici. Înainte de-a se culca împreună, înainte 
să-şi bage nasul cei de la afaceri interne şi să le distrugă 
prietenia. În fracțiunea de secundă de dinainte ca Erla să-i 
răspundă, Huldar se întrebă dacă aveau să mai ajungă vreodată 
să fie iar amici. 

— OK. Daţi-i bătaie. 

Erla îşi propti mâinile în şoldurile suple, afişând un rânjet 
maliţios. 

— Şi vreau să meargă şi Kâri cu voi. Mi-ar prinde bine să mi-l 
luaţi de pe cap şi să dispăreţi şi voi odată cu el. 

Se auzi un pufnet ironic din partea inspectorului cu care Erla 
stătea de vorbă. Însă lui Huldar nu-i păsa. Reuşise să obţină de 
la ea o misiune. Susţinându-i privirea, o întrebă: 

— Care era? 

— Care era ce? 

— Care dintre femei era nervoasă? Infirmiera sau doctoriţa? 

— Infirmiera, Ásta. Doctorita se numeşte Thârey. Ai să găseşti 
detaliile în raport. Se află în dosarul de caz de pe server. Şi aveţi 
grijă cu glezna lui Kári. 

Apoi se întoarse iar la bărbatul cu care discutase până atunci, 
arătându-i lui Huldar linia fermă a coloanei sale vertebrale care 
se ivea prin cămaşa mulată. 

e 

Infirmiera, Ásta, părea genul care iese să alerge sau care se 
plimbă în fiecare zi pe munte după ce vine de la serviciu şi 
merge cu bicicleta sute de kilometri în fiecare weekend. Radia 
pur şi simplu de-atâta vitalitate. Deşi era decembrie, părul blond 
şi bogat, lung până la umeri, părea scăldat în soare şi pielea ei 
avea un bronz natural şi sănătos. Huldar îşi reţinu un oftat 
spunându-şi cât de nedrept era totul. Insă orice alte gânduri 
asemănătoare îi dispărură cu totul când îşi aduse aminte de 
comentariile dezgustătoare ale colegului său Helgi cu privire la 
lesbiene. 

Asta se arătă reticentă în a-i lăsa să intre. Rămase în prag cât 
de mult putu, ca şi cum ar fi sperat ca ei să se răzgândească. 
Însă, văzând că insistă, le făcu până la urmă loc să intre. Şi 
totuşi nu era ca şi cum ei şi-ar fi făcut apariţia pe nepusă masă. 
Huldar o sunase înainte, presupunând că ambele femei erau la 
muncă şi că ar fi fost nevoit să discute cu ele în vreun colţ mai 
retras al spitalului. Sau poate afară, în maşină. Insă se dovedi că 
cea care-l interesa de fapt pe el, Asta, era acasă. 

— Nu ştiu ce altceva mai vreţi de la mine, protestă femeia. 
Le-am zis deja ieri poliţiştilor că n-o cunoaştem pe fată. lar de 
atunci nu s-a schimbat nimic. 

Îi conduse în bucătărie şi le făcu semn să se aşeze, dar nu le 

oferi şi cafea. Nici măcar un pahar cu apă. La fel ca restul casei, 
bucătăria era ordonată şi lipsită de pretenţii, deşi, oriunde te-ai 
fi uitat, îţi dădeai seama că aveau copii. Frigiderul era acoperit 
cu desene făcute de cele două fiice ale lor. Unele nu erau mai 
mult decât nişte simple mâzgăleli cu creionul făcute de un copil 
foarte mic, care abia începea să deseneze oameni. Cercuri cu 
ochi şi gură, bețe pe post de membre. Alte imagini erau ceva 
mai bine executate şi oamenii din ele aveau păr, trupuri şi 
haine. Majoritatea înfăţişau desene cu familia: patru siluete 
zâmbitoare îmbrăcate în rochii, două mari şi două mici, ţinându- 
se toate de mâini. Fiecare siluetă era descrisă stângaci: „mami”, 
„mami”, „Osk” şi „Sól”. Norocul lor că fetele aveau nume atât 
de scurte, altminteri n-ar mai fi rămas loc pe hârtie şi pentru 
alte litere atât de mari şi de strâmbe. Din partea din spate a 
casei răzbăteau vocile stridente dintr-un desen animat. Se părea 
că micile artiste erau acasă. 

— Mai avem doar câteva întrebări, începu Huldar, trăgându-şi 
un scaun de bucătărie. N-o să dureze mult. Uneori oamenilor le 
mai vin idei şi după ce plecăm noi, aşa că nu facem decât o 
verificare de rutină. 

Ásta se rezemă de un dulap din bucătărie, pe când cei trei 
bărbaţi se aşezară pe scaune, Kári lăsându-şi cârjele pe jos. 
Acesta gemu când se aşeză pe scaun. 

— Ce-ai păţit? 

Asta arătă către ghipsul lui Kári, care se ivea de sub masă. 
Huldar se îndoia că interesul ei era sincer: de bună seamă că-i 
ajungea de câţi oameni bolnavi avea parte la muncă. EIl, 
personal, nu se simţea absolut deloc îmboldit să menţină 
ordinea şi disciplina în timpul său liber. Aşadar, presupunea că 
întrebarea ei nu era mai mult decât o tactică de tergiversare. 

— Mi-am rupt glezna. 

In timp ce Kâri se lansa în plictisitoarea lui poveste despre 
cum se rănise, Huldar îşi imagină că Ásta era mulţumită de 
scurtul moment de respiro de la întrebările lor. El şi Gudlaugur 
căzuseră deja victime ale poveştii în cauză, în maşină. Cu toate 
astea, măcar nu era la fel de neinteresantă precum bălmăjelile 
lui Kâri despre senzaţia de dejă-vu pe care o avusese în parcare. 
Huldar îl întrerupse înainte să aibă ocazia să treacă şi la 
episodul acela. 

— Oricum, cred că ar fi mai bine să revenim la oile noastre. 

Cu cât o facem mai repede, cu atât scapi mai repede de noi. 

Asta păru imediat să fie cuprinsă iar de enervare; întinse 
mâna după o cârpă de lângă chiuvetă şi începu să şteargă 
suprafaţa deja fără pată a blatului de bucătărie. Huldar continuă 
ce începuse să spună, prefăcându-se că nu observase nimic. 
Erla avusese dreptate: în mod clar femeia era agitată. In sinea 
lui, îşi reaminti că nu se îndoise niciodată de instinctele Erlei şi 
că nici de această dată nu era cazul să o facă, doar din cauză că 
relaţiile lor se răciseră. 

— leri le-ai spus colegilor mei că nu o cunoşteai pe fata 
dispărută, Stella Hardardâttir. De atunci, ai avut cumva timp să- 
ţi scormoneşti în memorie în căutarea vreunei posibile legături? 

Ridicându-se în picioare, scoase la iveală o fotografie clară cu 
Stella şi o puse pe blatul din faţa ei, apoi se aşeză iar pe scaun. 

— Răspunsul rămâne tot nu. N-am întâlnit-o niciodată. 

Asta nu ridică fotografia şi nici nu păru să-i arunce mai mult 
de o privire fugară. 

— Eşti chiar atât de sigură? 

Cum ea încuviinţă, Huldar insistă: 

— N-ai fi putut să o îngrijeşti la spital? 

— Mă îndoiesc. Eu lucrez la secţia de Cardiologie. Nu prea 
avem copii sau tineri acolo. 

— Şi nici n-ai făcut ture suplimentare la Spitalul pentru Copii? 
Sau la şcoala de asistente? 

— Nu. 

Asta începu iar să şteargă blatul, evitând privirea lui Huldar. 
Şterse şi locul din jurul fotografiei, având mare grijă să n-o 
atingă. 

— Mă poţi întreba tot ce vrei: n-o cunosc pe fată. Şi n-am 
absolut nicio idee de ce a fost vârât telefonul ei prin uşa 
noastră. 

Dar Huldar nu se renunţa aşa uşor. 

— N-ai fi putut da peste ea la cinematograf, unde lucra? Poate 
când v-aţi scos fiicele la un film şi poate să fi schimbat câteva 
cuvinte cu ea, în vreo pauză? 

— Nu. De câte ori trebuie să repet? N-o cunosc. 

Huldar nu putea nega faptul că, în pofida comportamentului ei 
bizar şi a  încordării vizibile, femeia părea destul de 
convingătoare. Îşi drese glasul. Poliţia urma să emită o 
declaraţie de presă legată de descoperirea cadavrului înainte de 

ştirile de la prânz. Dat fiind că era deja ora zece, Huldar nu mai 
vedea niciun motiv pentru care să mai ascundă acest lucru. 

— Îţi voi dezvălui un secret. Am găsit-o pe fată. E moartă. 
Ucisă. Deci poate că ai să înţelegi de ce continui să-ţi adresez 
aceeaşi întrebare. Situaţia nu are cum să se agraveze mai tare 
de-atât. 

Cârpa îşi încetă mişcarea pe blat. Nodurile de la degetele 
femeii se albiseră toate. 

— O să prindeţi persoana care a făcut aşa ceva? 

— Da. Sigur că da. 

Asta păru uşurată. Dacă era implicată în cazul Stellei, el unul 
era dispus să pună pariu că n-avea absolut nicio legătură cu 
criminalul. Însă comportamentul ei era în mod categoric bizar şi 
era greu de imaginat ce-ar mai fi avut de ascuns. 

— Dar telefonul? Ţi s-a părut cunoscut? 

Huldar văzuse o poză cu el şi, în afară de husa decorativă, 
acesta nu i se păruse cu nimic diferit faţă de telefonul oricărui 
alt tânăr din ţară. 

— Telefonul? Nu. Nu l-am mai văzut niciodată. 

Asta îşi arcui o sprânceană, nedumerită. Privirea ei, pe care 
acum şi-o ridicase, rămăsese fixată asupra lui Gudlaugur. 

— Nu cumva te cunosc? 

— Pe mine? 

Gudlaugur roşi şi se foi stânjenit. 

— Nu prea cred. 

— AŞ fi putut jura că ne-am mai întâlnit. 

Femeia părea că se căzneşte sincer să-şi aducă aminte, deşi 
Huldar bănuia că nu era decât încă o încercare de a devia de la 
subiect. 

— Ai fost vreodată la Cardiologie? 

Gudlaugur se foi pe scaun, întorcându-şi privirea de la ea. 

— Eu? Nu. Nu cred că ne cunoaştem. 

— Îmi închipui că nu e decât unul dintre acele chipuri tipic 
islandeze despre care crezi de fiecare dată că l-ai mai văzut 
undeva, veni Kâri cu o explicaţie, părând că-i scapă reacţia 
ciudată a lui Gudlaugur. 

— Posibil. Dar nu cred că despre asta e vorba. 

Asta studia gânditoare chipul roşu al lui Gudlaugur. 

— Categoric te-am mai văzut undeva. O să-mi aduc aminte 
unde imediat ce n-am să mă mai gândesc la asta. 

Gudlaugur se ridică brusc în picioare, făcând scaunul să 
scârţâie. 

— Pot merge până la toaletă? 

Ea îi spuse unde se află şi Gudlaugur o zbughi din bucătărie. 
Huldar încercă să nu se abată de la subiect din cauza acestei noi 
evoluţii a lucrurilor, însă îi era greu. Ce naiba se petrecea? 

— Dacă ţi-e mai uşor să-ţi aminteşti lucruri când nu mai 
încerci să te gândeşti la ele, crezi că ţi-ai putea aminti mai 
încolo? Adică unde ai mai întâlnit-o pe Stella. Poate c-ar trebui 
să ne oprim aici şi să încercăm altă dată. 

— Asta-i cu totul altceva, fiindcă sunt sigură că pe ea n-am 
mai întâlnit-o. Aşa că n-am ce să-mi mai amintesc. Dar ştiu că 
pe colegul tău l-am mai văzut. Incă o dată, cum se numeşte? 

— Gudlaugur. Gudlaugur Vignisson. 

— Nu-mi sună cunoscut. 

— În fine. 

Huldar se întoarse la subiectul lor. Urma să aibă destule ocazii 
să-l ia la întrebări pe Gudlaugur, mai târziu. 

— Dar soţia ta, Thorey? Ea şi-a mai adus aminte de ceva? 

— Nu, răspunse Asta pe un ton neutru. Nici ea nu o cunoaşte 
pe fată. 

Huldar hotărî că o mică schimbare de tactică era bine-venită. 

— Bun, atunci. Spune-mi, ce ştii despre bullying? 

— Bullying? 

Asta repetă cuvântul de parcă nu-l mai auzise niciodată. 

— Ce vrei să spui? 

— Bullying. Ai fost vreodată victima bullyingului? Tu, fiicele 
tale ori soţia ta? Sau, invers, tu sau vreunul dintre membrii 
familiei tale aţi hărțuit vreodată pe cineva? 

Huldar se întrebă dacă ar trebui să menţioneze faptul că fiicei 
ei îi fugea privirea într-o parte, dat fiind contextul, dar se hotări 
să se abţină; n-ar fi fost înţelept să o facă iar să intre în 
defensivă. 

Privirea femeii cobori din nou către cârpa pe care o ţinea în 
mână. 

— Nu. 

Clătinând din cap, repetă: 

— Nu. 

— Eşti sigură? 

— Da, destul de sigură. 

Dar nici nu părea, nici nu vorbea ca şi cum ar fi fost. Chipul i 
se înăspri. 

— Aş prefera să nu-ţi mai răspund şi la alte întrebări. Deja 
devine ridicol. Eşti sigur că n-ar fi mai bine să-ţi petreci timpul 
anchetând ceva care chiar are relevanţă? Şi timpul meu e 
preţios, să ştii. In seara asta sunt de serviciu şi n-aveam de 
gând să-mi irosesc aiurea jumătate din zi. 

— N-ai de unde să ştii mereu ce e sau nu e relevant la 
începutul unei anchete, interveni Kâri, cu o mină infatuată pe 
chip. 

Avea dreptate, fireşte, însă Huldar spera că acesta n-avea de 
gând să devină prea încrezător în sine sau să înceapă să se 
bage în discuţia lor. 

Din fericire, Kári amuţi din nou, iar Huldar putu astfel să 
continue să o interogheze pe femeie până ce rămase fără 
întrebări şi ajunse şi el la fel de sătul de toate ca Asta. 
Răspunsurile ei rămaseră în aceeaşi notă: nu, nu, nu ştiu sau am 
spus deja nu. De câte ori deschidea gura, părea şi mai 
resemnată, deşi îşi menținea punctul de vedere. Intre timp, 
Gudlaugur se întoarse de la toaletă şi se aşeză iar pe scaun, 
însă de data asta de partea cealaltă a mesei. Nu mai părea în 
apele lui, nu contribui cu nimic la interogatoriu şi lăsă impresia 
că număra minutele care-i mai rămăseseră până la plecare. 
Înainte de a încheia vizita, Huldar se hotărî să-i copieze 
manevra, ca să vadă dacă lăsându-i pe cei trei împreună avea 
să producă vreun rezultat. 

— Pot merge şi eu până la toaletă? 

Asta părea surprinsă. 

— Care e treaba, nu aveţi şi voi toalete la secţia de poliţie? 

Când Huldar afişă un zâmbet vag, ea murmură în semn de 
acord. 

In drum spre toaletă, polițistul trecu prin dreptul camerei din 
care răzbăteau vocile de la desene animate şi, strecurându-şi 
capul pe uşă, văzu un televizor cu ecran mare pe un suport, 
înfăţişând nişte papagali animați albaştri care se roteau pe 
deasupra unei plaje. Cele două fetiţe stăteau pe canapea. 
Niciuna nu semăna cu Asta. Poate că împrumutaseră trăsăturile 
celeilalte mame. Cu siguranţă semănau una cu alta, ca şi cum ar 
fi fost aceeaşi fată de staturi diferite, în afară de peticul pentru 
ochi purtat de sora mai mare. Ambele aveau obraji trandafirii, 

urechi mici şi uşor depărtate de cap şi ochi mari şi albaştri, care 
acum îl priveau cu surprindere de sub bretoanele blond-cenuşii. 

— Cine eşti? întrebă fata mai mare, în timp ce sora mai mică 
se cuibări în ea. 

Peticul o făcea să arate ca un pirat mic şi drăguţ. Huldar n-ar 
fi rămas surprins dacă unul dintre papagali ar fi ieşit din 
televizor şi i s-ar fi aşezat pe umăr. 

— Mă numesc Huldar. 

Le zâmbi, încercând să le vorbească pe un ton cât mai cald şi 
mai prietenos. 

— N-ar trebui să fiţi la şcoală? 

— Avem zi liberă. E zi de pregătire pentru profesori. lar lui Sól 
i s-a dat voie să rămână acasă pentru că şi eu sunt acasă. Ea 
încă nu merge la şcoală. E la creşă. 

Fata îşi ridică peticul. 

— Ba merg la şcoală. La şcoala cu creşă. 

După această mică izbucnire, fetiţa mai mică se piti iar în 
spatele surorii sale. 

Ignorând-o, fata mai mare îşi lăsă peticul să cadă. 

— Eşti poliţist? 

După o secundă de şovăială, Huldar se hotărî să-i răspundă 
sincer, deşi ar fi preferat să-i spună că e instalator şi să se 
ferească astfel de inevitabilele întrebări cu privire la motivul 
vizitei sale aici. 

— Da, sunt. 

— Ştiu. Te-am văzut ieri la fereastră. Purtai uniformă. De ce 
acum nu mai porţi uniformă? 

— N-o port decât ocazional. 

Apoi, făcându-le cu mâna în semn de rămas-bun, se întoarse 
ca să-şi continue drumul pe hol. 

— Aţi făcut-o pe mami să plângă. 

Tonul doar afirma un lucru, nu era acuzator. 

— Eu? 

— Nu tu. Poliţia. Femeia aceea. Mami a plâns o grămadă. 
După ce aţi plecat cu toţii acasă. 

— Oh, îmi pare rău. N-am vrut. 

— N-a ştiut nimeni. Doar eu. Ea s-a ascuns în baie, ca să n-o 
vadă mami Thórey. 

Fata se opri şi se încruntă. Ridicându-şi uşor nasul, începu să- 
şi răsucească o şuviţă de păr pe deget. 

— Mami a făcut ceva rău? Urmează să o băgaţi la închisoare? 

Capul surorii mai mici ieşi iar la iveală şi fetiţa îl fixă pe Huldar 
cu ochi mari. 

— Nu. Sigur că nu. De multe ori poliţia stă de vorbă cu 
persoane care n-au făcut nimic rău. De aceea ne aflăm aici. 
Chiar nu aveţi de ce să vă faceţi griji. 

Arătă cu degetul spre televizor. 

— Cu excepţia felului în care se va sfârşi bătălia dintre acei 
papagali. 

Fetele îşi îndreptară iar atenţia spre ecran şi Huldar reuşi 
astfel să scape de-acolo. Nu mai avea de ce să pretindă că are 
nevoie să meargă la toaletă, aşa că se întoarse în bucătărie, ca 
să-i ia pe Gudlaugur şi pe Kári. Puteau să plece. Femeia n-avea 
de gând să le ofere răspunsuri, oricât de multe întrebări ar fi 
continuat să-i pună, iar comportamentul ei dezvăluise deja că 
ceva dubios se întâmpla totuşi. Inainte să plece, Huldar îşi lăsă 
cartea de vizită pe masa din bucătărie şi o rugă pe Asta să-l 
sune dacă-şi mai amintea ceva. Deşi nu credea nicio clipă că 
avea să o facă. 

e 

În drum spre secţie, Kâri începu iar să-i plictisească cu glezna 
lui. Huldar îşi înteţi strânsoarea în jurul volanului, aruncându-i lui 
Gudlaugur o privire piezişă, fără să-i pese că-l întrerupea pe 
Kári: 

— Vrei să-mi spui şi mie ce s-a întâmplat acolo, mai exact? 

— Ce s-a întâmplat? 

Gudlaugur rămase cu ochii aţintiţi înainte; ai fi crezut că el, nu 
Huldar, conducea maşina. Stătea cu spinarea dreaptă şi 
ţeapănă, ca şi cum spătarul scaunului ar fi fost ridicat prea mult. 

— După părerea mea, ea ştie ceva ce nu vrea să ne spună. 
Dar cine ştie ce-ar putea fi. 

— Nu la asta mă refeream. Mă refeream la ce anume a avut 
loc între voi. De unde te cunoaşte? 

— S-a înşelat. Eu n-am mai întâlnit-o niciodată. 

— Îţi dai şi tu seama că pari la fel de convingător ca şi ea 
când a negat că o cunoaşte pe Stella? 

Huldar îi mai aruncă o privire rapidă lui Gudlaugur, apoi îşi 
aţinti iar ochii la drum. Tânărul părea la fel de neliniştit cum 
fusese în bucătăria Astei. 

— Hai, zi, de unde te ştie? 

— Ascultă, n-am nici cea mai vagă idee, da? N-am întâlnit-o în 
viaţa mea. 

Huldar strânse şi mai tare volanul maşinii şi continuă să 
şofeze fără să-l mai întrebe nimic. Pe bancheta din spate, Kári 
trăncănea mai departe, fără să aibă habar de ceea ce se 
întâmpla în faţă. 

Capitolul 12 


Telefonul sună şi Freyja se întrebă dacă să răspundă sau nu. 
Ar fi fost mult mai bine dacă ar fi ignorat apelurile primite în 
cursul dimineţii, dată fiind neplăcerea pe care i-o provocaseră. 
Unul fusese din partea unui vechi coleg de clasă, care voia să 
ştie dacă primise e-mailul în legătură cu reuniunea. Acesta 
părea bizar de sigur că ar trebui să vină şi ea. După ce-şi 
storsese creierii, Freyja îşi aduse aminte cine era bărbatul: se 
ciocniseră, nu demult, unul de altul la supermarket. Acesta se 
comportase ca un idiot şi nu se mai oprise din a o lăuda cât de 
bine arată. Aşa că scăpase de el spunându-i că, da, primise e- 
mailul, dar că uitase să-i răspundă. Totuşi acum, că tot îl avea la 
celălalt capăt al firului, se putea scuti şi de un mare deranj: nu, 
n-avea de gând să meargă la reuniune. Apoi închise, lovind cu 
pumnul în aer. 

Al doilea apel avea să-i dea peste cap toată ziua. Mama Sagăi 
o sunase ca să o întrebe dacă poate să vină să ia fetiţa de la 
creşă, căci aceasta avea o problemă cu stomacul. Şi din 
moment ce ea îşi folosise deja toate zilele de concediu medical, 
i-ar fi fost recunoscătoare Freyjei dacă îi putea ţine locul lui 
Baldur. Şi, fireşte, ca de fiecare dată, Freyja zisese da. Dacă tot 
putea avea grijă de câinele lui, era atât datoria, cât şi plăcerea 
ei să ia pe umeri o parte din responsabilităţile lui în privinţa fiicei 
sale. Deşi când se arătase de acord să fie una dintre persoanele 
care să aibă grijă de nepoata sa, nu se gândise nici măcar o 
clipă la virusuri provocatoare de vărsături. 

În timp ce-şi lua telefonul, Freyja aruncă o privire către copilul 
adormit pe canapea. Gura Sagăi atârna în jos, chiar şi în somn, 
iar urme de vomă îi rămăseseră lipite de colţurile gurii. Freyja 
făcu o grimasă, apoi, verificând ecranul telefonului, văzu că era 
Huldar. Ezită, nesigură dacă să-i răspundă sau nu. Dacă îi cerea 
să vină la secţie şi să-l ajute cu interogarea altor minori? Nici nu 
se punea problema să o ia pe Saga cu ea, mai ales când vomita. 
Dar n-avea de ales, dat fiind că, în mod oficial, era de serviciu. 

— Ai auzit ştirile? 

Ca de obicei, Huldar trecu la subiect exact în clipa în care ea îl 

saluta. 

— Asta e cumva vreun soi de procedură de-a poliţiei? Să nu te 
prezinţi niciodată, ci pur şi simplu să începi să vorbeşti de parcă 
ai fi ajuns în mijlocul unei discuţii? 

— Nu. Scuze. Sunt Huldar. Ai văzut ştirile? 

— Nu, încă nu m-am uitat la ele. 

Înainte de-a se trezi cu Saga, Freyja îşi petrecuse dimineaţa 
cu nasul vârât în manualele ei. Între timp, problemele de 
matematică zăceau în continuare nerezolvate pe masă, situaţie 
care cu siguranţă nu urma să se schimbe în viitorul apropiat. In 
fine, n-avea să fie ăsta sfârşitul lumii. 

— Care-i treaba? 

— Stella. l-a fost găsit cadavrul. 

— Găsit? bolborosi Freyja, părând prostesc de surprinsă, deşi, 
în adâncul ei, ştiuse încă de când vizionase filmările camerelor 
de înregistrare că Stella e moartă. 

— Da. Aşa că, în mod oficial, avem de-a face cu o crimă. 

Freyja nu mai zise nimic în timp ce-şi căuta cuvintele 
potrivite. Dacă ea însăşi se agăţase de speranţa vagă că fata 
încă era în viaţă, ce-o fi fost în sufletul părinţilor ei? Pesemne că 
erau înnebuniţi de durere. 

— E îngrozitor. Bieţii părinţi. Au fost totuşi anunţaţi înainte să 
devină public, nu-i aşa? Spune-mi, te rog, că n-au aflat de la 
ştiri. Li s-a oferit un consult de specialitate, să facă faţă 
suferinţei? 

Ca de obicei când primea veşti proaste, ea nu se putea opri 
din a turui întruna întrebări lipsite de sens. 

— N-au vrut absolut nimic. Şi, nu, n-au citit ştirea pe internet. 
Au fost contactaţi de poliţie, aseară. Sunt... sunt în stare de şoc. 
Aşa cum era de aşteptat. 

Freyja îşi înfrână tirul de întrebări rămase despre bieţii părinţi. 
Pentru ei, viaţa n-avea să mai fie niciodată la fel. Acum, probabil 
simțeau că viitorul li se întindea în faţă sub forma unei veşnicii 
de pustietate şi suferinţă. Aşa că doar putea să spere că, pentru 
binele lor, mai aveau şi alţi copii care să-i ajute să meargă mai 
departe, care să-i forţeze să ia în continuare parte la activităţile 
zilnice ale vieţii, oricât de mult şi-ar fi dorit să se aşeze în pat şi 
să nu se mai ridice niciodată. 

— O întrebare, continuă Huldar. Dacă îţi spun numărul doi, ce- 
ţi trece imediat prin cap? 

— Doi? 

— Da. Care e primul lucru la care te gândeşti? 

— Aăă... Păi, un cuplu... o medalie de argint, o urmare. Cineva 
care ocupă locul doi. Nimic altceva nu-mi mai trece prin cap. De 
ce întrebi? 

— N-are importanţă. Nu ăsta e motivul pentru care te-am 
sunat. 

— Oh? 

Freyja se încruntă, mutându-şi privirea spre Saga. Ce-avea să 
facă dacă era nevoie să plece la secţie? 

— Ai de gând să conduci şi alte interogatorii? 

— Nu. Nu chiar acum. 

Freyja nu izbuti să-şi înfrâneze un oftat de uşurare. 

— Ce? 

Oftatul nu-i scăpase lui Huldar. 

— Nimic. Spune mai departe. 

— Dat fiind că n-avem planificat niciun interogatoriu pe ziua 
de azi, voiam să te rog să cauţi pentru mine nişte informaţii 
despre bullying. Am senzaţia că incidentele menţionate de tine 
ar putea avea legătură cu cazul nostru, aşa că ţi-am fi 
recunoscători pentru orice informaţie poţi găsi despre acest 
subiect, în special orice fel de dovadă care ar putea determina 
pe cineva să comită o crimă. 

— Am să caut, însă răspunsul la această chestiune e destul de 
evident. În scenariile cele mai negre, toate conflictele îi pot 
determina pe oameni să recurgă la violenţă. Nu spun că oricine 
ar fi capabil de crimă, dar să fii supus unui astfel de calvar pe 
parcursul unei perioade lungi îi poate face pe unii oameni să-şi 
piardă controlul. Mai ales dacă se află sub influenţa alcoolului 
sau a drogurilor. Tu trebuie să fii familiarizat cu asta, prin 
prisma muncii tale. 

Saga se foi pe canapea şi Freyja cobori vocea, apoi se ridică şi 
se îndreptă spre uşă. 

— Da, sunt. 

Huldar coborâse şi el glasul. 

— Nu-i nevoie să vorbeşti în şoaptă. 

Freyja se opri şi se rezemă de tocul uşii, de unde putea s-o 
ţină în continuare sub observaţie pe Saga, care părea să fi 
adormit la loc. 

— Eu vorbesc în şoaptă doar pentru că am un copil adormit 

aici. Dar nu-ţi face griji, voi căuta acele informaţii pentru tine. 

— Un copil adormit? 

— Nepoata mea, Saga, fiica lui Baldur. 

— Oh! 

Glasul lui Huldar revenise la tonul normal de dinainte. 

— Nu trebuie să iasă curând din închisoare? 

— Ba da. A primit un loc la centrul pentru reabilitare, după 
Crăciun. 

Freyja amuţi. Prefera să nu discute despre fratele ei cel 
recidivist cu Huldar. | se părea un soi de trădare. 

— Mă întrebam dacă n-ar trebui să stau de vorbă cu 
directoarea Stellei; să aflu dacă tatăl lui Adalheidur a dat cumva 
semne de violenţă. In mod subtil, desigur. Aş putea spune că 
sunt îngrijorată din pricina elevilor care au intrat în contact cu 
Stella. Poate că fata s-a mai luat şi de alţi copii. A verificat 
cineva asta? 

— Nu. Sincer să fiu, de fapt nu cercetăm şi pista cu bullyingul. 
Deocamdată. Însă am verificat computerul Stellei şi activitatea 
ei pe reţelele sociale şi înţeleg că o sumedenie de chestii 
nasoale au ieşit la iveală, ceea ce se potriveşte cu informaţiile 
furnizate de tine. Deci sigur vor începe cât de curând să ia în 
serios acest aspect. In orice caz, nu văd niciun motiv pentru 
care să nu faci şi tu ceva util pentru noi. Nu te avem decât 
pentru câteva zile, deci ar fi mai bine să te punem la treabă. 
Oricum, ai mână liberă să discuţi cu directoarea. Dar, ţine cont, 
nu o interoghezi, doar îţi întinzi antenele. Dacă reiese că putem 
obţine ceva din asta, atunci vom aranja un interogatoriu formal. 

— Aşa o să fac. 

Freyja îşi cobori şi mai mult vocea când Saga murmură în 
somn şi se rostogoli pe o parte. Un fir de salivă i se scurse din 
gura întoarsă în jos, ştergând odată cu el rămăşiţele vomei - şi 
împrăştiindu-le pe canapea. Oh, super! 

— O întrebare: aţi găsit ceva care să explice motivul pentru 
care prietenele Stellei s-au arătat atât de panicate când ai adus 
vorba de computerul ei? 

— Păi, am găsit o pagină creată de ea, îndreptată împotriva 
lui Adalheidur. Sunt chestii nasoale, urâte, dar mă îndoiesc că 
ele s-ar fi panicat atâta din cauză că ar fi fost deconspirate, din 
moment ce se pare că toate postau injuriile folosindu-şi numele 
reale. Poate că ce e mai rău abia acum vine. Cum spuneam, 

încă-i mai scotocim prin calculator. 

— OK. 

Saga se foi iar şi Freyja se văzu nevoită să se repeadă la 
canapea ca s-o împiedice să se rostogolească jos. 

— Uite, trebuie să închid. Vrei să te sun dacă aflu ceva 
interesant? 

Huldar răspunse că da şi Freyja se pregătea să-i spună la 
revedere, când el adăugă iute: 

— Vreo şansă să rămâi liberă în seara asta? Aş putea să te 
invit la cină? Îți poţi aduce şi nepoata, dacă doreşti. Doar 
mâncăm şi atât. Şi, totodată, mă poţi pune la curent cu ce-ai 
aflat pe parcursul zilei. Să nu mai trebuiască să suni. 

Freyja îşi dădu ochii peste cap. Dacă ar fi putut să strecoare 
un cuvânt în conversaţie, l-ar fi refuzat încă din clipa în care o 
întrebase, dar el vorbise cu o asemenea turație, că aproape se 
împiedicase în cuvinte. Doar pentru că ea renunţase la Tinder 
nu însemna că era chiar atât de disperată încât să iasă cu 
Huldar. Deşi poate că i-ar fi dat alt răspuns dacă ar fi sunat-o în 
timpul ultimei ei întâlniri stabilite pe Tinder. Bărbatul în cauză 
fusese nevoit să o lase baltă în cea mai mare grabă, dat fiind că 
purta un dispozitiv de supraveghere la gleznă şi trebuia să 
ajungă acasă până în ora zece. Ţâşnise afară din restaurant în 
mijlocul desertului, lăsând-o pe ea cu nota şi cu întrebarea de ce 
anume fusese acuzat încă pe buze. 

— Nu, Huldar. Dar mersi, oricum. 

El părea abătut când îi spuse la revedere. 

e 

Saga stătea pe podea, jucându-se cu setul de cuburi de lemn 
pe care Freyja i le făcuse cadou cu ocazia primei sale aniversări. 
Mama Sagăi, Fanney, simțind că acele culori de bază aprinse nu 
se potriveau absolut deloc cu decoraţiunile ei interioare neutre, i 
le dăduse Freyjei înapoi data următoare când aceasta venise să 
o ia pe fetiţă. Deşi Freyja se simţise mai degrabă jignită, de 
atunci cuburile se dovediseră destul de utile, aşa încât ajunsese 
să o ierte pe cumnata sa. li aduceau puţină linişte în timp ce 
Saga se juca preocupată cu ele, chiar dacă tehnica de joacă a 
micuţei nu prea se potrivea cu ce avusese de fapt producătorul 
acestora în minte. Cuburile formau acum o lungă linie 
şerpuitoare prin camera de zi ce servea şi drept dormitor. Era 
singurul joc pe care Saga voia să-l joace cu ele. Şi se distra 

astfel ore întregi. Freyja se îndoia că fetiţei îi plăcea la fel de 
mult să se joace cu celelalte jucării pe care le primise la 
simandicoasa ei petrecere de aniversare: păpuşile, seturile de 
ceai şi căluţii vopsiți în tonuri pastel, fiecare având ochi mari sau 
un model floral elaborat. După două cutii cu cadouri, Saga îşi 
pierduse interesul şi mama ei se văzuse nevoită să le deschidă 
ea pe restul, în timp ce fiica sa se distra aruncându-şi din 
picioare pantofii de firmă. În pofida încercărilor încăpăţânate ale 
invitaţilor de a-şi ascunde reacţiile, aceştia erau în mod evident 
neplăcut impresionați de comportamentul şi expresia ei 
îmbufnată. Din fericire, mama fetiţei nu păruse să bage de 
seamă toate astea. lar Freyja însăşi fusese preocupată să se 
întrebe dacă ea era singurul adult din cameră care nu scria pe 
un blog de modă sau culinar. 

Freyja reciti e-mailul, apoi apăsă „Trimite”. După ce Saga 
folosea şi ultimul cub, urma să se ridice, să le adune şi să le 
aşeze la loc în găleată, pentru ca fetiţa să o poată lua de la 
capăt. Altfel, Saga urma să-şi piardă interesul şi Freyja avea să 
se vadă nevoită să găsească altceva care să o ţină ocupată. 
Chiar şi aşa, Freyja profitase din plin de liniştea şi pacea de 
după apelul lui Huldar şi citise tot ce putuse găsi online legat de 
bullying, chiar dacă majoritatea materialelor nu erau de prea 
mare folos poliţiei. Acestea constau mai ales din ştiri, bloguri şi 
interviuri care nu dezvăluiau absolut nimic în plus despre 
problemă în afară de cât de răspândit era fenomenul şi cât de 
greu era să fie oprit. Huldar ar fi putut căuta şi singur. In orice 
caz, ea îşi notă conştiincioasă numele oricărui individ ce 
prezenta un potenţial interes, deşi numele victimelor erau de 
obicei ţinute sub anonimat. 

Apoi îşi îndreptă atenţia asupra unor articole academice şi 
găsi două care ofereau o perspectivă mult mai profundă. 
Niciunul dintre ele nu avea totuşi legătură cu violenţa. Autorul, 
Kjartan Erlendsson, îi era cunoscut, dat fiind că fuseseră colegi 
la facultate. Numele acestuia tot continua să apară în ştirile şi 
articolele pe care le citise, fiind expertul numărul unu la care 
apelau cei din presă. Fiecare problemă avea şi un specialist al ei 
şi se părea că acesta abordase problema bullyingului. Aşa că 
Freyja îi tastă numele în motorul de căutare şi văzu că se 
specializase în acest subiect după ce-şi obținuse diploma de 
licenţă, mai târziu deschizându-şi o clinică ce oferea consiliere 

pentru problema respectivă. 

In speranţa de a grăbi lucrurile, se hotărî să-i trimită un e-mail 
şi să-l întrebe dacă se puteau întâlni ca să stea puţin de vorbă. 
Oricât de scurt fusese mesajul, îi venise greu să-l scrie din cauza 
faptului că era nevoită să lase deoparte numele Stellei. Totuşi 
cea mai mare grijă a sa era că tipul s-ar fi putut gândi că ea 
încerca să reia legătura cu el pentru altceva decât motive 
profesionale. Nu voia să pară o proastă în ochii unui fost coleg 
student şi existau puţine lucruri pe lumea asta mai puţin aiurea 
decât să flirtezi prin e-mail. Hotărând că varianta finală era 
destul de mulţumitoare, trimise mesajul, pentru ca în clipa 
următoare să se simtă cuprinsă de îndoieli. Măcar de l-ar mai fi 
citit o dată. 

Inainte de a-şi închide laptopul şi de-a începe să adune 
cuburile Sagăi, mai aruncă o privire spre ecran, în speranţa că el 
îi răspunsese. Dar n-avea ea norocul ăsta. Păcat că e-mailul nu-i 
oferea aceleaşi posibilităţi precum aplicaţia de mesagerie, care 
i-ar fi putut arăta dacă el deschisese sau nu mesajul ori poate şi 
cele trei punctuleţe mişcătoare, care să-i dea de înţeles că 
acesta îi scria un răspuns. Pe de altă parte, nimic nu era mai rău 
decât să stea să urmărească acele puncte mişcându-se şi 
aşteptând la nesfârşit un răspuns care nu mai venea. 

Freyja lăsă să cadă cuburile în cutie, în timp ce Saga rămase 
tot pe jos, cu picioarele depărtate, urmărind-o cu atenţie. Molly 
stătea întinsă lângă ea. Cele două formaseră o alianţă şi existau 
momente în care Freyja aproape simţea că le aude şoptindu-şi 
una alteia pe la spatele ei, deşi fireşte că niciuna dintre ele nu 
putea vorbi. 

După ce şi ultimul cub ajunse în cutie, Saga se apucă iar să-şi 
construiască linia. Ştiind că garantat va avea parte de încă un 
sfert de oră de linişte, Freyja se grăbi să încerce iar să dea de 
directoare. O sunase de îndată ce îi spusese la revedere lui 
Huldar, însă femeia fusese ocupată. 

De data aceasta, răspunse imediat. Freyja se prezentă ca fiind 
psihologul care-i însoţise pe poliţişti cu o zi în urmă, ceea ce îi 
stârni imediat interesul directoarei. Ba chiar păru încântată să-i 
audă glasul, în pofida veştilor triste despre Stella. În timp ce 
femeia începu să vorbească pe larg despre tragicul eveniment, 
Freyja se uita cum se scurg minutele şi cum numărul cuburilor 
din cutie se micşora din ce în ce mai mult. În ritmul ăsta, când în 

sfârşit avea să prindă momentul să o întrebe despre Adalheidur 
şi Stella, urma să fie nevoită să înceteze conversaţia. În clipa în 
care directoarea se opri să tragă aer, Freyja şi profită de ocazie: 

— Acum, că ştim cu siguranţă că Stella e moartă, mă 
întrebam dacă nu cumva vă vin în gând anumiţi elevi cărora să 
le acordaţi o mai mare atenţie. 

— Păi, da. Aşa ar trebui. 

— In afară de cei speciali, cum sunt prietenii ei. 

— Imi pare rău, nu înţeleg ce vreţi să spuneţi. 

— Am aflat că ar fi fost ceva neînţelegeri între Stella şi una 
dintre fetele de la ea din clasă. V-aş sfătui să o includeți şi pe ea 
când veţi oferi consiliere psihologică. 

— Vă referiţi la Adalheidur? Nu cred că trebuie să vă faceţi 
griji în privinţa ei. Ştiu că nu e cel mai drăguţ lucru pe care l-aş 
putea spune, dar n-aş fi surprinsă dacă moartea Stellei i-ar face 
viaţa mai uşoară. 

— Eu n-aş fi la fel de sigură. Poate că nici ea nu ştie ce trebuie 
să simtă. Dacă informaţiile mele sunt corecte, relaţiile dintre ele 
erau la fel de proaste şi în momentul morţii Stellei, ceea ce 
înseamnă că nu va mai exista niciodată o confruntare sau o 
împăcare. lar asta nu e bine pentru Adalheidur. Şi mai există şi 
riscul ca prietenii Stellei să-şi verse durerea şi furia pe ea. Astfel 
de sentimente au tendinţa să caute o supapă de eliberare. 

— Sinceră să fiu, nu mi-a trecut aşa ceva prin cap. Însă sunt 
fete cumsecade, deci nu cred că trebuie să vă faceţi griji. 

Freyja privi cum Saga încearcă să aşeze un cub roşu-aprins 
lângă unul verde. În pofida concentrării sale acerbe, degetele ei 
scurte şi grăsune se căzneau să ducă sarcina la bun sfârşit. 
Incruntătura ei permanentă se adânci şi mai mult din cauza 
frustrării. Freyja îşi prinse mobilul între ureche şi umăr şi îi 
zâmbi, bătând neauzit din palme pentru ca ochii fetiţei să nu se 
umple de lacrimi. Din experienţa ei limitată, creşterea copiilor 
consta, pe de o parte, din acţiuni preventive, precum să spui 
„nu” în mod constant, iar pe de alta, din a-i forţa să intre în 
chestii în pofida voinţei lor: haine, încălţăminte, căciuli, mănuși, 
scaune speciale de maşină, cărucioare pentru copii sau scăunele 
în cărucioarele de cumpărături. Ea nu şi-ar fi închipuit niciodată 
ce chin este să îmbraci un copil care începe să meargă. E la fel 
de greu ca atunci când încerci să-ţi iei haine pe tine după ce ieşi 
ud de la duş. 

Freyja se concentră iarăşi asupra discuţiei, sperând că 
această scurtă pauză n-avea să o determine pe directoare să 
revină la subiectul legat de moartea Stellei. 

— Eu tot cred că ar trebui să vă gândiţi la asta. Apropo, cât de 
serioasă este problema bullyingului? 

— Suficient de gravă cât s-o facă pe Adalheidur să încerce să 
se sinucidă. A lipsit o lună de la şcoală. După aceea s-au depus 
eforturi mari pentru găsirea unei soluţii şi, din câte ştiu eu, 
situaţia s-a ameliorat. La şcoală, cel puţin. Din nefericire, e greu 
să urmărim ce se întâmplă şi în afara orelor de şcoală. Atunci o 
iau cu adevărat razna lucrurile, pe reţelele sociale. 

Pe moment, vestea despre încercarea de sinucidere a lui 
Adalheidur o lăsă fără cuvinte pe Freyja. Chestiunea era mult 
mai gravă decât îşi închipuise ea. 

— Am stat puţin de vorbă cu Adalheidur după întâlnire şi am 
înţeles de la ea că Stella continua să-i facă zile fripte. 

— Imi pare foarte rău să aud asta. Dar vă rog să mă credeţi, 
nu era din cauză că noi nu depuneam niciun efort. In astfel de 
cazuri, soluţia nu depinde doar de noi. Nu putem controla ce se 
întâmplă în afara şcolii, pe internet. Acesta e un aspect de care 
trebuie să se preocupe în special părinţii elevilor care-i hărţuiesc 
pe colegii lor. Tot ce putem noi face este să le vorbim copiilor 
când auzim despre asemenea fapte. Şi să-i zorim pe părinţi să ia 
măsuri - şi exact aşa am procedat şi în cazul lui Adalheidur. Am 
discutat cu părinţii Stellei şi cu toate fetele din cercul ei de 
prieteni. Chiar cred că am înregistrat un progres prin 
contracararea acestei probleme speciale. 

— Pe moment, poate. Dar am înţeles că, de curând, Stella a 
pus pe internet o poză cu Adalheidur goală la duş, după ora de 
sport, cu unicul scop de a o umili. Fotografia a fost făcută în 
şcoala dumneavoastră. 

Freyja se opri, dându-şi seama că acum nu mai acţiona în 
interesul rezolvării anchetei poliţieneşti. Ce era în capul ei, să 
vorbească astfel despre o fată care tocmai decedase? 

— Nu vreau să sune ca şi cum v-aş acuza de ceva. Ştiu că 
şcoala are puţine opţiuni la dispoziţie şi că această problemă e 
aproape imposibil de rezolvat. 

— Ce e cu poza asta despre care aţi adus vorba? 

— O poză cu Adalheidur goală la duş, fără ca ea să ştie sau 
să-şi fi dat acordul, care apoi a fost postată pe internet. 

— E prima oară când aud de aşa ceva. Din ce ştiu eu, 
Adalheidur n-a mai depus o plângere de câteva luni. Şi am 
înţeles de la Stella că făcea un efort sincer să se poarte drăguţ 
cu ea. 

Era limpede ce se petrecuse: Adalheidur se dăduse bătută. De 
multe ori, victimele bullyingului spuneau că când se dovedea 
imposibil să primească ajutor, ajungeau să-şi piardă dorinţa de-a 
mai lupta. Şi mai rău era că, de multe ori, făptaşii reacţionau 
extrem de urât când erau reclamaţi şi nu făceau decât să 
crească nivelul abuzurilor. Adalheidur adusese şi ea vorba de 
acest lucru. Probabil că agitația din jurul încercării ei de 
sinucidere nu făcuse decât să provoace gaşca fetelor să se 
comporte şi mai urât cu ea. Tinerilor nu le place când sunt 
implicaţi părinţii în ceea ce ei consideră a fi chestiunile lor 
personale. Mai ales când lucrul ăsta îi pune pe ei într-o lumină 
proastă. 

— Nu, se pare că poza era recentă. Din spusele lui Adalheidur, 
bullyingul n-a încetat niciodată. 

— Păi, îmi pare foarte rău şi e un şoc pentru mine să aud asta. 
A fost o perioadă în care tatăl ei obişnuia să-şi facă în mod 
constant apariţia aici, iar eu, ca o proastă, am presupus că el 
avea să înceapă iar să vină dacă hărţuirea ar fi continuat. Dar 
nu l-am mai văzut de multă vreme. Pesemne că a fost o 
neînțelegere la mijloc. 

— Mda, e posibil. 

Freyja schimbă subiectul. Acum, că venise vorba de tatăl lui 
Adalheidur, voia să o mai reţină puţin pe femeie la telefon. 

— E de înţeles că părinţii se supără foarte tare din cauza 
acestui gen de lucruri. Era cumva deosebit de iritat? Am auzit 
despre incidente destul de serioase în care au fost implicaţi 
părinţi furioşi. 

Ultima parte era o invenţie; Freyja nu auzise absolut nimic de 
genul ăsta, însă avea senzaţia că, înainte ca acest caz să fie 
rezolvat, chestiunea în cauză avea să se schimbe. 

— Nu ştiu cum să o formulez politicos, dar au existat ocazii în 
care el parcă îşi ieşise din minţi de furie. Nici nu vă puteţi 
închipui ce uşurată am fost când a încetat să mai vină la şcoală 
şi m-am gândit că problema fusese rezolvată. Nu mă simţeam 
deloc în largul meu când mă trezeam singură cu el. Uneori le-ar 
prinde bine şi angajaţilor să aibă parte de consiliere psihologică. 

Sau un bodyguard. 

— Vă cred. 

Freyja întinse piciorul ca să împingă la loc un cub pe care 
Molly îl deranjase din linie. Din fericire, în acel moment, Saga 
tocmai plecase să aducă alt cub, altfel şi-ar fi exprimat destul de 
elocvent nemulţumirea. 

— Stella mai teroriza şi pe altcineva în afară de Adalheidur? 
De obicei, hărţuitorii nu se mulţumesc doar cu o singură victimă. 

— Păi, de fapt a mai fost o fată pe care i se pusese pata: 
Hekla. Ea şi Adalheidur au fost prietene într-o vreme, însă 
relaţiile dintre ele s-au răcit. Din ce-am auzit eu ultima oară, 
Hekla făcea şi ea parte din gaşca Stellei. Speram ca acelaşi 
lucru să se întâmple şi în cazul lui Adalheidur; că se vor împăca 
şi vor deveni prietene înainte de finalul anului. Dar fireşte că 
acum nu mai e cazul. 

Freyja citi imediat printre rânduri. Unul dintre ţelurile 
hărţuitorilor e să-şi izoleze victima, iar cel mai uşor le este să-i 
ademenească de partea lor pe puţinii prieteni pe care ea sau el 
îi are. 

— Înţeleg. 

— Sper că vă daţi seama că noi luăm foarte în serios 
problema bullyingului aici. Avem toleranţă zero faţă de astfel de 
incidente şi ne străduim cât putem să evităm să se întâmple. 
Dar nu ne e uşor. 

— Ştiu. 

După ce făcuse o căutare amănunţită pe internet, Freyjei îi 
devenise limpede că şcolile se aflau într-o poziţie deloc de 
invidiat. Oricât de ferm ar fi abordat problema, contextul era 
nefavorabil. Hărţuitorii aveau acces nelimitat la victime în 
cyberspaţiu, aşa că separarea copiilor la şcoală nu aducea cine 
ştie ce rezultat. Nici faptul că personalul şcolii n-avea niciun 
mijloc de a contracara minciunile, declaraţiile de nevinovăție şi 
afirmaţiile că totul e doar o neînțelegere. Hărţuitorii erau vicleni 
şi îşi ascundeau latura malefică, mai ales fetele. 

Freyja o mai reţinu o vreme la telefon pe femeie, dar rămase 
până la urmă fără întrebări. Înainte de a închide, sublinie că era 
extrem de necesar ca Adalheidur să fie ţinută sub observaţie, 
apoi o întrebă care era numele de familie al fetei. 

Discuţia nu fusese chiar o pierdere de timp. Aflase despre 
tentativa de sinucidere a lui Adalheidur şi că tatăl fetei, Haukur, 

se arătase extrem de furios din pricina faptelor Stellei, insuflând 
teama în rândul personalului şcolar. Freyja se întinse iar după 


laptop, ca să vadă dacă nu cumva primise vreun răspuns de la 
Kjartan. 

Capitolul 13 


Kjartan avea nevoie de o vacanţă. Ar fi trebuit să-i spună 
secretarei să-i mute programările deja făcute, apoi să-şi rezerve 
un loc la un hotel şi să zboare undeva unde era cald şi soare, cu 
terenuri de golf îmbietoare. De preferat undeva departe în 
emisfera sudică, unde era vară. 

Din viaţa lui lipseau berea şi pantalonii scurţi. Cafeaua de la 
birou şi clienţii prea mulţi nu puteau înlocui aceste lucruri. Mai 
ales clienţii precum cel aflat acum în faţa lui. Bărbatul, al cărui 
nume era Bogi, era extrem de anost şi avea înclinația de a se 
plânge mereu, iar lui Kjartan îi era greu să se concentreze la ce 
spunea acesta când se întâlneau dimineaţa, darămite spre 
sfârşitul după-amiezii, cum era cazul acum. 

„Plictisitorul Bogi” tot era mai plăcut decât celălalt client al 
său de vârstă mijlocie, „Mördur Mormăitorul”, care măcar avea 
totuşi o calitate remarcabilă: era foarte priceput la calculatoare. 
Se arătase de acord să creeze un sistem de programări online 
pentru Kjartan şi pentru ceilalţi psihologi de la clinică - în 
schimbul unei reduceri semnificative a tarifului pe care i-l 
percepea, desigur. Kjartan avea de gând să-i taie acea reducere 
cât de curând: era păgubos să o transforme într-un aranjament 
de durată. La urma urmei, nu era ca şi cum sistemul de 
programări fusese făcut pe degeaba. Cu toate astea, dacă 
stătea să se gândească, Mördur ratase programarea pe care o 
avusese mai devreme în aceeaşi zi, deci poate că până la urmă 
avea să renunţe cu totul să mai vină la el. Kjartan ştia că un 
asemenea noroc era totuşi puţin probabil. Niciodată n-ai să poţi 
scăpa cu totul de clienţi precum Bogi sau MOrdur. 

Bogi: un tip făcut doar pentru muncă, nu şi pentru distracţie, 
a cărui viaţă era o perpetuă monotonie, din care nu era în stare 
să iasă. Dacă n-avea să facă nimic în această privinţă, Kjartan 
risca să se transforme şi el într-un Bogi când avea să ajungă la 
vârsta acestuia. 

Incercă să nu lase să i se citească pe chip ceea ce gândea, 
reamintindu-şi că el arăta mult mai bine şi era mult mai 
interesant decât acest bărbat cu umerii lăsaţi şi lipsit de 

energie, care stătea acum în faţa lui. Nu că asta ar fi 
reprezentat ceva cu care să se împăuneze. 

Bogi continuă să peroreze: 

— E o problemă pe care n-o pot rezolva. Totul ţine de trecut. 
Nu ştiu de ce mă tot agăţ de ea. Habar n-am cum să mă împac 
cu propriile mele gânduri. Tu eşti expertul - ce m-ai fi sfătuit să 
fac dacă aş fi venit la tine când eram tânăr? Ce sfat le dai 
celorlalţi clienţi ai tăi? Sunt sigur că o mulţime de copii pe care-i 
consiliezi se confruntă cu aceleaşi probleme. 

— Bogi, nu pot discuta cu tine despre ceilalţi clienţi ai mei. La 
fel cum nici cu ei nu discut despre problemele tale. 

Kjartan ridică privirea din notițe şi adăugă: 

— Şi nici nu ştiu de unde îţi obţii informaţiile privitoare la cei 
care vin la mine. 

Capul lui Bogi ţâşni brusc în sus. Poate Kjartan îi vorbise prea 
aspru. 

— Doar mă iau după cei pe care-i văd în sala de aşteptare. De 
obicei, sunt copii. 

Kjartan încuviinţă din cap. 

— În fine, să ne întoarcem la tine. Poate că obsesia ta cu 
trecutul e doar o diversiune. Poate că problema ta de fapt nu-şi 
are originea în trecut, ci în prezent, acum, astăzi. Aducându-ţi 
permanent aminte de ce s-a întâmplat atunci, nu faci decât să 
eviţi să-ţi rezolvi problemele cu care te confrunţi acum. De ce nu 
recapitulezi în schimb chestiile care te deranjează acum, în 
prezent? Ştii şi tu bine că te ajută să-ţi exprimi sentimentele prin 
cuvinte. Dacă înfrunţi ce se întâmplă acum în viaţa ta, poate că 
trecutul nu va mai juca un rol atât de important în gândurile 
tale. 

Bogi venea la el de opt luni; Mordur, de doi ani. Niciunul nu 
părea să înregistreze progrese. Continuau să rumege mereu 
aceleaşi probleme şi Kjartan începuse să suspecteze că ei 
veneau aici doar ca să scape de singurătate. Aveau puţini 
prieteni, rareori erau invitaţi la cine sau petreceri, iar când erau 
chemaţi, bănuia că îi acaparau cu poveştile lor pe ceilalţi 
oaspeţi, care doar dădeau din cap şi îi ascultau, în timp ce 
căutau disperaţi un mod de a scăpa cât mai repede din 
conversaţie. El nu era obişnuit cu astfel de situaţii. In clipa în 
care preciza ce meserie are, lumea devenea interesată de el. 
Mai ales dacă menţiona şi genul de cazuri în care se 

specializase. Fiecare avea o poveste interesantă de spus când 
venea vorba de bullying. 

În timp ce Bogi se lansă într-o altă enumerare monotonă a 
lucrurilor care îi creau probleme, Kjartan se prefăcea că-l 
ascultă, lăsându-şi mintea să-i rătăcească departe. 

— ... Şi chiar nu pot să-mi depăşesc dezamăgirea faţă de 
propria-mi persoană pentru că n-am reacţionat altfel. Poate că 
astăzi am fi fost căsătoriţi dacă măcar i-aş fi zis ce mult îmi 
place de ea. Fericiţi până la adânci bătrâneţi. Dar sigur că eo 
absurditate. Eram amândoi tineri. Pesemne că ne-am fi 
despărţit, la fel ca restul adolescenților. Poate că totuşi ar trebui 
să-i fac o vizită? 

Bogi îl privea întrebător pe Kjartan. 

— Ei, ce zici? 

— Mie mi se pare că încerci iar să te agăţi de trecut. Credeam 
că urmează să discutăm despre ce anume merge greşit în viaţa 
ta acum. După ce facem asta, putem discuta şi dacă ideea 
aceasta de-a o vizita e sau nu bună. 

Bogi radia. Însă chipul i se întunecă puţin când îl văzu pe 
Kjartan închizând dosarul şi lăsându-şi pixul pe birou. Era ciudat 
că bărbatul tot nu se prinsese ce însemna nota aceasta de 
fermitate din glasul lui Kjartan. 

— Mă tem că timpul nostru s-a sfârşit. Uite la ce mi-ar plăcea 
să te gândeşti pentru data viitoare. Spui că te simţi nefericit la 
muncă. De ce nu discuţi cu şeful tău, să asculţi ce are de spus şi 
să-i spui verde în faţă ce simţi? Nu te certa cu el. E mai bine să 
eviţi conflictul. lar data viitoare putem discuta despre cum a 
mers. 

Înarmat cu acest sfat, bărbatul îşi luă rămas-bun de la el şi 
ieşi pe uşă. Kjartan spera că se afla într-o dispoziţie ceva mai 
bună decât când venise încoace, deşi avea îndoieli în privinţa 
asta. Adulții nu erau punctul său forte. De multe ori, problemele 
lor erau atât de profunde, încât bandajul psihologic pe care li-l 
putea oferi nu le era de cine ştie ce folos. Nici nu te puteai 
aştepta să le depăşească, dat fiind că fuseseră deja modelaţi de 
viaţă şi rareori izbuteau să se schimbe prea mult. 

Pentru că următorul client încă nu-şi făcuse apariţia, Kjartan 
îşi îndreptă atenţia spre calculator, deşi de obicei lăsa acest 
lucru până după terminarea ultimei şedinţe a zilei. Îşi făcuse o 
regulă din a-şi citi toate e-mailurile înainte de a pleca de la 

birou, acesta fiind un mod de a se asigura că nu-şi ia cu el acasă 
problemele de la serviciu. Şi din moment ce de fiecare dată îşi 
programa mai multe şedinţe decât ar fi trebuit de fapt, însemna 
că, de obicei, pleca târziu acasă. Prea târziu ca să mai aibă şi o 
viaţă personală. lar lucrul acesta trebuia să se schimbe. Un 
început potrivit ar fi fost să accepte mai puţini clienţi. Uitându- 
se în agendă, Kjartan văzu că următoarea şedinţă era cu David 
Ævarsson. Băiatul se lupta să supravieţuiască având un respect 
de sine aproape inexistent, un rezultat al bullyingului cronic la 
care era supus, şi Kjartan îl consilia de aproape un an, cu slabe 
semne de ameliorare. Totuşi spre deosebire de Bogi şi Mordur, 
băiatul reprezenta un subiect chiar interesant. 

Dar nu la fel de interesant precum mesajul care îl aştepta în 
inbox. 

Era de la Freyja Styrmisdâttir, o colegă psiholog pe care şi-o 
amintea cu claritate din anii de studenţie. Se dăduse la ea o 
dată, beat fiind, la o petrecere studenţească, însă ea nici măcar 
nu se uitase la el, ci doar dispăruse în noapte alături de 
altcineva. După ce îi citi e-mailul, o căută pe internet. Spre 
dezamăgirea lui, ea împărțea un număr de fix cu un bărbat pe 
nume Baldur Fransson, însă Kjartan se înveseli imediat când 
văzu că acest Baldur nu avea şi un telefon mobil înregistrat pe 
numele său. Poate că era fiul ei? Adresa se afla într-o zonă nu 
chiar grozavă, lucru care avea sens în cazul în care era mamă 
singură. Poate că acum era ceva mai puţin pretențioasă decât în 
zilele acelea din tinereţe. Zâmbind, îi răspunse la mesaj, 
spunându-i că i-ar face plăcere să se vadă. Îi sugeră un bar care 
nu era nici agresiv de modern, nici menţionat în ghidurile 
turistice, unde ar fi putut sta de vorbă relativ liniştiţi. După ce îşi 
menţionă toate calificările, nu uită să adauge faptul că era 
expertul numărul unu în Islanda în materie de bullying, ca să fie 
sigur că ea n-avea să dea înapoi. 

Kjartan apăsă pe „Trimitere” exact când în cabinet intră 
următorul client: David, un băiat cu umeri lăsaţi şi cap plecat în 
jos, având înfăţişarea cuiva care simţea că n-are nici măcar 
dreptul de-a păşi pe pământ. Pregătit să dezvăluie fiecare 
detaliu al existenţei sale mizerabile unei urechi înţelegătoare. 
Ca de fiecare dată, Kjartan simţi un val de compasiune la adresa 
băiatului şi se întrebă cum se simţea hărţuitorul său în exact 
acest moment. Nu se putu abţine să spere că acesta avea parte 

de o zi infernală. 

Capitolul 14 


Nu era încă şapte seara, însă deja nu se mai zărea nici măcar 
o rază palidă de lumină; cerul era în întregime opac. In 
întunericul deplin, grădina enormă părea pustie. Luminile 
exterioare pe care le instalaseră când se mutaseră aici 
încetaseră să mai funcţioneze, aşa cum se întâmpla în fiecare 
iarnă. „Materialul izolant lasă apa să pătrundă” era verdictul din 
fiecare an al electricianului când venea să le repare - doar 
pentru ca instalaţia să se strice iar la următoarea ninsoare. Nu 
că ar fi contat, din moment ce singura funcţie a grădinii, după 
lăsarea nopţii, era să servească drept toaletă pentru câine. Egill 
stătea cu privirea aţintită spre ceea ce se putea distinge din 
peluza întinsă şi din terasa acoperită cu gresie pe care părinţii 
lui o construiseră în acelaşi timp cu instalarea luminilor. Terasa 
nu se potrivea cu casa; arăta de parcă ar fi fost furată de la un 
hotel de pe plajă şi trântită în mijlocul unei suburbii islandeze. 
Această impresie devenea şi mai evidentă odată cu sosirea 
toamnei, însă pentru părinţii lui Egill lucrurile nu stăteau aşa. 
Într-o încercare de a o face mai utilă, îi adăugaseră vreo două 
radiatoare pentru terase, pe care încă se vedeau lipite 
etichetele cu preţul. Dar nimeni nu voia să stea acolo afară, ca 
să-i îngheţe picioarele şi să simtă că i se pârleşte părul de pe 
cap. 

Egill se apropie de mobilierul elegant de grădină, învelit acum 
în husele protectoare speciale pe care le scotea în fiecare 
toamnă - nu din voinţă proprie, ci pentru că aşa primise 
dispoziţii. Şi nici nu avusese parte de vreun mulţumesc pentru 
asta. lar dacă una dintre huse s-ar fi desprins puţin şi ar fi fost 
suflată de vreo boare de vânt, tot pe el s-ar fi dat vina. EIl, 
personal, nu dădea nicio ceapă degerată pe mobilier. Nu era ca 
şi cum părinţii săi l-ar fi invitat vreodată la petrecerile pe care le 
organizau aici vara. Acest privilegiu le era rezervat doar 
prietenilor lor plini de ifose - dacă îl puteai numi privilegiu. 
Petrecerile lor îi făceau greață: toţi amărâţii ăia la patruzeci de 
ani, iluzionându-se că erau în continuare tineri şi în formă, 
ascultând muzică de pe CD-uri lansate în anul în care se 

născuse el. 

— Ce mama mă-sii, mişcă-te odată! urlă Egill la câine. 

Acesta adulmeca tufişul în care urinase şi ieri, de parcă ar fi 
fost convins că un alt câine îi invadase teritoriul. 

— Dă-i drumul şi pişă-te, animal prost! 

Câinele nici măcar nu înălţă capul. Poate că Egill ar fi avut mai 
multe şanse să-i atragă atenţia dacă l-ar fi strigat pe nume, dar 
pur şi simplu nu voia s-o facă. Era atât de jenant când îl rostea 
cu voce tare. Oricum, mereu era certat că-l abuza verbal pe 
prăpăditul ăla de câine. Dacă cei puternici nu-şi pot descărca 
frustrările pe cei mai slabi ca ei, atunci pentru ce mai există 
aceştia din urmă? 

Câinele era al surorii sale, care-l lăsase aici când plecase de 
acasă, în toamnă. Dăduse casa lor cea mare şi impunătoare pe 
un apartament mic şi ca vai de el, unde nu era voie cu animale 
de companie. Spre deosebire de Egill, ea îşi iubea câinele, însă 
dragostea ei nu fusese la fel de puternică precum dorinţa de-a 
pleca de acasă. Egill o înţelegea foarte bine. Fireşte, nu era 
deloc bucuros să o vadă plecată, din moment ce-l lăsase să 
îndure de unul singur mormăielile nemulţumite ale părinţilor lor, 
dar şi el ar fi procedat la fel dacă ar fi fost în locul ei. Nu erau 
deosebit de apropiaţi, şi nici nu fuseseră - iar de-acum nici n- 
aveau să mai fie. Când sora lui venea acasă, nu o făcea ca să-l 
vadă pe el, iar vizitele ca să-şi vadă câinele erau tot mai rare cu 
fiecare lună. 

Animalul dispăru cu totul în tufiş şi Egill scoase un oftat 
adânc. Sacul ăsta de purici idiot era atât de nătăfleţ, că te 
puteai aştepta să se încurce printre ramuri. N-ar fi fost prima 
oară. 

Un pahar gol de plastic rămăsese agăţat de o crenguţă - o 
rămăşiţă a ultimului grătar din toamna aceea organizat de 
părinţii săi - şi acum fusese dat jos de câine şi suflat de vânt 
peste zăpada compactă. Incredibil cât de mult zgomot putea să 
facă un pahar gol de plastic. Răpăitul ăla enervant avea să se 
audă până când paharul urma să rămână iar blocat în vreun 
tufiş, lucru care ar fi putut dura zile, chiar săptămâni întregi, 
însă lui nu-i trecu prin cap să meargă şi să-l ia de jos. Fereastra 
dormitorului său dădea înspre stradă, nu în grădină. Aruncă o 
privire în jur şi se uită la fereastra părinţilor săi, cu un rânjet 
răutăcios: era problema lor, nu a lui. 

Se întoarse iar cu faţa spre grădină: ferestrele învăluite în 
întuneric de la camera părinţilor să-i reprezentau o deprimantă 
aducere aminte a faptului că la noapte urma să fie singur acasă. 
Dacă ar fi fost weekend, nici c-ar fi fost mai fericit, însă în timpul 
săptămânii nu avea nicio şansă să-şi poată invita vreun amic 
peste noapte. Ca şi el, toţi prietenii săi erau în rahat până-n gât; 
examenele dinaintea Crăciunului se apropiau cu repeziciune şi 
părinţilor lor le era cât se poate de limpede că băieţii ar fi vrut 
să le amâne pe termen nedefinit. 

— Câine prost şi afurisit! Hai odată sau te las afară toată 
noaptea! 

Pe tatăl său îl afectaseră foarte tare rezultatele lui slabe la 
şcoală, în timp ce mamei sale era clar că nu-i păsa nici cât 
negru sub unghie. Dar, pe de altă parte, ei nu-i păsa decât de 
următoarea programare pentru albirea dinţilor, de ora de 
exerciţii, de bârfele alături de prietene şi de sesiunile de 
cumpărături din magazinele de haine. Singurele dăţi când i se 
adresase în ultimele luni fusese când îi ceruse să-i dea câte 
ceva la care ea nu putea ajunge. Nu-i punea niciodată întrebări 
despre şcoală şi n-o interesa absolut deloc viaţa lui. Ultima 
întrebare de care el îşi amintea fusese dacă dunga trasată de 
dermatograf era dreaptă. Egill îi răspunsese afirmativ, deşi nu 
era adevărat. De fapt, mama lui se arătase ultima oară la faţă 
când tatăl său răcnise la el ca să-şi bage minţile în cap, 
încuviinţând la momentul oportun şi reuşind să se dezlipească 
de telefonul mobil, de pe care le trimitea mesaje prietenelor 
sale. Dar Egill n-o învinovăţea; muştruluiala pe care i-o trăsese 
tatăl său nu-l impresionase cine ştie ce, fiind doar o înşiruire de 
cuvinte bombastice despre cum fiul său avea să sfârşească 
drept măturător de stradă sau om de serviciu dacă n-avea să se 
pună pe treabă. Ceea ce era chiar ironic, dat fiind că tatăl său 
făcuse avere tocmai din prestarea de servicii de curăţenie. ŞI 
bănuia că angajaţii tatălui său n-ar fi fost tocmai încântați să 
audă că îi dă pe ei ca exemplu pentru modul în care se pot irosi 
vieţile oamenilor. 

Nu că Egill ar fi avut de gând să le spună. El profita din plin de 
situaţia financiară confortabilă a familiei sale şi orice 
nemulţumire sau demisie din partea angajaţilor lor risca să le 
creeze probleme. Oricum, băiatul nu vedea decât un singur 
angajat în mod regulat - pe femeia care le făcea curăţenie în 

casă -, însă ea nu vorbea deloc islandeză şi nici el nu avea ce 
să-i spună. Era suficient să-i arate cu degetul: pata lipicioasă de 
cola din salon, unde el îşi umpluse cu vârf paharul, hainele 
murdare aruncate grămadă pe podeaua din baie, ambalajele 
goale rămase de la ultima sesiune de jocuri pe calculator care 
acopereau podeaua cu totul, balta de pişat lăsată de câine când 
el nu se deranjase să-l scoată afară şi aşa mai departe. 

Animal afurisit. Nu-l mai vedea pe nicăieri. Nicio mişcare în 
tufiş, deci probabil fie se târâse prin stratul de flori ca să 
găsească vreun alt loc, fie adormise pe undeva. Doar dacă nu 
căzuse mort şi gata. Pagubă-n ciuperci. 

Acum Egill era nevoit să se ducă să-l caute. Mai bine l-ar fi 
lăsat să se pişe înăuntru. Femeia de la curăţenie oricum venea 
mâine, aşa că n-ar fi fost mare scofală. lar părinţii lui nici n-ar fi 
prins de veste. Nici ei nu discutau niciodată cu femeia care le 
făcea curat în casă, ci doar o lăsau înăuntru şi închideau uşa 
după ea. Potrivit mamei sale, dacă te arătai prea amabil cu cei 
care-ţi făceau menajul, aceştia începeau să profite. 

Egill şovăi o clipă înainte de-a păşi dincolo de marginea 
terasei încălzite pe care zăpada nu se depusese. Era încălţat cu 
papuci de casă şi i se dăduseră instrucţiuni clare că trebuie să 
poarte papuci de exterior când iese în grădină; o regulă ce nu 
putea fi încălcată. 

Dar nu era nimeni acasă care să protesteze, aşa că, schiţând 
un rânjet răutăcios, Egill păşi pe peluza înzăpezită, alunecând cu 
şlapii ce-i lăsau descoperite degetele pe suprafaţa îngheţată. 
Înaintă cu precauţie către tufiş şi începu să-l scuture viguros, 
însă câinele nu ieşi alergând şi nici nu se auzi lătrând dintre 
crengile încâlcite. Ştia foarte bine că animalul putea fi acolo, 
între ele, cu toate că era prea întuneric ca să mai distingă ceva. 
Nici în celelalte grădini vecine nu erau aprinse becuri. 

Deşi lui Egill nu-i era neapărat frică de întuneric, băiatul nu se 
simţea chiar îmboldit să zăbovească pe-afară prea mult timp, 
aşa că scutură mai tare tufişul, sperând să gonească câinele de- 
acolo. Trebuia să găsească animalul ăla nenorocit, în pofida 
amenințărilor că-l va lăsa afară toată noaptea. La urma urmei, 
un animal de companie tot era mai bun decât nimic. Cu toate că 
avea internetul la dispoziţie. Grăbi pasul, tânjind să se poată 
întoarce la calculator şi la amicii săi. Teoretic, aceştia ar fi 
trebuit să înveţe, însă Egill ştia foarte bine că îi va găsi pierzând 

vremea pe internet. El însuşi le spunea mereu părinţilor că avea 
nevoie de calculator ca să-şi facă temele. 

— Scriu un eseu. Tocmai derulez iar slide-urile. Citesc ştirile 
pentru că vreau să am un subiect de discuţie pentru mâine. 
Profesorul de daneză spune că cel mai bun mod de a învăţa 
limba este să citeşti site-uri daneze. 

lar părinţii lui înghiţeau toate aceste minciuni răsuflate. 

Un picior îi pătrunse prin suprafaţa îngheţată, ajungând în 
zăpada moale de dedesubt. Aceasta era suficient de adâncă 
încât să-i ude şoseta până la gleznă. Egill îşi smulse iute piciorul 
din zăpadă şi aruncă o privire rapidă peste umăr, aproape 
aşteptându-se să-şi vadă tatăl urmărindu-l din uşă, gata să-l 
facă cu ou şi cu oţet. Dar sigur că n-avea cum să fie acolo; doar 
era plecat în străinătate. Egill se întoarse ca să scuture şi ultima 
porţiune din gardul viu. Dacă nici acolo nu găsea câinele, avea 
să se care şi să-l lase în plata Domnului. Şi ce dacă era singur în 
casă? l-ar fi fost învăţătură de minte prostului ăstuia de animal 
să stea şi să scheaune toată seara la uşă. 

Avea de gând să-l lase înăuntru doar înainte să se ducă la 
culcare. În felul ăsta, câinele avea să fie pedepsit pentru 
nesupunere şi Egill urma să aibă parte de prezenţa lui după ce 
se stingeau luminile. 

Dintr-odată, Egill simţi că-l trec fiorii şi avu senzaţia că nu mai 
e singur; că cineva îl priveşte pe furiş. Se răsuci rapid, dar totul 
rămase neclintit. Panoul enorm de sticlă al uşii glisante era la fel 
de gol ca înainte. 

Işi îndreptă din nou atenţia spre gardul viu, înfrânându-şi 
copleşitoarea dorinţă de a privi iar în jur. Era precum senzaţia 
pe care o ai pe terenul de fotbal, un tic nervos de a verifica tot 
timpul tribunele. Şi rămâi dezamăgit de fiecare dată. Când a 
început antrenamentele, la şase ani, tatăl său obişnuia să vină 
la fiecare meci, urmărind mândru cum fiul său juca mai bine 
decât toţi ceilalţi băieţi. Şi înscria mereu goluri, de parcă ar fi 
fost un meci de handbal. Dar pe măsură ce a crescut, colegii săi 
de echipă l-au ajuns treptat din urmă şi tatăl său a început să-şi 
piardă interesul. Când Egill se uita în tribune, de multe ori îl 
vedea vorbind la telefon sau sporovăind cu persoanele de lângă 
el. Apoi acesta a început să vină tot mai rar la meciuri şi până la 
urmă n-a mai venit deloc. La început, Egill nu şi-a dat seama. A 
tot continuat să spere că tatăl său avea să se ivească pe 

neaşteptate. Dar când s-a prins într-un final că n-avea să mai 
apară deloc la meciuri, trecuse atât de mult timp de când tatăl 
său nu mai venise să-l vadă, încât nici măcar nu-şi mai aducea 
aminte cum jucase în acea ultimă zi. Prost, probabil. Insă deja 
Egill nu mai făcea decât să trăiască din gloria acelor vremuri 
apuse. Nu mai era cel mai bun din echipă; abia dacă era la un 
nivel mediu. Entuziasmul său debordant dispăruse cu totul şi 
acum nu-şi mai făcea apariţia decât ca să aibă parte de 
compania celorlalţi. Nu voia să piardă de tot contactul cu băieţii 
şi să sfârşească precum rataţii ăia nenorociţi şi trişti, care nu fac 
altceva decât să consume oxigenul de pomană. Şi al căror unic 
scop în viaţă este să fie sacul lui de box şi al colegilor săi. 

Auzi un lătrat ascuţit în spatele său. Se răsuci într-o clipită. 

— Idiotule! Pe unde ai umblat? Hm? 

Câinele se ghemui la pământ, schelălăind în zăpadă. 

— Treci dracului înăuntru. 

Egill porni înapoi peste peluza albă. Câinele continua să 
schelălăie în urma lui. El presupuse că o făcea deoarece potaia 
înţelesese ameninţarea de a-l lăsa pe-afară. Dar chiar când se 
gândea la asta, înţepeni în loc când se uită la uşa glisantă. Era 
deschisă. lar el era sigur că o lăsase închisă când plecase. O altă 
regulă ce nu putea fi încălcată: să închidă uşa de fiecare dată, 
ca să nu iasă căldura. 

Paharul de plastic veni către el rostogolindu-se prin zăpadă şi 
i se lovi de picior. Egill rămăsese ca trăsnit, holbându-se la uşa 
deschisă. Degeaba încerca să-şi aducă aminte dacă fusese 
deschisă sau închisă când se uitase ultima dată la ea. 

Pesemne că se înşelase. Pesemne c-o lăsase deschisă. 

Păşi pe terasă, încercând să se hotărască ce să facă mai 
departe. Telefonul îi rămăsese pe bufetul de lângă uşă. Cel mai 
normal lucru de făcut ar fi fost să intre în casă şi să-l ia de acolo, 
apoi să aştepte şi să asculte. Dacă auzea cel mai mic zgomot, ar 
fi putut s-o rupă la fugă spre casa de-alături. Dar, dacă n-auzea 
nimic, atunci totul era în regulă. 

Merse către uşa deschisă şi păşi înăuntru. Neauzind nimic, 
răsuflă ceva mai uşurat şi întinse mâna după telefon, apoi 
închise uşa în urma lui. Afară, câinele schelălăia jalnic. Observă 
că primise un Snap cât lipsise şi îl deschise. Era de la un 
utilizator pe care în primă fază nu-l recunoscu: Doar13. Numele 
nu-i spunea mare lucru; urmărea prea multe persoane ca să le 


VP - 104 


ştie pe fiecare în parte şi mult mai mulţi îl urmăreau pe el. 
Deschizând mesajul, rămase holbându-se la ecran. Era o poză, 
atât de întunecată, că nu înţelegeai ce reprezintă. Sau se 
înţelegea totuşi? Dădu zoom, creând o mică diferenţă de 
culoare, apoi încercă să descifreze imaginea granulată. 
Rezoluţia era suficient de bună cât să-l ajute să distingă la ce se 
uita: culoarea mai deschisă din fundal era una dintre husele de 
pe mobilierul din grădină. Zona mai întunecată era grădina şi 
silueta cenuşie din mijloc era el. Egill ridică iute privirea din 
telefon şi se uită atent prin geam, la grădina învăluită în beznă. 
Câinele continua să schelălăie afară, dar treaba lui: el unul n- 
avea de gând să-i dea drumul în casă. În schimb, întinse mâna şi 
încuie uşa. 

Telefonul îi vibră. Alt Snap, de la acelaşi expeditor. Egill îşi 
muşcă neliniştit buza, dar nu rezistă tentaţiei de a-l deschide. Se 
văzu pe el însuşi pe ecran, stând în mijlocul salonului. Cu 
spatele la cameră şi cu telefonul în mână. 

Se întoarse încet, ca în vis, în timp ce câinele începea să latre 
isteric afară. 

Capitolul 15 


Tura de noapte la secţia de Cardiologie devenea din ce în ce 
mai liniştită cu cât se făcea mai târziu. Era mare agitaţie între 
şase şi opt, când se făcea schimbul de tură, se măsura 
tensiunea şi aşa mai departe, dar după aceea aveau timp să 
răsufle. Pacienţii dormeau şi existau mai puţine cazuri grave 
decât în timpul zilei. Aşa că te puteai relaxa puţin, în loc să 
alergi tot timpul de colo-colo. Cu toate astea, turele de noapte 
nu erau chiar populare. Timpul trecea mai greu când era linişte. 
Şi, deşi orele se plăteau mai bine, fiecare oră părea mai lungă. 

— Adorm aici. j 

Infirmiera care împărțea tura cu Asta se ridică în picioare. 

— Vrei o cola? Dau o fugă până la automatul cu băuturi. 

Ásta îi refuză oferta. Nu-i plăceau băuturile acidulate, deşi n- 
avea de gând să-i spună fetei una ca asta. Ar fi părut că se 
crede mai bună ca ea. Ca când spunea că nu bea cafea şi nu 
consumă zahăr, carne, produse lactate sau care conţin gluten şi 
nici nu se atinge de alcool. Când menţiona şi ultimul lucru de pe 
lista cu produse, majoritatea o considerau o alcoolică aflată în 
recuperare. De obicei, nu se deranja să schimbe această părere 
când o citea pe chipul cuiva. Părea atât de jalnică, de parcă s-ar 
fi aflat într-o stare de negare. Cu totul altfel se simţea când 
cineva îi adresa întrebarea direct. Atunci îi putea răspunde cu 
sinceritate. 

O urmări pe fată dispărând în direcţia lifturilor, tălpile sale de 
cauciuc scârţâind pe podea. După ce uşile se închiseră în urma 
ei, nu se mai auzi niciun alt zgomot în afară de ticăitul slab al 
monitoarelor. De regulă, Asta găsea liniştitor acest zgomot, însă 
acum avea acelaşi efect asupra ei precum scârţâitul de mai 
devreme. Prinzându-şi corpul cu braţele, se întrebă dacă să o 
sune pe Thórey şi să încerce să o împace după cearta lor de mai 
devreme. Se simţea mizerabil şi i-ar fi fost mult mai uşor să 
rezolve conflictul la telefon decât faţă în faţă. Thórey o cunoştea 
ca pe propriile buzunare, mult prea bine ca să-i creadă 
minciunile. Dar poate c-ar fi fost în stare să o păcălească la 
telefon. 

Îşi scoase mobilul din buzunar, însă deja îi pierise tot curajul. 
Ce să-i spună? Thórey se înfuriase atât de tare pe ea când se 
despărţiseră, încât era puţin probabil să se fi liniştit între timp. 
Rareori îşi pierdea cumpătul, dar, când şi-l pierdea, trecea mult 
timp până să-i treacă. Ultimul lucru de care Asta avea nevoie 
acum era încă o ceartă - alte cuvinte grele despre minciuni şi 
trădarea încrederii oamenilor. Thórey era cea mai isteaţă 
persoană pe care o cunoştea, ceea ce momentan era în 
dezavantajul  Âstei. Thârey ghicise imediat că interesul 
poliţiştilor faţă de ele nu se datora simplului fapt că telefonul 
acela îşi făcuse apariţia în casa lor. Inspectorul acela, Huldar, o 
sunase la muncă la scurt la timp după ce el şi colegii lui 
încheiaseră discuţia cu Asta. Când Thórey ajunsese acasă, 
dorise să afle de ce majoritatea întrebărilor lor avuseseră mai 
degrabă legătură cu Ásta, decât cu telefonul. Asta îi oferise nişte 
răspunsuri evazive. Să-i spună adevărul nici nu încăpea în 
discuţie. Era prea târziu pentru asta. 

Nu, mai bine să n-o sune chiar acum. Momentul ideal va sosi 
după ce Thórey le va pune pe fete la culcare şi va rămâne să 
vadă singură vreo porcărie de emisiune la TV. Mai bine să-i lase 
timp să înceapă să i se facă dor de ea. Atunci îi va fi mai uşor să 
discute cu Thórey şi va creşte posibilitatea ca ea să-i creadă 
explicaţiile. Aşa că Asta vâri telefonul la loc în buzunar. 

Piuiturile continuau să se audă din toate părţile. În secţie se 
aflau treizeci şi trei de paturi şi absolut toate erau ocupate. Asta 
chiar nu era singură. Pe lângă ea, mai erau încă şapte asistente 
şi cinci infirmiere pe tura de noapte. Cu toate astea, avea o 
stare de nervozitate. Faptul că ştia motivul nu o ajuta deloc. Ba 
chiar accentua această senzaţie. Incercă să se liniştească 
spunându-şi că nu se afla în niciun pericol, însă nu-şi putea 
smulge privirea de la uşile aflate în celălalt capăt al coridorului 
şi nici nu putea să scape de teama că, mai devreme sau mai 
târziu, cineva avea să intre pe una dintre ele cu un unic scop în 
minte: să-i ia viaţa. O mare prostie, nu-i aşa? Insă fata de la 
cinematograf de bună seamă că-şi alungase şi ea această idee 
din minte şi uite ce păţise. 

Asta rămase în continuare înţepenită în loc când uşile din 
capătul coridorului se deschiseră. Inima îi tresări cu putere şi 
femeia scoase un icnet, apoi răsuflă uşurată când văzu că nu 
era decât o altă asistentă, cu braţele pline de castroane de 

unică folosinţă în formă de rinichi. Descoperiseră că se 
terminaseră doar pentru că un pacient tot simţea nevoia să 
scuipe. Pesemne că începuse s-o facă de dimineaţă, ceea ce 
explica de ce se terminaseră toate castroanele din dulap. 

— Ar trebui să ne ajungă deocamdată. 

Femeia îi întinse teancul Ástei. 

— Vrei să le pui deoparte? Eu mă duc să verific semnele vitale 
ale pacientului din camera şapte şi să-i iau temperatura femeii 
din camera trei. Dacă încă are febră, va trebui să-l chem pe 
medicul de gardă. 

Asta luă tăvile, uşurată că are o treabă care o scutea de la a 
se îngriji de pacienţi. In seara asta nu se simţea în stare să-şi 
facă datoria. 

Uşile secţiei se deschiseră iar şi infirmiera intră ţinând o cutie 
de cola în mână, în timp ce schiţa nişte paşi de dans. Două 
asistente ieşiră dintr-un salon şi brusc secţia nu i se mai păru la 
fel de pustie. Asta se simţi imediat mai bine. Dacă se concentra 
asupra sarcinii pe care o avea de îndeplinit, poate că ar fi reuşit 
să nu se mai gândească la dilema de coşmar în care se afla 
momentan. Pătrunse într-o cameră de depozitare şi începu să 
aranjeze cu o grijă exagerată castroanele pe raft. Apoi se 
întoarse în biroul asistentelor, aşteptând să treacă timpul. 

Apăru şi cealaltă asistentă, care se aşeză şi începu să 
măzgălească ceva în dosarul bărbatului din camera şapte. 
Schimbă câteva cuvinte cu Asta în timp ce-şi vedea în 
continuare de scris, părând să nu observe că Asta abia îi 
răspundea. 

— ... pregătesc să-l mute la Oncologie mâine-dimineaţă. Ti-au 
zis când s-a schimbat tura? 

— Ce? 

Asta încerca în zadar să-şi amintească ce i se spusese când se 
făcuse schimbul de tură. 

Cealaltă femeie îşi ridică privirea din notițe. Ș 

— Au spus ceva despre mutarea bărbatului la Oncologie? In 
dosar scrie că nu e eligibil pentru bypass. E într-o formă prea 
proastă, aşa că n-are rost să-l facă să treacă printr-o astfel de 
operaţie. Potrivit fişei, n-a răspuns nici la radioterapie, nici la 
chimioterapie. E pe cale să i se ofere îngrijire paliativă, deci n-ar 
mai trebui să ocupe unul dintre paturile noastre. Merge la 
Oncologie sau la unul dintre sanatoriile particulare? 

— Nu cred că s-a discutat despre asta. j 

Era perfect posibil ca subiectul să fi fost abordat deja şi Asta 
să nu fi prins nici măcar un singur cuvânt din discuție. Se bazase 
pe asistenta-şefă din secție ca să ştie ce se întâmplă acolo, însă 
femeia plecase mai devreme acasă, susţinând că o doare 
stomacul. Asistenta care îi luase locul stătea acum în faţa Astei, 
aşteptând nişte răspunsuri din partea ei. 

— Nu. N-au zis nimic despre asta. 

— Ciudat. 

Femeia înălţă din sprâncene, apoi se aplecă iar deasupra 
dosarului. 

— Bietul om. 

— Da, rosti Ásta în mod automat. 

Întinse mâna după un pahar cu apă şi luă o înghiţitură, în 
speranţa că o va mai înviora puţin. 

— Ai vorbit des cu el? 

— Nu. Abia dacă am schimbat câteva cuvinte. 

— La fel şi eu. După atâţia ani, tot mi se pare greu să vorbesc 
cu cei care au primit o condamnare la moarte. Ca el şi ca 
bărbatul de săptămâna trecută. Tot ce spui pare cumva 
nepotrivit. 

Femeia închise dosarul pacientului şi îl aşeză la locul lui. 

— Sper doar ca, când îmi va veni şi mie rândul, să se întâmple 
dintr-odată. Acum, în viaţă, în clipa următoare, moartă. 

— Da, poate că aşa e cel mai bine. 

Răspunsul Âstei veni oarecum ezitant. Nu doar pentru că, de 
obicei, această descriere era valabilă în cazul celor care mureau 
prea devreme, ci fiindcă ea însăşi nu mai era sigură că acesta 
era modul în care ar fi vrut să moară. Acum că i se făcuse frică 
pentru viaţa ei, bătrâneţea şi toate suferinţele inerente acesteia, 
vizitele la spital şi spectrul morţii îi apăreau într-o altă lumină. 
Totuşi nu ştia dacă pacientul în cauză ar fi fost de acord cu ea şi 
nici n-avea de gând să-l întrebe. Poate că el ar fi ales să plece 
dintre cei vii cu câteva zile mai devreme, când suferise acel atac 
de cord exact în faţa ei. Dar ea, una, se îndoia. Şi chiar dacă el 
ar fi făcut această alegere, Ásta tot ar fi reacţionat prin a-i oferi 
primul ajutor. Sarcina ei era să vindece oameni, să aibă grijă de 
ei; nu să ia decizii despre cine trebuie să trăiască şi cine trebuie 
să moară. 

Însă undeva în Reykjavik se afla un bărbat pregătit să facă 

exact acest lucru. Omorâse deja o persoană, o adolescentă, şi 
încă nu terminase. Asta îşi dădu seama că, dintr-odată, se 
temea de sfârşitul turei. Se temea să meargă singură pe holurile 
pustii ale spitalului; să traverseze parcarea învăluită în beznă. 
Poate că în această noapte nu era singura femeie care se 
simţea cuprinsă de spaimă, date fiind nesfârşitele ştiri despre 
crimă, care continuau să bage lumea în sperieţi, subliniind că 
poliţia încă nu reuşise să aresteze niciun suspect. Spre 
deosebire de mulţi alţii, ea avea un motiv extrem de întemeiat 
să se teamă. 

Capitolul 16 


Altă şedinţă de dimineaţă despre mersul anchetei trecu fără 
să se menţioneze absolut deloc chestiunea bullyingului. Stella 
rămânea în continuare acelaşi copil popular şi simpatic, care n- 
ar fi făcut rău nici măcar unei muşte. Singura diferenţă faţă de o 
prinţesă Disney era faptul că mama ei trăia în continuare. Au 
fost vehiculate diverse idei, inclusiv posibilitatea ca ucigaşul să 
fi fost vreun tocilar, dat fiind că acesta folosise o mască din Star 
Wars. Dar, când teoria respectivă nu-şi găsi niciun adept, 
persoana care o lansase adăugă pe un ton defensiv că oricine 
altcineva ar fi optat pentru o mască de clovn, din moment ce 
clovnii ucigaşi erau la modă în ultima vreme. 

În absenţa oricăror piste solide, restul şedinţei fu dedicat 
trecerii în revistă a persoanelor care fuseseră deja scoase din 
anchetă, inclusiv membrii apropiaţi ai familiei, iubitul fetei sau 
prietenii. Aceştia fie aveau alibiuri solide, fie conformaţia lor 
fizică nu se potrivea cu cea a atacatorului. Lista cu cei care 
cumpăraseră bilete la cinema se scurtase şi ea considerabil, 
proces care necesitase o cantitate de timp neverosimil de mare 
şi care dusese doar la o mână de posibili suspecți. Indivizii în 
cauză trebuiau luaţi acum la bani mărunți. 

Huldar se tot întrebase dacă să intervină şi să aducă în 
discuţie ipoteza Freyjei legată de bullying, însă până la urmă 
hotări că nu e momentul oportun. Comportamentul Stellei faţă 
de o colegă de clasă era puţin probabil să aibă de-a face cu 
uciderea ei. Mai târziu, Huldar regretă că nu intervenise. Nu 
exista nicio explicaţie logică pentru atacul brutal asupra fetei, 
aşa că de ce să nu se ia măcar în considerare posibilitatea ca 
această crimă să fi fost motivată de răzbunare? Însă acum era 
deja prea târziu. Nu mai avea cum să se ridice în picioare în 
mijlocul tuturor şi să înceapă să-şi prezinte teoria în faţa 
colegilor, care acum erau ocupați până peste cap cu sarcinile 
repartizate. Mai puţin el şi Gudlaugur. 

Huldar stătea răbdător pe scaunul tare de plastic, aşteptând 
să le fie strigate numele şi presupunând că vreo însărcinare 
groaznic de plictisitoare le va fi oferită tocmai lor. Insă Erla 

terminase cu toate treburile şi lor nu le acordase nici cea mai 
mică atenţie. Aşa că Huldar mersese la ea la finalul şedinţei şi 
ţinuse să-i aducă aminte că ei doi fuseseră trecuţi cu vederea. 
Însă, în loc să se plesnească peste frunte şi să spună că uitase 
cu totul de ei, Erla îi aruncase o privire încărcată de cea mai 
pură maliţiozitate şi îi spusese că voia să-i aibă pe amândoi la 
dispoziţie în caz că se iveau alte treburi de rezolvat. Criminalii 
ţării n-aveau de gând să se lase pur şi simplu de meserie doar 
pentru ca poliţia să-şi poată îndrepta toată atenţia către cazul 
de crimă. 

În timp ce Huldar se întorcea furios la pupitrul său, îi trecu 
prin cap să nu ţină seama de Erla şi să se plângă şefului ei 
direct. Dar, chiar şi prin ceața roşie a furiei, îşi dădu seama că n- 
avea să ajungă la niciun rezultat. Pentru că, în primul rând, 
comentariul ei legat de alte crime era, dacă stăteai să te 
gândeşti bine, adevărat. În al doilea rând, lui nu-i plăcea să o 
facă pe turnătorul. 

— Asta-i o glumă la adresa noastră. 

Nici Gudlaugur nu era mai bucuros ca Huldar. 

— Chiar crede că o să stăm aici, aşteptând să spargă cineva 
vreo maşină şi să fure vreo plasă plină cu cumpărături sau ceva 
de genul? 

Aruncă o privire către pupitrul de alături, unde câţiva colegi 
se uitau cu atenţie la înregistrările camerelor de supraveghere 
montate în zona din jurul magazinului. Huldar considera că 
sarcina lor era la fel de inutilă precum uitatul pe pereţi cu care 
se ocupau el şi Gudlaugur, dat fiind că cele mai apropiate 
camere de supraveghere se aflau la câteva străzi distanţă de 
locul în care fusese găsit cadavrul Stellei şi puţine, dacă nu chiar 
niciuna, erau îndreptate către şoseaua pe care circulau maşini. 
Dar nu trebuiau să lase nici măcar o piatră neîntoarsă, asta era 
deviza lor. 

— Dacă ei îşi imaginează cu adevărat că se mai află încă o 
victimă pe undeva, atunci chestia asta e strigătoare la cer. 

Gudlaugur se scărpină exasperat în cap, făcându-şi părul de 
obicei atât de impecabil pieptănat să i se zburlească în toate 
părţile. 

— Chiar crezi că noi doi am putea rezolva cazul dacă ni s-ar 
oferi ocazia? 

Huldar îi rânji lui Gudlaugur, deşi nu simţea niciun dram de 

veselie. Era în continuare iritat că Gudlaugur se încăpăţâna să 
pretindă că nu ştie de unde îl recunoscuse Ásta. Ori de câte ori 
aborda subiectul, tânărul părea că vrea să schimbe discuţia şi, 
oricât de tare ar fi dorit Huldar să smulgă adevărul de la el, se 
hotări să o lase baltă. Deocamdată. 

— Nu. Nu neapărat. Dar măcar am putea juca şi noi un rol în 
poveste. 

Pete roşii de furie se iviseră pe obrajii lui Gudlaugur, însă 
acum culoarea se intensificase şi i se întinsese până pe gât. 

Jóel, care, după părerea lui Huldar, era de departe cel mai 
detestabil membru al echipei, ieşise din biroul Erlei şi se 
îndrepta acum în direcţia lor. Tinea în mână o foaie de hârtie 
împăturită şi afişa expresia fericită a celui căruia i se ordonase 
să livreze veştile rele celui mai aprig duşman al său. El şi Huldar 
trecuseră împreună prin academia de poliţie, începuseră să 
lucreze în acelaşi timp şi ţinuseră mai mult sau mai puţin pasul 
unul cu celălalt de-a lungul carierei. Încă de la început nu 
izbutiseră să se apropie unul de altul şi, în timp, relaţia lor se 
deteriorase din ce în ce mai tare. 

Cu vreo doi ani în urmă, când Huldar fusese promovat pe 
postul de şef al brigăzii, Jóel probabil se simţise de parcă ar fi 
trebuit să poarte doliu la muncă. lar când, la scurt timp, Huldar 
fusese retrogradat, pesemne că Jóel nu-şi mai încăpuse în piele 
de bucurie. 

— Hei, băieţi! lubiţeilor! 

Jóel vorbea dinadins foarte tare, ca să fie auzit de ceilalţi 
poliţişti din birou. 

— Am o sarcină pentru voi de la Erla. 

Alegerea mesagerului nu fusese întâmplătoare: Erla era 
perfect conştientă de faptul că se detestau unul pe altul. 
Dumnezeule, avea s-o facă să plătească pentru asta. 

Huldar ignoră înţepătura. Să răspundă la ea n-ar fi însemnat 
decât să-i facă jocurile lui J6el. Gudlaugur strânse din fălci şi 
brusc deveni foarte interesat de ecranul calculatorului. 

— Ori taci, ori zi ce-ai de zis. 

Huldar depuse un efort considerabil ca să păstreze un ton 
normal. 

— Ori ţi-e greu să citeşti ce ţi-a spus? De ce nu mi-o dai mai 
bine mie? 

— Ha-ha, făcu Jóel, sarcastic. 

Despăturind foaia, începu să citească însărcinarea cu un glas 
vesel: 

— O femeie de serviciu a sunat să ne spună că nu poate intra 
în casa în care ar fi trebuit să lucreze în această dimineaţă. 
Câinele familiei a fost încuiat pe dinafară şi ei îi e teamă că s-a 
întâmplat ceva rău. 

Chipul lui Jóel fu despicat de un rânjet larg, scoțând la iveală 
dinţii strâmbi pe care de obicei încerca să-i ascundă. Pe Huldar îl 
mânca să-i rearanjeze cu pumnul, dar se controlă şi îi îngădui lui 
Jóel să savureze momentul. 

— A, da, şi nu prea vorbeşte islandeza. Erla voia să afle dacă 
mai ai suficient credit pe telefon ca să discuţi cu ea folosind 
Google Translate, adăugă el, aşezând foaia pe biroul lui Huldar. 
Ai aici restul informaţiilor. 

Incapabil să reziste tentaţiei de-a prelungi clipa, Jóel trase 
adânc aer în piept, de parcă ar fi vrut să savureze cum trebuie 
natura ingrată a misiunii lui. Apoi schiţă iar un rânjet răutăcios. 

— Fireşte, chestiunea este foarte urgentă, aşa că nu ne lăsaţi 
pe noi să vă stăm în drum. 

În timp ce se îndepărta agale de ei, Huldar strânse braţele 
scaunului până începură să-l doară mâinile. 

e 

— Jóel e o sulă bleaga. Nu-l lăsa să te enerveze. Sunt eu 
destul de şucărit pentru amândoi. 

Huldar conducea pe strada rezidenţială unde - spera el - 
femeia care se ocupa de curăţenie îi aştepta. Se gândea că asta 
stabiliseră când discutaseră la telefon, însă nu putea fi sută la 
sută sigur că ea înţelesese. 

— Nu-l lăsa să-ţi strice ziua. Erla va înceta până la urmă cu 
prostiile şi ne va da ceva util de făcut. 

Gudlaugur se uita pe geam. Fiind genul sensibil, el luase toată 
această situaţie la modul personal. Poate că deja se gândea să 
ceară un transfer, ori la un alt departament, ori la un alt birou. 
De preferat cât mai departe posibil de Huldar. Era de înţeles; 
băiatul plătea preţul asocierii cu el. 

— Dacă ceri să fii mutat, vei fi lăsat în pace de dobitocul ăla şi 
de toţi ceilalţi. Ai să primeşti misiuni mai bune. Eu unul nu ţi-aş 
purta pică. 

Huldar continuă să privească înainte,  împotrivindu-se 
imboldului de a verifica reacţia lui Gudlaugur. Ultimul lucru pe 

care şi-l dorea era ca tânărul să se mute de lângă el; i-ar fi 
simţit lipsa. In pofida timidităţii sale şi a faptului că nu prea avea 
experienţă, putea fi perspicace când conta. Şi nu se ştia cine 
avea să-i ia locul, dacă avea să i-l ia cineva. Huldar era mulţumit 
că nu începuse iar de dimineaţă cu întrebările despre Ásta - ar fi 
fost poate picătura care să umple paharul. 

Gudlaugur nu-i răspunse. Destinația lor le apăruse în faţă. 

— Acolo. 

Arătă către o casă enormă, din beton, situată pe ceea ce era 
în mod evident partea mai şic a străzii. În spatele casei se afla 
câmpul de lavă. In mod evident, casei îi fuseseră aduse 
îmbunătăţiri: ici şi colo fuseseră adăugate ziduri de beton solide, 
cu scopul de a-i da un aspect geometric; marginea acoperişului 
fusese scoasă şi învelişul tipic islandez din tablă ondulată fusese 
înlocuit cu panouri din cupru îmbinate. Curtea din faţă fusese 
pavată toată. Acelaşi lucru era valabil pentru majoritatea 
caselor vecine, deşi unei părţi a clădirilor de pe partea cealaltă a 
străzii li se îngăduise să-şi păstreze caracteristicile originale şi 
chiar să fie vopsite în alte culori decât alb sau diverse nuanţe de 
cenuşiu. 

— Crezi că ea este? 

Gudlaugur arătă către o femeie slăbănoagă care aştepta 
lângă uşa din faţă. Era îmbrăcată cu o canadiană în culori 
aprinse, făcută dintr-un material subţire, şi părea să-i fie frig, 
deşi nu la fel de frig precum îi era câinelui de talie mică ghemuit 
la picioarele ei. Femeia n-avea căciulă pe cap, iar părul rar, lung 
până la umeri, tot continua să-i fluture peste faţă. Imediat ce 
reuşea să şi-l dea la o parte, dezvăluindu-şi obrajii supţi, vântul 
i-l arunca iar în ochi. Huldar parcă pe alee, lângă o maşină mică 
şi destul de rablagită. Îşi feri diplomat privirea când observă că 
revizia tehnică îi expirase de mult. 

Aleea care ducea până la uşa de la intrare era străjuită de 
mici stâlpi cu lumini de exterior, care acum erau stinse. Stâlpii 
erau acoperiţi de un strat de rugină atât de uniform, încât 
probabil că aşa era modelul. Huldar se întrebă în treacăt cât îi 
costase pe proprietari ca să obţină acel efect de rugină. 
Proprietatea dădea impresia că aparţinea unor oameni foarte 
avuti. 

Cei doi se prezentară şi scuturară amândoi mâna scheletică a 
femeii. Ea îşi rosti numele cu un accent slav, după care arătă 

spre uşă, indicând că era încuiată. 

— Nu acasă. 

Huldar abia reuşi să nu-şi dea ochii peste cap. Cât timp 
petrecuse oare Erla scotocind printre înştiinţări, înainte de-a 
alege tocmai această misiune pentru ei? 

Femeia arătă către câinele de la picioarele sale, după care 
făcu semn cu mâna spre colţul casei. 

— Câine. Afară. Frig. 

— Da, bine. 

Huldar căuta cuvinte simple, pentru ca ea să le poată 
înţelege; şi pentru a-i da de înţeles că astfel de lucruri se 
întâmplă, dar că rezolvarea lor nu cade în sarcina poliţiei. Câinii 
vagabonzi erau responsabilitatea consiliului local. Dar, înainte 
ca Huldar să mai poată adăuga vreun cuvânt, femeia se aplecă, 
luă câinele în braţe şi le arătă poliţiştilor labele din faţă ale 
acestuia. 

— Sânge. Mult sânge. 

Cei doi se apropiară ca să cerceteze petele roşii-maronii de pe 
labele câinelui. 

— Sânge. Mult, mult prea mult sânge. 

Femeia dădu iar din mână către colţul casei. 

Huldar şi Gudlaugur făcură un schimb de priviri. Ce considera 
femeia aceasta a fi mult sânge? Mai mult decât se putea afla în 
venele unui câine mic? Animalul nu avea nicio rană vizibilă, însă 
în blana lui pufoasă se putea ascunde o grămadă de sânge. 

— Ne poţi arăta? 

Acum era rândul lui Huldar să indice către colţul casei. Femeia 
încuviinţă din cap şi lăsă câinele jos. Făcuseră doar câţiva paşi, 
când Huldar întinse brusc braţul pentru a-i opri, apoi se întoarse 
către femeie şi o întrebă: 

— Putem ocoli pe partea cealaltă? 

Arătă cu mâna către colţul opus al casei. Ea încuwviinţă din 
cap. Înainte de a face cale întoarsă, Huldar îi atrase atenţia lui 
Gudlaugur asupra unei urme rămase în zăpadă, lată de o 
jumătate de metru, care ducea de la casă prin toată grădina, în 
direcţia şoselei. Era prea neregulată ca să poată fi lăsată de o 
sanie şi nici nu se vedeau urme lăsate de tălpici. Ici, colo se 
zăreau pete rozalii în zăpadă. Nu erau foarte diferite de cele 
aflate în spatele cinematografului din care ucigaşul o târâse pe 
Stella până în parcare. Era posibil să fie totuşi doar o 

coincidenţă. Chiar şi aşa, Huldar nu voia să nesocotească ceea 
ce se putea dovedi a fi scena unui incident mult mai grav decât 
un câine lăsat pe-afară. 

Gudlaugur îşi scosese telefonul şi tasta de zor în timp ce ei 
dădeau ocol casei. 

— Potrivit site-ului jâ.is, aici locuieşte o familie cu patru 
membri. 

Tastă mai departe şi adăugă: 

— Tatăl este director executiv, copiii sunt la şcoală şi mama 
n-are serviciu. Vrei să-i sun? 

— Nu. Aşteaptă. 

Lui Huldar îi venea să-şi dea palme pentru că nu se gândise 
să-i spună lui Gudlaugur să caute pe drum informaţiile 
respective. Asta ar fi fost procedura firească. Dar furia la adresa 
Erlei şi a lui Jóel îi întunecase minţile. Fără îndoială că auzise 
despre lucrurile de genul ăsta la cursul de control al furiei, însă, 
în mod ironic, se înfuriase prea tare că fusese silit să participe la 
aşa ceva. 

În spatele casei se afla o grădină mult mai întinsă, cu o terasă 
enormă, parţial împrejmuită de un gard şi de ziduri de beton 
joase. Mobilierul de grădină fusese învelit pentru iarnă, aşa că 
muchiile îi erau netezite de huse, creând un oarecare contrast 
cu efectul geometric general altfel destul de rigid. Tot nelalocul 
ei era şi dâra închisă la culoare care ducea de la marea uşă 
glisantă, de-a lungul terasei şi apoi în jos, pe peluza acoperită 
de zăpadă, înainte de a dispărea după colţul casei, pe partea 
cealaltă. 

— Rahat. 

Huldar ridică o mână pentru a-i opri pe Gudlaugur şi pe 
femeie. 

— Mult sânge. 

Femeia clătină cu tristeţe din cap. 

— Mult sânge. 

Deşi terasa avea pe dedesubt un sistem de încălzire care 
topea zăpada, dâra roşiatică nu era mai puţin vizibilă pe 
pavelele de piatră deschisă la culoare. Din loc în loc se puteau 
vedea urme întunecate de labe, sugerând faptul că micul câine 
cercetase îndeaproape scena din faţa lor. De unde stătea, lui 
Huldar i se părea că dâra roşie fusese linsă în câteva locuri. Ca 
pentru a-i confirma bănuiala, cățelul ţâşni printre picioarele lor 

pe terasă şi începu să lipăie dâra lată. 

— Nu! zbieră Huldar, însă câinele nici măcar nu întoarse capul 
spre el, aşa că n-avu de ales şi se duse să-l ia de acolo. 

Mergând cu paşi mari, înhăţă animalul, care era uşor ca un 
fulg, apoi se întoarse călcând în aceleaşi locuri. Nu se mai punea 
problema ce însemnau toate astea. O dâră de sânge. Dar 
oamenii nu erau singurele creaturi care sângerau. La fel de bine 
proprietarul casei putea fi vânător. 

— Care e numărul de telefon al soţului? 

Gudlaugur i-l repetă cu voce tare, în timp ce Huldar, ţinând 
câinele la subsuoară, îl sună. După tonul apelului, părea că 
telefonul mobil se afla în străinătate. Nu primi niciun răspuns. 
Nu avu mai mult noroc nici când Gudlaugur îi oferi numerele 
soţiei, al fiicei şi al fiului. Telefonul băiatului îl direcţionă imediat 
la căsuţa vocală, anunţându-l că ori era închis, ori nu avea 
semnal în momentul de faţă. 

Gudlaugur îl bătu uşor pe umăr pe Huldar. 

— Ce e chestia aia de la fereastră? 

Huldar ridică privirea din telefon şi se uită la panoul de sticlă 
de lângă uşa glisantă. Soarele, coborât mult, bătea direct în 
geam, împiedicându-l să distingă la ce se referise Gudlaugur. 
Apoi o văzu. O bucată albă de hârtie, lipită pe dinăuntru. Se 
întoarse spre femeie, în timp ce încerca să ţină bine câinele care 
se tot zbătea. 

— Eşti sigură că n-ai nicio cheie? întrebă el pe un ton aspru şi 
femeia scutură din cap, înspăimântată. 

De parcă s-ar fi aşteptat să fie arestată pentru că o uitase sau 
o pierduse ori pur şi simplu pentru că, de la început, nu i se 
oferise una. 

— la câinele. 

Huldar îi întinse lui Gudlaugur câinele care începuse să 
tremure, iar animalul se înveseli brusc când se trezi în braţele 
acestuia. După care se apropie de fereastră, încercând să facă 
paşi cât mai puţini şi mai lungi şi călcând cu grijă peste urmele 
de sânge. 

În spatele lui, îl auzi pe Gudlaugur strigând: 

— Scrie ceva? 

— Da. Bine, scrisul e pe partea cealaltă, dar tot pot vedea ce 
scrie. 

Huldar îşi schimbă poziţia, astfel ca umbra lui să nu cadă 

peste hârtie. În timpul ăsta, o rază de soare lumină suficient cât 
să vadă prin geam. 

Pe partea cealaltă se afla o cifră: 3. 

Işi scoase telefonul şi formă numărul Erlei. Nu era un apel pe 
care preconizase că-l va efectua când porniseră la drum. Oricât 
de sumbră era vestea, nu se putu abţine şi se bucură puţin că 
soarta îi juca o farsă şefei sale. 

Capitolul 17 


Uitase să aducă o lanternă cu el, aşa că o folosi pe cea de la 
telefonul mobil. Deşi aceasta nu răspândea prea multă lumină, 
putea totuşi constata, şocat şi scârbit, că băiatul încă nu era 
mort. Acesta avea pielea cenuşie, precum un peşte alterat, ba 
chiar şi mirosea la fel ca unul. Zăcea unde căzuse mai devreme, 
dar nici nu avea cum să-şi schimbe poziţia. Cel puţin unul dintre 
braţe părea rupt, era lovit foarte rău la cap, o gleznă îi era 
sucită, la fel şi genunchiul. 

Şi totuşi băiatul încă nu era mort. În cazul fetei, fusese altă 
poveste. Aceasta dăduse ortul popii aproape imediat, fără să-i 
creeze prea multe probleme, murind cu totul şi cu totul diferit 
faţă de cum trăise. 

Ştia prea bine că trebuie să-i curme suferinţa băiatului. O 
singură lovitură puternică în cap urma să-l rezolve, folosind ceva 
greu, cum era acel stingător de incendiu. Dar nu avea nimic 
potrivit la îndemână. Poate că totuşi era bine şi-aşa, căci asta 
măcar însemna că nu mai trebuia să se apropie şi mai mult de 
băiat şi de mirosul scârbos ce părea un soi de vestitor al morţii. 
Abia îl putea suporta de la câţiva metri distanţă; cine ştie cum 
ar fi fost dacă ar fi trebuit să stea chiar deasupra cadavrului. 

Băiatul zăcea întins pe spate, privind în sus. De fapt, nu-şi 
dădea seama dacă vedea sau nu ceva, dar pur şi simplu nu se 
simţea în stare să-i facă felul printr-o lovitură frontală. Nu după 
ce văzuse ce păţise fata în urma loviturii. O izbitură în ceafă, da, 
cu asta credea că se poate descurca, dar ar fi însemnat să-l 
întoarcă pe puşti cu faţa în jos, ceea ce era de neconceput. 

Trebuia să se termine cât de curând. Puştiul n-avea cum să 
mai reziste mult timp în starea în care se afla, supraviețuind 
doar cu aer. Dacă nu se putea aduna ca să-i facă felul sau să-i 
dea jos hainele de pe el şi să-l târască afară, în gerul năprasnic, 
poate că i-ar mai fi luat încă trei zile până să moară. Sau poate 
mai puţin, dată fiind cantitatea de sânge pe care o pierduse. 
Hainele îi erau acoperite de pete, uscate de mult şi fără să mai 
aibă culoarea roşie. 

Rațiunea urla la el să plece de-acolo. Devenise insuportabil nu 

doar pentru nasul şi ochii lui; hărâitul sporadic din gâtul 
băiatului îi tortura urechile. Nu mai era în stare să atingă nimic 
de-acolo şi situaţia devenise de-a dreptul oribilă, iar pe limbă 
simţea gust de fier, ceea ce îl făcea să tânjească să scuipe. Dar 
n-avea cum să facă aşa ceva; nu putea să rişte să lase nicio 
probă biologică în urma sa. 

Un alt hărâit răzbătu dinspre băiatul întins pe podea. Un 
zgomot jalnic, precum murmurele unui nou-născut. Intr-un 
contrast total cu scena sinistră din faţa sa. O clipă, regretă ceea 
ce tocmai făcuse, întrebându-se de ce dracu' se ajunsese până 
aici. Apoi îşi reaminti, cu furie, că băiatul o meritase. Dar 
undeva, în sinea lui, încolţise îndoiala: era oare adevărat? Însă 
alungă repede gândul: acum ar fi fost complet inutil să înceapă 
să considere că totul fusese o enormă greşeală. O greşeală 
teribilă, fatală chiar. Ce era făcut nu mai putea fi desfăcut. Aşa 
că trebuia să ia lucrurile aşa cum erau şi să tragă cât mai multe 
foloase de pe urma situaţiei. Deocamdată, însemna că trebuie 
să aştepte. Ceea ce nu era chiar aşa complicat şi nu-i cerea să 
depună vreun efort. 

Băiatul scoase un alt hârâit şi capul i se răsuci puţin într-o 
parte. Ochii i se închiseră pentru o fracțiune de secundă, apoi i 
se deschiseră iar, privind drept în faţă. Privirea lui era 
înfricoşător de neliniştitoare. Slavă Domnului că îşi adusese şi 
masca drept măsură de precauţie, în cazul puţin probabil în care 
băiatul ar fi fost salvat. Deşi, chiar şi dacă ar fi fost în stare să 
distingă ceva, nu exista nicio garanţie că imaginea din faţa 
ochilor săi gălbui avea să-i mai ajungă până la creier. Mai ales 
având în vedere traumatismul cranian pe care-l suferise. 

Nu mai putea dura mult. Pur şi simplu, era cu neputinţă să 
mai dureze. 

Buzele crăpate şi uscate ale băiatului se mişcară. Ce naiba? 
Venise aici să-i ia corpul, nu să-l privească în ochi sau să-l audă 
vorbind. Faptul că acesta putea rosti vreun cuvânt nu avea cum 
să fie semn bun. 

Ceea ce ieşi fu doar un norişor subţire de abur, deşi, dacă te 
străduiai, puteai distinge şi sunete, sunete diferite, care 
aduceau cu nişte cuvinte. Era oare posibil? 

Un singur lucru putea face: să se apropie şi mai mult de el. Ce 
încerca oare să spună băiatul? Implora milă? Ajutor? Dacă da, 
evident că nu-şi mai aducea aminte absolut nimic despre ce se 

întâmplase înainte să-şi piardă cunoştinţa, altfel şi-ar fi dat 
seama că nu se mai putea aştepta la îndurare. 

Duhoarea nu era chiar atât de rea, chiar dacă se apropiase 
puţin. Băiatul păru să simtă prezenţa altei persoane. Privea în 
gol la masca neagră, continuând să şoptească. Dar se căznea 
să-şi menţină deschişi ochii gălbui; pleoapele tot continuau să-i 
cadă, una dintre ele fiind umflată şi purpurie. 

Crezând că poate distinge cuvinte, se aplecă şi mai mult, 
întorcând urechea către faţa băiatului. Poate că acestea erau 
ultimele sale cuvinte. Poate că ele urmau să aibă o însemnătate 
pentru familia lui. 

Sau poate că băiatul doar voia să cerşească iertare. Spera că 
vorbea serios de data asta. Insă deja era prea târziu. 

Băiatul ridică iar pleoapele, cu încetineală, şi continuă să se 
chinuie să vorbească. Depunând un efort şi mai mare ca să 
audă ce are acesta de spus, se aplecă până ce masca aproape 
atinse pielea cenuşie de pe chipul băiatului. In mască nu era 
niciun fel de gaură pentru respirat, dar chiar şi aşa simţi când 
băiatul deschise gura şi începu iar să scoată şoapte gâfâite. 
Duhoarea era îngrozitoare; era duhoarea morţii. Dar glasul se 
stinse cu totul înainte de-a mai rosti ceva şi acum băiatul părea 
să fi ajuns la capătul puterilor. 

După care ochii îi alunecară într-o parte, se închiseră şi nu se 
mai clintiră deloc. Îndreptându-şi spinarea, celălalt privi în jos la 
el, imperturbabil. Pieptul băiatului urca şi cobora, tresăltând 
spasmodic. 

Mai bine îl lăsa în pace. Lucrurile evoluau în direcţia care 
trebuia. Nu mai avea cum să dureze mult. 

Odată hotărârea luată, tot ce avea de făcut era să iasă de aici 
şi să încuie uşa. Urma să revină mai târziu. În mod clar, nu 
trebuia să-şi mai facă griji că băiatul ar fi putut striga după 
ajutor sau ar fi reuşit să atragă atenţia cuiva. 

Aşa că îl putea lăsa să moară în pace. 

În clipa în care ajunse afară îşi smulse masca de pe chip şi luă 
câteva guri mari de aer, cutremurându-se din tot corpul, 
înghițind lacom aerul rece şi limpede al nopţii. Acesta semăna 
cu apa rece ca gheaţa pe care o bei când eşti mort de sete. 

Apoi, după ce privi cu mare atenţie în toate părţile, porni 
înapoi către maşină. 


VP - 122 


Capitolul 18 


Strada rezidenţială liniştită era de nerecunoscut. Poliţişti, 
criminalişti şi echipa legiştilor veniseră cu toţii la faţa locului, în 
timp ce câinii de la unitatea K9 fuseseră şi ei aduşi ca să-l caute 
pe fiul proprietarilor - se dovedise că lipseşte. Fără rezultat însă. 

Poliţia efectuase nenumărate apeluri telefonice. Unele 
fuseseră o pierdere de vreme, altele duseseră la alte apeluri, iar 
vreo câteva oferiseră informaţii care puteau fi folosite pentru a 
înţelege ce se întâmplase acolo. Acum aveau şi un interval 
temporal. Sau cel puţin aşa înţelesese Huldar din comentariile la 
care trăsese cu urechea. În clipa în care Erla îşi făcuse apariţia 
însoţită de suita ei, îi trimisese pe Gudlaugur şi Huldar de-acolo, 
fără să-i pese că ei ajunseseră primii la locul faptei. Acum se 
întorsese şi ea la secţie, dar nu părea că are de gând să le 
mulţumească. Intrase direct în biroul ei şi închisese uşa, fără să 
arunce vreo privire măcar în direcţia lor. 

Erla vorbea la telefon în cuşca ei de sticlă când Huldar îi bătu 
la uşă. Se prefăcu că nu-l aude, dar el tot intră în birou. Părea să 
discute ori cu tatăl, ori cu mama băiatului dispărut. Când Huldar 
încercă să-i surprindă privirea, ea i-o evită. La final îi întrebă 
dacă ştiau când e programat zborul. Apoi închise şi zăbovi o 
clipă cu privirea fixată pe telefon, poate încercând să-şi 
închipuie cum o fi să rămâi blocat într-o altă ţară în timp ce 
copilul tău e dat dispărut, poate chiar mort. Apoi expresia ei se 
înăspri şi ridică privirea spre Huldar. 

— Ce doreşti? 

— M-am gândit să intru şi să te întreb ce treabă ai să ne dai 
mie şi lui Gudlaugur. Ne-am săturat să stăm pe fundurile 
noastre şi să nu facem nimic. 

Nu minţea. Pur şi simplu stătuseră degeaba de când se 
întorseseră la secţie. 

— Din punctul meu de vedere, sunt o grămadă de treburi de 
făcut. Atât de multe, că nici nu le putem dovedi. Aşa că de ce nu 
ne revin şi nouă sarcini de îndeplinit? Cunoaştem contextul. Am 
făcut cele mai puţine ore suplimentare dintre toţi, deci ar avea 
sens să ne foloseşti şi pe noi. Sau trebuie să-ţi reamintesc faptul 

că suntem şi noi poliţişti capabili? : 

Gura Erlei se strâmbă a nemulțumire. li aruncase o privire 
fugară când începuse să vorbească, după care îşi îndreptase din 
nou atenția spre ecranul calculatorului. Huldar era sută la sută 
sigur că pe ea o aşteptau deja o mulțime de e-mailuri, rapoarte 
şi formulare de completat cărora trebuia să le acorde atenție ca 
şefă a departamentului, precum şi tot soiul de sarcini legate de 
investigația în curs. Dar nu era nevoie să fii vreun geniu ca să-ţi 
dai seama că numai la ele nu-i stătea gândul. Ochii ei nu se 
clinteau, maxilarul îi era încleştat şi pomeţii îi păreau deosebit 
de ascuţiţi. 

— Încă nu le-am luat la verificat pe fiecare. Va trebui să 
aşteptaţi şi voi, la fel ca toată lumea. 

Răspunsul ei jalnic îl înfurie şi mai tare pe Huldar. 

— Rectificare. Nimeni altcineva nu aşteaptă. 

Se trase aproape de marginea scaunului, pe care se aşezase 
fără să mai aştepte să-l invite ea, şi întinse mâna ca să 
răsucească într-o parte monitorul, pentru ca Erla să nu se mai 
poată preface că se uită la el. 

— Dacă nu primim ceva de făcut în următoarele cincisprezece 
minute, plec acasă. E o glumă, pur şi simplu. De dimineaţă, ne- 
ai trimis pe noi doar pentru că ai crezut că e o pierdere de timp. 

Glasul lui Huldar era încărcat de răceală, iar chipul cât se 
poate de serios. 

Erla îşi drese glasul. 

— A fost o greşeală. Toată lumea face greşeli câteodată. 

Nu mai zise nimic câteva clipe, ci doar răsuci înapoi ecranul, 
cu faţa spre ea. 

— O greşeală norocoasă, după cum s-a dovedit până la urmă. 
Dacă am fi trimis la locul faptei nişte poliţişti mai tineri, mai 
puţin experimentați, poate că acestora le-ar fi scăpat indiciile. A 
început să ningă şi dovezile aveau să fie acoperite în scurt timp. 
Cele de afară, cel puţin. 

Înăuntru găsiseră o groază de sânge, din câte înţelesese 
Huldar, şi, după spusele legistului, persoana care-l pierduse 
trebuie că fusese rănită foarte grav. Era o baltă mare de sânge 
pe podeaua bucătăriei şi pereţii fuseseră şi ei împroşcaţi. Până 
acum încă nu izbutiseră să-şi dea seama ce tip de armă fusese 
folosită. Dacă aceasta se găsea în continuare în casă, trebuie că 
fusese curățată şi aşezată la loc. Dar, dacă ucigaşul nu era 

complet idiot, atunci probabil că luase arma cu el. 

— Habar n-aveai peste ce urma să dăm. Doar voiai să ne faci 
să ne pierdem vremea. 

Huldar se ridică în picioare. 

În timp ce întindea mâna spre clanţă, uşa se deschise şi 
înăuntru intră şeful Erlei. Arăta atipic de mulţumit pentru cineva 
care de obicei se plimba afişând cea mai morocănoasă expresie 
posibilă şi care zâmbise ultima dată în copilărie, când împlinise 
şase ani şi stinsese dintr-o suflare toate lumânările de pe tort. 
Era genul de ticălos de modă veche care îşi face loc cu coatele 
peste tot, metodă care de altfel îl şi propulsase în poziţia pe 
care o ocupa acum. Şi nici că-i păsase câţi oameni călcase în 
picioare până ajunsese aici, atât timp cât aceştia îi neteziseră 
calea ca să-şi atingă scopul. Acum însă nu mai avea unde să 
avanseze; urma să se pensioneze cât de curând. Dată fiind 
enorma lui lipsă de popularitate, de bună seamă că la 
petrecerea de adio aveau să participe toţi cei care îşi doreau să 
ciocnească un pahar în cinstea faptului că scăpau de el. 

Purtându-se de parcă Huldar nici n-ar fi fost acolo, el i se 
adresă Erlei: 

— Bună treabă de dimineaţă. 

Fruntea Erlei se încreţi într-o expresie nedumerită. Nu se 
întâmpla în fiecare zi ca şeful ei sau oricare alt ofiţer superior să 
o laude. 

— Adică? 

Aşa cum îi stătea în fire, şeful ei continuă să trăncănească 
fără să asculte. 

— O mulţime de oameni ar fi ignorat pur şi simplu apelul 
telefonic al femeii de la curăţenie. Eşti foarte isteaţă. 

Erla nu zicea nimic. Poate că ar fi vrut să mai spună ceva, dar, 
din moment ce Huldar nu se clintea din loc, nu-i venea să se 
arate de acord şi era puţin probabil că avea să-i spună adevărul 
şefului ei. 

— Oricum, vremea mea s-a cam dus şi mi s-a cerut să numesc 
nişte posibili succesori. Trebuie să recunosc că mă simt destul 
de  copleşit de mulțimea de candidaţi din interiorul 
departamentului, însă îmi place stilul tău. Ţine-o tot aşa şi am 
să-ţi pun numele în capul listei. Voiam doar să ştii asta. 

Privirea lui căzu asupra lui Huldar şi obişnuita lui expresie 
morocănoasă i se aşternu iar pe chip. 

— Singura problemă va fi cu găsirea unui înlocuitor potrivit 
pentru tine. Nu s-ar spune că debordăm de talente. 

Huldar îi aruncă un zâmbet vesel. Înţepătura nu-l duruse. Nici 
măcar nu-l usturase. Ultimul lucru pe care şi-l dorea era să 
primească iar postul Erlei. 

Bărbatul îşi îndreptă iar atenţia spre Erla. 

— Adu-ţi aminte - sunt cu ochii pe tine. Ne aflăm sub o 
presiune considerabilă ca să găsim rapid o soluţie. Cu cât găsiţi 
făptaşul mai repede, cu atât mai bine. Cu cât durează mai 
mult... 

Lăsă propoziţia neterminată. 

— Păi, mult noroc. 

După ce plecă se aşternu o tăcere mormântală. Lui Huldar i se 
părea normal ca Erla să fie cea care să vorbească prima despre 
ce se întâmplase, dar ea nu făcea decât să se holbeze în 
continuare la ecranul acela întors într-o parte, ca şi cum el, 
Huldar, nici nu s-ar fi aflat acolo. 

— În regulă. 

Huldar îi oferi ocazia să reacționeze în vreun fel, dar ea n-o 
făcu; nici măcar nu murmură vreun mersi chinuit pentru faptul 
că îşi ţinuse gura când ea primise laude care nu i se cuveneau. 
Apoi el clătină din cap. 

— OK. Cum spuneam, eu plec acasă. 

Porni către uşă, disperat să dispară cât mai repede de acolo, 
să se îndepărteze de ea, să iasă la aer curat. Disperat după o 
ţigară pe care să o termine din patru fumuri mari şi adânci. 

— Huldar. 

Cuvântul răsună chiar în clipa în care el strângea clanţa în 
mână. Nu se întoarse, îndoindu-se de faptul că ar fi fost capabil 
să-şi ascundă disprețul în cazul în care tot ce i-ar fi oferit ea ar fi 
fost o scuză nesinceră. 

— Am să găsesc ceva şi pentru voi doi, continuă Erla. 
Întoarce-te cu Gudlaugur în zece minute. 

Huldar ieşi fără să mai arunce vreo privire înapoi sau să-i 
adreseze vreun cuvânt de mulţumire. Nici n-avea de ce să-i 
mulţumească. Era treaba ei să-i ofere ceva de muncă. 

e 

Gustul cafelei era mult mai bun acum că, Huldar avea din nou 
un scop. Sarcina care li se dăduse nu era deosebit de palpitantă, 
dar cel puţin avea legătură cu ancheta şi nici nu implica animale 

de companie. Ba chiar Erla îi pusese la curent cu progresul 
anchetei, aşa că acum Huldar nu mai ardea de nerăbdare să 
audă răspunsuri la tot felul de întrebări - întrebări pe care n-ar fi 
putut să le pună colegilor să-i fără să rişte să fie luat peste picior 
cu rahaturile obişnuite de către cei care se considerau mai sus 
ca el. Norocul lui părea că se întorsese cu o sută optzeci de 
grade. Acum o avea la mână pe Erla, ceea ce însemna că nimeni 
altcineva din departament nu se mai putea atinge de el. Aşa că 
urma să profite din plin de situaţia actuală. De îndată ce avea să 
înceapă să vadă lucrurile limpede, Erla avea să-şi dea seama că 
lui Huldar nu i-ar trece niciodată prin cap să o reclame sau să 
corecteze neînţelegerea, indiferent cât de mânios ar fi fost. Apoi 
urmau să se întoarcă de unde plecaseră. 

— Vrei un şerveţel? 

Gudlaugur scoase un pacheţel din buzunarul hainei şi i-l 
întinse surorii lui Egill, Ásdís. Huldar îi admiră solicitudinea. 
Buzunarele lui conţineau ţigări şi o brichetă, monede, cheile de 
la casă şi un pachet gol de bomboane Opal, pe care încă nu 
apucase să-l înlocuiască. Adică nimic care să poată fi oferit 
tinerei. Poate că diferenţa dintre ei doi putea fi pusă pe seama 
faptului că Gudlaugur fusese cercetaş pe vremuri, în timp ce 
Huldar făcuse g/ima - luptele tradiţionale islandeze -, cu scopul 
de a se apăra de surorile sale, şi construise adăposturi 
improvizate, cu toate că nimic din toate astea nu-l pregătise 
pentru împrejurările actuale. 

Ásdís scoase un şerveţel, apoi îşi şterse lacrimile cu el şi-şi 
suflă nasul. Nu că i-ar fi fost de prea mare ajutor. Nici nu-l aşeză 
bine jos pe primul, că şi avu nevoie de altul. 

— Scuze. Nu credeam că mai am lacrimi. 

Îi privi cu ochi înroşiţi şi umflaţi, apoi adăugă: 

— Trebuie să rămân aici? La noapte adică? 

Ridică puţin cățelul care-i stătea în poală şi îi sărută blana. 
Acesta încă mai avea urme de sânge pe labe, dar ea nu părea 
să fi observat şi nici ei n-aveau de gând să-i atragă atenţia. 

— Da. Considerăm că ar fi util. Vezi tu, încă mai e o şansă ca 
sângele să nu-i fi aparţinut fratelui tău, deşi deocamdată n-am 
reuşit să-i dăm de urmă. Dacă sună acasă, trebuie să ştim că e 
cineva care să răspundă la telefon. 

Huldar îşi aşeză mâinile pe braţele fotoliului de piele. 
Gudlaugur stătea pe un fotoliu exact la fel. Intre ei se afla o 

măsuţă de sticlă de genul celor din fotografiile cu casele unor 
celebrităţi apărute în reviste glossy. Huldar n-ar fi fost deloc 
surprins dacă acest mobilier din trei piese ar fi apărut şi el în 
vreo astfel de fotografie. Adică era mobilier din acela prezentat 
în articole cu titluri de genul „Paradisul designerului”. 

— De asemenea, e posibil ca persoana care ţi-a răpit fratele - 
dacă într-adevăr a fost răpit - să sune aici. În cazul ăsta, ar fi 
mai bine să răspunzi tu, nu unul dintre noi. 

— Dar ce-ar trebui să-i spun? 

Ochii roşii ai tinerei se măriră şi mai mult de spaimă. 

— Răspunde-i doar la întrebările pe care ţi le pune. Şi ascultă 
ce are de zis. E foarte puţin probabil să sune cineva, dar, dacă o 
va face, aici vor fi două polițiste care să-ţi ofere sprijin. Nu ai 
absolut niciun motiv să te temi. 

— Cum poţi spune aşa ceva? 

Asdis cuprinse cu privirea încăperea, care purta urmele vizitei 
celor de la Criminalistică. 

— Fratele meu n-a fost în siguranţă aici. 

— Nu. Insă el a fost singur. Cu tine vor fi două polițiste. 

Huldar o urmări cum scoate alt şerveţel ca să-şi oprească 
lacrimile ce începuseră iar să i se rostogolească pe obraji. 

— Cu puţin noroc, părinţii tăi vor reuşi să prindă un avion de 
seară şi să ajungă acasă la miezul nopţii. Vor avea nevoie de 
tine aici. 

Huldar văzu cum câinele închide ochii, mulţumit de faptul că 
se afla iar în braţele stăpânei. Părea indiferent la haosul ce se 
crease, dar nu plecase nicio clipă de lângă Ásdís de la sosirea lui 
Huldar şi Gudlaugur. 

— Trebuie să subliniez faptul că încă nu e sigur dacă fratele 
tău a fost victima unui atac. Ar putea exista un alt motiv care 
să-i explice absenţa. 

Poliţia lua în considerare şi posibilitatea ca Egill însuşi să fi 
stâlcit pe cineva în bătaie în bucătărie, apoi să fi târât corpul 
afară de-acolo. Insă nu era cazul să pomenească lucrul ăsta în 
faţa surorii lui. Incă nu se primise niciun Snap de pe telefonul 
băiatului, deşi deocamdată nici acesta nu fusese găsit şi nu 
putea fi detectat. Dacă n-ar fi fost mesajul scris pe bucata de 
hârtie din geam, n-ar fi avut motive să facă legătura cu cazul 
Stellei. 

— Credeţi că Egill e bine? 

— Nu ştim. Dar, sigur, sperăm cu toţii că e bine, minţi Huldar 
cu seninătate. 

Aproape niciunul dintre ei nu credea că băiatul avea să fie 
găsit viu, deşi fireşte că n-ar fi fost imposibil. Se decise să revină 
la întrebările pe care fusese solicitat să i le adreseze în timp ce 
aşteptau să sosească cele două polițiste. Asdis deja fusese 
interogată o dată, însă fusese prea tulburată ca să le poată oferi 
vreun răspuns coerent. Primise vestea când ieşea de la un curs 
- îşi deschisese telefonul şi găsise mesajul că trebuie să sune 
imediat la poliţie. După aceea veniseră să o ia cu maşina de la 
universitate, unde îi aştepta, sprijinită de perete, în faţa sălii de 
curs, înlemnită de groază. 

— Sunteţi apropiaţi? Tu şi Egill? 

— Da. 

Fata se uita ţintă la câine, ca şi cum ar fi încercat să evite să-i 
privească pe Huldar şi Gudlaugur. 

— Tu şi fratele tău sunteţi prieteni pe Snapchat? 

— Ăă... da, cred că da. 

Se întinse după telefonul care rămăsese pe măsuţa de cafea, 
apoi îl butonă câteva clipe. 

— Da. E pe lista mea. 

Se părea că încă nu înţelesese care erau implicaţiile acestei 
întrebări. 

— Eşti cu cinci ani mai mare ca el, nu-i aşa? 

— Patru şi jumătate. 

— Deci nu prea aveţi prieteni comuni? 

— Nu. 

Ásdís ridică privirea spre ei şi adăugă: 

— De ce-am avea? El e fratele meu mai mic. Doar nu credeţi 
că vreunul dintre prietenii lui a făcut asta, nu? 

Huldar nu răspunse. El era cel care punea întrebările. 

— Îţi vine în minte cineva care să-i poarte pică fratelui tău? 
Cineva de vârsta lui cu care nu se înţelegea bine sau poate chiar 
un adult? 

Asdis păru să se gândească o clipă. 

— Nu, nu-mi vine nimeni în minte pe moment. Desigur, acum, 
că am plecat de acasă, cunosc mai puţine despre ce se întâmplă 
în viaţa lui, dar înainte nu era nimic în neregulă, din câte ştiu eu. 
Se învârte într-un cerc alcătuit din aceeaşi prieteni pe care-i are 
de la şase ani. Nu se prea ceartă. Aş fi surprinsă dacă s-ar fi 

schimbat ceva între timp. 

Nu mai rosti nimeni niciun cuvânt câteva secunde, pe când 
Huldar se gândea la un mod diplomat de-a o întreba dacă fratele 
său hărţuise vreodată pe cineva. Intrebarea nu se afla pe lista 
care-i fusese dată, dar considera că n-ar fi stricat să i-o 
adreseze. Poate că cel mai bine ar fi fost să treacă direct la 
subiect. 

— Ştii cumva dacă Egill a luat vreodată parte la vreo acţiune 
de bullying? 

— Bullying? 

Ásdís părea uluită, ca şi cum nu mai auzise niciodată acel 
cuvânt. Pesemne că astfel de probleme nu făceau parte din 
viaţa ei, căci, în pofida ochilor înroşiţi şi a feţei umflate, era 
limpede că această tânără avea absolut tot ce-şi dorea. Era 
isteaţă, frumoasă, arăta bine, iar hainele, telefonul, poşeta şi 
maşina parcată în faţa casei depăşeau de departe posibilităţile 
financiare ale unui student mediu. Judecând după vibraţiile 
constante ale telefonului ei, avea şi o mulţime de prieteni. 
Comportamentul ei lăsa să se înţeleagă că n-avusese de 
înfruntat greutăţi în viaţă. Telefonul îi vibră din nou, ca pentru a 
sublinia că aşa era. Ori de câte ori acesta scotea un zgomot, 
ochii ei ţâşneau în mod automat spre ecran, chiar şi când se 
umpleau de lacrimi. 

La început, Huldar şi Gudlaugur reacţionaseră la fel ca ea. 
Fiecare nou mesaj putea fi o notificare că tânăra primise un 
Snap. Şi fiecare nou Snap putea însemna exact mesajul de care 
se temeau toţi cei implicaţi în anchetă: o poză sau o filmare 
trimise de pe telefonul lui Egill. Şi fiindcă fata confirmase că se 
afla în lista lui de contacte, începuseră şi ei să privească în mod 
automat spre telefon. Deocamdată, încă nu li se părea necesar 
să i-l confişte. În cazul puţin probabil în care Egill avea s-o sune 
plângând, fata ar fi trebuit să-l aibă la îndemână. Dar deja le 
confiscaseră telefoanele prietenilor apropiaţi ai lui Egill, astfel 
încât să poată face capturi de ecran ale oricărui Snap primit. 
Presiunea asupra operatorilor din poliţie se  redusese 
semnificativ după ce le înapoiaseră telefoanele prietenilor 
Stellei, însă avea să crească din nou când alţi adolescenţi aveau 
să-i implore să le înapoieze telefoanele, iar părinţii recunoscători 
ai acestora aveau să-i implore să le mai reţină puţin. 

— Da, bullying. A fost vreodată fratele tău amestecat în ceva 

de genul ăsta? 

— Ăă... nu. Din câte ştiu eu, nu. Mi se pare foarte... puţin 
probabil. 

Ezitarea ei dădea de înţeles cu totul altceva. 

— Egill a avut probleme la şcoală, dar pentru delăsare. E 
inteligent, însă cam leneş. Dacă nu se antrenează la fotbal, e la 
calculator. Şcoala se află întotdeauna pe ultimul loc pentru el. 
Dar, din câte ştiu eu, plângerile la adresa lui au avut mereu de-a 
face cu faptul că e leneş. 

Lui Huldar îi sună telefonul. 

— Scuză-mă. 

Văzând că era Erla, îi făcu semn lui Gudlaugur să continue 
interogatoriul. 

Erla trecu direct la subiect. 

— la-i telefonul fetei. Acum. Nu trebuie să vadă ce urmează să 
primească. 

Se părea că, până la urmă, nu mai aveau de ce să aştepte un 
telefon din partea lui Egill. Nu astăzi, nici diseară, nici altă dată. 
Huldar făcu exact cum i se spusese. 

Capitolul 19 


Se termină şi ultima înregistrare. Huldar îşi feri privirea de la 
ecran ca să nu mai vadă ultimul cadru. De vină nu erau doar 
consecinţele violenţei de care avea oroare; urmărirea faptei în 
sine era la fel de îngrozitoare. 

Pe toate telefoanele confiscate de la prietenii lui Egill se 

primise aceeaşi serie de mesaje, trimise la intervale scurte pe 
Snapchat. Unele arătau versiuni ale aceleiaşi scene: Egill 
implorând iertare pentru o greşeală neprecizată. Exact ca Stella. 
Insă poliţia încă nu reuşise să găsească vreo legătură între cei 
doi tineri. Erau născuţi în ani diferiţi, locuiau în zone diferite, nu 
erau înrudiţi, nu erau prieteni pe reţelele sociale şi nu se 
întâlniseră niciodată, cel puţin aşa reieşea până acum. Prin 
urmare, lucrurile pentru care-şi cereau iertare nu puteau fi ceva 
la care complotaseră împreună. Chiar şi aşa, asemănarea dintre 
Egill şi Stella era de-a dreptul tulburătoare: lacrimile, mucii, 
disperarea şi nedumerirea le goliseră chipurile de orice urmă de 
maturitate, făcându-i să pară mult mai tineri, precum copiii care 
fuseseră până nu demult. 
_ Imaginile fuseseră filmate în bucătăria din casa lui Egill. 
Inainte de a fi proiectate pe ecranul din sala de şedinţe, 
fuseseră aranjate în ordine cronologică. In prima, Egill stătea în 
genunchi, strângându-şi la piept o mână plină de sânge. In 
următoarele filmări, băiatul stătea ghemuit şi lipit de un dulap 
de bucătărie, ca şi cum ar fi căutat un refugiu acolo. Continua să 
repete cuvintele „Imi pare rău”, la fel ca Stella, până ce, într-un 
sfârşit, la fel ca ea, nu mai părea să ştie ce spune, iar cuvintele 
deveneau din ce în ce mai greu de desluşit. Din când în când, în 
cadru apărea o bâtă de lemn, care ori îl împungea pe băiat, ori îl 
lovea. Şi, deşi arma nu era în întregime vizibilă, nu încăpea nicio 
îndoială că era vorba de o bâtă de baseball. Insă nu reuşeau să 
vadă cum trebuie mânerul acesteia, ca să-şi dea seama cum o 
ţinea atacatorul. După părerea lui Huldar, nu prea aveau ce să 
obţină din urmărirea acelei secvenţe, dat fiind că nu se putea 
vedea sau auzi absolut nimic care să-i poată ajuta să afle cine 
era făptaşul. 

Lui mai ales i se părea greu de înţeles ce scop urmărea să 
atingă ultimul videoclip, în afară de a le întări hotărârea de a-l 
prinde pe bărbat. Acesta înfăţişa ultimele clipe ale lui Egill, în 
timp ce capul îi era zdrobit din ce în ce mai tare de bâtă. Băiatul 
se prăbuşise la podea de la prima lovitură şi după aceea lui 
Huldar îi fusese aproape imposibil să urmărească mai departe, 
indiferent în câte bătăi fusese implicat sau în câte ocazii fusese 
nevoit să liniştească prin forţă nişte indivizi în timp ce-şi făcea 
datoria de apărător al ordinii. Însă acele încăierări fuseseră cu 
totul altceva. Nu implicaseră arme şi violenţa încetase imediat 
ce subiectul fusese potolit. Nu loveşti un om când acesta e căzut 
la pământ. Darămite un copil, un adolescent sau pe oricine 
altcineva mai slab ca tine. 

Pur şi simplu nu-şi putea imagina cum o fi fost pentru familia 
şi prietenii lui Egill să urmărească aşa ceva. Snapurile fuseseră 
trimise unei liste lungi de persoane, majoritatea adolescenţi, şi, 
potrivit Erlei, nu existau indicii cum că notificările aveau să 
înceteze. Poliţia se găsea în imposibilitatea de a le opri: un 
agent fusese însărcinat să se ocupe cu apelurile telefonice, să 
noteze numele apelanţilor şi legătura lor cu Egill, oferindu-le şi 
consiliere psihologică şi cerându-le totodată să nu discute cu 
presa şi să nu mai deschidă şi alte mesaje de la Egill. In cazul 
minorilor, erau alertaţi părinţii acestora, cu avertismentul că era 
posibil să fie trimise şi mai multe Snapuri de aici înainte. 

Totuşi cel mai neplăcut telefon fusese cel dat părinţilor lui 
Egill, care se aflau în continuare în străinătate, aşteptând să 
decoleze avionul care să-i ducă acasă. Când începuseră să 
sosească Snapurile, trecuseră deja câteva minute înainte să-i 
treacă prin cap cuiva că părinţii băiatului s-ar fi putut afla şi ei în 
lista lui de contacte pe Snapchat. Polițistul căruia îi revenise 
sarcina de a-i suna ca să-i pună în alertă îşi dăduse imediat 
seama că deja era prea târziu. Deşi sunase la numărul de 
telefon al tatălui lui Egill, la fel de bine s-ar fi putut afla şi mama 
acestuia la telefon, atât de puternice îi erau ţipetele. Femeia 
deja primise filmările. Era imposibil de stabilit dacă le urmărise 
sau nu, însă polițistul îl sfătuise pe soţul ei să-i ia telefonul, apoi, 
într-un final, acesta i-l smulsese şi-l aruncase pe jos, călcându-l 
în picioare. In tot timpul ăsta, polițistul ascultase la celălalt 
capăt al firului. Era palid la faţă şi nu scotea niciun cuvânt şi 
poate că şi lui însuşi i-ar fi prins bine o şedinţă sau două de 

consiliere psihologică. 

Poliţiştii cercetaseră în amănunt zona în care apăruse 
semnalul telefonului mobil, însă nu găsiseră absolut nimic; se 
părea că acesta fusese închis şi i se scosese bateria de îndată 
ce fuseseră trimise Snapurile. În momentul acela fusese 
localizat pe Smidjuvegur, într-un hipermarket ce se găsea la 
ieşirea spre K6pavogur, oraşul aflat imediat la sud de Reykjavik. 
Dar niciunul dintre cei care lucrau în magazinele de acolo nu 
observase ceva suspect şi nicio cameră de supraveghere nu era 
montată în zonă. Câinii poliţişti nu găsiseră nicio urmă de-a lui 
Egill. Doar umblaseră de colo-colo, sperând să fie recompensaţi 
cu biscuiţi. Singurul element pozitiv din toată această situaţie 
era că nu apăruse încă niciun cadavru, deci încă mai puteau 
nutri speranţa vagă ca Egill să fie în viaţă. 

— Părinţii băiatului au primit locuri într-un avion. 

Erla întrerupse tăcerea care se aşternuse după urmărirea 
clipurilor. Fără îndoială că putea citi ce era în mintea echipei de 
inspectori, care erau toţi bărbaţi. Singurele polițiste din divizie 
se aflau acum acasă la Egill, ţinându-i companie surorii lui. 
Izurile puternice de aftershave care se luau la întrecere unul cu 
altul deja începeau să-l calce pe nervi pe Huldar. 

— Ar trebui să aterizeze imediat după miezul nopţii. Aş vrea 
ca doi dintre voi să meargă să-i ia de la aeroport. Deja am 
discutat cu cei de la Vamă şi bagajele lor vor fi date deoparte, 
fiindcă nu-i putem lăsa să stea şi să aştepte lângă afurisita de 
bandă rulantă ca să şi le recupereze. Personalul aeroportului 
chiar s-a oferit să-i ia de la poartă şi să-i ajute să treacă mai 
repede prin zona de sosiri, aşa că oricine vrea să meargă va 
trebui să ajungă la Leifsstöd cu mult timp înainte, în caz că 
avionul aterizează mai devreme. Se oferă cineva? 

Tăcerea devenea din ce în ce mai apăsătoare. Era limpede că, 
timp de 45 de minute, cât dura drumul de la Keflavik până în 
oraş, nu dorea nimeni să se afle în aceeaşi maşină cu soţii aflaţi 
în suferinţă. Huldar ridică mâna. Prefera să facă asta, decât să 
se ocupe de telefoane. 

— Merg eu. 

Lângă el, Gudlaugur ridică şi el mâna. Erla încuviinţă distrată 
şi continuă şedinţa. Huldar şi Gudlaugur îşi coborâră mâinile. 
Niciunul nu se aştepta la recunoştinţă sau mulţumiri. 

— Vom continua să monitorizăm telefoanele confiscate. Dacă 

lucrurile vor evolua în aceeaşi direcţie ca şi în cazul Stellei, ne 
putem aştepta ca telefonul să apară, probabil, după un ultim 
Snap. lar după aceea, cadavrul. Până atunci va trebui să 
muncim non-stop ca să-l prindem pe criminal. Nu avem niciun 
indiciu că şi-ar fi terminat treaba şi nu uitaţi că ne lipseşte în 
continuare numărul unu din serie. A treia victimă ar putea răsări 
de niciunde - sau prima, dacă e să mă exprim corect. 

În timp ce Huldar se întreba dacă să ridice iar mâna şi să 
menţioneze ipoteza Freyjei cu privire la posibila legătură cu 
bullyingul, Jóel interveni fără să se mai deranjeze să ceară 
permisiunea de a vorbi. 

— De unde ar trebui să începem? Nu există absolut nimic în 
comun între cele două victime. Nicio legătură. 

Erla miji ochii, înfuriată. Detesta să fie întreruptă în timpul 
şedinţelor privitoare la progresul anchetei, un indiciu clar al 
faptului că le considera un adevărat chin. Işi pregătise temeinic 
ce avea de zis şi nu voia nici în ruptul capului să-i fie întrerupt 
şirul ideilor. Orice altă discuţie putea avea loc după. 

— Fireşte că amândouă victimele aveau dracului o legătură cu 
criminalul. Poate nu prin intermediul familiei sau al prietenilor, 
însă putem fi siguri că nenorocitul nu şi-a ales victimele la 
întâmplare. Dacă a procedat aşa, atunci întreaga poveste cu a le 
forţa să-şi ceară iertare n-ar avea niciun sens. Va trebui să 
plecăm de la ideea că ambele victime şi-au încrucişat paşii cu el 
la un moment dat şi că l-au călcat serios pe coadă. 

Jóel n-avea de gând să se lase cu una, cu două. Evident că 
tonul aspru al Erlei îl deranjase. , 

— Şi dacă e un terorist? Sau un membru al IS? In cazul ăsta, 
singura lor vină ar fi fost că s-au născut în această ţară şi atunci 
la fel de bine ar fi putut fi alese şi la întâmplare. 

— Noi n-am urmărit amândoi aceleaşi afurisite de clipuri? 
mârâi Erla. Ai auzit pe cineva răcnind „Allahu Akhbar”? Pentru 
că eu, una, n-am auzit. Tot ce-am auzit a fost „Îmi pare rău”. 
Aşa că termină naibii cu prostiile astea. 

Apoi se aplecă în faţă peste masa de şedinţe, privindu-i cu 
atenție pe poliţiştii adunaţi acolo, în timp ce fiecare muşchi al 
corpului ei bine lucrat se încordase. 

— Să nu îndrăznească vreunul să creadă în fantasmagoriile cu 
teroristul. Tipul pe care-l căutăm e un nenorocit bolnav şi toată 
ţara se aşteaptă de la noi să-l arestăm în următoarele douăzeci 


VP - 135 


şi patru de ore. Dacă mai are şi altcineva vreo teorie trăsnită, 
poate veni cu ea la mine în birou. Dar nu irosiţi timpul celorlalţi 
lansându-le aiurea aici. Pur şi simplu nu ne permitem să ne 
pierdem concentrarea. 

Işi îndreptă spatele şi adăugă: 

— E clar pentru toată lumea? 

Huldar îşi zise că fusese o idee bună să nu aducă bullyingul în 
discuţie. Toţi cei prezenţi încuviinţară ursuzi, chiar şi Jóel, care 
acum se foia în scaun, cu chipul de un roşu-întunecat. Huldar, 
pe de altă parte, nu se mai simţise de mult atât de bine. 

e 

Era un haos total la Leifsstöd. Oamenii se strecurau întruna pe 
uşile duble în terminalul de sosiri, însă era greu să distingi între 
localnici şi turiştii străini, care păreau a fi cu toţii înfofoliţi ca 
pentru o staţie meteorologică din Antarctica şi se învârteau 
năuci, încercând să-şi dea seama în ce direcţie s-o apuce. Pe de 
altă parte, islandezii se duceau aţă către ieşire sau se aşezau la 
rând pentru a-şi lua bilet de autobuz. Şi bagajele turiştilor arătau 
diferit, constând din rucsacuri şi genţi de voiaj jerpelite, pe când 
cărucioarele localnicilor erau ticsite cu valize de firmă şi plase 
de la magazinele duty-free. Un număr mai mare de avioane 
aterizaseră cam în acelaşi timp, iar cel care îi adusese pe 
părinţii lui Egill se numărase printre ultimele. Cuplul trebuia să 
apară din clipă în clipă, însă Huldar şi Gudlaugur se văzuseră 
nevoiţi să-şi facă loc cu coatele ca să rămână în faţa mulţimii 
care stătea şi aştepta. Inainte de a porni la drum, cei doi 
studiaseră poze de pe internet ale cuplului, aşa că n-ar fi trebuit 
să aibă nicio problemă să-i recunoască; în plus, urmau să vină 
însoţiţi de oficiali ai vămii. 

Când aceştia ieşiră, Huldar îşi zise că nici măcar n-ar fi fost 
nevoie să-i caute pe internet, dat fiind că acum erau de 
nerecunoscut. In fotografiile pe care le găsise online, cei doi i se 
păruseră genul acela spilcuit de persoane imortalizate ţinând tot 
timpul în mână un pahar de vin la petreceri sau rezemându-se 
zâmbitoare de bețe de schi pe pârtii din alte ţări, sub un cer 
albastru, luminos - nu tremurând pe pantele locale din Bláfjöll. 
Niciun fir de păr nelalocul lui sau urme de ruj pe dinţii de un alb- 
strălucitor. Chiar şi costumele de schi păreau proaspăt spălate şi 
călcate. 

In clipa de faţă însă aveau un aspect complet diferit. Chipul 

femeii era umflat de plâns şi orice urmă de machiaj dispăruse 
de mult. În ochii bărbatului se zărea o sclipire de nebunie, 
precum expresia pe care Huldar o cunoştea de la dependenţii de 
droguri, de pe vremea când asigura ordinea pe străzi. Hainele 
celor doi erau un dezastru; cămaşa lui era încheiată strâmb la 
nasturi, rochia ei era boţită şi ciorapii îi erau încreţiţi. Şi 
paltoanele lor arătau mototolite şi în neorânduială, de parcă ar fi 
dormit în ele. lar poşeta femeii îi atârna deschisă pe un umăr, 
scoțând la iveală ce conţinea, în caz că cineva s-ar fi deranjat să 
privească într-acolo. Păreau un cuplu care fusese surprins de 
vreun dezastru al naturii. 

Huldar şi Gudlaugur le strânseră mâinile, apoi le mulţumiră 
oficialilor vamali, care păreau bucuroşi să scape de-acolo. Apoi 
cei patru porniră către maşina lăsată în zona cenuşie şi 
îngheţată de lângă aeroport, uitând cu totul de planul lor 
original, conform căruia unul trebuia să aducă mai aproape 
maşina, pe când celălalt aştepta înăuntru sosirea cuplului. Sub 
niciun chip nu le puteau cere acestor oameni să aştepte în 
aeroport, ca să fie bruftuluiţi şi loviți cu coatele de puhoiul de 
oameni. 

Nici nu se închiseră bine portierele maşinii, că femeia izbucni 
imediat în plâns, însă nu cu suspine puternice, ci încetişor, 
aproape politicos. 

— Probabil că vă e foame şi sete. V-am adus nişte sandvişuri 
şi ceva de băut. 

Gudlaugur le întinse punga de plastic în care erau 
cumpărăturile de la magazinul din terminalul pentru sosiri. El şi 
Huldar stătuseră o grămadă în cumpănă ca să se hotărască ce- 
ar fi vrut cei doi să bea, iar până la urmă optaseră pentru apă 
minerală, aceasta fiind cea mai neutră alegere. În timp ce 
ieşeau din parcare, Huldar auzi punga foşnind. 

Plânsul stins al femeii încetă cu totul. În schimb, întrebă cu 
glas răguşit: 

— Cum v-a putut trece prin minte că am avea poftă de ceva? 

— Nu e nevoie să vă atingeţi de ele dacă nu doriţi. Doar ne- 
am închipuit că probabil n-aţi apucat să mâncaţi mai nimic. Sau 
că poate aţi şi uitat să beţi ceva. 

Gudlaugur părea îngrozit. El venise cu sugestia şi Huldar 
considerase că e o idee bună. Auzi fâsâiturile când cei doi 
deschiseră capacele sticlelor de apă minerală, deci până la urmă 

ideea nu fusese chiar atât de rea. 

— Mersi. 

Glasul soţului părea la fel de răguşit ca al soţiei sale. 

— Nu prea suntem în apele noastre. Sper că înţelegeţi. 

— Sigur, nicio problemă. 

Huldar se încadră pe autostrada cu două sensuri ce străbătea 
peninsula Reykjanes. 

— Înţelegem prin ce treceţi. 

— Aţi văzut filmările? Pe Snapchat? 

Glasul femeii nu mai părea la fel de răguşit după ce aceasta 
băuse din sticlă. 

— Da. 

Huldar porni ştergătoarele ca să dea la o parte cei câţiva fulgi 
de zăpadă depuşi pe parbriz. Se anunţaseră căderi masive de 
zăpadă pe drumul de întoarcere şi nu peste mult timp aveau să 
intre direct în viscol. 

— Ar fi mai bine să nu discutăm despre ele. 

— De ce nu? Eu nu mă pot gândi la nimic altceva. Dacă închid 
ochii, doar asta văd. Dacă îi deschid, la fel. Aşa va fi tot restul 
vieţii mele de-aici înainte. 

Femeia începu iar să plângă, de data cu suspine adânci. 

Nici Gudlaugur, nici Huldar nu mai deschiseră gura. Suspinele 
încetară după un minut sau două şi femeia îşi trase nasul. 

— Mersi. Mersi că nu ziceţi nimic. 

Nu părea sarcastică. Soţul ei rămase tăcut şi Huldar văzu în 
oglinda retrovizoare că acesta privea la câmpurile de lavă 
întunecate ce mărgineau şoseaua. 

— E-n regulă. 

Huldar opri ştergătoarele. 

— Mă gândesc întruna la Egill când era mic. Când avea trei 
ani. Avea coşmaruri despre un om rău. Un om rău care-l lovea. 
Ne săturaserăm să tot fim treziţi în toiul nopţii. Pesemne că 
exact de acele momente şi-a adus aminte când bărbatul ăla şi-a 
făcut apariţia până la urmă - cum ne pierdeam răbdarea şi-i 
spuneam să tacă. 

— Ei nu vor să audă aşa ceva. 

Soţul ei rămăsese cu faţa la geam când rostise aceste 
cuvinte. Huldar crezuse că bărbatul închisese ochii. 

— Bine, o să tac. 

Femeia lăsă capul în jos şi începu iar să plângă, cu icnete 

scurte, până se aşternu o linişte deplină. Dar asta nu dură mult, 
căci ea începu din nou să vorbească: 

— L-au prins pe bărbatul care a făcut una ca asta? 

— Nu. 

Cel care îi răspunse fu Gudlaugur. 

— Dar facem tot ce ne stă în putinţă ca să-l prindem cât mai 
repede. 

Bărbatul râse dispreţuitor. 

— Tot ce vă stă în putinţă. Da, bine. 

În oglindă, chipul lui părea alcătuit doar din linii aspre. 

— Asta vă învaţă să spuneţi la academie? Presupun că 
urmează să adaugi că e o „crimă atroce”. Şi că „n-o să lăsaţi 
nicio piatră neîntoarsă”? 

Nici Huldar, nici Gudlaugur nu adăugară vreun comentariu. Nu 
se simțeau jigniţi. Avuseseră de-a face cu o mulţime de oameni 
în suferinţă şi ştiau că fiecare suporta chinul în felul său. 

— Îmi pare rău. Nu era nevoie să spun una ca asta. 

Bărbatul îşi întoarse privirea dinspre geam, prăbuşindu-se pe 
spătarul banchetei. Abia acum observă Huldar că cei doi stăteau 
lipiţi de portiere, la capetele opuse ale banchetei, ca şi cum ar fi 
vrut să menţină un spaţiu cât mai mare posibil între ei. Îşi aduse 
aminte că nu se ţinuseră de mână şi nici nu se sprijiniseră unul 
de altul când se îndreptaseră către maşină. Dar le puse pe 
seama unei alte manifestări bizare în faţa durerii. 

Ca să-l liniştească pe bărbat că nu-l jigniseră cuvintele lui, 
Huldar rosti: 

— Nu ştiu dacă vi s-a spus sau nu, dar acasă la 
dumneavoastră au rămas două polițiste, alături de fiica 
dumneavoastră. Dacă doriţi, vă putem lăsa un poliţist acasă, 
pentru restul nopţii. 

În faţă, furtuna de zăpadă prinsese puteri şi Huldar îşi ridică 
piciorul de pe acceleraţie, când se trezi brusc în beznă. 

— Nu e nevoie să vă hotărâți acum. 

Niciunul dintre ei nu dădu semne că pricepea ce le spusese el. 
Şi nici nu părură alarmaţi de faptul că poliţia considera necesar 
să li se ofere protecţie. În aceste clipe, pesemne că nu le păsa 
absolut deloc ce se întâmpla cu ei. 

— N-am vrut deloc să merg în această călătorie. 

Femeia părea să se adreseze scaunului aflat în faţa ei. 

— Ba sigur c-ai vrut. 

Tonul bărbatului sugera că mai purtaseră şi înainte această 
discuţie. De multe ori. Huldar spera că avuseseră la dispoziţie 
trei locuri doar pentru ei în avion. Îl compătimea pe cel care ar fi 
fost nevoit să stea lângă ei. 

— V-aţi adus aminte să vă puneţi centurile? 

Încercarea lui Gudlaugur de a calma spiritele păru să 
funcţioneze, căci cuplul redeveni tăcut. 

Tot restul drumului, cei doi repetară întruna acest schimb de 
cuvinte, uneori folosind alte cuvinte, alteori, aceleaşi. Când 
maşina poliţiei trecu prin dreptul nesfârşitelor ziduri cenuşii şi al 
turnurilor vopsite în alb şi roşu ale topitoriei din portul 
Straumsvík, ce anunțau că pătrundeau în zona cu clădiri a 
oraşului, cuplul părea să se fi potolit. Pentru moment, cel puţin. 

Huldar pătrunse în cartierul lor. Imaginea caselor şi a străzilor 
atât de cunoscute aduse lacrimi în ochii soţului, însă acesta nu 
plânse reţinut, precum soţia sa, ci cu urlete înfiorătoare. Femeia 
nu ştiu cum să reacționeze şi începu să vorbească tare, deşi nu 
era limpede cui se adresa. 

— Nu mi-aş fi imaginat niciodată când am plecat către 
aeroport că întoarcerea acasă va fi aşa. 

Râse sardonic şi adăugă: 

— Grijile mele de-atunci pentru Egill mi se par acum doar o 
glumă. Ridicole. Complet neînsemnate. Ca şi cum mi-aş face 
griji dacă voi găsi sau nu loc de parcare în oraş. 

Înainte de-a pleca de la secţie, lui Huldar şi lui Gudlaugur li se 
dăduseră ordine clare să nu le pună întrebări pe drum. Lucrul 
acesta putea aştepta până dimineaţă, când interogatoriul avea 
să se desfăşoare conform regulilor. Dar Huldar nu putea să nu 
profite de ocazie. 

— În legătură cu ce vă făceaţi griji? 

Femeia pufni. 

— Cu şcoala. 

— Nu se descurca bine? 

Huldar oprise la un semafor şi profită de ocazie ca să 
răsucească oglinda într-o poziţie care să-i permită să vadă 
chipul femeii. Aceasta semăna cu un balon dezumflat aşa cum 
stătea acolo, cu umerii lăsaţi şi capul plecat. Soţul ei, cu chipul 
plin de lacrimi, stătea ghemuit în celălalt colţ al banchetei. 

— Uneori. Când arăta o oarecare bunăvoință. Însă şcoala 
renunţase să ne mai sune din această pricină. Nu, acum erau 

nişte prostii legate de purtarea lui faţă de un alt elev. Mi se 
cerea să stau de vorbă cu el. Aveam de gând să aştept până 
ajungeam acasă. Nu mi-am închipuit că e vreo grabă. Acum mă 
bucur. Măcar ultima noastră discuţie n-a fost una în 
contradictoriu. 

Bărbatul se opri din plâns. 

— Dar despre ce-ati discutat ultima dată? Poţi să-mi zici? 
Sincer, mă îndoiesc. 

Huldar tuşi. 

— Ce fel de purtare? 

Întâlni privirea femeii în oglindă. 

— Vă referiţi la bullying? 

Ea încuviinţă din cap. 

Capitolul 20 


Era miercuri seară şi barul era practic gol. Puţinii clienţi 
dinăuntru stăteau răsfiraţi, discutând şi râzând mai tare decât 
de obicei. Sistemul audio era şi el dat prea tare, răspândind 
ritmuri dance bubuitoare şi enervante, de genul celor care te fac 
să fluturi prin aer mâinile în care ţii câte un pahar cu bere. 
Oricât de iritantă era, muzica avea şi ea avantajele sale. Nimeni 
n-ar fi putut trage cu urechea la discuţia lor, deşi Freyja nu 
considera că subiectul lor de discuţie era unul sensibil. N-avea 
de gând să-i ceară lui Kjartan să-i dezvăluie secrete de-ale 
clienţilor săi şi oricum el avea o clauză de confidenţialitate. 
Fireşte că existau anumite limite în privinţa acestei clauze, însă 
ancheta poliţiei nu scosese încă nimic la iveală care să justifice 
relaxarea acestor reguli. 

Freyja îşi privea distrată cutia de cola aşezată în faţă. 
Barmanul, pregătit temeinic pentru comenzi mai scumpe, care 
să necesite shakere pentru cocteil şi folosirea în mod cât mai 
creativ a tocătorului pentru mărunţit, se arătase neimpresionat 
de comanda ei. Freyja nu voia să bea nimic, nici măcar nu-i era 
sete, însă voia să comande ceva înainte de sosirea lui Kjartan. 
Acesta încercase deja să se dea la ea pe vremea când erau 
studenţi şi Freyja nu dorea să treacă prin stânjenitoarea situaţie 
de a-l refuza încă o dată dacă s-ar fi arătat în continuare 
interesat de persoana ei. Avea o bănuială că aşa stăteau 
lucrurile, dată fiind promptitudinea cu care acceptase să se 
întâlnească. Fără întrebări suplimentare, fără nazuri. Răspunsul 
lui fusese unul de genul: Vo; fi acolo. Fireşte, era posibil şi ca el 
să fie sincer interesat de subiectul lor de discuţie, însă Freyja se 
îndoia. După o lungă zi de muncă la Casa Copiilor, ultimul lucru 
de care ar fi avut chef ar fi fost să se întâlnească cu un fost 
coleg din studenţie ca să discute despre abuzarea copiilor, deci 
acelaşi lucru trebuie să fi fost valabil şi în cazul lui Kjartan. De 
ce-ar fi căutat compania cuiva care voia să discute despre 
bullying, când el îşi petrecea toată ziua având de-a face cu 
consecinţele acestuia? 

În pofida suspiciunilor sale, Freyja depusese totuşi un 

oarecare efort ca să se aranjeze puţin pentru întâlnire. Nu din 
cauză că stătea în dubiu dacă era sau nu interesată de el; ci pur 
şi simplu din obişnuinţă. Dacă era dichisită şi arăta bine, nimeni 
nu s-ar fi îndoit vreo clipă că viaţa ei era perfectă. Se întinse 
după pahar. Paiul verde-neon şi umbreluţa pe care barmanul le 
aşezase în echilibru pe marginea paharului cu un gest ridicol de 
pompos se aflau într-un contrast de-a dreptul comic cu băutura 
în sine. O singură sorbitură fu de ajuns ca să descopere că sucul 
îşi pierduse tot acidul. 

Uşa se deschise şi, timp de o secundă, barul fu iluminat de o 
strălucire orbitoare, ameţitoare, care nu provenea de la soarele 
ce apusese cu multe ore în urmă, ci de la puternicele reflectoare 
montate în faţa intrării. Lumina era atât de intensă, încât tot ce 
izbuti Freyja să distingă din acest nou-venit înainte să se închidă 
uşa fu doar silueta neclară a acestuia. 

Era Kjartan, având pe el un pardesiu, pe umerii căruia se 
depusese deja zăpada. Bărbatul bătu din picioare înainte de-a 
face primii paşii înăuntru, apoi îşi scutură zăpada din păr 
ciufulindu-l cu mâinile. Freyja fu încântată să constate că încă 
arăta bine: subţirel, în formă bună, cu tot părul pe cap. Se 
pregătise pentru ceva complet diferit, dat fiind că el începuse 
ceva mai târziu universitatea şi era mai în vârstă ca ea, suficient 
de în vârstă încât să se fi transformat deja într-un ursuleţ de 
pluş pufos în anii care se scurseseră de atunci. Ba chiar se putea 
spune că arăta mai bine acum decât în vremea studenţiei. Şi era 
şi bine îmbrăcat, cu haine nici prea formale, nici prea obişnuite. 
Freyja simţea că îi poate înţelege pe deplin alegerea: deşi voise 
să dea impresia că „doar aruncase nişte ţoale pe el”, de fapt şi 
le alesese cu mare grijă, la fel cum procedase şi ea. _ 

Kjartan se apropie de ea şi-şi scuturară mâinile. Inainte de-a 
lua loc, el îi spuse că vrea să ia ceva de băut şi nu putu să-şi 
ascundă dezamăgirea când Freyja îi arătă paharul din faţa ei. 
Urmărindu-l cum se îndrepta spre bar, simţi o undă de regret că 
îşi calculase cu prea mare atenţie paşii. Chestia era că el arăta 
al naibii de bine, atât din spate, cât şi din faţă, iar Freyja simţea 
că de mult ar fi trebuit să mai aibă şi ea parte de o aventură de- 
o noapte. Poate că era cea mai bună şansă a ei de mult timp 
încoace - asta dacă se dovedea că el era singur. O privire rapidă 
o lămuri că bărbatul nu purta verighetă, aşa că, dacă urma să-şi 
mai ia o băutură şi îi va oferi şi ei una, poate că până la urmă o 

va accepta. Mai luă o gură din pahar, de data asta, una mai 
mare. Dacă se va ivi ocazia, i-ar fi de folos să aibă paharul gol. 

— Trebuie să recunosc că sunt intrigat. Mai nou aveţi parte de 
cazuri de bullying şi la Casa Copiilor? 

Kjartan luă loc, aşezându-şi berea în faţă. 

— Aşa am înţeles din e-mailul tău. Sau cumva problema e de 
natură personală? 

— Nu, niciuna, nici alta de fapt, zâmbi Freyja. Nu am copii. 
Dar joc rolul de mătuşă. Fratele meu are o fetiţă în vârstă de un 
an şi jumătate. 

Surâsul dispăru de pe chipul lui Kjartan. 

— O, am auzit pe undeva că ai avea un fiu. 

— Nu, nu ştiu cine ti-ar fi putut spune aşa ceva. N-am copii. 

— Oh! 

Kjartan arăta de parcă ar fi vrut să-i pună o întrebare, însă nu 
ştia cum s-o formuleze. 

— lată încă o dovadă că nu trebuie niciodată să dai crezare 
bârfelor. 

Zâmbi din nou, dar nu la fel de sincer ca când se aşezase pe 
scaun. 

Se puseră rapid la curent despre ce făcuseră de la absolvire 
încoace, dar fiindcă niciunul dintre ei nu părea foarte interesat 
de ce avea celălalt de zis, Freyja trecu până la urmă la subiect. 
Nu mai avea importanţă cum arăta Kjartan; pe ea o interesa 
informaţia. 

— Ajut poliţia într-o anchetă care ar putea avea legătură cu 
bullyingul. Nu pot oferi prea multe detalii şi nici nu are 
importanţă. Voiam doar să aflu dacă ar merita ca ei să încerce şi 
abordarea respectivă - adică dacă aceste cazuri de bullying pot 
conduce la violenţă. 

— Împotriva țintelor? Da. Împotriva hărţuitorilor înşişi? larăşi 
da. În cele mai rele cazuri, bullyingul poate conduce la situaţii în 
care niciuna dintre părţi nu mai arată milă. 

Sorbi din bere şi îşi şterse apoi spuma de pe buza de sus. 

— Trebuie să înţelegi faptul că hărţuitorii au tendinţa să se 
arate complet lipsiţi de milă la adresa victimelor lor. lar cei care 
îndură astfel de umilinţe se află într-un asemenea montaigne 
russe emoţional, încât pot recurge la măsuri disperate. Acestea 
fiind zise, există o posibilitate mai mare să-şi facă rău lor însele 
decât atacatorilor lor. Mult mai mare. 

După care se corectă: 

— Probabil că montaigne russe nu e chiar cuvântul potrivit, 
dat fiind că acestea şi urcă, şi coboară, în timp ce, dacă 
bullyingul continuă să se desfăşoare netulburat, situaţia victimei 
nu face decât să o ia la vale. Nu are cum să se amelioreze de la 
sine, aşa că doar se agravează. Din păcate, când se agravează 
prea tare, se poate întâmpla orice. lar violenţa este o cale 
uşoară să-ţi exprimi sentimentele. 

— Înţeleg. 

Freyja n-avea nevoie să lucreze în acest domeniu ca să 
înţeleagă faptul că bullyingul putea fi o problemă serioasă. Ştia 
din proprie experienţă ce fel de cicatrice mentale îţi poate lăsa, 
iar căutările ei pe internet de ieri scoseseră la iveală faptul că 
nu era singura în această situaţie. Rămăsese uluită de 
amploarea problemei. Tot materialul publicat acolo avea totuşi 
un lucru comun: era descris din punctul de vedere al victimelor, 
cu nume reale sau anonime. Nimic din perspectiva hărţuitorilor. 
Poate că unii dintre ei avuseseră totuşi intenţia de a-şi explica 
acţiunile, numai că se treziseră că pur şi simplu nu aveau cum 
să şi le justifice. 

— Ai cunoştinţă de exemple de bullying care au condus la 
moartea cuiva? 

Freyja nu voia să menţioneze cuvântul „crimă”, în cazul în 
care el ar fi înţeles totuşi că se referea la cazul Stellei. 

— Da. Din păcate, sinuciderea nu e un lucru neobişnuit. Cea 
mai tânără persoană care s-a sinucis în Islanda din cauza 
bullyingului avea doar unsprezece ani. 

Kjartan se opri şi Freyja lăsă tăcerea să se aştearnă între ei. 
Apoi el trase adânc aer în piept şi continuă să vorbească de 
parcă ar fi ţinut un curs. 

— Acestea sunt cazuri urâte. Urâte şi provocatoare. Până la 
urmă, scopul bullyingului este să rănească şi să umilească 
oamenii, atât fizic, cât şi mental. lar răul făcut este de durată. 
Cei care sunt martorii acestor incidente au tendinţa să se alieze 
cu hărţuitorul, de obicei ca să se asigure că nu vor ajunge să fie 
ei următoarea victimă. Pentru astfel de copii poate fi greu să 
coboare de pe piedestal şi nu doar adulţii şovăie când vine 
vorba să renunţe la sentimentul de putere. 

Freyja urmări cum Kjartan mai ia o înghiţitură de bere, de 
data asta mult mai lungă. Apoi bărbatul lăsă paharul jos şi 

continuă: 

— Apropo de violenţă, nu e chiar neobişnuit ca victimele să se 
întoarcă împotriva celor care le chinuie. Se întâmplă rar, dar 
rezultatele pot fi dramatice. 

— Adică? 

— Masacrul de la Liceul Columbine din America. Acolo şi-au 
pierdut viaţa treisprezece persoane, pe lângă cei doi băieţi 
responsabili. Aceştia s-au sinucis după incident, deci un total de 
cincisprezece persoane au murit. Băieţii fuseseră abuzaţi de 
colegi şi ostracizaţi din punct de vedere social. Nu că asta ar 
scuza ce s-a petrecut după - e doar strict ce s-a întâmplat în 
acel caz. 

— Dar aici, în Islanda? Ai cunoştinţă de vreo situaţie în care 
victimele au folosit violenţa împotriva persoanelor care le-au 
abuzat? ` 

— N-a fost omorât nimeni, dacă la asta te referi. Insă se 
întâmplă uneori să se ajungă la bătaie. Mai ales între băieți, la 
începutul procesului de bullying; când victimele încă au impresia 
că îi pot împiedica pe hărțuitori să-şi facă mendrele cu ele. 

— Dar adulţii? Cunoşti vreun exemplu în care aceştia să le fi 
făcut ceva copiilor care le-au abuzat fiii sau fiicele? 

Freyja ştia din clipuri că atacatorul din cazul Stellei nu era nici 
copil, nici adolescent. 

— Nu lucruri grave, nu. Doar părinţi care i-au înjurat pe copii 
sau i-au luat de guler, chestii de genul ăsta. Aceştia îşi pot 
pierde cumpătul când sistemul îi lasă baltă şi încearcă să ia 
situaţia în propriile mâini, însă nimic bun nu rezultă din asta. Ci 
doar complică lucrurile şi distrage atenţia de la problema cu 
adevărat importantă. Un adult care atacă un copil este luat mult 
mai în serios decât violenţa între două persoane de aceeaşi 
vârstă. 

— Da. 

Freyja îi povesti despre materialul găsit online. 

— Trebuie să recunosc că problema e mult mai urâtă şi mai 
răspândită decât îmi imaginam înainte să încep să citesc despre 
ea. 

— Da, e o situaţie condamnabilă. Poate că vom izbuti să 
limităm până la urmă problema, dar în momentul de faţă 
suntem mai mult sau mai puţin neputincioşi în faţa abuzului pe 
internet. Fenomenul s-a schimbat complet şi a evoluat la fel ca 

orice altceva. 

Kjartan trase aer în piept şi continuă: 

— Bullyingul obişnuit, acela pe care-l ştim cu toţii, era mult 
mai uşor de controlat. Era vizibil doar pentru cei aflaţi la faţa 
locului. Consta din tachinări şi puneri de porecle, uneori şi răniri 
uşoare sau pagube făcute bunurilor deţinute de victime. In 
schimb, cyberbullyingul include comentarii şi imagini menite să 
rănească, să umilească şi să afecteze reputaţia țintei. E greu de 
controlat în vreun fel, deoarece făptaşul nu trebuie să-şi 
privească victima în ochi. El sau ea nici măcar nu trebuie să ştie 
cine eşti. Pentru oameni, e uşor să se ascundă în spatele 
anonimatului şi să-şi dea frâu liber instinctelor primare. 

Kjartan trase din nou aer în piept şi vorbi mai departe: 

— Şi, de parcă n-ar fi fost suficient de rău, materialul postat 
pe reţelele sociale poate fi văzut de oricine, la orice oră. Victima 
e lăsată să creadă că un număr infinit de oameni râd de ea. El 
sau ea pur şi simplu nu poate evita abuzul prin păstrarea 
distanţei faţă de hărţuitor. Nu există niciun fel de refugiu; sunt 
hăituiţi clipă de clipă. 

— Se potriveşte cu ce-am citit. 

Freyja privi cum un grup de femei dădeau pe gât un rând de 
shoturi şi apoi îşi trânteau paharele pe bar. 

— Nu pot să nu mă întreb ce naiba îi motivează pe aceşti 
copii. 

— Pentru mulţi dintre ei, abuzarea unui copil mai amărât le 
furnizează un fel de supapă pentru defularea propriilor 
sentimente. Însă majoritatea hărţuitorilor tind să fie indivizi care 
deja au manifestat o anumită formă de comportament 
antisocial. După părerea mea, sistemul trebuie să se 
concentreze mult mai mult pe ei. Dar nu e mereu evident ce 
anume duce la un asemenea comportament din partea lor. 

— Pare că nu ţi-ai ales cel mai uşor domeniu de activitate. 

În clipa în care rosti cuvintele, Freyja îşi dădu seama că nici 
situaţia ei nu era diferită. Cazurile care ajungeau la Casa 
Copiilor erau şi ele de multe ori de-a dreptul înfiorătoare. 

— Nu. E un domeniu plin de provocări. Însă există şi o 
anumită consolare că eşti în stare să ajuţi. 

O nouă piesă începu să bubuie din sistemul audio, cu un ritm 
şi mai agresiv decât al celei de dinainte. Mesajul era destul de 
lipsit de subtilitate: dansaţi, dansaţi, dansaţi. Adică nu chiar cel 

mai propice fundal pentru discuţia lor. 

— Atunci, cel mai adesea victimele sunt cele care vin la tine? 

Freyja mai luă o înghiţitură de cola, încercând să blocheze cu 
totul zgomotul. Cuburile de gheaţă se topiseră, diluând şi mai 
mult băutura. 

— În principal, da. Deşi ajung să întâlnesc şi tipul mai ciudat 
de hărţuitor. Şi părinţi, de asemenea. Ai victimelor şi ai 
hărţuitorilor. Şi, ocazional, adulţi care au fost victime ale 
bullyingului în copilărie sau la muncă. Şi pot să-ţi spun că mă 
confrunt cu o grămadă de vătămări emoţionale de durată. 

Kjartan îşi lăsă un braţ pe speteaza canapelei, aşa încât 
degetele îi ajunseră foarte aproape de umărul Freyjei. Mişcarea 
fusese calculată astfel încât să pară complet firească, la fel cum 
fusese alegerea în privinţa hainelor, însă Freyja îşi dădu seama 
de intenţia lui. Cu toate astea, ea nu-şi schimbă poziţia. 

— Dar peste nouăzeci la sută dintre clienţii mei sunt victime. 

— Şi nu accepţi decât cazuri de bullying? 

— Nu. Surprinzător, dar nu sunt chiar aşa multe. Chiar dacă 
există nenumărate cazuri de bullying în rândul copiilor, iar eu 
sunt singurul specialist din ţară. Şi există şi făptaşi mult mai 
direcţi. Deci şi aceştia au nevoie de consiliere, dacă vor să fie 
opriţi. Dar, cum spuneam, lumea are tendinţa să o lase până e 
prea târziu ca să se mai poată interveni, deoarece părinţii se 
agaţă de speranţa că până la urmă se va stinge de la sine. 
Aceştia nu caută consiliere din timp, sau chiar deloc. Cei mai 
mulţi se aşteaptă să se trezească într-o dimineaţă şi să 
descopere că totul a revenit la normal şi e bine. Dar lucrurile nu 
stau niciodată aşa. Cel puţin nu în cazurile cu adevărat serioase. 

— Ai întâlnit părinţi, sau altfel de rude, despre care să 
consideri că riscă să apeleze la măsuri extreme, cum ar fi 
violenţa? 

Kjartan o privi surprins. 

— E ciudat. 

— Ce e ciudat? 

— Păi, e ciudat că întrebi, pentru că da, chiar am avut cazuri 
de genul ăsta. Tatăl unuia dintre clienţii mei cocheta cu ideea de 
a le-o plăti cu aceeaşi monedă copiilor care îl hărţuiau pe fiul 
său, însă a avut tăria de spirit să se descarce în faţa mea. Şi te 
pot scuti de efortul de a-mi pune următoarea întrebare, 
deoarece răspunsul e nu: din ce ştiu eu, niciunul dintre clienţii 

mei n-a acţionat din impuls. 

O privi gânditor. 

— Oricum, ce e cu ancheta asta pentru care ajuţi poliţia? 
Trebuie să recunosc că mi-ai stârnit curiozitatea. 

— Mă tem că e confidenţial. Dar îţi pot spune că nu are o 
legătură directă cu bullyingul. Însă subiectul s-a ivit în discuţie şi 
mi-am închipuit că ar merita să dau o mână de ajutor în calitate 
de psiholog consultant. La urma urmei, nu se ştie niciodată. 

Fură întrerupţi de un hohot de râs zgomotos, venit din partea 
femeilor de la bar, care, pentru un scurt moment, acoperi 
muzica. Conştientă dintr-odată de cât de nepotrivit era cadrul 
pentru subiectul abordat de ei, Freyja se hotărî să renunţe. Dacă 
până la urmă reieşea că motivul atacului asupra Stellei fusese 
bullyingul, atunci cu siguranţă Kjartan se va arăta dispus să o 
ajute. Aşa că gândurile îi zburară dintr-odată la micuța Saga. 

— Dacă aş veni la tine în calitate de părinte sau de tutore al 
unui copil care a fost victima unui caz de bullying, ce sfat mi-ai 
da? 

Kjartan bău restul de bere. 

— Să-ţi iei un avocat. Să pui în mişcare toate elementele 
programului şcolar de intervenţie, dar să şi dai hărţuitorul în 
judecată. Nu e deloc greu de dovedit vătămarea pe care ai 
suferit-o. Părinţii victimei ajung invariabil să lipsească de la 
serviciu din cauza tuturor drumurilor la şcoală ca să-şi ia de 
acolo copilul în lacrimi. Nici vandalizarea proprietăţii nu e un 
lucru chiar rar. Şi e alterată şi calitatea vieţii copilului. Copiii 
vizaţi rămân adesea cu cicatrice emoţionale permanente. Care 
le afectează rezultatele la şcoală şi aşa mai departe. i 

Kjartan lăsă jos paharul şi îşi şterse spuma de pe buze. li 
zâmbi înainte de a continua: 

— Deşi în practică n-ar trebui să se ajungă chiar atât de 
departe. Până la urmă, în cazul în care copilul e minor, părinţii 
vor fi cei care vor plăti. lar aceştia se vor grăbi imediat să 
intervină dacă se vor vedea nevoiţi să bage mâna în buzunar ca 
să plătească. Serios, aceasta ar fi cea mai bună mişcare din 
partea ta. Şi n-ar strica să vii şi la mine pentru câteva şedinţe. 
Te-ar ajuta cu consecinţele traumei emoţionale. Insă eu nu pot 
încerca de unul singur să contracarez problema. 

— Am să ţin minte. A încercat cineva? Să dea în judecată pe 
altcineva adică? 

Bărbatul scutură din cap. 

— De ce nu? 

— Habar n-am. Îmi închipui că şcolile n-ar încuraja o atare 
idee. Dar se va întâmpla, mai devreme sau mai târziu. 

Freyja încuviinţă din cap. Se rugă în gând ca Baldur să nu 
trebuiască niciodată să ia astfel de măsuri ca să o apere pe 
Saga. 

— Îmi poţi recomanda articole sau studii asupra violenţei 
legate de bullying? 

Kjartan recită titlurile mai multor reviste de specialitate, 
spunându-i că-i va trimite pe e-mail o listă mult mai completă. 
Apoi îşi goli paharul, îl trânti pe masă şi o întrebă direct: 

— Te vezi cu cineva? 

— Nu, momentan nu. 

Freyja îi susţinu privirea când îi răspunse, având grijă să nu 
întrerupă contactul vizual sau să roşească precum o fetiţă 
sfioasă. 

— De ce întrebi? 

La fel de bine putea să-l facă şi să depună puţin efort. 
Aruncând încă o privire spre mâinile lui, observă o urmă mai 
deschisă la culoare pe inelar. Nu era un semn bun. Spera doar 
să nu fie genul de idiot care-şi strecoară verigheta în buzunar 
înainte de-a ieşi în oraş. 

Kjartan nu-i răspunse. 

— Atunci, cine-i Baldur? 

Apoi adăugă, uşor stânjenit: 

— Te-am căutat în cartea de telefon online. Şi am văzut că tu 
şi un tip pe nume Baldur figuraţi la aceeaşi adresă. 

Faptul că el o căutase înainte n-o deranjă pe Freyja. Nu era 
nimic în neregulă să faci un pic de muncă de căutare. 

— Baldur e fratele meu. Momentan, locuiesc în apartamentul 
lui. El... locuieşte în altă parte. 

Îl privi, curioasă, şi adăugă: 

— Soţia ta cine e? O cunosc? 

— De fapt, sunt în proces de divorţ. 

Kjartan aruncă o privire de jur-împrejur. 

— Mare păcat pentru copii, dar am căzut amândoi de acord că 
relaţia noastră a ajuns la final. 

Îi zâmbi şi ea îi întoarse zâmbetul. Deci urma de pe degetul lui 
avea o explicaţie logică. 

— Ce-ai zice dacă ne-am urni din loc şi am merge să mâncăm 
undeva? Fac eu cinste. 

— AŞ spune da, te rog. 

Freyja tocmai se întindea după paharul de cola când îi auzi 
oferta. In loc să-şi golească paharul, ea îl împinse deoparte. 

— Ce mai aşteptăm? 

Capitolul 21 


Erla era albă ca varul şi sub ochi avea cearcăne negre, care 
se adânciseră şi mai mult. Cămaşa îi era boţită, pe mânecă avea 
o pată de cafea şi pe guler, o mică pată roşie, posibil de 
ketchup. Se făcuse deja unu şi jumătate noaptea şi ea era tot la 
muncă. Huldar n-ar fi fost surprins dacă ar fi avut un sac de 
dormit făcut sul în vreun colţ al biroului. Când presiunea creştea 
extrem de mult, femeia avea tendinţa să renunţe la orice 
altceva era considerat lipsit de importanţă şi Huldar era sigur că 
plecarea ei acasă se înscria în această categorie. Dacă ar fi fost 
în continuare prieteni, pesemne că ar fi sfătuit-o să meargă 
acasă, să doarmă opt ore, să ia un mic dejun consistent şi abia 
apoi să se întoarcă la muncă. Era o metodă mai eficientă decât 
să tragi de tine cât puteai, să devii şi mai obosit şi să ajungi să 
nu mai poţi gândi limpede. Însă oricum Erla nu l-ar fi ascultat. 

— Crezi că e o idee bună? 

Huldar dădu din cap către ceaşca de cafea proaspăt 
reumplută din mâna Erlei. El însuşi ţinea o cană plină în mână şi 
deja nu mai ştia de câte ori şi-o umpluse pe-a lui de-a lungul 
zilei. Apoi îşi aduse aminte că era trecut bine de miezul nopţii, 
ceea ce însemna că începuse o nouă zi şi că, astfel, o putea lua 
de la capăt, cu mintea limpede. 

— Dacă te-ai tăia, ţi-ar curge cofeină. 

— Hai sictir. 

Tonul obosit pe care vorbise arăta că ajunsese la capătul 
puterilor. Erla luă o înghiţitură lungă de cafea, probabil mai 
lungă decât intenţionase de fapt, doar ca să-i transmită mesajul 
să nu se mai bage unde nu-i fierbe oala: adică avea să facă 
exact opusul a ceea ce-o sfătuia Huldar să facă. El îşi zise să 
ţină minte chestia asta pe viitor. Dacă stătea să se gândească, 
fusese o mişcare proastă să sugereze să ia în calcul bullyingul 
ca un posibil motiv. Cu Erla în dispoziţia asta, pesemne c-ar fi 
fost mult mai înţelept să nu mai pomenească deloc de ipoteza 
respectivă. 

— Au totuşi ceva în comun. 

Huldar văzu cum Erla îşi dădea ochii peste cap. Stăteau 

amândoi faţă în faţă la o măsuţă plină de cerculeţe maronii, 
care aveau să dispară când cei de la curăţenie urmau să-şi facă 
apariţia, la şase dimineaţa. Adică peste patru ore şi jumătate. 

— Nu e ca şi cum am fi descoperit şi alte piste mai 
promițătoare. 

— Bullyingul? 

Erla mai luă o gură de cafea, în timp ce privirea i se plimba 
prin cantina pustie. Huldar o urmase la etajul inferior şi se 
aşezase vizavi de ea. Era hotărât să mai facă o încercare; să 
vadă dacă acum avea să fie mai receptivă decât fusese mai 
devreme, când el se întorsese de la aeroport. In loc să plece 
direct acasă, se oprise pe la birou, bânuind că avea s-o 
găsească pe Erla acolo. În drum, îl lăsase pe Gudlaugur acasă, 
simțind numai resentimente la adresa lui pentru că refuza în 
continuare să deschidă subiectul legat de povestea cu Asta. 
Huldar nu voia să strice relaţia cu el şi ştia foarte bine că, cu cât 
se prelungea tăcerea acestuia, cu atât creştea riscul să-i 
trântească ceva regretabil. 

— Nu e cu nimic mai exagerată decât orice altă abordare. 

Huldar îşi răsucea cana în mâini, privind micile cercuri care se 
formau în lichid. 

— A dus la ucideri în masă în alte ţări. 

— Tu te referi la cazurile de bullying în care autorii sunt copii. 
Nu un copil a omorât-o pe Stella sau l-a atacat pe Egill. 

— Ar putea fi implicaţi şi adulţi. 

Lucrul acesta îl aflase din e-mailul trimis de Freyja după- 
amiază, în care ea sintetiza informaţia pe care o găsise despre 
subiect în general şi despre Stella în special. Nimic nu 
reprezenta o dovadă concludentă, însă Freyja îi promisese că-i 
va trimite dimineaţă un raport mult mai substanţial. Nu fusese 
deloc surprins că ea alesese să-i trimită un e-mail, în loc să 
discute la telefon. În mod evident, Freyja voia să evite o altă 
încercare stângace de-a lui de a o invita în oraş. Se ruşină 
aducându-şi aminte de asta. 

— Şi părinţii copiilor sunt afectaţi. De multe ori, foarte rău. 

Huldar păstră un ton egal, în încercarea de a nu o provoca pe 
Erla mai mult decât era necesar. Spera doar să folosească 
această oportunitate nesperată ca să-şi îmbunătăţească relaţia 
profesională cu ea. Bine, ştia şi el prea bine că recunoaşterea 
faptului că Freyja îi oferise această informaţie n-ar fi fost un 

lucru bun pentru prietenia lui cu Erla, însă deja începuse să 
creadă că tocmai teoria cu bullyingul reprezenta soluţia cazului. 
lar rezolvarea cazului conta mult mai mult decât împăcarea cu 
Erla. 

— Unii părinţi sunt în stare de orice când vine vorba de copiii 
lor. 

— O, te rog, zise Erla, scuturând din cap obosită. Mă laşi să-mi 
beau şi eu cafeaua în linişte? Deja ţi-am zis că eu cred că eo 
prostie, dar îţi promit că am s-o iau în calcul. Mai târziu totuşi. 
Nu chiar acum. Acum am mai mult decât suficiente pe cap. 

Huldar încuviinţă. Avea de gând să aştepte până ce ea va 
apuca să doarmă puţin, apoi avea să-şi reînnoiască atacul 
mâine. 

— Pot să fac ceva ca să-ţi uşurez povara? 

Erla pufni. Apoi, văzând că oferta lui era sinceră, se mai 
înmuie puţin. 

— Doi, trei... Cum rămâne cu unu? Dacă m-ai putea lămuri, m- 
aş bucura enorm. 

— Eşti sigură? 

Nu mai era nevoie să-i explice. De când echipa aflase despre 
biletul cu numărul trei pe el, aceeaşi întrebare se aflase în 
mintea tuturor. Cine - şi unde - era victima numărul unu? 
Fireşte, n-aveau de unde să fie siguri că numerele acelea erau 
parte a unei serii ce începea cu unu. Ar fi putut fi un cod sau o 
cheie care să descuie un lacăt, de exemplu. Polițistul desemnat 
să abordeze pista cu numerele luase legătura cu un 
matematician care fusese incapabil să-i ajute, acesta subliniind 
faptul că dacă era o serie, atunci ar fi avut nevoie de mai multe 
numere de la care să poată porni. Oricum, acesta le dăduse o 
firavă speranţă când le spusese că, teoretic, nu exista niciun 
motiv pentru ca o serie să nu înceapă cu doi, în loc de unu. Se 
pare că se arătase foarte curios de ce poliţia întrebase despre 
aceste două numere, însă polițistul nu-i oferise explicaţii. 

— N-am cum să fiu sigură de nimic. E un nenorocit de haos. 

Huldar nu mai spuse nimic câteva clipe, apoi întrebă: 

— Te mai pot ajuta cu ceva înainte să plec acasă? 

— Nu. 

Erla îşi înfrână un căscat. 

Rămaseră o vreme fără să mai scoată o vorbă, ascultând 
zumzăitul frigiderului. Acesta era bizar de liniştitor şi Huldar îşi 

dădu seama că i se închideau ochii de somn. 

— Pot să-ţi dau un sfat? 

— Nu. 

Erla îşi goli ceaşca şi se urni de pe scaun, încet şi ţeapăn, 
precum o bătrânică. 

Deşi ştia că face o prostie, Huldar merse mai departe şi zise: 

— Du-te acasă. Îţi promit că mâine-dimineaţă n-ai să regreţi. 
Dormi opt ore în patul tău. 

N-ar fi trebuit să aducă vorba de patul ei. Se simţiră 
instantaneu stingheriţi, dornici să se uite oriunde altundeva, 
numai unul la altul nu. 

— Ne vedem mâine. 

Erla părea că se adresase frigiderului. Huldar se îndoia că ea 
avea să ia în vreun fel în considerare sfatul lui. 

În loc s-o urmeze, Huldar se hotărî să mai rămână un minut 
sau două acolo. Nu voia să pară că se comportă ca un căţeluş, 
urmărind-o tot timpul şi sperând că o va bate pe spate sau că îi 
va oferi ceva bun. Pe când stătea acolo, privind în cană fără să 
vadă de fapt ceva, un poliţist intră în încăpere. 

— Erla nu-i aici? 

— Nu. A urcat la etaj. Ce s-a întâmplat? 

Bărbatul zăbovea în uşă. Ţinea o bucată de hârtie care foşni 
când flutură din mână. 

— Tocmai am primit un telefon de la Crucea Roşie. Mesajul e 
puţin ciudat, dar m-am gândit că ar fi bine să aruncaţi totuşi un 
ochi pe el. 

Şovăi, apoi adăugă: 

— Ea cum e, tot în dispoziţie proastă? Să mai aştept şi să-i las 
pe cei din tura de dimineaţă să-i transmită mesajul? 

Era limpede că vestea despre reputaţia Erlei se răspândise 
pretutindeni. 

— N-am idee. Depinde de mesaj. 

Huldar dădu pe gât restul de cafea şi se pregăti să audă nişte 
prostii. De obicei, Crucea Roşie nu era vreo sursă importantă de 
ponturi. 

Polițistul citi cu voce tare biletul scris de mână. 

— „Unu, doi trei”. 

Ridică privirea, jenat. 

— Asta m-a făcut să cred că ar putea avea de-a face cu cazul 
vostru. 

Cobori iar privirea asupra hârtiei şi continuă: 

— „Voi...” Cu alte cuvinte, noi, poliţia... 

Huldar îi făcu semn nerăbdător să termine odată. 

— ... „ar trebui să priviţi mai îndeaproape la cazul lui Lauga”. 

Huldar sări în picioare, fără să mai simtă nicio urmă de 
oboseală. 

e 

La fel ca Huldar, şi Erla se simţi instantaneu revitalizată de 
mesaj. Sări drept în picioare, cu ochii limpezi; culoarea îi 
revenise în obraji. Chiar şi cearcănele negre de sub ochi păreau 
să se fi retras puţin. După ce îi adusese vestea, Huldar se 
văzuse nevoit să o convingă să nu sune întreaga echipă. 

Mesajul fusese transmis prin intermediul liniei de ajutor a 
organizaţiei caritabile, 1717, un serviciu de telefonie ce oferea o 
ureche mereu pregătită celor care aveau probleme. Deşi se 
presupunea că era confidenţial, în acest caz bărbatul care 
sunase ceruse în mod specific ca mesajul să fie transmis poliţiei. 
Din fericire, cel care răspundea de linia telefonică îl luase în 
serios, în loc să-şi urmeze primul impuls, care ar fi fost să 
transmită mai departe mesajul celor care preluau apelurile de 
urgenţă de la secţia de psihiatrie. Din spusele lui, simţise ceva 
ciudat la glasul bărbatului, ceea ce îl făcuse să-i ia cererea în 
serios. Până la urmă, reieşi că apelul fusese efectuat de pe 
mobilul lui Egill. Când Erla află asta, o luă la goană spre 
criminalistul de serviciu, care se presupunea că trebuia să 
urmărească telefonul băiatului în caz că semnalul acestuia ar fi 
reapărut în reţea. Huldar ţâşnise după ea, fără să-i mai pese ce 
credea Erla despre faptul că o urmărea peste tot. Şi merită 
efortul, chiar şi numai pentru a o vedea cum îl muştruluieşte pe 
tehnician, pe care îl găsiseră trântit peste birou, sforăind. 

Dacă Erla ar fi putut avea vreun cuvânt de spus, primăvara 
urma să-l găsească iar în uniformă, trecând în siguranţă puii de 
rață peste şoseaua din centrul oraşului. 

— Cine dracu' e Lauga? 

Erla se holba la biletul pe care îl tot ţinuse strâns în pumn de- 
a lungul ultimei ore de activitate intensă. 

— Habar n-am. 

Huldar tastase numele în Sistemul de Informaţii al Poliţiei, 
precum şi în baza lor de date ceva mai informale, care, deşi era 
neautorizată, conţinea numele aproape tuturor persoanelor care 

puseseră vreodată piciorul într-o secţie de poliţie. 

O căutare a cuvântului „Lauga” nu produsese niciun rezultat 
în cele două sisteme, la fel ca numele însuşi, luat de unul singur, 
valabil pentru nu mai puţin de treizeci şi şase de nume de femei 
din Islanda care se terminau în „-laug” şi două care începeau cu 
„Laug-”. Ambele baze de date produseseră nenumărate 
rezultate, numele cel mai des întâlnite fiind Aslaug, Sigurlaug şi 
Gudlaug. 

— Va fi nevoie de o groază de muncă pentru a verifica toate 
aceste femei. Totuşi nu chiar imposibil. Majoritatea intrărilor au 
legătură cu delicte minore şi, în majoritatea cazurilor, acestea 
au fost martore. De pildă, conducere sub influenţa alcoolului, un 
furt şi un jaf. Nimic care să sară în ochi. Toate cazurile au fost 
închise cu mult timp în urmă. N-am dat peste niciun caz rămas 
în continuare deschis, în care o femeie să fie victimă sau 
suspect. 

Erla oftă, îngropându-şi faţa în mâini. Când ridică iar privirea, 
Huldar continuă, sperând să evite un potop de invective cărora, 
în momentul de faţă, ar fi fost prea epuizat ca să le mai 
găsească vreo latură comică. 

— E posibil ca apelantul să fi spus Laugi? Poate că totuşi se 
referea la un nume de bărbat. Ai ascultat şi tu înregistrarea. O fi 
posibil? 

Numele care-i venise imediat în minte fusese „Gudlaugur”, 
însă n-avea de gând să-i spună aşa ceva Erlei. Instantaneu, îşi 
aminti de inexplicabila atitudine secretoasă a partenerului său 
legată de povestea cu Ásta. 

— Nu. Se auzea înăbuşit şi era clar că bărbatul folosea un 
dispozitiv de modificare a vocii, însă evident numele se termina 
în „a”. Eşti bine-venit să asculţi şi tu mesajul. Îţi pot retrimite 
documentul. 

— Nu, mersi. Sunt prea frânt ca să mai fac ceva. 

Îi arătă Erlei cele două liste, fără să le mişte, în timp ce stătea 
aşezat pe scaunul din faţa calculatorului. 

— Dacă vrei, le pot verifica eu. De preferat nu mai devreme 
de mâine totuşi. Acum nu mă mai pot concentra. 

Rânji, apoi adăugă: 

— Doar dacă nu vrei să-mi oferi ceva material ajutător din 
camera de corpuri delicte. 

Obţinu un rânjet înţelegător din partea Erlei - o imagine 

extrem de rară, chiar şi în cele mai plăcute momente ale ei. 

— Visează în continuare. 

Rânjetul ei dispăru cu totul. 

— Ştii ce înseamnă. 

— Mesajul? Nu, nu cred că ştiu. Poate că mâine am să fiu mai 
pe fază. 

— Nu mesajul în sine. Ci treaba cu „unu, doi, trei”. 

Huldar încuviinţă din cap. 

— A, aia. Da, înseamnă că sigur avem o victimă lipsă. 

Erla gemu, cu o expresie epuizată. 

— lisuse Hristoase, pot uita cu totul de promovare. Mai 
degrabă am să mă trezesc pe făraş. 

Avea dreptate. Dacă ar fi fost găsit un al treilea cadavru şi se 
dovedea că aparţinea tot unui adolescent, ea chiar avea să dea 
de belea. Deşi era puţin probabil să fie concediată, cariera ei 
avea să se ducă de râpă. Poate că avea să i se dea postul lui 
Gudlaugur, dacă acesta tot voia să-şi ceară transferul. 

— Nu-i vina ta. Nimeni altcineva nu s-ar fi putut descurca mai 
bine. 

Brusc, Huldar se trezi tânjind după nicotină. 

— Am senzaţia că lucrurile vor începe să se mişte de mâine. 

Cuvintele lui nu izbutiră s-o înveselească. 

— Să sperăm. 

Erla trase adânc aer în piept, de parcă s-ar fi pregătit să 
plonjeze într-o piscină. 

— Unde-i Gudlaugur? 

Abia acum părea să fi băgat de seamă că Huldar era singur. 

— S-a dus acasă, să se culce. Va reveni de dimineaţă. 

Făcu un efort să vorbească normal. Ultimul lucru pe care şi-l 
dorea era ca Erla să ghicească din tonul lui că exista o anumită 
tensiune între ei doi. 

Erla încuviinţă, absentă. 

— Du-te acasă. E târziu. 

Huldar se ridică în picioare; nu vedea niciun motiv să 
protesteze. 

— Ar trebui să-ţi asculţi şi tu propriul sfat. Am de gând să 
aştept să se întoarcă maşinile, apoi plec şi eu. 

Patru poliţişti în două maşini de patrulă fuseseră trimişi la 
locul în care telefonul lui Egill apăruse, pentru scurt timp, în 
reţeaua GSM. Aceştia sunaseră înapoi, spunând că nu găsiseră 

nimic demn de raportat la prima vedere, însă erau decişi să 
arunce o privire ceva mai atentă. 

— Trebuie să fiu aici dacă... îl găsesc. 

— Până acum ar fi sunat dacă l-ar fi găsit. 

Telefonul lui Egill fusese identificat pe o cărare aflată pe 
coastele vestice ale dealului Oskjuhlid. Marja de eroare era de 
opt metri, ceea ce însemna că zona nu putea avea un diametru 
mai mare de şaisprezece metri. 

— Patru oameni n-au cum să nu-l găsească, oricum ar fi 
terenul de-acolo. 

— Da, mă rog, eu oricum am de gând să rămân aici. Ar trebui 
să se întoarcă din clipă în clipă. 

Îşi încrucişă braţele, căscând, şi adăugă: 

— Altminteri va trebui totuşi să iau meth-ul ăla din camera de 
corpuri delicte. 

Huldar zâmbi şi-i ură noapte bună. În pofida oboselii, se 
simţea mulţumit. Ancheta înregistrase un progres, Erla se mai 
înmuiase puţin în relaţia cu el, el urma să tragă cât de curând 
dintr-o ţigărică şi cât ai clipi avea să ajungă şi-n pat. Viaţa era 
cât se poate de apropiată de perfecţiune în miez de noapte, la 
secţia de poliţie. 

Capitolul 22 


Fotocopia unei scrisori scrise de mână, înregistrarea nr. 2 - 
postată pe blog.is de un blogger cu numele Laufa. 


Cu fiecare an care trecea, mi se părea tot mai rău. Cu fiecare 
an care trecea, mi se părea că am ajuns şi mai jos. Continuam 
să-mi spun că ceilalţi copii îşi vor schimba până la urmă 
atitudinea. Că şi-au dat seama c-au greşit şi că le pare rău. Că 
nu puteau înțelege ce-a fost în mintea lor şi că nu meritam ce 
mi se întâmplase. Că vom fi iar prieteni. Dar, din nefericire, nu s- 
a întâmplat nimic de genul ăsta. Ori de câte ori îmi imaginam 
scena, de fiecare dată se termina la fel: îmi aruncam brațele în 
aer şi le spuneam că nu le port pică. Că puteam fi cu toții 
prieteni. Pentru totdeauna, începând de aici înainte. Privind în 
urmă, mi se pare ridicol. 

Din clipa în care am devenit brusc tinta celor mai crude 
instincte ale colegilor mei de clasă şi până am ajuns la gimnaziu, 
timpul s-a scurs cu încetineală. N-aveam deloc viață socială şi 
mă temeam de faptul că trebuie să merg în fiecare zi la şcoală. 
Îmi petreceam weekendurile închisă în camera mea, temându- 
mă de dimineața de luni. Când încercam să adorm, noaptea, 
obişnuiam să mă rog la Dumnezeu pentru o erupție vulcanică în 
Reykjavik, precum cea din Westman Islands din 1974. Când s-a 
întâmplat, toţi locuitorii insulei au fost evacuați pe insula 
principală şi copiii lor au mers la alte şcoli. Continui să mă întreb 
dacă vreunii dintre ei s-au aflat în situația mea şi dacă le-a părut 
bine că au fost forțați să plece de acolo. Dacă au profitat de 
şansa unui nou început, în mijlocul unui nou grup de copii, care 
să nu se ia tot timpul de ei. 

Pesemne că ar fi trebuit să mă plâng, ar fi trebuit să le spun 
că nu mai vreau să locuiesc în acea zonă şi să insist să mi se 
dea voie să schimb şcoala. Dar nu voiam nici să-mi fac viața mai 
grea acasă şi nici pe mama mai tristă decât era deja. Sau pe 
tata. M-am prefăcut şi am ascuns faptul că n-am parte de viață 
socială. M-am prefăcut că nu e nimic în neregulă şi am născocit 
tot soiul de minciuni, ca să nu trebuiască să explic de ce viața 

mea era atât de diferită de viețile celorlalte fete. 

De exemplu, mă prefăceam că fusesem invitată la petrecerile 
organizate de colegii mei de clasă. Plecam de-acasă cu pachete 
învelite frumos, pe care le aruncam la gunoi de îndată ce 
jeşeam din raza vizuală a celor din casă. Apoi umblam de colo- 
colo, de una singură, dându-mă în leagăn pe terenul de joacă 
din spatele unuia dintre blocurile de apartamente, până ce 
venea vremea să mă întorc acasă, în siguranţă. Dacă ploua sau 
ningea, aşteptam în statia de autobuz; îngrozită că puteam fi 
Zărită de unul dintre copiii de la şcoală. De câte ori vedeam că 
vine un autobuz, plecam de-acolo, ca să nu îl fac să oprească. 

Pe ceilalți copii nu i-am invitat la petrecerea mea de 
aniversare decât o singură dată. Asta s-a întâmplat în anul în 
care a început totul. N-a venit nimeni. Am minţit-o pe mama că 
am uitat să le dau invitațiile. Apoi i-am spus că nu vreau să o tin 
în weekendul următor, pentru că majoritatea fetelor aveau să 
participe la un meci de handbal, deci n-avea rost. In anul 
următor am pretins că nu-mi doresc o petrecere, deoarece 
aveau cu toții gripă. După aceea cred că mama s-a gândit că nu 
voiam să invit pe nimeni din cauza ei. Starea ei de sănătate se 
înrăutățise deja foarte tare şi nu mă puteam aştepta din partea 
ei să gătească ceva. 

Chiar am încercat să particip la evenimente sociale alături de 
cei din clasă, însă am avut parte de experienţe oribile. Am fost 
batjocorită şi umilită, deşi nu s-a întâmplat măcar o dată ca 
adulții să observe ceva. La fel ca la şcoală. Invățătoarea mea 
credea că sunt antisocială. Nu m-a întrebat nici măcar o dată 
dacă e ceva în neregulă. Nici măcar atunci când notele mele au 
început să fie din ce în ce mai proaste şi tema pentru acasă i-o 
dădeam cu întârziere şi prost făcută. Dacă m-ar fi întrebat ceva, 
i-aş fi putut spune că asta se întâmpla din cauză că îmi era 
furată. Uneori îmi strecurau înapoi în ghiozdan tema plină de 
măzgălituri cu roşu, deşi eu mă chinuisem o grămadă s-o fac. 
Sau îmi umpleau cu porecle jignitoare caietul de exerciții în care 
eu scriam cu atâta grijă acasă. Cred că învăţătoarea ştia de 
boala mamei şi credea că sunt afectată şi nu mă pot concentra 
din cauza ei. Mai bine aşa, decât să-mi închipui că pur şi simplu 
nu-i păsa. Pentru că trebuie să recunosc: eram plictisitoare şi nu 
rosteam niciodată vreun cuvânt dacă nu eram întrebată. Pe 
când ceilalți copii înfloreau când se aflau în preajma ei. O 

linguşeau şi se purtau drăguţ cu ea, însă cu mine se purtau 
oribil. 

Pot descrie o mulțime de incidente dureroase. Cunosc 
povestea din spatele fiecărei crăpături din inima mea, precum şi 
pe cea din spatele celor care au crescut atât de mari, încât până 
la urmă mi-au frânt inima în două. O dată, s-a întâmplat să fiu 
convinsă să ies la tablă şi să recit o poezie pe care trebuise s-o 
învăţăm pe dinafară, iar toată clasa s-a strâmbat şi a scos limba 
la mine. Ştiam poezia, însă am fost atât de stresată, încât am 
uitat tot în afară de câteva cuvinte. Şi pentru că privirea 
învățătoarei a rămas ațintită asupra mea, ea n-a văzut ce se 
întâmpla în spatele ei. N-a rostit un cuvânt, în timp ce ceilalți 
copii râdeau de mine. Doar m-a certat când, până la urmă, am 
renunțat. 

Şi a mai fost o dată, când un băiat s-a aşezat în spatele meu 
şi mi-a tăiat părul strâns în coadă. Am mers acasă şi am mințit 
că mi-am tăiat-o singură, pentru că voiam să am părul scurt. Nu 
era adevărat, dar am ajuns să am o tunsoare băiețească. 
Celorlalti copii din clasă li s-a părut foarte amuzant. 

O dată, în cantina şcolii, mi-au vărsat o oală plină cu gem în 
ghiozdan. 

lar altă dată am fost împinsă la ora de sport şi mi-am rupt 
nasul. Pe mine m-a certat profesorul şi mi-a zis că sunt 
neîndemânatică. 

Și multe alte lucruri. Fiecare, mai rău decât cel de dinainte. 
Nimeni n-ar lua măsuri atât de drastice doar din pricina unui 
singur incident. Însă când nu poţi număra pe degetele de la 
mâini toate lucrurile rele care ţi se întâmplă zi de zi, începi să-ţi 
pierzi controlul. lar când ai parte de aşa ceva an după an... 

În gimnaziu, au luat-o de la capăt, chiar dacă am ajuns cu toții 
în clase diferite. Credeam că situația nu avea cum să se 
înrăutățească şi mai mult, dar aşa s-a întâmplat. Comentariile 
au devenit din ce în ce mai urâte şi tot mai multor copii părea să 
le placă să mă necăjească. Apoi, într-o zi, s-a întâmplat ceva 
incredibil: o fată nouă a venit la noi în şcoală. Era timidă, o 
străină, la fel ca mine, aşa că am devenit prietene. Brusc, ceilalți 
copii n-au mai prezentat importanță pentru mine. Puteau spune 
tot ce voiau. Pe mine, una, nu mă mai afecta. Și viața nu mi se 
mai părea inutilă. 


VP - 162 


Capitolul 23 


Când Freyja se trezi, o izbi mirosul de vomă. Toată curăţenia 
şi toate lumânările parfumate fuseseră în zadar. Duhoarea o 
lovise când se întorsese acasă, aseară, aşa că scosese 
lumânările din dulap şi le aşezase prin tot apartamentul. 
Acestea erau de fapt cadouri pe care le primise în ultimii ani, 
însă n-avusese încă ocazia să le folosească. Lumânările trebuiau 
aşezate pe marginea căzii când te scufundai sub un munte de 
spumă, cu un pahar de şampanie în mână. Insă apartamentul lui 
Baldur n-avea parte de un asemenea lux; tot ce avea era o 
cabină de duş prost izolată. 

Ea nu s-ar fi dus niciodată la culcare lăsând lumânările 
aprinse dacă ar fi fost trează, însă după tot vinul băut împreună 
cu Kjartan, măsurile ei de precauţie fuseseră lăsate la o parte. 
Acum, în timp ce stătea pe marginea patului şi îşi freca fruntea 
îndurerată, îşi aduse aminte că tocmai din cauza mirosului nu-l 
invitase pe Kjartan acasă la ea - nu neapărat ca să împartă 
patul cu el, deşi fireşte că ideea îi trecuse prin minte. El îi lăsase 
de înţeles că n-are nimic împotrivă, însă îi explicase că nu pot 
merge la el acasă, aşa că le rămăsese casa ei sau nimic. Ceea 
ce în condiţiile date, însemnase chiar nimic. Mirosul, Molly, 
apartamentul mic şi mohorât - niciunul dintre aceste lucruri nu 
era ideal pentru o primă întâlnire. Freyja spera totuşi că va mai 
fi şi o a doua întâlnire, presupunând că data viitoare el va avea 
grijă să-şi trimită copiii să stea cu mama lor. 

— lisuse. 

Freyja se ridică, simțind că i se învârteşte capul. Se lovi de 
noptieră şi o lumânare dintr-un suport de sticlă, care arsese cu 
totul, căzu pe podea şi se rostogoli sub pat. Molly o privea 
sumbru. Când se văzu în oglinda din baie, înţelese şi motivul. 
Ochi roşii, păr zbârlit în toate părţile şi machiajul de ieri 
împrăştiat pe toată faţa, de parcă îl chemase pe Dieter Roth! să- 
i folosească faţa pe post de pânză de tablou. 

— Hristoase. 


1 Artist elveţian cunoscut pentru albumele, imprimeurile, sculpturile şi operele sale 
confecţionate din obiecte găsite, inclusiv resturi de mâncare descompuse. 

Avea un curs peste o oră. Zări mişcare cu coada ochiului în 
oglindă, în timp ce Molly păru să dea din cap dezaprobator. 

Un duş fierbinte, mic dejun şi o plimbare scurtă cu Molly îi 
prinseră de minune. În momentul în care Freyja ieşi din 
apartament, închizându-i uşa în nas unui câine destul de 
nemulţumit, nimeni n-ar fi putut bănui că băuse prea mult vin cu 
o seară înainte. Pe dinafară arăta aidoma cuiva care tocmai se 
întorsese de la o oră de fitness, urmată de un smoothie sănătos 
din morcovi. Pe dinăuntru, mahmureala îşi făcea în continuare 
de cap, căci ţeasta îi ardea de durere şi acidul îi bolborosea în 
stomac. 

Zăpada care se depusese deja când coborâse din taxi cu o 
seară înainte îi scârţâia acum sub picioare. Brusc, îşi aduse 
aminte de o imagine a ei stând acolo, cu capul dat pe spate, cu 
gura deschisă şi limba scoasă ca să prindă fulgii de zăpadă: 
jenată de amintire, aruncă iute o privire înspre clădire, în 
speranţa că niciunul dintre vecinii ei nu fusese martor la 
incident. Toate ferestrele erau întunecate, însă asta nu avu 
darul s-o liniştească; proprietarii erau majoritatea păsări de 
noapte, deci pesemne că cineva tot o văzuse. 

Jură să nu mai bea niciodată. Sau măcar nu aşa de mult şi 
categoric nu în mijlocul săptămânii. 

Vântul ridica zăpada pufoasă, în timp ce Freyja o râcâia de pe 
maşină, suflând-o în toate părţile. Când urcă înăuntru şi trânti 
uşa, o pătură destul de groasă de nea se desprinse de pe capotă 
şi căzu pe parbriz. In loc să coboare şi s-o curețe şi pe aceea, 
porni ştergătoarele, lăsându-le să-şi facă treaba. 

Poşeta de pe scaunul pasagerului conţinea exerciţiile de 
matematică pe care intenţiona totuşi să le predea, chiar dacă 
trecuse peste termenul-limită. Se aşezase la masă şi le 
rezolvase pe toate după ce se întorsese acasă, cu o seară 
înainte, deşi atât scrisul ei de mână, cât şi rezultatele la care 
ajunsese erau un indiciu clar al faptului că, atunci, concentrarea 
îi era un pic înceţoşată. Fără îndoială că soluţiile găsite aveau să 
fie uşor afectate din cauza aceleiaşi lipse de concentrare, însă 
tot avea de gând să le predea. Doar nu era ca şi cum ar fi avut 
la îndemână o versiune a ei ceva mai trează, care să le predea 
cât de curând. Dacă avea de gând să meargă înainte cu acest 
curs, mai bine să predea o prostie, decât nimic. Măcar aşa putea 
obţine o jumătate de punct pentru efort. 

Maşina porni din prima şi Freyja zâmbi, luând-o drept un semn 
că lucrurile urmau să se îndrepte, orice s-ar fi întâmplat legat de 
cursurile ei. Pentru prima oară după foarte mult timp, ieşise cu 
un bărbat de care chiar îi plăcea. Bine, poate că nu era chiar în 
limbă după el, dar asta se putea schimba. În timpul întâlnirii lor 
se tot trezise distrasă de gândurile la Stella, mintea ei tot 
scoțând la iveală instantanee cu oribilele scene din 
cinematograf. Adică un obstacol poate prea dur, peste care 
Kjartan să poată trece cu uşurinţă. lar bărbatul plescăise în timp 
ce mâncau, ceea ce o făcuse să se cutremure. Ea prefera ca 
aceia cu care ieşea la masă să-şi mănânce mâncarea la fel de 
silențios ca un ninja. Totuşi un avantaj pentru el, Kjartan n-avea 
la gleznă o brățară semnalizatoare şi se arătase nerăbdător să 
se întâlnească din nou cu ea, cât mai curând posibil. Aşa că 
juriul încă delibera dacă acesta era sau nu începutul pentru 
ceva. 

Unul dintre subiectele de discuţie de care-şi amintea fusese 
dacă ea trecuse prin trauma bullyingului în copilărie. Îi prinsese 
bine să se destăinuie în faţa cuiva, dat fiind că, la vremea 
respectivă, nu avusese în faţa cui să se deschidă. Baldur n-ar fi 
făcut decât să-i bată pe copiii responsabili, în timp ce bunicii lor 
doar ar fi căzut în genunchi şi-ar fi început să se roage la 
Atotputernicul pentru răspunsuri - adică la acelaşi Dumnezeu 
Atotputernic care se dovedise mai mult decât inutil când Freyja 
avusese nevoie de el. Neavând un umăr pe care să plângă, 
Freyja îşi ţinuse nefericirea doar pentru ea. Până acum. 

Plăcerea provocată de gândul că reuşise să-şi ia această 
greutate de pe suflet fusese umbrită doar de faptul că se 
scăpase şi îi spusese lui Kjartan despre reuniunea clasei din 
weekend. lar acesta a convins-o să meargă şi să-l ia şi pe el cu 
ea. Avându-l pe el alături pentru sprijin, Freyja şi-a dat aproape 
instantaneu seama că acum nu mai merita să-şi verse furia pe 
foştii ei colegi care o tachinaseră. leri-seară i se păruse o idee 
genială, însă în lumina aspră a dimineţii i se părea extrem de 
proastă. Păcat totuşi că, pe când se bucura de seara plăcută, 
trimisese un e-mail către organizatorul reuniunii, anunţându-l că 
până la urmă va fi şi ea prezentă. Alături de partenerul său. Aşa 
că partenerul, Kjartan, ar face bine să-şi ţină promisiunea. 

Freyja doar ce-şi vârâse tema la matematică prin fanta din 
uşa profesorului, când îi sună telefonul. Era Huldar, întrebând-o 

dacă putea trece mai târziu pe la secţie, căci urmau să 
interogheze câţiva minori. Deci cam atât cu planul ei de a-şi 
petrece ziua în bibliotecă. Însă, din fericire, avea timp să 
participe la curs. 

Care se dovedi, mai apoi, o completă pierdere de timp. Freyja 
nu izbuti să ţină ritmul cu slide-urile PowerPoint ce se derulau cu 
repeziciune. Cu toate că-i mai trecuse mahmureala, fusese 
incapabilă să se concentreze la graficele şi la definițiile prelungi 
care-i treceau prin faţa ochilor. În acele momente, pur şi simplu 
nu o interesa impactul ofertei asupra cererii şi viceversa. 
Singura cerere la care se putea gândi ea era pofta de o cola. 

Ticălosul ăla de Huldar păru să înţeleagă dintr-o singură 
privire starea în care se afla ea. În loc să-i ofere obişnuita cafea, 
el pur şi simplu îi dădu ceea ce avea nevoie - o cola plină cu 
zahăr. Cum de ştia, era un mister. Înainte de a urca la etajul lui, 
făcuse un popas la toaletă, ca să-şi verifice înfăţişarea în oglindă 
şi să mai salveze puţin aparențele. Evident, treaba pe care o 
făcuse fusese cam de mântuială. 

— Dă-o pe gât. Ai să te simţi mai bine imediat. Te înţeleg 
perfect. 

Zâmbind, Huldar îi întinse sticla, apoi adăugă: 

— O noapte reuşită, ai? 

Freyja mormăi ceva nedesluşit. El o lăsă singură cu 
Gudlaugur, apoi plecă să-i aducă pe copii. Aşteptarea se dovedi 
uşor stânjenitoare; îşi bău sticla de cola şi inspectorul cel tânăr 
îndrăzni să arunce câteva remarci despre vreme. Tăindu-i vorba 
scurt, îl întrebă: 

— Cine sunt copiii? 

— Prieteni de-ai lui Egill. Unul vine însoţit de mămica. 

— Cine-i Egill? 

— Nu ţi-a spus Huldar? 

Privirea Freyjei îi răspunse la întrebare. 

— Oh! Păi, cazul a căpătat o turnură şi mai proastă. Toate 
indiciile ne spun acum că ucigaşul Stellei l-a răpit pe Egill 
Pâlsson, băiatul care a fost dat dispărut. 

De ieri-seară încoace, Freyja nu acordase prea mare atenţie 
ştirilor; totuşi îşi amintea vag de un titlu şi o fotografie a unui 
adolescent dat dispărut. Însă pur şi simplu presupusese că era 
vorba de vreun copil care căzuse în capcana drogurilor şi tot 
fugea de-acasă. 


VP - 166 


— Presa a făcut cumva legătura? 

— Da, însă, în interesul anchetei, s-au arătat de acord să nu 
publice nimic până mâine-dimineaţă. Mă îndoiesc totuşi că se 
vor ţine de cuvânt. Din nefericire, au aflat prea mulţi prieteni de- 
ai lui. E suficient ca un singur copil să scape ceva pe Facebook 
sau pe vreo altă reţea socială şi presa nu se va mai simţi 
obligată să-şi ţină promisiunea. 

— Când a dispărut? 

— Marţi seară. Dar n-a aflat nimeni până ieri-dimineaţă. 

— Şi încă n-a apărut? 

— Nu, zise Gudlaugur, scuturând din cap. 

— Deci ar putea fi încă în viaţă? 

El şovăi, apoi răspunse cu prea puţină convingere în glas: 

— Teoretic, da. 

Freyja simţi din nou greață la gândul violenţei căreia probabil 
că-i căzuse victimă băiatul; şi de pe urma căreia pesemne că 
suferea în continuare. 

— Şi a circulat acelaşi gen de Snapuri? 

Gudlaugur încuviinţă dând din cap. 

— La fel de brutale ca în cazul Stellei. Deşi atacatorul a 
aşteptat mai mult timp de această dată. Bănuim că vor veni şi 
altele, deşi habar n-avem, pentru că el nu pare să urmeze 
acelaşi tipar. Telefonul lui Egill şi-a făcut apariţia în reţea 
aseară, însă a fost închis imediat şi pe băiat nu l-am găsit la faţa 
locului. De această dată a fost folosit ca să efectueze un apel, 
nu ca să trimită un Snap, însă aşteptăm în continuare un mesaj 
final; dacă făptaşul urmează acelaşi mod de operare ca în cazul 
Stellei. 

Freyja alungă imaginile scoase la iveală de imaginaţia ei. 
Reapariţia lui Huldar, însoţit de trei adolescenţi şi o femeie - 
probabil mama - se dovedi o binecuvântată distragere. 

Nu reieşi imediat care dintre cei trei băieţi era fiul femeii. 
Aceasta avea păr castaniu şi un chip aspru, cu pomeţi 
pronunţaţi şi nas ascuţit, spre deosebire de trăsăturile 
copilăroase ale băieţilor, care erau cu toţii blonzi. Unul era vizibil 
mai înalt decât restul, dar umbla de parcă toţi acei centimetri în 
plus apăruseră pe neaşteptate, peste noapte. Femeia se holba 
sumbru la cefele băieţilor, ignorând în mod deliberat tot ce o 
înconjura. O vizită într-o secţie de poliţie nu se află neapărat pe 
lista majorităţii adulţilor. Insă băieţii îşi suceau capul în toate 

părţile, entuziasmați, şi schimbau replici în şoaptă. 

După ce se aşezară cu toţii la masa mare din sala de şedinţe, 
nerăbdarea băieţilor se mai potoli. Nimic interesant de văzut 
aici, doar un singur monitor negru pe perete, un videorecorder, 
o tastatură fără fir şi o încâlceală de cabluri de calculatoare 
ducând într-un mic dulap. Pereţii vopsiți cu var şi tavanul erau 
complet goi. 

Huldar îşi aşeză palmele deschise pe masă. 

— Bun. Probabil c-ar trebui să încep prin a vă reaminti că 
sunteţi aici doar ca să ne ajutaţi cu ancheta. Niciunul dintre voi 
nu e suspectat de vreo implicare în dispariţia lui Egill. 

Huldar întâlni privirea mamei, care stătea în celălalt capăt al 
mesei. Băiatul de lângă ea păstra faţă de femeie şi de ceilalţi 
băieţi o distanţă cât de mare îi permitea braţul scaunului pe 
care stătea. Fiul ei, presupunea el, îngrozit de faptul că mama 
sa insistase să-l însoţească, pe când celorlalţi băieţi li se 
îngăduise să vină singuri. 

— Freyja, aici de faţă, e psiholog pentru copii. Ea se va 
asigura că nu vom sări calul. Şi vă poate da şi sfaturi, dacă 
doriţi. 

Privirea lui se abătu iar la mamă. 

— Cel mai bine ar fi să nu interveniţi prea mult în timp ce 
punem întrebările, deşi fireşte că nu vă putem împiedica. 

li adresă femeii un zâmbet care spunea totul sau nimic şi ea 
nu făcu decât să privească în jos, dezaprobator. 

Huldar îşi mută atenţia spre băieţi. 

— Cum vă simţiţi? 

Ei murmurară ceva nedesluşit, dar nu avea importanţă, 
întrebarea lui fusese doar o introducere pentru chestiunile mult 
mai serioase ce aveau să urmeze. Huldar începu să pună 
aceleaşi întrebări pe care le adresase şi prietenelor Stellei. O 
dată sau de două ori pomeni numele Freyjei ca să-i liniştească 
pe copii că e perfect normal ca, în împrejurările date, să se fie 
supăraţi sau înspăimântați. Dar ea nu le adresă nicio întrebare, 
lăsând acest aspect doar în seama lui Huldar. Gudlaugur nu 
participă cu nimic la discuţie, ci doar rămase acolo, observând. 
Freyja nu înţelegea care e rolul lui în schemă. Poate că era 
prezent doar în calitate de martor, în cazul în care mama sau 
unul dintre băieţi s-ar fi plâns în legătură cu Huldar. 

Trecu ceva timp până să se încălzească băieţii, însă apoi, 

când începură să-şi dea drumul la gură, se dovedi că nu prea 
aveau chestii interesante de spus. Răspunsurile lor se învârteau, 
mai mult sau mai puţin, în zona celor oferite şi de prietenele 
Stellei. Niciunul dintre ei nu avea informaţii importante de oferit. 
Egill nu avea nicio legătură cu cineva sau cu ceva care să-i 
poată explica dispariţia. Băieţii subliniară cu insistenţă că Egill 
nu fuma şi nu lua droguri. Când Huldar îi întrebă dacă acesta 
bea, răspunsurile lor deveniră evazive şi începură să-şi arunce 
priviri fugare. Pesemne că ar fi fost mult mai direcţi dacă n-ar fi 
fost şi mama prezentă. Doi dintre ei văzuseră clipurile şi al 
treilea părea mai degrabă dezamăgit că nu apucase să le vadă 
şi el. 

— Dacă vă spun numărul trei, care e primul lucru care vă vine 
în minte? 

Reacţiile băieţilor nu-l lămuriră dacă erau sau nu surprinşi de 
întrebarea lui. Începură să-l întrebe la ce se referă: trei legat de 
ceva anume sau pur şi simplu trei din ceva? Huldar trebui să-i 
întrerupă şi să repete întrebarea: 

— Care e primul lucru care vă vine în minte? , 

— Ăă... lăsat în urmă. Ăă... un triunghi. AĂă... Eric Bailly. Ăă... 
timp suplimentar. 

În afară de faptul că dezvăluiau obsesia lor pentru fotbal, 
răspunsurile lor nu aduceau nimic edificator. Deşi, din ce ştia 
Freyja, întrebarea s-ar fi putut referi şi la fotbal. Îşi aduse aminte 
că Huldar o întrebase şi pe ea ceva asemănător la telefon, dar 
nu cumva atunci era vorba de numărul doi? Observă că mama 
devenea din ce în ce mai neliniştită şi că încerca să-şi înfrâneze 
impulsul de a arunca o privire la telefon, ca să vadă câte 
ceasul. 

Dar femeia redeveni atentă când întrebările lui Huldar se 
îndreptară brusc spre un alt subiect. Freyja ciuli şi ea urechile. 

— Egill necăjea un băiat la şcoală la voi, pe nume David. 
Povestiţi-mi despre asta. 

— Ce? 

Băieţii păreau şi mai surprinşi decât când fuseseră întrebaţi 
despre numărul trei. 

— Mama lui Egill a primit o plângere din partea şcolii în 
legătură cu comportamentul fiului ei în privinţa unui băiat cu un 
an mai mic. Din moment ce voi sunteţi prietenii lui cei mai buni, 
trebuie să fi avut cunoştinţă despre bullying - poate că aţi şi luat 

parte la el? 

— Fiul meu nu s-a luat niciodată de nimeni. 

Zbârlită toată, mama se întoarse spre Freyja. 

— Tu n-ai de gând să zici nimic? Mie mi se pare că fiul meu ar 
fi acuzat de ceva. Ni s-a promis că acest interogatoriu e despre 
Egill - ca să ajute poliţia să-l găsească. Nu văd ce are de-a face 
această întrebare cu dispariţia lui. 

Nimeni nu mai zise nimic când ea termină ce avea de spus, ci 
doar lăsară ca liniştea să atârne în aer; un răspuns eficient 
pentru vociferările ei. Freyja se trezi că-i este extrem de greu să 
se controleze, dat fiind că femeia i se adresase ei în mod direct, 
dar reuşi să nu se enerveze, iar femeia nu mai insistă să 
primească un răspuns, părând mulţumită să-i arunce o privire 
înfuriată. Când Huldar vorbi până la urmă, se adresă băieţilor, ca 
şi cum nici nu băgase de seamă explozia de furie a mamei. 

— Ce ziceţi, băieţi? Cât de rău era? 

Aceştia îşi aruncară priviri piezişe unul altuia. Într-un final, cel 
mai mic dintre ei îi răspunse: 

— N-a fost mare scofală. Doar ne băteam joc de el. Ştii, doar 
glume. 

Mama se foi nerăbdătoare. 

— E strigător la cer. Băieți, nu trebuie să răspundeţi. 

— Aşa cum spune şi mama voastră, nu e nevoie să 
răspundeţi... 

Înainte ca Huldar să-şi poată termina ideea, băiatul din mijloc 
îl întrerupse: 

— Nu e mama noastră. E a lui. 

Îşi aţinti degetul mare către băiatul aflat lângă femeie. 

— Mersi. 

Huldar se întoarse către băiatul în cauză. 

— Fiule, cum te cheamă? 

— Uuuh... Thorgeir. Thorgeir Atlason. 

Huldar luă un teanc de hârtii de pe masă şi începu să le 
răsfire în faţa ochilor atenţi ai băieţilor. Găsind ceea ce căuta, el 
citi cu glas tare: 

— „Mori, căcat cu ochi ce eşti. Spânzură-te sau o să te 
spânzur chiar eu”. 

Huldar ridică privirea şi o întâlni pe cea a băiatului, care se 
înroşise la faţă. Apoi continuă să citească: 

— „Cum ar fi să-ţi vâr o sticlă spartă în cur?” 

ÎI privi iar pe băiatul care-şi coborâse ochii în podea. 

— ie asta ţi se pare „doar o glumă”? 

Mama plesni masa cu palmele. 

— Ce...? Cum îndrăzneşti să citeşti chestia aia dezgustătoare 
în faţa fiului meu? Şi a prietenilor lui? 

Huldar ridică privirea. 

— O, abia am început. 

— N-am cuvinte. ŞI tu... 

Femeia îi aruncă Freyjei o privire ucigătoare. 

— Tu ce fel de psiholog pentru copii mai eşti? Sau eşti aici 
doar de decor? Insist să opreşti toate astea. lţi reamintesc că 
băieţii ăştia n-au decât 14 şi 15 ani. 

— Dacă sunt suficient de mari ca să scrie, atunci nu sunt 
suficient de mari şi ca să-şi asculte cuvintele citite cu glas tare? 

— Ce vrei să spui? 

Femeia era prinsă pe picior greşit. 

— Cine a scris astea? 

— Thorgeir, fiul tău. 

Privirea lui Huldar se mută acum la ceilalţi băieţi. 

— AŞ putea citi acelaşi gen de mesaje pe care voi doi i le-aţi 
scris acestui David. E cu un an mai mic ca voi. Preferaţi să vă 
luaţi de copii mai mici, nu-i aşa? 

Niciunul dintre băieţi nu-i răspunse. Mama rămăsese cu gura 
căscată, încercând să înţeleagă ce se întâmpla. 

— Aştept un răspuns de la voi. 

Huldar ridică hârtiile, ca pentru a se pregăti să citească mai 
departe. Fu suficient ca Thorgeir să intervină: 

— Nu mai e nevoie să citeşti. Pare foarte aiurea când o faci. 
Adică, ăă, e complet diferit pe ecran. 

Aruncă o privire în direcţia mamei sale, care îl ignoră. 

În acel moment, se hotărî şi Freyja să intervină: 

— Eu nu sunt de acord. N-are cum să fie mai bine să citeşti 
astfel de mesaje în camera ta, singur. 

Se opri, temându-se să nu se lanseze într-un discurs plin de 
mânie şi să spună o groază de chestii pe care mai apoi să le 
regrete. Ea era prezentă aici în calitate de reprezentant al 
serviciilor pentru copii, nu al fetiţei care fusese odată. Propriul ei 
bagaj emoţional era lipsit de importanţă prin comparaţie cu 
situaţia urgentă: aceea de a găsi un băiat dispărut - şi un 
criminal. 

— Vă recomand să răspundeţi la întrebările poliţiei fără să vă 
mai eschivaţi. Vi s-a oferit o şansă să vă revanşaţi pentru 
comportamentul vostru oribil. Eu, una, aş profita de ea, dacă aş 
fi în locul vostru. 

— Aţi mai trimis astfel de mesaje şi unor fete? Unei fete pe 
nume Adalheidur, de exemplu? Şi mesajele acelea seamănă cu 
cele trimise lui David? „Păcat că eşti prea urâtă ca să fii violată”. 
Sau: „Sper să capeţi SIDA şi să mori, pizdă proastă”. 

— Ajunge! 

Cu mâini tremurătoare, mama îşi desprinse geanta de pe 
spătarul scaunului. 

— Nu mai stau să ascult un singur cuvânt. N-are nimic de-a 
face cu dispariţia lui Egill. Altceva se întâmplă aici. 

Se ridică în picioare, aruncându-şi geanta pe umăr. 

— Thorgeir, tu vii cu mine. Prietenii tăi pot face ce vorei. 

Băieţii nu aşteptară să li se spună de două ori. Aproape că se 
călcară pe picioare în graba lor de a-şi împinge scaunele şi a se 
ridica. 

Cel mai încrezător dintre ei şovăi o clipă, pe când ceilalţi se 
buluceau în urma femeii. Mormăi ceva, fără să privească în ochii 
cuiva: 

— Ta-su' lui David e-un ciudat. Pe el l-aş aresta, dacă aş fi în 
locul vostru. Pun pariu că el l-a luat pe Egill. 

Ţâşni apoi după amicii lui, înainte ca ei să-i mai poată pune şi 
alte întrebări, şi se opri în uşă. Cu spatele la ei, adăugă: 

— Îmi pare rău pentru faza cu David. N-am vorbit serios. Au 
fost doar glume, să ştiţi. 

leşi. 

Rămaseră acolo, conştienţi că, oriunde s-ar fi aflat acum, lui 
Egill i-ar fi fost probabil greu să râdă la glumele prietenilor săi. 
Ba chiar era puţin probabil să mai râdă vreodată. 

Capitolul 24 


Atmosfera din sala de şedinţe nu se înseninase absolut deloc 
acum, că Erla le luase locul mamei şi celor trei băieţi. Huldar 
simţea totuşi o anumită satisfacţie în sinea lui. Interpreta faptul 
că şefa lui voia să discute cu Freyja ca pe un semn că începea 
să nu mai simtă ranchiună la adresa ei. Aşa că se hotărâse să 
rămână şi el, considerând că ar fi fost mai bine să fie şi o a treia 
persoană prezentă, pentru ca lucrurile să nu degenereze. 
Pesemne că şi Erla luase în calcul acest aspect, dat fiind că îl 
adusese cu ea pe Jóel, care acum stătea tolănit pe scaunul lui, 
sorbind-o din priviri pe Freyja - spre nemulţumirea lui Huldar. 

— Dacă am înţeles bine de la tine, se pare că nu există 
precedente ca un adult să manifeste o violenţă extremă 
împotriva unui minor ca urmare a bullyingului? 

Erla se văzu nevoită să încerce să-şi mascheze disprețul din 
glas ca să poată rosti aceste cuvinte. Prin urmare, aproape că 
arăta ca ea însăşi, din zilele ei normale. 

— In cazul ăsta, de ce-ar trebui să luăm în calcul această 
posibilitate? 

Huldar interveni înainte ca Freyja să poată spune ceva. Îi 
părea rău pentru ea. Intuise din prima clipă că suferea din cauza 
unei mahmureli crunte şi ştia din proprie experienţă că era 
foarte greu, în condiţiile date, să formulezi un asemenea 
răspuns în termeni succinţi. 

— Pentru că toate celelalte n-au dus nicăieri, se grăbi el să 
spună. Toate celelalte piste ale noastre s-au dovedit a fi 
fundături. 

Aşa cum se aştepta, Erla se enervă. 

— Cu ea vorbeam, nu cu tine. Ea ar trebui să fie expertul 
nostru de serviciu. 

Se întoarse spre Freyja, care era cam palidă. 

— Faptul că nu există niciun precedent nu înseamnă că nu se 
poate întâmpla, răspunse ea. Dar de tine depinde să investigaţi 
acest aspect. Pentru mine nu e mare scofală. Doar am simţit că 
ar fi bine să-ţi atrag atenţia asupra acestei posibilităţi, mai ales 
având în vedere ce a avut de spus directoarea despre tatăl lui 

Adalheidur, fata care era victima Stellei. 

Freyja îşi ridică puţin bărbia, apoi şi-o cobori la loc. 

— Sugerezi cumva că fiecare tată care-şi iese din pepeni în 
faţa directoarei copilului său e un posibil criminal? 

Replica aceasta era sub demnitatea Erlei, dar Huldar ştia prea 
bine că n-avea rost să-i atragă atenţia. 

— Nu înţeleg cum reuşeşti să-mi interpretezi vorbele în felul 
asta. 

Sângele năvălise în obrajii palizi ai Freyjei, făcând-o să pară 
dintr-odată mai sănătoasă. 

— Insă răspunsul este nu. Sigur că nu. 

Işi trecu limba peste buze şi Huldar surprinse cu coada 
ochiului căutătura pofticioasă a lui Joel. 

— In orice caz, am inclus toate informaţiile pe care mi le-ai 
cerut în cele două e-mailuri. Poate că încă nu le-ai văzut. Aveam 
impresia că îţi fuseseră deja redirecţionate. 

Erla îşi desfăcu braţele şi împinse printurile spre Freyja. 

— Le-am citit, dar nu pot să zic că m-au impresionat prea 
mult. Când ne cheltuim resursele limitate pe un consultant, mă 
aştept la un raport pe măsură, nu la vreo două e-mailuri 
amărâte. 

Huldar putea simţi răceala care răzbătea dinspre Freyja fără 
să se mai uite la ea. Aceasta răspunse înainte ca el să-i poată 
sări iar în apărare: 

— Scuză-mi neînţelegerea, dar am crezut că era urgent, aşa 
că am decis să-ţi trimit noutăţile imediat, în loc să te fac să 
aştepţi raportul final pe care oricum aveam de gând să ţi-l trimit 
cât de curând. 

— In orice caz, continuă Huldar. Lăsând la o parte e-mailurile, 
nu cumva aceasta e întrebarea care ne stă pe buze tuturor: 
acum ce facem? 

Se aşternu o tăcere prelungă pe când cele două femei îşi 
veneau în fire. Jóel se pregătea să intervină, dregându-şi glasul, 
când Erla puse capăt clipelor de tăcere stânjenitoare: 

— L-am căutat pe tatăl lui Adalheidur în sistemul nostru. 

Se opri iar, ca şi cum ar fi vrut să păstreze doar pentru ea 
rezultatele căutării. Huldar bănuia că asta însemna că găsiseră 
ceva. 

— Şi? 


— A ieşit la iveală un incident. 

— Ce fel de incident? 

Deci de aceea se arătase Erla interesată să audă ce avea 
Freyja de zis. 

— O plângere din partea unui vecin. 

— In legătură cu ce? 

Huldar încerca să-şi controleze nerăbdarea. De ce nu putea şi 
ea să scuipe totul mai repede? 

— Zgomote. Strigăte şi urlete. Persoana care a sunat credea 
că e omorât cineva. Doi poliţişti au mers la adresa respectivă, 
dar n-au găsit nimic. Niciun cadavru, nicio victimă. 

— Când s-a întâmplat asta? 

— Acum aproape o lună. 

Erla strânse din buze. Adăugă că îi va arăta şi lui raportul 
după şedinţă; acum nu era momentul sau locul potrivit să intre 
în detalii. Huldar nu obiectă, deşi ardea de nerăbdare să afle 
mai multe. In schimb, rămase tăcut în timp ce Erla o chestiona 
pe Freyja, în mod politicos, din punctul ei de vedere. În principal, 
pe ea o interesau starea de spirit a atacatorului şi tipul de 
comportament care ar fi putut fi declanşat de un stres cronic, în 
cel mai rău caz. Freyja îi răspunse la toate întrebările ca o 
adevărată profesionistă - adică folosind atâţia termeni tehnici, 
încât reuşi să dilueze conţinutul răspunsurilor până ce, într-un 
final, tot ce lăsă să se înţeleagă fu că orice era posibil. În ciuda 
răspunsurilor ei, Erla şi Jóel nu păreau chiar dezamăgiţi. Nu se 
aşteptau ca Freyja să se încumete să exprime o părere proprie 
cu privire la cine i-ar fi putut ataca pe tineri şi de ce. Tot ce 
putea face ea era să le ofere o nouă posibilitate de explorat, 
chiar dacă şi aceasta avea să se dovedească până la urmă o 
fundătură. 

— Dacă am înţeles bine, este extrem de improbabil ca un 
părinte sau orice altă rudă adultă a unei victime a bullyingului 
să răspundă prin violenţă? 

— Da. Bine, de unele altercaţii minore s-a mai auzit. Însă un 
incident serios, care să ducă la moartea cuiva, e puţin probabil. 

Freyja se opri şi Erla îi aruncă o privire scurtă lui Huldar, 
scuturând enervată din cap. Însă redeveni brusc atentă când 
Freyja adăugă: 

— Dar, şi sunt sigură că ştiţi acest lucru, există o mare 
diferenţă între improbabil şi imposibil. 

Erla afişă o expresie indiferentă în timp ce se gândea la 

spusele ei. Când vorbi iar, nu-şi trădă cu nimic părerea la adresa 
acestei afirmaţii: 

— Numele Lauga a ieşit cumva la iveală la un moment dat în 
legătură cu Adalheidur sau când ai făcut cercetările? 

— Eu nu le-aş spune chiar cercetări. Dar, nu, nu-mi aduc 
aminte să fi dat peste acest nume. 

Chipul Erlei rămase la fel de inexpresiv. Huldar nu-şi dădea 
seama dacă şedinţa îşi atinsese scopul sau dacă ea avea de 
gând să renunţe la investigarea acestui aspect al cazului. Erla se 
ridică în picioare. 

— Vom fi nevoiţi să mai chemăm şi alţi minori la interogatoriu, 
aşa că va trebui să fii disponibilă în continuare. Te vom anunţa 
din timp. De asemenea, s-ar putea să-ţi cer să fii prezentă când 
şi dacă voi hotărî să-l interogăm pe tatăl lui Adalheidur. N-ar 
strica să-ţi auzim părerea despre starea psihică a bărbatului. 

leşi din încăpere fără niciun alt cuvânt. Jóel rămase de unul 
singur acolo, pe post de cantitate neglijabilă, privind absent la 
pagina albă din faţa lui. Tot ce scrisese pe ea era data. li lipsise 
agilitatea mentală să ţină pasul cu schimbul rapid de replici 
dintre cele două femei. 

Huldar rămase pe scaun, bucurându-se de stânjeneala lui Jóel. 
Nici Freyja nu schiţa vreo mişcare. După o secundă sau două, 
surprinzând rânjetul zeflemitor al lui Huldar, Jóel îşi înhăţă 
carnetul gol şi se ridică în picioare. Înainte de-a ieşi din 
încăpere, se pipăi prin buzunare după cartea de vizită şi i-o 
întinse Freyjei cu un rânjet răutăcios, sfătuind-o să nu ezite să ia 
legătura cu el dacă avea nevoie de ceva. Nu trebuia neapărat să 
fie în legătură cu ancheta. Apoi îi făcu discret cu ochiul şi fu 
răsplătit cu o privire îngheţată din partea ei. Huldar ar fi vrut s-o 
sărute când ea aşeză pe masă cartea de vizită şi o lăsă acolo, 
după care ieşiră cu toţii din încăpere. 

e 

— Firele de păr nu-i aparţineau ucigaşului. 

Laboratorul se arătase de acord să urgenteze analizarea ADN- 
ului firelor de păr găsite în mâna Stellei. Erla trânti raportul pe 
biroul ei. 

— Fir-ar a dracului! 

Huldar întinse mâna după el şi văzu imediat ce cauzase 
reacţia Erlei. Firele de păr aparţineau unei femei. Îi dădu înapoi 
raportul. 

— Sunt sută la sută siguri? Poate că ar trebui să studiem iar 
înregistrările camerelor video, ca să fim siguri că e vorba de un 
bărbat? Asta ar putea explica de ce n-a izbutit nimeni să 
identifice pe cineva care să semene cu criminalul în mulţimea 
din cinematograf. 

— Mda, poate. 

Erla se frecă la ochi şi continuă: 

— O faci tu, da? Apropo, în sfârşit am primit fişierele de la 
Snapchat, deci calitatea e mult mai bună decât în primele clipuri 
pe care le-ai văzut. Te poţi uita şi tu la ele, deşi nu se văd decât 
braţele  ucigaşului. Oricum, du-te şi studiază cu atenţie 
înregistrările de la cinema. Tipul care s-a ocupat de ele şi-a 
stricat ochii privindu-le, dar poate că tu ai să găseşti ceva. Firele 
acelea de păr au încurcat treaba, pentru că până acum ne-am 
uitat după tipi cu părul cărunt, ceea ce s-a dovedit a fi o 
nenorocită de pierdere de vreme. 

Erla bătu cu degetele în raportul ce conţinea rezultatele 
analizei ADN. Oftând, vorbi mai departe: 

— Nici vânzările de bilete nu ne-au oferit vreo pistă valabilă. 
Deşi poate că asta se va schimba după ce vom identifica un 
suspect. Dacă vom identifica vreunul. 

Işi frecă faţa cu palmele. 

— Ancheta asta ne face pe toţi să părem nişte incompetenti. 

Huldar nu o contrazise. Era suficient să te uiţi la site-urile de 
ştiri. Acum, că dispariţia lui Egill fusese făcută publică, poliţia 
avea de înfruntat critici grele din partea publicului. Lucru perfect 
normal, de altfel, dat fiind că nu se făcuse nicio arestare, în 
pofida zecilor de persoane care fuseseră interogate până acum. 
Pe lângă prieteni şi membri ai familiei, poliţiştii luaseră la 
întrebări şi o mulţime de indivizi cu fapte violente la activ. 
Niciunul dintre ei nu se dovedise a fi un suspect posibil şi 
majoritatea le furnizaseră alibiuri solide, deşi se ştia că printre ei 
se numără psihopaţi care se arătaseră a fi nişte mincinoşi 
extrem de abili, aşadar numele lor rămâneau în continuare pe 
listă. Insă o examinare mai atentă a acestor persoane nu 
scosese absolut nimic la iveală. Şi, în ciuda unei căutări 
minuţioase prin Reykjavik şi prin împrejurimi efectuată de poliţie 
şi de echipele de salvare, nici urmă de Egill. Nici telefonul lui nu 
mai apăruse în reţea. 

— Bine, mă ocup eu, rosti Huldar. Cred că ar merita şi să-i 

facem o vizită tatălui lui Adalheidur. Raportul reprezintă un 
indiciu solid că ceva s-a întâmplat acasă la el. Poliţiştii care au 
ajuns la faţa locului spun că a avut loc un conflict de o anumită 
natură. Şi că explicaţiile lui au fost o aiureală. 

— Nimeni n-a depus vreodată plângere. Am verificat eu. Deci 
poate că totuşi spune adevărul. 

— Care, că o pisică sălbatică a intrat peste el în casă şi l-a 
atacat? Scuteşte-mă. Stropi de sânge pe unul dintre pereţi? Cum 
să faci o pisică să sângereze în timp ce te lupţi cu ea? Şi cum de 
s-a ales cu vânătăile alea pe faţă? Te-ai fi aşteptat să fie zgâriat, 
nu lovit. Potrivit raportului, s-a ales cu un ochi umflat. Cum e 
posibil să-i facă o pisică aşa ceva? 

— Fireşte că n-a fost nicio pisică. Dar poate că s-a luat la 
bătaie cu un amic sau cu un membru al familiei sale. Eu de unde 
dracu' să ştiu? 

Erla îşi trecu o mână prin păr şi scoase un oftat prelung. 

— Dar cineva trebuie să stea de vorbă cu el. Ce-avem de 
pierdut? Deja am discutat cu toţi ceilalţi. 

li făcu semn cu mâna lui Huldar să plece şi se aplecă iar peste 
hârtiile ei. 

e 

Clipurile cu Stella plângând în toaletă şi scenele brutale care 
urmaseră nu fuseseră deloc ameliorate de faptul că acum se 
vedeau la o rezoluţie înaltă. Cu toate astea, Huldar se forţă să le 
urmărească, în caz că i-ar fi scăpat ceva prima oară, însă fără 
rezultat. După aceea urmări înregistrările cu criminalul părăsind 
clădirea cinematografului, târând după el trupul Stellei, dar nici 
de-acolo nu obţinu vreun rezultat, în afară de a-şi întări 
convingerea că aveau de-a face cu un bărbat. Era prea înalt, 
prea masiv, prea puternic pentru o femeie şi n-avea nici urmă 
de eleganţă feminină în mişcări. Dacă părul îi aparţinea 
criminalului, atunci trebuie că era vorba de o femeie neobişnuit 
de mare şi de robustă. 

In pofida suspiciunilor legate de Gudlaugur care nu-i dădeau 
pace, îl convinse şi pe acesta să urmărească alături de el 
înregistrările cu cei veniţi la cinema. În foaier erau atât de mulţi 
oameni, încât n-ar fi stricat să aibă alături încă o pereche de 
ochi. Se aşezară unul lângă altul, cu chipurile aproape lipite de 
ecranul calculatorului, studiind înregistrările făcute în pauze, 
lucru care cerea o atenţie atât de mare din partea lor, încât nu 

avură absolut nicio problemă să ignore cu totul comentariile 
răutăcioase ale colegilor la adresa lor. Dar, cu cât se uitau mai 
mult fără să găsească ceva interesant, cu atât concentrarea lor 
se diminua. 

— Tipul nu e acolo. Sau dacă e, cu siguranţă e îmbrăcat cu 
altceva. 

Gudlaugur puse filmarea pe pauză şi se uită mai îndeaproape 
la colţul ecranului. 

— Nu pricep cum a reuşit să strecoare o canadiană în 
cinematograf. Nu se vede niciun bărbat singur care să aibă o 
geantă cu el în foaier înainte de începerea filmelor. 

Apăsă iar „Play”, murmurând: 

— Unde eşti, ticălosule? 

După ultima pauză, spectatorii începură să dispară unul câte 
unul de pe ecrane, până ce mai rămaseră doar fetele care 
lucrau la chioşc. O urmăriră pe Stella jucându-se cu părul, 
scoţându-şi telefonul şi făcându-şi de lucru cu el, pe când 
celelalte trei fete se apucaseră de curăţenie. Huldar întinse 
mâna spre mouse şi apăsă pe filmarea din pauză făcută de 
cealaltă cameră, pe care apăreau ieşirea de urgenţă şi zona de 
lângă scările care duceau la toaletă. Nicio siluetă dintre cele 
care trecură prin dreptul camerei nu semăna cu bărbatul după 
care se uitau ei, deşi n-aveau de unde să fie siguri. 

— Incredibil cât de puţine persoane mai fumează în ziua de 
azi, zise Huldar arătând cu degetul spre ieşirea de urgenţă. Sunt 
câteva sute de oameni în cinematograf, însă doar cincisprezece 
au ieşit la o ţigară. 

li numărase. Lucru care îl ajutase să rămână treaz. 

Gudlaugur nu-şi luă privirea de la ecran, urmărind cu atenţie 
până ce toţi spectatorii reveniseră înăuntru. 

— Şaisprezece. Au fost şaisprezece fumători. 

— Nu. Cincisprezece. l-am numărat. 

— Eu tocmai i-am numărat în timp ce s-au întors şi au fost 
şaisprezece. 

Atunci li se întâlniră privirile şi Huldar derulă repede până la 
începutul pauzei. Cincisprezece persoane ieşiseră la fumat. 
intraseră şaisprezece. Huldar îşi împinse scaunul şi se duse să o 
cheme pe Erla. Il prinseseră pe omul lor pe cameră. Până la 
urmă, acesta nu-şi cumpărase bilet; ticălosul se strecurase 
înăuntru la ultima pauză. 

Capitolul 25 


Haukur, tatăl lui Adalheidur, nu semăna deloc cu bărbatul 
surprins pe camerele video. Era prea scund şi prea subţirel, deşi 
fireşte că orice om se putea deghiza în cineva mai masiv 
îmbrăcând ceva gros pe dedesubt. Ca să fie şi mai frustrant 
pentru poliţişti, aceştia habar n-aveau cum arăta chipul 
ucigaşului, dat fiind că bărbatul avusese grijă să şi-l ţină ascuns 
vederii când se strecurase înăuntru odată cu fumătorii. Nu 
avusese pe cap o glugă sau o mască Darth Vader, altfel ar fi fost 
identificat imediat pe înregistrări. În schimb, mersese aproape 
lipit de spatele unui bărbat mult mai înalt, aşa că fusese de 
ajuns să-şi ţină capul plecat, ca să fie sigur că trăsăturile n- 
aveau să-i fie zărite pe cameră. Se pare că purtase o haină pe 
deasupra canadienei pe care o avusese apoi pe el în timpul 
atacului. Aşa că poliţiştii presupuneau că îşi ascunsese şi masca 
pe sub haină, din moment ce nu avusese o geantă. 

— Nu ştiu cum se procedează în situaţiile astea, spuse 
Haukur. Să vă invit să luaţi loc în sufragerie sau în bucătărie? 
Doriţi o cafea? Spuneţi doar. 

Se dădu înapoi, permițându-le lui Huldar, lui Gudlaugur şi 
Freyjei să intre. Era limpede că tocmai ajunsese şi el acasă, dat 
fiind că încă mai avea geaca pe el şi luminile erau toate stinse în 
apartament, cu excepţia celei de pe holul îngust. Când Huldar 
sunase, Haukur preferase să se repeadă acasă direct de la 
muncă, pentru a-i întâmpina acolo, pesemne ca să încheie 
treaba înainte să sosească şi soţia lui acasă. Acest amănunt în 
sine sugera că bărbatul avea ceva de ascuns. 

— Cel mai bine ar fi să ne aşezăm într-un loc unde să nu fim 
deranjaţi. Şi nu vom avea nevoie de cafea, mulţumim. 

Huldar avu grijă să nu o calce pe Freyja pe picioare, din 
moment ce se înghesuiseră cu toţii pe hol, încercând să-şi 
scoată încălţările pline de zăpadă. La un moment dat, Freyja 
fusese împinsă în el şi Huldar se simţi încurajat când văzu că ea 
nu sărise imediat să se ferească, doar dacă asta nu se 
întâmplase numai din pricină că pur şi simplu nu avusese 
suficient spaţiu. Preferă să-şi imagineze că n-o deranjase 

apropierea de el. Se simţi dezamăgit când Haukur îi zori în 
sufragerie şi clipa de intimitate se sfârşi. 

Se aşezară cu toţii, Haukur şi Gudlaugur pe fotolii, Freyja şi 
Huldar pe canapeaua care se dovedi mai puţin confortabilă 
decât părea. 

— Nu înţeleg de ce aţi vrut să vă întâlniți cu mine, dar hai să 
terminăm odată. Nu ştiu nimic despre ce s-a întâmplat cu fata 
aceea, aşa cum v-am spus şi la telefon. 

Aruncă o privire către Gudlaugur şi Huldar, nefiind sigur cu 
care dintre ei discutase ceva mai devreme. 

— Suntem nevoiţi să stăm de vorbă cu o mulţime de 
persoane, ca parte a investigaţiilor noastre de rutină. Uneori se 
dovedeşte că oamenii ştiu lucruri despre care nu şi-au dat 
seama că sunt importante. 

Huldar îl privea cu atenţie pe bărbat în timp ce vorbea. 
Haukur stătea drept ca o scândură, cu mâinile pe braţele 
fotoliului, strângând cu palmele capetele rotunjite ale acestora, 
ca şi cum ar fi fost legat într-un scaun electric. Îşi păstrase 
geaca pe el - era verde şi nu foarte diferită de canadiana 
criminalului. Nu-şi invitase musafirii să-şi scoată hainele groase 
cu care veniseră îmbrăcaţi. 

— Ştim ce se petrecea între fiica ta şi Stella, aşa că am vrea 
să-ţi punem câteva întrebări în legătură cu asta. 

Auzind asta, bărbatul continuă să strângă la fel de tare 
braţele fotoliului. Huldar continuă: 

— Cu cine te luptai când a venit poliţia la tine luna trecută? 

Bărbatul părea uluit. 

— Ce treabă are aiureala aia cu Stella? Credeam că voiaţi să 
mă întrebaţi despre ea. 

— Am mai multe întrebări pe care vreau să ţi le pun. Cel mai 
bine ar fi ca pur şi simplu să răspunzi la ele. Cu cine te luptai 
atunci? 

— Nu mă luptam cu nimeni. Urmăream o pisică. Una 
vagabondă. 

— Vecinii tăi - cei care au sunat la poliţie - pretind că au auzit 
strigăte. Din ce ştiu eu, pisicile nu strigă. Nici măcar cele 
vagabonde. 

— Eu strigam. La început, n-am putut goni animalul doar 
ţipând la el. Toată chestia aia a fost o neînțelegere. Vecinul meu 
nu şi-a dat seama că eu făceam tot zgomotul ăla. Nu e ca şi cum 

aş avea astfel de obiceiuri. Uite, le-am zis toate astea şi 
poliţiştilor care s-au înfiinţat atunci la uşa mea. N-au scris şi un 
raport? Sau cei de teapa voastră observă lucrurile doar când le 
convine - de pildă, când sunt în dezavantajul cetăţenilor 
obişnuiţi, ca noi? 

Mulţi dintre cei pe care Huldar îi interogase de-a lungul 
timpului se refereau la ei înşişi cu titlul de cetăţeni. Nici în afara 
orelor sale de program nu era un lucru nemaiîntâlnit. lar el îl lua 
ca pe un semn al faptului că oamenii voiau să se distanţeze de 
identitatea lor personală şi să devină parte dintr-un întreg mult 
mai mare - ca şi cum ar fi vrut să dispară într-o mulţime 
imaginară. 

— Dacă am înţeles eu bine, vecinii tăi au spus că te-au auzit 
pe tine şi pe un alt bărbat prinşi într-o ceartă violentă. Tu ce zici 
de asta? Sugerezi cumva că ai folosit două glasuri diferite când 
încercai să scapi de pisică? 

— Vecinul meu s-a înşelat. Aşa cum le-am spus şi celorlalţi 
poliţişti. Oricum, ce mai contează? Nu cumva credeţi că eu am 
atacat-o pe Stella? Din câte ştiu eu, ea n-a pus niciodată piciorul 
în această casă şi e clar că nu se afla aici când am intrat în 
conflict cu... pisica. 

Huldar schimbă tactica: 

— Am înţeles că ţi-ai pierdut de mai multe ori cumpătul la 
şcoala unde învaţă fiica ta. Că te-ai comportat într-o manieră 
intimidantă, că ai ridicat glasul. Că i-ai abuzat verbal pe 
directoare şi pe alţi membri ai personalului care ţi-au ieşit în 
cale. Ceea ce sugerează că ai căpătat un obicei din asta. Şi nu 
doar cu... pisici vagabonde. 

— Niciun tată normal la cap n-ar fi reacţionat diferit faţă de 
mine. Să nu vă închipuiţi nicio clipă că regret c-am făcut o 
scenă. Ar fi trebuit să mă înfurii mult mai des şi mult mai 
devreme. Conducerea şcolii s-a dovedit complet incapabilă să-i 
asigure fiicei mele un mediu normal şi sigur. Ce-ar fi trebuit să 
fac? Să le spun mulţumesc pentru serviciile lor inutile? 

Maxilarul bărbatului continua să fie încordat şi după ce acesta 
termină ce avea de zis. 

Gudlaugur îşi drese glasul. 

— Ai cont de Snapchat? 

— Dacă am cont de Snapchat? 

Haukur păru perplex la început, apoi îi pică fisa. 

— A, înţeleg. Credeţi că eu n-am auzit ştirile? Fireşte că ştiu şi 
eu despre mesajele pe care ucigaşul Stellei le-a trimis prietenilor 
ei. Dacă am cont de Snapchat? Da. Şi n-are jumătate de ţară? 
Faptul că am cont de Snapchat înseamnă cumva că am omorât- 
o pe Stella? Nu. Chiar şi aşa, eu am omorât-o? Nu. Doar pentru 
c-am bătut puţin cu pumnul în masă la şcoală nu înseamnă că 
sunt capabil de crimă. Oricine îşi poate pierde cumpătul. 

li aruncă o privire nimicitoare lui Gudlaugur. 

— Dacă într-adevăr credeţi că am omorât-o pe Stella, îmi pare 
rău pentru voi. Pentru că vă înşelaţi amarnic. 

In sfârşit Gudlaugur părea să se fi obişnuit cu astfel de 
manifestări. Insultele bărbatului nu-l afectau în niciun fel. Fireşte 
că auzise şi altele mult mai rele - Huldar fusese prezent la unele 
dintre porcăriile care-i fuseseră aruncate în faţă. Astfel de lucruri 
veneau la pachet cu slujba. Chiar de curând, Huldar îl auzise pe 
un beţivan pe care-l arestaseră numindu-l pe Gudlaugur fascist 
neonazist cretin şi poponar împuţit cu fetiş pentru uniformă. În 
ambele ocazii, Gudlaugur păruse afectat de acele cuvinte, însă 
de data asta nici măcar nu clipi. 

— O urmăreai pe Stella pe Snapchat? 

— Cât de proşti puteţi fi? De ce aş urmări o fetiţă pe 
Snapchat? Mai ales una care răspândeşte mizerii despre fiica 
mea - inclusiv pe afurisita aia de aplicaţie. Nu. Nu o urmăream 
pe Stella pe Snapchat. Contul meu este privat, am foarte puţine 
contacte şi ea nu se afla printre ele. Oricum, pot număra pe 
degetele de la o singură mână ocaziile în care am folosit 
aplicaţia. 

— Iţi putem vedea telefonul? 

Huldar preluă cu eleganţă ştafeta de la Gudlaugur. De multe 
ori dădea roade să alterneze rolurile, prinzându-l pe picior greşit 
pe cel interogat, făcându-l să se simtă nesigur de unde anume 
venea următoarea întrebare. Işi dorea să-i fi cerut şi Freyjei să 
intervină. Însă acum era deja prea târziu; ea doar stătea şi 
asculta, fără să rostească o vorbă. 

— Dacă foloseşti Snapchatul atât de puţin precum pretinzi, n- 
ar trebui să ne ia mult să-ţi verificăm istoricul contului. 

— Vreţi telefonul meu? 

Bărbatul îşi descleştă degetele de pe mânerul drept al 
fotoliului şi-şi duse instinctiv mâna la buzunarul hainei. 

— Nici nu încape în discuţie. N-aveţi niciun drept să mi-l 


VP - 183 


cereti. 

— Nu. 

Huldar îşi reaminti că asta nu însemna neapărat că bărbatul 
avea ceva de ascuns. El, personal, n-ar fi acceptat să-şi dea 
telefonul pe mâna unui străin, chiar dacă doar din pricina 
tonelor de poze, e-mailuri, mesaje şi alte informaţii care se aflau 
acolo. Nu chiar toate nevinovate. 

— Înţeleg că nu doreşti să ne oferi acces neîngrădit la 
telefonul tău, dar te-ar deranja să deschizi Snapchatul pentru 
noi şi să ne arăţi ce ai acolo? 

— Nu. Nici nu mă gândesc. Dacă-mi vreţi telefonul, va trebui 
să veniţi cu un mandat. Acolo am chestii personale şi nu vreau 
să vă băgaţi voi nasul în ele. 

— Numele Lauga îţi spune ceva? 

Deşi lui Huldar i-ar fi plăcut să-l mai preseze asupra chestiunii 
cu telefonul, ştia că era inutil. Şi că n-ar fi avut prea multe de 
câştigat dacă solicita un mandat şi punea mâna pe telefon, dat 
fiind că întârzierea i-ar fi putut oferi timp lui Haukur să facă rost 
de un telefon nou şi să scape de cel vechi. 

— Lauga? 

Haukur se gândi câteva clipe. 

— Nu. 

— Dar Gudlaug sau Snj6laug? Sau alte nume care se termină 
în -laug? 

— Da. Lucrez împreună cu o femeie pe nume Arnlaug. Şi amo 
nepoată care se numeşte Sigurlaug. Are 11 ani. E şi ea 
suspectă? 

— Femeia cu care lucrezi - care e numele ei de familie şi cu 
ce se ocupă? 

Gudlaugur scoase din buzunar un pix şi un carnet. Cercetaş 
de mic, cercetaş pentru totdeauna. 

— Cred că glumeşti? 

— Nu. 

Gudlaugur îşi ridicase deja pixul, aşteptând. 

— Ăă... numele ei de familie e Torfadóttir, cred. Se ocupă cu 
statele de plată. 

În timp ce Gudlaugur îşi nota aceste informaţii, Huldar profită 
de ocazie ca să-l întrebe pe bărbat despre cum fusese hărţuită 
fiica lui şi ce rol avusese Stella în episodul ăsta. Urmă o poveste 
lungă şi deprimantă, Freyja părând cel mai puţin surprinsă de 

ea. În decursul acestei anchete. 

Huldar văzuse o mulţime de comentarii abuzive de care s-ar fi 
lipsit bucuros să le citească, dar, chiar şi aşa, tot se mai văzu 
nevoit ca, din în când, să-l întrerupă pe bărbat şi să-l întrebe 
dacă nu cumva exagerează. Haukur vorbea repede, abia 
oprindu-se ca să tragă aer, cu nodurile degetelor albite pe 
braţele fotoliului. Apoi, brusc, aerul păru să-i părăsească trupul 
ca dintr-un balon spart. Slăbindu-şi strânsoarea, lăsă capul în 
jos. 

— Lucrurile au atins punctul culminant primăvara trecută. S-a 
dovedit că băiatul acesta de la ţară pe care Adda şi-l făcuse 
prieten pe Facebook de fapt nu exista. Stella şi amicele ei îi 
inventaseră profilul doar ca să-mi umilească fiica. Ca să o facă 
să se deschidă, apoi să folosească mărturisirile ei ca să râdă de 
ea. 

Încheieturile i se albiră din nou. 

— După aceea a încercat să se sinucidă. 

— Da, am auzit despre asta. 

Freyja le comunicase deja ce aflase de la directoare, însă 
Huldar nu se aşteptase ca tatăl fetei să aducă în discuţie acest 
subiect. 

— Oh! 

Trupul lui Haukur fu străbătut de un fior. Nu părea să-i pese 
de unde auziseră despre asta. 

— A luat nişte pastile pe care le-a găsit în bufet. Un pumn 
întreg din toate medicamentele prescrise pentru cei din casă. 
Din fericire, le-a vomitat imediat, dar ar fi putut fi foarte rău. 
Mult mai rău. 

— După aceea a primit consiliere? 

Freyja reuşi să vorbească pe un ton cald, blând, fără să pară 
că vrea să i se bage pe sub piele. Huldar n-ar fi izbutit să 
vorbească aşa nici dacă şi-ar fi uns gâtul cu ulei. 

— Nu. N-am raportat acest lucru. Ce sens ar fi avut? Nimeni 
nu poate face nimic. Credeţi-mă, am încercat tot ce se putea. 
„Nu ştim, nu putem, n-avem voie”. Acestea sunt răspunsurile pe 
care le primesc. De ce credeţi că mi-am ieşit din pepeni la ea la 
şcoală? Din cauza unei ore de islandeză anulate? 

De data asta fu rândul Freyjei să scoată ceva din buzunar. Nu 
era un carnet, ci o carte de vizită, pe care i-o întinse bărbatului. 

— Acestea sunt datele de contact ale unui psiholog pe nume 


VP - 185 


Kjartan Erlendsson, specializat în cazuri de bullying. Îți 
recomand să o duci pe Adalheidur să o vadă. S-ar putea ca el să 
nu fie în stare să rezolve problema, însă ar putea-o ajuta să 
înfrunte realitatea. Dacă fata a încercat deja să se sinucidă, e 
vital să obţină ajutor psihiatric. Dacă vrei, îi pot cere să o vadă 
imediat. E foarte căutat. 

Haukur luă cartea de vizită. 

— Serios? Mi-l recomanzi pe tipul ăsta? 

— Da. V-aţi întâlnit deja? 

— De fapt, eu am apelat la el. Am mers eu însumi la câteva 
şedinţe. Speram că-mi va putea oferi nişte sfaturi legate de cum 
să gestionez situaţia, dar n-aş putea spune că mi-a fost de prea 
mare ajutor. 

Oricum, puse cartea de vizită în buzunar, fără să precizeze 
dacă avea sau nu de gând să urmeze sfatul Freyjei. In timp ce 
încerca să-şi închidă buzunarul la loc, Huldar îl întrebă: 

— Cum te-ai simţit când ai auzit că Stella e moartă? Ţinând 
cont de ceea ce tocmai ne-ai spus. 

— Cum m-am simţit? 

Bărbatul scoase un hohot de râs sec. 

— Ca să fiu complet sincer, am fost uşurat. Nu chiar 
satisfăcut, ci uşurat. A fost o senzaţie bizară, căci ştiam că ar fi 
trebuit să fiu şocat, dar pur şi simplu n-am putut să simt aşa 
ceva. 

Le privi şi el, la rândul său, chipurile, în timp ce poliţiştii 
stăteau şi-l studiau, aşteptându-l să continue. 

— Dar nu eu am omorât-o. 

— Unde te aflai duminică seară? 

Deşi lui Huldar i se părea că omul era sincer, doar cuvântul 
său nu era suficient. Oamenii pot minţi foarte convingător. Nu 
trebuie să fii cine ştie ce înzestrat pentru asta, ci doar să simţi o 
puternică dorinţă de-a scăpa de ceva. 

— Am fost la un antrenament de fotbal. Cu nişte tipi în vârstă. 
Ne antrenăm în fiecare duminică seară, de la şapte la opt şi 
jumătate. După aceea mergem în pub. Dacă vreţi, vă pot da 
numele celorlalţi băieţi, deşi aş prefera să nu începeţi să-i 
sunaţi, însă dacă asta vă va convinge să mă lăsaţi în pace, ar 
merita. 

Gudlaugur notă conştiincios datele de contact ale celor trei 
bărbaţi, în timp ce Haukur i le citea din telefon. Işi ţinea ecranul 

înclinat, pentru ca ei să nu-l vadă. Era greu de ghicit motivul, 
doar dacă nu era vorba de paranoia. Gudlaugur îşi închise 
carnetul. 

— Şi soţia ta? Ea unde se afla în seara de duminică? 

— Soţia mea? 

Bărbatul era uluit. 

— Doar nu credeţi că e şi ea implicată în asta? Sunteţi 
nebuni? 

— Unde era? Preluă Huldar controlul. Presupun că nu se 
antrena la fotbal, cu tine? 

— AG... era acasă. 

Haukur păru că se străduieşte să-şi amintească, apoi repetă, 
pe un ton mai încrezător: 

— Da. Era acasă. 

— Mai poate confirma cineva asta? 

— Să o confirme? Nu. 

— Dar fiica ta? Adalheidur? Era şi ea acasă? 

— Adda? Cred că da. Deci ele ar putea depune mărturie una 
pentru alta. 

Părea uşor nesigur. Ca şi cum şi-ar fi adus aminte de ceva ce 
nu era dispus să împărtăşească şi cu ei. Deschise gura, lăsând 
să i se vadă puţin dinţii, apoi o închise la loc. Strâns. 

— Soţia ta are părul scurt? întrebă Gudlaugur. Ai cumva vreo 
fotografie recentă de-a ei? 

— Ce treabă are părul ei cu asta? 

Puţinul autocontrol pe care Haukur îl arătase până atunci 
dispăruse cu totul. Privirea i se muta cu repeziciune de la unul la 
altul, oprindu-se asupra Freyjei, pe care în mod limpede o 
considera cel mai probabil aliat al lui. 

— Soţia mea n-are absolut nicio legătură cu Stella. 

— Are părul scurt? întrebă Gudlaugur, netulburat. 

— Da. E asta o crimă? făcu Haukur, care smuci apoi din cap, 
uitându-se la Freyja. Ce dracu' e asta? Nici măcar nu ştiţi dacă 
sunteţi în căutarea unui bărbat sau a unei femei? 

Freyja nu răspunse, ci doar repetă întrebarea lui Gudlaugur: 

— Ai o fotografie cu ea? 

— Da, pe telefon. Dar nu v-o dau. 

Huldar nu vedea niciun motiv să insiste. Ar fi putut găsi foarte 
uşor o poză cu soţia lui pe internet - doar dacă nu cumva era 
singura femeie din Islanda fără Facebook. 

— Bun, aş zice că am terminat aici. Am stabilit deja că tu erai 
la fotbal cu băieţii şi că soţia ta era împreună cu fiica voastră. 
Posibil. Sau poate singură. 

Huldar strânse din buze şi adăugă: 

— Sau în cu totul altă parte. 

Se pregăti să se ridice. 

— Cred că avem tot ce ne trebuie. Deocamdată. 

e 

Ţigara nu avea gustul pe care-l ştia el. Poate că de vină era 
curtea mohorâtă din spatele secţiei de poliţie; sau poate că era 
iritaţia pe care o simţea în cerul gurii, după ce se arsese cu 
sandvişul pe care şi-l încălzise la noul cuptor cu microunde din 
cantină. Chiar şi aşa, Huldar continuă să fumeze. La urma urmei, 
doar de asta ieşise afară, în frigul ăsta muşcător. 

Simţea o nevoie disperată să gândească limpede. Activitatea 
ferventă din departament atinsese noi cote, lucru care îi 
îngreuna concentrarea la birou. Avea nevoie de tihnă şi de 
linişte ca să-şi poată sistematiza gândurile. Vizita făcută acasă 
la tatăl lui Adalheidur nu adusese nicio clarificare în plus în afară 
de confirmarea faptului că bărbatul avea ceva de ascuns. 
Acelaşi lucru era valabil şi în cazul asistentei, Asta. Mintea lui 
refuza să se mai gândească la faptul că şi Gudlaugur rămânea la 
fel de secretos. Problema era că majoritatea oamenilor au câte 
ceva de ascuns. Dacă lumea ar fi ştiut cât de puţină importanţă 
acorda poliţia unor nereguli minore când era ocupată cu o 
anchetă majoră. Mai cu seamă când un tânăr era dat dispărut, 
presupus mort. 

Haukur avea clar ceva de ascuns. Când Huldar îşi aducea 
aminte de discuţia pe care o purtaseră mai devreme, era ca şi 
cum ar fi urmărit un film pe tabletă când wirelessul nu funcţiona 
cum trebuie, făcând ca imaginea să devină brusc pixelată. De ce 
nu voise să le arate contul de Snapchat? Dacă primise sau 
trimisese ceva incriminator, atunci probabil că-l făcuse deja 
dispărut. Cu greu s-ar fi putut crede că ar fi păstrat o astfel de 
probă. Aşa că Huldar nu-şi putea închipui decât că bărbatul voia 
să ascundă pe cine urmărea pe Snapchat. 

Însă telefoanele date prietenilor lui Haukur confirmaseră că 
acesta chiar fusese la fotbal cu ei în seara în care fusese atacată 
Stella şi, presupunând că cei trei prieteni nu minţeau cu toţii, cu 
greu s-ar fi putut strecura neobservat de acolo, în afară de cazul 

în care ar fi putut pleca să se uşureze la pub, după aceea. Poliţia 
încă nu reuşise să dea de soţia lui, însă firele de păr găsite în 
pumnul Stellei puteau fi foarte bine ale ei, judecând după 
imaginile cu ea găsite pe internet. In orice caz, aceleaşi 
fotografii arătau clar că femeia nu era nici suficient de înaltă, 
nici suficient de masivă ca să poată fi persoana de pe 
înregistrările camerelor de supraveghere de la cinema. 

Identificaseră o altă imagine a criminalului, de data asta în 
timp ce acesta îşi îndrepta telefonul către chioşcul unde servea 
Stella. Încă o dată, avusese mare grijă să-şi menţină chipul 
ascuns. Presupuneau că îi făcuse o poză Stellei, deşi lucrul 
acesta nu putea fi confirmat. Era foarte uşor să rateze 
momentul respectiv, aşa cum se întâmplase şi cu intrarea lui în 
pauza filmului. Deci nu era de mirare că inspectorii nu-l zăriseră 
de prima dată. Era greu să-l identifici în agitația mulţimii din 
foaier, mai cu seamă că, până atunci, ei căutaseră un bărbat 
îmbrăcat cu o canadiană închisă la culoare, nu cu un pardesiu. 

Tot nu găsiseră un instantaneu cu el în timp ce se strecura în 
spatele panoului de publicitate şi bănuiau că asta se întâmplase 
când lumea ieşea iar în holul principal. Dar cel puţin era limpede 
că Stella nu făcuse absolut nimic la cinematograf în seara aceea 
ca să provoace un atac furibund din partea bărbatului, dat fiind 
că cei doi nu interacţionaseră în niciun fel unul cu altul. 

Unul dintre detaliile de care trebuiau în continuare să se 
ocupe era ce anume se întâmplase cu pardesiul bărbatului. 
Cinematograful fusese cercetat imediat după atac, însă fără 
niciun rezultat. Tot ce găsiseră fuseseră un fular şi două mănuşi 
desperecheate sub scaunele din sălile de proiecţie. Echipa care 
se ocupase de locul faptei nu căutase dinadins un pardesiu, din 
moment ce nu se ştia nimic despre aşa ceva la acel moment, 
însă un obiect vestimentar atât de mare n-ar fi putut trece 
neobservat, aşa că mergeau pe ideea că bărbatul îl păstrase pe 
sub canadiană, cu pulpanele strânse dedesubt. Lucru care l-ar fi 
făcut să pară şi mai masiv decât era de fapt, ceea ce arunca un 
semn de întrebare asupra constituţiei sale adevărate. Ar fi putut 
fi la fel de firav precum Haukur, sau precum mama lui 
Adalheidur, de fapt. Singura problemă era că amândoi erau mai 
scunzi decât părea să fie criminalul. 

Însă cea mai importantă întrebare care continua să nu le dea 
pace era: cine anume era şi unde se afla victima cu numărul 

unu? 
Huldar mai trase un ultim fum, apoi îşi stinse ţigara şi o 
aruncă în cel mai apropiat coş de gunoi. 

Capitolul 26 


— Am cerut permisiunea să fac testul ADN al părului prin baza 
de date deCODE. Verificarea lui prin CODIS n-a scos la iveală 
niciun rezultat. 

Erla părea sătulă până-n gât. Teancurile de hârtii de pe biroul 
ei se înălţaseră şi mai mult. Dacă lucrurile aveau să continue la 
fel, mouse-ul şi tastatura urmau să-i fie înghiţite cu totul cât de 
curând, iar pentru o ceaşcă de cafea n-avea să-i mai rămână 
niciun pic de loc. 

— Am argumentat că firele de păr ar fi putut proveni de la o 
victimă pe care încă n-am găsit-o, victima numărul unu. Şi că 
acestea au ajuns în pumnul Stellei în maşina criminalului. Am 
subliniat faptul că, dacă am avea la dispoziţie un nume, atunci 
am fi în stare să o salvăm pe femeia aceasta, dacă ar mai fi încă 
în viaţă. Insă, în principal, sper ca numele să ne ducă la criminal. 

— În ordine. 

Lui Huldar nu-i trecea prin cap nimic inteligent de spus. Faptul 
că cererea lor fusese din start refuzată era un indiciu clar că 
ancheta nu se îndrepta în nicio direcţie şi că cei din conducere 
erau disperaţi. Nici nu era de mirare. Trecuseră deja patru zile 
de la atacul asupra Stellei şi statisticile nu erau nicidecum de 
partea lor. De regulă, te aştepţi să găseşti criminalul în primele 
douăzeci şi patru de ore; de obicei, de îndată ce e găsit 
cadavrul. Spre deosebire de cei asemenea lor din marile oraşe 
din străinătate, ucigaşii islandezi erau în mod normal găsiţi 
aşteptând lângă cadavru când sosea poliţia. Nu mereu totuşi. lar 
astfel de cazuri erau greu de rezolvat. Huldar nu-şi închipuia că 
aveau să obţină aprobarea să folosească baza deCODE. Era cel 
mai normal lucru pe care l-ar fi putut încerca de fapt, însă în 
minte nu-i venea nici măcar un exemplu când poliţiei i se 
îngăduise accesul la baza de date a companiei specializate în 
genetică. Probabil că acest lucru contravenea tuturor legilor 
privitoare la intimitate, altfel ar fi avut la dispoziţie această 
opţiune ori de câte ori ar fi pus mâna pe vreo probă de ADN. 

— Vreo şansă să obţii undă verde? 

— Nu prea. Puțin probabil, dar nu imposibil. Nu acesta e noul 

nostru motto? 

Erla închise ochii şi oftă, vlăguită. 

— Autoritatea de Protecţie a Datelor va avea ultimul cuvânt 
de spus. Se pare că au refuzat permisiunea în legătură cu un 
caz de paternitate în care tatăl decedase, pe baza faptului că 
subiectul în cauză nu-şi dăduse acordul ca ADN-ul său să fie 
folosit în alt scop decât cercetarea genetică. Mă rog doar ca de 
data asta să nu ia în calcul acest aspect, dat fiind că miza ar 
putea fi chiar viaţa persoanei în cauză. De aceea am insistat pe 
posibilitatea că părul poate proveni de la victima numărul unu. 

— iți ţin pumnii, zise Huldar şi continuă după o secundă: 
Apropo, ce se întâmplă cu asistenta? Încă mai faci cercetări în 
privinţa ei? 

Erla se uita la hârtiile din faţa sa. Nu părea deosebit de 
preocupată de conţinutul lor, ci doar le răsfoia distrată, în timp 
ce vorbea. 

— Nu. Deocamdată am oprit verificările în cazul ei. Nu le pot 
justifica bazându-mă doar pe intuiţie. Dar asta s-ar putea 
schimba. Trebuie să apară până la urmă ceva care să 
stabilească o legătură între ea şi unul dintre copii sau celălalt. 

Huldar nu făcu decât să dea din cap. Însă ştia foarte bine ce 
se afla de fapt în spatele acestei decizii care n-o caracteriza. De 
obicei, Erla îşi urma propriile convingeri, indiferent de 
consecinţe. Însă auzise şoptindu-se prin departament tot felul 
de bârfe aiurea despre natura interesului ei la adresa infirmierei. 
Complet absurde, însă, până la urmă, bârfa n-are nevoie de o 
bază reală ca să se răspândească precum un incendiu scăpat de 
sub control. Sau să reînvie. Mai demult, înainte ca Erla să devină 
şefa departamentului, înainte ca secţia să înceapă să vuiască 
din pricina aventurii ei de-o noapte cu Huldar şi a anchetei 
ulterioare legate de hărţuirea sexuală la care el ar fi fost supus, 
o mulţime de oameni o bănuiau că ar fi lesbiană: avea părul 
scurt, făcea treaba unui bărbat şi nu era dispusă să sară în patul 
fiecărui membru al echipei care încerca să o ademenească. Aşa 
că nu mai era nevoie de nicio dovadă. 

Huldar nu credea nici în ruptul capului că exista vreun 
sâmbure de adevăr în toate astea, însă lucrul acesta era 
irelevant. Poziţia ei se clătina, aşa că de aceea începuse iar să 
circule acel zvon; echipa ei nu-şi mai făcea griji că trebuie să-i 
rămână în graţii. Toate acele şuşoteli despre orientarea ei 

sexuală i se păreau desprinse din secolul trecut; şi doar scoteau 
la iveală cât de disfuncţional era mediul de lucru de la 
Investigaţii Criminale. Homosexualitatea nu mai putea fi 
considerată o problemă în majoritatea birourilor din ziua de azi; 
şi cu siguranţă nu mai era motiv de bârfă. Dar nu asta conta. 
Dacă n-ar fi fost vorba de preferinţele sale sexuale, colegii ei ar 
fi găsit alt motiv de discuţie: o problemă cu alcoolul, că 
obişnuieşte să joace la pariuri, tot felul de chestii din astea. 
Păcat că relaţia lor era prea fragilă ca el să-i poată atrage 
atenţia asupra acestor lucruri şi să o sfătuiască să ignore 
zvonurile. 

— Din întâmplare, ştiu că Asta lucrează în tura de noapte în 
următoarele câteva zile, zise el. Dacă n-ai nimic împotrivă, aş 
vrea să trec mai târziu pe la spital şi să încerc să port acolo o 
discuţie cu ea. Poate voi reuşi să o conving să se deschidă. 
Nimeni nu vrea să primească o vizită din partea poliţiei acolo 
unde lucrează. M-am gândit că m-aş putea îmbrăca în uniformă 
- ca să le spulber orice îndoială a colegelor ei în legătură cu ce 
anume reprezint. Dar, mai întâi, vreau să-ţi propun ceva. 

— Ce anume? întrebă Erla lipsită de entuziasm. 

— Ce-ai zice ca tu şi cu mine să mergem să-l vizităm pe tatăl 
băiatului de care se lua Egill? ţi va oferi ocazia să scapi o vreme 
de muntele ăsta de hârţoage şi, totodată, poţi lua şi un pic de 
aer proaspăt. 

Spre marea lui surpriză, Erla nu-i respinse imediat sugestia. 

— Poate se va dovedi că Stella şi Egill se cunoşteau până la 
urmă - poate că fără să o ştie totuşi. Majoritatea comentariilor 
abuzive pe care le distribuiau pe internet erau sub nume false. 
Poate că victimele lor s-ar fi putut alia şi ar fi putut să-l atace pe 
Egill. Cine ştie? Poate tatăl băiatului a aflat despre bullying şi a 
vrut să facă să înceteze chestia asta. 

— Cred că glumeşti. 

— Nu. Nu neapărat. Tot ce are legătură cu acest caz e atât de 
bizar, încât cine ştie cât de puţin probabilă se va dovedi până la 
urmă soluţia? 

Huldar aştepta, oferindu-i timp de gândire. Când i se păru că 
ea avea totuşi să-l refuze, adăugă: 

— Poate că fetelor le e teamă tocmai de legătura cu Egill pe 
care am putea-o descoperi. 

— Nu. Deja ştim care era legătura. 


VP - 193 


— Ce? 

Huldar nu auzise nimic despre acest lucru. 

Erla scotoci prin hârtiile de pe birou, apoi trase spre ea nişte 
coli din vârful unui teanc, pe care i le dădu lui Huldar. 

— Tocmai am găsit asta. 

Huldar cercetă cu privirea ceea ce până la urmă se dovedi a fi 
o pagină de Facebook scoasă la imprimantă. Numele lui 
Adalheidur apărea sub imaginea unei enorme perechi de sâni 
acoperiţi cu un sutien ridicol de minuscul. Nimic altceva nu mai 
era vizibil: capul, membrele şi torsul, toate fuseseră tăiate. 
Alături de numele ei se afla o adresă de e-mail: 
fuckmegoodGgmail.com. 

— Ce naiba? făcu el. 

Răsfoind şi paginile următoare, dădu şi peste alte fotografii: 
unele erau instantanee normale cu Adalheidur complet 
îmbrăcată, altele  înfăţişau trupuri feminine fără cap, 
semidezbrăcate, într-o varietate de poziţii sexuale. Acestea erau 
însoţite de conversații între ea şi alţi utilizatori ce păreau să se 
refere la preţurile unor diverse acte sexuale. Huldar ridică 
privirea, nedumerit. 

— Hristoase. Adalheidur se vinde pe bani? Poate şi Stella şi 
amicele ei? 

Erla întinse mâna după hârtii şi le aşeză în vârful teancului. 

— Nu este ceea ce pare. Suntem destul de siguri că 
Adalheidur n-are nimic de-a face cu asta. Tipul de la IT spune că 
a găsit un link către pagină când a verificat istoricul de căutări 
pe internet al Stellei. La început, n-a putut intra, însă apoi a 
reuşit să dea de numele de utilizator şi de parola contului fals pe 
care Stella l-a creat pentru Adalheidur. Fata l-a folosit ca s-o 
înregistreze cu această pagină de prostituție pe Facebook. Deşi 
e un grup închis, el a reuşit să obţină acces la cont folosind 
datele false. Fetele au mai creat şi o adresă de e-mail pentru 
Adalheidur, astfel încât cei interesaţi să poată intra în contact cu 
ea. Trebuie să fii al naibii de ingenios ca să visezi la ceva atât de 
meschin. 

Huldar arătă către pagini. 

— Nu trebuie să fii neapărat un geniu ca să-ţi dai seama că 
imaginile nu se potrivesc. Chipul lui Adalheidur nu apare în 
niciunul dintre instantaneele cu ea goală. 

— Nu, dar fii serios, Huldar; nu e nevoie să-ţi spun eu că a 

devenit deja ceva normal să pui imagini cu ţâţe sau funduri care 
nu aparţin femeii în cauză. Pe clienţi nu pare să-i intereseze 
acest detaliu. 

— ŞI? 

— Nimic, deocamdată. Încercăm să dăm de urma bărbaţilor 
care au luat legătura cu Adalheidur prin intermediul acestei 
pagini sau pe adresa de e-mail creată de Stella. Aproape toţi 
clienţii interesaţi au profiluri false, însă departamentul de IT 
lucrează non-stop ca să-i identifice, zise Erla ridicând din umeri. 
Cine ştie? Poate că unul dintre tipi a cedat nervos când a 
descoperit că a fost tras pe sfoară şi a decis să plătească cu 
aceeaşi monedă. Din ce-am aflat până acum, Stella ar fi putut 
folosi informaţiile ca să-i şantajeze. Nu avem încă nicio dovadă 
în acest sens, dar s-ar putea să găsim totuşi ceva dacă săpăm 
mai adânc. 

Huldar nu zicea nimic în timp ce digera această teorie. 

— Şi care-i legătura lui Egill cu tărăşenia asta? A creat şi el un 
profil pentru cineva pe această pagină? 

Toate informaţiile pe care le primise până acum de la 
departamentul de IT, înainte de a-i interoga pe prietenii lui Egill, 
implicaseră comentarii abuzive şi câteva postări care ar fi putut 
fi catalogate drept ameninţări directe. Nimic care să aibă de-a 
face cu pornografia sau prostituţia. 

— Încă e neclar. N-am găsit nimic, însă băieţii îi verifică iar 
calculatorul, pe baza acestei idei. La urma urmei, există, de 
asemenea, şi o mulţime de pagini pentru băieţi de închiriat. 

— Hmm... 

Huldar nu mai avea nimic de zis momentan. Ar fi fost 
prematur să facă orice fel de speculație. 

— Atunci, doar staţi şi aşteptaţi? 

— Da. 

— Deci n-ai niciun motiv pentru care să nu vii cu mine? 

Erla aruncă o privire prin peretele de sticlă către spaţiul 
deschis înţesat de birouri. Huldar se întoarse pe jumătate, 
întrebându-se ce anume îi atrăsese atenţia femeii, dar nu zări 
nimic ieşit din comun. Colegii săi erau ocupați până peste cap, 
majoritatea aflându-se la calculator sau la telefon, unii grupaţi 
câte doi sau mai mulţi. 

— Bine. Vin cu tine. Ca să-mi mai omor timpul. 

În drum spre ieşire, Erla rămase tulburător de aproape de 

Huldar, zâmbind şi sporovăind prieteneşte cu el în timp ce 
treceau printre birouri. Lui nu-i luă mult să-şi dea seama şi de 
ce: fireşte, ea încerca să împrăştie zvonurile; să le ofere 
subalternilor impresia că ei doi deveniseră iar prieteni. La naiba 
cu ancheta internă şi la naiba cu efectul pe care aceasta l-ar fi 
avut asupra lui. 

e 

Uşa le fu deschisă de fiul lui Ævar, David, pe care îl hărțuia 
Egill. Acesta era vizibil mai mic pentru vârsta lui, mult mai mic 
decât prietenii lui Egill care veniseră la secție, deşi aceştia erau 
doar cu un an mai mari ca el. Băiatul era firav, avea părul blond 
şi o puzderie de pistrui îi împodobeau obrajii şi nasul. Nişte ochi 
mari şi albaştri se mutau neliniştiţi de la Huldar la Erla de sub un 
breton prea lung. Vizita aceasta neaşteptată părea să-l tulbure 
profund, deşi n-avea absolut niciun motiv; poliţiştii veniseră 
îmbrăcaţi în haine obişnuite şi nu dădeau în niciun fel de înţeles 
că vizita lor n-ar fi fost una prietenoasă. In timp ce băiatul 
aştepta ca ei să se prezinte, tatăl lui strigă de undeva dinăuntru 
cine era. Erla fu prima care întrerupse tăcerea: 

— Bună. Tatăl tău e înăuntru? 

Băiatul  încuviinţă din cap şi strigă spre interiorul 
apartamentului: 

— Tată, au venit nişte oameni să te vadă. 

— Ce oameni? 

David se întoarse spre ei şi-i întrebă: 

— Cine sunteţi? 

— Vrei, te rog, să-l chemi pe tatăl tău? 

Huldar n-avea de gând să-i spună de ce veniseră până aici. 
Băiatul dispăru înăuntru şi ei doi rămaseră să privească 
podeaua holului scurt de la intrare. Pereţii erau goi şi nu era 
nimic de văzut în afară de un şir de agăţători pentru haine, 
câteva perechi de încălţăminte şi un cuier. Nimic din ceea ce s- 
ar fi numit mobilier pentru holuri: nicio comodă cu sertare, vreo 
canapea sau vreun scaun. Din tavan atârna un singur bec, fără 
abajur. Huldar avea impresia că bărbatul se mutase de curând 
aici. Lucru care s-ar fi potrivit cu informaţia pe care o aflaseră, 
cum că părinţii lui David erau divorţaţi. De fapt, el, unul, nu se 
aşteptase să-l găsească aici pe băiat, considerând ca de la sine 
înţeles faptul că acesta locuia cu mama lui. 

Bărbatul care îşi făcu apariţia părea să afişeze o atitudine 

ostilă. Avea păr negru şi era îmbrăcat cu un tricou alb şi blugi, 
iar într-o mână ţinea un sandviş, lucruri perfect normale pentru 
cineva care stătea în casă. Huldar îi observă constituţia fizică: 
înalt, lat în umeri şi musculos, exact opusul fiului său. Dar deloc 
diferit de ucigaşul surprins pe camerele de supraveghere. 
Bărbatul strângea clanţa uşii de parcă se pregătea să le-o 
trântească în faţă. 

— Vă pot ajuta cu ceva? 

— Da, poţi. Am prefera totuşi să stăm de vorbă în particular. 

Privirea Erlei se furişă pe lângă el, fixându-l pe David. 

Ævar se întoarse şi-şi goni fiul înăuntru. Apoi se răsuci spre ei. 

— Despre ce e vorba? 

Erla îi explică cine erau şi-i spuse că ar vrea să discute cu el 
despre dispariţia lui Egill. În loc să-i poftească înăuntru, bărbatul 
întrebă: 

— Cine-i Egill? 

— Băiatul care-l hărţuia pe fiul tău. A dispărut şi noi încercăm 
să-l găsim. Ai văzut ştirile? 

Bărbatul clătină din cap. Tot nu dădea semne că ar vrea să-i 
poftească înăuntru. 

— Doar nu credeţi că ar fi aici? 

— Nu, răspunse scurt Erla. 

— Păi, atunci ce vreţi? Nu ştiu nimic despre asta. ŞI nici fiul 
meu nu ştie. 

— Unde ai fost marţi seară? 

Huldar ar fi preferat să pregătească terenul înainte de a pune 
această întrebare, dar pur şi simplu nu mai putea aştepta. Nu l- 
ar fi surprins absolut deloc dacă tipul le trântea uşa în nas. lar 
dacă ar fi trebuit să insiste să termine interogatoriul la secţie, n- 
ar fi făcut decât să-i ofere timp să-şi pregătească povestea. 

— Marţi seară? De ce? 

Apoi păru să-şi dea seama care era motivul. 

— Staţi un pic. Atunci a dispărut Egill? 

— Da. 

— Şi credeţi că eu aş putea avea ceva de-a face cu asta? 

Bărbatul păru mai întâi uluit, apoi furios. 

— De ce dracu' l-aş fi răpit eu? 

— Unde erai marţi seară? 

— Aă, eu... 

Bărbatul se încruntă, chibzuind. 

— A, da, eram la ora de tir cu arcul. 

— La cât a început şi cât a durat? 

— De la opt la nouă. Dar am mai rămas puţin ca să stau de 
vorbă cu ceilalţi cursanţi, deci probabil că n-am plecat de-acolo 
mai devreme de nouă şi jumătate. 

— Unde se ţin aceste cursuri? 

Ævar îi dădu lui Huldar numele străzii, însă nu-şi aducea 
aminte şi de număr, nu că acest lucru ar fi avut importanţă, dat 
fiind că era probabil singurul club de tir cu arcul din tot oraşul, 
darămite de pe strada respectivă. 

— Poate confirma cineva că ai fost acolo? 

— Da. Toţi cei care au participat. Suntem vreo nouă sau zece 
- cred. Nu-i cunosc suficient de bine pe ceilalţi ca să am 
numărul lor, însă pesemne clubul are o listă a celor înscrişi la 
curs. Şi vă pot spune numele a vreo doi dintre cei cu care am 
stat de vorbă după curs. 

Huldar notă toate detaliile. 

— Dar ce-ai făcut înainte de opt? Atunci unde erai? 

Potrivit fişierelor originale obţinute de la Snapchat, filmările 
atacului asupra lui Egill fuseseră făcute la ora şapte şi jumătate, 
în seara în care dispăruse băiatul. Aşa că bărbatul ar fi putut 
foarte bine să-l atace la şapte şi să ajungă la clubul de tir la ora 
opt. 

— Am fost aici. Acasă. 

— Singur? 

— Da, singur. 

— Înţeleg. 

Privirea lui Huldar începu să se plimbe pe pereţii goi din 
spatele bărbatului. 

— Dar fiul tău? El nu era aici? 

— Nu. Era la mama lui. Dacă spun că eram singur, chiar eram 
singur. Nu singur împreună cu o altă persoană. 

Bărbatul se înroşise, posibil de furie. 

— Şi nu-ţi putem vedea canadiana, nu-i aşa? 

Huldar arătă către hainele ce atârnau în agăţătorile din 
spatele bărbatului. 

— Canadiana mea? 

Bărbatul părea dezgustat, însă se întinse şi dădu jos o geacă 
enormă, albastră, deloc diferită de cea pe care o purtase 
atacatorul. Dar când o ţinu întinsă spre ei, văzură că nu avea 

glugă. Însă tot o examinară, observând că, deşi era destul de 
jerpelită, nu existau pete de sânge pe ea. Huldar i-o dădu înapoi 
şi-i mulţumi. 

Ævar luă geaca şi o aruncă pe podea, în spatele său. 

— De ce naiba credeţi că l-aş fi putut răpi pe băiat? 

— Am văzut o parte din lucrurile pe care le-a scris despre fiul 
tău pe internet. Ai fi putut să-ţi pierzi cumpătul şi să decizi că e 
imposibil să mai aştepţi ca problema să se rezolve de la sine. 

— Ce-ar fi ca data viitoare să vă faceţi temele? 

— Ce vrei să zici? 

Erla era clar nemulțumită de modul în care Huldar conducea 
conversaţia. 

— Băiatul ăla nu-mi mai deranjează fiul. Nu mai face în niciun 
fel parte din viaţa lui David. Luna trecută am luat decizia de a-l 
muta la altă şcoală. Există şi alte metode, mai puţin drastice, de 
a te ocupa de bullying, în loc să răpeşti copii. 

Bărbatul făcu un pas îndărăt, gata să le închidă uşa în faţă. 

— Vă sfătuiesc să căutaţi în altă parte. Băiatul nu e aici. 

Înainte ca Huldar să aibă şansa de a-i aminti că cele mai 
recente postări ale lui Egill despre David datau din weekendul 
trecut, bărbatul le şi trântise uşa în nas. 

Cei doi rămaseră acolo, holbându-se în gol la lemnul uşii. 

Capitolul 27 


Măsurile de siguranţă erau surprinzător de lejere. Huldar se 
strecură pe intrarea pentru ambulanţe, dând din cap către 
paznicul de serviciu, care-l lăsă înăuntru fără să comenteze. 
Poate că arăta la fel ca un pacient. Era nebărbierit şi părea 
complet epuizat după ce muncise fără întrerupere la anchetă 
toată săptămâna, iar cearcănele de sub ochi le făceau 
concurenţă celor ale Erlei. În ultima clipă, se răzgândise în 
legătură cu uniforma; era prea obosit şi nu mai avea chef să se 
îmbrace cu ea. În plus, avea de gând să se ducă direct acasă 
după asta şi nu mai voia să le atragă vecinilor săi atenţia asupra 
slujbei pe care o avea. Aproape că uitaseră cu totul de ea, ceea 
ce-i oferea un binemeritat răgaz de la nesfârşitele întrebări cu 
privire la cine răsturnase tomberonul de gunoi sau ce se 
întâmplase cu stâlpul lipsă de la cutia lor de scrisori. 

Deşi era îmbrăcat cu haine obişnuite, i se permise să umble 
prin spital nederanjat de nimeni. Tot căutând un lift, curând se 
trezi cu totul pierdut într-un labirint de coridoare. Din când în 
când mai întâlnea câte un membru al personalului, dar niciunul 
dintre ei nu-l băgă în seamă. Cu toţii păreau să se grăbească şi 
arătau la fel de epuizați ca şi el. Evident, dacă nu se ţinea cu 
mâna de inimă sau nu se zvârcolea pe jos pradă unei crize de 
epilepsie, n-aveau nicio treabă cu el. 

Până la urmă, găsi un lift. 

Când uşile acestuia se deschiseră la etajul care trebuia, fu 
întâmpinat de un miros tipic de spital: un iz de dezinfectant 
amestecat cu medicamente, oameni bolnavi şi mâncare proastă. 
Huldar îşi încreţi nasul şi se cutremură. In clipa în care deschise 
uşa secţiei, mirosul se intensifică, însoţit acum şi de ţiuiturile 
slabe ale aparatelor electronice. 

În rest, linişte deplină. O binecuvântată schimbare de la 
zgomotele deprimante de care ai adesea parte în afara orelor de 
vizită. În timp ce pătrundea în secţie, se rugă în gând cu ardoare 
ca ultimele sale zile de viaţă să nu şi le petreacă zăcând în 
spital, deşi şansele nu erau chiar în favoarea sa. Totuşi 
chibzuind mai bine, alternativa i se părea puţin mai plăcută. 

Dacă murea de tânăr, s-ar fi întâmplat aproape inevitabil în 
urma unui accident sau a vreunui eveniment neprevăzut, ceea 
ce însemna că avea să sfârşească pe masa de disecţie a unui 
medic legist. Mintea i se revoltă la un asemenea gând. 

Asistenta de la recepţie sări surprinsă când Huldar ciocăni în 
biroul înalt. În spatele ei, printr-o despărţitură de sticlă, putea 
vedea un panou cu monitoare enorme pe care se aflau grafice şi 
numere. Acestea îl făceau să se gândească mai degrabă la o 
instituţie financiară decât la un spital, de parcă Ministerul 
Sănătăţii închiriase spaţiul din secţie unei firme de brokeraj, ca 
să-şi poată suplimenta veniturile. Femeia ridică, speriată, 
privirea din hârtiile peste care stătuse aplecată până atunci. Nu 
era Ásta, cu toate că Huldar se prinsese de acest lucru înainte 
să ciocane; femeia avea părul negru, cu rădăcini cenuşii vizibile 
în cărarea de pe mijlocul capului. 

— Bună seara. 

Huldar  zâmbi, încercând să proiecteze o aură de 
„normalitate”, din moment ce ochii larg căscaţi ai femeii îi 
dădeau de înţeles că-l luase drept un vagabond destul de 
prezentabil pornit în căutare de droguri. 

— Te pot ajuta cu ceva? îl întrebă ea, lăsând jos pixul. Eşti aici 
ca să vizitezi un pacient? 

— De fapt, nu. Mă numesc Huldar Traustason şi sunt de la 
poliţie. O caut pe Ásta Einarsdóttir. Am înţeles că e de serviciu în 
această noapte. 

— Da, aşa este. 

Femeia se ridică în picioare, fiindu-i stârnită curiozitatea, sau 
măcar aşa spera Huldar. leşind de după birou, ea adăugă: 

— Momentan, Asta e plecată să vadă un pacient. Nu vrei să 
aştepţi în bucătărie? Îţi pot oferi o cafea. Sau nişte suc. 

Huldar, închipuindu-şi deja o carafă de plastic decolorată plină 
cu un mucus portocaliu obţinut din concentrat, se grăbi să 
accepte cafeaua. Asistenta îi oferi un scaun la mica masă din 
bucătărie, apoi îi scoase o ceaşcă din dulap şi i-o umplu cu cafea 
neagră. Încăperea era atât de înghesuită, încât femeia abia se 
putea mişca şi lui Huldar îi era greu să-şi încrucişeze picioarele 
sub masă. Se simţea precum Alice în Ţara Minunilor după ce 
înghiţise  prăjiturica  „Mănâncă-mă”. |n plus, se simțea 
stânjenitor de conştient de mirosul de fum ce i se impregnase în 
haine după ţigara fumată în grabă înainte să intre în spital. 

— Gata. 

Femeia îi întinse ceaşca şi se aşeză vizavi de el. Se văzu 
nevoită să se răsucească într-o parte pe scaun, dat fiind că nu 
mai era loc şi pentru picioarele ei sub masă. 

— Te pot întreba despre ce e vorba? Are cumva legătură cu 
spitalul, din moment ce ai venit aici ca să stai de vorbă cu ea? 

— Vreau doar să discut cu ea în legătură cu un caz pe care-l 
anchetăm. N-are nimic de-a face cu spitalul. Am venit aici ca să 
fiu sigur că o găsesc şi am presupus că mâine va avea nevoie să 
doarmă. Promit să n-o ţin prea mult din treabă. 

— Ne descurcăm noi. Deşi te-aş sfătui să nu încerci să dai de 
ea în timpul turei de zi. Atunci ar fi o cu totul altă poveste. 

Huldar încuviinţă din cap şi luă o gură din cafeaua fierbinte. 

— Nu, sigur că nu. In niciun caz n-aş face asta. 

Mai luă o  înghiţitură, lăsând tăcerea să alimenteze 
curiozitatea femeii. 

Trebui să-i recunoască totuşi meritul: femeia se împotrivi 
tentaţiei stânjenitor de mult timp. Huldar începea să creadă că 
trebuia să spună el ceva, să comenteze ceva legat de vreme 
sau de planurile primăriei de a muta aeroportul civil din 
apropierea rezervației Vatnsmýri într-un loc nou, în afara 
oraşului, când, brusc, interveni ea: 

— Care-i treaba cu cazul ăsta, până la urmă? Scuză-mă că-mi 
bag nasul unde nu trebuie, dar Asta e o persoană pur şi simplu 
adorabilă, aşa că nu-mi vine să cred că s-ar fi amestecat în ceva 
ilegal. Eşti absolut sigur că n-are legătură cu slujba ei? Te întreb 
din cauza acelei asistente pe care aţi târât-o la tribunal acum 
vreo doi ani, fără niciun motiv valabil. Oamenii încă mai strâmbă 
din nas din cauza aia, mai ales în secţii precum a noastră, unde 
moartea este ceva inevitabil. 

— Îți garantez că n-are nimic de-a face cu spitalul. 

— Bine. 

Femeia păru mulţumită de răspunsul lui, până ce îşi dădu 
seama că nu ajunseseră chiar foarte departe cu discuţia. Huldar 
ar fi putut-o învăţa câteva ceva despre tehnica interogatoriului, 
cum ar fi să nu pună mai multe întrebări deodată, fiindcă asta îi 
oferea celui interogat ocazia să aleagă la care dintre întrebări să 
răspundă. Dar n-avea rost să o enerveze. 

— Bun, deci despre ce e cazul ăsta? 

Huldar zâmbi şi mai luă o gură mare de cafea. 

— Are legătură cu un telefon mobil. 

— Un telefon mobil? rosti femeia, surprinsă. Vrei să zici că te 
pun să lucrezi seara şi în ture de noapte doar din cauza unui 
telefon? A fost furat? 

Din nou, fără să vrea, ea îi oferise lui Huldar posibilitatea să 
aleagă întrebările la care să-i răspundă. Aşa că el o alese pe 
ultima. 

— Are legătură cu un incident care e mai grav decât furtul. 

Rămăsese surprins că Ásta nu le zisese nimic colegelor ei. Din 
punctul lui de vedere, aceasta ar fi fost reacţia normală a cuiva 
cu conştiinţa curată. Că doar Ásta nu primea în fiecare zi vizite 
din partea poliţiei. Dacă femeia n-avea nimic de ascuns şi 
telefonul îi fusese aruncat în cutia poştală doar din întâmplare, 
ţi-ai fi putut închipui că ar fi pomenit de acest incident la o 
discuţie în pauza de cafea. 

— Vrei să zici că ea n-a spus nimic despre asta? 

— Nu, habar n-am despre ce vorbeşti. 

În clipa aceea, femeia păru că îşi aminteşte de ceva. 

— Stai puţin. Doar nu are legătură cu fata omorâtă, nu-i aşa? 
Cea de la ştiri? Nu cumva era vorba şi de un telefon mobil? 

Huldar adoptă o mină greu de citit. 

— Mi-e teamă că nu pot comenta. 

Femeia nu reuşi să-şi ascundă dezamăgirea. 

— Cred şi eu că nu poţi. Deşi, ascultă-mă, Asta n-are cum să 
fie implicată în aşa ceva. Rolul ei este să salveze vieţi, nu să 
omoare oameni. Chiar săptămâna trecută i-a salvat viaţa unui 
bărbat oferindu-i primul ajutor în parcarea spitalului, în timp ce 
pleca acasă din tură. Şi acesta e doar un exemplu. Avem o listă 
lungă de oameni care acum sunt în viaţă datorită ei. 

— N-am nicio îndoială că e o asistentă capabilă. Sincer. 
Aceasta e doar o formalitate şi de ea depinde dacă îţi spune şi 
ţie sau nu. Deşi mai degrabă aş fi presupus că a discutat deja cu 
colegele ei. Dar poate că nu prea aţi lucrat împreună în ultima 
vreme? 

Femeia se încruntă. 

— Ba da, de fapt am lucrat împreună. 

— Ce se întâmplă aici? 

Asta îşi făcuse apariţia în uşă, cu o expresie amenințătoare pe 
faţa ei frumoasă. În mod evident, Huldar ar fi fost ultima 
persoană din lume pe care şi-ar fi dorit să o vadă stând la 

taclale cu una dintre colegele ei. Începu să-şi scoată mănuşa de 
unică folosinţă de pe mână. 

— Tu ce cauţi aici? 

— Am venit ca să stau puţin de vorbă cu tine. Mi-am zis că e 
mai bine aşa, în loc să te deranjez acasă, dat fiind că lucrezi în 
ture şi nu ştiu niciodată sigur când dormi. 

Zâmbetul lui nu izbuti în niciun fel să o îmbuneze, din moment 
ce era foarte clar unul fals. Pesemne că ştia şi ea că Huldar n-ar 
fi stat să se gândească de două ori înainte de-a o trezi din somn, 
dacă aşa considera de cuviinţă. 

— Deja v-am răspuns la toate întrebările. De mai multe ori. 

Ásta evită privirea celeilalte femei, care rămăsese în 
continuare, jenată, la masa cea mică. 

— Acum nu este nici momentul, nici locul potrivit să o luăm 
iar de la capăt cu prostiile alea. 

Huldar se ridică în picioare. _ 

— Ce-ar fi să ieşim amândoi din secţie câteva clipe? lţi promit 
că nu va dura mult. 

Intenţia lui nu era să obţină neapărat răspunsuri, cât mai 
degrabă să o facă să se simtă convinsă că ei încă o ţineau sub 
supraveghere. 

Asta scoase un oftat plin de mânie. 

— Ai cinci minute la dispoziţie. 

e 

Se aşezară amândoi pe o canapea aflată în zona de lângă 
lifturi. Asta se poziţionă într-un capăt al canapelei, iar Huldar în 
celălalt, ca să evite să stea inconfortabil de aproape unul de 
altul. 

— Mai ai patru minute la dispoziţie. 

Asta îşi încrucişă braţele la piept, postura instinctiv defensivă 
a cuiva care vrea să ridice o barieră între sine şi persoana cu 
care stă de vorbă. Incă nu reuşise să-şi scoată mănuşa. 

— Ţi-ai mai adus aminte de ceva? 

Huldar îşi lăsă un braţ pe spătarul canapelei, doar ca să o 
enerveze, iar chipul ei se încordă. 

— Ai avut ceva timp la dispoziţie ca să-ţi împrospătezi 
memoria. Poate ţi-ai mai amintit câte ceva. 

— Nu. Nu mi-am mai amintit nimic pentru că nu mai e nimic 
de care să-mi amintesc. Ce trebuie să fac ca să scap de tine? 
Vrei să inventez ceva? 

— Nu. Pentru numele lui Dumnezeu, te rog să nu faci asta. 

Huldar se întinse şi mai mult pe canapea. 

— Doar spune-mi adevărul. Suntem amândoi de acord că ştii 
mai multe decât spui de fapt. 

Asta miji privirea, nervoasă, apoi, pe neaşteptate, zâmbi. 

— Duhneşti a fum. Te sfătuiesc să treci pe la secţia pentru 
canceroşi în drum spre ieşire, ca să vezi cum o să ajungi. E o 
experienţă care te va trezi, crede-mă pe cuvânt. 

Huldar îi întâmpină zâmbetul fals cu unul la fel de fals. 

— Drăguţ din partea ta să te arăţi preocupată de sănătatea 
mea, dar nu despre asta discutăm noi aici. Discutăm despre 
omorârea unei fete şi dispariţia unui băiat, iar tu ascunzi 
informaţii despre ele. Mi se pare destul de puţin credibil, luând 
în considerare modul în care tocmai te-a lăudat colega ta. Mi-a 
zis că i-ai salvat viaţa unui bărbat acum câteva zile şi totuşi iată- 
te aici, refuzând să spui ceva care ar putea salva viaţa unui 
tânăr. Chiar că ai un tupeu pe cinste. 

Sângele inundă obrajii Astei. Coborându-şi privirea, ea se uită 
într-o parte şi rămase holbându-se în gol. 

Luând asta ca pe un semn că găsise totuşi o crăpătură în 
armura ei, Huldar spori presiunea: 

— Poate ţi-ar plăcea să vezi câteva imagini cu modul în care a 
fost tratată fata? Sau băiatul? S-ar putea să prezinte un 
oarecare interes profesional pentru tine. Mi-ai putea spune cât 
ar mai avea de trăit băiatul după rănile pe care le-a suferit. Sau 
poate ai înţelege de ce nu mai avem timp să alergăm după 
oameni care refuză să ne ajute. 

Asta încă se holba în gol, însă chipul ei era acum străbătut de 
durere şi Huldar îşi închipui că zăreşte acolo şi o urmă de teamă. 
Era perfect conştient că avem în general tendinţa să 
interpretăm cum vrem noi reacţiile oamenilor, însă simţea că 
reuşise să o mişte, mai ales când maxilarul ei se descleştă şi 
femeia deschise gura. 

— ŢI s-au terminat cele cinci minute. 

Se ridică în picioare şi plecă, lăsându-l pe Huldar singur pe 
canapea. 

e 

Erau puţine maşini pe drum. Huldar umbla deja pe străzi de 
aproape o oră. După tentativa lipsită de succes de a o trage de 
limbă pe Ásta, simţise că nu mai are stare. Nici nu încăpea în 

discuţie să meargă acasă şi să se trântească în faţa 
televizorului, nu cât timp ştia că băiatul dispărut era pe-acolo, 
pe undeva. Şi la ce să se uite? La un serial american cu poliţişti, 
unde jobul lui era îndeplinit de genii? Sau la versiunea lui 
nordică, unde poliţiştii se prăbuşeau sub povara propriilor 
eşecuri? 

În orice caz, privitul la televizor nu i-ar fi adus nimic în plus 
faţă de condusul fără ţintă prin oraş. Fireşte, nu avea cum să se 
păcălească singur că urma să-l găsească pe băiat, din moment 
ce o căutare amănunţită fusese deja făcută în zona extinsă a 
Reykjavikului. De fapt, vânătoarea era în plină desfăşurare, în 
caz că băiatul fusese mutat în altă parte. Dar uneori pur şi 
simplu trebuie să încerci să te lupţi cu morile de vânt, ca să-ți 
uşurezi conştiinţa. lar turele sale prin oraş, cu viteză mică, nu 
fuseseră cu totul în zadar. Acum era pe deplin convins că nu 
exista nicio locaţie evidentă în toată capitala în care o persoană 
în viaţă să poată fi ţinută prizonieră un interval de timp atât de 
lung. În orice fundătură sau pe orice stradă cu sens unic 
umblase, peste tot erau semne de viaţă. Casele şi 
apartamentele stăteau aşezate în şiruri înghesuite, unul lângă 
altul sau grupate strâns. Chiar şi şantierele abandonate ca 
urmare a crizei financiare se transformaseră acum în cartiere 
pline de agitaţie. Noile şantiere care le luaseră locul erau 
cuprinse de o activitate frenetică şi fără îndoială că roiau de 
hoarde de operatori de maşinării, agenţi de vânzări sau 
muncitori cu ziua. De asemenea, se părea că explodaseră iar 
afacerile din zona parcurilor industriale, a hipodromurilor şi în 
toate cartierele prin care trecuse până atunci. 

Oriunde te uitai, oraşul clocotea de viaţă; nu existau nicăieri 
indicii ale morţii şi ale degradării. 

Fireşte, era foarte posibil ca una dintre reşedinţele private să 
fi avut vreo pivniţă fără geamuri, cu pereţi prin care să nu poată 
răzbate niciun strigăt sau țipăt. Oricât de încet ai fi circulat pe 
acolo, nu aveai cum să zăreşti ceva de genul ăsta de pe geamul 
unei maşini. Însă inspectorii în construcţii din zona capitalei 
alcătuiseră o listă cu casele care aveau astfel de pivnițe şi, deşi 
reprezentase o provocare formidabilă pentru ei, reuşiseră să le 
verifice pe toate. 

Cu totul altfel stătea situaţia dacă Egill era mort. În primul 
rând, căutarea lui n-ar mai fi semănat cu o cursă contra- 

cronometru pentru găsirea unei bombe. Şi trebuia să ţină cont 
că e mult mai uşor să ascunzi un cadavru într-o zonă înconjurată 
de construcţii decât o fiinţă umană vie, cu corzile vocale intacte. 
Doar temporar totuşi. Într-un spaţiu încălzit, mirosul s-ar 
transforma foarte curând într-o problemă la fel de mare ca 
strigătele după ajutor. Acum, toate apelurile telefonice legate de 
mirosurile urâte erau monitorizate, indiferent că erau adresate 
poliţiei, celor de la primărie, pompierilor sau firmelor de servicii 
publice - oriunde considerau persoanele respective că pot 
raporta o astfel de problemă. Insă până acum nu se primise 
nicio plângere, în afară de un apel ce dusese la identificarea 
unei distilerii ilegale într-un apartament dintr-un bloc-turn. 

Huldar căscă, apoi trase adânc aer în piept, înghițind izul 
stătut de fum din maşină, căci fuma ţigară de la ţigară în timp 
ce conducea. Întinzându-se după scrumiera care dădea pe 
dinafară de plină ce era, încercă în zadar să o închidă. Replica 
Astei legată de cancer îi reveni în minte şi-l făcu să se strâmbe, 
după care se simţi încă o dată frustrat că nu strigase după ea în 
timp ce aceasta se îndepărta, ca s-o întrebe dacă îşi amintise 
totuşi de unde-l cunoştea pe Gudlaugur. Insă ştia că şi dacă îşi 
adusese aminte, tot nu i-ar fi spus. 

Opri la culoarea roşie a semaforului. Maşina lui era singura 
care aştepta în acea mare intersecţie şi Huldar deveni conştient 
de o senzaţie bruscă de singurătate, în timp ce bătea darabana 
cu degetele pe volan. Acasă nu era nimeni care să-l aştepte: 
nicio soţie, niciun câine, nicio pisică. Nici măcar un amărât de 
peştişor auriu într-un vas prea mic pentru el. 

Ar fi fost un moment potrivit să se aşeze şi el la casa lui. Să-şi 
găsească o femeie şi să facă un efort ca să o păstreze alături. 
Nu trebuia să caute prea departe. El pe Freyja o voia. În parte, 
poate pentru că el nu prezenta niciun interes pentru ea. Lucru 
care o transforma într-o provocare, iar o victorie ar fi fost mai 
dulce la sfârşit. Lumina se schimbă în verde şi, cu acest gând în 
minte, Huldar viră spre casă, într-o stare de spirit mai bună. 

Capitolul 28 


Freyja se uita cu atenţie la exerciţiile pe care le încercuise 
profesorul. Nu fusese prezentă la curs când el le dăduse înapoi 
studenţilor, aşa că se văzuse nevoită să le recupereze dintr-o 
cutie specială pentru chiulangii. Văzând ce notase profesorul pe 
prima pagină, Freyja se simţi uşurată. Nu ar fi vrut ca acele 
comentarii să le fi văzut şi colegii ei studenţi. Căci profesorul 
scrisese cu roşu: Dacă nu cumva tu foloseşti un alt sistem 
numeric decât baza zece, te sfătuiesc să porti o discuţie cu cel 
care te îndrumă. Dedesubt se afla un mare zero, subliniat de 
două ori şi urmat de trei semne de exclamare. O clipă, se 
întrebă dacă nu cumva zero era o notă mai bună într-un alt 
sistem numeric şi aceasta nu era decât o glumiţă de-a 
lectorului, însă o scurtă verificare pe internet îi confirmă că zero 
era mereu zero, indiferent ce bază foloseai. 

Rămase acolo cu exerciţiile în mână, studiind clădirea 
universităţii. Era un loc superb, un refugiu faţă de corvezile de zi 
cu zi, un loc dedicat învăţării. Işi aduse aminte de senzaţia 
plăcută pe care o avusese când cumpărase manualele groase şi 
articolele de papetărie, în toamnă. Cărţile miroseau a un nou 
început, o nouă ocazie de-a o lua de la capăt şi de a face 
lucrurile în mod diferit de această dată. Ca să devină o femeie 
de afaceri care să lucreze în oraşe străine interesante şi să-şi 
cumpere mâncare de la mici magazine de specialitate. Păcat că 
trecuse cu vederea evidenta eroare a planului său: oriunde s-ar 
fi mutat, orice aspect al vieţii sale s-ar fi schimbat, n-avea să 
reuşească niciodată să scape de ea însăşi. Şi era timpul să 
înfrunte realitatea. Examenele se apropiau amenințătoare şi, 
sincer vorbind, era puţin probabil să treacă vreunul. 

Era nevoită să accepte cruda realitate: înscrierea la aceste 
cursuri fusese o mişcare greşită din partea ei. N-avea să fie mai 
fericită ca femeie de afaceri decât ca psiholog pentru copii. 
Pentru că, în primul rând, nu manifesta nici cel mai mic interes 
fată de afaceri. Mai bine s-ar fi adunat şi şi-ar fi înfruntat 
propriile probleme, în loc să se îngroape în manuale despre un 
subiect care nu o atrăgea în niciun fel, în căutarea unei iluzorii 

senzaţii de împlinire. 

Cursurile în domeniul afacerilor nu aveau cum să o ajute să 
treacă peste grijile cauzate de Baldur şi de micuța Saga, 
darămite peste problemele ei financiare, cel puţin nu pentru 
câţiva ani de-aici înainte. Trebuia să găsească o altă cale. Freyja 
oftă şi mai privi o dată clădirea. Apoi se apropie de coşurile de 
gunoi de lângă intrare, îşi îndesă tema într-unul dintre ele şi ieşi 
pentru ultima oară din universitate în calitate de studentă. 

Rabla de maşină refuză să pornească din prima, lucru pe care 
Freyja îl interpretă că ar avea legătură cu dorinţa ei de-a mai 
zăbovi puţin prin campus şi a se bucura de spiritul de 
camaraderie oferit de maşinile de acelaşi calibru de-acolo. Deşi 
majoritatea studenţilor păreau să conducă modele noi de 
maşini, care şi funcționau, mai existau şi nişte tărăboanţe vechi 
cu nimic mai presus decât a lui Baldur. Şi de ele avea să-i fie 
dor. Totuşi ca să privească şi partea plină a paharului, era 
ultima oară când mai citea comentariile acelea sarcastice scrise 
Cu roşu. 

În cele din urmă, maşina tuşi şi se trezi la viaţă, scoțând un 
scrâşnet metalic de lamentare, apoi Freyja ieşi din parcare şi 
plecă de acolo. 

Prima oprire urma să fie la Casa Copiilor, pentru a-şi informa 
şefa că se întoarce la programul complet de lucru, sarcină faţă 
de care nu simţea o deosebită bucurie. Era umilitor să-şi 
recunoască înfrângerea, mai ales că, încă de la început, colegele 
sale se arătaseră sceptice faţă de planul ei. Privind în urmă, 
motivul era destul de clar. Acestea o cunoşteau suficient de bine 
ca să înţeleagă că ea nu era făcută pentru o slujbă ce avea 
legătură cu detalii precise, şi nu cu emoţiile şi comportamentul 
oamenilor. Dar Freyja alesese să ignore acest aspect, iar acum 
uite unde ajunsese, târându-se înapoi aici, cu coada între 
picioare. 

Oricum, directoarea se dovedi foarte înţelegătoare şi nici nu 
se gândi să-i scoată ochii Freyjei pentru eşec. In schimb, îi spuse 
să-şi ia o cafea şi să vină să discute cu ea în birou. Freyja se 
simţi vinovată că îi trecuse prin cap ideea că femeia ar fi avut 
intenţii necurate în minte. Ori de câte ori şefa ei îi spunea ceva 
încurajator, ea îşi ascundea ruşinea de pe faţă în ceaşca de 
cafea. 

Nimic nu te surprinde mai mult decât momentul în care 

oamenii te tratează mai bine decât considerai că meriti. 

— Să trecem mai departe. Cum merge treaba cu poliţia? E 
toată lumea mulţumită? 

Freyja încuviinţă din cap, uşurată că directoarea schimbase 
subiectul. Să trebuiască să se arate recunoscătoare de fiecare 
dată începuse să devină o obişnuinţă. 

— Da, cred că da. Din păcate, ancheta nu se îndreaptă în nicio 
direcţie, dar asta n-are legătură cu mine. Înseamnă doar că 
aportul meu a sfârşit prin a se dovedi aproape neînsemnat. 

— Atât timp cât reacţionezi prompt şi faci tot ce-ţi cer ei, poţi 
rămâne cu capul sus. Tu ştii mai bine decât majoritatea 
oamenilor cât de vital este să menţinem poliţia de partea 
noastră. Rolul tău s-a terminat astăzi, aşa-i? 

— Nu sunt sigură că ei au inclus şi weekendul. Dar având în 
vedere cât de mică a fost contribuţia mea, simt că le-am rămas 
datoare. 

De fapt, Freyja nu se mai aştepta să primească veşti de la 
poliţie. Adevărul era că avea nevoie de weekend ca să poată să 
se împace cu gândul că se va întoarce cu program întreg la 
munca pe care o făcea la Casa Copiilor şi îi era teamă că, dacă 
zicea că e liberă, şefa ei avea să o pună în aşteptare. În 
weekend aveau de fiecare dată parte de cele mai rele cazuri, 
cazuri în care faptele erau atât de grave, că nu mai puteau 
aştepta până la începutul săptămânii. După mai multe luni de 
pauză de la turele ei, ajunsese să simtă nevoia să se 
pregătească mental. La fel ca maşina lui Baldur, simţea că are 
nevoie să o pornească încet şi uşor, în viteza întâi. În plus, 
vorbise cu mama Sagăi şi îi promisese că va avea grijă de fetiţă 
sâmbătă şi în niciun caz nu mai putea să se răzgândească. 

Directoarea îşi sorbea în continuare cafeaua. 

— Cum se mai simt bieţii copii? Cei pe care i-aţi chemat la 
interogatorii? E greu să pierzi pe cineva apropiat când eşti 
adolescent. Fac drame din orice lucru banal la vârsta asta. 
Primesc consiliere pentru suferinţa mentală îndurată? 

— Da. Li s-a oferit celor care aveau nevoie. 

Freyja îşi lăsă jos ceaşca goală şi adăugă: 

— S-a dovedit că există o pistă legată de bullying, deci nu e 
chiar simplă problema. Nu e totul doar lapte şi miere. 

— Of! Nu sunt expertă, dar ştiu că astfel de cazuri pot deveni 
urâte. Mult mai urâte decât în tinereţea mea, deşi pe-atunci nici 

nu-ţi imaginai că se poate şi mai rău. 

Părea gânditoare. 

— Le-ai oferit sfaturi şi în privinţa pistei cu bullyingul? Nu sunt 
sigură că e o idee chiar bună. Agenţia pentru Protecţia Copilului 
are angajaţi care sunt mai bine calificaţi în acest domeniu ca 
tine. 

— Nu, nu mi s-a cerut să mă implic în nimic. Scopul anchetei 
nu este să contracareze bullyingul. Dar m-am consultat cu un tip 
care a fost la universitate cu mine şi care e expert în acest 
domeniu, doar ca să fiu sigură că sunt la curent. 

— Oh! Cine e? Îl cunosc? 

— Se numeşte Kjartan şi are un cabinet în oraş. Nu cred că ÎI 
cunoşti. 

— Care e numele lui complet? 

— Kjartan Ymir Erlendsson. 

— O, da. Il cunosc. E căsătorit cu verişoara prietenei mele. Am 
înţeles că e ocupat până peste cap cu tot soiul de cazuri de 
bullying. 

Freyja avu nevoie de un efort considerabil ca să-şi controleze 
emoţiile. 

— Nu e divorţat? Sau în prag de divorţ adică? Din ce-a zis el, 
aşa am căpătat impresia, dar poate c-am înţeles eu greşit. 

— Divorţat? Doamne sfinte, nu. Sunt căsătoriţi şi fericiţi 
împreună. Sau cel puţin aşa erau weekendul trecut, când 
prietena mea a venit la cină. 

— Atunci probabil c-am înţeles eu greşit. 

Freyja zâmbi şi se ridică în picioare. 

— Ar trebui să plec, dacă vreau să fiu pregătită pentru vreun 
posibil apel. 

Freyja spera că reuşise să plece de-acolo într-o manieră cât 
de cât acceptabilă, fără să-şi arate furia. De ce trebuia să ajungă 
de fiecare dată într-o situaţie atât de neplăcută ori de câte ori 
ieşea şi ea ca să caute ceea ce, să fim realişti, nici nu era mare 
chestie - doar compania cuiva şi un pic de sex? Că doar nu era 
chiar atât de disperată cât să sară pe primul bărbat care se 
arăta dispus la aşa ceva. 

Tocmai încerca să-şi trezească iar maşina la viaţă, când 
Huldar o sună ca să o cheme la datorie. Bărbatul nici nu-şi dădu 
seama ce-l loveşte când Freyja îi trânti o înjurătură înainte ca el 
măcar să-i poată explica ce rugăminte are. Dar o făcu să se 

simtă mai bine. 
e 

Gudlaugur trebui să tragă ponoasele provocate de enervarea 
ei la adresa bărbaţilor, oricât de nedrept i s-ar fi părut. Deşi el 
nu făcuse nimic altceva în afară de a fi mereu nefiresc de 
politicos cu ea. 

Părea că Gudlaugur fusese desemnat responsabil cu 
interogarea prietenelor Stellei. Erla îi ordonase lui Huldar să i se 
alăture pentru interogarea bărbatului care muşcase momeala şi 
intenţionase să plătească pentru a face sex cu Adalheidur. Se 
pare că acest lucru apăruse după ce el o sunase deja pe Freyja, 
aşa că asta nu avea absolut nicio legătură cu grosolănia cu care 
îl tratase ea la telefon. Dându-şi seama că Gudlaugur avea să-şi 
închipuie că toanele ei de acum erau probabil cauzate de faptul 
că Huldar lipsea, Freyja încercă să se adune. 

— Bjarney, ştim deja că erai implicată. Prietenele tale au 
recunoscut deja. Deci cel mai bine ar fi să procedezi şi tu exact 
la fel. 

Gudlaugur şovăi, apoi adăugă pe un ton mai blând: 

— Adică dacă erai şi tu implicată. 

Freyja tresări. El nu era omul potrivit pentru aşa ceva. Era 
mult prea sfios şi reţinut şi nici nu părea capabil să interpreteze 
cum trebuie reacţiile complicate ale fetei şi răspunsurile ei de-a 
dreptul uluitoare uneori. Freyja intervenise deja când simţise că 
nu se mai putea altfel, însă încerca să nu se bage peste el. 
Problema lui Gudlaugur era că el voia să facă fericită pe toată 
lumea. lar ea ardea de nerăbdare să-i şoptească la ureche că în 
astfel de împrejurări e pur şi simplu imposibil. 

— Nu eram implicată. Nu direct. Adică nu chiar. 

Fata era ultima persoană de pe lista cu tinerele care trebuiau 
interogate şi părea inutil să stea şi să o asculte cum debitează 
aceeaşi poveste ca şi celelalte fete. Fără îndoială că şi acest 
interogatoriu avea să se sfârşească printr-un râu de lacrimi. 
Deşi, până la urmă, fata asta, Bjarney, fusese cea mai bună 
prietenă a Stellei, deci era foarte posibil ca ea să ştie de fapt 
mult mai multe. Însă dacă aveau sau nu să smulgă informaţiile 
de la ea era o cu totul altă mâncare de peşte. 

— N-am vrut să creăm probleme. Doar ne jucam, să ştiţi. Erau 
doar glume. Ştiam de ele, dar nu făceam nimic. N-a fost ideea 
mea. Deşi, cum spuneam, erau doar glume. 

La fel ca scuzele oferite de prietenii lui Egill. 

— Bjarney, cu greu s-ar zice că glumă e cuvântul potrivit, 
spuse Freyja, afişând o expresie serioasă. Nu trebuie să-ţi 
repetăm cât de gravă este situaţia. Stella e moartă şi un băiat 
cu un an mai mic ca voi a dispărut. Dacă nu eşti sinceră cu noi, 
ar trebui să te gândeşti mai bine ce tip de persoană eşti. Vezi tu, 
întâmplarea asta se va întoarce şi să te va bântui la nesfârşit, 
aşa că ar fi mai bine să rămâi cu conştiinţa curată. la-ţi tot de pe 
inimă şi, te asigur eu, ai să te simţi mult mai bine. Dacă păstrezi 
secrete urâte, acestea te vor mânca pe dinăuntru. La fel ca un 
fruct plin cu viermi. Ştii tu, pe dinafară arată normal, dar, dacă 
sunt lăsaţi să tot roadă pe dinăuntru, până la urmă vor ieşi la 
suprafaţă. Şi nu ţi-ar plăcea una ca asta. Nu unei fete aşa de 
frumoase ca tine. 

Freyja băgă de seamă că Gudlaugur îşi trecea neliniştit limba 
peste buze, deranjat de cuvintele ei, însă nu-i păsa nici cât 
negru sub unghie. 

Fata părea destul de zguduită, aşadar vorbele Freyjei 
avuseseră efectul scontat. 

— Tata mi-a spus că trebuie să insist să primesc un avocat 
dacă vă luaţi de mine. Pot avea unul? 

Freyja îl lăsă pe Gudlaugur să-i răspundă. 

— Bjarney, noi te interogăm în calitate de martor, nu de 
suspect. Martorii nu au nevoie de avocaţi. În plus, aceştia nu 
sunt deloc ieftini. Te-ar costa o avere să angajezi unul. Eşti 
sigură că tatăl tău e gata să plătească? 

— A... n-am idee. 

Bjarney şovăia. 

— Dar sunt sigură că ar plăti ca să împiedice să merg la 
închisoare. 

Gudlaugur se încruntă. 

— De ce să mergi la închisoare, Bjarney? Noi nu suspectăm că 
ai avut de-a face cu atacul asupra Stellei. Noi vrem doar să ne 
spui tot ce ştii despre acest website pentru prostituate. Bărbatul 
care ţi-a atacat prietena ar putea avea legătură cu el. Poate că 
s-a înfuriat când a aflat că profilul lui Adalheidur e fals. 

Freyja se simţi îmboldită să-şi continue rolul de poliţist rău. 

— Dacă-i aşa, cine ştie, poate că va veni şi după cei care au 
ajutat-o pe Stella. N-ar fi mai bine pentru tine ca poliţia să-l 
prindă pe tip? 

Fata se prăbuşi cu totul în scaun. Avea pe ea aceeaşi geacă 
ce îi ajungea până în talie, ca data trecută când o văzuse Freyja, 
şi aceeaşi eşarfă lungă îi era înfăşurată în jurul gâtului. Îşi 
înfipsese adânc mâinile în buzunare când se aşezase pe scaun şi 
aşa şi le ţinea şi acum. Când se lăsă şi mai jos în scaun, geaca i 
se ridică, făcând-o să pară că nu mai are deloc gât. 

— Nu vreau să am probleme. Ştiţi voi, din cauza mamei şi 
tatii. 

— Cred că ceea ce contează cel mai mult pentru părinţii tăi e 
dacă ne poţi ajuta sau nu să-l găsim pe ucigaşul Stellei. Chiar 
dacă se vor supăra puţin la început, le va trece. Va fi mai bine 
decât să afle că ai ţinut secrete faţă de ei. Asta îi va mânia mult 
mai rău. 

Gudlaugur se întinse după carafa cu apă şi-i umplu fetei 
paharul, deşi ea îl refuzase mai devreme. 

— Asta ţi-o pot promite. 

Bjarney privea în gol către pahar. 

— Îmi promiţi că nu voi merge, ăă, la închisoare? 

— Eşti prea tânără ca să mergi la închisoare. Dacă 
infracţiunea a fost foarte gravă, se va găsi o altă soluţie. 

Fata ridică privirea spre chipul lui Gudlaugur. 

— Ce vrei să spui prin foarte gravă? 

— Păi, crimă, fireşte, şi viol, ceea ce presupun că n-ar fi 
relevant pentru acest caz. Incendierea - să porneşti focuri, când 
e pusă în pericol viaţa unei persoane - genul ăsta de lucruri. 

— N-am omorât şi nici n-am violat pe nimeni. Şi n-am dat foc. 
Chiar n-am făcut nimic, sincer. Stella a fost de vină pentru toate. 

— Care toate? 

Gudlaugur se aplecă spre ea, cu ochii către aparatul de 
înregistrare, ca să fie sigur că funcţionează. 

— Ce-a făcut Stella? 

— A fost ideea ei să o punem pe Adalheidur pe acel site. Eu 
am considerat că nu e în regulă, dar n-am îndrăznit să zic nimic. 
Stella obişnuia, ăă, să se înfurie foarte tare dacă nu eram de 
acord cu ea. A creat şi o adresă de e-mail pentru acel profil fals. 
Eu doar am stat lângă ea şi m-am uitat. 

— Bjarney, asta o ştim deja. Amicele tale ne-au spus totul. Şi 
ele au fost acolo, îţi aminteşti? 

— N-au fost tot timpul. Nu şi când am primit un e-mail de la 
tipul ăla. El deja postase un mesaj ciudat pe site-ul acela porno, 

spunând că vrea să o întâlnească pe Adalheidur. Noi ne-am 
închipuit că e o chestie amuzantă, să ştiţi. Insă chestiile din e- 
mail erau dezgustătoare. Era un adevărat pervers. 

— Cine-i bărbatul ăsta despre care zici? O mulţime de oameni 
postează pe Facebook sau trimit e-mailuri. 

— Nu-i ştiu numele. Adresa lui de e-mail era ceva stupid, de 
genul DI lubăreţ sau cam aşa ceva, oricum, ceva siropos. 

— Am văzut mesajele, Bjarney. Am intrat în inbox. 

Bjarney tresări şi se uită în jos, ca să evite privirea lui 
Gudlaugur. 

— Nu şi mesajele de la tipul ăla. Pentru că Stella le-a şters. 
Nici măcar prietenele noastre n-au aflat despre ele. Cel puţin, nu 
despre toate. 

— Ce s-a întâmplat, mai exact? Ce scria în mesajele pe care 
le-a şters? 

Gudlaugur se apropie iar de ea, entuziasmat de această dată. 

— Ea... treaba e că... Stella i-a scris înapoi acestui tip şi i-a 
spus unde locuieşte Adalheidur. S-a dat drept ea adică şi a 
aranjat o întâlnire şi aşa mai departe. Şi a stabilit cât trebuie să 
plătească. 

Bjarney îi privi pe amândoi printre gene înainte să continue: 

— Ea i-a cerut să plătească douăzeci de mii de coroane. Am 
aflat de pe un site porno că asta e taxa care se percepe. 

— Şi apoi? 

— El a răspuns şi a zis că va veni acolo. 

— Când s-a întâmplat asta? 

— Aă, cam acum o lună. 

Gudlaugur încuviinţă din cap. Freyja simţea că ar fi mai bine 
să nu intervină, din moment ce el obținea rezultate. 

— Apoi, ce s-a întâmplat? S-a dus la ea acasă? Sau l-aţi trimis 
în altă parte? 

— L-am trimis la ea acasă. 

Fata aproape şoptea acum. 

— După aceea, el a luat-o razna. Ne-a trimis acest mesaj 
înfricoşător, spunând că ne-o va plăti cu vârf şi îndesat. 

Îşi cobori glasul atât de mult, că abia o mai puteau auzi. 
Gudlaugur trebui să-i ceară să repete totul, pentru a fi 
înregistrată. 

— Adică dintr-odată ştia numele Stellei şi absolut totul. 

Nu era nevoie să fii geniu ca să-ţi dai seama de unde avea 

individul acele informaţii. Pesemne că Adalheidur îşi dăduse 
seama cine era responsabil, când bărbatul îşi făcuse apariţia 
acasă la ea. 

— Ce-a spus el mai exact? 

— Chiar asta. Că ne-o va plăti adică. Dar Stella l-a păcălit. 

— L-a păcălit? 

Gudlaugur părea la fel de surprins ca Freyja de turnura pe 
care o luase povestea. 

— Cum aşa? 

— A găsit adresa IP de pe care trimisese el mesajele. Apoi a 
căutat pe Google instrucţiunile. Fratele iubitului ei lucrează 
pentru o firmă de internet şi a aflat unde era înregistrat acel 
număr IP. Astfel, ea a făcut rost de numele bărbatului şi de 
adresa lui. Apoi a căutat numele soţiei lui în cartea de telefoane. 

— Şi ce-a urmat? 

— l-a trimis lui un e-mail că îl va pâri soţiei sale dacă nu va 
plăti. 

— Cât? 

— Cincizeci de mii. După aceea a zis că ar fi trebuit să-i ceară 
mai mult. Şi el a plătit imediat. 

— Cum se numea bărbatul? 

— Nu ştiu. Stella n-a vrut să-mi spună. 

În glasul ei se simţea o urmă de resentiment. 

— Adică cred că ei îi era teamă că voi încerca să storc mai 
mulţi bani de la el. Dar n-aş fi făcut-o niciodată. Oricum, eu n- 
am văzut niciun ban. Am ieşit o dată la masă, o singură dată, şi 
a plătit Stella. Dar asta a fost tot. Stella a păstrat restul şi a 
cheltuit singură toţi banii. Pe haine şi pe altele. 

— Deci a primit bani? Cum? S-a întâlnit cu bărbatul? 

— Da. L-a convins să se întâlnească în piaţa Hlemmur. El a 
venit acolo şi i-a dat banii într-un plic. 

— Eşti sigură? N-a inventat ea totul? 

— Nu. Sunt sigură. Pentru c-am mers cu ea, m-a făcut să 
merg - pentru siguranţă? M-am aşezat pe o bancă şi m-am 
prefăcut că nu o cunosc. In caz că s-ar fi luat de ea. Dar el n-a 
făcut nimic, ci doar i-a înmânat plicul. Apoi a scuipat pe jos, 
chiar la picioarele ei. 

— II poţi descrie? 

— A... da. Avea un ochi vânăt. 

— Un ochi vânăt? 

— Da, adică lovit rău. 

Gudlaugur îşi împinse scaunul îndărăt şi se ridică în picioare, 
cerându-i fetei să vină cu el, aşa încât să obţină o descriere mai 
precisă de la ea. li explică faptul că în locul unor astfel de 
aspecte temporare, cum ar fi ochiul vânăt sau hainele pe care le 
avusese pe el, ar fi mai bine să se concentreze pe descrierea 
lucrurilor care trebuiau să rămână la fel, cum ar fi culoarea 
ochilor şi a părului, constituţia fizică sau dacă era gras sau slab. 
Fata nu păru să înţeleagă ce înseamnă constituţie fizică şi 
sublinie că şi culoarea părului unei persoane se putea schimba. 
Freyja, observându-i părul oxigenat, înţelese ce voia să zică 
fata. Dacă să fii brunet era la modă mâine, fata aceasta avea 
să-şi vopsească părul negru încă de diseară. 

In timp ce ieşeau din camera de interogatoriu, Freyja îl zări pe 
Huldar escortând un bărbat în direcţia lor, probabil unul dintre 
„ciudaţii” care o contactaseră pe Adalheidur şi care avea să fie 
interogat de Erla. 

Bjarney încremeni, strângându-l de braţ pe Gudlaugur şi 
arătând cu degetul spre el. 

— El este, şopti ea. El e tipul. Tipul ciudat cu ochiul vânăt. EIl 
este. 

Capitolul 29 


Bărbatul care stătea în faţa lui Huldar şi a Erlei se numea 
Arnar Björnsson. În cele din urmă, acesta înţelesese că fusese 
prins la colţ - într-un colţ întunecat şi singuratic, fără vreo cale 
de scăpare. Buza de sus îi era acoperită de broboane de 
sudoare şi tot încerca să şi-o şteargă cu degetele-i umede. 
Obrajii îi erau neobişnuit de roşii, pleoapele i se zbăteau, iar 
mâinile, pe care şi le ţinea în poală când nu-şi ştergea buza, îi 
tremurau foarte tare. 

Huldar simţea că jubilează. Nu-i era absolut deloc milă de 
acest bărbat de vârstă mijlocie aflat în culmea disperării. Nu-i 
înghiţea pe agresorii sexuali, aşa că nu putuse niciodată să 
simtă vreo urmă de înţelegere sau de compasiune faţă de 
faptele lor. Şi deşi avea o istorie destul de bogată în materie de 
partenere sexuale, nu era nevoie să fii vreun geniu: dacă o 
femeie nu dorea sau nu voia să o facă fără să fie plătită, atunci 
însemna că nu se simte în largul ei. Pur şi simplu. 

Arnar îşi trase nasul şi Huldar trebui să se străduiască din 
răsputeri să-şi ascundă expresia de dezgust de pe faţă. Bărbatul 
acesta nu doar că era suspectat că încercase să plătească 
pentru a face sex cu o elevă, ci şi că o asasinase în mod brutal 
pe Stella şi-l atacase pe Egill. Incă nu izbutiseră să găsească 
vreo legătură între el şi băiat, însă era doar o chestiune de timp. 
Pesemne că se intersectase cu Egill prin intermediul site-ului 
porno pe care Stella o înscrisese pe Adalheidur sau ceva de 
genul. Poate că Egill şi Stella se cunoşteau totuşi şi uneltiseră 
să-l şanteze împreună pe Arnar, fără a-i mai spune lui Bjarney. 
Sau poate că exista o cu totul altă explicaţie. Nu mai conta: îl 
prinseseră pe ticălosul malefic. 

— Unde este Egill? repetă Erla pentru a nu ştiu câta oară. 

Să-l găsească pe băiat, în viaţă, dacă era posibil, era 
prioritatea lor numărul unu în momentul de faţă. 

— Voi continua să te întreb până o să răspunzi. 

Privirea Erlei se mută la ceasul de pe perete, apoi reveni la 
bărbat. 

— Avem voie să te interogăm timp de şase ore fără 

întrerupere şi nu stăm aici decât de-o oră. Deci mai avem încă 
cinci. Când mă plictisesc, pot face o pauză şi pot chema pe 
altcineva să-mi ia locul. Pot să-mi iau o cafea, în timp ce tu 
rămâi tot aici. Când se vor termina cele şase ore, poţi pleca 
acasă, însă te putem chema înapoi pentru alt interogatoriu în 
clipa în care perioada ta de odihnă obligatorie se termină, şi să 
te chestionăm alte şase ore. Şi o vom ţine tot aşa, până o să 
răspunzi. Deci să mai încercăm o dată. Unde este Egill? 

— Dar cum rămâne cu drepturile omului? zise bărbatul foindu- 
se în scaun. Nu mă puteţi interoga atâta timp fără să-mi daţi 
ceva să mănânc. Nu-i aşa? 

Huldar îşi îngădui o grimasă. Ce ratat jalnic. Dar adeseori aşa 
mergeau lucrurile. Oamenii vinovaţi de cele mai violente fapte 
împotriva altor oameni se dovedeau de multe ori nişte laşi 
absoluţi când se trezeau singuri şi în inferioritate numerică. Se 
hrăneau din a-i chinui pe cei slabi. Fără îndoială că-i făcea să se 
simtă importanţi. Ce mascul adult nu putea să o facă pe tipul cel 
mare şi rău în faţa copiilor sau a adolescenților? Huldar se ridică 
de pe scaun cât era de înalt, ca să-şi accentueze înălţimea, şi-şi 
încrucişă braţele la piept, pentru a-şi arăta bicepşii. Mămăliga 
din faţa lui păru să se facă şi mai mic. 

— Răspunde la întrebare. Unde este Egill? 

— Habar n-am despre ce vorbiţi. Jur. Cum v-am spus, probabil 
c-am căpătat un virus pe calculator, de pe site-ul ăla porno. Eu 
n-am nicio legătură cu asta. Şi nici măcar nu m-am apropiat de 
Stella. Sau de cineva pe nume Egill. N-aş face niciodată aşa 
ceva. Sunt căsătorit. De ce-aş plăti pentru sex? Şi de la un 
băiat? 

Mingea trecu acum din nou în terenul Erlei. 

— Nu ne întreba pe noi. Tu nu te afli aici ca să pui întrebări. 
Asta e sarcina noastră. Sarcina ta e să răspunzi. Şi nu ne vinde 
nouă porcăria aia cu virusul de pe calculator. Pesemne că ne iei 
pe toţi drept proşti. Îţi reamintesc că avem un martor care te-a 
văzut dându-i bani Stellei în schimbul tăcerii ei. Şi mai zici că e 
vorba de un virus? Ce-a făcut virusul, a căpătat formă umană 
sau ceva de genul? 

Erla se descurca de minune să imite postura lui Huldar, deşi 
nu avea constituţia lui solidă. 

— Oricum, lăsând momentan asta la o parte, avem aici 
chestiuni mult mai urgente de discutat. Cum ar fi, unde este 

Egill? 

Ochii bărbatului se mişcau cu repeziciune dintr-o parte în alta, 
în timp ce acesta îşi plimbă iar limba peste buze, ratând o 
picătură mare de sudoare. 

— Singurii Egill pe care-i cunosc sunt un amic, cu care am 
lucrat acum trei ani, un prieten din şcoală şi un văr al meu, din 
Eskifjordur. De câte ori trebuie să vă mai spun? Şi nu l-am 
cunoscut niciodată pe Egill ăsta pe care-l căutaţi voi, darămite 
să-l atac sau să-l răpesc. 

— Ştim că minţi. La fel cum minţi şi că nu te-ai întâlnit 
niciodată cu Stella, continuă Huldar, cu ochii aţintiţi asupra 
chipului bărbatului. Unde este Egill? 

— Tocmai v-am răspuns. Trebuie să încetaţi să-mi mai puneţi 
tot timpul aceleaşi întrebări. 

— Unde şi cine este numărul unu? 

Huldar reveni la cealaltă întrebare pe care i-o tot adresau de 
când se aşezaseră pe scaune. 

— Sunt arestat? 

Cuprins de nelinişte, bărbatul îşi trecu din nou limba peste 
buze. 

— Dacă sunt, poate că ar trebui să mi se dea un avocat. De 
fapt, da: vreau un avocat. Nu mai scot niciun cuvânt până nu 
vine unul aici. Oricum v-am răspuns deja la toate întrebările. lar 
voi tot continuaţi cu aceleaşi şi aceleaşi lucruri. 

— Nu eşti arestat. Nu facem decât să-ţi luăm o declaraţie. În 
acest punct, eşti în continuare doar martor şi încă nu ne-am 
hotărât dacă să te trecem la statutul de suspect oficial. Dacă o 
facem şi te arestăm, atunci ai dreptul la un avocat. Însă doar 
suspecţii primesc avocaţi, nu şi martorii. 

Erla vorbi încet şi clar, probabil pentru a se auzi bine pe 
înregistrare. Huldar nu ştia dacă argumentul ei era imbatabil din 
punct de vedere legal, deşi citase corect legea. De fapt, 
procedura corectă cerea să-l interogheze pe Arnar ca suspect şi 
să-l lase să aibă un avocat. Insă dacă se dovedea a fi bărbatul 
pe care-l căutau ei, era puţin probabil să le critice cineva 
metodele. 

— Unde este Egill? 

Bărbatul gemu, îşi prinse capul în mâini şi-şi trecu degetele 
prin ceea ce-i mai rămăsese din păr. 

— Nu ştiu nimic despre Egill. Şi n-am avut nimic de-a face cu 

moartea acelei fete, Stella. 

— Atunci, spune-ne de ce nu ai luat legătura cu noi când ai 
citit în ziare că a fost omorâtă. l-a fost publicat numele, deci 
trebuie să-ţi fi dat seama că avuseseşi de-a face cu ea. Nu ţi-a 
trecut prin minte că faptul că te-a şantajat ar fi reprezentat o 
informaţie importantă? Chiar dacă eşti atât de nevinovat pe cât 
pretinzi, trebuie să-ţi fi trecut prin cap că poate ea a încercat 
acelaşi lucru şi cu alţi bărbaţi. Sau nu ţi-a păsat nici cât negru 
sub unghie? 

Chipul Erlei n-ar fi putut exprima mai multă neplăcere nici 
dacă pe scaunul din faţa ei ar fi fost golit conţinutul unei 
vidanje. 

— Eu... eu... 

Bărbatul înghiţi în sec, apoi păru să-şi adune laolaltă ce mai 
rămăsese din curajul lui. Cu un glas ceva mai ferm, repetă: 

— A fost un virus de calculator. Nu ştiu nimic despre acel site 
porno. Pesemne că martorul vostru m-a confundat cu altcineva. 
N-am o înfăţişare remarcabilă; trebuie că există sute - mii - de 
alţi tipi care arată la fel ca mine. 

— Unde este Egill? 

Erla se aplecă peste masă. 

— Unde este Egill? 

Când, în loc să-i răspundă, bărbatul nu făcu decât să-şi 
strângă buzele într-o linie invizibilă, ea îi surprinse privirea lui 
Huldar şi smuci din cap în semn că ar fi cazul să iasă amândoi 
afară. Apoi îl informă pe Arnar că urmau să suspende 
interogatoriul pentru scurt timp; acesta trebuia să se gândească 
bine la ce făcuse cât erau ei plecaţi. 

Când ieşiră, colegii lor îi priviră plini de nerăbdare. Toată 
lumea ştia că avusese loc un progres în anchetă. Huldar bănuia 
că o parte dintre ei îl invidiau pentru şansa de a participa la 
primul interogatoriu al bărbatului. Acesta era întotdeauna un 
eveniment important. 

Erla flutură din mână către Jóel şi către tipul care stătea lângă 
el, ca să preia ei interogatoriul. Cei doi trebuiau să repete, 
înnebunindu-l pe bărbat, aceleaşi cuvinte: Unde este Egil Dacă 
Arnar dădea semne că ar ceda, poliţiştii trebuiau să-i cheme pe 
ea şi pe Huldar, altminteri ea avea s-o ia de la capăt peste 
cincisprezece minute. 

Huldar profită de ocazie ca să iasă la o ţigară. Ştia c-ar fi fost 

de preferat să tânjeşti după nicotină în timpul unui interogatoriu 
- îţi îmbunătăţea abilităţile, te făcea mai nerăbdător -, însă nu 
mai putea să reziste. 

Vremea era cât de bună se putea pentru această perioadă a 
anului: ger de crăpau pietrele, cer fără nori şi nici măcar o pală 
de vânt. In timp ce se rezema de perete, bucurându-se de 
soare, o zări pe Freyja părăsind secţia şi o strigă scoțând un nor 
mare de abur pe gură. Când văzu că era el, ea nu păru deosebit 
de încântată. 

— Cum a mers cu Bjarney? 

Huldar îşi stinse ţigara din care abia apucase să tragă şi se 
apropie cu paşi mari de ea. 

— Bine. E sigură că el este tipul cu care a aranjat Stella să se 
întâlnească. 

Freyja îşi ridică privirea către cerul albastru, de parcă ar fi 
căutat un nor de furtună pe care să-l folosească pe post de 
scuză ca să scurteze discuţia. Dar n-avea ea norocul ăsta. 

— Gudlaugur a făcut treabă bună. Deşi mă aşteptam să vii tu. 

Huldar rânji larg. 

— Au, mi-ai simţit lipsa? 

Ea făcu o grimasă. 

— Nu. Să te aştepţi la ceva şi să aştepţi cu nerăbdare ceva 
sunt două lucruri foarte diferite. 

Huldar nu se lăsă afectat de cuvintele ei. Felul în care i-o 
retezase acum pălea cu totul în faţa mojiciei cu care îl tratase 
când o sunase să o roage să vină la secţie. 

— Credem că l-am prins pe tipul care trebuie. Deci acum e 
probabil un moment bun ca să-ţi mulţumesc pentru ajutorul dat. 
Ai avut dreptate cu bullyingul, deşi moartea Stellei e doar 
indirect legată de asta. 

— Dar Egill? V-a spus bărbatul unde se află? 

— Nu. Dar ne va spune. 

Huldar simţea că poate vorbi cu încredere. Erla avea de gând 
să se folosească de pauză ca să se consulte cu un avocat şi cu 
superiorii ei în legătură cu cea mai eficientă cale de a-l aresta 
pe bărbat. Ideea ei era să folosească din plin cele şase ore pe 
care le aveau la dispoziţie ca să obţină declaraţia de la Arnar, 
apoi să-l lase să plece. Să-i ofere ocazia de a ieşi la aer curat, să 
guste din plin libertatea, apoi să-l aresteze chiar pe trepte. In 
plus, asta le-ar da timp să ceară un mandat de percheziţie, 

înainte ca el să ajungă acasă şi să distrugă orice dovadă. Huldar 
era sceptic în privinţa şanselor ca această tactică să fie 
aprobată de un avocat, însă n-avea absolut nicio îndoială că şefii 
urmau să fie de partea lor. 

— Vreo şansă să mai fie găsit în viaţă? întrebă Freyja. 

Zâmbetul lui Huldar dispăru. 

— Doar una foarte slabă. Cu puţin noroc, o percheziţie la el 
acasă va scoate la iveală ceva care să ne ducă la băiat, dacă 
bărbatul nu-şi uşurează conştiinţa de bunăvoie. 

Freyja încuviinţă din cap şi privi în jur, evident dornică să 
scape de-acolo. 

— OK, păi, baftă. Chiar sper să meargă totul bine. Uneori se 
mai întâmplă şi lucruri imposibile. 

— Da. 

Ea urma să plece din clipă în clipă. Huldar n-avea s-o mai 
vadă prea curând. 

— Apropo de lucruri imposibile, ce-ar fi să sărbătorim această 
rezolvare plină de succes a cazului? Eşti ocupată weekendul 
acesta? Sau următorul? Sau într-o seară săptămâna viitoare, 
dacă aşa e mai convenabil pentru tine? 

Părea disperat, dar nu conta. Ar fi făcut orice ca să-i reintre în 
graţii Freyjei. 

Expresia ei era imposibil de citit. Dar, când vorbi în cele din 
urmă, nu lăsă loc de neînţelegeri: 

— Sunt ocupată. Weekendul acesta, weekendul următor şi-n 
orice altă zi a săptămânii. Pentru totdeauna. 

— Atunci, în următorul weekend? 

Huldar zâmbi trist, însă ea nu-i răspunse la fel, ci doar îi spuse 
la revedere, urându-i încă o dată noroc, apoi se întoarse să 
plece. Însă, în loc să se îndepărteze, şovăi, se răsuci iar spre 
Huldar şi-i aruncă o privire evaluatoare, în timp ce el stătea 
acolo ca un prost. 

— Ai cumva haine elegante? 

— A... da. 

Huldar nu era sigur ce însemnau pentru Freyja hainele 
elegante. Poate că se referea la o cravată neagră, de exemplu. 

— Cât de elegante să fie? 

— Foarte elegante. Un costum. Nu vechiul tău costum de la 
ceremonia de confirmare sau vreo vechitură jerpelită pe care o 
ţii în fundul şifonierului sau pe care ai împrumuta-o de la bunicul 


VP - 223 


tău. Fără petice la coate sau tweed. Şi nici catifea ori carouri. 

Huldar încuviinţa la fiecare precizare a ei. Când Freyja epuiză 
în cele din urmă lista, el îşi spuse că ar fi putut totuşi îndeplini 
toate aceste condiţii. 

— Da, bine. Sora mea s-a căsătorit în august şi m-a trimis să- 
mi cumpăr un costum pentru recepţie. E foarte elegant, spuse 
el, şi adăugă: cel puţin nu are nimic care să figureze pe lista cu 
articole interzise. 

— Atunci, eşti liber sâmbătă seară ca să vii cu mine la o 
petrecere? Am de gând să stau acolo exact o oră. Nici măcar un 
minut mai mult. După aceea plec acasă. 

Rosti cuvintele cu greutate. 

— Mă bag, răspunse Huldar. 

— Nu vrei să afli la ce fel de petrecere o să mergem? 

— Nţ! Nu-mi pasă absolut deloc. 

— Bun. Ţinem legătura. 

Şi Freyja se îndepărtă fără să mai spună nimic. 

e 

Cincisprezece minute se transformară într-o jumătate de oră, 
apoi într-o oră. Erla nu scăpase de întâlnirea cu cei din 
conducere şi cu avocatul din oficiu atât de repede pe cât spera. 

| se ordonase să lase deoparte toate jocurile şi să-l aresteze 
pe bărbat fără întârziere. După dispoziţia foarte proastă în care 
se afla acum, era evident că aceştia îi frecaseră ridichea doar 
pentru că se gândise să procedeze altfel. Tot acum, îşi aleseseră 
momentul să o informeze că n-aveau să ceară Autorităţii pentru 
Protecţia Datelor permisiunea să acceseze baza de date 
deCODE, dat fiind că era puţin probabil să reuşească să 
primească acordul, lucru care ar fi arătat rău pentru poliţie. Erla 
tuna şi fulgera după şedinţă, răstindu-se la cei care îndrăzneau 
să-i spună ceva şi certând pe toată lumea. Huldar avu şi el parte 
de o săpuneală, dar lui nici că-i păsa. Acum nimic nu mai putea 
să-i afecteze buna dispoziţie în care se afla după ce izbutise să-i 
reintre Freyjei în graţii. Cum de se întâmplase aşa ceva rămânea 
un mister pentru el, însă n-avea de gând să lase asta să-i strice 
plăcerea. 

— Dobitoci! 

Era greu de spus dacă Erla vorbea singură sau se aştepta ca 
Huldar şi Gudlaugur să-i susţină părerea despre avocat şi şefii 
ei. 

— Dobitoci, proşti şi afurisiţi. Acum tipul îşi va lua un avocat şi 
ne va face, astfel, să întârziem. Cum de ticăloşii ăia grei de cap 
n-au înţeles cât de urgentă e treaba? Aveam trei ore şi jumătate 
la dispoziţie să-i punem întrebări în calitate de martor. 

— Ştiu. 

Huldar simţea că ar fi fost bine să se arate de acord cu ea, 
deşi el, unul, putea înţelege atitudinea celor de sus. In cazul în 
care exista măcar o umbră de îndoială dacă o parte trebuie 
interogată în calitate de martor sau de suspect, atunci persoana 
respectivă trebuia tratată ca suspect. In acest fel, persoanei 
respective i se garantau drepturile, inclusiv dreptul de-a primi 
un avocat. 

— Nişte dobitoci, cu toţii. ` 

Erla se încruntă, suspicioasă. In mod clar el nu i se păruse 
suficient de convingător. 

— Pregătit? 

Huldar încuviință din cap şi Erla privi spre Gudlaugur. 

— Şi tu? 

Gudlaugur încuviinţă drept răspuns. 

— Tu să nu scoţi niciun cuvânt totuşi doar dacă nu-ţi aduci 
aminte de vreun detaliu de la interogatoriul lui Bjarney care să 
ne fie de folos. În cazul ăsta, fă-mi un semn şi zi-mi-l la ureche. 

— OK. 

Gudlaugur se foi, stânjenit. 

De dincolo de uşă răzbătea glasul înăbuşit al lui Jóel care 
întreba, pe un ton anemic, unde se află Egill. Când intrară şi ei, 
acesta păru uşurat să o vadă pe Erla, fiind probabil plictisit de 
moarte după ce fusese nevoit să repete aproape o oră întreagă 
aceeaşi întrebare, însă plăcerea îi fu umbrită de îndată ce-l zări 
pe Huldar venind în urma ei. Arnar păru complet indiferent la 
schimbarea de decor. Arăta ameţit, ca unul care fusese vârât 
într-o centrifugă. 

— Mersi. Preluăm noi de aici. 

Jóel şi partenerul său se ridicară imediat în picioare şi ieşiră 
fără niciun cuvânt, Jóel lovindu-l înadins pe Huldar cu umărul 
când trecu pe lângă el. Huldar îl ignoră, spunându-şi că avea să 
i-o plătească cu prima ocazie. 

Erla îi aduse la cunoştinţă lui Arnar că acum era arestat sub 
suspiciunea că ar fi omorât-o pe Stella şi l-ar fi răpit pe Egill. 
Interogatoriul se opri acolo, pentru că Arnar ceru imediat un 

avocat. În mod clar, tirul de întrebări nu-i răpise cu totul curajul. 
Erla închise ochii, părând că numără în gând până la zece 
înainte să-i deschidă la loc. Se auzi un scârţâit când îşi trase 
îndărăt scaunul de sub masă şi se ridică de pe el. 

Expresia de furie de pe chipul Erlei dispăru totuşi în clipa în 
care îi sună telefonul în buzunar, făcând-o să pornească spre 
uşă. Discuţia fu scurtă, iar Huldar şi Gudlaugur mai zăboviră 
puţin înăuntru, de teamă ca Erla să nu se înfurie iar pe ei din 
cauză că o abandonaseră. De îndată ce termină de vorbit, ea le 
spuse, cu o expresie ursuză pe faţă, că fusese identificată 
persoana al cărei păr fusese găsit în mâna Stellei. Din nefericire, 
informaţia nu îmbunătăţea deloc situaţia. Dimpotrivă, o 
înrăutăţea şi mai tare. 

Capitolul 30 


Fotocopia unei scrisori scrise de mână, înregistrarea nr. 3 - 
postată pe blog.is de un blogger cu numele Laufa. 


Faptul că în sfârşit mi-am făcut o prietenă n-a fost singurul 
mod în care viața mea a devenit mai plăcută după ce-am 
început liceul. Înainte de asta, mama şi tata mi-au permis să iau 
în cameră televizorul cel vechi după ce au cumpărat unul nou. 
Am primit şi un DVD player şi acum nu mai trebuia să-mi petrec 
weekendurile simțindu-mă deprimată din cauza vieţii pe care o 
aveam. În schimb, curând am devenit obsedată de un anumit 
gen de filme. Toate aveau în comun faptul că acțiunea lor se 
petrecea în spațiu şi personajele nu puseseră niciodată piciorul 
pe această planetă îngrozitoare. Star Wars era favoritul meu, 
categoric, pentru că, deşi bărbații, femeile şi robotii se războiau 
în mod constant între ei, nimeni nu trebuia să-şi înfrunte inamicii 
de unul singur. Toţi aveau aliați şi purtau bătălii adevărate, nu-şi 
aruncau doar ocări şi-şi puneau porecle. Dacă n-ai fi trecut prin 
astfel de situații, poate că nu ţi-ai fi dat seama că suferința fizică 
este nimic prin comparaţie cu cea mentală. Poţi chiar să te 
foloseşti de durere ca să uiţi puțin de chinul din suflet. O singură 
tăietură subțire ca lama îti poate oferi câteva minute de pace 
departe de suferința din capul tău. lar cicatricea e un preț destul 
de mic de plătit. 

Un lucru care era totuşi mai rău decât să fii adolescent erau 
verile. Înainte, le aveam pe toate doar pentru mine, însă acum 
mama şi tata voiau să-mi iau o slujbă pe timp de vară, la 
primărie. Rezultatul a fost că am ajuns să muncesc alături de 
aceeaşi copii care mă chinuiau la vechea şcoală. Nu se 
schimbase nimic. Eram din nou eu împotriva mulţimii - tot ce 
spuneam, tot ce făceam, tot ce purtam eram aiurea. Eram 
proastă, urâtă şi încuiată. Atunci am început să cred că ei 
trebuie să aibă dreptate şi am renunţat să mai tin capul sus. Nu- 
mi rămânea de făcut decât să renunţ şi să întorc şi celălalt 
obraz. 

Abia în ultimul an de liceu am început să umblu cu acea 

prietenă şi totul s-a schimbat. Dintr-odată, nu mai eram singură. 
Ea nu părea să creadă că e ceva în neregulă cu mine şi, deşi 
făcea uneori comentarii cu privire la hainele şi părul meu, o 
făcea ca să-mi fie bine. Deja în acel moment căpătasem 
suficientă experienţă ca să-mi dau seama când oamenii erau răi 
cu mine. Ea nu părea să observe că eu nu spuneam prea multe 
şi o lăsam să vorbească şi în locul meu. Doar ascultam şi mă 
uitam la ea, bucurându-mă pentru că îmi petreceam timpul 
alături de cineva care mă considera importantă, chiar dacă 
eram doar pe post de public. Şi de admiratoare. In rarele ocazii 
în care mai spuneam şi eu câte ceva, ea se arăta amabilă şi 
înțelegătoare, deşi îti dădeai seama după expresia ei că unele 
lucruri pe care le spuneam i se păreau puțin ciudate. Deloc 
surprinzător, dat fiind că nu aveam deloc experiență cu vorbitul 
de la egal la egal cu cineva de vârsta mea. 

Privind în urmă, nu regret absolut deloc lunile petrecute 
împreună. A meritat din plin, deşi apoi suferința s-a întors, mai 
rea decât înainte. Pentru că acum o puteam compara cu ceva 
normal. Însă, în cazul meu, nimic bun nu durează o veşnicie. Ar 
fi trebuit să înțeleg asta. Eram o proastă, o urâtă şi o inutilă. 

Dacă aş fi fost mai deşteaptă, poate aş fi bănuit ce se 
întâmplă când prietena mea venea ca să-mi vorbească în pauză. 
O făcea doar pentru că nimeni altcineva nu vorbea cu ea. Dar, 
chiar şi dacă aş fi înțeles asta, tot nu mi-ar fi păsat. Pentru că, în 
cele din urmă, cineva voia să aibă de-a face cu mine. Şi nu-mi 
păsa absolut deloc care era motivul. La început, grupul care mă 
detesta s-a arătat uluit; n-au zis nimic, ci doar au şuşotit între 
ele, de parcă nu erau în stare să priceapă ce le lovise. Abia 
atunci am înțeles că îşi pierduseră puterea asupra mea. Că 
insultele lor ricoşau fără să mă atingă, că nu mai puteau să mă 
rănească, iar celelalte chestii urâte pe care mi le făceau nu mă 
mai deranjau la fel de tare. 

În mintea mea, nu mai erau decât un roi de muşte - 
enervante, dar nu suficient de sâcâitoare cât să te scoată afară. 
Lor nu le-a convenit această schimbare, dar eu eram în al 
nouălea cer şi prea fericită ca să observ furtuna ce se apropia. 

Lui Adam nu i s-a îngăduit să rămână prea mult în rai, deci de 
ce o ratată jalnică aşa ca mine ar fi putut crede că are dreptul 
să o facă? 

Capitolul 31 


— Fii serios! Trebuie să fi fost pe Facebook. Trebuie să iasă 
ceva la iveală dacă o cauţi pe Facebook. 

Erla stătea în spatele lui Huldar. Când acesta îi simţi mâinile 
strângând cu putere scaunul pe care stătea el, speră că nu avea 
să-l rupă. 

— N-a ieşit nimic la iveală. Convinge-te şi tu. O singură 
prezenţă în arhivele Asociaţiei de Atletism de acum aproape 
treizeci de ani, când avea opt ani. Dacă e ea. 

Huldar se trase îndărăt din faţa ecranului, pentru ca Erla să 
poată verifica singură rezultatele. 

— După cum vezi, i-am scris corect numele. Pur şi simplu, nu 
există nicio informaţie pe internet despre această femeie. 

Spătarul scaunului protestă sub strânsoarea de fier a Erlei. 

— Pare să fie singura persoană care a purtat vreodată acest 
nume. Deloc surprinzător, de fapt: Laufhildur Brá Mardardsttir - 
ţi se încurcă limba pronunţându-l, adăugă el, răsucindu-şi 
scaunul şi aşteptând să vadă reacţia Erlei. 

— Cum e posibil? Despre toată lumea există ceva pe internet. 
Oare să-şi fi şters prezenţa online? 

— Nu mă întreba. 

Huldar era şi el la fel de nedumerit ca Erla. Nu-şi aducea 
aminte să se fi confruntat vreodată cu o astfel de situaţie. 

— Încearcă să-i introduci iar numele în sistem. Dacă ea sau 
altcineva s-a deranjat să-i şteargă tot istoricul prezenţei pe 
internet, înseamnă că a avut ceva de ascuns. 

Huldar făcu întocmai, deşi ştia că n-avea să ajungă la niciun 
rezultat. Nu i se potrivea rolul de secretară şi acum se blestema 
în sinea sa că sărise înaintea lui Gudlaugur la calculator când 
Erla le ceruse să o caute pe Laufhildur, cea căreia îi aparţineau 
firele de păr găsite în pumnul Stellei. 

— Nimic. La fel ca înainte. 

— Fir-ar al dracului, mârâi Erla. 

— Oare ea să fie victima numărul unu? se întrebă Gudlaugur, 
care stătea lângă ea. 

Bărbatul se opri brusc când îşi dădu seama că gândise cu glas 

tare. 

— Foloseşte-ţi şi tu afurisitul ăla de creier - ar fi fost dată 
dispărută. 

După o scurtă pauză, Erla îşi mai îmblânzi tonul: 

— Doar dacă nu trăieşte singură şi nu ia deloc legătura cu 
familia ori prietenii. Sau trebuie să trimită rapoarte unui 
angajator - dacă are unul. 

— Dacă are, putem afla unde lucrează de la biroul de taxe, 
sublinie Huldar. Ei vor şti dacă primeşte ajutoare financiare sau 
dacă e studentă. 

Erla nu părea dispusă să accepte această teorie. Ea doar 
spera să poată strânge informaţii despre femeie cât mai discret 
posibil, lucru care, în cele mai multe cazuri, ar fi fost destul de 
uşor. Puţini oameni puteau ajunge la vârsta de treizeci şi cinci 
de ani fără să lase vreo urmă digitală a prezenţei lor. 

— Deschide iar Registrul Naţional. ` 

Inregistrarea cu data de naştere a femeii apăru pe ecran. In 
dreptul adresei la care locuia era trecut un bloc de apartamente 
din districtul Breidholt. Potrivit cărții de telefoane, femeia nu 
avusese înregistrat niciodată un număr pe numele ei, alt lucru 
care li se părea neobişnuit. Ceea ce era frustrant, fiindcă 
însemna că nu puteau verifica după numărul de telefon fix ca să 
afle dacă mai locuia Împreună cu cineva. In Registrul Național 
nu era trecută ca fiind căsătorită sau că trăia în concubinaj cu 
cineva, deşi asta nu însemna neapărat că locuise întotdeauna 
singură. Dar nu exista nicio dovadă că ar fi avut copii. 

Huldar aştepta în timp ce Erla şi Gudlaugur rumegau în gând 
această informație extrem de săracă. 

— Nu putem încerca să-i găsim părinţii? Sau, mai degrabă, pe 
tatăl ei? Mama ei a murit în urmă cu șaptesprezece ani. 

— Şaisprezece ani, îl corectă Gudlaugur. 

Huldar strânse din dinţi, prefăcându-se că nu-l auzise. 

— Bine, încearcă cu tatăl ei. 

Erla începu să-şi roadă unghia de la degetul mare. 

— Verifică mai întâi baza de date a poliţiei. 

Cum de acolo nu obţinură niciun rezultat, Erla îi ceru lui 
Huldar să-l caute pe Google. Puţine informaţii demne de interes 
ieşiră la iveală: bărbatul nu figura pe reţelele sociale, deci tot ce 
apăru fură doar nişte rezultate legate de serviciul lui şi 
informaţia conform căreia făcuse parte din consiliul director al 

unui club de tir în urmă cu douăzeci de ani. Bărbatul lucra 
pentru o mare firmă de software, unde poziţia lui de 
programator general părea mai degrabă modestă pentru un 
bărbat de şaizeci de ani, dacă nu cumva vârsta asta reprezenta 
un dezavantaj pentru el în lumea IT. 

— Un programator de calculatoare. 

După felul în care o zisese Erla, ai fi crezut că e vorba de 
comandantul unui lagăr de prizonieri. 

— Deci Snapchatul n-ar trebui să reprezinte o problemă 
pentru el. 

— Nu, probabil că nu. 

Huldar hotărî să nu mai rişte să o enerveze şi mai tare 
remarcând că până şi un copil de cinci ani putea stăpâni la 
perfecţie Snapchatul; Erla era deja la capătul răbdării. 

— Şi acum ce facem? Îl sunăm pe tip şi-l întrebăm despre fiica 
lui? 

Erla scutură din cap, iritată. 

— În niciun caz. Dacă vrea să afle de ce îl sunăm? 

Erla avea dreptate şi cei trei rămaseră tăcuţi, deocamdată 
neştiind ce să spună. Metoda prin care identificaseră ADN-ul era 
una neortodoxă, eufemistic vorbind. Din proprie iniţiativă şi fără 
nicio autorizare, medicul legist trecuse profilul ADN prin baza de 
date a testelor de paternitate a Spitalului Naţional. Se părea că 
Mördur pusese la îndoială paternitatea fiicei sale după ce 
aceasta se născuse. Potrivit legistului, era aproape imposibil ca 
firele de păr să aparţină altcuiva în afară de Laufhildur, dat fiind 
că femeia nu avea o soră geamănă identică. 

— Nu-l putem aborda pe tip fără o scuză pertinentă, continuă 
Erla. Sigur va vrea să afle ce se întâmplă dacă suspectează că 
nu suntem sinceri cu el. 

— Şi dacă refuzăm să-i răspundem? 

Gudlaugur fu răsplătit cu o privire plină de venin. Polițistul cel 
tânăr era prea lipsit de experienţă ca să-şi dea seama că, deşi o 
astfel de tactică ar putea funcţiona cu tatăl femeii, aproape 
sigur superiorii Erlei îi vor cere acesteia să le explice de ce se 
arătase interesată în direcţia aceea, iar ea nu va putea să spună 
nu. Însă nici nu încăpea discuţie să-şi dezvăluie sursa, dat fiind 
că ar fi avut grave repercusiuni pentru medicul legist. Acesta îşi 
asumase un mare risc pentru ei, mizând pe faptul că i-ar fi putut 
salva viaţa lui Egill şi, posibil, şi pe a celorlalte victime. Din 

moment ce el era cel care făcuse autopsia Stellei, ştia mai bine 
decât oricine cât de urgentă era prinderea criminalului. Şi poate 
că la mijloc era şi un sentiment de vină, că nu ieşise nimic 
folositor la iveală în urma autopsiei. Răspunsul corect din partea 
Erlei ar fi fost să trateze această informaţie ca şi cum n-ar fi 
primit-o niciodată şi pur şi simplu să meargă mai departe, 
orbeşte, sperând în van că şefii ei aveau să-şi schimbe părerea 
în legătură cu permisiunea de a trece profilul ADN prin baza de 
date deCODE; rămânea însă la fel de puţin probabil ca înainte că 
cererea respectivă avea să fie acordată. 

— Lasă-mă să mă gândesc un minut. 

Erla deveni brusc conştientă că ceilalţi membri ai echipei de 
anchetă începuseră să-i privească cu interes. Ea şi Huldar nu 
trebuiau decât să stea unul lângă altul ca să facă să se întoarcă 
spre ei nişte capete, deci să murmure conspirativ, ca în cazul de 
faţă, cu siguranţă avea să le aducă nişte ridicări din sprâncene. 

— Preluaţi voi doi de aici. Eu trebuie să mă ocup de hârţogăria 
legată de arestarea lui Arnar Björnsson. Daţi o raită pe la locul 
de muncă al lui Mördur şi vedeţi ce puteţi afla fără să treziţi 
suspiciuni. Va trebui să născociţi voi o poveste care să vă 
servească drept acoperire. 

ÎI privi în ochi pe Huldar şi adăugă: 

— Pot avea încredere că n-o s-o daţi în bară? In momentul de 
faţă, nu vreau să se mai implice şi altcineva. E vital ca tipul să 
nu afle că fiica sa e o potenţială victimă - dacă despre asta e 
vorba. Deşi este posibil ca părul ei să fi ajuns din întâmplare pe 
jos în cinematograf. 

Huldar închise paginile de pe ecranul calculatorului, una după 
alta. 

— Stai liniştită. Ne gândim noi la ceva. 

Spera doar ca unuia dintre ei să-i vină o idee strălucită în 
maşină. 

e 

Recepţionera îşi ridică privirea din telefon doar când Huldar 
tuşi şi o întrebă: 

— Mördur Jónasson este cumva aici? 

— Poftim? 

Femeia clipi de câteva ori, nedumerită. 

— Pe cine căutaţi? 

— Pe Mördur Jónasson. 

Femeia tastă numele în calculator. 

— Mă tem că nu-i aici. E bolnav. 

Ridică iar privirea, ceva mai atentă de data asta, şi adăugă: 

— Vă poate ajuta altcineva? Einar, de exemplu? 

— Einar? 

Huldar şovăia, întrebându-se dacă să profite de ocazie sau să 
plece. Povestea pe care o născociseră pe drum n-ar fi stat în 
picioare la o analiză mai atentă. 

— Ăă... nu. N-are importanţă. Dar îmi puteţi spune dacă am 
primit numărul corect de mobil al lui Mördur? 

ÎI citi pe cel pe care îl aveau. Când sunaseră, nu auziseră 
decât un mesaj înregistrat care îi anunţa că telefonul ori era 
închis, ori nu avea semnal. _ 

— Da, acela e numărul, răspunse recepţionera. li pot trimite 
eu un mesaj, dacă doriţi. 

— Nu, mulţumesc. Vom încerca noi mai târziu. 

Femeia îşi cobori iar privirea spre ecran. 

— De fapt, e liber de ceva vreme, pe caz de boală. V-aş 
recomanda să staţi mai degrabă de vorbă cu Einar. 

Huldar, răzgândindu-se în legătură cu plecarea, se aplecă 
peste biroul recepţionerei şi o întrebă pe un ton confidenţial: 

— Se întâmplă să ştiţi de ce boală suferă? E grav? 

Femeia scutură din cap. 

— Sunt destul de nouă aici, aşa că nu-l cunosc prea bine. Dar, 
după câte văd, e bolnav de câteva săptămâni. Persoana de 
contact în lipsa lui este Einar. 

— Atunci poate c-ar fi totuşi o idee bună să discutăm cu el. 
Dacă e liber. 

— Păi, e verde, deci ar trebui să fie liber. 

Huldar n-o întrebă ce însemna asta, ci doar aşteptă ca ea să-l 
sune pe Einar. 

Când bărbatul îşi făcu apariţia în cele din urmă, cei doi se 
ridicară şi strânseră mâna întinsă a acestuia. Huldar îl întrebă 
dacă pot avea o discuţie în particular. Nu voia ca recepţionera 
să audă ce aveau ei de zis, deşi femeia era iar captivată cu totul 
de telefonul mobil şi părea să fi uitat complet de ei. 

Einar îi conduse într-o mică sală de şedinţe în care nu se afla 
niciun scaun, ci doar o măsuţă rotundă, ceva mai sus de nivelul 
şoldului. Pereţii erau decoraţi cu afişe înrămate pe care puteai 
citi diverse citate motivaţionale, chipurile inteligente, despre 

lucrul în echipă. Oricine ar fi fost cel care le găsise, era clar că 
nu lucrase niciodată pentru poliţie. 

— Mă văd nevoit să recunosc că sunt puţin surprins, zise 
Einar. Credeam că ne-am informat toţi clienţii că Lârus a preluat 
toate proiectele lui M&rdur. Îmi pare extrem de rău să aflu că aţi 
fost lăsaţi pe dinafară. 

— Noi nu suntem clienţi. 

Huldar încercă fără succes să-şi găsească o poziţie 
confortabilă, văzându-se nevoit să-şi rezeme cotul pe măsuţa 
ridicol de înaltă. Ceea ce îi obliga să stea penibil de aproape 
unul de altul, făcându-l pe Huldar să se simtă de-a dreptul 
stupid. Mai bine ar fi discutat la recepţie cu Einar. 

— Suntem de la poliţie. 

— De la poliţie? tresări bărbatul. Mă tem că nu înţeleg. 

— Nici n-ai de ce. Trebuie să dăm de Mördur în calitate de 
potenţial martor într-un caz pe care-l anchetăm. Maşina lui a 
rămas parcată aproape de locul unde s-a produs incidentul în 
cauză şi speram că poate el a remarcat ceva care să ne fie de 
folos. E doar unul dintre oamenii cu care am dori foarte mult să 
discutăm. 

— Înţeleg. 

Bărbatul părea uşurat. La fel erau şi Huldar şi Gudlaugur: s-ar 
fi zis că aveau să scape basma curată cu povestea pe care o 
inventaseră pe drum. 

— Ne-am gândit să încercăm la locul lui de muncă după ce- 
am constatat că nu dăm de el la telefon, însă recepţionera ne-a 
zis că e bolnav şi că e în concediu de o bucată bună de timp. Eu 
doar voiam să aflu dacă e ceva grav, pentru că în cazul ăsta s-ar 
putea să-l eliminăm de pe lista noastră. Nu e chiar urgent şi mai 
există şi alţi potenţiali martori cu care am putea discuta. 

Einar îi privea foarte serios. 

— Mă tem că este foarte bolnav. N-am nicio informaţie despre 
starea lui în momentul de faţă, dar se află în concediu medical 
de aproape două luni. Alături de noi lucra part-time de ceva mai 
puţin de un an, când a fost diagnosticat cu cancer şi a fost 
supus unei operaţii foarte dificile, urmată de radioterapie şi 
chimioterapie. Dacă doriţi, o pot întreba pe şefa de la resurse 
umane dacă ştie mai multe. 

Huldar îi mulţumi şi Einar se întoarse cu spatele când sună, 
oferindu-şi o iluzorie senzaţie de intimitate, deşi fireşte că i se 

putea auzi fiecare cuvânt. După o scurtă discuţie, închise 
telefonul şi se răsuci iar spre ei. 

— Veşti proaste, din păcate. Ea crede că Mordur ori e pe cale 
să mai sufere încă o operaţie, ori tocmai a trecut prin încă una. 
În orice caz, acum e în spital. 

După ce se întoarseră la maşină, primul lucru pe care-l făcu 
Huldar fu să sune la Spitalul Naţional şi să întrebe despre un 
pacient pe nume M5rdur Jónasson. Crezu că nu aude bine când 
operatoarea îi spuse în ce secţie se află Mördur. 

— Cum? Aceea nu e secţia de Cardiologie? 

Femeia îi spuse că da. Când Huldar o întrebă de ce bărbatul 
nu se afla la Oncologie, ea îi răspunse că nu e treaba ei să 
decidă unde li se oferă paturi pacienţilor, iar cu un la revedere 
scurt, îi închise telefonul. 

Huldar îi întâlni privirea lui Gudlaugur. 

— E în secţia Astei. 

Băgă maşina în marşarier şi ţâşni în scrâşnet de roţi, pornind 
din loc cu o viteză nedemnă de un poliţist. 

Capitolul 32 


De serviciu era aceeaşi asistentă care fusese şi cu o seară 
înainte, iar chipul acesteia se înnegură când îl văzu pe Huldar. 
De data aceasta secţia era mai aglomerată, cu un du-te-vino în 
şi afară din saloane. Deloc surprinzător, aşadar, că o anchetă a 
poliţiei nu se număra printre priorităţile personalului medical. 
Oamenii se îmbolnăveau, se răneau şi mureau zilnic, aşa că 
trebuiau îngrijiţi, indiferent că erau sau nu comise crime. 

— Asta nu e de serviciu în această noapte. 

Femeia ieşise din spatele biroului de la recepţie după ce 
Huldar bătuse cu degetele în el. Stătea în mijlocul holului cu 
braţele încrucişate, blocându-le în mod deliberat accesul. Avea 
pe ea o tunică liliachie cu eticheta spălătoriei spitalului şi 
pantaloni albi. Buzunarul de la piept părea pe punctul de a-i 
exploda, îngreunat se pare de un ceas mare şi de nenumărate 
pixuri şi alte instrumente pe care Huldar nu le putea identifica. 
La fel cum nu putea identifica nici cauza petelor dubioase de pe 
faţa femeii. În fine, n-avea importanţă. 

— Va trebui să vă întoarceţi mâine-dimineaţă dacă vreţi să 
discutaţi cu ea. Sau să treceţi pe la ea pe acasă, în loc să ne 
întrerupeţi pe noi şi să nu ne lăsaţi să ne facem datoria. 

— De fapt, nu pe ea am venit s-o vedem. f 

Huldar încă nu se putea hotărî dacă era bine sau rău că Asta 
nu era de serviciu. Bănuia că lucrul acesta depindea de natura 
informației pe care aveau să o obțină de la Mördur. Dacă se 
dovedea utilă, aveau să o cheme pe Ásta la un interogatoriu în 
această noapte, înainte ca femeia să-şi dea seama ce i se 
întâmplă. Dar, dacă n-aveau să scoată nimic de la el, ar fi fost 
mai bine ca ea să fie prezentă, chiar dacă numai pentru a 
observa cum reacţiona văzând că iar e căutată. Huldar remarcă 
uşurarea evidentă a lui Gudlaugur la vestea că Asta nu era 
acolo. 

— Trebuie să schimbăm câteva cuvinte cu unul dintre 
pacienţii voştri. 

— Oh? 

Sprâncenele femeii  ţâşniseră în sus. Schimbarea 


VP - 236 


comportamentului ei faţă de seara trecută sugera faptul că Ásta 
îi furnizase nişte informaţii deloc flatante la adresa poliţiei după 
plecarea lui Huldar. 

— Cum se numeşte? 

— Mördur Jónasson. Am înţeles că e pacient al acestei secţii. 

Expresia femeii nu se îmbună auzindu-l. 

— Vă pot întreba ce se întâmplă? 

— Nu. 

— Of! Bine. 

Işi desfăcu braţele şi continuă: 

— Imi pare rău să vă dezamăgesc, însă Mördur nu mai e cu 
noi. Şi dat fiind că nu mai pot face nimic altceva pentru voi, va 
trebui să vă cer să plecaţi. Suntem ocupați până peste cap. 

Huldar depuse un efort considerabil ca să-şi ascundă 
frustrarea. 

— Vedem şi noi foarte bine. Dar, dacă ne poţi spune unde s-a 
dus, vă lăsăm în pace. 

— Imi pare rău, dar nu v-aş putea spune. 

Femeii nu-i părea deloc rău. 

— Doar că, indiferent unde a plecat, ori e insuportabil de cald, 
ori e un loc mult mai bun decât ăsta. A murit - îşi consultă 
ceasul prins de buzunarul de la piept - acum o oră şi 
cincisprezece minute. Aţi ajuns doar un pic mai târziu. 

Huldar rămase mut de uimire auzind-o, însă Gudlaugur preluă 
conducerea: 

— Ce s-a întâmplat? 

— Stop cardiac. N-am putut face nimic pentru el. 

Nici Gudlaugur, nici Huldar nu mai ştiau ce să zică. Asistenta, 
interpretându-le tăcerea drept o critică la adresa spitalului, 
adoptă instantaneu o postură defensivă. 

— Astfel de lucruri se întâmplă. Bărbatul suferea de 
insuficienţă cardiacă în urma chimioterapiei şi a complicaţiilor 
cauzate de o infecţie provocată de atacul de cord din weekend. 
Pe deasupra, avea şi cancer în ultimă fază la plămâni. Îi sosise 
ceasul. Am făcut tot ce-am putut, dar n-a fost de ajuns. N-a fost 
din vina tratamentului primit aici, dacă la asta vă gândiţi. 

— N-am vrut să sugerăm aşa ceva. 

Huldar se forţă să răspundă politicos, deşi în sinea lui 
blestema că avea parte de un asemenea ghinion. Futu-i, futu-i, 
futu-i. De ce naiba nu putuseră face rost de numele lui mai 

devreme? 

— Era conştient de dimineaţă? 

— Da şi nu. Era când conştient, când inconştient încă de când 
a fost adus aici. 

— Când a fost asta? 

— Vinerea trecută, seara. 

— Şi a rămas aici de atunci? N-a ieşit deloc din spital? 

Femeia zâmbi. 

— Nu. Credeţi-mă. Nu putea nici măcar să se ridice din pat ca 
să meargă la toaletă. Vorbim aici despre un om foarte bolnav. 

— Eşti sigură? 

— Da, destul de sigură. Nimeni nu iese de aici fără să ştim 
noi. 

Făcu un semn cu mâna în direcţia monitoarelor mari pe care 
le Huldar le observase cu o seară în urmă şi adăugă: 

— Toţi pacienţii sunt conectaţi la aparate şi datele lor apar 
aici. Dacă îşi scot tuburile şi pleacă la plimbare, n-avem cum să 
nu observăm. 

Huldar nu mai zicea nimic, însă mintea îi lucra cu febrilitate. 
Cum dracu' putea exista o legătură între acest bărbat sau fiica 
lui şi Stella sau Egill - dacă exista vreuna? 

— Asta a avut şi ea grijă de el? 

— Da. La fel ca restul asistentelor din secţie. Nu era neapărat 
responsabilitatea ei, dacă la asta te referi. Deşi, date fiind 
împrejurările, s-ar putea spune că a avut o legătură mai strânsă 
cu el. 

— Împrejurările? 

— l-a salvat viaţa vineri seară. 

Femeia îl privi surprinsă pe Huldar. 

— Doar ţi-am spus asta ieri, nu? 

— Nu-mi amintesc. j 

Îşi amintea vag cum ea îi spusese ce grozavă era Ásta, însă 
nu-şi mai aducea aminte niciun detaliu. 

— Ce s-a întâmplat, mai exact? 

— Ásta i-a acordat primul ajutor. Afară, în parcare. L-a 
menţinut în viaţă până a auzit-o cineva strigând şi a chemat 
ajutoarele. La fel ca mulţi oameni, el a simţit că e ceva în 
neregulă şi a venit singur cu maşina la urgenţe. A fost un noroc 
chior că nu s-a prăbuşit la volan - şi că Asta a văzut ce se 
întâmplă. Dacă ea ar fi plecat cu câteva minute mai devreme 

sau mai târziu, bărbatul ar fi murit singur în parcare. Se 
întâmplă destul de des ca oamenii - mai ales bărbaţii - să 
reacționeze prosteşte la primele semne ale unui atac de cord. 
Nu le place să cheme salvarea, ca nu cumva să fie doar o 
alarmă falsă. De parcă ar interesa pe cineva un asemenea lucru. 

— Se cunoşteau? 

— Nu, deloc. De ce întrebi? 

— Fără niciun motiv. Dar au vorbit, nu-i aşa? După ce a fost 
adus aici? 

— Nu mai mult decât ceilalţi. Cum spuneam, bărbatul era mai 
tot timpul inconştient, iar Asta nu e singura asistentă de-aici. Ba 
chiar aş spune că ea a avut mai puţin de-a face cu el decât noi, 
restul. 

— Oh? Cum aşa? 

— El tot insista să-i mulţumească mereu pentru că-i salvase 
viaţa, aşa că Ásta s-a săturat până la urmă. Ori de câte ori avea 
ocazia, el voia să-i mulţumească. Nu părea să-şi aducă aminte 
că îi mulţumise deja de nu ştiu câte ori. Până la urmă, s-a 
săturat şi Ásta şi ne-am săturat şi noi, căci eram extrem de 
ocupați cu toţii, cum spuneam, şi chiar n-aveam timp să ne 
oprim întruna şi să stăm la taclale cu pacienţii, mai ales când 
aceştia insistă să repete aceleaşi lucruri la nesfârşit. 

Femeia îşi verifică iar ceasul. 

— Şi acelaşi lucru este valabil şi pentru poliţie. Dacă mai doriţi 
şi altceva, va trebui să vă cer să discutaţi cu Asta şi lucrul ăsta 
să aibă loc în afara spitalului. 

Huldar şi Gudlaugur se văzură nevoiţi să se dea la o parte, în 
timp ce pe lângă ei era împins un pat pe care se afla un pacient 
al cărui chip cenuşiu sugera că nu mai are mult de trăit. 
Rămaseră tăcuţi cât trecu procesiunea, nesiguri ce se cuvenea 
să facă într-o asemenea împrejurare. Când se răsuciră ca să 
urmărească patul pe hol, asistenta deveni vizibil nerăbdătoare. 

— Bun, am terminat aici? Mă pot întoarce la treabă? 

— Încă o întrebare. Fiica lui a venit să-l vadă? Sau orice alt 
vizitator? 

— Nu, eu una nu-mi aduc aminte să fi venit cineva. Dar eu nu 
ţin evidenţa tuturor vizitelor, dat fiind că nu sunt mereu de 
serviciu. 

Îi privi pe amândoi apoi, cu o expresie mai blândă pe chip, 
rosti uşor nerăbdătoare: 

— Presupun că vreţi să verific şi asta? 

Huldar îi mulţumi şi se pregăti să aştepte cât timp ea se 
consulta cu colegii ei. Însă asistenta îi spuse că nu intenţiona să 
discute cu nimeni până când personalul n-avea să se adune, mai 
târziu, ca să se pregătească pentru schimbarea turei, deci 
trebuia pur şi simplu să aibă răbdare. Aşa că ea îi ceru un număr 
de telefon şi după ce Huldar îi dădu cartea lui de vizită, aproape 
că îi împinse către ieşire. 

Huldar se întoarse chiar înainte de-a ajunge la uşi. Femeia 
încă stătea acolo, de parcă ar fi vrut să fie sigură că ei chiar 
plecau. Expresia sa, când îl văzu că se întoarce, era glacială. 

— Nu cumva se întâmplă să aveţi pe cineva trecut ca ruda 
cea mai apropiată? Cineva care să fie contactat în caz de 
urgenţă? Am încercat să facem rost de numărul de telefon al 
fiicei sale. Dacă verifici pentru mine, promit că plecăm. 

Femeia scoase un oftat de exasperare, dar se supuse. Când 
se întoarse, numărul pe care i-l oferi era cel al fratelui lui 
Mördur. Tot era mai bun decât nimic. Poate că acesta avea să-i 
ajute să ia legătura cu alunecoasa Laufhildur. Huldar începea să 
se întrebe dacă nu cumva aceasta se mutase în străinătate fără 
să informeze autorităţile. Poate îşi schimbase şi numele. Îi mai 
trecu prin cap şi că poate ea se întorsese doar recent în Islanda, 
din motive care nu trebuiau cercetate mai îndeaproape. 

e 

Cei trei stăteau în maşina parcată în spatele secției de poliție 
- Erla pe scaunul şoferului, Huldar lângă ea şi Gudlaugur în 
spate, aplecat spre ei şi cu coatele proptite pe scaunele lor. 

Erla se arătase reticentă să discute în birou despre Mördur şi 
Laufhildur. Încă nu venise cu o scuză credibilă care să le explice 
celorlalţi colegi de echipă interesul ei faţă de persoanele 
respective şi hotărâse aşadar că o întâlnire în maşină, cum era 
cea de-acum, avea să trezească mai puţine suspiciuni. Huldar 
nu era de acord cu ideea, însă îşi ţinu gura. Deşi era doar cinci 
după-amiaza, afară era întuneric beznă şi, dat fiind că Erla 
aprinsese luminile din maşină, toţi trei erau la fel de vizibili 
precum exponatele dintr-o vitrină. În clipa în care cineva ieşea 
afară la o ţigară, puteau fi siguri că aveau să înceapă iar 
şuşotelile - posibil despre o partidă în trei, de această dată. 

— Şi zici că era sigur că nu-i cunoştea nici pe Stella, nici pe 
Egill şi că, din ce ştia el, nici fratele său nu-i cunoştea? 

Ochii Erlei rămâneau aţintiţi asupra parbrizului, în timp ce 
mâinile ei strângeau tare volanul. 

— Era ferm convins. Fireşte, n-are cum să fie sută la sută 
sigur că Mördur nu-i cunoştea, însă nu l-a auzit niciodată 
pomenindu-le numele. 

Huldar ar fi preferat să nu-l sune pe fratele lui Mordur. Se 
dovedise că spitalul nu apucase încă să-l informeze cu privire la 
moartea lui Mördur, prin urmare Huldar se văzuse nevoit să-i 
dea el vestea. 

— Erau apropiaţi? 

— Din spusele lui, erau. Dar cât de apropiaţi pot fi nişte fraţi 
când locuiesc în colţuri opuse ale ţării? El locuieşte în Akureyri şi 
Mördur locuia aici, în Reykjavik. Se pare că se întâlneau rar, însă 
vorbeau la telefon o dată pe lună. Asta înseamnă că erau 
apropiaţi? Oricum, fratele a fost destul de supărat când a auzit 
că Mordur e mort. Zicea că acesta a trecut printr-o perioadă 
foarte grea. Soţia lui a fost diagnosticată cu scleroză multiplă 
când fiica lor era mică şi starea ei s-a tot deteriorat până ce, 
înainte să moară, devenise complet neputincioasă. 

— Şi a spus că n-are niciun rost să discutăm cu fiica? 

— Nu. Absolut deloc. S-a arătat reticent când a venit vorba de 
ea. Tot ce-a spus a fost că fata a suferit un accident grav în 
copilărie, în urma căruia n-a mai putut să vorbească. Mördur a 
avut grijă de ea acasă, până ce a devenit evident că el urma să 
piardă lupta cu cancerul. Până la urmă s-a recunoscut înfrânt şi 
a internat-o la un fel de cămin pentru cei cu dizabilităţi. S-a 
gândit că asta ar fi cea mai bună soluţie, din moment ce el avea 
să mai rămână o vreme în preajma ei ca să o poată ajuta să se 
adapteze la noile condiţii. Din spusele fratelui său, ea s-a mutat 
acolo destul de recent. Întâmplător, am aflat totuşi un lucru 
interesant în timpul discuţiei noastre. El n-a numit-o nici măcar o 
dată Laufhildur, ci tot timpul a folosit numele Laufa. 

— Laufa? 

Erla se încruntă, pierzând şirul. Apoi îi pică şi ei fisa. 

— Laufa - Lauga! 

— Bingo. 

Huldar ar fi ridicat mâna ca să bată palma cu ea dacă situația 
n-ar fi fost atât de serioasă. 

— Există cumva vreo şansă ca misteriosul nostru apelant să fi 
zis Laufa, nu Lauga? 

Erla chibzui câteva clipe. 

— Poate. Va trebui să ascult din nou înregistrarea. Dar e 
posibil. 

— Şi atunci asta nu ne rezolvă problema? se însufleţi 
Gudlaugur. Acum am putea spune că vrem să o verificăm după 
ce-am primit un pont. Nimeni nu va pune la îndoială importanţa 
acelui apel pentru ancheta noastră. 

Erla îi aruncă o privire nimicitoare. 

— Mda, super. De ce nu mergi cu chestia asta la conducere? 
să le explici că nu putem să dăm de nicio Lauga sau de o femeie 
al cărei nume se termină în -laug, dar am reuşit să dăm de urma 
singurei femei din ţară care se numeşte Laufhildur. Se întâmplă 
să trăiască la un cămin şi nu poate vorbi, dar suntem convinşi 
că are importanţă pentru cazul nostru. 

Gudlaugur n-avea niciun răspuns la toate astea. Erla reluă 
subiectul: 

— Deci ce urmează? 

Mişcă volanul în ambele direcţii, făcând să scârţâie zăpada de 
sub cauciucuri. 

— N-ar fi fost mai bine să mergeţi la cămin? Fratele lui Mördur 
nu ştia cum se numeşte? 

— A zis că nu are niciun nume. A auzit adresa, dar nu şi-a 
putut-o aminti. 

— Păi, n-ar trebui să fie chiar atât de greu să-l găsim. 

Erla dădu drumul volanului şi îşi trecu mâinile prin păr, apoi 
continuă: 

— Acum singura problemă este cum am să explic eu interesul 
nostru brusc faţă de această femeie. 

Îl privi pe Huldar, apoi se întoarse ca să-l privească şi pe 
Gudlaugur în ochi. 

— Nicio idee genială? 

Cei doi scuturară din cap. 

— Rahat! 

— Vrei să o întreb pe Freyja? Ea ar trebui să aibă acces la 
baza de date a serviciilor sociale. Laufhildur ar trebui să fie 
înregistrată dacă locuieşte într-un cămin. Nu trebuie neapărat 
să-i aducem Freyjei la cunoştinţă toate detaliile, ci doar să-i 
cerem să efectueze o căutare discretă. 

Huldar se întări pentru inevitabila furtună care avea să 
urmeze. Ştia că ideea lui era genială; singura întrebare care se 

punea era dacă ideea cântărea mai mult decât antipatia Erlei 
faţă de Freyja. 

Erla se holba iar prin parbriz, cu chipul împietrit. 

— Nu. Lasă-l pe Gudlaugur s-o facă. 

Se răsuci către bancheta din spate. 

— Ai înţeles? 

Gudlaugur încuviinţă din cap. l-ar fi fost şi greu să nu o audă 
în spaţiul înghesuit al maşinii. Întorcându-se iar spre Huldar, Erla 
îi spuse să rămână prin preajmă, în caz că avea nevoie de 
ajutorul său la interogatoriul lui Arnar Björnsson. Planul lor era 
să înceapă următoarea rundă de întrebări în clipa în care îşi 
făcea apariţia avocatul. Amărâtul ăla nu alesese chiar ce era 
mai bun în branşă când lăsase degetul la întâmplare pe un 
nume de pe lista ce-i fusese pusă la dispoziţie. Avocatul 
respectiv se apropia de pensionare şi se zvonea că devenise 
cam uituc în ultimul timp. Nu se mai putea avea încredere în el 
ca tine minte lucrurile de care erau acuzaţi clienţii săi. In orice 
caz, dat fiind că acest aspect era destul de convenabil pentru 
poliţie, nimeni nu comentase alegerea lui Arnar. 

— Atunci, asta înseamnă că vrei ca doar unul dintre noi să 
meargă la cămin? 

— Vom vedea. Te anunţ. 

Când deveni limpede că nimeni nu mai avea de gând să 
adauge ceva, Erla închise luminile din plafonul maşinii. Coborâră 
din maşină şi ecourile portierelor trântite răsunară multă vreme 
în curtea pustie. 


VP - 243 


Capitolul 33 


Freyja privea de la fereastra sufrageriei cum vecinul ei încerca 
să-şi menţină echilibrul pe stradă. Haina jerpelită a acestuia 
avea fermoarul desfăcut, scoțând la iveală un tricou cu nişte 
fructe desenate pe el, ce s-ar fi potrivit mai degrabă cu un 
cocteil băut pe o plajă tropicală, decât cu o cutie de bere băută 
în mijlocul unei străzi înzăpezite din Reykjavik. Bărbatul alunecă 
pe pământul îngheţat, vărsându-şi băutura. Freyja mai că se 
aştepta să-l vadă lăsându-se iute în genunchi şi-n mâini ş 
începând să mănânce zăpada pe care căzuse berea, însă acesta 
se opri în loc, dădu pe gât restul berii din cutie, apoi o aruncă. 
Pe Freyja n-o deranja că arunca gunoiul pe jos; în scurt timp, 
unul dintre locuitorii din clădire avea să iasă pe-afară şi să 
adune cutia ca să o ducă la un depozit de reciclare. Intr-un 
astfel de loc trăia ea. 

Ceva mai devreme, de dimineaţă, s-ar fi posomorât 
aducându-şi aminte de modul în care ajunsese tocmai aici, însă 
acum nu făcu decât să-l considere încă un imbold pentru a face 
ceva notabil cu viaţa ei. Ceva realist, care să nu presupună o 
schimbare majoră în carieră şi un nou început. Nu trebuia să fie 
ceva drastic. Era sănătoasă, avusese parte de educaţia pe care 
şi-o dorise dintotdeauna şi făcea o treabă care i se potrivea şi la 
care se pricepea. Un bun punct de plecare, deci nu era absolut 
niciun motiv ca să nu fie fericită cu ce avea. Problema era că 
îngăduise ca viaţa ei să intre într-o rutină, iar asta doar din lene, 
pur şi simplu. Dar lucrurile urmau să se schimbe. Acum 
misiunea ei era să-şi găsească un apartament care să fie mai pe 
măsura pretențiilor sale decât dărăpănătura în care stătea 
acum, să se scufunde în muncă şi să-şi recapete fosta poziţie. 
Când Baldur avea să iasă din închisoare, intenţiona să-l ia şi pe 
el sub aripa ei şi să-l ajute să se pună pe picioare. De dragul 
nepoţelei sale, era chiar dispusă să împartă şi un apartament cu 
el, ca să fie sigură că n-avea s-o apuce iar pe căi greşite şi să 
intre iar la zdup. Apoi el ar putea să vândă acest apartament 
sau să-l închirieze pentru turişti. Probabil că existau destui 
străini suficient de disperaţi după un chilipir ca să nu strâmbe 

din nas văzând apartamentul. 

Încă un lucru asupra căruia voia să recapete controlul era 
viaţa ei amoroasă. Să renunţe să-şi caute ea un bărbat potrivit 
şi să-l lase pe el să o găsească. Vânarea unui partener se 
asemăna, probabil, cu încercarea de a-ţi aminti ceva: abia când 
încetai să mai încerci, lucrurile începeau să se pună în mişcare. 
Disperarea era un impediment. Slavă Domnului că fusese 
scutită de a comite o imensă greşeală cu idiotul de Kjartan. 
Până acum reuşise să-şi respecte principiile, şi anume să nu se 
culce cu bărbaţi însuraţi. 

Nu-i răspunsese la telefon când o sunase; nu avusese chef să 
vorbească cu el, deşi intenţionase să-l sune cât mai curând ca 
să-şi exprime părerea la adresa lui. Dar, mai întâi, voia să se 
pregătească pentru ce urma să-i spună şi, poate, să-şi 
recapituleze discursul de câteva ori, doar ca să fie sigură că n- 
avea să sfârşească prin a-l împroşca cu ocări. Deocamdată însă 
nu-şi pusese la punct un discurs care să o mulţumească şi, dacă 
stătea să se gândească, cel mai bine ar fi fost ca nici măcar să 
nu pomenească despre minciuna lui legată de divorţ. Fireşte, 
pentru egoul lui n-ar fi fost şi mai dureros să-i spună că auzise 
zvonindu-se cum că potenţa lui ar lăsa de dorit, aşa că ea una 
simţea că merita ceva mai bun? Apoi să-l lase să se 
perpelească, întrebându-se de unde auzise ea una ca asta. 
Pentru Freyja, devenise un lucru sigur că nu era prima femeie cu 
care tipul încercase să-şi înşele nevasta. 

Partea cu adevărat neplăcută era că ticălosul o păcălise, 
făcându-l să-l cheme cu ea la reuniunea organizată de foştii 
colegi de clasă. Umilită de faptul că ori ar fi trebuit să se ducă 
singură, ori să anunţe în ultima clipă că nu mai putea să 
meargă, apelase la ajutorul lui Huldar. Dar trebuia să admită că 
soluţia era oarecum satisfăcătoare: tipul arăta foarte bine şi cei 
care nu-l cunoşteau mai bine ca ea ar fi putut considera că e 
norocoasă. Însă, gândindu-se mai bine, planul nu fusese chiar 
atât de ingenios până la urmă. Invitaţia ei avea să fie 
interpretată ca flirt. Mai bine ar fi fost să-l lămurească din prima 
că era vorba de o singură ocazie, însă ea se temea că asta n- 
avea decât să-l încurajeze pe Huldar să înceapă să o 
bombardeze iarăşi cu telefoane şi mesaje. 

lar acesta era doar un indiciu al influenţei enorme pe care 
trecutul o avea asupra ei. Era pregătită să facă orice ca să-şi 

impresioneze colegii - deşi cu ce anume să-i impresioneze? 
Dacă avea să se arate braţ la braţ cu Huldar, măcar ei ar fi 
văzut că era capabilă să atragă un bărbat. Însă asta o făcea să 
se simtă jalnic, şi nici adevărat nu prea era. Cel mai bine ar fi 
fost să le arate că îi e bine în pielea ei. Şi că ei sunt nişte 
îngâmfaţi. Însă acest mesaj era mult mai greu de transmis, mai 
ales că ea una se temea că s-ar fi simţit prea încordată în 
preajma lor ca să lase impresia dorită. 

Freyja scoase un oftat greu. Măcar nu mai avea să apară 
alături de Kjartan şi să rişte să dea peste cineva care îi cunoştea 
soţia. Atunci chiar ar fi decăzut definitiv în ochii lor. 

Întorcându-se de la fereastră, aruncă o privire către laptop. Pe 
ecranul acestuia era deschis un document cu ciorna raportului 
pe care i-l promisese Erlei. Conţinutul era încă abia schiţat; de 
fapt, tot ce scrisese erau doar nişte fraze pe jumătate terminate, 
cu ideile pe care urma să le includă în raport. Şi nici faptul că 
grosul informaţiei provenea, direct sau indirect, de la Kjartan n-o 
ajuta prea mult. Căci îi reamintea întruna de el, făcând-o să-şi 
piardă concentrarea. Şi o măcina şi faptul că i-l recomandase 
bietului tată al lui Adalheidur. Dacă acest Kjartan era atât de 
necinstit, n-avea cum să fie şi un bun terapeut - sau măcar aşa 
încerca să se convingă în sinea ei. Gândul că minciunile lui sigur 
îi afectau profesionalismul o făcea să se simtă mai bine. Dar 
asta era situaţia; n-avea cum să-l sune pe tatăl fetei şi să-şi 
retragă recomandarea. 

Freyja se îndreptă spre măsuţa de cafea şi-şi închise laptopul 
supraîncins. Ventilatorul acestuia păru să geamă de uşurare 
când se trezi că nu mai trebuie să răcească aparatul. Pesemne 
că n-avea să fie chemată iar la datorie până mâine-dimineaţă, 
fiindcă nu mai credea că va obţine rezultate în plus diseară. 
Venise la fereastră ca să vadă dacă vremea era suficient de 
plăcută pentru a o putea scoate pe Molly afară, în speranţa că 
ieşitul din casă, la aer rece, avea să-i trezească mintea din 
amorţeală, însă acum îşi dădea seama că ideea ei nu era chiar 
aşa bună. 

Poate că nici nu era nevoie de raport. Poliţiştii îl prinseseră pe 
vinovat, agresorul sexual pe care Freyja îl văzuse cu ochii ei 
când prietena Stellei îl identificase la secţie. La prima vedere, 
bărbatul nu părea deosebit de periculos. Ba chiar, dimpotrivă: 
părea mai degrabă genul de bărbat între două vârste ruşinos, al 

cărui cel mai grav delict era să-şi lase cana de cafea murdară în 
chiuvetă la muncă. Şi, deşi ea ştia foarte bine că aparențele 
înşală, nu putea scăpa de senzaţia că prinseseră omul greşit. 
Păruse alunecos, dar asta putea fi din pricina dezastruoasei lui 
încercări de a plăti pentru sex, infracţiune de care el se făcea 
vinovat, fără îndoială. Însă în scurtul interval de timp în care îl 
studiase, nu i se păruse a fi genul de tip care ascunde un secret 
atât de întunecat cum e crima. Bărbatul privise în ochi pe toată 
lumea, clipise la intervale normale de timp şi nu prea repede, 
capul nu-i ţâşnise în mod constant în toate părţile, iar braţele îi 
atârnaseră firesc pe lângă corp, însă instinctul ei îi spusese că 
avea în faţa ochilor un bărbat suficient de încrezător că poate 
scăpa cu faţa curată din această problemă; care se vedea ca o 
victimă, nu ca o parte vinovată. 

Freyja rezistă impulsului de a-l suna pe Huldar şi a-i cere să-i 
dea ultimele informaţii legate de anchetă, deşi prin minte i se 
învârteau tot soiul de întrebări. Bărbatul mărturisise, le spusese 
unde se află Egill? Le dezvăluise identitatea victimei cu numărul 
unu? N-avea şi ea dreptul să fie informată? La urma urmei, ea îi 
ghidase către pista cu bullyingul. 

Mobilul ei se afla pe măsuţă, lângă laptop, aproape 
provocând-o să-l ridice. Acum avea trei telefoane pe care ori 
voia, ori era silită să le dea: unul lui Kjartan, ca să-l înjure, unul 
tatălui lui Adalheidur, ca să-şi anuleze recomandarea, şi unul lui 
Huldar. 

Şirul acesta de gânduri stârni ceva aflat în adâncurile 
conştiinţei. Ceva care avea de-a face cu un apel telefonic. Dar 
ce anume? Oricât de mult îşi frământa creierii, ideea continua să 
rămână chinuitor de aproape, dar imposibil de dibuit. Având 
încredere că urma să-şi amintească dacă înceta să mai caute, 
lăsă gândul deoparte, ridică telefonul şi selectă numărul lui 
Huldar. 

Când acesta nu-i răspunse, încercă să-l sune pe Gudlaugur, 
care răspunse de la primul apel. In mod clar, acesta nu avea 
numărul ei salvat în memoria telefonului, dat fiind că păru să 
regrete că-i răspunsese în clipa în care auzi cine-l sună. Tânărul 
părea să aibă buzele ferecate în privinţa anchetei, evitând să-i 
răspundă direct şi aburind-o că înregistrau progrese şi că speră 
că lucrurile aveau să se lămurească în cel mai scurt timp posibil. 
Freyja, obosind repede din pricina răspunsurilor lui evazive, îl 

întrerupse în mijlocul frazei, ca să-l întrebe dacă Huldar era 
acolo. Polițistul îi răspunse că nu, apoi deveni şi mai evaziv când 
ea îl întrebă unde e, deşi se oferi totuşi să-i transmită mesajul că 
fusese căutat. 

Freyja rămase gânditoare după ce închise. Gudlaugur se 
arătase deschis şi pus pe vorbă când îşi luase rămas-bun de la 
el după interogarea lui Bjarney, prietena Stellei. Era perfect 
conştient că ea ştia ce se întâmplă în anchetă în acel moment, 
aşadar de ce acum îi răspunsese monosilabic? 

Aşa cum bănuise, în clipa în care încetase să încerce să-şi 
aducă aminte, chestia legată de apelul telefonic care o sâcâise 
undeva în fundal îi reveni în minte. Merse în dormitor şi începu 
să răscolească într-un morman de haine aflate pe scaun, până 
ce îşi găsi pantalonii pe care îi purtase în timpul vizitei de luni de 
la şcoala Stellei. Şi, fireşte, în buzunar avea o bucată de hârtie 
pe care era trecut un număr de telefon rupt dintr-un afiş prins 
pe avizierul şcolii. După ce îi urmărise pe Adalheidur şi pe tatăl 
acesteia plecând de la şcoală, Freyja revenise înăuntru şi citise 
anunţul. Nu era deosebit de detaliat; doar te întreba dacă tu sau 
cineva apropiat ţie aţi fost victima vreunui episod grav de 
bullying. Dacă era aşa, ajutorul era la îndemână. Nu era trecută 
nicio altă informaţie, ci avea doar o margine franjurată cu 
numărul de telefon reluat de mai multe ori. 

Freyja netezi bucata de hârtie. Poate că era vorba de un 
psiholog, cum era şi Kjartan, care se specializase în bullying. In 
cazul ăsta, i-ar fi fost lesne să-l menţioneze pe el sau pe ea în 
raport şi să-l ignore cu totul pe ticălosul de Kjartan. La urma 
urmei, Freyja se baza doar pe cuvântul lui că ar fi fost cel mai 
mare specialist din Islanda. Bine, asta şi toate rezultatele cu 
numele lui care ieşiseră la iveală când căutase subiectul pe 
Google. Dar asta nu era toată povestea; poate că existau şi alţi 
experţi, care nu doreau să se afle în lumina reflectoarelor. Ei nu- 
i trebuia decât o oră în compania acelei persoane: avea 
întrebările la îndemână şi deja cunoştea toate răspunsurile. 

Totuşi când sună la numărul de mobil, acesta ori era închis, 
ori nu avea semnal. Frustrată, încercă să tasteze numărul în 
cartea de telefoane online, în speranţa că va găsi funcţia pe 
care o ocupa persoana respectivă. Dacă se dovedea că era 
vorba de un amator, atunci putea arunca la gunoi bucata de 
hârtie. 

Se dovedi că numărul îi aparţinea unui bărbat pe nume 
Mördur Jónasson, un programator de software. Freyja lăsă 
mobilul din mână, bucuroasă că nu reuşise să dea de el. 
Intorcându-se la cartea de telefoane online, se întrebă de ce un 
tip care activa într-un domeniu atât de exact cum era IT-ul se 
implica într-un domeniu atât de sensibil şi de irațional precum 
bullyingul. Poate că fusese şi el, la rândul lui, o victimă sau avea 
un copil care suferea din această pricină. La urma urmei, 
problema era atotprezentă în şcolile şi la locurile de muncă din 
toată ţara. 

Fiindcă îi stârnise curiozitatea, introduse numele bărbatului în 
motorul de căutare. Rezultatele erau ciudat de sărace şi nici 
măcar unul nu avea legătură cu bullyingul. Cu cât se gândea 
mai mult la asta, cu atât mai straniu i se părea că un expert IT 
ar fi ales să lipească un afiş de modă veche pe un avizier, în loc 
să-şi facă reclamă pe internet. Singura posibilitate care-i venea 
în minte era că actul de a renunţa la tehnologie putea 
reprezenta un mod de-a relua legătura cu lumea emoţiilor. 

In timp ce răsucea pe toate părţile această idee, îi sună 
telefonul. Era o prietenă care încercă să o ademenească la o 
ieşire în oraş şi Freyja puse repede capăt discuţiei, fără a se lăsa 
tentată de promisiunile unei sesiuni de cocteiluri sau shoturi 
date pe gât din prima. Nu că n-ar fi vrut să iasă şi să se distreze, 
însă era decisă să fie în cea mai bună formă mâine-seară. Dacă 
ieşea diseară în oraş şi avea noroc, urma să fie o epavă până cel 
puţin duminică: cu ochii roşii, capul greu şi - cine ştie? - poate şi 
corpul dureros de la prea mult sex. Nici vorbă să-şi mai 
„impresioneze” foştii colegi dacă avea să-şi facă apariţia într-o 
asemenea stare. 

In cursul acestei scurte discuţii, Freyja simţi un imbold subit 
să-i spună adevărul prietenei sale. Să i se destăinuie despre cât 
de importantă era pentru ea această reuniune a clasei şi de ce. 
Dar nu reuşi să-şi adune curajul ca să o facă. In ochii prietenelor 
sale din liceu, ea fusese unul dintre copiii şmecheri. Dacă dădea 
măcar senzaţia că de fapt nu făcuse niciodată parte din gaşcă, 
poate că acestea ar fi început să o privească cu alţi ochi. 
Sâmburele îndoielii avea să le fie sădit în minte, fără discuţie, şi 
tot ce făcea, spunea sau purta ea avea să fie pus la îndoială pe 
viitor. Doar dacă, fireşte, acestea urmau să se dovedească la fel 
de drăguţe şi de înţelegătoare precum fuseseră întotdeauna. 

Însă, nu, ea nu-şi putea asuma un asemenea risc. Prea multe 
impresii ale noastre în privinţa oamenilor sunt bazate pe 
prejudecăţi. Până acum, prietenele sale au presupus că eo 
şmecheră, nu o ţoapă sărăntoacă, precum hotărâseră fetele 
care îi fuseseră colege în gimnaziu. 

Telefonul îi sună iar şi Freyja nici măcar nu mai verifică 
ecranul înainte de a răspunde. De bună seamă că era tot o 
prietenă de-a ei, încercând să o facă să se răzgândească în 
legătură cu ieşitul în oraş. Însă, nu, era Gudlaugur, căruia îi luă o 
eternitate să treacă la subiect, scuzându-se de două ori că o 
deranjase şi îngăimând ceva despre motivul pentru care Huldar 
încă nu o sunase înapoi, fără ca de fapt să-i explice nimic. Până 
la urmă, ea îşi pierdu răbdarea şi-l întrebă direct ce voia. 

— Mă întrebam dacă ai cumva acces la sistemul electronic al 
Agenţiei pentru Protecţia Copilului, deşi, tehnic vorbind, e 
weekend. 

— A... da, ar trebui să am. Pot accesa majoritatea dosarelor 
de pe calculatorul de la birou. Ce anume cauţi? 

— Informaţii despre o femeie. De pe vremea când era copil - 
sau adolescentă, ca să fiu mai precis. 

— Cine e? 

— Locuieşte într-un cămin. 

Freyja îşi dădu ochii peste cap. 

— Îmi va fi foarte greu să găsesc ceva bazându-mă pe o 
informaţie atât de vagă. Nu ai nimic specific în minte? 

— O, ba da, ba da, sigur că da, scuze. Se numeşte Laufhildur. 

— Laufhildur? 

— Da. Laufhildur Brá Mardardâttir. 

— Ai spus cumva Mardardâttir sau Hardardsttir? 

Freyja îşi închipuia că nu auzise bine. „Fiica lui Mördur...” Nu 
era un nume des întâlnit. Era posibil să fi fost vorba de fiica 
bărbatului pe care tocmai încercase să-l sune? Dacă da, 
coincidenţa era de-a dreptul extraordinară. 

— Mardardsttir. Avem nevoie să ştim dacă nu cumva s-a aflat 
în vizorul serviciilor sociale pentru copii în urmă cu douăzeci de 
ani. Şi mai avem nevoie şi de adresa căminului în care locuieşte 
în acest moment. S-a mutat recent acolo, dar nimeni nu pare să 
fi apucat să informeze Registrul Naţional. 

Gudlaugur se opri şi, când continuă, păru să vorbească în 
şoaptă: 

— Dar totul trebuie să rămână complet confidenţial. Nu 
trebuie să discuţi cu absolut nimeni. Crezi că poţi face asta 
pentru noi? 

Freyja era destul de sigură că putea. 


VP - 251 


Capitolul 34 


Băiatul era mort. Nu exista nicio urmă de îndoială în această 
privinţă. Capul i se sucise într-o parte şi ochii îi erau larg 
deschişi, fixaţi pe uşă, privind în gol. Poate că sperase în zadar 
că cineva avea să dea buzna acolo, ca să-l salveze. Insă acum 
acei ochi dădeau impresia că se holbează acuzator la el, cum 
stătea acolo, în uşă, cu nasul îngropat în încheietura cotului. De 
data asta îşi adusese aminte să-şi ia cu el o lanternă şi, când o 
aţinti, aprinsă, asupra chipului băiatului, observă că era ceva în 
neregulă cu ochii acestuia: acum aveau o dungă de un roşu- 
întunecat care îi străbătea exact pe mijloc, ca şi cum s-ar fi 
transformat în ochi de pisică. Şi ceea ce iniţial crezuse că era o 
umbră pe unul dintre obraji se transformase acum, la o privire 
mai atentă, într-o vânătaie enormă, care nu se aflase acolo 
ultima oară când se uitase la băiat. Moartea arăta prea puţin 
respect faţă de rămăşiţele fizice ale oamenilor. 

Pătrunse înăuntru şi trânti uşa în urma lui, continuând să 
respire prin mâneca hainei, parţial ca să ţină deoparte mirosul şi 
să nu înceapă să vomite, dar şi ca să evite să-şi lase din 
greşeală ADN-ul acolo, când expira aerul din plămâni. Temerile 
lui poate că erau nefondate, însă nu voia să-şi asume niciun risc. 
Doar pentru că încă nu auzise ca poliţia să fi arestat vreun 
suspect mulţumită particulelor purtate de salivă în timpul 
respirației nu însemna neapărat că acest lucru era cu neputinţă. 
Dacă s-ar fi aflat el în fruntea poliţiei, ar fi făcut tot posibilul ca o 
astfel de informaţie să nu ajungă şi la urechile publicului, în 
orice caz, evita capcanele cunoscute de toată lumea, purtând 
mănuşi de unică folosinţă din cauciuc şi o cască de înotător 
ascunsă sub glugă. N-avea de gând să lase fire de păr sau 
amprente la locul faptei. 

Îşi dădu seama că stătea cu spatele lipit de uşă, ca şi cum 
trupul i se împotrivea să se apropie prea mult de băiatul mort. 
Însă trebuia să o facă; n-avea de ales. Adunându-şi curajul, se 
pregăti pentru scopul său macabru. Cu cât se apuca de treabă 
mai repede, cu atât scăpa mai repede de aici. Apoi va putea să 
respire liber, să se debaraseze de haine şi să încerce să se 

comporte normal tot restul serii. Citise despre cum funcţiona 
memoria şi plănuia să rămână treaz mare parte din noapte. In 
acest fel avea mult mai multe şanse să uite detaliile. Amintirile 
urmau să-i rămână în continuare acolo, însă nu va mai fi capabil 
să le acceseze, sau cel puţin asta înţelesese el. Somnul era 
necesar ca să le pună în ordine şi să se creeze legăturile 
necesare ca să le poată apoi evoca. Insă el nu voia să-l revadă 
în minte pe băiatul mort ori de câte ori închidea ochii pentru tot 
restul vieţii: era mai bine ca unele lucruri să rămână uitate. 

Se apropie de partea din spate, unde zăcea băiatul, şi îşi 
prinse lanterna la subsuoară. Pentru următoarea fază a planului 
avea nevoie să-şi coboare cotul. În schimb, îşi trase gulerul 
puloverului peste nas, având grijă să răsufle mai rar şi doar pe 
gură. Apoi, scoțând din buzunar o mică pungă de plastic ce 
putea fi închisă, extrase din ea un smoc de păr şi se aplecă. 
înghiţi, trase cât mai mult aer în piept şi prinse între degete 
mâna îngheţată a băiatului. Degetele acestuia erau mai ţepene 
decât se aşteptase, ceea ce-l făcu să tresară. Până la urmă, nu 
era mort? Se împotrivea? Apoi însă, aducându-şi aminte că toate 
cadavrele înţepenesc, exercită o forţă mai mare asupra 
pumnului băiatului, deschizându-l. Din fericire, rigiditatea 
cadaverică nu era încă suficient de avansată ca să aibă drept 
rezultat un sunet de fracturare sau rupere. Lăsă smocul de păr 
în palma băiatului, apoi îi închise degetele la loc, unul câte unul. 

Se îndreptă de spate, vâri la loc punga în buzunar, după care 
scoase din buzunarul de la piept telefonul băiatului. Era un 
model scump, mult mai scump decât al său. Prea scump ca să 
se afle în posesia unui tânăr care era clar că n-avea grijă de el. 
De-a lungul ecranului se zărea o zgârietură subţire ca un fir de 
păr, de la un colţ la celălalt, şi telefonul arăta incredibil de lovit, 
având în vedere cât de recent apăruse acest model pe piaţă. 
Doar cineva care ştia sigur că va primi un model mai nou, mai 
avansat, dacă-l strica pe acesta, se putea purta în halul ăsta cu 
bunurile sale. Era un gen de lux cu care el unul nu fusese 
obişnuit niciodată. 

Înainte de a deschide telefonul şovăi, reamintindu-şi că 
trebuie să acţioneze rapid. Să facă o poză, să trimită un Snap, 
să aşeze telefonul lângă cadavrul băiatului, apoi să plece 
dracului de-aici. 

Rânji sinistru când văzu ecranul murdar şi petele lăsate de 

degetele băiatului acolo unde le apăsase pe telefon ca să-l 
deblocheze. Bine că băiatul nu folosea opţiunea de recunoaştere 
a feţei, dat fiind cât de distruse îi erau acum trăsăturile. Numără 
încet până la trei, simțind cum i se încordează toţi muşchii. În 
clipa în care deschidea telefonul, poziţia lui avea să poată fi 
găsită, aşa cum reieşise din ceea ce se întâmplase pe strada de 
pe Oskjuhlid. Nu voia să se afle aproape de acest loc când avea 
să sosească poliţia. Privind în urmă, regretă că dăduse acel 
telefon: scăpase la mustață de ei. Nu făcuse parte din planul 
iniţial, însă se panicase când presa nu publicase materialul care 
le fusese trimis. Voia să fie sigur că poliţiştii urmau să se 
îndrepte în direcţia corectă. Însă toate abaterile de la planul 
original erau de evitat; nu doar apelul telefonic, ci şi faptul că 
îngăduise să aibă loc o întârziere înainte să fie descoperit 
cadavrul lui Egill. Totuşi asta era doar din vina afurisitului de 
băiat: nu putuse să rişte ca ei să-l găsească în viaţă. 

Unu, doi, trei. Deschise telefonul, ţinându-şi respiraţia în timp 
ce-l pornea. Păru să dureze exagerat de mult până se deschise, 
însă probabil că durase doar câteva secunde. Apoi îndreptă 
camera în direcţia potrivită, având grijă să prindă perfect în 
cadru chipul băiatului, chiar dacă îi luă un pic mai mult. Nu voia 
să facă încă una, în cazul în care prima ieşea înceţoşată. Poza 
apăru instantaneu, ochii aceia ciudaţi de pisică holbându-se la el 
de pe ecran. Cu degete tremurătoare, o distribui pe Snapchat, 
trimiţând-o tuturor prietenilor băiatului. 

Dură chinuitor de mult până mesajul ajunse la destinaţie şi el 
începu să-şi facă griji că nu era suficient de bună conexiunea 
3G. însă, până la urmă, funcţionă, imaginea cu trupul lui Egill 
pornind în eter sub forma unei unde electromagnetice. După 
aceea lăsă telefonul jos, îşi vâri lanterna în buzunar şi se cără de 
acolo. De data asta nu mai era nevoie să încuie uşa, însă tot se 
opri ca să verifice că se închisese cum trebuie. l-ar fi stricat tot 
planul dacă cineva ar fi zărit ce se afla înăuntru înainte ca el să 
dispară de-acolo. 

După care se îndepărtă, făcând cei mai mari paşi pe care 
îndrăznea să-i facă fără a atrage atenţia asupra sa. 

N-avea să se mai întoarcă niciodată acolo. În sfârşit, se 
terminase. 

lar procesul uitării putea începe. 

Capitolul 35 


Căminul era situat pe o stradă rezidenţială obişnuită şi nu 
ieşea cu nimic în evidentă faţă de casele vecine, în afară de 
faptul că era puţin mai mare şi avea vizibil mai multe locuri de 
parcare în faţă. Lui Huldar i se părea normal un astfel de 
aranjament. Nimeni nu trebuia să fie condamnat să trăiască într- 
un loc care semăna cu o instituţie de stat. Nu ar fi fost sănătos 
pentru suflet. 

Huldar parcă lângă o rablă ce-i aminti de maşina Freyjei. 
Unicul vehicul de pe alee în afară de ea era o motocicletă. Din 
ce-i spusese Freyja lui Gudlaugur, clădirea adăpostea şase 
rezidenţi, care necesitau o îngrijire destul de atentă. Nu reuşise 
să afle mai multe detalii despre accidentul lui Laufhildur, însă 
găsise informaţii legate de mutarea ei şi o explicaţie privind 
motivul pentru care cazul ei fusese procesat atât de repede. Se 
părea că oamenii trebuiau să aştepte, de multe ori, ani întregi 
ca să-şi poată interna copiii adulţi într-un cămin, însă condiţiile 
speciale ale lui M5rdur, de văduv cu o boală terminală, care, în 
plus, purtase pe umerii săi povara de-a avea grijă de fiica sa 
mult mai mult timp decât alţii, justificaseră această rezolvare în 
viteză. 

Când Gudlaugur îi transmise Erlei aceste informaţii, ea hotări 
că ar trebui să meargă la cămin şi să-l ia şi pe Huldar cu el. 
Interogatoriul lui Arnar fusese amânat din pricină că avocatul lui 
încă nu-şi făcuse apariţia şi acum devenise puţin probabil să 
aibă loc până mâine. Huldar era deci liber şi Erla nu mai putea 
trimite pe altcineva în locul lui, dat fiind că încă nu reuşiseră să 
găsească o poveste suficient de credibilă care să explice 
interesul lor brusc cu privire la Laufhildur. 

Deşi se putea spune că Freyja le oferise una pe tavă. 

Totuşi ca de fiecare dată, Erla desconsidera orice informaţie 
furnizată de Freyja, spunând că tot nu explica suficient de bine 
interesul arătat de poliţie faţă de Mordur şi fiica lui. lar Huldar şi 
Gudlaugur nu puteau obiecta la asta, din moment ce era 
adevărat că explicaţia n-ar fi stat în picioare la o privire mai 
atentă. Deşi, spre lauda Erlei, ea o sună totuşi pe directoarea lui 

Adalheidur ca să o întrebe despre anunţ. Femeia era acasă, 
pregătind cina. Îşi aducea vag aminte că văzuse acel afiş, însă 
asta era tot. Un telefon dat directorului lui Egill se dovedi mai 
productiv. El îşi aducea clar aminte anunţul apărut pe peretele 
de la intrare la scurt timp după începerea anului şcolar, pentru 
că-l înlăturase pe motiv că doar anunţurile legate de treburile 
şcolii erau permise în clădire. Bărbatul avea impresia că două 
sau trei numere de telefon fuseseră deja rupte de-acolo înainte 
ca el să afle de existenţa anunţului şi, deşi nu putea şti sigur 
cine se afla în spatele acestei tărăşenii, presupusese pur şi 
simplu că era vorba de cineva care se ţinea de glume. La urma 
urmei, şcoala lor nu avea chiar aşa mari probleme legate de 
bullying. 

În timp ce Huldar şi Gudlaugur plecau din secţie, Erla încă mai 
stătea în dubiu dacă să o sune din nou pe directoarea lui 
Adalheidur şi să-i ceară să acorde accesul poliţiei în şcoală, 
pentru a putea confisca anunţul pe post de potenţială dovadă. 
Cei doi porniseră în grabă la drum, înainte ca ea să ia o decizie, 
de teamă ca nu cumva şi această însărcinare să cadă pe umerii 
lor. Vizita la cămin trebuia să fie prioritară. Dacă nu puteau afla 
nimic despre Mordur acolo, însemna că se izbeau de un zid de 
cărămidă. Asistenta din secţia Astei îl sunase pe Huldar ca să-l 
informeze că MOrdur nu avusese niciun vizitator. Nici măcar unul 
singur. Bărbatul părea să fi fost un adevărat pustnic. 

Ninsoarea cădea încet, fulgii topindu-se în clipa în care 
atingeau solul parcării şi al aleii care ducea spre clădire. Era 
limpede că dedesubt fuseseră montate ţevi încălzite geotermal, 
ca să menţină zona accesibilă pentru rezidenţi. Gudlaugur 
ciocăni şi, după ceea ce păru o veşnicie, uşa se deschise în 
sfârşit. Expresia de pe chipul tinerei care stătea în uşă mai că 
făcu să merite aşteptarea. Era neobişnuit de scundă şi trebui să- 
şi dea capul pe spate ca să le vadă feţele. Rar se simţise Huldar 
atât de conştient de înălţimea sa şi a lui Gudlaugur. In clipa de 
faţă, regreta că nu avusese timp de dimineaţă să se 
bărbierească. Ar fi fost mai bine să vină îmbrăcat în uniformă, 
însă niciunul dintre ei nu se gândise la asta. Rezultatul era că 
Huldar arăta mai degrabă ca unul dintre cei pe care-i urmărea 
de obicei ca să-i prindă, decât ca un apărător al legii. 

— Bună seara. 

Gudlaugur îi zâmbi tinerei şi Huldar îi urmă şi el exemplul, 

însă în loc să o liniştească, zâmbetele lor o făcură să închidă iar 
uşa pe jumătate. 

— Suntem de la poliţie. Putem schimba câteva cuvinte cu tine 
sau cu oricine se află la conducerea acestui cămin? 

Chipul fetei căpătase o expresie suspicioasă. 

— Aveţi vreun act de identitate? întrebă ea prin crăpătură. 

Huldar îşi pescui legitimaţia din buzunar şi i-o arătă. Ea se 
aplecă înainte ca să o studieze mai îndeaproape, iar când se 
convinse că n-o minţeau, deschise uşa larg. 

— O căutăm pe Laufhildur. Este adevărat că locuieşte aici? 

Huldar intră în ceea ce se dovedi a fi o sală spațioasă. 

— Da. 

Tânăra îl aşteptă şi pe Gudlaugur să intre, apoi închise uşa în 
urma lor. Însă nu dădea niciun indiciu că le-ar permite să intre 
mai mult de-atât. 

— S-a întâmplat ceva? 

— Tatăl ei a murit astăzi, ceva mai devreme. Nu ştiu dacă v-a 
informat sau nu cineva. 

Huldar presupuse că nu, dat fiind că asta cădea în sarcina 
fratelui lui Mordur, care nu cunoştea nici măcar adresa 
căminului, darămite numărul de telefon de aici. 

Fata păru să se adune. 

— Nu. N-am aflat nimic, zise şi oftă, continuând: Chiar ne 
întrebam de ce n-a mai trecut pe aici. Presupun că a fost din 
cauza bolii lui? 

— Da. 

Huldar o lăsă aşa, bănuind că cineva mai calificat decât el 
avea să-i explice personalului de aici cauza precisă a morţii lui 
MOrdur. 

— Venea des aici? 

— În fiecare zi. Uneori şi de două ori pe zi. Deşi ne-a avertizat 
săptămâna trecută că urma să fie ocupat, aşa că să nu ne 
aşteptăm să-l mai vedem la fel de des. Însă n-am ştiut că era 
din cauza unei boli. 

Tânăra părea că mai are nevoie de ceva timp să înţeleagă pe 
deplin veştile proaspăt primite. Clătină din cap şi oftă din nou. 

— Nu pot spune că mor de nerăbdare să-i spun şi ei. 

— Îi putem spune noi, dacă vrei. Oricum trebuie să stăm de 
vorbă cu ea, dacă e posibil. Dar ni s-a spus că nu se simte bine 
şi că nu se poate exprima decât cu ajutor din partea altcuiva? 

— Laufhildur? 

Tânăra părea surprinsă. 

— Nu v-a spus nimeni că nu vrea să vadă alte persoane? Doar 
pe tatăl ei, deşi îngrijitorii pot intra la ea dacă ne deschide uşa. 
Nimănui altcuiva - inclusiv rezidenţilor - nu i se permite accesul 
înăuntru. Ni s-a spus clar când a ajuns aici. Se pare că este atât 
de agorafobă, încât nu iese niciodată din cameră. Ba chiar a vrut 
şi să-i acoperim ferestrele. Lucru pe care l-am refuzat, evident, 
dar încercăm să-i respectăm dorinţele pe cât putem, limitând 
contactele inutile şi evitând să punem orice fel de presiune 
asupra ei ca să iasă afară. Cred că acestea au fost cele două 
condiţii care ni s-au impus ca să vină aici. Nu că ar mai fi 
încercat cineva să o vadă de la sosirea ei. Tatăl său a fost 
singurul vizitator. lar acum, voi. 

— Pot întreba de ce? se arătă Huldar curios. Are vreo legătură 
cu accidentul ei? Să fiu sincer, nu ştim aproape nimic despre 
situaţia sa. 

— Oh! 

Ochii tinerei se făcură şi mai mari. 

— Oh! 

Privind de la unul la altul, ea îşi dădu seama că cei doi 
aşteptau lămuriri suplimentare, şi că nu era suficient un simplu 
„Oh”. 

— Nu ştiu exact ce este adevărat şi ce nu, pentru că am auzit 
poveşti diferite. Adică tatăl ei pretindea că a fost vorba de un 
accident, dar eu am auzit zvonuri cum că ar fi încercat să se 
sinucidă. 

— A suferit cumva leziuni ale creierului? Sau paralizie? 

De-a lungul carierei sale în poliţie, Huldar ajunsese şi el la 
locul unor tentative eşuate de sinucidere. Consecințele puteau fi 
devastatoare. 

— Am înţeles că a suferit o leziune pe creier, însă nu i-au mai 
fost făcute analize de când a terminat cu tratamentul primit în 
urma accidentului. Trebuia să fie examinată în timp util, dar au 
hotărât să aştepte până avea să se acomodeze aici. Aşa cum 
am spus, ea nu vrea să vadă pe nimeni, iar acest lucru este 
valabil şi pentru doctori şi ceilalţi membri ai personalului 
medical. Deşi fireşte că am face o excepţie în caz de urgenţă. 
Insă reducem contactul cu ea la minimum, respectându-i 
dorinţele. 

— Trebuie să spun că mie unul mi se pare o metodă mai 
degrabă neortodoxă. 

Huldar încercă să-şi menţină sub control frustrarea cauzată de 
ciudata interdicţie. 

— Da şi nu. Nu şi dacă ţinem cont de rănile pe care le-a 
suferit. Vedeţi voi, s-a împuşcat. Ori accidental, ori din proprie 
voinţă. Dar, oricum ar fi fost, sunt sigură că n-a vrut să-şi 
smulgă jumătatea inferioară a feţei. 

— Să-şi smulgă faţa? întrebă Gudlaugur, cutremurându-se. 

— Da. Mandibula îi lipseşte cu totul. Şi limba. De aceea nu 
poate vorbi. 

— Hristoase! 

Huldar încercă să şi-o închipuie. Învingându-şi curiozitatea, 
întrebă doar dacă nu s-ar fi putut rezolva cu ajutorul chirurgiei 
plastice moderne, grefându-i-se o nouă bucată de mandibulă 
sau fiindu-i înlocuită cu una artificială, de exemplu. 

Tânăra ridică din umeri. 

— Poate. Dar în acel moment nu era posibil. Pur şi simplu faţa 
i-a fost peticită fără jumătatea inferioară. Dar nu se ştie 
niciodată, poate că vor reuşi să o convingă să ia în calcul aceste 
opţiuni, acum, că locuieşte aici. Chiar sper că aşa va fi. Eu încă 
nu i-am văzut faţa, dar am înţeles că priveliştea este destul de 
şocantă. 

— Deci nici tu n-ai avut voie la ea în cameră? 

— O, ba da, desigur. Dar poartă o mască. 

Huldar şi Gudlaugur încuviinţară nesiguri. 

Tânăra le înţelegea foarte bine nedumerirea şi adăugă, pe un 
ton ceva mai optimist: 

— Cum spuneam, sperăm ca lucrurile să se îmbunătăţească 
de aici înainte. Deşi tatăl ei nu-şi dorea decât ce-i mai bun 
pentru ea, poate că nu era chiar persoana ideală care să aibă 
grijă de fiica lui. La urma urmei, ea n-a primit tratamentul de 
care ar fi avut nevoie. Şi sunt absolut sigură că ea a fost cea 
care a refuzat să cunoască şi alţi oameni, însă tatăl său ar fi 
trebuit să apeleze la un specialist. 

— Vrei să spui că n-a ieşit nici măcar o singură dată afară din 
casă în cele două decenii scurse de la accident? 

Gudlaugur căscase ochii larg, fără a-i veni a crede. 

— Nu, se pare că nu. Am înţeles că în spatele apartamentului 
lor se afla o terasă împrejmuită cu gard, aşa că ea putea ieşi la 

aer curat, însă nu s-a amestecat niciodată printre oameni. Tatăl 
ei a plătit pentru instalarea unei uşi spre grădină aici şi pentru 
acelaşi tip de terasă împrejmuită cu gard. Asta a fost o altă 
condiţie pentru ca ea să se mute la noi. Îmi închipui că intenţia 
lui a fost ca aranjamentul să rămână neschimbat, însă noi avem 
şi alte idei pe termen lung. Faptul că el a murit s-ar putea 
dovedi un lucru bun până la urmă. 

Huldar şi Gudlaugur tăceau amândoi, în timp ce tânăra se foia 
agitată, ca şi cum nu ştia ce să spună mai departe. Apoi bătu 
din palme şi se oferi să verifice dacă Laufhildur era de acord să-i 
vadă, dat fiind că erau de la poliţie. 

— Deşi fireşte că nu vă pot promite nimic. 

Arătând cu mâinile ei mici spre picioarele lor, adăugă că nu 
era nevoie să-şi scoată încălţămintea. Apoi îi conduse într-o sală 
mai încăpătoare, unde mai mulţi rezidenţi se uitau la televizor. 
Niciunul dintre ei nu observă prezenţa vizitatorilor, ci rămaseră 
lipiţi de imaginile în mişcare de pe ecran. Cerându-le să aştepte, 
femeia dispăru pe un culoar. Auziră un ciocănit îndepărtat, apoi 
o uşă deschizându-se şi o voce rostind ceva, deşi nu reuşiră să 
distingă cuvintele din cauza zgomotului făcut de televizor. 
Câteva secunde mai târziu, ea se întoarse, părând surprinsă. 

— E de acord să vă vadă. 

In timp ce o urmau pe culoar, îi puse la curent cu regulile: 

— Deşi Laufhildur nu poate vorbi, înţelege o mulţime de 
lucruri, deci procedaţi cu tact. Dacă nu vă deranjează, aş vrea 
să fiu prezentă şi eu, căci am început să mă pricep destul de 
bine la interpretarea limbajului trupului şi a dispoziţiei ei. Dacă 
spun că trebuie să ne oprim, aşa să fie. Nu vreau să o supărăm. 
Inţelegeţi? 

Încuviinţară amândoi. În timp ce se apropiau, tânăra îşi vâri 
capul într-o mică încăpere pentru băut cafeaua şi îi ceru 
tânărului aflat acolo să-i ţină el locul la recepţie. Acesta îşi înălţă 
privirea din telefon şi se ridică în picioare, manifestând o totală 
lipsă de interes faţă de musafiri. 

Uşa lui Laufhildur se afla la jumătatea culoarului. Nu avea pe 
ea un număr precum saloanele de la spital, ci numele ei, scris 
clar cu ajutorul unor litere de lemn colorate, mulţumită tatălui 
ei, presupuneau poliţiştii. Nicio altă uşă nu mai avea un nume 
trecut la fel; de fapt, toate erau diferite, pesemne ca să evite 
senzaţia de instituţie. Tânăra bătu uşor cu degetele, apoi, fără a 

mai aştepta un răspuns, deschise uşa şi-i pofti înăuntru. 

Spaţiul unde trăia Laufhildur semăna mai degrabă cu o 
cameră de hotel decât cu un apartament; mai mare decât un 
dormitor obişnuit, dar mai mic decât cele câteva garsoniere în 
care intrase Huldar până acum. Conţinea un pat mare, într-un 
mic colţ se afla o chicinetă, o sofa cu două locuri, un bufet 
compact şi un mic şifonier, deloc suficient pentru nevoile tuturor 
femeilor pe care Huldar le cunoscuse până acum. Pe lângă toate 
acestea, se mai aflau poliţe pline cu cărţi şi un televizor, dat pe 
acelaşi canal pe care-l urmăreau rezidenții în salonul principal, 
deşi calitatea era extrem de proastă, pixelii fiind atât de mari, 
încât puteai crede că era Minecraft. Şi totuşi în pofida spaţiului 
înghesuit, Huldar reflectă mai degrabă cu amărăciune că era 
mai ospitalier decât propriul său apartament. 

Două afişe mari cu Star Wars erau prinse deasupra patului, în 
timp ce pe bufet şi ici, colo pe pereţi se aflau fotografii înrămate 
reprezentând aceeaşi fetiţă alături de o femeie zâmbitoare. 
Două plante în ghiveci, bine îngrijite, împodobeau pervazul şi 
perdelele nu dădeau absolut deloc senzaţia că te afli într-o 
instituţie a statului, fiind trase cu totul într-o parte, deşi afară 
era întuneric. Dincolo de fereastră şi de uşa ce dădea în grădină 
se vedea doar un gard înalt, probabil cel care înconjura terasa. 
Lângă şirurile de cărţi se găseau figurine şi bibelouri ce păreau 
să aparţină mai degrabă unei fetiţe, decât unei femei de peste 
treizeci de ani. Poate că erau amintiri ale vieţii ei de dinainte de 
accidentul care avea s-o izoleze complet de restul lumii. 

Privirea lui Huldar nu zăbovi prea mult asupra mobilierului sau 
bibelourilor de-acolo. În schimb, atenţia îi fu atrasă de un cufăr 
din răchită lipit de perete, al cărui capac deschis dezvăluia 
privirii o adevărată colecţie de măşti. Recunoscu mai multe, 
inclusiv pe cea folosită de Guy Fawkes? şi preluată de grupul 
Anonymous, masca din filmul Scream, cea cu ochi roşii din 
franciza Saw, una verde a Ţestoaselor Ninja şi o mască albă de 
Stormtrooper din Star Wars. Apoi văzu şi masca neagră şi 
strălucitoare a lui Darth Vader. Avu brusc senzaţia că aceasta se 
uita direct la el, provocându-l să o ia de acolo. Huldar tuşi, însă 
nu fu nevoie să-i dea un ghiont lui Gudlaugur, care, la rândul 


? Guy Fawkes (1570-1606), numit şi Guido Fawkes, nume adoptat în timp ce lupta de 
partea spaniolilor în Ţările de Jos, a fost membru al unui grup de restauraţionişti 
catolici din Anglia care au plănuit Complotul Prafului de Puşcă din 1605. 

său, privea şi el conţinutul cufărului cu aceeaşi fascinaţie ca 
Huldar. Apoi amândoi îşi îndreptară atenţia către Laufhildur în 
persoană. 

Aceasta stătea pe marginea patului, cu spatele drept şi 
aproape complet nemişcată. Era o femeie masivă, cu oase mari, 
însă ceea ce îi atrase imediat atenţia lui Huldar nu fu constituţia 
ei, ci masca pe care o purta. O faţă albă, ca de cretă, cu găuri 
mari în dreptul ochilor, cu buze roşii ca sângele şi cicatrice 
întinzându-se din ambele colţuri ale gurii. Masca avea prinse de 
ea şi nişte smocuri de păr fals de culoare verde, pieptănat pe 
spate, peste cap. Se trezise faţă în faţă cu cel mai mare duşman 
al lui Batman, cu Joker. Situaţia i se părea atât de grotescă, 
încât mintea parcă i se goli de tot pe moment, făcându-l să 
rămână pur şi simplu nemişcat, căscând gura ca un idiot. 

Tânăra care îi însoţise în cameră nu părea la fel zdruncinată 
ca ei. Aceasta luă o telecomandă dintr-un săculeţ de pânză ce 
atârna de speteaza patului şi opri televizorul, apoi o aşeză la loc 
şi îi spuse lui Laufhildur: 

— Aceştia sunt poliţiştii despre care ţi-am zis mai devreme. 

Femeia îşi cobori vocea în timp ce se întoarse către Huldar şi 
Gudlaugur. 

— Mă tem că au o veste proastă pentru tine. 

Huldar îşi revenise. 

— Bună, Laufhildur. Mă numesc Huldar şi sunt de la poliţie. 

Putea vedea că îl priveşte prin găurile din mască, însă îi era 
imposibil să-şi dea seama dacă privirea ei era sau nu 
prietenoasă. Instinctul îi spunea că nu era, dar nu trebuia 
neapărat să însemne ceva. De vină putea fi doar asocierea 
negativă cu Joker pe care o făcea el. 

— Cum spuneam, mă tem că îţi aducem o veste proastă. 

Huldar se opri. Reţinerea lui faţă de ce urma să-i spună acum 
nu avea nimic de-a face cu situaţia bizară în care se trezise 
dintr-odată. După cele trei ocazii în care i se ceruse să 
înştiinţeze pe cineva despre moartea unei rude apropiate, jurase 
să nu mai facă niciodată acest lucru dacă ar fi putut evita. Tuşi, 
încercând să rostească în gând cuvintele necesare, dar nici de 
data asta nu reuşi să o facă aşa cum trebuie. Bărbaţi mai 
capabili ca el fuseseră neputincioşi într-o astfel de împrejurare. 
Cel mai bine era să spună ceva simplu. 

— Imi pare extrem de rău să te anunţ că tatăl tău a murit, 

Laufhildur. A decedat în spital, astăzi, acum câteva ore. 

Se opri, incapabil să se hotărască dacă să adauge sau nu 
ceva şi, dacă da, ce anume. 

Laufhildur continuă să-l privească, masca ascunzându-i orice 
expresie avea pe chip. De bună seamă că era devastată. Vestea 
îi răsturnase lumea cu susul în jos şi nimic n-avea să mai fie la 
fel de acum înainte. 

— Îmi pare extrem de rău, dar era foarte bolnav. 

Huldar habar n-avea dacă ea ştiuse despre cancerul tatălui ei. 
La urma urmei, la ce să-i mai fi spus şi despre asta? Probabil că 
ei i-ar fi fost şi mai greu dacă tatăl său ar fi înştiinţat-o că ceva 
rău avea să se întâmple. El, personal, ar fi preferat să nu i se 
spună dacă avionul în care călătorea avea să se izbească de 
vreun munte. 

Laufhildur continua să-l fixeze prin mască. Huldar începea să 
se întrebe dacă ea înţelesese spusele lui, când observă ceva 
lucind la coada ochiului ei. Era o lacrimă care crescu şi tot 
crescu până ce dispăru cu totul din vedere, pe sub mască. 
Huldar nu credea că mai văzuse vreodată o lacrimă atât de 
mare. 

Tânăra care-i însoţise păru să bage şi ea de seamă, pentru că 
merse şi aduse nişte hârtie igienică din mica baie în care se 
intra direct din cameră. Lăsă uşa deschisă şi Huldar observă şi 
acolo acelaşi aer ca de cămin prietenos: un prosop roz atârnat 
lângă chiuvetă, o sticlă de săpun lichid de aceeaşi culoare pe 
marginea chiuvetei şi o colecţie de coliere prinse într-un cârlig, 
lângă oglindă. Însă lipsea ceva: nici urmă de produse cosmetice, 
creme de faţă sau farduri. Fusese în băile multor femei ca să-şi 
dea seama cât de neobişnuit era acest lucru. Insă fireşte că 
femeii din faţa lor îi lipsiseră multe alte lucruri, mai importante, 
decât posibilitatea de a se răsfăţa cu produse de înfrumusețare. 
Laufhildur luă bucata de hârtie igienică din mâna femeii, însă nu 
schiţă niciun gest să-şi şteargă faţa. În schimb, o mototoli în 
pumn. Un zgomot ciudat răzbătu de dincolo de mască. 

— Laufhildur, ce e, scumpo? Te pot ajuta cu ceva? 

Tânăra întinse mâna spre Laufhildur, însă aceasta se feri. Apoi 
întoarse capul şi arătă cu mâna către bufetul micuţ. Văzută 
astfel, din profil, masca nu mai reuşea să-i ascundă cu totul 
desfigurarea feţei. Acolo unde se termina lobul urechii nu se mai 
afla decât o masă de ţesut cicatrizat, în locul în care pielea 

fusese trasă pe sub pomete, iar dedesubt nu mai era absolut 
nimic, ci doar o adâncitură întunecată, unde ar fi trebuit să se 
afle mandibula. Gudlaugur îl lovi cu cotul pe Huldar şi îi făcu 
semn discret, ca să-i arate capul lui Laufhildur. La început, 
Huldar crezu că îi atrage atenţia asupra chipului desfigurat, însă 
apoi îşi dădu seama că era vorba de altceva. Chiar deasupra 
urechii ei se afla o pată mică, lipsită de păr, unde pielea era mai 
roşie decât cea de pe ureche. 

Tânăra se îndreptă de spate şi se apropie de bufet, urmărind 
cu privirea ce îi arăta Laufhildur. Atinse sertarele unul câte unul, 
până ce Laufhildur începu să dea mai energic din mâini. 

— Ai ceva în acest sertar? 

Laufhildur încuviinţă din cap. Tânăra deschise sertarul şi 
scotoci înăuntru, apoi scoase la iveală un plic alb şi i-l întinse lui 
Laufhildur. 

— Pe acesta îl voiai? 

Laufhildur, alias Joker, încuviinţă din cap şi tânăra îi adresă un 
zâmbet afectuos. Apoi veni mai aproape şi îi dădu plicul lui 
Huldar. 

— Poftim. Recunosc scrisul. E de la tatăl ei. 

Un singur cuvânt era scris cu un pix albastru: Politia. Fără 
adresă sau orice alt indiciu că plicul fusese menit să fie 
expediat. Huldar se codea să-l atingă, însă n-avu de ales decât 
să-l prindă între degetul mare şi unghia de la arătător, înainte ca 
tânăra să-l lase în mâna lui. 

— Mulţumesc. 

Gudlaugur fu pe fază şi scoase din buzunar o pungă de plastic 
transparentă, pentru probe. Punga era prea mică, aşa că plicul 
rămase pe jumătate afară, însă trebuia să se mulţumească cu 
atât. 

— Ne poţi scuza câteva clipe? o întrebă Huldar pe Laufhildur, 
din politeţe, căci, la urma urmei, se aflau în locuinţa ei. Mergem 
doar până la maşină şi ne întoarcem imediat. 

Tânăra răspunse ea în locul lui Laufhildur, fără să pară mai 
tulburată de plecarea lor bruscă decât de apariţia plicului. 

Ajunşi în maşină, Huldar luă o pensetă din mica trusă aflată în 
torpedou. Punându-şi o pereche de mănuşi de latex, extrase 
plicul din punga pentru probe. Acesta nu era sigilat, aşa că 
scoase afară scrisoarea vârâtă în el, ignorând protestele lui 
Gudlaugur, cum că ar trebui să-l ducă direct la secţie. 

Îi sună telefonul, însă Huldar îl ignoră şi pe acela, desfăcând în 
schimb, uşor, scrisoarea şi începând să citească. Telefonul se 
opri în cele din urmă şi, ca de la depărtare, auzi cum, în schimb, 
începu să sune telefonul lui Gudlaugur. Continuă să citească, în 
timp ce Gudlaugur răspundea şi tocmai terminase de citit 
pagina acoperită de un scris mărunt, când partenerul lui îl bătu 
pe umăr. 

— Era Erla. Au descoperit cadavrul lui Egill. Vrea să mergem 
direct acolo. 

Huldar rămase neclintit câteva secunde, fără a reuşi să-şi 
concentreze privirea. Ce dracu'? Se întoarse spre Gudlaugur, 
ţinând în continuare scrisoarea cu penseta, şi spuse: 

— Mordur pretinde că el e responsabil pentru crime. Nu 
menţionează niciun nume, însă e limpede la ce se referă. Spune 
că a făcut-o ca să le arate concetăţenilor săi o dată pentru 
totdeauna că bullyingul este o problemă extrem de serioasă. 
Pentru că nimic altceva n-a funcţionat. lisuse Hristoase. 

— Ce? Dar el se afla în spital. 

— Şi devine şi mai urât. El spune că i-a omorât pe toţi trei. 
Trei! 

Huldar strânse din fălci. Deci până la urmă exista şi o a treia 
victimă. 

Gudlaugur rămăsese fără cuvinte. Huldar îi dădu penseta, 
cerându-i să pună scrisoarea la loc în plic. Apoi porni maşina şi 
dădu cu spatele, ieşind de pe alee. Din păcate, nu mai aveau 
timp să-şi ia rămas-bun de la Laufhildur sau de la tânăra care 
avea grijă de ea. Însă asta nu mai avea importanţă, dat fiind că 
poliţia avea să revină cât de curând acolo. 

Capitolul 36 


Atmosfera de la locul faptei era sumbră. Deşi ştiau că era 
aproape imposibil ca Egill să fie găsit în viaţă, nutriseră în mod 
inconştient o vagă speranţă, care însă acum le fusese complet 
spulberată. Vestea cum că ar mai exista şi o a treia victimă nu 
făcuse decât să adâncească deznădejdea din sufletul tuturor. 
Aproape nimeni nu vorbea. 

Băiatul fusese găsit într-un container de transportat mărfuri. 
Putuse fi localizat când telefonul îi apăruse brusc în reţea şi un 
Snap cu cadavrul băiatului le fusese trimis tuturor prietenilor 
săi. Cum era de aşteptat, copiilor, care reprezentau majoritatea 
contactelor sale, le fusese imposibil să reziste tentaţiei de a se 
uita la imagine. Prin urmare, poliţiştii fuseseră bombardaţi cu 
apeluri telefonice. Majoritatea celor care luaseră legătura cu 
poliţia voiseră să afle dacă asta însemna că Egill e mort, 
întrebare la care însă poliţia refuzase să răspundă. Nici nu era 
nevoie: faţa băiatului din imagine spunea totul. Făcuseră totuşi 
o excepţie când sunase tatăl lui Egill. Era extrem de regretabil 
că ajunsese să contacteze el poliţia înainte să-l anunţe ei, însă 
acest lucru nu putuse fi evitat. Agentul care preluase apelul se 
grăbise să-i facă legătura cu Erla, care apoi refuzase să 
dezvăluie cuiva amănunte despre ce se discutase la telefon. 

Containerul etanş lung de şase metri se afla într-un padoc 
complet închis de lângă o fermă de pui situată la marginea 
orăşelului Mosfellsbær, aflat la treisprezece kilometri nord-est 
de Reykjavik. Terenul era înregistrat ca pajişte, deşi nu se vedea 
nici urmă de cai sau vreun semn că aceştia ar fi păscut pe-aici 
vara trecută; iarba fusese lăsată să crească în voie şi nu se 
vedea nicio grămăjoară de balegă sub stratul subţire de zăpadă. 
In momentul în care sosiseră Huldar şi Gudlaugur, poliţia deja 
dăduse de urma proprietarului, un anume Eirikur Gestsson, însă 
când luaseră legătura cu el, reieşise că acesta închiriase câmpul 
cu un an înainte. Numele celui care închiriase terenul le era 
cunoscut: Mördur Jónasson, tatăl lui Laufhildur. Cum de reuşise 
Erla să-şi controleze expresia feţei depăşea puterea de 
înţelegere a lui Huldar. Aceasta nu avusese de ales decât să 

înhaţe colacul de salvare pe care i-l aruncase Freyja mai 
devreme, pretinzând că dăduse din întâmplare peste acest 
nume ce avea legătură cu şcoala la care învățase Stella. Ea 
explicase că deja îi trimisese pe Huldar şi Gudlaugur să-l 
cerceteze pe bărbatul în cauză, astfel încât echipa îi aştepta să 
vină cu o nerăbdare cu care nu prea fuseseră obişnuiţi în 
ultimele zile. 

Mulțumită conţinutului scrisorii, nu dezamăgiră pe nimeni. 

La fel ca Huldar, Erla nu fusese în stare să aştepte ca mai întâi 
să ajungă la secţie ca să poată citi scrisoarea. Aşa că înşfăcase 
plicul pe jumătate ieşit din punga pentru probe şi pornise ca o 
furtună spre maşina ei. Restul echipei se strânsese în jurul lui 
Huldar şi Gudlaugur, în speranţa că vor fi lămuriţi cu privire la ce 
se întâmplă. Huldar se hotărî să înveselească atmosfera 
demoralizantă, spunându-le colegilor săi că Mârdur mărturisise 
în scrisoare că el comisese crimele. Când văzu că vestea 
aceasta mai luminează puţin atmosfera, fu silit să-i 
dezamăgească adăugând că versiunea asta pur şi simplu nu 
avea cum să stea în picioare: bărbatul fusese incapabil să se 
mişte în timpul atacurilor. Când îl auziră, celor prezenţi le căzură 
iar feţele şi, într-o dispoziţie din nou mohorâtă, plecară să-şi 
îndeplinească sarcinile atribuite. 

Huldar şi Gudlaugur rămaseră singuri, afară, să înfrunte 
vântul tăios, precum caii care ar fi trebuit să pască pe pajişte. 

— Să aruncăm şi noi o privire înăuntru? 

Gudlaugur vorbi pe un ton coborât, deşi nu era nimeni lângă 
ei. 

Priviră cu atenţie containerul ruginit. Criminaliştii proptiseră 
un trepied în una dintre uşi, ca să o ţină deschisă. Tulpinile 
buruienilor uscate care se iţeau din zăpadă proiectau umbre 
prelungi pe pământ în lumina puternică a reflectoarelor montate 
înăuntru. 

— Du-te, dacă vrei. Eu unul mă pot lipsi. 

Huldar îşi pipăi haina după ţigări şi simţi pachetul în buzunarul 
de la piept. Era nevoit să se ducă aproape de gard ca să 
fumeze, pentru ca scrumul ţigării să nu contamineze locul 
faptei. Din partea lui, cu cât creştea distanţa dintre el şi 
container, cu atât mai bine. 

În loc să se îndrepte spre uşa deschisă, Gudlaugur adăugă, 
ezitant: 

— Cine crezi că va fi mustrat pentru că n-a verificat şi aici? 

— Nimeni în special. Nu prea ai cum să dai vina pe cineva. 
Containerul e invizibil din şosea, pentru că în drum stă ferma de 
pui, aşa că mă îndoiesc că l-a observat cineva. Şi mă aştept ca 
mirosul de la fermă să-i fi zăpăcit pe câini, dacă ar fi avut unii cu 
ei, zise Huldar, gesticulând nerăbdător cu ţigara. Nu mă aştept 
să fi făcut mai mult de o verificare de rutină în interiorul fermei. 
Pesemne că acolo muncesc mai mulţi oameni şi e puţin probabil 
să fi complotat să ascundă un cadavru. Şi cred că echipa de 
căutare n-a considerat că merită să-şi irosească timpul preţios 
pe aici, sau nu mai mult decât au irosit în alte locuri aglomerate 
unde se munceşte din greu. Din păcate. Dacă ar fi făcut-o, poate 
că cineva ar fi zărit containerul la timp. 

Huldar nu mai aminti că el însuşi trecuse cu maşina pe aici şi 
ignorase ferma exact din aceleaşi motive. Dar nu era singurul 
loc pe care-l trecuse cu vederea şi cu siguranţă mai existau şi 
altele pe care echipele de căutare le ignoraseră. Apelul către 
public să-şi verifice casele şi locurile de muncă le crease 
probabil un fals sentiment de siguranţă. 

Huldar îi zâmbi lui Gudlaugur cu o căldură sinceră pentru 
prima dată de când Ásta îi sădise în minte sâmburele îndoielii. 

— Dar cel puţin am reuşit şi noi o dată să nu mai fim 
muştruluiţi. 

Până la urmă Gudlaugur plecă spre container, părând ceva 
mai vioi. Insă Huldar nu putea scăpa cu totul de senzaţia intensă 
de oboseală şi de tristeţea provocată de soarta lui Egill. Când 
ajunse la gard, îşi aprinse în sfârşit ţigara, lăsându-şi capul pe 
spate şi suflând un nor de fum către cer. Era în aceeaşi poziţie 
când Erla se ivi lângă el. 

— Ce dracu' mai e şi cu scrisoarea asta? 

— Habar n-am. 

Huldar mai trimise un nor de fum către cer. 

— Potrivit personalului de la spital, el se afla în secţie când cei 
doi copii au fost atacați. Legat la monitoare, deci categoric i s-ar 
fi remarcat absenţa. 

— Unde îi e telefonul? Trebuie să punem cât mai repede mâna 
pe el. Poate că a sunat pe altcineva după ce a suferit infarctul şi 
i-a cerut să se ocupe de crime. 

Huldar privi în jos la ea. 

— Nu ştiu cu ce fel de oameni umbli tu, dar eu n-am pe 

nimeni în agenda telefonului căruia să-i cer aşa, din senin, să se 
ocupe în locul meu de vreo două crime. 

— Nici măcar surorilor tale? 

Erla se întinse după ţigara lui şi trase un fum din ea. 

— Tu de când fumezi? o întrebă Huldar, privind-o cum dădea 
fumul afară ca o amatoare. 

— Fumez doar când beau. Sau când o iau razna. 

Mai trase un fum, deşi nu părea să fi înghiţit fumul. Când îi 
dădu ţigara înapoi, o fumase deja până la filtru, care acum 
pâlpâia într-o nuanţă portocalie. 

— El a pomenit de trei crime. Dacă n-ar fi fost vorba de 
nenorocitele alea de numere, probabil că am fi sărbătorit faptul 
că n-a reuşit să bifeze decât două din trei. Dar nimeni nu 
omoară în ordinea asta: doi, trei, unu. 

— De ce nu? întrebă Huldar, stingându-şi ţigara pe un stâlp 
din gard. Ar fi mai ciudat decât celelalte aspecte ale acestui 
caz? Omul e suficient de nebun încât să omoare făpturi în 
floarea tinereţii. 

— Oh, Hristoase, nu începe să o faci pe poetul cu mine. 

Erla se uita la uşa deschisă a containerului. 

— Se pregătesc să-l scoată afară. Săracul copil. 

— Legistul ce spune? A zăcut mort acolo încă de marţi? 

— Nu. A murit cu mai puţin de douăzeci şi patru de ore în 
urmă. După autopsie ar trebui să ştie mult mai precis când a 
avut loc decesul, deşi vom vedea cât de precis. Oricum, 
aspectul ăsta e irelevant, din moment ce legistul e destul de 
convins că băiatul a murit din pricina rănilor suferite marţi 
seară. Nu a reuşit să găsească semne de violenţe suferite după 
aceea. 

Huldar o întrerupse brusc, pentru a evita o descriere a 
diferenţelor dintre rănile vechi şi cele noi. 

— Vrei să spui că a zăcut acolo, viu, timp de patruzeci şi opt 
de ore, strigând poate după ajutor? 

— Dacă a încercat să facă vreun zgomot, acesta n-ar fi ajuns 
prea departe. Băiatul se afla într-o stare foarte proastă. Chiar şi 
eu am văzut asta. Oricum, n-ar fi obţinut niciun rezultat. Nu l-ar 
fi auzit nimeni. Containerul se află prea departe de ferma de 
pui. L-am luat la întrebări pe paznicul de acolo şi el a insistat că 
nu a auzit nimic. Spune că găinile cotcodăcesc cât e ziua de 
lungă, aşa că nu mai auzi nimic altceva. Dat fiind că sunt găini 

ouătoare, în coteţe nu există ferestre, ceea ce înseamnă că nu 
există niciuna pe latura care dă către acest padoc şi container. 
Se pare că ei controlează orele de somn şi de trezire ale găinilor 
cu ajutorul luminii artificiale. Seara şi noaptea, când luminile 
sunt stinse şi ele dorm, nu prea e mare lucru de făcut, deci n- 
are nimeni motiv să iasă pe afară. Fireşte că vom sta de vorbă şi 
cu personalul care lucrează aici în tura de zi, deşi cred că putem 
exclude posibilitatea ca vreunul dintre ei să-l fi auzit pe Egill. 
Există totuşi şansa să fi observat cineva o persoană venind sau 
plecând din zona containerului. 

— Probabil. 

Huldar se îndoia. Constatase, de-a lungul anilor, că în unele 
cazuri, anchetele merg ca unse, în timp ce în altele totul merge 
prost. lar cazul acesta cu siguranţă se încadra în cea de-a doua 
categorie. Moartea lui M5rdur exact înainte ca el şi Gudlaugur să 
ajungă la spital era cea mai clară dovadă în acest sens. 

— Vrei să merg la spital şi să încerc să aflu ce s-a întâmplat 
cu telefonul lui Mördur? Fiica lui nu pleacă nicăieri şi, în afară de 
ea, singura lui rudă e fratele din nord. Pun pariu că nu i-a cerut 
nimeni bunurile. 

Erla părea să se gândească la asta în timp ce privea cum doi 
bărbaţi duceau o brancardă în direcţia containerului. Aceştia îl 
bătură pe Gudlaugur pe spate ca să se dea la o parte, după care 
dispărură în interiorul cuştii de oţel. 

— Bun. Ar fi bine. Oricum nu vei fi util aici, după cum te ştiu. 

Era un comentariu rezonabil şi Huldar nu protestă. 

— Dar apartamentul lui Mordur? Mai există vreun motiv ca să 
întârziem cu percheziţionarea lui? Aş putea ajuta şi cu asta, 
dacă vrei. 

Vântul îşi schimbă direcţia şi aduse cu el o duhoare 
înecăcioasă dinspre ferma de pui. Huldar se strâmbă, însă Erla 
nu păru să bage de seamă, fiindcă se unsese cu cremă 
mentolată sub nas înainte de a intra în container. 

— Imediat ce am auzit de scrisoare, l-am sunat pe grefierul de 
serviciu, însă el n-a considerat de cuviinţă să scoale un 
judecător din somn. Mi-a spus să aştept până dimineaţă şi să 
pun un om să stea de pază, la noapte, în faţa apartamentului. 
Am încercat să-l conving că nu poate suferi amânare, dar 
înţepatul ăla nici n-a vrut să audă. După ce am închis, am 
început să mă întreb dacă noi chiar avem nevoie de un mandat. 

Locuia singur. lar acum e mort. 

Huldar o privi surprins. 

— Aă, da. Sunt destul de sigur că avem nevoie de unul. 

— Chiar aşa? Oare morţii mai au dreptul la intimitate? Nu 
putem pur şi simplu să mergem acolo şi să scotocim locul? Nu e 
ca şi cum l-ar mai deranja. 

Huldar se desprinse de gard şi se întoarse cu faţa spre ea. 

— Ţi-a ajuns deja să fii şefă, aşa e? 

— Nu. Da. Nu ştiu. 

Erla continua să se uite spre container, evitând privirea lui 
Huldar. 

— Mi-a ajuns atâta birocraţie meschină. Ca acum - chiar când 
lucrurile au început să se mişte, un mucos de funcţionar îmi 
pune beţe-n roate. M-am săturat până peste cap de porcăriile 
astea. 

— Dacă încă nu eşti sigură că vrei să scapi de jobul ăsta, mai 
bine ai uita naibii de ideea asta cât mai repede posibil. Din ce-mi 
amintesc eu, legea nu face nicio diferenţă între vii şi morţi când 
vine vorba de intimitate. 

Fireşte că Erla cunoştea şi ea legea la fel de bine ca el, dacă 
nu chiar mai bine. Lipsa de somn din ultimele cinci zile îşi 
spunea cuvântul. 

— Pune pe cineva să stea de pază, aşa încât să nu poată intra 
nimeni la noapte acolo şi apelează la căile oficiale mâine- 
dimineaţă. Dacă intrăm fără mandat, o să te mănânce. 
Imprejurările nu întrunesc criteriul unei distrugeri iminente a 
probelor, deci nu te poţi ascunde în spatele acestei scuze. La 
urma urmei, tipul e mort. Apropo, îţi recomand să ceri un 
mandat pentru percheziţionarea camerei lui Laufhildur, dacă tot 
te apuci de asta. Ea e suficient de puternică încât să poată fi 
atacatorul de pe înregistrările camerelor video. Personalul de la 
cămin ar putea pretinde că ea n-a ieşit niciodată, însă femeia 
are la dispoziţie propria cale de acces. Nu ştiu cum ar fi putut 
ieşi fără să atragă atenţia, dar poate că a găsit ea o soluţie. 
Până la urmă, are o mască de Darth Vader şi, totodată, ar putea 
avea şi o canadiană plină de sânge dosită în dulapul din cameră. 

Erlei îi luă ceva timp să înţeleagă spusele lui; stătea cu 
privirea fixată în continuare pe container. 

— Niciun grefier n-o să deranjeze un judecător pentru un 
mandat de percheziţie la un cămin pentru cei cu dizabilităţi la o 

asemenea oră din noapte. Doar îmi va spune să aştept până 
mâine. 

Huldar trebui să se mulţumească cu asta, deşi el, personal, 
măcar ar fi încercat. Dar nu se afla în poziţia de a trece peste 
voinţa ei. 

— Cel care i-a omorât pe Stella şi pe Egill trebuie să fie încă în 
viaţă, continuă Erla. Dacă informaţia celor de la spital e corectă, 
e imposibil să fi fost M5rdur. Deci acum îmi fac mai multe griji 
pentru apartamentul lui. Există riscul ca ucigaşul, indiferent că e 
vorba de fiica lui sau de altcineva, va merge acolo şi va 
îndepărta orice dovadă incriminatoare. 

— Atunci pune pe cineva de pază în faţa apartamentului, aşa 
cum ţi-a sugerat şi grefierul. 

Containerul scârţâi când deschiseră complet ambele uşi ca să 
facă loc să treacă targa cu trupul băiatului. Priviră în tăcere. 
Niciunul n-avea să participe la înmormântarea băiatului, deci 
acesta era singurul moment când îi mai puteau aduce un ultim 
omagiu. Cei aflaţi în suferinţă aveau tendinţa să nu agreeze 
prezenţa poliţiştilor, dat fiind că aceştia nu reprezentau decât 
încă o reamintire a oribilelor evenimente care duseseră în acel 
punct. Brancardierii mergeau încet, având grijă să nu alunece 
pe pământul denivelat, sub privirile atente ale echipei care se 
ocupase de cadavru. Tehnicienii se adunară în jurul intrării în 
container, la fel de tăcuţi precum Huldar şi Erla. Gudlaugur, 
rămas în continuare afară, păstra şi el tăcerea. Când brancarda 
trecu prin dreptul său, Huldar se uită la silueta albă aflată sub 
cearşaf, frapat de cât de fragil fusese băiatul, de cât de mult 
mai avea până să devină adult. Tot ce se vedea era o mână ce 
ieşise de sub cearşaf. Erla părea şocată de privelişte. După ce 
brancarda trecu mai departe, ea întrerupse tăcerea: 

— Băiatul strângea nişte fire de păr în pumn. La fel ca Stella. 

Nu mai adăugă nimic şi nici Huldar nu mai puse întrebări 
suplimentare. Aşteptară până ce Egill fu urcat în ambulanţă. 
După ce ecoul stârnit de trântirea uşilor din spate încetă să le 
mai reverbereze în urechi, Erla se întoarse spre Huldar şi 
continuă de unde rămăsese: 

— Şi dacă prima victimă se află în apartamentul lui Mördur? 
Poate încă în viaţă? 

Huldar scoase un oftat. Erla n-avea de gând să se dea bătută, 
deci de el depindea să o salveze de ea însăşi. Oricât de 

încordată era relaţia lor, gândul la un nou şef nu-l atrăgea 
absolut deloc. Dumnezeule, ar fi putut fi Jóel, iar în cazul ăsta la 
fel de bine ar fi putut începe să-şi adune lucrurile de pe birou. 

— Să spunem că mă duc să-i iau lucrurile lui Mördur de la 
spital şi, din întâmplare, printre acestea se află şi cheile. 

Erla miji ochii. 

— Apoi să spunem că, tot din întâmplare, trec prin faţa 
apartamentului său, în timp ce mă îndrept spre casă, şi că 
zăresc lumină şi pe cineva mişcându-se la fereastră. Presupun 
că va trebui să verific ce se întâmplă, ca să fiu sigur că nu mai 
există încă o victimă acolo sau că atacatorul nu s-a întors ca să 
scape de toate dovezile. N-ar fi cel mai convingător aşa? 

Se opri şi, întâlnindu-i privirea, văzu acolo o sclipire pe care n- 
o mai zărise de o eternitate. 

— Doar o idee. 

Erla îl privi la rândul ei, rânjind. 

— Mişcă-ţi curul la spital. Am să amân cât pot să pun un om 
de pază la apartament. 

li dădu o palmă prietenoasă pe umăr, ceva mai puternică 
decât ar fi fost necesar. 

— Ştiam eu că mă pot baza pe tine. 

e 

Huldar cunoştea acum ca pe propriile buzunare drumul până 
la secția de Cardiologie. La fel ca la vizitele precedente, nimeni 
nu-i acordă nicio atenţie când pătrunse pe uşa de la urgente, 
deşi poate că acum era de înţeles, având în vedere cât era 
ceasul. Merse cu paşi mari, precum cineva care ştie exact 
încotro se îndreaptă. 

In secţie domnea o linişte deplină, întreruptă de ticăitul acela 
enervant atotprezent. Holul era pustiu şi luminile din saloane 
erau stinse. Nu o recunoscu pe asistenta de serviciu şi nici nu se 
putea hotărî dacă acest lucru era de bine sau de rău. Femeia cu 
care avusese de-a face ultima dată probabil că ar fi avut ceva 
de obiectat, sătulă să tot fie întreruptă din treabă. Dar cel puţin 
ar fi fost scutit să-i mai explice de ce se afla aici. Nu-i era nici lui 
chiar uşor, dat fiind că avea anumite limite în privinţa 
informaţiilor pe care le putea dezvălui, însă, din fericire, 
asistenta se dovedi una dintre acele făpturi rare care încă au o 
încredere neţărmurită în poliţie şi acceptă tot ce îi spuse el fără 
să ceară alte explicaţii. Huldar se trezi că trebuie să-şi ascundă 

un zâmbet de triumf când ea dispăru într-o cămăruţă aflată pe 
hol, după care reapăru cu un sac de plastic pe care nu se afla 
nicio etichetă. Avu nevoie de multă stăpânire de sine ca să nu 
se uite înăuntru până ce nu ajunse înapoi în maşină. 

Îşi trase pe mâini o pereche de mănuşi de unică folosinţă şi 
vărsă conţinutul sacului pe scaunul pasagerului, după ce 
învelise scaunul cu o folie de plastic, pentru a preveni 
contaminarea probelor. Avea deja la dispoziţie pungi gata 
pregătite pentru fiecare probă în parte. Însă nu făcea totul ca la 
carte: ar fi trebuit să ducă posesiunile lui MOrdur direct la secţie 
şi să le predea criminaliştilor. Însă nu era prima dată când un 
poliţist interpreta regulile după bunul plac şi nici ultima dată 
când se întâmpla acest lucru. 

Hainele lui MoOrdur ocupau cea mai mare parte a sacului: 
jeanşi, maiou şi cămaşă, şosete şi chiloţi. Huldar pipăi 
buzunarele pantalonilor, însă acestea erau goale. La fel era şi 
buzunarul de la piept al cămăşii. Inghesui hainele în două pungi 
şi le sigilă. Mai găsi şi un portofel, însă acesta nu conţinea nimic 
interesant: o bancnotă de o mie de coroane, un card de credit, 
un card de debit, un teanc nou-nouţ de bilete de autobuz şi mai 
multe chitanţe de la cardul de credit. Când le desfăcu, i se păru 
că sunt perfect în regulă; genul de lucruri pe care şi Huldar le-ar 
fi păstrat în portofel. Cumpărături, benzină, mâncare de la fast- 
food. Cu singura diferenţă că portofelul lui Huldar ar fi fost ticsit 
şi cu chitanţe de la barurile din Reykjavik. 

După ce goli conţinutul portofelului şi îl sigilă într-o pungă de 
plastic, pe scaun nu mai rămase nimic altceva în afară de un 
telefon mobil ce părea nou şi un mănunchi de chei. Telefonul nu 
mai avea baterie. Huldar îl răsuci în mâini. Avea un încărcător 
care se potrivea la el şi l-ar fi putut conecta la priza pentru 
brichetă a maşinii, însă alungă acest gând. Criminaliştii ar fi fost 
în stare să afle că umblase la el şi un astfel de comportament ar 
fi fost greu de justificat. Deci şi telefonul ajunse într-o pungă de 
plastic. În afară de chei, nu mai rămăsese nimic pe scaun. 

Pe inel se aflau cinci chei. Una era clar o cheie de maşină, 
apoi mai era încă una mică, ce părea să se potrivească la un 
lacăt, posibil cel de la containerul de transportat mărfuri. 
Celelalte trei păreau a fi chei de la casă. Nu existau două 
identice, deci una s-ar fi putut potrivi la o magazie, birou sau 
orice alt spaţiu la care să fi avut acces bărbatul. Urmau să afle 

cât de curând. Înainte să pună cheile la loc pe scaun, încercă să 
identifice maşina bărbatului în parcarea spitalului, apăsând 
butonul de la telecomandă. Nu auzi niciun ţiuit. Nici măcar când 
ieşi afară şi ridică cheia în dreptul bărbiei, pentru a-şi folosi 
capul pe post de antenă, lucru care ar fi trebuit să-i dubleze raza 
de acţiune, şi o aţinti în mai multe direcţii. Niciun rezultat. 

Niciun zgomot, nicio lumină aprinzându-se pe undeva. 

Merse cu maşina în susul şi în josul parcării, ţinând geamul 
deschis şi apăsând în mod repetat pe telecomandă. Ori se 
terminase bateria, la fel ca a telefonului, ori maşina era parcată 
undeva în afara razei de acţiune. 

Frustrat, Huldar porni către apartamentul lui Mördur. De bună 
seamă că Erla aştepta nerăbdătoare veşti noi. Şi totuşi parcă îl 
sâcâia ceva, ceva care avea legătură cu vizita lui la spital. Poate 
că era doar grija că va trebui să le explice superiorilor cum de se 
întâmplase să treacă prin dreptul unui apartament situat tocmai 
în Breidholt, când mai degrabă ar fi putut parcurge o distanţă 
mult mai mică de la spital la secţia de poliţie. Nu-i rămânea 
decât să spere că această chestiune avea să fie lăsată totuşi 
baltă pentru totdeauna sau că lumea avea să fie atât de uşurată 
că fusese rezolvat cazul, încât urma să sară cu totul peste un 
detaliu atât de neînsemnat. 

Era aproape imposibil să găsească un loc de parcare liber în 
faţa blocului de apartamente, însă până la urmă reuşi să-şi 
înghesuie maşina între alte două. 

Apartamentul se afla la parter. Una dintre chei se potrivea la 
intrarea în bloc, cealaltă, la apartament. Uşa de la intrare era 
neobişnuit de lată, mult mai lată decât celelalte uşi de pe hol. 
Bănuia că acest lucru se datora faptului că soţia lui Mordur 
fusese invalidă, deci blocată într-un scaun cu rotile. 

Huldar răsuci cheia în broască, împinse uşa şi o deschise, apoi 
intră şi aprinse lumina. Mâinile îi rămăseseră învelite în mănuşile 
de cauciuc şi îi erau transpirate şi lipicioase. Îşi iţi capul pe după 
uşă şi adulmecă, precaut. Spre marea sa uşurare, nu simţi decât 
un miros de casă neaerisită, alcătuit, desigur, din nenumărate 
elemente imposibil de definit. Venise pregătit pentru ceva cu 
mult mai rău. 

In loc să închidă uşa la loc şi să se întoarcă la secţie, Huldar 
se hotări, fiindcă tot venise până aici, că la fel de bine ar fi putut 
da o raită prin apartament. Işi scoase atent pantofii pe hol şi 

atinse cât mai puţine obiecte posibil, în timp ce mergea fără să 
facă zgomot printr-o casă care se dovedi cât se poate de 
obişnuită. Majoritatea pieselor de mobilier erau dintr-un lemn de 
culoare închisă, iar majoritatea tapiţeriilor erau din catifea. Lui 
Huldar îi aducea aminte de casa părinţilor săi. Nu putu să reziste 
tentaţiei de a ieşi afară pe terasa de lemn înconjurată de gard şi 
de a vedea cu ochii lui puţinii metri pătraţi care, timp de două 
decenii întregi, reprezentaseră singura cale de acces pentru 
Laufhildur către aerul de afară. Spaţiul acela se dovedi mult mai 
mic decât curtea pentru plimbări a unei închisori. Se întoarse în 
casă şi continuă prin a cerceta dormitorul lui MOrdur, sufrageria 
şi camera pentru luat masa lipită de aceasta, fără însă să 
descopere ceva interesant. 

Însă apoi deschise uşa de la camera lui Laufhildur. 

Huldar îşi scoase telefonul şi o sună pe Erla. Aceasta trebuia 
să mai facă o încercare cu mandatul de percheziţie. Nu mai era 
timp de pierdut. Nu mai văzuse în viaţa lui atâtea probe într-un 
singur loc. 

Era un adevărat amalgam. 

Însă în rarele ocazii când un asemenea amalgam de probe 
ieşea la iveală astfel, de fiecare dată, fără excepţie, fusese 
pregătit dinadins pentru poliţie, lucru pe care, din păcate, 
Huldar îl aflase pe pielea lui. Nu probele îl făcură totuşi să 
rămână cu gura căscată, ci fereastra de la dormitor; fereastra 
care, mai mult decât orice altceva, reprezentase un martor mut 
al suferinţei şi izolării pe care Laufhildur le alesese în loc să 
înfrunte lumea de afară în starea ei de persoană desfigurată. 
Aceasta fusese acoperită în întregime cu vopsea neagră. 

Capitolul 37 


Huldar nu era singurul care îşi făcuse apariţia la secţie buimac 
şi tânjind după cofeină. Nu dormise decât patru ore, pe lângă 
jumătatea de oră de care avusese nevoie ca să adoarmă. De 
obicei, somnul îl lua imediat. Insă noaptea trecută se tot 
răsucise, singur în patul dublu, încercând să nu se gândească 
întruna la caz şi la materialul găsit în apartamentul lui M5raur. 
Nici măcar încercările sale de a-şi alunga aceste gânduri 
concentrându-se în schimb pe apropiata întâlnire cu Freyja nu-i 
fuseseră de ajutor. 

— Te caută Erla. 

Gudlaugur, fiind mai tânăr, făcea mai bine faţă lipsei de somn. 
Tânărul ajunsese acasă cam în acelaşi timp cu Huldar, la scurtă 
vreme după ce obiectele găsite în apartamentul lui Mördur 
începuseră să sosească la secţie. 

Durase înnebunitor de mult să se obţină un mandat de 
percheziţie şi, în timp ce îşi aştepta colegii în apartament, 
Huldar îşi petrecuse vremea cercetând tot ce putea fără a 
deranja probele. In cele din urmă, epuizat după atâta stat în 
picioare, ieşise până la maşină ca să fumeze o ţigară. Se putea 
aştepta la o muştruluială pentru asta, însă această abatere 
pălea cu totul pe lângă faptul că pătrunsese în apartamentul lui 
Mordur fără permisiune. Şi totuşi nimeni nu comentase nimic. 
Noaptea trecută fuseseră cu toţii prea îmbătaţi de adrenalină ca 
să se mai gândească şi la altceva în afară de a trece probele pe 
o listă şi de a le examina pe fiecare în parte, însă fără îndoială 
că aveau să scape de efectele ei odată cu scurgerea orelor. Abia 
după aceea se putea aştepta să fie chemat în faţa superiorilor 
săi sau a avocatului departamentului. La naiba cu ei! Trebuia 
doar să-i lase să se descarce; să se prefacă ruşinat pentru ce 
făcuse, dar concentrându-se totodată pe faptul că urma să 
petreacă seara alături de Freyja. Un truc pe care-l învățase în 
copilărie, pe când intra mereu în bucluc. 

Huldar se aşeză pe scaun şi îşi deschise calculatorul. Nu-l 
întrebă pe Gudlaugur unde era Erla; avea să vină ea să-l caute 
dacă era ceva urgent. 

— Unde sunt probele? Tot la criminalişti? 

Gudlaugur îşi înălţă capul peste ecran. 

— O parte. Doar câteva au fost procesate, însă au făcut câpii 
după toate. Erla le-a atârnat pe pereţii din sala operativă. Merită 
să arunci o privire. 

— Mulţumesc, dar nu vreau. 

Huldar le văzuse deja pe majoritatea. Un şir de mâzgăleli 
bizare, justificări ale unui nebun ce plănuia să omoare copii care 
hărţuiau alţi copii, cu scopul precis de a pune capăt tuturor 
problemelor o dată pentru totdeauna. Şi, totodată, să se 
răzbune pe lume pentru soarta de care avusese parte fiica sa, 
care suferise după ce fusese victima bullyingului în copilărie. O 
nebunie absolută. Pe nicio foaie acoperită de bălmăjelile acelea 
nebuneşti şi împrăştiată pe podeaua apartamentului nu se 
găsea măcar vreun indiciu mărunt al faptului că bărbatul îşi 
asuma vreo vină pentru că fiica lui pusese mâna pe o armă. ŞI 
totuşi era limpede că arma fusese a lui, dat fiind că făcuse parte 
din consiliul de conducere al unui club de tir în perioada 
respectivă şi că renunţase la funcţie la scurtă vreme după 
incident. Era mult mai uşor să dea vina pe alţii pentru tot ce se 
întâmplase. Mai uşor şi, fără îndoială, mai puţin dureros. 

Ca să-şi ducă planul la îndeplinire, Mördur reuşise să obţină 
numele unor elevi hărţuitori, inclusiv plasând anunţuri în şcoli şi, 
făcând o muncă demnă de un adevărat detectiv, ajunsese să 
strângă informaţii detaliate despre fiecare. După aceea crease 
un tabel în care le acordase note fiecăruia în parte, ca să afle 
care merita cel mai mult să fie pedepsit. Cel mai mare număr de 
puncte era rezervat acelor cazuri în care victima încercase să se 
sinucidă, cu puncte în plus în cazul în care încercarea avusese 
succes. Pentru consecvență, creşteau şi notele: cu cât 
hărţuitorul exercita o presiune mai mare asupra unei victime, cu 
atât el sau ea câştiga mai multe puncte. Apoi se acordau puncte 
şi dacă erau implicaţi alţi copii; cu cât erau mai apreciate sau 
mai dureroase comentariile primite de hărţuitori la postările lor 
despre victime, cu atât erau mai mari notele. De asemenea, 
aceştia aveau şanse mai mari să ajungă în capul listei în funcţie 
de diversitatea atacurilor lor sau a numărului de platforme 
sociale folosite. Cu cât bullyingul era mai brutal, cu atât îi 
aducea mai multe puncte iniţiatorului. Distrugerea sufletului 
unui om: douăsprezece puncte. 

Deloc surprinzător că Stella şi Egill ajunseseră atât de sus pe 
listă. Nu chiar în vârf şi fără a ieşi în vreun fel în evidenţă, dar 
aproape de vârf, pe cea de-a doua şi cea de-a cincea poziţie. 
Erau zece nume în total. 

— Am stabilit deja dacă ceilalţi copii de pe listă mai sunt în 
viaţă? 

În coşul de gunoi de sub chiuveta din bucătăria lui Mördur, 
Huldar zărise un fel de ambalaj şi, când îl scosese afară, îi 
îngheţase sângele în vene. Imaginea de pe acesta reprezenta un 
cuţit masiv, solid, menit în mod clar să nu fie folosit în bucătărie. 
Din moment ce în cazul atacului asupra Stellei şi al lui Egill 
fusese folosit un obiect bont, Huldar se întrebase dacă nu 
cumva cuțitul îi fusese rezervat primei victime. Nici urmă de el 
în apartament. 

Gudlaugur încuviinţă din cap. 

— Da. A fost primul lucru pe care l-au verificat de dimineaţă şi 
nu lipseşte niciunul dintre copii. 

— Deci nu e niciunul victima numărul unu? 

Gudlaugur scutură din cap, însă Huldar tot nu era convins. 

— Sunt absolut siguri că au luat legătura cu cine trebuie? 
Unele nume de pe listă sunt destul de comune. 

— Sunt copiii care trebuie. Mördur avea atâtea informaţii 
despre ei în baza lui de date, că nu e nicio îndoială. 

— Dar telefonul lui? L-au verificat în întregime? 

— Nu, încă nu, însă au ieşit la iveală o seamă de lucruri. 

Când Huldar dădu clar de înţeles că s-a săturat să smulgă cu 
forţa răspunsurile de la el, Gudlaugur dezvoltă ideea: 

— În primul rând, avea un cont de Snapchat pe care şi l-a 
şters. Username-ul lui era Doar13. Dumnezeu ştie ce înseamnă 
asta. Am trimis o cerere la companie pentru a afla cu cine făcea 
schimb de Snapuri şi pe cine urmărea pe Snapchat. Problema e 
următoarea: contul lui a fost dezactivat joi şi e posibil ca 
Snapchat să facă în mod regulat curăţenie. Dacă e aşa, probabil 
că toate informaţiile despre ei au dispărut. Ceea ce înseamnă 
că, dacă a trimis Snapuri, în loc să stea doar la pândă şi să 
spioneze ce făceau copiii aceia, acestea au dispărut aproape 
sigur. Presupunând că destinatarii lor le-au deschis. 

— Dar calculatoarele sale de acasă? Am observat că avea şi 
un laptop, şi un calculator de birou. 

Laptopul rămăsese deschis pe masa din bucătărie, lângă de o 

ceaşcă de ceai băută pe jumătate şi o bucată de pâine veche 
unsă cu brânză topită, din care nu apucase să muşte decât o 
dată. Văzând cât de curat era restul apartamentului, Huldar 
interpretă asta ca pe un semn că bărbatul avusese intenţia să 
se întoarcă acasă. Ceaiul i se păruse ceva nelalocul lui. Oricât de 
irațional ar fi fost acest gând, el s-ar fi aşteptat ca un criminal să 
bea ceva mai tare, cafea neagră sau whisky, de exemplu. 

— Acum le verifică. Am auzit pe cineva spunând că îşi 
instalase motorul de căutare Tor, atât pe telefon, cât şi pe 
calculatoare. Dacă am înţeles bine, acesta îţi permite să-ţi ştergi 
toate urmele digitale, deşi nu e chiar imposibil să recuperezi 
informaţiile. De asemenea, se pare că avea acces la dosarele 
unui psiholog specializat în cazuri de bullying, dat fiind că 
acestea se aflau pe laptopul lui. Deşi e încă neclar dacă acel 
bărbat i le-a oferit el lui Mördur sau acesta a reuşit să le 
acceseze în mod ilegal. Urmează să-l convoace aici pe psiholog, 
ca să-l ia la întrebări. De asemenea, aşteaptă un mandat ca să 
confişte calculatorul lui Mordur de la muncă, deşi această 
chestiune e ceva mai complicată, dat fiind că e proprietatea 
angajatorului său. 

Huldar se îndoia că Mördur ar fi fost mai puţin precaut când 
folosea calculatorul de la serviciu decât când le folosea pe cele 
de acasă. Nu era prima dată când criminaliştii puneau mâna pe 
o maşinărie al cărei proprietar încercase să-şi ascundă urmele, 
deşi de obicei cei cu care aveau de-a face erau amatori, nu 
programatori cu experienţă, cum fusese Mordur. Dacă oricine 
putea naviga anonim pe internet, cu siguranţă putea şi el. 

— Cine e psihologul? 

— Kjartan. Cred că numele său de familie e Erlendsson. 

Huldar era destul de sigur că acesta era tipul pe care Freyja i-l 
recomandase lui Haukur, tatăl lui Adalheidur. Işi puse în gând să 
nu uite s-o întrebe, dat fiind că era vorba de încă o legătură cu 
cazul. Dacă-şi aducea bine aminte, Haukur spusese că mersese 
el însuşi la acel psiholog şi că nu rămăsese prea impresionat de 
el. 

— Dar maşina lui? Aţi dat de ea? 

— Da, am găsit-o de dimineaţă, parcată pe Fjâlnisvegur. Au 
adus-o aici şi criminaliştii o cercetează pentru urme biologice. 
Dacă vor găsi vreo dovadă că Stella sau Egill s-au aflat în 
maşină, va trebui să discutăm iar cu cei de la spital, ca să 

stabilim în ce măsură era, până la urmă, imobilizat la pat 
Mordur. Poate că a reuşit să păcălească monitoarele la care era 
conectat. În fond, era expert IT. Totodată, va trebui să-i 
verificăm şi pe toţi cei care i-ar fi putut folosi maşina în timp ce 
el se afla pe patul de moarte. 

Huldar deschise o hartă pe telefonul mobil, nefiind în stare să- 
şi amintească unde se afla FjSlnisvegur. Când introduse numele, 
văzu că şoseaua se întindea la nord-vest de spital, în direcţia 
opusă faţă de Breidholt. De ce naiba ar fi parcat-o Mordur acolo, 
dacă venise în mare grabă de acasă până la Cardiologie, din 
cauza durerilor în piept? Poate că teoria lui era eronată; poate 
că totuşi nu venise de acasă sau poate că iminentul atac de 
cord îi tulburase minţile. 

— Ştim cumva dacă maşina a fost parcată prost? 

Gudlaugur scutură din cap. 

— Nu. Insă pozele cu ea se află pe server. La ce te gândeşti? 

— Nu sunt sigur. Doar mă întrebam în ce stare s-o fi aflat şi 
din ce direcţie o fi venit. Avem vreo idee? 

Deschise dosarul de caz de pe server şi cercetă cu atenţie 
pozele care fuseseră făcute în cursul dimineţii. Primele înfăţişau 
interiorul vehiculului, arătând că nu găsiseră nimic interesant 
acolo. Singurul obiect nelalocul său se afla în faţă şi era o sticlă 
de apă minerală goală. Pe jos, în spatele scaunului şoferului, se 
afla una exact la fel, lângă o pungă de supermarket goală. În 
buzunarul de pe spatele scaunului se afla un kit de prim ajutor 
al Cercetaşilor. Bancheta din spate era goală. Nici urmă de 
cuțitul lipsă. 

In cele din urmă, dădu şi peste o poză a maşinii făcută din 
exterior. Era o maşină cu şapte locuri, genul de autovehicul pe 
care niciun om care are puţină demnitate nu l-ar fi cumpărat din 
proprie iniţiativă şi Huldar nu se putu abţine să nu se întrebe de 
ce-l alesese Mordur. Apoi observă geamurile fumurii din spate şi 
spaţiul încăpător din dreptul lor, de unde fusese scos şirul de 
scaune în plus. Convenabil pentru mutarea de obiecte masive, 
precum scaune cu rotile... sau cadavre. 

Lăsând la o parte aceste detalii, fotografiile scoteau la iveală, 
fără putinţă de tăgadă, că maşina fusese perfect parcată. Nu 
doar că nu ieşea deloc în afară, ci fusese aşezată exact între 
linii, ceea ce, luându-i în considerare lungimea, reprezentase o 
adevărată provocare. Mai ales pentru un om care se presupunea 

că avea dureri în piept foarte puternice. 

— Zici că lucra şi pe post de instructor auto în timpul liber. 

Huldar se lăsă pe spate în scaun, în timp ce Gudlaugur dădu 
roată biroului, ca să privească poza mai îndeaproape. 

— A reuşit să parcheze ca un profesionist, chiar dacă avea 
dureri îngrozitoare. 

Gudlaugur se arătă de acord, deşi cu rezerve. 

— De fapt, oamenii se pot comporta bizar când suferă un atac 
de cord. Când bunicul meu a simţit dureri în piept, s-a apucat să 
mute mobila prin sufragerie. Ar fi căzut mort dacă bunica nu şi- 
ar fi dat seama că e ceva în neregulă şi n-ar fi chemat Salvarea. 
Sunt sigur că şi el ar fi avut mare grijă să parcheze cum trebuie 
dacă ar fi venit singur cu maşina la spital. Dar, cine ştie, poate 
că maşina a parcat-o altcineva, după internarea lui MGrdur. Un 
complice, de exemplu. 

Cu coada ochiului, Huldar o observă pe Erla ieşind din camera 
de interogatoriu. Femeia arăta la fel de epuizată precum reflexia 
care-l întâmpinase în oglinda din lift în timp ce urca până aici. 

— Ai idee când a plecat Erla acasă azi-noapte? 

— Dar ea mai pleacă acasă? 

Gudlaugur se întoarse ca s-o privească pe Erla intrând înapoi 
în birou. In loc de paşii mari şi apăsaţi pe care îi făcea de obicei, 
acum mergea încet, chiar clătinându-se uşor. 

— Mă îndoiesc. Când am plecat eu, încă discuta cu băieţii 
care-au verificat camera din cămin unde locuieşte Laufhildur. Nu 
că ar mai fi avut rost să o facă, fiindcă se pare că n-au obţinut 
niciun rezultat. Haina lui Laufhildur era curată, deşi n-a fost 
spălată recent. In plus, era roşie şi complet diferită de tipul de 
canadiană folosit de criminal. Şi masca de Darth Vader părea 
curată, însă au luat-o totuşi şi au trimis-o criminaliştilor. Am 
auzit că pe tipi i-a tulburat serios faptul că au fost nevoiţi să 
acţioneze sub ochii aceia maliţioşi ai lui Joker. Încă aveau pielea 
de găină când s-au întors. Erla se afla tot la birou şi bănuiesc că 
a rămas în continuare aici. 

Huldar se ridică în picioare. 

— Of, pentru numele lui Dumnezeu! 

Nu mai adăugă nicio explicaţie, deşi nici n-avea de ce să o 
facă. 

Porni cu paşi mari către biroul Erlei. Pentru prima oară, colegii 
lui nu se mai deranjară să facă glume stupide sau comentarii 

răutăcioase. Chiar şi Jóel îl ignoră. Erau cu toţii prea ocupați. 
Până şi şchiopul Kári, care nu era cunoscut pentru răbdarea-i 
deosebită, stătea aplecat peste propriul birou, arătând 
neobişnuit de roşu în obraji şi de liniştit. 

Huldar nu mai pierdu vremea ciocănind în uşă, ci dădu buzna 
înăuntru şi închise uşa în urma lui. Reacţia Erlei era un indiciu 
clar că era la capătul puterilor. In loc să se uite cu asprime la el, 
doar ridică obosită capul din calculator, cu gura întredeschisă, 
de parcă s-ar fi îndopat cu sedative. 

— Ce e? 

— Cât ai dormit de duminică încoace? 

Expresia de drogată deveni şi mai exagerată când Erla 
încercă să se gândească. 

— Nu ştiu. O grămadă. 

— O grămadă? 

Huldar nu-i mai văzuse niciodată biroul atât de îngropat în 
hârtii. Dând la o parte un teanc de documente aşezat pe 
scaunul rezervat oaspeţilor, se lăsă să cadă pe el. 

— Pun pariu că o grămadă nu se aplică şi-n cazul tău. Trebuie 
să mergi acasă şi să tragi un pui de somn, chiar dacă doar patru 
ore. 

Erla îşi dădu ochii peste cap pe sub pleoapele îngreunate de 
oboseală. _ 

— Nici vorbă. N-am cum. Ştii cu ce mă confrunt? Il am pe 
scârbosul ăla de Arnar Björnsson în camera de interogatoriu, 
suspectat de crimele pe care Mördur Jónasson pretinde că le-ar 
fi comis. Însă M&rdur e mort şi devine din ce în ce mai evident 
că nu a omorât pe nimeni, iar ca lucrurile să stea şi mai rău, 
încă n-am găsit şi victima cu numărul unu. Pe deasupra, presa 
mă împinge de la spate - au prins de veste că am găsit cadavrul 
lui Egill şi că avem un bărbat în arest. Ştirile au ajuns deja pe 
site-uri. Şi de parcă toate astea nu ar fi fost de ajuns, tatăl lui 
Egill continuă să ne sune, panicat tot şi cerând să afle pe cine 
am arestat. Autopsia lui Egill trebuie să înceapă peste o oră. 
Apoi mai avem de interogat o grămadă de persoane, ca să 
aflăm cine a fost complicele lui Mordur, şi de procesat datele 
obţinute de către criminalişti de pe telefonul, calculatoarele şi 
din maşina lui. De asemenea, trebuie să-i ţinem la curent pe cei 
din conducere şi să-i furnizăm avocatului materialele necesare 
ca să poată cere mandatele care ne trebuie pentru continuarea 

anchetei. Şi, colac peste pupăză, avem şi o femeie căreia îi 
lipseşte o jumătate de faţă şi care pare să fi fost motivul 
principal al crimelor, judecând după elucubraţiile de nebun ale 
tatălui ei. 

Se opri şi trase adânc aer în piept, gest care, la jumătate, se 
transformă într-un căscat. 

— Şi când dracu' aş mai putea şi eu să plec ca să mă 
odihnesc? 

Huldar se dădu bătut. Era inutil să mai încerce să-i ofere 
vreun sfat. j 

— Pot să mai stau de vorbă odată cu Asta? întrebă el în 
schimb. E pur şi simplu o coincidenţă prea mare că MOrdur s-a 
aflat în secţia ei. Nu putem ignora faptul că ea a avut acces la 
telefonul şi la cheile lui de la maşină. Dacă Mordur a avut un 
complice, Asta ar fi candidatul ideal. Nu de alta, dar femeia asta 
a avut ocazia perfectă să umble la monitoarele la care era 
conectat, aşa încât el să se poată strecura neobservat afară din 
spital. Poate că Mördur doar s-a prefăcut bolnav sau poate că a 
existat o înţelegere între ei. Habar n-am. Insă ea e cumva 
amestecată în toate astea. Trebuie să fie. Nu e deloc 
întâmplător că telefonul Stellei i-a fost vârât ei prin uşă. 

Erla se încruntă, creierul funcţionându-i cu greutate. 

— Dar el nu şi-ar fi putut pune complicele să-l vâre prin fanta 
pentru scrisori din uşa Âstei? Poate că îi purta pică dintr-un 
motiv sau altul, după ce a întâlnit-o la spital. Poate că l-a 
bruscat sau poate că a fost nepoliticoasă cu el. 

— Chiar crezi că el i-ar fi jucat o festă atât de urâtă tocmai 
femeii care i-a salvat viaţa? Eu nu pun botul la aşa ceva. In plus, 
sunt mult prea multe elemente care nu se potrivesc. 

Îşi scoase telefonul şi-i arătă Erlei locul unde fusese parcată 
maşina lui Mördur, subliniind faptul că o persoană care suferea 
un atac de cord ar fi fost puţin probabil să treacă pe lângă 
parcarea spitalului şi să-şi lase maşina mult mai departe, pe o 
stradă lăturalnică. 

— Dacă n-ar fi murit, mi-aş fi închipuit că atacul lui de cord a 
fost pur şi simplu o invenţie. 

Erla privea gânditoare ecranul telefonului lui. 

— Chiar e posibil? Ar putea cineva să mimeze un atac de 
acord şi să păcălească doctorii şi asistentele? 

Huldar deja exclusese această posibilitate. 

— Nu. Inima eliberează o enzimă în fluxul de sânge în timpul 
unui stop cardiac. Care poate fi măsurată. Însă poate că Ásta a 
măsluit rezultatele; a subtilizat o probă de sânge de la un alt 
pacient, de exemplu. Ar fi avut o mulţime de ocazii la dispoziţie. 
In secţie se află pacienţi în toate stările posibile şi presupun că 
aceştia nici n-ar fi clipit dacă li s-ar fi spus că e nevoie de un alt 
test de sânge. Şi pesemne că mulţi dintre ei au şi branule, deci 
nici măcar n-ar fi fost nevoie ca ea să folosească un ac. 

Erla îl privi cu ochi injectaţi. 

— De ce, pentru numele lui Dumnezeu? Ce sens ar avea ca el 
să încerce să fie internat dintr-un motiv fals? Dacă ar fi fost 
mână în mână, nu văd ce ar fi avut de obţinut. Mai cu seamă 
dacă el intenţiona să-şi recunoască vinovăția. Comploturile n-au 
cum să devină mai stupide de-atât. În plus, tu pari să uiţi că 
tipul a murit. Probabil că era totuşi bolnav dacă personalul 
spitalului spune că a murit din cauza problemelor la inimă. Doar 
dacă nu cumva crezi că Asta ar fi în stare să schimbe corpurile 
între ele. Sau să-l omoare ea însăşi, adăugă Erla, clătinând din 
cap. 

Huldar îşi luă înapoi telefonul şi-l vâri la loc în buzunar. 

— Încă n-am primit niciun răspuns, dar poate că o voi putea 
convinge să vorbească. Ştie că o ţinem sub supraveghere. Ar 
putea începe să se panicheze. Dacă o presăm, va trebui să 
înceapă să spună din ce în ce mai multe minciuni, până când va 
ajunge să se încurce în ele şi să greşească. Eu sunt persoana 
ideală care să meargă la ea, pentru că nu mă suportă - aşa că Îi 
va fi greu să se concentreze ca să inventeze lucruri. În cel mai 
bun caz, voi primi răspunsuri la unele întrebări; în cel mai rău, 
voi vedea ce o poate deranja. De multe ori asta scoate la iveală 
o altă poveste. De exemplu, va fi interesant de văzut cum 
reacţionează când aude că până la urmă am arestat un bărbat 
pentru crime. Dacă e complicea lui Mördur, acest lucru o va face 
măcar să reacționeze. 

Erla chibzui atât de mult la spusele lui, încât Huldar se temu 
ca nu cumva ea să fi adormit cu ochii deschişi, dar până la urmă 
femeia scoase un oftat obosit şi îi spuse să-i dea drumul la 
treabă. Inainte ca Huldar să apuce să se ridice de pe scaun, Erla 
adăugă: 

— Am uitat să menţionez o altă piesă din puzzle care a căzut 
la locul ei. Idiotul ăla de Kári mi-a bătut mai devreme la uşă ca 

să-mi spună că ceea ce a auzit despre Laufhildur de dimineaţă i- 
a trezit la viaţă memoria şi acum ştie ce anume i-a stârnit acel 
déjà-vu în parcarea unde am găsit-o pe Stella. Acum douăzeci 
de ani, el era de serviciu când Laufhildur a încercat să se 
sinucidă, exact în acelaşi loc. Motivul pentru care nu există 
absolut nimic în baza de date a poliţiei sau oriunde altundeva 
este că el n-a mai apucat să-şi termine raportul după aceea; i-a 
ieşit complet din minte. Cuvintele lui, nu ale mele. De aceea nu 
există niciun raport, nimic. Tot ce-şi aminteşte este acea scenă 
oribilă pe care au văzut-o când au sosit la faţa locului şi cât de 
traumatizată era fata care vindea la magazin după ce auzise 
împuşcătura şi o găsise pe Laufhildur. Se pare că a existat şi un 
bilet de adio, dar fireşte că a uitat ce scria în el, în afară de 
faptul că era foarte lung şi că intrai în depresie citindu-l. Ceea ce 
nu-i deloc de ajutor. Acum scotocesc cu toţii subsolul în 
căutarea dosarelor de caz, deşi nu cred că prostovanul ăla 
bătrân a completat măcar un singur formular. Pur şi simplu face 
degeaba umbră pământului. Credeam că doar îmbătrâneşte şi 
se senilizează, dar se pare că el a fost dintotdeauna cu totul 
incompetent. 

Huldar era mai puţin interesat de prostia lui Kâri decât de ce 
tocmai îi spusese Erlei, probabil în aşteptarea vreunui cuvânt de 
laudă din partea ei. Bănuia că ea îl făcuse deja cu ou şi oţet pe 
nefericit. 

— Ce naiba căuta Laufhildur tocmai în spatele acelui 
magazin? Doar locuiau în celălalt capăt al oraşului la acea 
vreme, în Breidholt. 

— Habar n-am. Va trebui să ne lămurească ea însăşi. Ceea ce 
îmi aduce aminte de încă un lucru pe care trebuie să-l fac - să o 
chem pe Laufhildur la interogatoriu. Ar trebui să fie interesant, 
dată fiind presupusa ei agorafobie. Bănuiesc că ar trebui să 
existe ceva despre încercarea ei de sinucidere în fişa medicală, 
deşi mă îndoiesc că ni se va da voie să o consultăm. Ea însăşi nu 
este considerată suspectă şi percheziţionarea camerei sale n-a 
scos nimic interesant la iveală. Nu are smartphone şi vechitura 
ei de laptop e curat. De asemenea, personalul de la cămin este 
sută la sută sigur că ea nu părăseşte niciodată clădirea. Până nu 
găsim o dovadă care să le arate că se înşală, aş zice că 
implicarea ei e zero. Adică e greu de imaginat că cineva atât de 
distrus cum e ea ar comite o crimă brutală. 

__Nu mai era nimic de adăugat. Huldar se ridică în picioare. 
Inainte să iasă, se opri în uşă ca s-o întrebe dacă îl poate lua şi 
pe Gudlaugur cu el. Deşi era mai mult decât capabil să 
contracareze singur tertipurile Astei, voia totuşi să vadă dacă 
prezenţa lui Gudlaugur ar fi făcut-o să-şi aducă aminte unde îl 
mai văzuse. 

Erla zise da pe un ton absent, apoi îl întrebă: 

— Huldar, tu mă tot baţi la cap că nu dorm suficient din cauză 
că sunt femeie? Ţi-ar păsa vreun pic dacă aş fi bărbat? 

El zâmbi, clătinând din cap. 

— Erla, dacă ai fi bărbat, n-ai mai simţi nevoia să munceşti 
până nu mai poţi. Ai avea parte de cele opt ore de somn 
necesare noapte de noapte. 

Fără să-i mai aştepte răspunsul, se întoarse la biroul lui şi-i 
spuse lui Gudlaugur că urmau să-i facă o vizită Astei. Işi reţinu 
un zâmbet când văzu expresia de uluială de pe chipul tânărului. 

Capitolul 38 


Era una dintre acele minunate zile de iarnă însorite şi senine, 
dar geroase, fără nicio adiere de vânt. Zăpada scârţâia sub 
picioare şi Huldar şi Gudlaugur se apropiau de casa Astei, 
trecând pe lângă un om de zăpadă micuţ şi destul de înclinat 
într-o parte, ce stătea singuratic în mijlocul peluzei. Fire de iarbă 
se iţeau acolo unde zăpada fusese rostogolită şi transformată 
într-un bulgăre masiv, sugerând faptul că omul de zăpadă 
fusese construit de dimineaţă. Huldar nădăjduia că cele două 
fetiţe ieşiseră pe-afară cu cealaltă mamă a lor. Era mult mai 
greu să discuţi cu oamenii când în jur roiau şi copii, chiar dacă 
nu erau în aceeaşi cameră. Gândul că ei ar fi putut trage cu 
urechea îi alunga concentrarea în timpul întrevederii. Pe când 
Gudlaugur, palid şi abătut, suna la uşă, lui Huldar îi trecu prin 
minte că poate ar fi fost mai înţelept s-o fi adus pe Asta la 
secţie. Însă acum era prea târziu. 

În mod previzibil, cea care le deschise uşa fu una dintre fete. 
Cea mare - al cărei nume Huldar îl uitase deja. Aceasta rămase 
agăţată de clanţa uşii, uitându-se prin deschizătura îngustă, cu 
obrajii stacojii după ce se jucase afară în frig. Fata avea părul 
dat pe spate şi prins în coadă, deşi ciufulit în vârful capului, 
semn că tocmai îşi dăduse jos căciula. Acum, judecând după 
sclipiciul ce părea să-i fi fost presărat din belşug prin păr, pe 
mâneci şi pe partea din faţă a hainei, fata era în mijlocul unui 
proiect legat de Crăciun. Huldar avusese şi el parte de astfel de 
creaţii de la nepoţii săi de-a lungul anilor. Cutiile de cadouri 
împrăştiau o jerbă de sclipici când erau desfăcute, iar chestia 
aia se lipea de tine ca şi cum ai fi fost tăvălit prin smoală şi 
rostogolit prin fulgi. 

— Mămica ta e acasă? 

— Am două mămici. 

Chipul fetei parcă era săpat în piatră. De data asta nu mai 
purta peticul şi unul dintre ochi i se abătea într-o parte când se 
uita la Huldar. 

— Sunteţi poliţişti. Ar trebui să ştiţi acest lucru. Doar aţi mai 
fost aici. 

Deloc surprinzător că fata îi recunoscuse, dat fiind că se 
schimbaseră în uniformă, pentru a sublinia natura oficială a 
vizitei lor şi, sperau ei, pentru a o face pe Ásta să priceapă 
gravitatea situaţiei. 

— Desigur. Scuze, ce prostie din partea mea. Vreau să spun 
mămica Ásta. E acasă? 

— Da. Aşteptaţi puţin. 

Le închise uşa în faţă, însă pe ei nu-i deranjă. Faptul că nu li 
se dădea drumul înăuntru venea la pachet cu slujba lor. 

Uşa se deschise la scurt timp, de data aceasta cea care stătea 
în prag fiind Ásta, iar în spatele ei se ascundeau cele două fiice 
ale sale, cea mică fiind la fel de plină de sclipici ca şi sora ei mai 
mare. Obrajii Astei erau încă şi mai roşii decât ai lor, deşi Huldar 
bănuia că erau aşa mai degrabă de furie, decât de frig. Nu se 
înşela. 

— De ce v-aţi întors? se răsti ea. Credeam c-am terminat. 

— Putem discuta cu tine la secţie, dacă vrei. Nu e nicio 
problemă. 

O minciună sfruntată, menită doar să o sperie. 

Ásta îşi trecu o mână prin părul blond cârlionţat, îşi cobori 
sprâncenele atent pensate şi ezită. Părea să cântărească dacă 
ar fi fost mai bine să-i invite înăuntru sau să fie nevoită să-i 
explice familiei sale de ce trebuise să iasă din casă însoţită de 
doi agenţi de poliţie. 

— Atunci, intraţi. Dar vă rog să vă grăbiţi şi să vorbiţi încet. 
Soţia mea doarme. A lucrat azi-noapte. 

Le spuse apoi fetelor să meargă în camera lor şi, când ele 
protestară, le vorbi pe un ton răstit, reamintindu-le să nu facă 
gălăgie. Fata cea mare se uită urât la Huldar, evident 
învinovăţindu-l pe el pentru că le stricase sâmbăta. Polițistul 
dădu din cap şi rânji la ea, însă fata îi scoase limba, apoi se 
răsuci pe călcâie şi o rupse la fugă pe hol. 

Intrară în casă, Gudlaugur ferindu-şi capul pentru a-şi ascunde 
faţa de Ásta în timp ce-şi scoteau încălţările. N-ar fi fost nevoie 
să se deranjeze: era mult prea ocupată să se uite în urmă, ca să 
vadă dacă nu cumva se întorseseră fetele. Îi conduse în 
bucătărie, zorindu-i când trecură prin dreptul sufrageriei, unde 
Huldar zări cutii de carton desfăcute, acoperite cu decoraţiuni 
pentru Crăciun. O aromă de pin stătea drept mărturie a 
prezenţei unui pom de Crăciun, deşi acesta nu era vizibil de pe 

hol. Huldar se gândi că, dacă suspiciunile lui în privinţa Ástei se 
dovedeau corecte, familia ar fi putut la fel de bine să închidă la 
loc cutiile, să arunce pomul afară şi să sfărâme omul de zăpadă 
din grădină. Atmosfera de sărbătoare n-ar mai fi avut niciun 
sens odată ce mama lor ar fi ajuns în arestul poliţiei. 

— Aveţi grijă la picturile fetelor. 

Asta arătă spre scaunele de la masa din bucătărie, care era 
acoperită cu felicitări de Crăciun, foarfeci şi lipici. Pe toată 
suprafaţa acesteia era împrăştiat sclipici, iar şezuturile 
scaunelor scânteiau şi ele în lumină. Pe când cei doi poliţişti luau 
loc, femeia închise uşa de la bucătărie şi se lipi cu spatele de ea. 

— Sunteţi aici ca să mă întrebaţi iar de Stella? Dacă da, vă pot 
scuti de deranj, pentru că nu s-a schimbat absolut nimic: nu o 
cunosc şi n-am întâlnit-o niciodată. 

— Mersi. 

Huldar îşi împinse scaunul de lângă masă ca să-şi protejeze 
uniforma, dar nu se putu mişca prea mult din cauza peretelui. 

— De fapt, suntem aici ca să te întrebăm despre Mördur, 
pacientul căruia se pare că i-ai acordat primul ajutor în parcarea 
spitalului acum mai puţin de o săptămână. 

Replica lui Huldar o prinse pe picior greşit, dar femeia îşi 
reveni rapid, încrucişându-şi braţele la piept şi împingându-şi 
bărbia înainte. 

— Ce-i cu el? 

— Se pare că era implicat într-un caz pe care-l anchetăm. 
Asasinarea Stellei şi, acum, şi a lui Egill. Aşa cum poate ştii, 
cadavrul băiatului a fost găsit ieri-seară. 

— Da, am văzut ştirile. 

— Atunci poate că ai văzut şi că am arestat un bărbat 
suspectat de uciderea Stellei? 

Huldar o privi cu atenţie, în timp ce ea stătea în continuare 
rezemată de uşă, ca fetele să nu poată intra peste ei. Insă 
reacţia femeii nu era cea la care se aşteptase el. In loc să pară 
vinovată, ea păru uşurată. | se dilatară pupilele şi deschise gura, 
scoțând un oftat lung de uşurare. 

— Nu, n-am ştiut. 

Nu mai adăugă nimic altceva şi nu întrebă cine era suspectul, 
aşa cum lui Huldar i s-ar fi părut normal să o facă. 

— Aţi venit până aici ca să-mi spuneţi asta? 

— Nu. 

Huldar încercă să se lase pe spate, însă îl împiedică peretele. 

— Trebuie să-ți punem nişte întrebări despre Mördur 
Jónasson, după cum am zis. 

— Ce-i cu el? 

Se uită la Huldar cu aceeaşi privire urâtă pe care el o zărise 
mai devreme la fiica ei. Poate că şi femeia avea să scoată limba 
la el. 

— Există anumite semne de întrebare privind modul în care i- 
ai salvat viaţa lui Mordur şi faptul că telefonul Stellei ţi-a fost 
vârât prin uşă, având în vedere ce ştim acum despre legătura lui 
cu cazul. Nu ţi se pare ciudat că un bărbat care îţi datora viaţa 
ar fi vrut să te implice într-o crimă? 

— Nu mă întrebaţi pe mine ce-i trecea lui prin cap. Pot doar să 
repet că n-am nici cea mai mică idee de ce-a ajuns acel telefon 
în cutia noastră pentru scrisori. Mördur era deja foarte grav 
bolnav şi ajutându-l în parcare, n-am făcut decât să amân 
inevitabilul. Nu-mi vine să cred că el ar fi putut avea ceva de-a 
face cu cazul, dat fiind că a stat la pat toată săptămâna. Cred că 
aţi încurcat borcanele. 

— Ei bine, să ştii că te înşeli în această privinţă. 

Huldar scoase o bucată de hârtie din buzunar, o despături şi o 
întinse cu atenţie printre tuburi de lipici, foarfeci, sclipici şi hârtii 
colorate. Era o hartă a Spitalului Naţional scoasă la imprimantă. 

— Vrei să ne arăţi locul exact în care l-ai întâlnit pe Mördur? 

Asta se desprinse de lângă uşă, se apropie de masă şi ridică 
harta. Muşcându-şi buza de jos, răsuci foaia într-o parte şi în 
alta, de parcă n-ar fi înţeles despre ce era vorba. Huldar 
continuă să o preseze: 

— S-a întâmplat în urmă cu doar o săptămână. Trebuie să-ţi 
aduci aminte. 

— Incerc să mă adun, atâta tot. 

Huldar bănuia că femeia doar voia să mai câştige timp, 
încercând să ghicească de ce era important să indice locul şi 
întrebându-se dacă să spună sau nu adevărul. 

— Dacă ai uitat, îi putem întreba pe cei care au venit să te 
ajute. Oricum va trebui să stăm de vorbă şi cu ei, ca să-ți 
confirme povestea. 

Asta ridică privirea din hartă, apoi aşeză foaia la loc pe masă 
şi arătă cu degetul către partea de parcare aflată aproape de 
intrarea în spital. Părea să-şi fi regăsit brusc orientarea în spaţiu. 

— Am parcat aici. El a apărut mergând pe picioarele lui şi s-a 
prăbuşit cam aici. 

Îşi mută degetul doar un milimetru, ca să indice un punct aflat 
la doar câţiva metri de locul în care pretindea ea că parcase. 

— Fireşte, eu nu pot decât să aproximez. Nu-mi amintesc 
exact pe care loc am parcat sau unde anume s-a prăbuşit el. 
Dar nu făcusem decât câţiva paşi de lângă maşină, când l-am 
zărit. 

Ridică privirea spre Huldar, aşteptându-i reacţia. 

Ca să sporească tensiunea, el pretinse că se gândeşte la 
spusele ei, deşi nu era nevoie. Locul pe care îl indicase Asta nu 
se potrivea absolut deloc cu traseul pe care ar fi trebuit să-l 
aleagă Mördur dacă ar fi venit spre Urgenţe direct dinspre 
maşina parcată pe Fjâlnisvegur. 

— Când l-ai observat prima dată, se ţinea cumva de piept sau 
dădea vreun semn că îl deranjează ceva? 

Ásta păru să chibzuiască puţin la întrebările lui, însă Huldar 
avea impresia că nu făcea decât să încerce să-şi dea seama 
care răspuns i-ar fi închis lui gura şi să-l convingă că ea fusese 
târâtă în toate astea din pură întâmplare. 

— Ăă... nu-mi mai amintesc cu exactitate. Era întuneric, 
desigur. Cred că arăta puţin ciudat, dar pur şi simplu s-a prăvălit 
la pământ aproape imediat după ce l-am zărit eu, aşa că n-am 
avut ocazia să-l observ mai îndeaproape. 

— Inţeleg. 

Deşi de fapt nu înţelegea: nu exista nicio explicaţie raţională 
pentru ce făcuse bărbatul acolo, doar dacă nu cumva venise să 
o găsească pe Asta. _ 

— Aţi căzut poate de acord să vă întâlniți acolo? II cunoşteai? 

— Nu, pentru mine era doar un străin. A fost o simplă 
coincidenţă. Cu siguranţă n-am stabilit niciun fel de înţelegere 
secretă cu el, dacă asta insinuezi. Dacă aş fi avut una, de ce 
naiba aş fi aranjat să mă întâlnesc cu el tocmai în parcarea 
locului unde lucrez? 

— Tot încercăm să găsim o explicaţie logică. Bărbatul are 
legătură cu crimele. Tu i-ai salvat viaţa. Complet din întâmplare, 
telefonul aparţinând uneia dintre victimele sale ajunge în cutia 
ta de scrisori. Trebuie să recunoşti şi tu că pare suspect. 

— Sunt infirmieră. Nu cunosc nimic despre rezolvarea 
crimelor. Credeam că asta e treaba voastră. 

Huldar îi ignoră remarca, întrebând în schimb: 

— E posibil să poţi provoca un atac de cord? 

— Să provoci un atac de cord? 

Pe chipul ei se întipărise o expresie de neînțelegere uluită. 
Apoi pricepu ce voia el să spună şi strânse din fălci o secundă 
înainte de a continua: 

— Sugerezi că asta am făcut eu de fapt? 

— Doar întreb. Este sau nu posibil? 

— Sunt sigură că este posibil. Metoda ar depinde de faptul 
dacă persoana în cauză ar fi predispusă la aşa ceva. Habar n-am 
cum i-ai putea face una ca asta unui individ sănătos, dar n-ar 
trebui să fie foarte greu dacă persoana are arterioscleroză sau 
cardiopatie ischemică. Primul lucru care îmi vine în minte este 
adrenalina, care este administrată pacienţilor ce intră în şoc 
anafilactic. Asta i-ar putea provoca un atac de cord unui individ 
expus riscului. Dar trebuie să fiţi nebuni să credeţi că aş face 
aşa ceva. 

Gudlaugur, care până atunci îşi tot plimbase degetele prin 
sclipiciul de pe masă, se opri şi ridică prima oară privirea de 
când se aşezase pe scaun. 

— l-a fost luată o probă de sânge când a fost internat? 

Asta se holbă la el surprinsă, de parcă abia acum i-ar fi băgat 
de seamă prezenţa. 

— Da. Sigur că da. 

— Au testat-o pentru adrenalină sau orice alte substanţe? 

— Nu. N-ar fi făcut teste pentru aşa ceva, cel puţin nu în 
circumstanţe normale. Posibil pentru alte substanţe, dacă s-ar fi 
bănuit că pacientul ar fi luat ceva. Dar, din ce ştiu eu, aici n-a 
fost cazul. Insă eu am plecat acasă şi nu mai ştiu exact cum au 
procedat mai departe sau ce teste au cerut să se facă. Va trebui 
să discutaţi cu personalul de la primiri urgenţe. 

Se uita când la Gudlaugur, când la Huldar. 

— Nu i-am provocat eu un atac de cord. 

Huldar nu reacţionă în niciun fel şi Gudlaugur îşi întoarse iar 
privirea spre suprafaţa mesei. 

— Ar fi fost posibil ca tu - sau oricine altcineva - să-l fi 
deconectat pe Mordur de la monitoare şi să pretindeţi că o 
făceaţi pentru un test sau ceva de genul? 

— De ce să facă cineva una ca asta? 

Fără niciun avertisment, Ásta străbătu bucătăria şi îşi lipi 

urechea de uşă. Apoi se întoarse spre Huldar, evident uşurată că 
doar îşi închipuise că aude ceva dincolo de uşă. 

— Şi, înainte să întrebi, nu, n-am făcut nimic de genul ăsta. 
Mördur a zăcut în pat în tot acest timp, în afară de momentele 
când era trimis să facă teste. Nici eu, nici altcineva nu am 
falsificat acele cereri. 

— Dar, dacă a făcut-o cineva, Mördur ar fi fost liber să plece 
oriunde ar fi avut chef, în loc să fie supus unor teste undeva în 
clădirea spitalului. Nu-i aşa? 

— Da, teoretic. Dar n-ar fi ajuns prea departe. Dacă nu mă 
credeţi, întrebaţi pe oricine din secţie. Vorbiţi cu doctorul lui. 
Sau credeţi că tot personalul din spital e implicat într-o 
conspirație? 

Huldar îşi respectă în continuare intenţia de a-i ignora 
întrebările. 

— Îi cercetăm telefonul şi presupun că asta va clarifica 
lucrurile. A avut acces la el şi, dacă da, l-a folosit? 

— N-am fost de serviciu tot timpul şi chiar şi când eram, 
aveam şi alţi pacienţi de îngrijit. Dar cred că-mi amintesc că i- 
am văzut telefonul pe masă de vreo două ori şi cel puţin o dată 
- poate de două ori - l-am văzut cu el în mână. Deşi în 
majoritatea timpului dormea sau era inconştient. 

— Deci îl avea cu el şi, teoretic, ar fi putut suna. Dar avea 
acces la internet? 

— Spitalul are wi-fi şi-l poate folosi toată lumea. Există şi o 
conexiune 3G. Deci ar fi putut intra pe internet, dacă ar fi vrut. 

— Dar cheile de la maşina lui şi de la casă? Ambele se aflau 
printre posesiunile sale. Ar fi putut cineva să pună mâna pe ele 
sau erau ţinute într-un dulap încuiat? 

— Oricine ar fi putut să i le ia. Pacienţii au dulapuri în 
saloanele lor pentru bunuri personale, cum ar fi hainele, însă nu- 
şi vâră nimeni nasul prin ele. 

— El a avut un salon propriu? 

— Da. 

— Deci ar fi fost uşor să-i umble cineva în dulap în timp ce 
dormea, dacă voia? 

— Da. Dar n-ar fi intrat nimeni. Ce fel de întrebări sunt astea? 

Indignarea Âstei părea sinceră. 

— Presupun că urmează să ne acuzaţi că furăm inelele de pe 
degetele pacienţilor decedați? 

— Nu, zise Huldar, insistând: Ştiai că avea o fiică a cărei stare 
este foarte gravă, după ce a încercat să se sinucidă? 

— Ştiam doar că era văduv. Avem destule pe cap şi fără să 
începem să speculăm pe marginea vieților private ale 
pacienţilor noştri. 

Asta vorbi repede, aruncând o privire piezişă către ceasul de 
pe perete, aşezat deasupra capului lui Huldar. 

— Asta e tot? 

— Încă vreo două chestii. L-ai auzit vreodată pe Mördur 
pomenind numele Stellei sau al lui Egill? Sau, poate, al unui al 
treilea tânăr? În somn, poate? 

— Nu. N-a făcut nimic de genul ăsta. Cel puţin nu în faţa mea 
sau a oricui altcuiva. Nu crezi că v-aş fi spus deja? 

Linişte. Huldar încerca să înţeleagă spusele ei şi, mai 
important, ce fusese lăsat pe dinafară. Venind încoace, îi 
trecuse prin cap că ar fi fost posibil ca Asta să fie complicea lui 
MOrdur. Acum, nu mai era la fel de sigur. Dacă ar fi fost 
complicea lui, n-ar fi trebuit să susţină ideea cum că Mordur s-ar 
fi strecurat afară din salon? Ar fi trebuit să facă tot posibilul ca 
toată vina să cadă asupra lui. Şi să pretindă că el stătuse mai 
tot timpul cu telefonul în mână. Şi nici uşurarea ei că arestaseră 
un suspect nu se potrivea cu acea teorie. 

Dar, dacă era atât de nevinovată pe cât insista, de ce se arăta 
atât de reticentă să răspundă la întrebările legate de felul în 
care îi acordase primul ajutor lui Mördur în parcare? 
Comportamentul ei nu se potrivea cu ce era el obişnuit din 
partea celor care nu aveau nimic de ascuns. Pur şi simplu era 
lipsit de sens. 

Înainte să se poată hotărî ce să facă mai departe, îi sună 
telefonul. 

Era Erla. Se ridică în picioare ca să-i răspundă şi se apropie de 
Asta, ca să-i sugereze să se dea la o parte. O clipă, i se păru că 
femeia n-avea de gând să-l lase să treacă, însă apoi ea făcu un 
pas în lateral. Huldar închise uşa în urma lui, lăsând-o singură cu 
Gudlaugur, care păruse alarmat când îşi dăduse seama ce se 
petrece. 

Ajuns pe hol, o ascultă pe Erla bolborosind că trebuie să se 
întoarcă amândoi imediat la secţie. Ea începu să vorbească 
aproape înainte ca Huldar să o poată saluta. 

— Ce s-a întâmplat? 

— Snapchat ne-a trimis informaţiile despre activitatea 
contului lui MOrdur. Se pare că păstrează datele conturilor 
clienţilor timp de treizeci de zile înainte să le dezactiveze, în caz 
că aceştia se răzgândesc sau şi le închid din greşeală. Aşa că n- 
au distrus nicio dată, deşi tot ce a trimis sau a primit Mordur a 
dispărut după ce a fost vizionat. Avea o mulţime de prieteni, toţi 
tineri, în afară de fratele său. Însă la o privire mai atentă, unul 
dintre conturile tinerilor pare să fi fost creat sub un nume fals. ŞI 
ghici ce? 

— Ce? 

Huldar auzi nişte paşi uşori pe holul care ducea spre băi şi se 
mută în hol, ca să nu tragă nimeni cu urechea la discuţia lor. 
Avea impresia că fiicele Âstei îşi pierduseră răbdarea şi se 
strecuraseră afară din camera lor. 

— O adresă IP asociată contului era atribuită lui Haukur 
Stefânsson. Tatăl lui Adalheidur. 

Erla se opri ca să-şi tragă răsuflarea, apoi continuă: 

— Avem şedinţă în jumătate de oră. Vă vreau pe amândoi 
aici, cu urechile ciulite. Nu vreau să mă trezesc că daţi buzna în 
mijlocul şedinţei. S-a înţeles? 

— Dar... 

— Huldar. Ascultă-mă cu atenţie. Niciun afurisit de „dar”. E 
evident că infirmiera aia e de importanţă secundară. Avem o 
groază de timp ca să stăm de vorbă cu ea. Mişcă-ţi curul la 
secţie, imediat. 

Apoi închise. Huldar nu mai putea face absolut nimic în afară 
de a se supune. 

Fiicele Astei se postaseră amândouă lângă bucătărie, faţă în 
faţă, cu urechile lipite de uşă. 

— Hei! Ce faceţi acolo? 

Cele două îşi răsuciră capetele, îngrozite, şi Huldar adoptă o 
mină furioasă, ca să amplifice efectul. 

— N-ar trebui să fiţi în camera voastră? 

Fetele nu răspunseră, ci doar rămaseră holbându-se la el, cea 
mare privind mai chiorâş ca oricând, apoi ţâşniră amândouă pe 
lângă el, pe hol. Când fata cea mică se izbi de el, îi lăsă urme de 
sclipici pe pantaloni. Crăciunul sosea mai devreme anul acesta. 

Huldar bătu uşor la uşă, în caz că Ásta rămăsese în continuare 
lipită de ea, de cealaltă parte. Nu voia s-o trântească pe jos. 
Însă femeia era la chiuvetă, cu robinetul deschis şi cu un pahar 

în mână. Nu părea să le fi întrerupt discuţia, aşa cum se 
aşteptase. Anunţul său, cum că trebuiau să plece imediat, o 
făcu să sucească repede capul, iar Gudlaugur ridică şi el brusc 
privirea de la masă. Era greu de spus care dintre cei doi era mai 
încântat de veste. f 

După ce se încălţară şi erau pe picior de plecare, la uşă, Asta 
vorbi brusc, în spatele lor: 

— Acum îmi amintesc de unde te cunosc. 

Spre deosebire de Gudlaugur, Huldar se întoarse spre ea. O 
aşteptă să continue, luat puţin prin surprindere de expresia 
dispreţuitoare de pe faţa ei frumoasă. 

— Ai fost la întâlnirea aceea, nu-i aşa? Ai stat chiar lângă 
mine. 

Huldar îl înghionti pe Gudlaugur, care se încăpăţâna să 
rămână în continuare cu faţa spre stradă. Aşadar cel care 
întrebă fu Huldar: 

— Ce întâlnire? 

— La întâlnirea generală a Organizației Naţionale a 
Homosexualilor. 

Femeia continuă să vorbească cu Gudlaugur, deşi acesta 
stătea cu spatele la ea: 

— Când s-a organizat votul pentru includerea membrilor 
comunităţii BDSM în organizaţie, îţi aminteşti? La acea vreme m- 
am întrebat dacă eşti gay sau doar un tip preocupat de latura 
BDSM. 

Se sprijini de uşă şi insistă: 

— Care-i răspunsul? 

Cum Gudlaugur continuă să o ignore, Huldar îşi dădu seama 
că intrase direct într-o capcană, urmând scenariul ticluit de Asta 
de parcă ar fi fost marioneta ei. Cel mai bine ar fi fost să tacă 
din gură şi să plece. Furios, se întoarse cu spatele la surâsul ei 
maliţios, îi dădu un ghiont lui Gudlaugur şi porniră amândoi spre 
maşină. 

Abia după ce ieşiră de pe stradă începu să-şi descarce furia 
pe partenerul său. 

Capitolul 39 


Huldar şi Gudlaugur ajunseră la timp pentru şedinţă, aprinşi la 
faţă după ceartă. Avuseseră o discuţie de pomină în maşină, 
care continuase până ce se văzuseră nevoiţi să înceteze şi să se 
repeadă înăuntru, pentru a evita o muştruluială din partea Erlei. 
Huldar habar n-avea dacă apucase sau nu să spună tot ce 
intenţionase să spună - că nu-i păsa nici cât negru sub unghie 
pe cine alegea Gudlaugur să iubească sau cum de căpătase 
astfel de gusturi sexuale. 

Faptul că ţinuse secret faţă de el i se părea de neiertat. 

Şi chestia asta îl durea cu adevărat. Îl durea faptul că 
Gudlaugur îl băga în aceeaşi oală cu acei poliţişti care aduceau 
vorba de homosexuali doar când voiau să râdă de ei. El se 
considera mai presus de asta şi se simţea rănit şi insultat că 
Gudlaugur nu-i spusese pur şi simplu adevărul, scutindu-l de toţi 
nervii şi neliniştea faţă de ceea ce se întâmplase de fapt între el 
şi Asta. Privind totuşi în urmă, Huldar înţelese că mersese mult 
prea departe şi acum îşi dorea din tot sufletul să-şi bată 
partenerul pe umăr şi să-şi ceară scuze. In schimb, trebuia să 
stea şi să aştepte, plin de nerăbdare, să se termine şedinţa, 
pradă unui tumult care îl împiedica să se concentreze asupra 
punctelor sensibile ale discursului ţinut de Erla. 

Dar înţelese că planul era să fie adus la secţie tatăl lui 
Adalheidur, Haukur Stefânsson, pentru a fi luat la întrebări. 
Teoria Erlei nu era chiar exagerată: că Haukur şi Mördur 
căzuseră la o învoială conform căreia Haukur avea să se 
răzbune pe cei care îi chinuiau fiica şi că MOrdur avea să ia vina 
asupra sa. Acesta din urmă oricum murea, deci nu avea nimic 
de pierdut. Însă atacul său de cord le pusese bețe în roate şi 
planul lor nu mai putuse fi dus la îndeplinire. Ce anume obținea 
MOrdur, asta n-o mai ştiau; poate bani pentru fiica sa sau 
promisiunea că ea va fi îngrijită după moartea lui. Acest ultim 
motiv i se părea mult mai întemeiat lui Huldar. Nu era ca şi cum 
banii ar fi însemnat vreo mare diferenţă pentru bunăstarea lui 
Laufhildur şi era puţin probabil ca tatăl lui Adalheidur să fi avut 
bani care să-i prisosească. 

Singura problemă era că Haukur avea un alibi pentru seara 
când fusese atacată Stella: cei trei prieteni care confirmaseră că 
acesta fusese împreună cu ei la antrenamentul de fotbal şi apoi 
în pub. Poliţia le considerase suficiente declaraţiile la acea 
vreme, însă acum situaţia se schimbase şi se vedeau nevoiţi să 
discute cu fiecare membru al echipei în parte. Dacă insistau toţi 
că Haukur se aflase împreună cu ei, trebuiau să înceapă să ia în 
considerare şi alte posibilităţi, inclusiv ca soţia lui, un prieten 
sau o rudă să o fi atacat pe fată în locul său. Credeau că era 
puţin probabil ca el să-şi fi implicat şi fiica, însă, mai devreme 
sau mai târziu, urma să fie şi ea luată la întrebări. 

Acum aşteptau. Toţi membrii echipei se aflau la birourile lor, 
pierzând vremea cu sarcini care necesitau puţină putere de 
concentrare. După şedinţă, gândurile tuturor rămaseră la 
mesajul care fusese trimis de pe contul reactivat al lui Mordur, 
Doar13, către contul fals de Snapchat al lui Haukur, creat pe 
numele unui tânăr. Mesajul era simplu: un text scurt, în care 
acesta era întrebat dacă el era suspectul arestat de poliţie. 
Avuseseră loc discuţii aprinse înainte să ajungă cu toţii la 
această concluzie. Lumea se contrazicea asupra formulării 
mesajului şi dacă acesta era sau nu suficient de puternic ca să-l 
incrimineze pe Haukur în caz că răspundea la el. 

In cele din urmă, Erla obţinu ce voise, argumentând că 
celelalte sugestii puteau crea riscul ca destinatarul să devină 
suspicios. 

„Ai scăpat de cadavru?” era o altă propunere, pornind de la 
acel mesaj. Nu trebuia decât să te uiţi la ştirile de pe internet ca 
să afli răspunsul la acea întrebare, aşa că mesajul putea să sune 
ca un avertisment pentru Haukur. În acelaşi timp, Erla credea că 
e o idee proastă să-l întrebe despre victima cu numărul unu. 

Pentru ca lucrurile să fie şi mai complicate, habar n-aveau 
cum anume comunicaseră cei doi bărbaţi, dacă o făcuseră prin 
intermediul mesajelor personale, prin clipuri sau prin fotografii 
cu text, de exemplu. Se hotărâră să trimită o imagine cât mai 
neutră posibil, dar legată în mod neechivoc de crime. Existau la 
fel de multe sugestii pentru poză ca şi pentru mesajul scris, dar 
până la urmă o aleseră pe cea care înfăţişa cele trei numere, 
folosind acelaşi font ca în bileţelele găsite de ei şi care aveau 
legătură cu atacurile asupra lui Egill şi Stellei. 

Mesajul fu trimis şi toată lumea rosti în gând o rugăciune. 

Asta se întâmpla în urmă cu o jumătate de oră şi tot nu 
primiseră niciun răspuns. Cu fiecare minut scurs creşteau şi 
şansele ca Haukur să-şi dea seama că i se întinsese o capcană. 
Cel puţin aceasta părea să fie opinia generală a celor de faţă, 
judecând după cât de des aruncau priviri la ceas. La fel de des - 
dacă nu şi mai des - se uitau în direcţia biroului Erlei, acolo unde 
ea se închisese împreună cu unul dintre superiorii săi. Telefonul 
lui Mördur se afla pe birou, între cei doi, şi niciunul dintre ei nu 
părea în stare să-şi smulgă privirea de la el. Hârţoagele care îi 
acoperiseră până atunci biroul se aflau acum stivuite în teancuri 
dezordonate pe podea, deci nu-i mai putea distrage nimic. 

Huldar se întoarse la calculator. Nici aici nu găsi ceva demn 
de interes. Existau şi moduri mai productive de a folosi timpul 
de aşteptare decât să scotocească prin listele strânse în ultimii 
doi ani de tranzacţii efectuate cu cardul de credit al lui Mördur. 
Se ridică de pe scaun, privind către partenerul său care se 
prefăcea absorbit de studierea transferurilor bancare. 

— Gudlaugur... Gudlaugur. 

Tânărul nu reacţionă. Huldar nu îndrăznea să rişte să ridice 
glasul, dat fiind că ultimul lucru pe care şi-l dorea era să atragă 
atenţia colegilor săi. De data asta totuşi probabil că avea să 
scape, din moment ce toţi aşteptau cu sufletul la gură un 
răspuns la mesajul de pe Snapchat. Gudlaugur avea să poată 
mărşălui prin tot biroul în fruntea Paradei Gay înainte să-l bage 
cineva în seamă. 

— Ce e? se răsti până la urmă tânărul, care era în continuare 
aprins la faţă şi încruntat. Nu sunt pregătit să continuăm 
discuţia. 

— Inţeleg. Voiam doar să-ţi spun că-mi pare rău. Uite, nu-mi 
pasă nici cât negru sub unghie cum îţi duci tu viaţa. M-am 
înfuriat doar pentru că ai crezut că m-ar interesa vreun pic. Sper 
să putem fi iar prieteni şi promit să nu mai adaug absolut niciun 
cuvânt legat de acest subiect decât dacă doreşti tu. 

Nu mai făcu greşeala să repete ce scosese pe gură în maşină, 
şi anume că Gudlaugur se ascundea că e gay. Comentariul său îl 
făcuse pe acesta să pălească de furie. Dacă Huldar n-ar fi fost 
atât de stârnit, probabil că ar fi priceput de la bun început ce 
voia Gudlaugur să-i spună. Insă abia în timpul şedinţei îi 
ajunsese mesajul la creier: că Gudlaugur nu se ascundea că era 
gay doar fiindcă alesese să nu discute la muncă despre 

preferinţele lui sexuale. Aşa cum subliniase şi în faţa lui Huldar, 
niciunul dintre colegii lor nu considera necesar să-şi afirme 
preferinţele sexuale, aşa că de ce naiba ar fi trebuit ca el să o 
facă? Mai ales dată fiind atmosfera de macho care domnea în 
birou. Nu voia ca oamenii să înceapă să şuşotească şi să râdă de 
el imediat ce se întorcea cu spatele la ei. 

— În fine, voiam doar să-mi cer scuze, bolborosi Huldar. Am 
sărit calul când am zis că ar fi trebuit să mi te destăinui mie. Nu 
se va mai repeta. Cum alegi tu să-ţi trăieşti viaţa depinde doar 
de tine. 

— De mine? 

Gudlaugur îi aruncă o privire obosită. 

— Nu e un lucru pe care să-l alegi, dacă la asta te gândeşti. 

— Nu. Îmi dau şi eu seama. M-am exprimat greşit. Ştiu că nu 
prea mă descurc cu vorbele. Gândeşte-te că vreau să spun ceva 
frumos, chiar dacă nu aşa pare. 

Huldar zâmbi, însă zâmbetul său nu primi acelaşi răspuns. 

— Şi nu am prejudecăţi. 

În timpul şedinţei îşi  reexaminase cu severitate 
comportamentul avut în ultimele optsprezece luni sau cam aşa 
ceva, de când începuse Gudlaugur să lucreze acolo. Oare 
spusese vreodată o glumă pe seama persoanelor gay sau făcuse 
vreo remarcă deplasată despre homosexualitate? Nu-i stătea în 
caracter, iar după ce-şi storsese îndelung creierii, ajunsese să se 
convingă că n-o făcuse. Deşi acelaşi lucru putea fi valabil şi în 
cazul anumitor membri ai echipei. Nici nu-şi putea imagina cum 
ar fi fost să trebuiască să asculte acelaşi gen de rahaturi, zi de 
zi, încontinuu, fără să poată da un răspuns pe măsură. El, 
personal, ştia că şi-ar fi pierdut cumpătul nu doar o dată. 

Înainte ca Huldar să se împotmolească şi mai mult, Gudlaugur 
îşi abătu atenţia de la el. Nu ca să se întoarcă la calculator, ci ca 
să privească spre colţul opus al biroului. Oamenii se puseseră în 
mişcare. Unii se ridicaseră în picioare. Nu doar poliţiştii de rând 
păreau cuprinşi de entuziasm. Erla şi ofiţerul superior stăteau şi 
ei în picioare, Erla având telefonul în mână şi amândoi 
rămânând cu ochii lipiti de ecran. Apoi se uitară unul la altul şi 
schimbară câteva vorbe. 

După aceea Erla ieşi şi informă departamentul că fusese 
primit un răspuns şi că Haukur Stefânsson trebuia adus la 
secţie, spre a fi interogat. 

Nu i-a scăpat nimănui momentul în care Haukur a fost adus 
însoţit de doi agenţi de poliţie. Conversaţiile încetară cu totul, 
oamenii îşi desprinseră căştile de pe urechi, lăsară jos hârtiile, 
renunţară să mai mişte mouse-urile sau se repeziră să închidă 
telefoanele la care vorbeau. Nu voia nimeni să rateze un 
asemenea eveniment. 

Huldar privi cum bărbatul înainta împleticit, încadrat de cei 
doi agenţi de poliţie, cu o expresie jalnică pe figură. Când 
intrase, dăduse roată cu privirea în birou, însă, văzând ce 
interes stârnise sosirea lui, coborâse ochii şi continuase să 
meargă cu capul plecat către camera de interogatoriu. Aproape 
că emana vinovăție. 

Uşa se închise în urma lui. Erla dispăru pe aceeaşi uşă o 
secundă sau două mai târziu, însoţită de ticălosul de Jóel. Huldar 
mimă indiferența, însă nu păcăli pe nimeni. Nu îndrăznise să 
iasă din birou ca să se schimbe, în caz că avea să se întâmple 
ceva remarcabil în cele câteva minute cât ar fi lipsit; suspansul 
fusese mult prea mare. Poate că sclipiciul de pe pantaloni, 
geacă şi mânecile cămăşii îl exclusese din joc. Era important să 
fie în stare să-l intimideze pe cel interogat, însă un poliţist de 
discotecă n-avea cum să pară prea fioros. Dezavantajul era că 
trebuia să stea şi să aştepte la fel ca toţi ceilalţi, în timp ce Jóel 
avea parte de un loc în primul rând. 

Aşteptarea de-acum se dovedea la fel de grea ca când 
aşteptaseră un răspuns la mesajul de pe Snapchat. Doar cei mai 
înveteraţi fumători ieşiră afară şi chiar şi Huldar observă că 
aceste evadări aveau loc mult mai rar decât de obicei. Lumea îşi 
înfrâna la fel de abitir şi pofta după o cafea. El însuşi încercă să- 
şi petreacă timpul concentrându-se la tranzacţiile făcute cu 
cardul de credit, deşi nu prea reuşi. Mai toate gândurile lui 
stăteau la interogatoriu. 

Nu-şi făcu apariţia niciun avocat. Şi doar o dată avu loc un 
eveniment notabil, când Erla ieşi afară, se rezemă de perete, 
închise ochii, trase adânc aer în piept, apoi se întoarse în 
cameră, ignorând complet toate privirile întrebătoare aţintite 
spre ea. Huldar habar n-avea ce însemna asta, însă presupunea 
că lucrurile nu mergeau în direcţia dorită. 

De atunci trecuse mai bine de o oră şi jumătate. 

Între timp, Huldar rămăsese fără nimic de făcut. Examinase 

îndeaproape fiecare tranzacţie de pe cardul lui M5rdur, în 
căutarea vreunei posibile legături cu cazul lor. După ce 
înlăturase câteva sute, mai rămăsese doar cu patru posibilităţi. 
O achiziţie făcută într-un magazin de jucării, care putea fi masca 
Darth Vader, alta la un magazin de bricolaj, a treia la un 
magazin de articole sportive şi a patra la un magazin care 
vindea articole pentru activităţi în aer liber. In afară de astea, 
tranzacţii legate de plata la benzinării, supermarketuri, chioşcuri 
de îngheţată, pizzerii, cinematografe şi plăţi directe către 
firmele de utilităţi, agenţii loto şi altele de genul ăsta. 

Huldar se ridică în picioare şi se întinse. Gudlaugur rămăsese 
tot bosumflat. Nu-i aruncase nici măcar o privire de când se 
sfârşise discuţia lor, în urma căreia Huldar spera că aveau să 
redevină prieteni. Dat fiind că, în mod evident, era incapabil să 
cadă la înţelegere cu lumea, se hotări să nu se mai deranjeze 
făcând o altă încercare, ci să apeleze la planul de rezervă, adică 
să lase timpul să vindece rana. Deşi, se vedea nevoit să 
recunoască, această metodă se dovedise deosebit de ineficientă 
de-a lungul scurtelor sale relaţii cu femeile. 

Fără niciun avertisment, uşa de la camera de interogatoriu se 
deschise şi Erla şi Jóel ieşiră afară. Huldar îşi cobori braţele şi 
bătu cu degetul în monitorul lui Gudlaugur, ca să-l facă atent. 
Erla şi Jóel porniră hotărât către biroul ei, fără să schimbe nici 
măcar un cuvânt. Ea închise uşa şi urmă un scurt schimb de 
cuvinte, după care Jóel ieşi iar afară, roşu la faţă şi spumegând 
de furie. În timp ce se năpustea furibund la biroul său, privirea 
Erlei străbătu toată încăperea. Poposi asupra lui Huldar şi îi făcu 
un semn din cap, fără să-i ofere vreun indiciu dacă ar trebui să 
se arate mulţumit sau alarmat. Se hotărî că trebuie să se arate 
mulţumit. 

Erla îi spuse să stea jos şi îl lămuri că ar vrea ca el să-i ia locul 
lui Jóel. În pofida cearcănelor negre de sub ochi şi a părului în 
neorânduială, era plină de energie proaspătă şi îşi recăpătase 
aerul familiar de dispreţ. 

— Tipul e pur şi simplu complet inutil. Nu ştiu cine se crede. 
Tot încerca să preia el controlul asupra interogatoriului, 
întrerupându-mă şi făcând-o pe grozavul, de parcă el ar fi fost 
şeful. Am de gând să-l trimit tocmai pe Miklabraut, să numere 
şoferii care-şi folosesc telefoanele la volan. 

— Nu poate număra atât de repede şi nici nu cunoaşte 

numere aşa de mari. 

Huldar îşi suflecă mânecile, simțind cum îl cuprinde 
adrenalina. 

— Deci cum stă treaba? A recunoscut Haukur ceva? 

— Încă nu. N-am ajuns la mesajul de pe Snapchat, ci doar l- 
am întrebat dacă ştie pe cineva numit Mördur. A negat, însă a 
tresărit când am pomenit numele. Nu i-am spus nici că Mördur a 
murit şi nici nu l-am întrebat în mod direct despre omorârea 
Stellei şi a lui Egill. Însă ştie şi el cât de gravă este situaţia, deşi 
tot ne mai codim să aruncăm întrebarea cu adevărat serioasă. 
Doar printr-un afurisit de miracol nu ne-a stricat J6el tot jocul. 
De aceea am vrut să scap de el; mi-era teamă că n-avea să se 
poată abţine mult. Conducerea s-a exprimat foarte clar că în 
clipa în care îi vom dezvălui lui Haukur ce am aflat despre el, va 
trebui să-i aducem la cunoştinţă că e arestat. După aceea el va 
insista să primească un avocat şi asta va întârzia tot procesul. 
Vreau ca mai întâi să-l fierb puţin. Bănuiesc că nu va mai dura 
mult. Deja a început să transpire. Poate că deja l-am fiert cât 
trebuia. 

— Am înţeles. 

Huldar stătea ca pe ace să treacă mai repede la acţiune. Era 
un rol care i se potrivea ca o mănuşă, însă trebuia să fie atent 
să nu o calce pe Erla pe coadă când lucrurile aveau să se 
încingă. Şi nu voia să fie şi el dat afară, cum păţise Jóel mai 
devreme. 

— Încă ceva, înainte să intrăm: cei din conducere sunt destul 
de şucăriţi că ai intrat în apartamentul lui Mördur. Din cine ştie 
ce motiv, i-a enervat chestia asta legată de mandatul de 
percheziţie. Judecătorul trezit din somn ca să-şi dea acceptul a 
depus plângere. El nu pare să fi înghiţit povestea pe care am 
ticluit-o pentru grefier în legătură cu motivul pentru care ai 
intrat acolo. Am încercat să mă contrazic cu ei, dar mă tem că ai 
să fii mustrat pentru asta. Nimic grav, însă suficient ca să poată 
pretinde că au luat măsuri. 

Erla încercă să pară încrezătoare, însă era clar pe punctul să 
clacheze. Încă o dată, Huldar avea să încaseze o mustrare în 
numele echipei. Cum el nu reacţionă în niciun fel, ea adăugă 
repede: 

— Dar nimeni n-a pomenit ceva despre profilul ADN şi 
Laufhildur, slavă Domnului. Încă n-au reuşit să facă legătura cu 

povestea despre afişul de la şcoală. Dacă o vor face, va urma un 
adevărat scandal - pentru legist. Îi suntem îndatoraţi până peste 
cap. 

— Nicio grijă, zise Huldar, plesnindu-se peste genunchi, ca să- 
şi arate nerăbdarea de-a se întoarce la treabă. N-am de gând 
să-l torn şi nici nu mă deranjează o mustrare. Deşi aş prefera să 
se amâne pentru luni. 

Grija lui cea mare era că nu va putea să scape la timp de la 
muncă şi să ajungă acasă ca să se schimbe înainte de întâlnirea 
cu Freyja. Dar nu-i putea spune aşa ceva Erlei. 

— Ne apucăm de treabă? 

— Da. Du-te tu înainte. Eu merg să-mi iau o cafea. 

Erla se ridică în picioare şi încercă să-şi înfoaie părul, însă 
acesta îi căzu imediat la loc, lipsit de vlagă. 

In timp ce Huldar se îndrepta spre camera de interogatoriu, 
avu grijă să încline din cap şi să zâmbească spre Jóel, care-şi 
cobori imediat privirea la loc în ecranul calculatorului. 

Şi Haukur părea la fel de posomorât în timp ce stătea singur, 
holbându-se absent la pereţii goi ai camerei de interogatoriu. În 
faţa lui se afla un pahar gol, pe care îl strângea în mâini, ca şi 
cum ar fi fost un colac de salvare. Ridică privirea în timp ce 
Huldar îl salută şi se aşeză în faţa lui la masă. Bărbatul îşi 
desprinse mâinile de pe pahar şi Huldar văzu că îi tremurau din 
cauza frigului ce domnea în încăpere. 

— Acum pot pleca? V-am răspuns deja la toate întrebările şi 
trebuie să plec acasă. Mă aşteaptă soţia. ŞI fiica. Nu vreau să-şi 
facă griji pentru mine. 

Intâlni, pentru de o fracțiune secundă, privirea lui Huldar, 
înainte de a şi-o cobori la loc, fixând paharul. Huldar nu zise 
nimic şi rămaseră amândoi în tăcere, până când Erla reapăru cu 
un pahar de cafea aburindă şi chipul împietrit. 

— Bun. Scuze că v-am făcut să aşteptaţi. 

Scoase un carnet de la subsuoară, îl aruncă pe masă şi se 
aşeză pe scaun. Apoi sorbi din cafea, lăsă paharul jos, îşi 
încrucişă braţele la piept, se lăsă pe spate şi îl privi cu atenţie 
pe Haukur, fără să spună nimic. Huldar îi imită postura, însă nu 
putu să-i copieze şi rânjetul dispreţuitor de pe buze. 

— intrebam dacă acum aş putea pleca acasă? Cred că v-am 
răspuns deja la toate întrebările. 

Bărbatul le scruta neliniştit chipurile. Era aproape deprimant 

să vezi cum scânteia de speranţă din ochii lui se stingea încetul 
cu încetul. 

— Îmi pot suna soţia? 

Erla se întinse peste masă şi porni aparatul de înregistrare. 
Apoi se lăsă la loc pe spate în scaun, cu ochii aţintiţi asupra 
chipului lui Haukur. 

— Eşti sigur că nu cunoşti niciun MOrdur? 

Vorbise pe un ton monoton, îngheţat, şi mai coborât decât de 
obicei. 

— Gândeşte-te bine înainte să răspunzi. 

— Nu. Niciunul. Deja v-am zis asta. 

Haukur îşi trecu limba peste buze şi continuă: 

— Dacă vreţi, v-o pot da şi în scris. 

Nu părea deloc sarcastic. 

— Nu-i nevoie. 

Erla oftă adânc, apoi întoarse capul spre Huldar. 

— Cred că ar fi cazul să le aducem şi pe soţia şi fiica lui. S-ar 
putea să-l cunoască ele pe Mordur. 

— Nici ele nu-l cunosc. 

Bărbatul încerca în zadar să ascundă cât de disperat era să 
evite ca soţia şi fiica lui să fie chemate aici. Fruntea îi lucea; 
ochii îi fulgerau, neliniştiţi, în toate direcţiile. 

— N-ai de unde să ştii. Nu-i aşa? 

Erla îi adresă un zâmbet rece. A 

Brusc, bărbatul păru să-şi mai revină puţin. Işi îndreptă 
spatele şi înfăţişarea lui nu mai era atât de jalnică. 

— De ce nu pot pleca? De ce nu-l aduceţi aici pe acest Mördur 
cu care mă tot pisaţi la cap şi să-l întrebaţi pe el dacă mă 
cunoaşte? 

Erla nu-i răspunse. Huldar nu ştia ce avea ea în cap. Acum 
era, oare, momentul potrivit, sau ar fi fost mai bine să 
prelungească puţin tensiunea? Erla îşi umflă nările, apoi 
expresia îi reveni la normal şi zâmbi. 

— Mă tem că nu mai e posibil. Vezi tu, Mördur e mort. A 
suferit un atac de cord. A fost internat în spital, dar a decedat, în 
ciuda eforturilor medicilor. 

Haukur trase brusc aer în piept şi nu mai rosti nimic câteva 
secunde bune. Luă iar paharul în mâini, cântărind-l. 

— Păi, atunci nu mai are sens să spun că-mi pare rău, nu-i 
aşa? Pentru că nu-l cunosc pe acest bărbat. 

— Nu vrei să ştii ce s-a întâmplat? 

Privirea Erlei rămase neclintită, aţintindu-l pe Haukur. 

— Nu văd de ce m-ar privi pe mine, răspunse el, uitându-se în 
jos. 

— A suferit un atac de cord acum ceva mai mult de-o 
săptămână. După aceea a căzut la pat şi a rămas acolo până a 
murit. Ghinion, nu? 

Haukur păli. Mărul lui Adam i se ridică în sus şi-n jos, 
convulsiv. Dădu drumul paharului şi îşi ascunse mâinile sub 
masă. 

— Nu-l cunoşteam. 

— Ciudat. Vezi, eu cred că el te cunoştea. 

Erla profită de ocazie, cât timp bărbatul se uita în jos, ca să-i 
arunce o privire lui Huldar. îi făcu apoi cu ochiul, răsfrângându-şi 
buzele şi afişând un rânjet sălbatic. Era vremea să-i sară la 
jugulară. Apoi, întorcându-se spre Haukur, Erla se aplecă peste 
masă. 

— Mördur a zăcut pe patul de spital, în agonie, de vineri 
seara. Avem o mulţime de martori care pot confirma acest lucru. 
N-a plecat nicăieri; nici la cinema, nici în suburbii, ca să-i facă o 
vizită unui băiat. Înţelegi unde bat cu toate astea? 

Se întrerupse, făcându-i semn lui Huldar, aşa că el se repezi 
peste masă şi-l înhăţă pe Haukur de bărbie, forțându-l să ridice 
capul şi să o privească pe Erla în ochi. 

— Avem telefonul lui Mördur. Chestia ciudată e că, nu cu mult 
timp în urmă, ai răspuns la un mesaj trimis de el. De pe un profil 
fals, e adevărat, dar nu-ţi face griji, putem dovedi că e al tău. 

Erla îi zâmbi scurt lui Haukur şi continuă: 

— Deci e păcat că n-ai ştiut de boala lui. Şi e chiar trist pentru 
Stella şi Egill. Vezi tu, eu una chiar nu cred că ai fi mers mai 
departe şi i-ai fi omorât pe amândoi dacă ai fi ştiut că persoana 
care urma să ia vina asupra ei ieşise deja din joc. Sau mă înşel? 
Ai fi făcut-o chiar şi aşa? 

Continuând să-l strângă pe bărbat de bărbie, Huldar văzu cum 
speranţa murea cu totul în ochii acestuia. Până acum, Haukur se 
tot păcălise că avea să iasă din încurcătură; că va izbuti să 
scape cu ajutorul cuvintelor. Insă acum, după ce toate căile de 
scăpare îi fuseseră blocate, falsul său sentiment de siguranţă 
începea să se evapore. 

Erla îi spuse că e arestat şi îi citi drepturile. Huldar văzu cum 

creşte uluiala pe chipul lui, iar când ea îi spuse că în scurt timp 
avea să fie condus în celulă, după o percheziţie corporală, totul 
se termină pentru el. Bărbatul închise ochii şi faţa îi căpătă o 
expresie vlăguită - era însăşi imaginea înfrângerii. 

Apoi deschise ochii şi căută înţelegere pe chipurile lor. 

— Aveţi vreunul copii? 

Amândoi clătinară din cap, afişând înadins un aer indiferent. 
Mărturisirea bărbatului avea să vină cât de curând. 

e 

Abia după două ore reuşi şi Huldar să iasă la o ţigară. Haukur 
alesese să nu mai aştepte un avocat şi se destăinuise fără a mai 
avea parte de ajutor legal. Deşi acest lucru nu servea deloc 
intereselor lui, era extrem de convenabil pentru poliție. Erla rosti 
o obiecție formală, doar ca să o aibă înregistrată pe bandă, cum 
că îşi făcuse datoria. Dar, spre meritul ei, chiar insistă ca Haukur 
să-şi aleagă un avocat, care apoi fu înştiinţat printr-un scurt 
mesaj. In timp ce aşteptau, suspectul se dovedi destul de dornic 
să se descarce, iar odată cu trecerea timpului deveni evident şi 
de ce. Chestiunea era mult mai complicată decât anticipaseră ei 
şi dacă lucrurile aveau să evolueze astfel, sub nicio formă 
Huldar nu mai avea cum să ajungă acasă la timp ca să se 
schimbe înainte de întâlnirea cu Freyja. Prea multe întrebări nu- 
şi aveau încă răspunsul. Ar fi avut noroc să ajungă la timp dacă 
mergea de la secţie direct la ea acasă şi se întrebă dacă arăta 
acceptabil cu pantalonii regulamentari de poliţist şi cămaşa, fără 
haină. 

Geaca lui atârna pe spătarul scaunului, în timp ce el încerca 
să-şi recupereze cât mai repede ţigările. Scotocea după pachet, 
când Jóel veni şi se cocoţă pe biroul lui Gudlaugur, care se 
prefăcu că nu-i bagă în seamă nici pe unul, nici pe celălalt. 

Jóel luă un capsator de pe birou şi începu să se joace cu el, ca 
şi cum n-ar mai fi văzut în viaţa lui o asemenea minune a 
tehnologiei. 

— Aţi avut o partidă în trei în camera de interogatoriu? 

— Of, taci dracului din gură, Jóel! 

Huldar încercă un alt buzunar, căutându-şi bricheta. N-avea 
răbdarea necesară să stea şi să asculte tocmai acum prostiile 
colegului său. 

— Dispari şi încetează să-i mai deranjezi pe cei care chiar 
muncesc. 


VP - 308 


— Muncesc? Cine munceşte? 

Jóel se simţi jignit de tăcerea cu care îi fu întâmpinat 
comentariul. 

— Ce dracu’ ai pe geacă? Asta-i ultima fiţă pentru poponari? 
Cine te-a mânjit cu praf de zâne? Erla? Sau suspectul? 

Se răsuci spre Gudlaugur şi observă că şi el era plin de 
sclipici. 

— Ah! Desigur. Micuţul tău partener homo. 

Huldar smulse cu atâta forţă bricheta din buzunar, că-i rupse 
cusătura. Îi aruncă o privire lui Gudlaugur, care scutură enervat 
din cap şi continuă să lucreze. Deşi Jóel n-ar fi avut de unde să 
ştie de orientarea lui sexuală, trebuie să fi fost extrem de iritant 
pentru el să audă cum e batjocorit în felul ăsta. Huldar îşi aşeză 
uşor ţigările şi bricheta pe birou, în timp ce îşi cântărea opţiunile 
în minte. Potrivit Erlei, deja îl aştepta o mustrare din partea 
conducerii. Ce importanţă mai avea încă o mică abatere 
disciplinară? 

Hotărându-se pe loc, Huldar se repezi la Jóel şi se prăbuşiră 
amândoi grămadă pe podea, rostogolindu-se de mai multe ori 
printre birouri şi picioare de scaune. Cu fiecare lovitură dată, 
Huldar se simţea atât de cuprins de extaz, încât abia dacă băga 
de seamă când Jóel îi răspundea la fel. In sfârşit o descătuşare 
pentru toată furia ţinută în frâu şi stârnită de toate remarcile 
acelea batjocoritoare făcute fără oprire, pentru ironiile şi 
loviturile pe la spate. Se simţea minunat. 

Mai important, era clar cine câştigase bătălia când până la 
urmă încetară. lar zâmbetul reţinut de pe chipul lui Gudlaugur 
merita din plin tot deranjul. 

Capitolul 40 


Saga părea mulţumită să stea în poala lui Huldar. Nu că pe 
faţă i-ar fi apărut vreun zâmbet sau ceva de genul - încruntătura 
ei permanentă era în continuare la locul ei -, însă Freyja o 
cunoştea deja destul de bine cât să-şi dea seama când fetiţa era 
mulţumită. Saga se dusese la Huldar din proprie iniţiativă. Era 
prima oară când Freyja o vedea acordându-i vreun interes unei 
alte persoane de când o făcea pe bona pentru ea. De obicei, 
Saga se comporta ca şi cum ele două ar fi fost singurele fiinţe 
de pe lumea asta. 

Fetiţa strângea în mână o jucărie dintr-un material moale, un 
liliac negru cu aripi fluturânde, faţă de care dezvoltase un 
ataşament deosebit. Ursuleţii de pluş şi iepuraşii cei drăguţi şi 
pufoşi erau trataţi cu aceeaşi indiferenţă ca şi străinii. lar Saga 
tot continua să-i îndese jucăria în faţă lui Huldar şi el reacţiona 
fără să se plângă, de parcă ar fi fost cel mai senzaţional lucru pe 
care îl văzuse vreodată. 

— Mama ei trebuie să sosească din clipă-n clipă. 

Freyja îi aruncă lui Huldar o privire prin care încerca să se 
scuze, în timp ce acesta primi încă o lovitură de aripă din partea 
liliacului drept în ochiul umflat. Nici nu tresări, nici nu păru 
deranjat, lucru extrem de surprinzător, dat fiind cât de iritat 
trebuie să-i fi fost ochiul. Nu voise să discute despre cum anume 
se alesese cu un ochi vânăt, ci doar spusese că se petrecuse la 
muncă şi că acesta era motivul datorită căruia putuse să scape 
mai repede de acolo. Altminteri arăta bine, proaspăt bărbierit şi 
aranjat. Ba chiar se îmbrăcase şi elegant - prea elegant de fapt 
-, însă, din fericire, efectul era stricat de ochiul vânăt. Arăta 
mult mai bine decât idiotul de Kjartan. Freyja simţi un nod în 
stomac gândindu-se la el. În cele din urmă, îşi adunase curajul 
ca să-l sune cu o oră înainte să-şi facă Huldar apariţia, gata să-i 
spună tot ce avea de zis despre el, însă nu-i răspunsese. Aşa că, 
în schimb, îi trimisese un mesaj în care îl anunţa că ar prefera să 
nu vină la ea, însă nu primise niciun răspuns. Brusc, o cuprinse 
teama că el nu văzuse mesajul şi că s-ar putea să-şi facă totuşi 
apariţia la uşa ei, aşteptându-se să o însoţească la petrecere. Şi, 

deşi nu avea nicio problemă să-l înfrunte şi să-i spună unde să 
se ducă, nici nu voia ca Huldar să fie martor al incidentului 
dintre ei. Pur şi simplu nu putea suporta gândul ca el să afle că 
fusese luată de proastă de un bărbat căsătorit. 

— Nu mă grăbesc. 

Huldar se strâmbă la Saga, care, la rândul ei, îi răspunse prin 
acelaşi gest. 

— Vrei să auzi mai multe sau te rețin de la ceva? 

Freyja închise geanta fetiţei. Huldar îşi făcuse apariţia mai 
devreme decât stabiliseră, iar ea trebuia să aranjeze puţinele 
lucruri ale fetiţei. Mama Sagăi urma să vină să o ia chiar înainte 
să apară Huldar, aşa că Freyja se văzuse nevoită să se 
pregătească în timp ce avea grijă de fetiţă. Altminteri, l-ar fi 
întâmpinat în cămaşă de noapte şi cu un prosop în jurul capului. 
Reuşise să facă un duş rapid, aşezând-o pe Saga pe podeaua 
băii, înconjurată de tigăi în care putuse să bată nestingherită cu 
o lingură de lemn, nederanjată de stropii aruncaţi dinspre 
cabina de duş prost etanşată. Molly le urmărise morocănoasă 
din uşă. După aceea Freyja se îmbrăcase şi se machiase, cu 
stomacul un ghem de teamă, când ar fi trebuit să debordeze de 
entuziasm pentru că ieşea în oraş. Cu toate defectele lui, de fapt 
era chiar bine să-l aibă alături pe Huldar în timp ce o aştepta pe 
mama Sagăi - îi ridica moralul. În felul ăsta nu trebuia să se mai 
teamă din cauza apropiatei reuniuni. 

Şi o mai ajuta şi faptul că avea un subiect de discuţie, astfel 
încât Freyja se bucurase când Huldar începuse să o pună la 
curent cu ultimele progrese ale anchetei, deşi subiectul nu era 
tocmai potrivit pentru un copil. 

— Dă-i drumul. Mai bine să aud de la tine, decât să aud 
varianta cenzurată la ştiri. 

Huldar o prinse pe Saga de nas. Fetiţa aşteptă, neclintită ca o 
statuie, cu ochii scânteindu-i de nerăbdare, ca să vadă ce 
urmează. El continuă să i-l răsucească uşor în timp ce îi 
povestea mai departe Freyjei despre anchetă, reieşind că se 
apropiau de final. 

— Cum spuneam, Haukur, tatăl lui Adalheidur, a mărturisit că 
l-a omorât pe Egill, dar nu şi pe Stella. El jură că n-a avut nimic 
de-a face cu moartea ei şi pretinde că habar n-are cine ar putea 
fi responsabil. Din spusele lui, cel care a organizat totul a fost 
Mördur şi el a făcut rost de toate - de canadiană, de bâta de 

baseball, de mască şi de containerul pentru mărfuri - şi a 
sincronizat atacurile astfel încât Haukur să aibă un alibi solid 
pentru noaptea în care a fost omorâtă Stella. 

— Şi totul a fost făcut prin intermediul Snapchatului? 

— Da. Aproape totul. Deşi mai întâi s-au întâlnit faţă în faţă, 
pesemne pentru ca MOrdur să se convingă că se poate baza pe 
tip. Haukur pretinde că Mordur l-a sunat de pe un număr ascuns 
cu aproape trei luni în urmă şi s-a dovedit că acesta cunoştea 
surprinzător de multe lucruri despre problemele lui Adalheidur. 
l-a spus lui Haukur că îl poate ajuta prin intermediul unor 
metode neconvenţionale şi chestia asta i s-a părut interesantă. 
La acel moment, Haukur a spus că era atât de pornit pe sistem 
pentru modul în care o lăsase baltă pe Adalheidur, încât era în 
stare să facă orice. Spune că M5rdur a început prin a-i da tot 
felul de indicii, fără a preciza în ce anume va consta ajutorul lui. 
Aşa a reuşit să-l recruteze Mordur pe Haukur. Acesta pretinde 
că, la început, a crezut că tot ce vor face va fi să lanseze 
ameninţări anonime. 

— Ameninţări anonime? 

— Da, sau ceva de genul ăsta. Haukur presupunea că Mordur 
plănuia să bage groaza în Stella şi chiar să o şi scuture puţin. 
Asta i-a trezit interesul. Oricum, suficient cât să-l convingă să 
meargă mai departe şi să-l întâlnească pe tip. În momentul în 
care Haukur a aflat despre planul adevărat al acestuia, era atât 
de furios, încât a căzut totuşi de acord să ia şi el parte. M5rdur a 
jurat că avea să pună capăt chinului la care era supusă 
Adalheidur zi de zi. Era ca şi cum ar fi ales cine avea dreptul să 
trăiască: fiica lui, care nu făcuse rău nimănui, sau Stella, care 
voia să o distrugă. Mordur a tot insistat asupra faptului că 
Adalheidur încercase deja să se sinucidă şi l-a avertizat pe 
Haukur că, într-o bună zi, avea să şi reuşească. Sau că avea să 
ajungă precum fiica lui. l-a arătat lui Haukur poze cu Laufhildur 
înainte şi după accident, lucru care l-a şocat profund. Ştii, ea e 
femeia pe care ai căutat-o pentru noi, cea căreia îi lipseşte 
jumătate de faţă. 

Huldar suflă uşor spre chipul fetiţei şi ea îşi încreţi ochii şi 
nasul, apoi aşteptă nerăbdătoare ca el să repete gestul. Saga 
urmărise cu atâta atenţie tot ce discutaseră ei până atunci, încât 
Freyja aproape se temea că ar fi putut să-şi dea seama despre 
ce vorbeau. Ceea ce, fireşte, era de-a dreptul absurd. 

— Oricum, înţelegerea era ca Mördur să se ocupe de Stella şi 
să ia vina asupra sa. În schimb, tatăl lui Adalheidur trebuia să-l 
omoare pe hărţuitorul dintr-un alt caz, cu care acesta nu avea 
nicio legătură, iar Mordur să ia asupra sa şi vina pentru acea 
crimă. Şi, de asemenea, şi pentru o a treia crimă pe care-o 
plănuia, care se pare că n-a mai fost dusă la bun sfârşit. Dat 
fiind că Mördur ştia că moare, nu-i mai păsa că avea să fie văzut 
drept un criminal. 

— Uau! Ce mai înţelegere! 

Freyja rămăsese atentă la Molly, care se apropiase încetişor 
de Huldar şi de Saga, pregătindu-se să o închidă pe hol dacă 
avea să înceapă să mârâie la oaspete. Însă câinele nu făcu 
decât să se întindă la picioarele lui, gemând. 

— Trebuie că bărbatul era serios deranjat la cap, ca să mă 
exprim cu delicateţe, dacă a fost de acord cu o asemenea 
înţelegere. 

— El pretinde că s-a speriat totuşi. Că avea îndoieli serioase. 
Însă de fiecare dată când era pe punctul de a da înapoi, se 
întâmpla ceva care îi reamintea cât de insuportabilă devenise 
viaţa fiicei lui. L-a convins fie faptul că Mördur tot insista în mod 
deliberat asupra acestui lucru, fie că a observat el singur în ce 
stare dezastruoasă ajunsese Adalheidur. Se simţea bântuit de 
pozele cu Laufhildur şi-l îngrozea ideea că ceva asemănător i s- 
ar fi putut întâmpla şi fiicei sale. Într-un final, a încetat să mai 
încerce să-şi înfrâneze furia şi a renunţat la orice urmă de 
rațiune. După aceea n-a mai existat cale de întoarcere. Insă i-a 
părut rău pentru tot ce-a făcut după ce l-a atacat pe Egill şi nu 
şi-a mai putut aduna curajul pentru a-i curma suferinţa. In 
schimb, l-a abandonat pe băiatul muribund într-un container de 
mărfuri din districtul Mosfell, respectând planul. Pur şi simplu l-a 
încuiat acolo, sperând că va muri înainte ca persoana care avea 
să preia misiunea mai departe să vină şi să recupereze 
cadavrul. 

— Cât de nobil, pufni Freyja, încercând să nu se gândească la 
băiatul lăsat să moară acolo. Asta s-a întâmplat? 

— Nu ştie. Nu l-a mai văzut pe Egill de atunci. Planul era ca o 
persoană diferită să vină să scape de cadavre, pentru a pune 
poliţia pe o pistă greşită. Haukur a fost trimis să recupereze 
cadavrul Stellei şi să-l lase în parcarea din spatele acelui 
magazin. Ideea era că suspectul cel mai probabil - părinţii 

principalei victime a abuzurilor - ar fi avut un alibi solid pentru 
momentul în care fusese comisă crima. Mordur aranjase 
dinainte ca ucigaşul celălalt să o omoare pe Stella într-o 
duminică, în timp ce Haukur era la fotbal; şi ucigaşul celălalt ar 
fi trebuit să aibă programul obişnuit din serile de marţi. In felul 
ăsta, chiar dacă noi am fi făcut legătura cu bullyingul, părintele 
respectiv ar fi avut un alibi. lar Haukur trebuia să pretindă că 
făcea ceva de unul singur în momentul când recupera cadavrul 
Stellei din container şi îl muta în parcare. Amândoi sperau că noi 
nu vom chestiona prea amănunţit lumea în legătură cu mutarea 
cadavrelor copiilor pe care era clar că ei nu avuseseră cum să-i 
omoare. Ceea ce, trebuie să recunosc, s-a şi întâmplat în cazul 
lui. Noi ne-am concentrat în întregime pe atacuri. 

Huldar scoase limba la Saga, care închise ochii de plăcere la o 
asemenea atenţie. Apoi se uită iar la Freyja, prefăcându-se că 
nu bagă de seamă când liliacul îl lovi din nou peste faţă. 

— Ideea lor era să ne păcălească să credem că avem de-a 
face cu un singur atacator, dat fiind că cele două crime erau 
atât de asemănătoare. Aparent, M5rdur i-a oferit lui Haukur 
acces la contul de Snapchat Doar13, astfel încât să-i poată 
trimite lui Egill mesaje de ameninţare. Presupun că acelaşi lucru 
l-a făcut şi cu celălalt complice, pentru ca acela sau aceea să o 
poată speria pe Stella. Totul era aranjat astfel încât să indice un 
singur atacator. Era suficient ca fiecare ucigaş să aibă un alibi 
pentru cealaltă crimă, fiindcă atenţia noastră avea să se 
concentreze în mod natural asupra lui Mördur imediat ce acesta 
ar fi intrat într-o secţie de poliţie şi ar fi mărturisit toată 
tărăşenia. Pe deasupra, tot apartamentul lui era ticsit de dovezi 
care arătau că fusese implicat în ambele cazuri, deci ar fi fost 
foarte greu să ajungem la o altă concluzie. 

— Dar de ce nu s-a oprit Mördur? 

Freyja simţea că-i tremura maxilarul; nu-i venea să creadă ce 
auzea. 

— Când şi-a dat seama că planul lui se năruise. 

— Nu i-ar fi putut avertiza pe ceilalţi? 

— Ba da, ar fi putut. 

Huldar se prefăcu apoi că dă să-i smulgă liliacul fetiţei, însă 
Saga îl trase brusc spre ea, cu viclenie. 

— A luat cu el în mormânt răspunsul la această întrebare. Eu, 
personal, consider că şi-a dat seama că nu va mai ieşi viu din 

spital. Însă n-a vrut să moară fără să-şi vadă planul dus la bun 
sfârşit, aşa că l-a abandonat pe tatăl lui Adalheidur, lăsându-l să 
se descurce singur. Posibil şi pe celălalt ucigaş, pe care trebuie 
să-l găsim. Haukur spune că el a început să suspecteze că s-a 
întâmplat ceva când a primit Snapul prin care i se cerea să 
îndese telefonul Stellei prin fanta pentru scrisori a infirmierei 
despre care ţi-am povestit. Mai întâi, urma să-l folosească 
pentru a trimite o poză cu Stella făcută la cinematograf, probabil 
de către atacatorul ei. Oricum, abandonarea telefonului în acest 
fel nu făcuse parte din plan. În primă fază, Haukur ar fi trebuit 
să trimită un Snap, apoi să lase telefonul lângă cadavrul ei în 
parcare. N-avem idee de ce s-ar fi răzgândit Mördur în această 
privinţă, dar sperăm să clarificăm lucrurile cât de curând. 

— De unde a luat Haukur telefonul Stellei, dacă n-a omorât-o 
el însuşi? 

Freyja urmărea cum Huldar se prefăcea pentru a patra oară 
că smulge liliacul din mâna Sagăi. Spera că el îşi dădea seama 
că fetiţa s-ar fi putut juca ore în şir în acest fel, fără să se 
plictisească. 

Huldar afişă o mină dezamăgită când rată iar liliacul. 

— L-a recuperat din locul în care ar fi trebuit să lase telefonul 
lui Egill - o cutie mică de polistiren, ascunsă sub containerul de 
mărfuri. Aşa se înţeleseseră de prima dată. Cutia se afla la faţa 
locului când am descoperit cadavrul lui Egill, însă n-am ştiut 
dacă are sau nu vreo legătură cu cazul. Atunci era goală, fireşte. 
lar telefoanele nu lasă urme biologice. 

— Dar stai puţin - tatăl lui Adalheidur nu se afla în faţa şcolii 
în momentul în care a fost abandonat telefonul? Cum să fi 
condus de acolo tocmai până în districtul Mosfell, apoi să se 
ducă până acasă la infirmieră şi să se şi întoarcă înainte de 
încheierea întâlnirii? Că doar n-a durat chiar aşa mult. 

— Deja recuperase telefonul în cursul zilei respective, la 
comanda lui Mordur, deci nu mai era nevoie să iasă din oraş cu 
maşina şi să conducă până acolo. Asta locuieşte destul de 
aproape de şcoală şi nici traficul nu era aglomerat, dar chiar şi 
aşa, el abia a reuşit să se întoarcă la timp după ce a aruncat 
telefonul în cutia pentru scrisori. Apoi, imediat după ce a lăsat-o 
pe Adalheidur acasă, a condus până în districtul Mosfell ca să 
recupereze cadavrul Stellei din container şi a scăpat de el în 
parcarea din spatele magazinului. N-a îndrăznit să facă asta în 

timpul zilei şi nici să rişte să-l ţină până seara în portbagajul 
maşinii. 

— Eu tot nu înţeleg de ce au fost îndepărtate cadavrele de la 
locul faptei după atacuri. Nu cumva toate aceste eforturi le-au 
complicat sarcina şi au creat tot soiul de riscuri în plus? 

Huldar renunţă la liliac şi începu să o salte în sus şi-n jos pe 
genunchi pe Saga, continuându-şi povestea. Fetiţa se ţinea mai 
departe cu toată puterea de liliac ca să nu-l scape pe jos, unde 
stătea la pândă Molly, gata să-l înşface şi să-şi facă apoi de cap 
cu el prin vreun colţ întunecat, unde să-l poată mesteca în voie. 
Ca şi Saga, pe căţea o lăsau indiferenți ursuleţii de pluş, 
arătându-se interesată doar de liliacul cel negru, cu dinţii lui 
mici şi albi. A 

— Mordur a vrut să procedeze aşa, explică Huldar. In timp ce 
tara întreagă stătea ca pe ace, el voia să le atragă tuturor 
atenţia asupra bullyingului. Nu i-a explicat lui Haukur toate 
detaliile, ci doar i-a spus că are de gând să trimită nişte 
materiale la redacţiile de ştiri, începând cu un blog creat ca să 
promoveze o dezbatere legată de repercusiunile bullyingului. 
Voia să devină foarte clar că scrisorile aveau legătură cu răpirea 
copiilor şi că soarta victimelor depindea de faptul dacă textele 
erau sau nu publicate. Ceea ce nu era adevărat, desigur - era 
doar un pretext ca să determine presa să le publice. Dar acest 
lucru nu s-a mai întâmplat. Poate din cauză că n-a avut 
calculatorul la el, la spital, ci doar telefonul. In orice caz, deja 
era prea bolnav ca să trimită scrisori la presă sau nu mai avea 
cum să le trimită fără să nu fie prins. 

— Şi tatăl lui Adalheidur n-a devenit suspicios când n-au mai 
apărut scrisorile? 

— Nu. Pur şi simplu a presupus că presa a refuzat să le 
publice şi că le-a trimis în schimb la poliţie. Acum am pus mâna 
pe ele. Au fost găsite în apartamentul lui Mördur. Deşi mă 
îndoiesc că le-ar fi publicat cineva chiar şi dacă ar fi fost trimise. 
Textele sunt mult prea încărcate de abuzuri. Cu nimic mai bune 
decât chestiile pe care le-am întâlnit în cazurile de 
cyberbullying. Omul nu pare să fi înţeles că setea lui bolnavă de 
răzbunare l-a coborât la exact acelaşi nivel cu cei pe care 
intenţiona să-i pedepsească. Ba chiar l-a făcut şi mai rău. 

Freyja încuviinţă din cap. Oamenii aveau o incredibilă abilitate 
în a-şi justifica cele mai nebuneşti fapte. Toată lumea era 

vinovată într-o oarecare măsură, deşi, de obicei, nu existau 
astfel de consecinţe mortale. Puţini dintre noi suntem în stare să 
ne înfruntăm propriile imperfecţiuni, ticăloşii, obtuzităţi sau 
greşeli prosteşti. E mult mai uşor să dai vina pe alţii sau pe 
împrejurări care îţi scapă de sub control. 

— De ce nu i-a omorât Mördur însuşi pe copii? Sau chiar crezi 
că de fapt el a omorât-o pe Stella? De aceea încă n-aţi arestat 
pe nimeni pentru uciderea ei? 

— Nu, cu siguranţă n-a omorât-o el. Era deja în spital în acel 
moment. Şi, din spusele lui Haukur, chiar şi înainte de atacul de 
cord, Mördur ar fi fost prea slăbit ca să o poată face singur. 
Cadavrele ar fi trebuit cărate pe o distanţă destul de mare şi el, 
unul, n-ar fi avut puterea necesară. Deşi poate că era doar o 
scuză. Poate că, în secret, îi era teamă că, dacă s-ar fi văzut 
nevoit să treacă la fapte, n-ar fi fost în stare să comită acele 
acte pline de brutalitate la care tot visase până atunci. Deşi, 
dacă tot am spus-o, e limpede că nu mai simţea remuşcări când 
s-a trezit nevoit să-şi înfrunte propria-i moarte în spital, pentru 
că a continuat să-i trimită mesaje tatălui lui Adalheidur de pe 
patul de suferinţă. 

— Deci crezi că mai aveţi un criminal rămas în libertate, poate 
chiar mai mult de unul, care plănuieşte şi alte atacuri? Haukur 
n-a putut să facă lumină în privinţa identităţii lor? 

— El pretinde că nu ştie. O posibilitate ar fi Ævar, tatăl 
băiatului pe care-l agresa Egill. L-am interogat deja şi trebuie să 
recunosc că am întâlnit şi personaje mai plăcute. Acum e la 
secţie. Dar n-am găsit nicio dovadă în apartamentul lui Mördur 
despre identitatea celorlalţi membri ai acestui mic club de 
bolnavi mintal. Bătrânul a avut grijă de toate astea. Avem totuşi 
numele celor care au sunat la numărul pe care Mordur l-a lăsat 
pe afiş şi urmează să discutăm cu fiecare în parte. Când am 
plecat de la birou, chemaseră şi un psiholog pentru a-l lua la 
întrebări. L-am sunat pe Gudlaugur chiar înainte să ies din secţie 
şi se pare că ar fi vorba de Kjartan Erlendsson, tipul pe care i l-ai 
recomandat tatălui lui Adalheidur. 

Huldar nu păru să bage de seamă că Freyja devenise palidă la 
faţă. Deci de aceea nu-i răspundea Kjartan la telefon. 
Străduindu-se să pară netulburată, îşi drese glasul şi îl întrebă 
pe un ton puţin cam ridicat: 

— Ce legătură are el cu toate astea? 

— MOrdur avea pe calculator dosare de-ale lui. Dosare 
confidenţiale ale pacienţilor. Incă nu ştim dacă i le-a dat el, din 
proprie iniţiativă, lui Mördur, poate pentru bani, sau dacă Mordur 
a intrat în calculatorul lui şi i le-a furat. Însă Kjartan este 
interogat în calitate de suspect. Până acum a refuzat să 
răspundă, invocând clauza de confidenţialitate. A cerut un 
avocat, aşa că a rămas închis într-o celulă până apare unul. 
Fireşte, până ce Kjartan nu acceptă să vorbească, el poate fi 
considerat şi un posibil suspect pentru una dintre crime. Doar e 
expert în bullying. Poate că se săturase până în gât de 
amploarea problemei şi s-a gândit că ar putea întreprinde ceva 
mai drastic ca să o contracareze, în loc să stea în fund pe scaun 
şi să asculte victimele cum se plâng. 

Huldar tăcu o clipă, apoi întrebă, stingherit: 

— Nu cumva e unul dintre prietenii tăi? 

Freyja reuşi să-şi menţină expresia sub control. 

— Nu, slavă Domnului. Nimic de genul ăsta. Abia îl cunosc. 

Un simplu nu ar fi fost mai convingător, dar pur şi simplu nu 
se putuse abţine. Acum n-avea de gând să mai facă vreo 
referinţă la el în raportul pe care voia să-l termine mâine. Tuşi şi 
adăugă: 

— Cum de a intrat în cârdăşie cu Mârdur? 

— Habar n-am. Dar vom afla, până la urmă - dacă a intrat în 
cârdăşie cu Mördur. Poate că pur şi simplu i-au fost furate 
dosarele. Gudlaugur spune că sunt suspecte fiindcă toate conţin 
referiri la tendinţe agresive de un fel sau altul. Cu alte cuvinte, 
n-au fost alese la întâmplare. De exemplu, au găsit însemnări 
legate de tatăl lui Adalheidur din care reiese clar că bărbatul se 
chinuia să-şi reprime gândurile violente provocate de situaţia 
fiicei lui şi că ar fi fost în stare de orice. Se crede că Mördur l-a 
abordat pe Haukur datorită acelei informaţii. Mai există 
materiale şi despre David, băiatul pe care îl agresa Egill. La un 
moment dat, în notițe se menţionează că cea mai mare grijă a 
lui e ca nu cumva tatăl său să-l atace pe cel mai mare duşman 
al fiului său - Egill. Băiatul îşi descrie teama că asta n-ar face 
decât să înrăutăţească şi mai mult situaţia. Oricum, indiferent 
de modul în care au ajuns acele dosare în mâinile lui Mördur, se 
pare că el nu s-a bizuit doar pe notițele sale, ci a vânat şi prin 
celelalte dosare potenţiali complici. O mişcare destul de 
ingenioasă, dat fiind că oamenii au tendinţa de a se deschide în 

faţa  terapeuţilor. Acum, marea întrebare rămâne dacă 
psihologul însuşi e doar un nătărău nevinovat sau un ucigaş cu 
sânge rece. 

Freyja nu se mai simţea în stare să rostească ceva în plus. 
Deşi Kjartan se dovedise un mizerabil, îi venea greu să şi-l 
închipuie punând la cale o crimă. Cumva, i se părea o fire prea 
moale. 

— In zilele următoare vom încerca să legăm între ele firele 
rămase. Mordur avea numele a zece victime ale unor forme 
grave de bullying, dar eu nu cred nici în ruptul capului că ar fi 
avut încredere să-şi dezvăluie planul în faţa altor zece părinţi. 
Plecăm de la presupunerea că a început cu o listă mai lungă şi 
că apoi a redus-o până a ajuns la aceia pe care-i considera cei 
mai capabili să meargă mai departe, renunțând cu totul la 
restul. Există o şansă destul de mare ca persoana care trebuia 
să se ocupe de eliminarea victimei cu numărul unu să-şi fi 
pierdut pur şi simplu curajul. Vom afla în curând. 

— Deci tatăl lui Adalheidur, Haukur, este bărbatul pe care l-aţi 
arestat? 

Huldar zâmbi şi începu să o salte în sus şi-n jos pe Saga, care 
părea că începe iar să se plictisească. 

— De fapt, nu. Acela e Arnar Björnsson, bărbatul care a 
încercat să plătească pentru a face sex cu Adalheidur. Am aflat 
că Stella l-a trimis la ea acasă şi că tatăl ei a răspuns la uşă. 
Prostovanul l-a confundat cu peştele ei şi nici nu e de mirare că 
Haukur l-a snopit în bătaie. Aşa că va fi eliberat şi cazul său va fi 
deferit Parchetului General. Sper că va fi acuzat că a încercat să 
facă sex cu o minoră, deşi mă îndoiesc că vom obţine vreun 
rezultat. 

Freyja dădu din cap, neştiind ce să spună. Cazul era foarte 
urât. Propriile ei probleme păreau de-a dreptul insignifiante prin 
comparaţie. Şi Huldar rămase tăcut; părea să nu mai aibă nimic 
de adăugat. Incetase să o mai salte pe genunchi pe Saga şi 
acum o privea cu atenţie pe Freyja. Din zâmbetul întipărit pe 
buzele lui reieşea că-i plăcea ce vedea, însă şi ea depusese un 
efort considerabil să-şi aleagă o ţinută care să i se potrivească şi 
care îi punea în valoare cele mai tari atuuri. Nu pentru Huldar, ci 
din dorinţa sinceră de a le pune în umbră pe toate femeile 
prezente la reuniune. Judecând după pozele lor de profil de pe 
Facebook, nici n-ar fi trebuit să depună mari eforturi. Chiar şi 

aşa, nu conta. Nimic nu trebuia să strice mesajul pe care voia ea 
să-l transmită: muriţi de ciudă, cotoroanţelor - v-aţi ofilit prea 
devreme. 

Se auzi soneria. Freyja apăsă butonul interfonului şi o lăsă pe 
mama Sagăi înăuntru, apoi, în timp ce femeia urca scările, o luă 
pe fetiţă din braţele lui Huldar. Când ea se aplecă, acesta nu 
rezistă tentaţiei de-a arunca o privire în rochia ei cu decolteu 
adânc. Simţi cum obrajii îi iau foc şi nu înţelese de ce; că doar 
nu era prima dată când îi vedea sânii. Ba chiar avusese ocazia 
să-i admire mult mai în amănunt la un moment dat. 

Freyja se repezi spre uşă, încetinită de Saga şi de o pereche 
de tocuri ameţitor de înalte. O lăsă pe Fanney înăuntru, 
renunțând cu totul la încercarea de a ascunde faţă de ea locul în 
care trăia. Fanney devenise atât de dependentă de ajutorul 
Freyjei, încât, în afară de a fi strâmbat din nas şi de a fi aruncat 
priviri dezaprobatoare în jur când îi văzuse prima dată 
apartamentul, se abţinuse cu totul de la vreun comentariu. lar 
acum ştia că e cazul să evite să reacționeze în vreun fel nedorit 
când vedea blocul de apartamente mizer, chiar dacă intrase în 
el în acelaşi timp cu un tip care locuia tot aici şi care era ameţit 
de droguri, astfel încât o confundase cu un înger. După aceea 
continuase să-şi scuture haina de praf în timp ce urcase scările. 

— Dumnezeule mare, ce bine arăţi! 

Fanney îşi luă fiica în braţe, astfel încât Freyja să poată căuta 
hainele cu care se îmbrăca fetiţa afară. 

— Îmi cer scuze pentru întârziere. 

— E în regulă. 

Freyja scotoci prin grămada de haine înghesuite pe suport, 
căutând cealaltă mănuşă a Sagăi. O găsi zăcând deasupra unei 
stive de pantofi, udă fleaşcă - fără îndoială de la balele lui Molly, 
dat fiind că nesuferita de căţea avea obiceiul să molfăie şosetele 
şi mănuşile copilului şi apoi să le scuipe cât colo când se 
plictisea de ele. Freyja îi dădu lui Fanney obiectul dezgustător. 

Mama Sagăi se strâmbă când luă cu mare atenţie mănuşa de 
lână, ţinând-o doar între degetul mare şi arătător, însă în clipa 
următoare schiţă un zâmbet cuceritor. Îl zărise pe Huldar, care 
tocmai apăruse în uşă. 

— Bună! 

— Bună, eu sunt Huldar. Voiam doar să-mi iau rămas-bun de 
la Saga. 

Rânji către Fanney, apoi se aplecă spre fetiţă. Saga îi scutură 
mâna, cu o expresie gravă pe chip. El o bătu uşor pe cap, apoi 
se îndreptă de spate, îi spuse la revedere şi dispăru înapoi în 
sufragerie. Freyja nu se putu abţine să nu observe, când el se 
aplecase spre fetiţă, că avea ceva sclipitor în păr. Spre groaza 
ei, îşi dădu seama că era sclipici. Ce naiba fusese în mintea lui? 

Freyja îi zâmbi cu răceală lui Fanney când aceasta îşi 
manifestă aprecierea faţă de Huldar înălţând din sprâncene şi 
ridicând degetul mare spre ea. Niciun cuvânt despre ochiul 
vânăt sau sclipiciul din păr. Măcar acest lucru sporea impresia 
bună pe care el o făcuse în seara asta. Freyja oricum n-avea de 
gând să stea prea mult sau cu siguranţă nu suficient cât să-i dea 
lui Huldar ocazia să-şi dezvăluie adevărata natură. 

e 

Huldar încercă să întreţină o conversaţie de complezenţă în 
maşină, însă primi un răspuns atât de anemic, încât până la 
urmă renunţă cu totul. Freyja profită de ocazie ca să-şi verifice 
înfăţişarea în oglindă, dându-se iar cu ruj pe buze şi asigurându- 
se că nici măcar un singur fir de păr nu rămânea nelalocul lui. 
Se bucura că nu trebuia ea să conducă, dat fiind că şi-ar fi 
stricat cu totul intrarea dacă şi-ar fi făcut apariţia în rabla 
fratelui ei. 

Huldar opri motorul. O privi cu atenţie, părând să-şi dea 
seama că ceva nu era în regulă. Ea stătea ţeapănă ca o 
scândură, privind ţintă înainte. Se auzea ritmul înfundat al unui 
hit pop din anii ei de tinereţe. Piesa nu devenise mai bună odată 
cu trecerea timpului. 

— S-a întâmplat ceva? 

Huldar se holbă la clădire, de parcă se aştepta să vadă că ies 
flăcări prin acoperiş. Lucru nu foarte departe de adevăr: infernul 
din adolescenţa ei o aştepta înăuntru. 

— Vrei să duc maşina până la intrare? zise el, arătând spre 
pantofii ei. Eu nu sunt sigur că aş ajunge prea departe cu ăştia. 

— Nu, e în regulă aici. 

_ Freyja tot nu-şi putea aduna curajul să iasă din maşină. 
Intoarse capul de la clădirea urâtă, privindu-l pe Huldar. El 
schiţă un zâmbet stânjenit şi, o secundă, Freyja se gândi că ar fi 
mai bine dacă i-ar spune de ce încremenise acolo, în loc. Însă 
clipa trecu. Cobori iar parasolarul, întâlnindu-şi propria privire în 
oglindă, apoi îl ridică la loc. 

După care dădu din cap spre Huldar, deschise portiera şi 
cobori din maşină. Pregătită de luptă. 

Capitolul 41 


Fotocopia unei scrisori scrise de mână, înregistrarea nr. 4 - 
postată pe blog.is de un blogger cu numele Laufa. 


Până la urmă, copiii de la şcoală şi-au dat seama că nu mai au 
cum să mă atingă aşa cum o făceau înainte. Prin urmare, şi-au 
schimbat tacticile. Au început să se dea pe lângă prietena mea, 
prietena care însemna totul pentru mine şi absolut nimic pentru 
ei. Schimbarea s-a făcut treptat, pentru ca eu să nu-mi dau 
seama ce se petrece. Cele mai populare fete au început să 
discute cu ea din când în când, în timp ce eu rămâneam la o 
distanță sigură, privind şi aşteptând cu răbdare ca ea să se 
întoarcă la mine. N-am întrebat-o niciodată despre ce discutau 
sau ce credea despre ele. Ştiam că ele erau mult mai 
captivante, mult mai interesante decât mine. Acest lucru a 
început să se întâmple din ce în ce mai des şi să dureze din ce 
în ce mai mult de fiecare dată, iar prietena mea să devină din ce 
în ce mai entuziastă când le vedea apropiindu-se. Putin câte 
puțin, a început să se ferească de mine, să aibă mai puține să- 
mi spună când stăteam împreună în pauze şi să arunce, iar şi 
iar, priviri către grupul de fete ce părea să se distreze mult mai 
bine decât noi. lar eu vorbeam din ce în ce mai rar. Singurele 
momente când puteam sta liniştită alături de ea erau când 
treceam pe la magazinul în care ea lucra două seri pe 
săptămână. Magazinul se găsea în vechiul ei cartier, deci nu 
exista riscul ca acolo să-şi facă apariția colegele noastre de 
clasă. Eu rămâneam lipită de tejghea, ascultând-o vorbind şi 
arătându-mă de acord cu tot ce spunea, fără să particip prea 
mult la discuție. 

Nimic din ce spuneam eu nu conta. 

Era la fel de plicticos şi de inutil ca persoana mea. 

Apoi, într-o bună zi, s-a terminat. Am rămas singură într-un 
colț al terenului de joacă de la şcoală, la fel ca înainte. Ea n-a 
mai venit la mine după o mică discuţie cu fetele, aşa cum 
proceda de obicei. 

In schimb, a plecat cu ele. 

N-am putut să nu mă în uit direcţia aceea, aşa că am observat 
când s-au întors toate odată, cu fata la mine şi fixându-mă cu 
privirea, spunând ceva care era clar o batjocură la adresa mea, 
după care au început să se hlizească şi mi-au întors iar spatele. 
Prima dată, prietena mea a avut grijă să nu zâmbească şi şi-a 
ținut ochii în pământ. Dar cu cât s-a întâmplat mai des, cu atât a 
început şi ea să copieze gesturile grupului şi, până la urmă, s-a 
transformat şi ea în una dintre ele. Nu mai era de partea mea. 
Eram din nou pe cont propriu. 

Prea jalnică să fiu în stare să-mi păstrez chiar şi o singură 
prietenă. 

Acum, că aflasem şi eu cum e să ai pe cineva alături, m-am 
simţit şi mai mizerabil decât înainte. Dar lucrurile aveau să se 
înrăutățească. La sfârşitul unei alte zile îngrozitoare la şcoală, 
fosta mea prietenă a venit la mine în timp ce-mi aşezam cărțile 
în ghiozdan şi trăgeam cât puteam de timp, ca să fiu sigură că 
plecam ultima. A început să vorbească cu mine, în vreme ce 
restul fetelor o aşteptau pe hol. În acel moment, mă ignora deja 
de o săptămână. N-am bănuit nimic, ci doar m-am înveselit şi m- 
am simtit prostesc de bucuroasă. M-a invitat la ea la magazin, în 
seara aceea, şi mi-a spus că îi pare rău că s-a comportat atât de 
urât cu mine - însă avea de gând să se revanşeze. A adăugat că 
trebuie să mă imbrac frumos, căci după aceea urma să mergem 
la o petrecere cu o parte dintre prietenele de la şcoala ei de 
dinainte. 

Era prima şi ultima dată când am fost invitată la o petrecere. 

L-am convins pe tata să plece mai devreme de la muncă şi el 
m-a dus cu maşina la Kringlan, ca să-mi cumpăr o rochie. 
Femeia de la magazin m-a ajutat să-mi aleg una, pentru că eu 
habar n-aveam ce era la modă. Mi s-a părut că arăt trăsnet în 
oglinda din cabina de probă. Am împrumutat puțin fard de 
pleoape de la mama şi ea m-a urmărit cum mi-l aplic, dându-mi 
sfaturi din scaunul cu rotile. Deja pe-atunci Îşi pierduse toată 
puterea din mâna dreaptă, deci nu mai avea cum să mă ajute. 
Dar, după câteva încercări nereuşite, rezultatul a fost 
mulțumitor. La fel ca mine, părinții mei erau mai fericiţi ca 
niciodată. 

Tata m-a dus cu maşina şi mi-am netezit rochia înainte să 
intru în magazin. Mi s-a părut uşor ciudat să văd atât de mulţi 
clienți acolo, însă erau cu totii întorşi cu spatele la mine. Insă în 

Clipa în care am deschis uşa şi am surprins privirea aşa-zisei 
mele prietene, mi-am dat seama că e ceva în neregulă. Ea şi-a 
ferit privirea, ruşinată. Prefer să nu detaliez ce s-a întâmplat 
după aceea, dar, în principiu, câțiva copii de la noi de la şcoală 
s-au întors spre mine, gata să râdă pentru că fusesem atât de 
proastă încât să cred că cineva m-ar fi putut invita la o 
petrecere. Au început să mă împingă de colo-colo şi să mă 
umilească. Au râs de rochia mea, mi-au ridicat poala la spate şi 
mi-au aruncat tot soiul de insulte. l-aş fi putut scuti de tot 
deranjul. Nu mai era nevoie să-mi spună cineva cât de urâtă 
eram. Eram şi eu conştientă, fără să mi-o mai spună ei. O ştiam 
de mult, de foarte mult timp. 

Într-un final, am ieşit de acolo şi am plecat acasă cu 
autobuzul. N-am putut ascunde ce pățisem față de mama şi de 
tata - aveam fata prea umilată de plâns. Tristeţea şi furia din 
ochii lor au fost ultima picătură. Existența mea nu ajuta pe 
nimeni, dimpotrivă. Tot ce făceam înrăutățea lucrurile şi acasă, 
unde şi-aşa situația era complicată, din cauza bolii de care 
suferea mama. 

După aceea decizia mea a fost uşoară. Trăgeam nădejde că 
mama şi tata vor înțelege că lumea ar fi fost un loc mai bun fără 
mine. Stiam unde-şi ţinea tata cheile de la dulapul cu puşti şi 
deja o alesesem pe cea mai puternică. l-am comparat lungimea 
punându-mi-o pe lângă corp şi, deşi teava era prea lungă, ar fi 
trebuit să reuşesc să mi-o bag în gură şi să ajung şi la trăgaci. 
Am ales şi momentul, şi locul potrivite. Parcarea din spatele 
magazinului unde lucra aşa-zisa mea prietenă. 

Am de gând să o fac în seara asta, când e şi ea acolo. 

În ultimul rând, vreau să-i rog pe mama şi pe tata să-mi 
înțeleagă decizia. Şi să-şi aducă aminte de cel mai important 
lucru, anume că lumea va fi un loc mai bun fără mine. Abia 
aştept momentul când totul se va transforma în întuneric. 

Vă rog să le duceti această scrisoare după ce mor. 


A voastră, 
Laufhildur 

Capitolul 42 


Începuse altă piesă când Huldar şi Freyja intrară în sală. Ea îşi 
lăsase haina în cuierul de-afară; Huldar îşi ţinea în continuare 
geaca pe el. Freyja se opri, scrutând cu atenţie încăperea şi 
trăgând în piept mirosul scârbos de alcool. Unii invitaţi păreau 
să fi băut mai mult decât alţii; cei care băuseră cel mai mult se 
roteau ameţiţi pe ringul de dans, având falsa senzaţie că-i 
impresionează plăcut pe ceilalţi. Majoritatea chipurilor îi erau 
familiare, deşi mulţi dintre ei păreau mai stresaţi acum şi, în 
multe cazuri, mai plinuţi. Toţi păreau să depună un efort 
considerabil să pretindă că se distrează de minune, ca şi cum s- 
ar fi temut că, altminteri, vraja s-ar fi împrăştiat şi realitatea 
mohorâtă ar fi dat buzna peste ei. În timp ce Freyja vedea sala 
şi invitaţii exact aşa cum erau ei, cu o brusc dobândită claritate. 
Nu mai păreau mari şi tari. Nu mai păreau eleganţi. Ci doar 
înspăimântător de banali. Huldar se aplecă spre ea şi şopti: 

— Am ajuns unde nu trebuia? 

Freyja clătină din cap. 

— Atunci, de ce stăm aici şi nu intrăm? 

Înainte ca ea să-i poată răspunde, îl văzu pe vechiul coleg de 
clasă peste care dăduse la supermarket repezindu-se acum în 
direcţia lor. Acesta era roşu la faţă, nasturele de sus îi era 
desfăcut şi cravata îi atârna strâmb. În graba lui, îşi vărsase şi 
berea şi Freyja se cutremură brusc văzându-l cum se opreşte să 
o lingă de pe dosul mâinii. 

— Uau! Ce mă bucur că ai venit. Am auzit că vii, dar m-am 
gândit că poate te-ai răzgândit. 

Bărbatul se opri chiar în faţa Freyjei, ignorându-l pe însoţitorul 
ei. Ea se făcu mică şi aproape se lipi de Huldar, cât mai departe 
de ochii aceia înceţoşaţi. 

— Hai înăuntru! Toţi ne distrăm de minune. 

Freyja reuşi să schiţeze un zâmbet anemic, în acelaşi timp 
cercetând iar cu privirea sala în care intrase. Din nefericire, se 
părea că şi alţii îi observaseră sosirea şi câteva chipuri 
rămăseseră întoarse către intrare, afişând expresii surprinse. 
Bărbaţii păreau încântați, femeile, mai puţin. Aceasta era 

confirmarea finală, dacă mai avea nevoie de ea, că arăta bine. 

— Eşti gata să petrecem? 

Bărbatul se legăna pe ritmul muzicii, fără să se sincronizeze 
prea bine însă, vărsând şi mai multă bere din pahar. De data 
asta, nici nu mai băgă de seamă şi Freyja fu scutită să-l vadă iar 
cum îşi suge mâneca. 

— Hai şi stai lângă noi. Ne bucurăm cu toţii că ai putut să 
ajungi. Apoi răcni spre tavan: Să-i dăm drumul! 

Freyja îi surprinse privirea lui Huldar. Acesta îi aruncă un 
rânjet conspirativ. În calitate de poliţist, trebuie să fi întâlnit la 
viaţa lui o grămadă de beţivani de soiul ăsta. Privind din nou 
către fostul ei coleg de clasă cel cherchelit, îşi dădu seama că 
nu-l urăşte, cel puţin nu mai mult decât îi ura pe toţi cei prezenţi 
aici. Ce sens avea? Dar asta nu însemna că se simţea îmboldită 
să li se alăture. Nu venise aici pentru a-şi descărca furia, dar nici 
ca să se împace cu cineva sau să-i ierte. Era suficient să lase 
totul în urma ei. Cu această ultimă revelaţie, fu ca şi cum o 
imensă povară i se ridicase de pe umeri. Îi zâmbi bărbatului, 
care-i zâmbi şi el la rândul său. 

— Ştii ce? Aş fi fost extraordinar de încântată dacă m-aţi fi 
invitat într-o altă zi la o reuniune cu toată lumea. Însă acum 
cred că am să zic pas. Trebuie să mergem în altă parte în seara 
asta. 

Se întoarse spre Huldar şi adăugă: 

— Mergem? 

— OK. Cum zici tu. 

Ascunzându-şi surprinderea, Huldar se întoarse să plece, 
catadicsind să-i acorde tipului o încuviinţare din cap, ca de 
plecare. Bărbatul rămase singur acolo, părând să caute disperat 
o replică ce ar fi putut-o face să se răzgândească. Freyja nu-i 
oferi ocazia, ci se repezi să iasă la aer curat pe cât de repede îi 
permiteau tocurile. 

— Ce s-a întâmplat acolo? 

Huldar îşi strânse mai bine geaca subţire în jurul trupului. 

— Spune-mi, te rog, că acela era un fost iubit de-al tău, zise 
el, rânjind. 

— Nu. Dacă-ţi vine să crezi, el îşi închipuia că e prea bun 
pentru mine. 

Fură întâmpinați de o pală de vânt îngheţat, care o făcu să-şi 
dea seama că îşi uitase haina în cuier. Cu un oftat, se hotări că 

mai bine s-ar întoarce mâine să o recupereze. Exista riscul să fie 
stropită cu vomă şi plină de fum dacă cineva ar fi luat-o din 
greşeală în drum spre o ţigară. 

Însă orice altceva ar fi fost de preferat decât să strice efectul 
produs de plecarea ei furişându-se înapoi înăuntru, cu ruşinea 
întipărită pe faţă, ca să şi-o recupereze. 

— Deci, chiar şi aşa, îţi pot face cinste cu ceva de băut? 

Huldar îşi plesni palmele una de alta, mai optimist ca oricând. 
Oferta lui era de fapt destul de bine-venită: la urma urmei, ea 
avea toate motivele să sărbătorească. Insă expresia lui se 
schimbă brusc. 

— Ţi-ai uitat haina. Vrei să mă întorc eu să ţi-o iau? 

Freyja îi mulţumi, înfăşurându-şi braţele în jurul corpului 
pentru a se proteja de vântul muşcător. Sub niciun chip nu avea 
cum să meargă până în centru îmbrăcată aşa. Însă când Huldar 
reapăru ţinându-i haina în mână, ceva se schimbase la el. Pe 
chip avea întipărită expresia de poliţist sadea; încruntat, cu ochii 
îngustaţi. 

— Ascultă, te deranjează dacă trec mai întâi pe la spital? 
Promit să termin repede. 

Freyja n-avea de ales decât să se supună. Băutura mai putea 
aştepta. 

e 

Deja începuse să devină sufocant în maşină în momentul în 
care Huldar îşi făcu iar apariţia pe ieşirea de la urgenţe. Avea cu 
el o canadiană groasă, închisă la culoare şi cu guler de piele, pe 
care nu o avusese când dispăruse înăuntru, în urmă cu o 
jumătate de oră, spunând că va lipsi doar cinci minute. Când 
Huldar intră în maşină, Freyja observă că purta mănuşi de 
cauciuc precum cele folosite de chirurgi. 

— Scuze. A durat mai mult decât mă aşteptam. 

— Aici îţi ţii de obicei haina? Şi de unde ai luat mănuşile? 

— Le-am luat din spital. lar haina e a lui MOrdur, nu a mea. 

Huldar îi pipăi buzunarele, apoi continuă: 

— Mi-am dat seama brusc, când tu stăteai afară în frig, fără 
haină, că printre lucrurile lui n-am găsit şi o canadiană sau o 
geacă, atunci când le-am luat de la spital. Insă era ger în seara 
când a fost el internat, deci trebuie să fi fost îmbrăcat cu una. 

— Ce s-a întâmplat? Au uitat să ţi-o dea? 

— Nu chiar. După atacul de cord din parcare, a fost dus direct 

la urgente şi acolo i-au dat jos canadiana. Mai târziu, când a fost 
mutat în secţie, canadiana a rămas la urgente. În momentul 
când a observat-o cineva, se schimbase deja tura şi nimeni nu 
mai ştia a cui este, deci au declarat-o obiect pierdut. De aceea 
mi-a luat aşa mult timp. A trebuit să scotocesc într-un morman 
de lucruri ca să o găsesc. 

— Eşti sigur că e cea care trebuie? Fiecare a doua persoană 
din Islanda are una la fel şi cam tot aşa stă treaba şi cu turiştii. 

— Sunt sigur. 

— Cum aşa? 

Huldar scoase un cuţit uriaş de Rambo din buzunarul din faţă. 

— Asta în niciun caz n-are cum să-i aparţină altcuiva. Am găsit 
un ambalaj de la el în coşul de gunoi din bucătărie, când am 
percheziţionat apartamentul, însă nici urmă de cuţit. 

Răsuci lama de pe o parte pe alta în lumina becului din 
plafonul maşinii. 

— Pare nefolosit. 

— De ce a luat un cuţit cu el la spital? 

Freyja se holba, şocată, la oţelul rece, scânteietor. 

Huldar vârî la loc cuțitul în buzunar şi continuă să examineze 
canadiana. În buzunarul exterior de la piept găsi o punguliţă în 
care se afla un smoc de păr gri-deschis, smuls cu rădăcini cu 
tot, şi o bucată de hârtie pe care o ridică în lumină. 

— Seamănă cu numărul de înmatriculare al unei maşini. 

Vâri la loc părul şi hârtia, fără să mai adauge vreun 
comentariu, şi îşi continuă căutarea. Dintr-un buzunar interior 
scoase la iveală o bucată de hârtie împăturită şi o desfăcu cu 
atenţie, dând peste un singur număr, mare, scris pe mijloc: 1. 

— Aşadar... Se pare că până la urmă nu se ducea la spital din 
cauza durerii din piept. Se ducea să-şi omoare prima victimă, 
însă atacul de cord l-a oprit din drum. Asta explică de ce a ajuns 
la spital dintr-o direcţie atât de ciudată. 

— Dar pe cine intenţiona să omoare? 

Freyja încerca să-şi imagineze cum ar fi fost pentru persoana 
în cauză să afle cât de aproape fusese de moarte şi ce anume o 
salvase. Putea pune pariu că aceasta avea să se gândească de 
două ori înainte de a mai dona către Asociaţia Inimii. 

— Habar n-am. 

Huldar continuă să caute în buzunar şi descoperi un teanc de 
foi, pe care le desfăcu şi pe care văzu un text scris cu litere 

mărunte. Citi în tăcere, apoi, spunându-i Freyjei să scoată nişte 
mănuşi de latex din torpedou, îi întinse foile. 

— E biletul de sinucidere al lui Laufhildur. 

Freyja recunoscu imediat textul. 

— L-am mai văzut undeva. Când am căutat pe internet 
materiale despre bullying, a apărut şi o pagină de blog, unde am 
dat peste o scanare a acestei scrisori. 

Răsfoi paginile şi adăugă: 

— Dar am văzut doar o parte; ultimele pagini nu fuseseră 
postate. 

Le citi, apoi i le dădu înapoi lui Huldar. 

— Ca să vezi. 

— Da, ca să vezi. 

Huldar băgă la loc paginile în buzunarul canadienei şi-şi 
scoase telefonul. În timp ce Freyja se uita spre intrarea bine 
luminată a spitalului, el formă un număr. Freyja putu distinge 
reacţia de surprindere a persoanei de la celălalt capăt al firului, 
care părea să creadă că Huldar fusese trimis în concediu. 
judecând după cât de repede i-o tăie Huldar, remarca celuilalt n- 
avea cum să se refere la o vacanţă de mult promisă. Huldar îi 
ceru să-l caute pe proprietarul maşinii înregistrate cu numărul 
pe care-l găsise, însă bărbatul aflat la celălalt capăt al firului îl 
refuză, spunând că Huldar fusese suspendat în mod oficial. 
Atunci Huldar se răsti la el şi-i spuse să i-o dea pe Erla la telefon, 
apoi la celălalt capăt se lăsă liniştea. 

Se puseră pe aşteptat. 

Huldar ieşi să fumeze, cu telefonul lipit în continuare de 
ureche, în timp ce Freyja privea în jos, mâhnită, la rochia de 
petrecere şi la pantofi. Doar nu se gătise atâta doar ca să-şi 
petreacă seara pierzând vremea în parcarea unui spital. Afară, 
Huldar se afla în mijlocul unei certe aprinse. 

Când intră înapoi în maşină, o înştiinţă că până la urmă n- 
aveau cum să mai ajungă la bar. 

— Mă tem că trebuie să mă întorc la secţie. Am fost 
suspendat. 

Din expresia lui era imposibil de ghicit cum anume se simţea. 
Părea preocupat de cu totul altceva. 

— Insă mi-au dezvăluit identitatea proprietarei maşinii. Este o 
femeie care a fost implicată în caz. Lucrează aici, la spital. 
Singura explicaţie plauzibilă e că Mördur se afla în drum spre 

spital ca să dea de ea. Aproape sigur ea ar fi trebuit să fie 
victima cu numărul unu. 

— Infirmiera? 

Freyja încercă să-şi mascheze dezamăgirea cauzată de faptul 
că pierdeau ocazia de-a merge la bar. Cu toate astea, ieşirea ar 
fi fost cu siguranţă un fiasco. N-ar fi avut cum să se rezume la o 
singură băutură. lar după aceea era de la sine înţeles că ar fi 
ajuns amândoi în pat. 

— Credeam că lui Mördur i se pusese pata pe hărţuitorii de la 
şcoală. Pe adolescenţi. 

— Poate mă înşel, dar ea ar avea acum cam aceeaşi vârstă cu 
Laufhildur. Posibil să fi fost şefa găştii de copii care îşi băteau 
joc de ea. Sau prietena care a trădat-o. In orice caz, un lucru e 
clar: trebuie să-i dăm cât mai repede de urmă şi să o 
bombardăm cu întrebări până aflăm tot. 

Huldar se însenină puţin şi continuă: 

— Apropo, psihologul, Kjartan, a fost eliberat. Se pare că 
MOrdur era unul dintre clienţii săi şi că s-a oferit să-i creeze un 
program care să-l ajute să ţină mai uşor evidenţa programărilor. 
Tipii noştri de la IT bănuiesc că programul ar fi putut conţine un 
cod care îi permitea lui Mördur să acceseze hard diskul tipului. 
Oricum, acum nu se mai află pe lista noastră de suspecți. 

Freyja nu reacţionă în niciun fel. N-ar ar fi deranjat-o deloc 
dacă fostul său coleg de facultate şi-ar fi petrecut măcar o 
noapte la închisoare. 

— Şi tatăl lui David? Se crede că şi el a fost implicat? 

— Da. 

Huldar îi zâmbi, evident uşurat. 

— E pe punctul de a ne oferi o mărturisire în scris că ela 
omorât-o pe Stella. Vestea despre boala lui Mördur l-a luat prin 
surprindere, la fel cum l-a luat şi pe tatăl lui Adalheidur. Şi şi-a 
dat seama că s-a năruit totul. Deşi Erla îmi spune că el începuse 
deja să intre în panică înainte să fie adus la secţie. Se pare că 
Egill era încă în viaţă când a venit să-i recupereze trupul din 
container. Şi s-a speriat când a văzut că niciun material pe care 
Mordur trebuia să-l trimită presei n-a apărut la ştiri. Şi, mai mult, 
păreau să fie doar două victime, nu trei, aşa cum fusese 
planificat. El a fost cel care a sunat la Crucea Roşie ca să se 
asigure că vom auzi despre Laufhildur, în caz că Mördur s-ar fi 
răzgândit şi n-ar mai fi luat asupra lui toată vina. 

Huldar trase adânc aer în piept. 

— Aşa că toate piesele se aşază acum la locul lor. 

Porni maşina şi se pregăti să iasă cu spatele din locul de 
parcare, dar îi aruncă o privire cu coada ochiului şi se opri brusc. 
— Încă-ţi mai datorez ceva de băut. Ce zici de mâine-seară? 

Freyja scutură din cap, cu un surâs obosit pe buze. 

— Îmi pare rău. Doar du-mă acasă şi hai să o lăsăm baltă. 
Oricum paharul promis n-a fost o idee chiar bună. 

Nu doar temerea că avea să sfârşească în pat cu Huldar o 
făcea să dea înapoi. Pur şi simplu nu se mai simţea dispusă să 
meargă mai departe, bântuită de gândul la biletul de sinucidere 
şi la festa pe care viaţa i-o jucase familiei lui MOrdur. Fireşte că 
nimic din ce se întâmplase nu justifica faptele lui, dar măcar le 
făcea mai uşor de înţeles. 

Pentru prima dată, Huldar nu-şi mai putu ascunde 
dezamăgirea. O conduse acasă fără să mai scoată o vorbă şi îşi 
luă rămas-bun scurt, fără să o mai bată la cap ca să se 
răzgândească, aşa cum se aşteptase ea. Pesemne că era furios, 
poate chiar pe ea, dar mult mai probabil, pe altcineva. 

În timp ce stătea şi-i urmărea maşina îndepărtându-se pe 
stradă, Freyja simţi un fior de compătimire pentru femeia spre 
care el se îndrepta ca s-o ia la întrebări. Cu siguranţă aceasta n- 
avea să fie tratată cu mănuşi. 

e 

Ásta îşi înveli bine fetita cu plapuma, o sărută pe frunte şi 
apoi se întinse să stingă veioza de pe noptieră. Peticul pentru 
ochi atârna de abajurul din dantelă roz, alcătuind un contrast 
ciudat de fermecător. 

— Dar... 

— Niciun dar. A trecut de mult ora de culcare. 

Ósk îşi aşteptase trează mama, fără îndoială întrebându-se 
îngrijorată ce căuta mama ei la secția de poliție atât de târziu în 
noapte. Fusese trezită de bătaia în uşă şi o cuprinsese spaima 
când Ásta îi spusese că trebuie să plece împreună cu cei doi 
poliţişti. Unul dintre ei era Huldar ăla, care n-o lăsase în pace 
mai devreme. Păruse de-a dreptul încântat când o luase pe Asta 
cu el, deşi nu-i prea convenise când micuța Osk îşi făcuse 
apariţia. 

— Închide ochii. Nu poţi adormi dacă ţii ochii deschişi. j 

Ásta îşi trecu, blând, degetele peste pleoapele lui Ósk. 

Rămăsese cu haina pe ea, intrând direct în camera fetelor după 
ce îşi zărise fiica aşteptând-o la geam. 

— Urmează-i exemplul surorii tale. 

Sól adormise imediat în cealaltă parte a camerei, zăcând 
întinsă de parcă s-ar fi transformat într-o stea-de-mare, cu pilota 
făcută ghem la picioare. Fetele nu trebuiau neapărat să împartă 
camera, dar o făcuseră de bunăvoie, preferând să o păstreze pe 
cealaltă pe post de cameră de joacă. Nu peste mult timp situaţia 
avea totuşi să se schimbe, dat fiind că diferenţa de vârstă 
începea să-şi spună cuvântul. Incepuseră să se contrazică în 
privinţa a ceea ce voiau să atârne pe pereţi, iar sugestia lui 
Thârey, cum că fiecare ar trebui să-şi aleagă un perete, se 
terminase printr-o ceartă în urma căreia să se decidă cine 
primea peretele dorit. 

Era o adevărată uşurare pentru ea să-şi poată face iar griji în 
legătură cu genul acesta de probleme banale, de zi cu zi. Ultima 
săptămână fusese un iad, însă coşmarul ajunsese până la urmă 
la final. Asta nu fusese în stare să se concentreze la absolut 
nimic, nici acasă, nici la muncă, dar sub nicio formă nu te puteai 
preface că eşti bolnavă când aveai un doctor în casă. Oricum, 
Asta nu îndrăznise să rişte în caz că M6rdur ar fi apelat la o 
măsură drastică dacă ar fi descoperit că-l evita înadins. Bărbatul 
era de-a dreptul lipsit de scrupule. Dacă nu simţise absolut nicio 
remuşcare omorând copii, cu siguranţă n-ar fi ezitat să-i 
distrugă ei viaţa. Ba chiar i-ar fi făcut o mare plăcere. 

Draperia se umflă şi căzu la loc. Aducându-şi aminte că fusese 
anunţată o furtună la meteo, Asta închise fereastra. Când o 
închise, aruncă o privire afară, simțind în continuare nevoia să 
se  liniştească, convingându-se că nu pândea nimeni din 
întuneric. Va mai dura o vreme până ce spaima îi va dispărea cu 
totul, acum, că era în siguranţă. Dacă era în siguranţă. Până să 
afle vestea că Mordur trecuse pe lumea cealaltă, unul dintre 
acoliţii lui ar fi putut veni să-i facă de petrecanie, aşa cum o şi 
ameninţase. i 

Lăsă draperia să cadă la loc şi se întoarse spre Osk. Fiica ei se 
grăbi să închidă ochii, însă nu fusese suficient de iute. Asta zări 
scânteia unor irisuri albastre, unul în mijloc, celălalt alunecând 
uşor într-o parte. Prefăcându-se că nu observă, se rezemă de 
perete şi se hotări să aştepte acolo până când fetiţa avea să 
adoarmă. De fapt, doar amâna momentul în care urma să se 

aşeze în pat lângă Thórey. Era sigură că soţia ei rămăsese în 
continuare trează şi că avea să înceapă cu întrebările despre ce 
voise poliţia de la ea. Asta se temea de inevitabila confruntare 
care urma. Era pregătită să doarmă pe canapea, dacă acest 
lucru putea să amâne discuţia până dimineaţă. 

Oricum, trebuia să-i mărturisească totul soţiei - aşa cum 
fusese forţată s-o facă şi în faţa poliţiei. Nu minţise deloc; le 
spusese tot adevărul, dur, cum fusese el. Se dovedise mult mai 
greu decât îşi imaginase când repetase ce să spună, în maşină, 
în drum spre secţie, însă în fond se îndoia că i-ar fi plăcut cuiva 
să se prezinte într-o lumină atât de urâtă cum urma să o facă 
ea. In timp ce declaraţia sa era înregistrată, evitase privirea 
inspectorului Huldar. Acesta nu încercase absolut deloc să-şi 
ascundă părerea despre ea şi despre rolul pe care-l jucase în 
viaţa lui Laufhildur. Poliţista aflată la conducerea interogatoriului 
se arătase ceva mai înţelegătoare. Dar nu cu mult. 

In orice caz, acum scăpase de-a binelea de poliţie. Definitiv. 
Avea să-i mărturisească şi lui Thórey tot ce le spusese şi 
poliţiştilor şi trăgea nădejde că va găsi mai multă înţelegere în 
ochii ei decât în cei ai poliţiştilor. 

Urma să-şi înceapă povestea aşa cum o începuse la secţia de 
poliţie, cu atacul de cord suferit de Mördur. Cu faptul că ea nu 
bănuise absolut nimic când domnul acela bătrân şi suplu se 
prăbuşise dintr-odată în faţa ei, în parcare. Numele lui nu-i 
spusese nimic, nu declanşase nicio amintire din tinereţea Astei, 
o persoană cu care tăiase toate legăturile şi de care ar fi 
preferat să nu-şi mai amintească niciodată. Acum era o 
persoană complet diferită; un adult, care trăia în linişte şi 
armonie cu toată lumea. O femeie matură, care se concentra pe 
ceea ce conta: siguranţa şi prosperitatea familiei sale. Inainte, 
nu se gândea decât la un singur lucru: ea însăşi. La viaţa ei cea 
neînsemnată şi la micile drame care se aflau în acel moment în 
centrul existenţei sale. 

Fireşte, anii de adolescenţă nu fuseseră deloc uşori pentru ea, 
dar, până la urmă, la fel sunt pentru toată lumea. Nu era singura 
aşa; o mulţime de tineri gay trec printr-o criză majoră când îşi 
descoperă sexualitatea. Cel mai greu este când ajungi la cea 
mai intensă perioadă a adolescenţei, când majoritatea tinerilor 
îşi doresc să nu iasă cu nimic în evidenţă. Păreri, înfăţişare, 
greutate, înălţime, gusturi, păr, haine, pantofi, chiar şi mărimea 

la pantofi - nimic nu trebuie să difere faţă de normele sacre. 
Fusese înnebunitor de greu să-şi descopere homosexualitatea la 
o asemenea vârstă. Aşa că se simţise în al nouălea cer când, 
brusc, se trezise acceptată în cea mai populară gaşcă de fete de 
la noua ei şcoală. Acestea nu trebuiseră decât să deschidă puţin 
uşa şi ea se şi grăbise să dea buzna înăuntru, cu limba scoasă, 
gata să-şi vândă şi sufletul pentru privilegiul de a deveni una 
dintre ele. 

Conştiinţa îi spunea acum că asta nu fusese o scuză. Se 
purtase ca o adevărată trădătoare faţă de cealaltă proscrisă, iar 
faptul că ea fusese primită în cercul intim al fetelor nu-i justifica 
absolut deloc comportamentul abject. Puţini tineri gay iau parte 
la bullying ca o formă de legitimă apărare. Fusese slabă, pur şi 
simplu. Nu rea. Nu, chiar deloc. Dacă ar fi fost cu adevărat o 
persoană rea, ar mai fi fost rea şi acum. De un astfel de lucru n- 
ai cum să scapi. Sau cel puţin aşa alegea ea acum să privească 
tot ce făcuse în trecut. 

Poate că Th6rey va arăta compasiune faţă de toate aceste 
gânduri ale ei, însă poliţia i-o tăiase scurt, spunându-i să 
vorbească doar la subiect. Le fusese de ajuns să ştie că ea 
uitase complet de Laufhildur după ce fosta ei prietenă dispăruse 
cu totul după accidentul cu puşca. Astei nu i se oferise ocazia să 
îndrepte această impresie a lor, când voise să le explice că nu 
încetase să se gândească la ea, doar că nu o mai făcea zi de zi. 
Laufhildur îi apărea în minte doar în rarele ocazii când vedea 
oameni tineri cu răni grave, la spital. Atunci, încremenea. | se 
părea oribil că şi ea fusese cauza unei astfel de suferinţe 
îngrozitoare pe care o îndurase altă fiinţă umană. 

De aceea avusese un singur răspuns posibil - să blocheze 
incidentul în minte şi să nu se mai gândească la el. Să pretindă 
că nu se întâmplase niciodată. Refuza turele în secţia de 
Ortopedie a Spitalului pentru Copii. Se încăpăţâna să aibă grijă 
doar de persoanele în vârstă internate la secţia de Cardiologie, 
oferindu-se să facă ture suplimentare doar acolo sau la secţia de 
geriatrie. În felul ăsta reducea riscul de a i se aminti despre 
accident. Încercarea de sinucidere şi oribila întâmplare de după 
aceea, din parcarea aflată în spatele magazinului, rămăseseră 
încuiate bine, într-un compartiment dosit cum trebuie, în 
străfundul minţii ei. 

Până în momentul în care un bătrân venise repede spre ea 

prin parcare, doar pentru ca faţa să i se strâmbe şi să se 
prăvălească la pământ, în faţa sa. Ar fi făcut mai bine să treacă 
pur şi simplu pe lângă el şi să plece acasă. 

Nimic din ce le spusese poliţiştilor nu fusese o minciună. 
Fiecare cuvânt fusese adevărat. Doar că nu le spusese toată 
povestea. | se păruse totuşi că se mulţumesc cu explicaţia ei şi 
nici nu-i mai puseseră întrebări suplimentare după ce terminase. 
Se părea că o crezuseră când pretinsese că se purtase ciudat 
doar din pricină că toate discuţiile acelea despre bullying îi 
răscoliseră amintiri dureroase, care-o umpluseră de ruşine, şi 
că, atunci când, până la urmă, fusese pomenit numele lui 
Laufhildur, negase că îi era cunoscut numai fiindcă se panicase, 
nimic altceva. li acceptaseră şi explicaţia cum că nu i se 
aprinsese niciun beculeţ când auzise numele lui Mördur, 
deoarece prietenia ei cu Laufhildur fusese de scurtă durată şi se 
încheiase cu prea multă vreme în urmă. Asta nu era o minciună. 
La început, ea nu ştiuse cine e bărbatul. 

Singurul moment din timpul interogatoriului în care trebuise 
să se prefacă fusese când poliţista i-a spus că se credea că 
Mördur venea să o atace în seara când ea îi salvase viaţa. Icnise 
auzind asta, astupându-şi gura cu o mână. Pesemne că fusese 
destul de convingătoare, pentru că în scurt timp încheiaseră 
interogatoriul, deşi în privirea lui Huldar încă se citea îndoiala. 

Însă polițistul n-avea cum să bănuiască faptul că Mördur i se 
destăinuise chiar ei. 

Pe Asta o măcinau regretele. Dacă l-ar fi lăsat pe Mordur să 
moară pe asfalt, ea n-ar mai fi aflat niciodată motivul pentru 
care acesta venise la spital, iar fetei şi băiatului li s-ar fi îngăduit 
să scape nevătămaţi. Nimic din toate astea nu s-ar mai fi 
întâmplat dacă ea n-ar fi mers să vadă cum se simte bătrânul, a 
doua zi, dacă ar fi reuşit să evite să aibă grijă de el înainte ca 
acesta să moară. Insă, aşa cum le spusese şi poliţiştilor, nu-i 
picase fisa când îi văzuse numele. Toate se întâmplaseră cu 
prea mult timp în urmă şi, când se gândea la Laufhildur, în 
minte nu-i venea decât numele ei mic. La început, n-a făcut 
decât să zâmbească când bărbatul a prins-o de mână şi ea s-a 
dus lângă patul lui. Insă strânsoarea lui a fost atât de puternică, 
încât a durut-o, iar zâmbetul i s-a stins repede. De obicei, 
oamenii atât de bolnavi cum era el nu erau puternici. Însă ura 
din el îi dădea putere. A smucit-o mai aproape, până ce Asta i-a 


VP - 336 


putut simţi duhoarea de moarte din gură, prea uluită ca să i se 
împotrivească. Moarte picura şi din cuvintele lui, din 
amenințările şi din ce îi cerea. 

Chestia ciudată a fost că l-a crezut, că nu s-a îndoit nicio clipă 
de faptul că el vorbea serios când i-a spus ce o să facă. A 
pomenit imediat numele lui Laufhildur şi asta a fost suficient ca 
să-i atragă atenţia. A priceput totul din prima, dându-şi seama 
că nu era nicio coincidenţă că ea se aflase acolo când bărbatul 
suferise atacul de cord; venise să o găsească. l-a spus că fusese 
pregătit s-o aştepte, să fie sigur că nu urma să plece vie de la 
lucru. Avea de gând să o omoare, răzbunând-o astfel, deşi mult 
prea târziu, pe Laufhildur. Să o rănească mortal, apoi să o ducă 
cu maşina până la un container de mărfuri, unde s-o lase să 
moară singură. Asta abia mai fusese în stare să tragă aer în 
piept auzindu-l rostind acele cuvinte. 

Privind în urmă, a fost un adevărat miracol că n-a început să 
tipe când bărbatul i-a spus că, în urmă cu multă vreme, a aflat 
că ea se făcea vinovată pentru ceea ce păţise fiica lui. 
Laufhildur mărturisise absolut tot în biletul ei de adio. Nu mai 
conta deloc că lăsase pe dinafară numele Astei. Lui nu-i fusese 
greu să-l afle. Cu o voce încărcată de ură, bărbatul i-a spus cum 
visa să se răzbune, cum visa să o vadă suferind ca un parazit ce 
era. Când înţelesese că nu mai avea mult de trăit şi că, dacă el 
nu va mai fi, Laufhildur va rămâne şi fără singurul sprijin de 
până atunci, decisese să se pună pe treabă. In felul ăsta, simţea 
că poate muri împăcat cu sine însuşi. In acelaşi timp, avea să le 
facă şi celorlalţi o favoare, atrăgându-le atenţia asupra 
bullyingului şi asupra consecinţelor acestuia. Şi i-a mai spus că 
blânda Laufhildur, care nu voise să pomenească numele Astei în 
scrisoarea ei, nu mai exista de mult. În locul ei se afla acum o 
persoană mult mai răzbunătoare, care îl sprijinea în întregime în 
tot ce făcea. Puţine lucruri îi mulţumeau fiica mai mult decât 
gândul la Ásta, singură şi părăsită de toţi, zbătându-se în 
chinurile morţii. Când bărbatul a rostit aceste cuvinte, Astei i s- 
au înmuiat genunchii. A simţit o nevoie disperată să-l sufoce cu 
o pernă, însă a rezistat impulsului. Oricum urma să moară. 

Deşi boala îl făcuse să se hotărască să plece din lumea asta în 
stil mare, tocmai acea boală îi salvase viaţa Astei. Inima lui n-a 
rezistat tensiunii ce se acumulase în timp ce-o aştepta să-şi facă 
apariţia. A continuat să ignore durerea ascuţită din braţ şi piept, 

care se intensifica pe măsură ce el devenea tot mai agitat. Când 
Asta şi-a făcut apariţia, s-a repezit spre ea, însă efortul s-a 
dovedit prea mare. 

Asta scăpase ca prin urechile acului. Acum nu trebuia decât 
să aibă grijă până ce toţi complicii lui Mördur urmau să afle că el 
nu mai putea să ia toată vina asupra lui. Bătrânul se mânarise 
că avea mai mulţi oameni care lucrau pentru el şi o ameninţase 
că-i va trimite după ea dacă nu-şi ţinea gura închisă şi nu se 
supunea ordinelor lui. 

Când a ieşit din salonul lui, Asta n-a crezut nicio clipă 
povestea lui, cum că avea oameni care lucrau pentru el, apoi 
însă şi-a schimbat părerea când telefonul Stellei a apărut acasă 
la ea. lar bătrânul s-a lăudat, a doua zi, că el făcuse toate 
aranjamentele. In acest stadiu, Asta nu mai putea să meargă la 
poliţie. Mördur o obligase deja să-i încarce telefonul şi să trimită 
un Snap unui contact din lista lui de prieteni, pretinzând că el 
însuşi era prea slăbit ca s-o facă. Dacă nu-l ajuta, a ameninţat-o 
că le va spune tuturor celor care-şi vor băga capul pe uşă ce fel 
de persoană era ea, cum o tratase pe Laufhildur şi ce urmase 
din această pricină. In acel moment, ei i s-a părut a fi cel mai 
rău lucru posibil. Pur şi simplu nu suporta să-şi imagineze cum 
colegii ei aveau să înceapă să-i arunce priviri piezişe, aşa cum 
cu siguranţă urmau să o facă, oricât de multe scuze ar fi 
inventat ea şi oricâte eforturi ar fi depus ca să încerce să se 
justifice. Insă atunci ea habar n-avea că Mordur plănuise deja s- 
o omoare pe Stella sau că Snapul pe care o pusese să-l trimită 
dădea de fapt undă verde pentru comiterea atacului. Grijile ei 
iniţiale păreau de-a dreptul insignifiante prin comparaţie cu 
asta. Fără să vrea, îl ajutase să atace o fată de aceeaşi vârstă 
pe care o avusese Laufhildur pe atunci. Aşa că acum avea pe 
conştiinţă soarta a doua tinere, nu numai a uneia singure. 

Nu mai putea întoarce timpul înapoi. A trimis mesajul pe 
Snapchat şi, deşi s-a amăgit singură că era inofensiv, a ştiut că 
nu era chiar aşa, exact în timp ce îl trimitea. Câştigase un scurt 
răgaz, îngropând pe altcineva. Şi, de parcă lucrul ăsta nu era 
suficient de rău, a mai făcut-o încă o dată, în cazul lui Egill. Ba 
chiar s-a arătat de acord să supravegheze telefonul lui Mordur, 
aflat acum pe noptiera de lângă patul lui, şi să-l atenţioneze ori 
de câte ori primea vreun mesaj. De fiecare dată avea grijă să se 
convingă, în sinea ei, că nu conta. Oricum ar fi făcut-o el însuşi 

şi ar fi târât-o şi pe ea după el, cauzându-i probleme. Asta 
trebuia să se gândească doar la ea şi la familia ei. In plus, îi era 
îndatorată până peste cap, nu putea nega asta. Ceea ce făcea 
pentru el erau doar încercări patetice ca să-i câştige iertarea. 

Însă acum se terminase totul. Poliţia era mulţumită şi Ásta 
spera că şi Thârey avea să fie mulţumită până la urmă. Într-o 
bună zi, va putea şi ea să se ierte. Să se agaţe de gândul că nu 
fusese decât o simplă verigă într-un lanţ de evenimente mult 
mai lung. Aşa cum, de altfel, fusese în toţi acei ani care 
trecuseră. Rolul său în povestea lui Laufhildur nu fusese de fapt 
atât de important; ea nu făcuse decât să pună capăt acelor ani 
de nesfârşite chinuri pe care îi începuseră alţii. Acelaşi lucru era 
valabil şi pentru fărădelegile lui Mördur. Ea nu făcuse decât să 
apese butonul de trimitere. Şi să-şi ţină gura închisă. Sub nicio 
formă n-ar fi avut de unde să ştie de Stella sau să facă ceva 
pentru a o salva. Cât despre Egill, nu trebuia decât să împingă 
cât mai departe de ea gândul că i-ar fi putut împiedica moartea 
dacă ar fi început să vorbească şi ar fi acceptat să înfrunte 
consecinţele. Însă nu trebuia să gândească aşa. Ea nu era mai 
mult decât un simplu pion, un simplu instrument în mâinile 
sorții. 

La fel, tot un simplu pion fusese şi în mâinile duşmanelor lui 
Laufhildur. Acele fete nu-i fuseseră de fapt prietene. O invitaseră 
în cercul lor doar pentru că se împrietenise cu Laufhildur, iar 
hărţuitorii, ca să aibă succes, trebuie să-şi izoleze victima. După 
ce Laufhildur fusese înlăturată din peisaj, nici de Asta nu mai 
avuseseră nevoie, aşa că fusese şi ea dată afară, fără prea mare 
tam-tam. Când s-a întors la şcoală, după mai multe zile de 
absenţă în care încercase să-şi revină de pe urma scenelor de 
groază din spatele magazinului, ele s-au prefăcut că n-o mai 
cunosc. Şi s-a trezit iar singură, după ce sperase în zadar că 
răsărise soarele şi pe strada ei. 

Sól murmură în somn şi aruncă pilota cât colo, lovind-o de 
piciorul patului. Asta ştia că n-are niciun rost să o învelească la 
loc; micuţei îi era atât de cald pe timpul nopţii, încât avea să 
arunce pilota de pe ea înainte ca femeia să aibă timp măcar să 
închidă uşa. Osk, dimpotrivă, simţea imediat frigul şi îi plăcea 
să-şi ţină pătura trasă peste cap. Ciudat cât de diferiţi puteau fi 
copiii, în pofida aceloraşi gene, a faptului că trăiau în acelaşi 
mediu şi că le despărţeau doar câţiva ani. 

— Mami. 

Osk deschise ochiul sănătos când rosti cuvântul. 

— Culcă-te la loc. 

— Dar e important. 

— Poate aştepta până mâine-dimineaţă. Acum trebuie să 
dormi. 

Ásta se apropie de pat şi îi zâmbi fiicei sale. Acum se 
terminase. Totul. Acum se putea concentra asupra a ceea ce era 
important: fiicele sale, Thórey şi slujba de la spital. Laufhildur, 
Mördur, bullyingul şi toate celelalte lucruri îşi aveau locul în 
trecut şi acolo şi trebuiau să rămână. 

— Dar nu mă simt bine. 

Osk deschise amândoi ochii, care acum îi sclipeau, plini de 
lacrimi. 

— Ce s-a întâmplat? 

Ásta se aşeză pe marginea patului şi o mângâie pe fetiţă pe 
păr. 

— Ceilalţi copii spun că sunt urâtă. Că am în cap ochiul unei 
alte persoane. 

Asta trase adânc aer în piept. 

— Păi, să ştii că se înşală. Tu şi sora ta sunteţi cele mai 
frumoase fetiţe din lume. 

— Spun că sunt proastă. Proastă şi urâtă. Spun că sunt un 
pirat prost şi urât. Nimeni nu vrea să se joace cu mine şi Maria 
nu m-a invitat la petrecerea pentru ziua ei de naştere şi nici 
Gunna nu m-a invitat, iar băieţii îmi scuipă în păr în pauze. 

Mâna Âstei înţepenise cu totul, încetând să mai mângâie părul 
fetiţei. Închise ochii strâns, dar nu îi fu de ajutor. Lacrimile 
începură să-i curgă în linişte pe obraji. | se oferise o şansă să-şi 
plătească datoria faţă de Laufhildur, să rămână apoi cu 
conştiinţa curată şi să salveze doi tineri de la o moarte 
prematură şi oribilă. Însă, în loc să profite de ea, nu făcuse 
decât să obţină un scurt răgaz de la a-şi plăti datoria. lar acum 
se părea că persoana care avea să plătească era tocmai Osk. 

Singura ei consolare era că poliţiştii nu vor reuşi niciodată să 
facă legătura între ea şi crime. 

— Şi, mami... 

Fetiţa nu terminase. Ásta îşi şterse lacrimile pe care nu voia 
să i le vadă Osk, apoi se întoarse spre ea. 

— Ce e? 


VP - 340 


Reuşi să vorbească normal. 

— Mai devreme a fost o persoană ciudată la noi în grădină. 
Am văzut-o de la fereastră. 

— Osk, nu e nimeni în grădină la noi. Doar am verificat şi nu e 
nimeni acolo în afară de omul de zăpadă. 

— Dar a fost cineva acolo. 

Asta simţi un junghi puternic. Poate că fiica ei avea dreptate. 
Puţină lume ştia deocamdată de moartea lui Mordur. Acum, că 
se gândea mai bine, el o lăsase să scape destul de uşor. Era 
oare posibil ca Mordur să fi trimis pe cineva după ea, ca un 
cadou de despărţire pentru Laufhildur? Sau nu cumva el se 
aştepta ca fiica sa să fie cea care să se răzbune, la final? 

Asta se ridică în picioare şi se duse iar la fereastră. Trase 
brusc draperia într-o parte, simțind cum îi tremură mâna. Insă 
grădina era pustie şi nu era nici ţipenie de om pe afară. Totul 
era aşa cum ar fi trebuit să fie. Totul, în afară de omul de 
zăpadă, care acum purta o mască înfricoşătoare. 

Una cu păr verde. 

